
	167-те часа на съвършено необичайното, извън всякакъв небесен график, неподвластно на какъвто и да е кармичен дълг и поради това напълно доброволно въплъщение на един бивш български поет и революционер

	 

	 

	 

	 

	 

	 

	 

	 

	 

	 

	Посвещения

	 

	 

	 

	Посвещавам тази книга на Христо Ботйов Петков - едно от няколкото български чудеса, непризнато, разбира се, докрай и неприпознато като цяло и докрай в собствената си родина нито от съвременниците, нито от потомците.

	 

	

	

	Посвещавам тази книга на жена ми Радиана и на синовете ми Юлиан и Ясен.

	Скъпа моя, благодаря ти, благодаря ти, благодаря ти.

	Скъпи мои, наскоро четох един умен мъж, казва се Хауърд Саспортас. Непосредствено преди да се прибере у дома ни горе, той споделя, че „повечето мъже не знаят почти нищо за вътрешния живот на бащите си – какво са мислели, как са се чувствали като хора, като човешки същества”. Така е. Момчета, нека тази книга бъде поредната ми стъпка чаша сия да ви отмине. Прочетох още: „За мнозина от нас бащата си остава все още загадка.” Така е: все още и най-често завинаги, а боли. Момчета, надявам се, че и тази книга заедно с останалите ще е поредната ми стъпка чаша сия да ви отмине. Благодаря ви, благодаря ви, благодаря ви, че ми дарявате радостта да живея с тази светла надежда.

	 

	 

	 

	Вероятно мнозина от читателите ще повярват с чисто сърце на искреното ми слово. Блажени вярващите! Посвещавам тази книга и на тях.

	Вероятно мнозина от читателите дълбоко ще се усъмнят в достоверността на правдивия ми разказ. Ех, неверници! Посвещавам тази книга и на тях.

	Така да е. Нека вярата и съмнението и занапред вървят ръка за ръка. А Господ ще съди къде е истината. Както е нине, както е било присно и както ще бъде вовеки.

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	Въведение

	 

	Бяха седем. Бели, бели, толкова бели души. Не седмина човека, а седем бели души. Бели та бели. Светли та светли души. Христо Ботев1 оглеждаше един по един шестимата си събеседници, шестте си дружки. Въпреки създалото се леко напрежение душата му трептеше в топла радост и щастлива си мислеше, че наистина трябва да е блажена с такива другари на небето. Някои от тях впрочем му бяха истински другари и на Земята. Съвсем наскоро беше, само преди век-век и половина по тамошното летоброене. И то какви другари бяха, верни другари! Верни, прекрасни другари!

	А сега се безпокояха за него. Особено Дякона.2 Усещаше го. Усещаше безпокойството му. Усещаше как измъчва тази велика светла душа с внезапното си желание. Не искаше обаче да прекъсва мълчанието им. И Дякона, и останалите другари на Христо Ботев умуваха как да го разубедят, как да го придумат да се откаже. Той, разбира се, четеше с лекота повечето от мислите им, а и те четяха без усилие повечето от неговите. Никой от тях обаче не отваряше уста, сякаш всеки отлагаше неприятния разговор, като го знаеше какъв инат е понякога все още. Ботев също си мълчеше, понеже ги обичаше, ала вече твърдо бе решил да разговаря с АР-то си3. Щеше да преговаря, да го убеждава, да го моли, пък оттам нататък “каквото сабя покаже”.4

	Не само много ги обичаше тези свои другари и сродни небесни души, а и смирено ги почиташе. Бяха насядали под няколко грамадни секвои, в краката им се плискаше съвсем малко езерце, отвъд бистрата му като око вода отсреща растяха редки храсталаци, току зад гърба на Захари5 между обраслите с мъх валчести камъни ромонеше поток, край който цъфтяха приказно красиви цветя, а в далечината между китките на дивни нискорасли дръвчета се очертаваха меките извивки на планина, потънала в зеленината на вековните си гори; над нея синьото небе на Божиите владения полека гаснеше в очакване на нощта.

	Пръв наруши тишината Куруто.6

	- Няма вече мир и покой в душата ти, братко – произнесе той, поклати глава, заслуша се в щастливия цвъртеж на птичките наоколо им.

	Ботев кимна. Право казваше Куруто.

	Никола Симов се понамести и тихо го попита следял ли е събитията долу.

	Ботев пак кимна.

	- Внимателно ли?

	- Е, не съвсем.

	- А подробностите?

	- Не. Тяхната 1923-та след Учителя на Любовта някак ме пресече. А и следващите двайсетина години... Нещо сякаш отмиля... Оттогава дълго не се интересувах за подробностите. Ама и това мина, пак ми домиляха..

	- Откога следиш живота им внимателно? – попита полека Куруто. – С подробностите?

	- Напоследък. Отскоро по тяхному. Откакто стана абсолютно нетърпимо. Откакто съвсем подивяха.

	Васил Иванов Кунчев, Апостола на свободата, едва чуто въздъхна.

	- Отидох да видя – добави Христо Ботев. – Гледах запис в залата за пряко наблюдение.

	- За какъв период? – стрелна го с ясните си очи Никола Симов – Куруто.

	- Ами горе-долу от тамошната 1980-а година след Учителя на Любовта, та до днешните им дни. После помолих, включиха ми ги да ги погледам директно.

	- Видя ли достатъчно? – обади се Матей Преображенски.7

	- Наблюдавах последните им седмици. Буквално до тяхното вчера.

	- Подробно? – подхвана го пак Куруто.

	- Аха. Момчетата в кулата за пряко наблюдение бяха много любезни. Включваха ми всичко, каквото поискам. И където поискам.

	- В домовете им влиза ли?

	- Влизах.

	- В парламента им?

	- Влизах.

	- Звук?

	- Със звук.

	Матей Преображенски – Миткалото и той въздъхна. Въздъхна обаче шумно и нарочно дълго.

	- И още искаш да слезеш… там? – рече глухо Дякона. – Доброволно? Без кармична задача? Извън графика?

	- Влече ме – вдигна рамене Ботев. – Нали ме познавате… Толкова пъти бивах там през вековете им, толкова мъка…

	Другарите му се спогледаха.

	Поп Сава Катрафилов8 вдигна ръка, че иска да говори. Всички се втренчиха в него.

	- Христо, Христо, праведнико – рече укорно светиня му. – Какво ще търси светлата ти Божа душа сред тях?

	- Обичам ги.

	- Те пак не са готови за теб! Те трябва още да изстрадат наградата да те видят отново.

	- Обичам ги - повтори Ботев. – Още ги обичам… Винаги ще ги обичам… Затова искам да сляза. Само за малко. Колкото ми разрешат. Да поговоря с тия хора, да ги чуя, да им припомня и да ги насоча, да...

	- А те ще те чуят ли? – прекъсна го поп Сава Катрафилов.

	- Знам ли…

	- Ти мислиш, че можеш да събудиш тия новите шашкъни “от сън мъртвешки”!9 – намеси се внезапно Захари Стоянов.

	Ботев не отвърна. Дякона, Захари, поп Сава Катрафилов, Куруто, Миткалото, всички млъкнаха. Казака10, който изобщо не бе отварял уста, се размърда неспокойно, но пак не проговори.

	- Жал ми е – отрони душата на Христо Ботев.

	- Да не би на нас да не ни е жал! – стрелна го с очи Дякона.

	- Белким пък помогна с нещо – добави Ботев.

	- Малко ли им помагаме оттук? – попита го тихо Дякона.

	- Не се сърдете – помоли Ботев.

	- Че кой ти се сърди, Божи избранико!

	Душата на Дякона се изправи и затрептя в предвечерния сумрак с цялото небесно великолепие на бяло-синята си светлина.

	Слънцето отдавна бе залязло над планините, птичките бяха стихнали, потокът едва-едва проромоняваше, унасяйки се и той в лекия си сън.

	След Апостола станаха и другите души, хванаха се мълком за ръце и седемте светини тихо започнаха да рецитират:

	Настане вечер – месец изгрее, 

	звезди обсипят свода небесен; 

	гора зашуми, вятър повее, – 

	Балканът пее хайдушка песен!11

	 

	***

	 

	Още няколко пъти слънцето се скри зад дивните планини след разговора на Ботев с другарите и съратниците му. Искреше поредната райска утрин, когато могъщата душа на бившия български поет революционер се представи пред своя AP с молба да бъде пусната долу извън кармичния си график.

	- Ти продължаваш да вярваш, че имаш силата да промениш нещо – рече АР-то с топъл глас.

	- Нека опитам. – Ботев го гледаше в очите и се къпеше в любовта, която излъчваха. - Ще ми се да поговоря с тях.

	- Да поговориш? А те ще те чуят?

	- И поп Сава Катрафилов се усъмни неотдавна – продума мирно Ботев.

	- Ще те чуят, ще проумеят, ще се освестят, а ти ще се прибереш тук с чувство за изпълнен дълг?

	- Просто ме тегли… отвъд. При тях… 

	- Където свестните все още ги считат за луди.12

	- Видях го с очите си в кулата.

	- Тогава защо ще слизаш, като ги смятат за луди? Как ще говориш с хора, които продължават да смятат свестните за луди? В какво ще ги убеждаваш?

	- Сигурно и аз съм полудял. Но ако не се прехвърля оттатък, хептен ще полудея от безсилие.

	- Тук не се полудява – поправи го строго АР-то.

	- Искам да кажа… След всичко, което видях да правят и да не правят ония изедници и мекеретата, които им вярват, изгубих... блаженството си.

	- Тук не се губи блаженството – махна рязко с ръка Ангелът и внимателно се втренчи в подопечния си.

	Бе започнал сякаш да се съмнява, че Ботев само ще говори, ако слезе на Земята.

	- Ти да не хванеш пак пушката и сабята? – подхвърли внезапно с весели пламъчета в очите.

	- Не, не! Знаеш, че приключих с това! – Ботевата душа леко се разбуни, гласът й се извиси. – Край с революциите! Край с кървищата! Просто искам да ида и да подишам въздуха на братята си.

	- А ти пък знаеш, че мислехме скоро да се върнеш по плана на еволюцията ти, според графика ти. – АР-то явно бе решил да сложи край на разговора. - И най-вероятно нямаше да е в България!

	- Ще се върна. Когато прецените, ще ме насочите, където прецените. Но то ще е друго. Тогава ще си почна от зародиш, от бебенце, както си му е редът. Сега моля за нещо като командировка.

	И двете Божии създания леко прихнаха заради нелепата дума, която бе хрумнала на Ботевата душа.

	- Не помня да сме пращали най-напредналите си и извисени души в нещо като командировка – все така с усмивка рече АР-то.

	- Само за месец, моля те! Нека опитам!

	- Не!

	- Половин месец!

	- Не!

	- Колко тогава?

	- Само седмица! Максимум седмица. Седем земни дни.

	
- И нощи – уточни Ботев.

	- И нощи – кимна внезапно умислен Ангелът. – На колко години искаш да бъдеш? 

	- Ако може - пак на двадесет и осем.

	- Добре.

	- О, колко хубаво! – възкликна спонтанно Ботев.

	- Ще видим дали ще е хубаво – поклати уклончиво глава АР-то. – И за кого… Още няколко условия. – Заговори бързо и гладко, сякаш някой му диктуваше: - Ще помниш всичко за нас тук горе, за царството на Свободата. Ще помниш и всичко за предишното си въплъщение там долу. Ще помниш всичко за Христо Ботйов Петков, за поета с неукротимата светла душа. Така ще си по-адекватен на обстоятелствата там, но пък ще ти е много по-тежко с тая памет: неизтриваема памет, абсолютно, с нищо неизтриваема памет. Това ще ти е бремето, задето слизаш извън срока си. Ясно?

	Ботев слушаше внимателно.

	- И още има – продължаваше неумолимо Ангелът. – Ще помниш и за сегашната България. Ще отнесеш със себе си почти всичко, което видя оттук. Ще ти трябва за мисията, но то ще е твърде много като обем и болезнено като спомени. Щом искаш “нередовна” инкарнация, няма да започнеш “на чисто” без памет. Правим изключение да те пуснем, но ще си с тежка памет и сам. Не чакай помощ отгоре. И ще съзнаваш, постоянно ще знаеш, че не можеш да чакаш помощ отгоре. Че е напразно губене на сили да чакаш.

	Ботев слушаше внимателно.

	- И никакви „чудеса”! Налагам забраната си да правиш чудеса! Пак ще притежаваш гениални способности, включително дори способности да вършиш някои странности, ще ти се случва и да усещаш такива подтици да ги сътвориш, но не си го позволявай в никакъв случай! Няма как да им обясниш, че такова чудо като чудесата не съществува!

	Ботев слушаше внимателно.

	- Какво ще ти облекчава престоя? Казах, ще имаш доста ясно виждане за ситуацията там. Ще вникваш доста лесно в първопричините. Включително понякога и в детайлите, породили днешното им време. Ще притежаваш и чудесен вътрешен обзор както за историята на българите, така и за световните тенденции. Като правило не би следвало да се подвеждаш или объркваш. Ще говориш с лекота новия български език. Ще използваш думи, термини, понятия, непознати през 19-ия им век.

	Ботев слушаше внимателно.

	- Оттук, отгоре, ще способстваме онези долу да ти организират много публични изяви. Някак уж от само себе си сума ти политически и медийни институции и субекти ще ти предоставят трибуна, а после ще се чудят защо са го сторили. А някои и горчиво ще се вайкат защо са го допуснали. И още нещо ще се получи някак като че от само себе си: всички, включително най-високопоставените държавни мъже, дълбоко вътре в сърцето си ще те възприемат като Христо Ботев, макар че мнозина и за дълго няма да го съзнават. Толкова от нас.

	Ангелът-хранител благослови подопечната му Ботева душа и я пусна да се готви за новия си странен път, по който скоро щеше да поеме.

	Ангелът не беше съвсем прецизен, нито пък изчерпателен, що се отнася до помощта, от която Ботев щеше да е лишен. Щом той изчезна, АР-то побърза да пристъпи в най-висшите Божии селения и да се представи пред великата и твърде високопоставена душа, въплътила се някога и като земния светец Иван Рилски. Ангелът коленичи, сведе чело и горещо, ала най-смирено помоли светеца да закриля в милосърдната си благост – и доколкото позволяват рамките на небесните правила и закони - “буйната глава” на ангелския храненик и любимец.

	Изобщо не му се наложи да настоява.

	
Глава първа

	 

	 

	Ден първи, понеделник

	 

	Христо Ботйов Петков оглеждаше центъра на София, столицата на Република България. От няколко минути отново бе земен човек. Харесваше му да е земен човек. Не бе очаквал, но наистина му харесваше. Харесваше му и центърът на големия град, като изключим мръсотията, шума, израза върху лицата на повечето от хората и еманациите, които почти всички излъчваха. Еманациите не му пречеха, само малко го потискаха, но някак отдалечено, като насън. За броените минути, докато наблюдаваше кръстовището на площад “Света Неделя”, бивш площад “Ленин”, бе свикнал с тялото си. И него харесваше. Харесваше му радостното усещане, че вече е свикнал с тялото си. Толкова бързо! Все едно никога не беше излизал от човешко тяло! Невероятно! Чувстваше се бодър, млад, уверен. Дори еманациите, изригвани от потомците на бившите му съотечественици, не му причиняваха болка. Чувстваше се силен. Очите му бяха зорки, слухът му – въпреки грохота на автомобилите и дрънченето на трамваите – улавяше не само човешкия говор, а дори и птичия брътвеж в клоните на брезите около храма.

	Знаеше къде е. Точно къде е.

	След като на изпроводяк бе прегърнал за последен път Дякона и бе целунал почтително ръка на своя благословен Ангел-хранител, Учителя си, беше преминал през нещо тъмно и дълго, от което пазеше смътен спомен, после не помнеше нищо, ако изобщо бе имало после. И от четири-пет минути стоеше на кръстовището.    

	Учудваше се. По-скоро дори бе изумен, че само за секунди се бе сраснал с този живот, с човешкия живот от първите години на третото хилядолетие след светлозарното земно въплъщение на Учителя на Любовта. Всичко се бе променило, а той го приемаше без притеснения. Живот като живот. Не, нищо не го притесняваше, що се отнася до самото възприемане на живота.

	Бе пропуснал вече няколко зелени светофара.

	Знаеше какво е зелен и червен светофар. Знаеше кой е площадът, веднага го бе разпознал. Специално за този площад знаеше много неща. Знаеше какво се бе случило с храма зад гърба му преди осемдесетина земни години. Знаеше откога и защо по-късно площадът се бе казвал “Ленин”; сякаш онези незрели души, които бяха замислили и извършили безсмисленото братоубийство, бяха избрали - заедно с верните си следовници - най-подходящото име за кървавия си площад. Знаеше и точно кога бе преименуван на “Света Неделя” след падането на Берлинската стена. Знаеше и за Берлинската стена. Знаеше и как се казва певецът, който бе изпял онази боговдъхновена песен за стената пред ликуващото милионно множество. Роджър Уотърс се казваше. Роджър Уотърс имаше и други боговдъхновени песни, за които Ботев знаеше.

	Както му бе отмерено и отсъдено, помнеше всичко, каквото му трябваше: кой е, къде е, за какво е дошъл, кой му е разрешил да дойде. Не се страхуваше от бъдещето. Не знаеше какво ще се случи оттук нататък, нямаше идея какво го чака през тези седем земни дни, но се надяваше, че ще се ориентира в сложния живот на 21-вия земен век след Учителя на Любовта. Чувстваше се добре. Само му бе доста непривично все още. И малко все още мъчно за небесните приятели. Тъгуваше малко и за светлината, покоя и радостта, в които често блаженстваше горе. Помнеше и тях.

	Ала се чувстваше добре и тук, долу. Наистина се чувстваше добре. Невероятно колко добре се чувстваше вече! Бе готов да пресече кръстовището. Отпускаше се, отпускаше се, отпускаше се все повече. Птиците весело шумяха в листака, а той чакаше някакъв знак накъде да поеме.

	Тогава забеляза двете деца отсреща. Бяха се вторачили в него със зяпнали усти, дишаха плитко, възбудено пристъпяха на място с крачета, сякаш всеки момент щяха да се втурнат напред. Приличаха си почти като сестри, но не бяха сестри. И двете искаха да минат за тийнейджърки, но още им беше рано. И двете носеха къси полички и къси фланелки, под които надничаха пъпчетата им, на вратлетата им висяха почти еднакви джиесеми, даже устичките им бяха зяпнали по един и същ начин. И двете бяха хубавички по своему. Загрозяваше ги единствено неистовото им, ала все още неосъществимо желание да изглеждат по-големи.

	- Леле! Ама наистина ма! – произнесе високо едното момиче и пак сръчка приятелката си.

	Христо Ботев не го чу какво каза.

	- Снимката миналата година в учебника! – сочеше го с пръст другото момиче.

	- Само на тоя дето му е по-дълга брадата.

	- По-дълга е друг път! Като близнаци са!

	Ботев не ги чуваше, но се досещаше за кого си говорят.

	В часа пик площадът бе претъпкан, юлската жега сякаш изсмукваше усмивките от лицата на хората, слънцето припичаше безмилостно.

	- Досущ като Левски!

	- Какъв Левски ма! Ботев ма!

	- Ботев де!

	Децата продължаваха да го зяпат втренчено, а мъничкото пръстче все така сочеше право към него.

	Христо Ботйов Петков внезапно осъзна две напълно несвързани едно с друго неща: досега изобщо не бе погледнал как е облечен; нямаше представа колко е часът, макар, странно, да знаеше, че в момента действа лятно часово време. Погледна лявата си ръка: притежаваше поочукан, но работещ стар часовник. Часът бе пет и половина по лятното часово време.

	“Как няма да е жега” – помисли си простичко.

	Бе облечен също простичко с тънка риза, дънки и леки летни обувки.

	За пореден път светна зелено. Ботев тръгна да пресича. Докато се разминаваха с него точно върху трамвайната линия, двете момиченца се побутнаха с лакти и заговорнически се спогледаха, а той едва не прихна. Вече бе забелязал обаче, че и други хора се взират втренчено в лицето му, някои дори забавяха крачка. Зяпаха го и откъм спирката на градския транспорт, и от отворените странични стъкла на спрелите коли. 

	Ботев побърза да се смеси с тълпата, пресече почти тичешком още веднъж наляво и пое към близкото министерство на културата. Щеше да го подмине с вперен далече напред взор, без изобщо да разбере, че едва ли не е вдъхвал атмосферата на министерството, което управляваше културата на бившето му отечество, ако почти не беше се спънал в просяка, легнал направо на тротоара с подгъната под главата ръка. Ботев се огледа трескаво. Просякът се гушеше край плитка шахта с всякакви боклуци точно пред тъмните витрини на бившата банка досами новата заложна къща и новото чейнджбюро до нея, залепени до министерството на българската култура. Сякаш на нищия не само зиме, но и лете му бе по-топло и по-уютно, усещайки вкусния дъх на парите на метър-два зад гърба си. А отскоро вероятно усещаше и още по-вкусния дъх на Консултативния център по приемането на България в Европейския съюз, който център бе заел салоните на бившата банка. Впрочем той си знаеше какво усеща. Беше доста възрастен просяк, направо старец, с рядка мазна брада и старовремски очила, залепени от едната страна с лейкопласт. Дрехите му бяха мръсни от въргалянето по земята, но някак прилични. Носеше дори сако в жегата. Сигурно носеше всичко, което притежаваше. Бог знае защо на Ботев му хрумна, че старецът прилича на пенсиониран професор по естествена история. Или може би на професор по хуманитарна история. Нищо чудно и да бе пенсиониран професор по теология, ако се съди по иконичката до главата му. Не, не, иконичката с образите на Светата Майка и Учителя на Любовта като земно дете, подпряна внимателно върху ръба на капака от кутия за обувки, по-вероятно служеше да предизвиква милозливост у потенциалните давачи на милостиня. Около бившата банка и новото чейнджбюро със заложната къща в центъра на столицата София би могло да се допусне, че се навъртат мнозина потенциални милозливци.

	В бившия капак на бившата кутия за обувки се търкаляха няколко монети, повечето дребни. Като малки жълто-бели цветенца, разхвърлени в нещо като миниатюрна градинка пред Божията Майка с Младенеца си.

	Ботев припряно бръкна в задния джоб на дънките, понечи дори да протегне длан към просяка, но ръката му остана в джоба. Не напипа никакви пари, само висящи отвън очила. Бръкна бързо в другия си заден джоб, ала извади оттам малка фина книжка. Хвърли й бегъл поглед, пребърка предните джобове, но вече се бе досетил, че няма да намери никакви пари. Сконфузи се. Извини се. Гласът му звучеше тихо, но ясно. 

	Просякът отдавна го наблюдаваше откъм земята. Очите зад очилата бяха големи, гурелясали, мътни, едва-едва заинтригувани.

	- Ама си му одрал кожата, братле – проговори шепнешком.

	Ботев трепна.

	- Хич не се учудвам, че нямаш нито стотинка – добави нищият старец.

	Все така се взираше в Ботев, почти без да мига, сетне нещо в погледа му се поизбистри, очите му се напрегнаха за кратко и щастливо засияха.

	- Божичко! – продума и едва чуто въздъхна. Въздъхна досущ както наскоро бе въздъхнал Васил Иванов Кунчев – Дякона в съвсем други Божи измерения, ала почти по същия повод.

	Ботев проумя, че ще го разпознават лесно, и полека извади очилата от задния си джоб. Оказаха се модерни черни очила, каквито носеха мнозина от хората наоколо. Вдигна взор, огледа се в тъмните огледални витрини, чиито рамки бяха монтирани направо на земята. Малко го досмеша, макар да не осъзнаваше на какъв прилича и защо му е смешно; ако можеше някак да се види с очите на съвременник, щеше лесно да осъзнае, че в цял ръст донякъде прилича на англо-американски поппевец от края на 20-ия век след Учителя на Любовта, а в нозете на англо-американския поппевец лежи пенсионираният професор по история с блесналите за малко очи, сякаш припознал в стърчащия над него попидол своя нов гуру.

	Ботев усети, че все още стиска в ръка малкото, красиво и луксозно оформено томче, сведе поглед. Томчето бе сръчно изпипано от неизвестен майстор. На малката твърда коричка, облечена в мек нежен плат, видя единствено името си. Отвори книжлето с нарастващо любопитство. Оказа се собствената му биография като български поет и революционер от далечния 19-и земен век, написана от предания Захари Стоянов. Хартията бе много, много тънка, буквите – доста ситни. Разгърна томчето над просяка, който не откъсваше поглед от очите му: на титулната страница пишеше, че изданието е от поредицата “Светини” на издателство “Възраждане” към българската секция на “Райска задруга”. Ботев се усмихна щастливо и прибра подаръка си обратно в задния джоб. Бръкна в предния, извади носната кърпа, която бе напипал одеве. Кърпата бе бяла, чиста, огромна и много стара. Личеше си, че е шита преди повече от сто години. Наведе се, свали очилата на стареца и грижливо ги избърса.

	- Сбогом – сложи му ги обратно на носа. Нищият не помръдна ръцете си. – Дал Бог, пак ще се видим.

	Говореше чудесно съвременния български език. Говореше звучно, меко, топло.

	- Дал Бог - рече просякът. – И те е благословил, да знаеш. 

	Кимна и затвори очи пак да подремне.

	Ботев подмина министерството на културата. Така и не разбра какви важни консултативни, финансови и културни институции бе отминал. Неволно забави крачка, все така замислено продължавайки надолу към площад “Възраждане”, който носеше същото име като небесното издателство, публикувало биографията му, увековечена от милия и толкова пристрастен Захари. Този път обаче Ботев не знаеше как се казва площадът на двеста-триста метра отпред. Внимателно следеше дали някой не го заглежда, но външният му вид вече не правеше никакво впечатление на никого. “Само едни тъмни очила” – помисли си той с облекчение. Беше толкова просто и същевременно някак глупаво, обидно глупаво да губиш физическата си идентификация заради някакви си черни очила, които светът произвеждаше с хиляди и хиляди на ден. Почти забрави за очилата след секунди. Друго следеше, и то много по-внимателно от това дали ще го разпознаят: следеше себе си. Притесняваше се вече, дори спря, за да провери. Десетки хора бързаха по многолюдния булевард покрай него, в момента колоните автомобили едва се влачеха, недисциплинирани пешеходци ловко използваха възможността и пресичаха както намерят за добре. Втренчено се взираше във всяко лице, вглъбено изучаваше всяко изражение, като се мъчеше никой да не забележи, че щръкналият до стената тип с тъмни очила откровено го зяпа. Отдъхна си. Не, не можеше да чете мисли. И одеве нямаше никаква представа какво точно се въртеше в неукрепналите мозъчета на двете момиченца. Бе нормален земен човек, който четеше само по израза на очите, по жестовете, по мимиките, по другите разни неща, които бяха очевидни. Поне за него. Нямаше идея и какво чувстват хората, като изключим явните – поне за него - признаци на раздразнение, суета, тревога, притеснение, радост.

	Ботев пое пак надолу. Бе се поуспокоил вече. Не, не искаше да се различава от пъстрото множество около себе си. Не му бяха необходими свръхсетивни способности за възприемане. И нормалните му стигаха. 

	Видя пешеходната пътека на пресечката с улица “Братя Миладинови”13 и прекоси булеварда. Чудеше се дали да не продължи по него към площад “Възраждане”, когато забеляза бюста на братята Миладинови на ъгъла. Стана му приятно, че е попаднал на улицата с тяхното име. Братята върху бюста малко приличаха на себе си такива, каквито бяха живели по тези земи, докато вършеха светлата си книжовна мисия. Още по-малко пък приличаха на истинския си лик горе. Ботев добре ги познаваше от многобройните си беседи и с двамата в небесните селения. Ала колкото и да не приличаха на себе си, беше му хубаво да ги вижда пред очите си, макар и да бяха от камък. Изпита мимолетното усещане, че си е у дома, но то бързо отлетя, преди истински да му се наслади. 

	Избра да тръгне надолу по улицата, наречена на чистите и светли братя просветители, но тя бе по-мръсна дори от булеварда, по който бе вървял преди малко. Навсякъде по земята се въргаляха боклуци, спечени буци пръст, угарки. От повредените, разкривени, очукани, при това всички до един със зейнали отворени капаци контейнери за смет се носеше отвратителна воня. Къщите бяха порутени, стари, с оголена мазилка, а в пустия двор на училището вляво не играеше нито едно дете.

	След минута Ботев стигна до друг, още по-оживен булевард. Колоните автомобили не помръдваха и в двете посоки и почти бяха задръстили в три плътни реда цялото пространство от неколкостотинте метра между светофарите. Разделителната ограда между двете платна на огромния булевард кой знае защо свършваше приблизително на половината разстояние между кръстовищата, сякаш на работниците им бе дотегнало да я слагат и си бяха отишли. От мястото, където бе забит последният панел, вместо ограда продължаваше тясна половинметрова ивица спечена отъпкана земя, обрамчена от ниски циментови бордюри. Едната колона се люшна напред и доста от пешеходците, които пресичаха в нарушение на всякакви правила за улично движение, се качиха върху ивицата, пазейки равновесие, докато дебнеха кога върволицата автомобили отново ще застине на място.

	Липсваха каквито и да е пешеходни пътеки.

	Край Ботев мина забързано момче.

	- Кой ден е днес? – подхвърли импулсивно зад гърба на детето.

	Сам се учуди на спонтанната си реакция.

	Момчето му каза датата, без да спира.

	- Кой ден от седмицата?

	- Понеделник.

	Хлапакът бе заковал на място и внимателно го оглеждаше с полуизвърната глава. Имаше много хубави очи, сини и някак вълнуващо одухотворени под фино извитите гъсти вежди.

	Ботев му кимна, усмихна му се и внезапно реши, че ще му трябва и някаква шапка. Провря се полека между колите, почти прескочи тясната ивица в средата, ловко се промъкна през срещуположната колона автомобили и сякаш от само себе си свърна вдясно. След секунди забеляза, че се връща към самия център на София. Срещу него се извисяваше грамадата на бившия партиен дом на бившата комунистическа партия, но вместо огромната петолъчка сега върху пилона се вееше националното знаме на Република България.

	Христо Ботев чудесно знаеше, че петолъчката я няма вече петнайсетина години. 

	Почти притича до следващата пресечка, зави вляво покрай новия офис на западна банка и понечи да поеме бързо надолу, ама се позабави. С изумление видя на тротоара пред ъгловата витрина на банката метална решетка, под която бе пълно с боклуци – фасове, касови бележки, всякакви мръсотии. След два-три метра пред самия официален вход на новия роден филиал на западната банка под втората решетка пак бе пълно с фасове и мръсотии. Веднага следваше трета метална решетка, задръстена и тя с боклуци. А малко по-надолу пред служебния вход на банката се мъдреше изпочупена, сякаш току-що използвана пластмасова кофа с остри зъберчета по горния ръб и без дръжка и - още по-невероятно на фона на претенциозния мрамор, на алуминия, на стъклото – празна, сякаш току-що употребена трилитрова бутилка от олио. Само няколко метра деляха двата входа - парадния и служебния, където Ботев прочете, че улицата се казва „Цар Самуил”. „И Самуил би ослепял като войниците си, ако му се случеше да види каква кочина е улицата, носеща името му” – помисли си Христо Ботйов Петков.

	Предстоеше му обаче още да се изумява от малката уличка на европейска София.

	До служебния вход на банката с мръсната кофа и мазната бутилка бе залепена препълнена с боклуци необитаема съборетина с полуизгорял рухнал покрив и закована с летви входна врата. По-нататък следваха скрит зад прашни зарешетени витрини занемарен магазин за тапети и настилки с вид на старовремски склад, модерен бутик за мъжка мода, модерен бутик за дамско бельо, модерен булчински магазин, а до него – изключителна комбинация! – модерен магазин за оръжие. Точно пред входовете и лъскавите витрини на някои от луксозните магазини зееха задръстени с отвратителни боклуци малки шахти, водещи към подземията: същите малки шахти като шахтичката, която заедно с просяка оформяше и луксозните тъмни витрини на Консултативния център по приемането на България в Европейския съюз. Накратко - и тази уличка бе изключително мръсна. Дори беше по-мръсна от улицата на братята Миладинови, понеже явно бе любимо място за изхождане и на домашните любимци, и на бездомните им събратя.

	“А аз си мислех, че отгоре се вижда почти всичко” – рече си Ботев, оглеждайки се внимателно. Заобиколи откъм павираното платно задръстилата тротоара кола, пак се качи горе. “Оказва се, че се виждат само най-едрите от най-едрите неща. Или все пак се хващат и подробностите. Да, да, разбира се, наблюдавах и много подробности. Но специално на мен нарочно не са ми показали такива подробности. Преценили са, че мръсотията, отчайващата мръсотия, в която тези хора са решили, че е възможно да живеят, е „дребна” подробност, с която е по-добре да не ме занимават. Блажените в залата за пряко наблюдение горе не са искали да ме разколебаят в решението ми.” Вдигна леко рамене, прекрачи поредната размазана вече от някого купчинка изпражнения. “И това е центърът! Центърът на най-големия им град.”

	Стигна бързо кръчмата малко преди ъгъла с улица “Пиротска”. Почти не бе вдигнал глава от земята.

	Точно тогава в съзнанието му бавно изплува леденостуден като ужаса, мазнохлъзгав като ужаса, неотвратимо смазващ като ужаса кратък въпрос.

	“Какво търся тук?”

	Озърна се. През стъклото и полуотворената врата видя, че в тясното мъничко кръчменце седят трима души. Разговаряха. Точно отсреща вонеше поредният препълнен боклукчийски контейнер, чиито колелца не се виждаха, понеже бяха затрупани от разхвърлените покрай него чували и всякакви други неопаковани отпадъци. Зад контейнера стърчеше около стогодишна съборетина, в която едва ли живееше някой. Счупените прозорци зееха, външни тесни стълби водеха към задръстената с боклуци верандичка на втория етаж, където доръждясваше празна от кой знае кога клетка за домашни птички. Старината обаче си имаше дворче. Именно достъпът до този безценен вътрешен двор бе преграден от широки двойни метални порти, върху лявата половина на които се мъдреше огромен надпис от изрязани червени букви: “Не паркирай. Пукам гуми!” Пукачът на гуми си бе играл доста сръчно със заплашителната полузаповед-полупредупреждение: нито една буква не бе разлепена, нито една не стоеше накриво, всичко бе направено професионално и сериозно. Буквите от самозалепващо се фолио бяха рязани от машина – Ботев забеляза това веднага като опитен бивш печатар, - и то рязани много внимателно, тъй като всичките им линии, а дори и правите им ъгли бяха безупречни. Човекът вероятно беше не само добър и сериозен професионалист, но и явно държеше на думата си: пред портите му нямаше спряла кола и той спокойно можеше да влиза и излиза от владенията си, без никой и нищо да му пречи.

	Като се изключи боклукът, но в този град очевидно боклукът не пречеше на никого. 

	Под надписа очевидно с цел да се съхрани и прослави родната стилистика на пукането някой бе написал на ръка с черен флумастер: “Ще ти спукам гъза.” На пукача на гуми обаче очевидно не му пукаше от заканите на пукача на задници, понеже не си бе направил труда поне да задраска заканата. А и червените грамадни букви отгоре така властно царуваха над улицата, че малкото заядливо надписче отдолу почти не се забелязваше.  

	Ботев отказа дори да помисли върху отговора на въпроса, който го изпълни с хладен ужас одеве, макар и за съвсем кратко. Реши да влезе в кръчмицата, да поеме дъх, да се окопити. Щеше и да гледа през прозореца какво ще се случи, ако някой смелчага все пак се реши да паркира отсреща. 

	Изобщо не му мина през ума, че няма как да консумира каквото и да било, понеже е без пуснат грош.

	Разговорът между двамата мъже и кръчмарката, бе позамрял, когато той пристъпи вътре и тихо поздрави.

	- Остави широко отворено да се издими! – отвърна високо жената.

	Ботев послушно изпълни нареждането, приседна в ъгъла и си поръча наливна бира, която моментално му бе наточена.

	Зазяпа се полуизвърнат през стъклото, ала предпазната мярка беше напълно излишна. Никой не го погледна повече, така че той спокойно се зае да изучава хората вътре. Кръчменцето му се стори малко тъмно през черните очила, но виждаше всичко добре. Кръчмарката бе най-обикновена кръчмарка. Лицето й бе хубавичко, ала повехнало и уморено от глупостите и дивотиите, които бе принудена всекидневно да слуша, докато си вади хляба. Умората от глупостите и дивотиите ярко бе изписана на лицето й за всеки, който можеше да чете умората по човешките лица. Срещу нея, тоест срещу тезгяха, седеше невероятен субект с неподлежащо на описание кожено яке с безброй джобове и джобчета. Бе обут в кожени ботуши – насред лято!, - в които бяха втъкнати тесните му специални панталони пак с много и всякакви джобове. Мъжът бе още сравнително млад, с дълга коса, върху брадатата всезнаеща полупияна физиономия сияеха весели надменни очи. Пиеше ракия без мезе. С гръб към самодоволния веселяк седеше вече пиян работяга с тъп поглед, който бавно ръфаше краищник мек ръчен хляб. На празната дървена маса пред него липсваше дори солница.

	Пръв наруши моментното мълчание нахаканият мъж с якето. Гласът му бе вече дрезгав от ракията, а и прозвуча с оня малко дразнещ фалцет, който често простъргва, когато непременно държим да се забележи, че сме умни, важни и някак необикновени.

	Христо Ботев не се дразнеше от фалцета му. Беше извънредно любознателен да узнае на живо какво си говорят хората в тази страна.

	- Хлябът е световната трудова мярка - произнесе назидателно умникът, гледайки гърба на работягата. Гърбът леко потрепваше, докато работягата предъвкваше световната трудова мярка.

	Брадатият тарикат застина за миг, сякаш преосмисляше какво е казал, остана доволен от поредната си сентенция и широко се ухили като щастливо дете. После хлъцна. Ни най-малко не го смущаваше, че говори на гърба на работягата.

	Кръчмарката не реагира. Ботев дори не беше сигурен, че тя слуша.

	- А-а-а – отвърна работягата с пълна уста и продължи да си дъвче, все така гърбом към кожения мъж зад себе си.

	Пийналият веселяк явно не бе удовлетворен от отговора. Явно пак не проумяваха дълбоката му мъдрост. Стана от стола си, но веднага се олюля, размисли и пак седна. Чувстваше се задължен да обясни по-ясно на пролетария с гръб пред себе си що е световната трудова мярка, но прецени, че ще го стори по-добре седнал. Пое дъх и рече: 

	- Или както се казва по света - той е мярката за човешкия труд.

	Този път прозвуча не толкова назидателно, колкото отегчено. Помълча и добави с малко приглушен фалцет:

	- Хлябът де.

	Работягата на свой ред се почувства задължен да покаже на интелигента зад гърба си, че е схванал.

	- Мамицата им! – изсумтя. - Докъде ни докараха!… – изсумтя още по-тежко.

	Сякаш зарадвал се на гласа си, изпсува още веднъж, но този път отвратително вулгарно, след което спокойно дояде краищника си.

	Нахаканият бе видимо доволен, че най-после е разбран.

	- Фактически… - опита се да продължи непринудения диалог, но някой надникна отвън и го прекъсна.

	- Как да ида към сградата на правителството? – попита немлад вече мъж и заедно с гласа му в кръчмицата сякаш нахлу и следобедната лятна жега.

	Ботев наблюдаваше с интерес изуменото лице на кръчмарката.

	- Правителството? – повтори бавно тя.

	- Да – кимна човекът. – Министерският съвет.

	Жената попипа кичура над лявата си вежда, вдигна го малко нагоре.

	- Ей зад ъгъла надясно – проговори и с две крачки излезе на прага да покаже. - Като стигнеш трамвая, зад линията е. Оттам няма и двеста метра. Когото и да попиташ, ще те насочи.

	Мъжът поблагодари и забърза зад ъгъла надясно. 

	Ботев бе потресен. Всичко, което виждаше и чуваше в тази кръчма, всичко, което ставаше около него, целият този извънземен - или прекалено земен, мина му през ума, - сюжет се разиграваше на неколкостотин метра от министерския съвет на бившата му родина. Че къде другаде – запита се, - след като седеше в самия център на града? 

	И въпреки това някак не му се вярваше и тези тримата да са реални, и човекът, който търсеше правителството си, да е реален, и надписът отсреща пред очите му да е реален. Не беше сигурен вече дали самият той е реален. Тогава изведнъж му хрумна, че всичко е нагласено нарочно от АР-то му, за да го шокира още от първите му минути тук. Хрумването бе логично и някак го поуспокои. Да, всичко бе натъкмено от АР-то в някаква абсурдна последователност: и двете деца на кръстовището, които се ръчкаха, докато го зяпаха, и просякът с иконичката, и повсеместната мръсотия, и вонящите контейнери с боклуците, и червеният просташки надпис насреща, и вулгарната закана отдолу, и тези двама мъже тук – пийналият самонадеян умник и пияният посърнал работяга, и претръпналата за всичко кръчмарка, и мъжът, търсещ правителството си между боклукчийските кофи и кучешките изпражнения… Да, всичко бе нагласено абсурдно именно за да му изглежда абсурдно. Помисли си го и веднага ясно, мощно и с абсолютна сигурност осъзна, че тъкмо догадката му е абсурдна, а не уж нагласеният абсурд около него, в който абсурд се бе въплътил преди половин час. Никой никому не нагласяваше нищо, камо ли съдбата. Всеки сам си нагласяваше съдбата. Той самият си бе нагласил тези обстоятелства, които по-късно щяха да му помогнат да проумее каквото бе готов и за каквото бе израснал да проумее. 

	След миг осъзна и още нещо. Осъзна, по-скоро си спомни и какво търсеше тук. 

	- Искаш ли още бира? – обади се сухо кръчмарката.

	Бе изпил халбата си, без да се усети.

	- Моля – каза той.

	Тя сръчно му наточи още една бира, тупна я пред него и го погледна право в тъмните очила.

	- Мезе?

	- Не, благодаря.

	Жената се поколеба за миг, подпита:

	- Чу ли го тоя?

	- Човекът преди малко ли? – уточни Ботев.

	- Правителството! – вдигна изразително ръце към тавана кръчмарката, сякаш призоваваше Господ за свидетел. – Сградата, моля ти се, на правителството! Три години вися тука, питали са ме за всички магазини в центъра, за пазара нататък, за чейнджбюра, за сексшопове, за каквото ти дойда на акъла, за луната са ме питали дали е на небето, ама къде е сградата на правителството!…

	Не издържа, прихна сочно, обиграно.

	Ботев си седеше, мълчеше, гледаше, слушаше.

	- Провинция, сестро – намеси се охотно мъдрецът с кожените ботуши, многото джобове и назидателния тон. – Откъде да знае човечецът къде е сградата на правителството. Сигурно носи я някоя жалбица, я някое прошенийце…

	Последната дума накара жената рязко да се извърне към него.

	- Прошение, молба сиреч – поясни й поучително интелигентът. – Само дето няма да му го приемат – добави и пак се ухили. – Затворили са вече дюкяна.

	- Мамицата им! – обобщи пролетарият. И завърши по навик с нова пошла псувня.

	- Приличаш на Ботев – изтърси внезапно кръчмарката и се наведе ниско над масата, сякаш искаше да провери отблизо дали не е сбъркала. Проверката потвърди очевидното и тя пак се изправи. – Ако свалиш очилата, ще сте като от една майка раждани – заключи добродушно.

	- Категорично! - потвърди начаса всезнайкото, но застиналата му в гримаса ухилена физиономия издаваше колко му е неприятно, че въпреки черните очила на Ботевия двойник жената първа е забелязала направо покъртителната му прилика с великия поет. 

	- Аз съм Ботев – продума меко Христо Ботев.

	Тримата реагираха различно. Нафуканият досадник подсвирна просташки, застиналата му допреди миг в гримаса захилена физиономия се раздвижи, без да престава да се хили, очите заискриха с привичния си надменен блясък, а устата иронично изрецитира: “Жив е той, жив е!”14 Работягата направи усилие да вдигне глава и да се вторачи, видя каквото успя да види и тихо процеди: “Мамицата му!” Кръчмарката пък само постави меката си длан върху Ботевото рамо, въздъхна някак майчински и се прибра зад тезгяха.

	- Пий си бирата – рече му окуражително оттам.

	Той отпи дълга глътка.

	Тя забърса без нужда тезгяха с мократа гюдерия, пак го погледна.

	- Не съм те виждала насам.

	- Само минавам – отвърна Ботев.

	- Пий си спокойно бирата – повтори жената и повече изобщо не въздъхна.

	Следващият час мина невероятно бързо за Ботев. Наложи му се да седи сред доста хора; да отговори, макар и почти едносрично, на няколко любопитни въпроса; да изпие набързо още една бира, която леко го опияни, но поносимо, преди да му размине след минута; за първи път, откакто бе влязъл отново в тяло, посети тоалетна, която въпреки гнусливите му очаквания изненадващо се оказа прилична откъм надписи и сравнително поносимо чиста; да изпита чувството на неудобство, а може би дори и на срам, когато изведнъж се сети какво се бе случило пред просяка и проумя, че пие бира, която няма с какво да плати.

	Странно, помогна му, без да го осъзнава, досадният многознайко. Когато кръчмицата се препълни с още пияндета, с кварталното постоянно присъствие, с приключили работния си ден отрудени мъже, дошли да изпият по едно-две питиета, натрапникът, който, разбира се, познаваше всички, не пропусна да им пошепне какво е казала откачалката за себе си. Мъжете, които не се отличаваха с особена деликатност, проявиха все пак известен такт (или пък бяха уморени), но така или иначе само подпитаха Ботева едно-друго, докато се взираха в него, в тъмните му очила, в челото, правия нос, в добре оформената му брада. О, да, приличаше на Христо Ботев, много приличаше, напомняше им нещо смътно и почти забравено вече, нещо чисто и далечно. Сантиментално. Детско. Затова и не се разсърдиха, когато нищо не се получи от опита им да подхванат приказка, в отговор на който опит клетникът смънкваше нещо кога смислено, кога безсмислено според тях и това мънкане хич не подхождаше на представата им за смелия, горд и гръмогласен Ботев, за чутовния войвода, за чийто живот бяха зубрили на времето по читанките и учебниците. Ех, да можеше откачалката поне малко от малко да го докара до истинския Ботев! Ала не можеше сиромахът, не можеше… Така че хич не се разсърдиха и когато лъсна наяве съвсем логичната му немотия, та се наложи да платят бирите на този изпаднал Ботев двойник, докато завалията смотолевяше някакви несвързани – пак според тях - извинения.

	В интерес на истината и кръчмарката не бе поискала пари на смахнатия кротушко, преди мъжете великодушно да го почерпят.

	Абсурдните обстоятелства продължаваха да се наслагват едно връз друго, мислеше си Христо Ботев. Странно, но не изглеждаше странно, че го черпят - въпреки извънредно приличния му външен вид, въпреки извънредно приличното му излъчване, въпреки извънредно приличното му поведение, които нямаше как да не бъдат забелязани и заради които някак не идеше, някак беше леко съмнително точно такъв човек да няма изобщо пари, камо ли пък работягите, пияниците и босяците да го черпят по кръчмите. Но го почерпиха, това е, почерпиха го, без да се съмняват и без да го подозират. И не изглеждаше странно за никого.

	Включително за Ботев. 

	После бързо загубиха интерес към щурчото, който обичаше да пийва на вересия евтина наливна бира и твърдеше, че е Ботев. И защо да не се поизпъчи човечецът - настина много си му приличаше! Нямаше как обаче да не го загубят интереса: имаха какво да си споделят за техния си реален живот на модерни европейци, а и всезнайкото се пооклюма след поредната ракия, така че нямаше и кой да подхранва любопитството към самотника с разхлопаната дъска.

	Ботев се надигна, благодари още веднъж на хората за почерпушката.

	- Няма нищо, войводо! – тупна го на майтап по гърба мъжагата, който пиеше прав ракия пред тезгяха. – И пак се отбий, да не се забравяме!

	И гръмко, весело, добродушно се засмя.

	- Не можем да се забравим, всички сме едно – отвърна му ясно Ботев.

	- А тъй, една чета сме ние! – тупна го пак мъжището, заливайки се в смях.

	- Приключих вече с четите и революциите – рече му кротко Ботев.

	- Я стига, я какъв комита си! - не миряса онзи и гаврътна ракията си. – Само развей знамето и веднага ти водя цяла чета! – И тупна чашата си на тезгяха.

	- Впрочем… Защо не и чета… – съгласи си замислено Ботев. - И ние, и всички навсякъде сме една чета. Една-единствена. А войвода ни е Учителят на Любовта.

	Мъжете, които ги чуха, спряха да гълчат и да се смеят, спогледаха се, после се втренчиха мълком в него, но смахнатият не добави нищо повече, усмихна им се кротко-кротко и се изниза навън.

	Примесена с праха, бензиновите пари и мръсотията, предвечерната жега продължаваше да души града. Отсреща никой не бе рискувал да му спукат гумите или нещо друго. Камарата боклуци около контейнера се бе поизгърбила още малко. Миришеше гнило, тежко.

	Ботев реше да се върне към големия булевард, откъдето бе дошъл. Минаваше седем часа, движението на колите бе доста намаляло и пешеходците лесно пресичаха през разделителната ивица с липсващата ограда. Той постоя пред клона на немската банка (кофата и шишето от олио стърчаха в ъгъла до вратата), полюбува се на модерните коли, които профучаваха покрай него, за да забият спирачки пред светещите червено светофари. Наблюдаваше и се удивяваше. Горе над светофарите работеха часовници, които отмерваха оставащите до смяната на светлините секунди: 42, 41, 40, 39... Въпреки това колите не намаляваха скоростта, а препускаха сякаш още по-бясно надолу, състезавайки се със самите себе си, удряха рязко спирачки след три-четири секунди, за да постоят под часовника още тридесет и пет секунди... Не, не беше случайно. Повтаряше се на всяка смяна на светофарите.

	Христо Ботев попипа джоба си да провери дали томчето със собствената му биография като поет и революционер е там и пое по булеварда право на запад срещу все още силното слънце. Бе решил да отиде пеша до някой от крайните квартали, да погледа, да премисли каквото бе видял и чул, а по-нататък щеше да прецени според обстоятелствата какво да прави.

	Вървеше, гледаше и все не можеше да се начуди на мръсотията на този град. Мръсотията така натрапчиво контрастираше с луксозните  возила и луксозните сгради, някои от които явно бяха построени преди броени месеци, че и да искаше, не можеше да не я забелязва постоянно. Стараеше се обаче да не мисли за нея, а за хората, които живееха насред нея. За внуците и правнуците на онзи народ, който винаги така силно бе обичал и така искрено проклинал понякога. Не той естествено, тогавашната му личност умееше “силно да люби и да мрази”.15

	Слънцето падаше по-ниско и грееше право в очите му. Той благодари, комуто трябва, за очилата, които му бяха пъхнали в задния джоб; не можеше да си представи какво щеше да прави без тях. Още не бе свикнал с тукашната светлина, усещаше я малко болезнено. Да, разбира се, още не бе свикнал и с почти всичко останало.

	След двайсетина минути наближи сергиите и дюкяните на пазар, разположен отляво и отдясно по дължината на улицата, пресичаща големия булевард. Внезапно насреща му се зададе възрастен човек с бастун и смешно накривена лятна шапка с някакъв рекламен надпис и дълга козирка. И самата шапка беше смешна, шарена, предизвикателна. Старецът изглеждаше още по-смешен с черната брезентова чанта за документи с дълга презрамка, която бе преметнал небрежно през рамо, както учениците и студентите носеха раниците с учебниците си. Възрастният господин се бе появил буквално от нищото, сякаш земята се бе разтворила за миг, за да изплува той отпред, без Ботев да го забележи.

	Някак от само себе си, някак леко, но ясно доловимо, Христо Ботев почувства, че трябва да поздрави стареца. Изуми го, че изобщо не се колебаеше не го ли подвежда спонтанният му подтик – ни най-малко не се колебаеше, а само се чудеше как да поздрави. Сети се, че слънцето не бе залязло още, спря да се чуди.

	- Добър ден – произнесе високо.

	- Дал Бог добро – отвърна начаса старецът с добронамерена усмивка и закова на място и той.

	Помълчаха, старецът бавно оглеждаше напетия младеж срещу себе си. Поклати очарован глава, ловко изхлузи презрамката с едно движение на рамото си, отсечено подаде чантата и каза:

	- Забравихте я в кръчмата одеве. Едва ви догоних.

	Христо Ботев не знаеше какво да отговори.

	- Документите ви са вътре – добави старият господин с комичната рекламна шапка и му кимна да отвори чантата.

	Христо Ботев бе готов да се закълне, че не носеше никаква чанта още от първия миг, когато се оказа на онзи площад с взривения някога храм. Готов бе и да се закълне, че няма начин старецът да го е гонил, а да се появи насреща му. И изведнъж го прониза ново ясно усещане; този път обаче едва се сдържа да не избухне в смях. Бе усетил, че и старецът тутакси би се заклел в същото.

	Взря се в очите му, проникна по-дълбоко, още по-дълбоко, докъдето му позволиха, едва видимо се поклони.

	- Благодаря – пророни. – Щеше да ми е трудничко без документи.

	- И парички е по-добре да ви се намират – допълни в същия стил старецът.

	- О, да, парички…

	- И едно-друго още…

	Ботев отваряше напипания в чантата портфейл. Разгледа внимателно личната си карта, сложи я на мястото й. Извади пачката употребявани сини банкноти, взря се в одухотвореното лице на побратима си Стамболов.16 В главата му нахлуха спомени и от тук, и от там. Огненият хъш, който пламенно ръкомаха на лятното бурно събрание на революционния комитет в Букурещ. Боже мили, беше на двайсет и една земни години! След месец-два излезе съвместната им стихосбирка „Песни и стихотворения от Ботйова и Стамболова“, а Стефан вече тичаше да вдига Старозагорското въстание. О, и онзи стон на светлата, толкова високо издигната душа, когато му разправяше какво е чувствало тялото й, докато е издъхвало с разсечена глава насред този град. И как се радваше, как благодареше Богу тази надарена с такова величие и такава мощ душа, когато наскоро (наскоро!) отново се въплъти, за да носи светлина и любов на хората чак на другия край на Земята.

	- Знаеш ли как се казва този булевард? – прокашля се деликатно старецът, преминавайки дружески на “ти”.

	Ботев се сепна, вдигна глава от банкнотите.

	- На Тодор Александров17 е кръстен.

	- Тодор?

	- А пазарът отзад - на Димитър Петков.18

	Ботев хвърли поглед към купчините щайги.

	- Краставици ли продават с името на Димитър?

	- Домати също, зеле, тиквички. И ряпа. И праз зиме.

	Младият мъж извади една банкнота с лика на Стамболов, пак я заразглежда.

	- Моля – бръкна в джоба си старият и любезно му подаде лупа с къса дръжка.

	- О, благодаря, много мило – пое я бързо Ботев, прехвърли чантата на рамо и отново се вторачи в умните очи на съратника си. Премести полека лупата надясно. Над лявото рамо на приятеля му бе поставен печатът на благотворителния комитет „Единство“ в Търново, чийто съосновател бе Стамболов. В средната част на банкнотата бе отпечатано факсимиле от корицата на самостоятелната Стамболова стихосбирка „Песни и стихотворения“, издадена в Букурещ през 1877 година. Ботев наведе още малко лупата, отдръпна банкнотата, зачете се в стихотворението „На моите другаре“. Буквите бяха много ситни, но с лупата се виждаха добре. Взе да си шепне тихичко познатите свидни думи:

	Сеятели добри, 

	Поборници безстрашни,

	За наш`те правдини!

	И ваш`та добра памет

	От род ще мине в род,

	До кат в света живее

	Българския народ.

	България на свойте 

	Юначни синове

	Венци от лавр зелен

	Ще да им исплете

	И с тях ще украси тя

	Хубавите чела

	На сички, що паднаха

	Във бой за свобода.

	Следваше автентичният подпис на Стефан Стамболов и датата – “11 Апр. 1877.”

	- Продават и шапки – рече бързо старецът.

	Пъхна му припряно в ръката калъфката от лупата и някак невероятно бързо заситни към центъра на град София, столицата на Република България.

	- Сполай ти – рече тихо Ботев зад него.

	Старецът може би не го чу, защото изобщо не реагира. Ботев очакваше, че ще изчезне вдън земя, както се бе появил, но той не изчезна. Дребничката му фигура все така продължаваше да ситни на изток, хвърляйки весела сянка с тази смешна козирка на рекламната шарена шапка.

	Пазарът, носещ името на Димитър Петков, въртеше оживената си вечерна търговия, но Ботев не се интересуваше от доматите, кебапчетата и ракията. Озърташе се, заглеждаше, ще не ще, лицата на хората. Особено лицата на някои хора. Притисна здраво чантата до хълбока си и реши да потърси наляво. Скоро видя стелажа с шапките, приближи. Продавачът бе на неговите години или малко по-голям. Беше гологлав. Хубава черна коса падаше от двете страни на хубавото му лице, а някои кичури почти влизаха в хубавите му уморени очи.

	Ботев поздрави пак с “добър ден” и посочи най-простата лека шапка с козирка; другата му ръка продължаваше да притиска чантата. Шапката беше бяла и без никакви надписи. Сложи си я, беше му малко тясна. Продавачът посегна, регулира му я, този път му стана съвсем точно.

	- Колко струва?

	- Четири, брато – отзова хубавецът.

	- Лева?

	Чак сега онзи го погледна по-внимателно. Очите им се срещнаха и Ботев някак веднага успя да разпознае опитния търговец, който бе свикнал да забелязва всичко у клиентите си, стига да пожелае. Бе се научил обаче – вероятно с големи усилия - и да си мълчи, когато не го засяга. 

	Само кимна.

	Клиентът дръпна единия от многото ципове на чисто новата си раменна чанта, извади чисто ново портмоне и грижливо измъкна една от многото банкноти по двадесет лева с лика на Стамболов. Докато прибираше портфейла обратно, взорът му падна на земята, видя обелките от банани, фасовете, гнилите домати, захвърлени в счупена щайга край бордюра, помията, току-що излята в уличната шахта – тук-там отвратителни мехурчета все още не се бяха спукали и зяпаха нагоре откъм прашните павета.

	Продавачът мълком наблюдаваше израза на Ботевото лице, накрая любопитството му явно надделя.

	- Откъде си? - попита възпитано, поемайки банкнотата.

	- Тукашен съм – отвърна уклончиво Ботев.

	- От София?

	- Не.

	- Откъде тогава?

	- Има ли значение?

	- Кажи де!

	- От Калофер.

	- Айде стига бе! – оживи се внезапно хубавецът, задръжките паднаха, взе да фамилиарничи. – Без майтап?

	- Без майтап.

	На Христо Ботев му ставаше все по-забавно с тия хора.

	- Ееех, хубаво е там! – провлачи продавачът с явната цел да печели време. Двадесетолевката бе все още в ръката му. – Природа, оня ми ти Балкан! Ходил съм. Има и паметник на Ботев – изтърси и лукавите му красиви очи очаквателно се взряха в клиента му.

	- Има – потвърди Ботев.

	- И ти си от Калофер, не ме будалкаш?

	- Съвсем не – неволно отвърна Ботев като истински войник.

	- Бистре, я ела малко! – провикна се ненадейно хубавецът към жената зад сергията с джапанките и чехлите отсреща.

	Бистра дотича веднага. Не беше изненадана, че я викат, не й беше интересно, не й беше и досадно. Времето нали течеше, оставаше по-малко от час, преди да затвори за днес.  

	- На кого ти прилича господинът? – посрещна я без предисловия търговецът на шапки.

	Жената стрелна господина с обигран поглед и само след миг зяпна.

	- Махни му очилата и все едно е одрал кожата на Ботев – рече и очите й се озариха от онзи примитивен блясък, който не скрива примитивната радост, че най-после ще има какво да разкажеш на приятелките си.

	- Нали? – отзова се продавачът.

	Разговаряха най-спокойно, сякаш Ботев бе мумия, сякаш бе гипсов манекен, от когото ей-сега ще свалят черните очила, за да проверят догадката си.

	- А сега познай откъде е господинът? – победоносно запита младият мъж, като че лично той имаше огромната заслуга за месторождението на клиента си.

	- Откъде да знам! – леко се тросна младата жена.

	- От Калофер! – почти извика хубавецът и я дари с най-чаровната си покровителствена усмивка.

	- Кодошиш се?

	- Питай човека.

	- Рестото, ако обичате – изпревари я обаче човекът, преди тя да го попита.

	- Веднага – сепна се търговецът и бързо му върна една банкнота от десет лева с лика на д-р Берон19, петолевка с образа на Иван Милев20 и монета от един лев.

	Ботев бавно разгледа парите, пъхна ги в портфейла си, прибра го в чантата, дръпна ципа й, метна я през рамо и все така бавно наложи бялата си нова шапка.

	- Е, Бог да ви благослови! – рече и понечи да си тръгне.

	- Бе ти наистина ли си от Калофер? – не миряса продавачката.

	Той се извърна към пълничкото й простовато лице.

	- И паметникът ми е там – произнесе тихо, прокашля се.

	- Оп-па! – само успя да хлъцне младият търговец.

	- Майчице! – изпусна младата жена и спонтанно запуши устата си с длан. Сияещите й от възбудено жадно любопитство очи щяха да изхвръкнат от орбитите си.

	Продавачът вече правеше изразителни жестове на колегите си от съседните щандове. Всички, които не бяха заети да обслужват купувачи, бързо се приближиха. Хубавецът се усети, усмихна се някак извинително на Ботев, сякаш го подканяше да опита да се постави на тяхно място и да го разбере.

	Нямаше как да знае, че човекът насреща му вече го е сторил.

	След минута групата наброяваше поне десетина души. Жената разгорещено обясняваше кое как е и най-вече какво е казал “гражданинът” за паметника си в уж родния му Калофер, а Ботев търпеливо повтаряше, че в личната му карта пише черно на бяло, че е роден в Калофер.

	Ала предпочете да не показва личната си карта.

	- На твое място пари щях да правя с тая физиономия! – поучи го някакво нахакано хлапе още с пъпки по челото.

	- Събери си група – подкрепи хлапето отракана мома с щедро деколте. – Научи се малко да чегърташ по китарата, кръсти бандата “Козлодуй”, праскайте рап или рок и след година ще си богат!

	- Глупости! – скастри я авторитетен чичо с още по-авторитетно шкембе. – Отвори си кръчма, “Радецки” ли ще е, “Вола” ли ще е или най-добре просто “При Ботев”, давай само скара-бира и ракия, за мезе само домати и краставици, а зимата кисело зеле и лютеница. Толкова! Аз ще ти давам всичко с отстъпка като на свой човек. И напролет ела да ми кажеш колко каймета си надиплил, ама честно!

	Увеличилата се тълпа одобрително се засмя.

	- Как живеете в тази мръсотия? – проговори Ботев.

	- Ба, сега е чисто! – рече някой весело.

	- Ела като падне дъжд! – добави друг.

	- Не, ела зимата, като се стопи първият сняг! – допълни трети.

	- И защо не си поддържате чисто? Или така ви харесва?

	Гълчавата стихна някак от само себе си. Може би едва сега хората започнаха напълно да осъзнават какво беше казал двойникът на Ботев преди минути за паметника на великия поет в Калофер.

	- Хайде, връщайте се! Оставете човека да си ходи – надигна глас най-възрастният в навалицата.

	- Ох, що на мен се не падна тая муцуна! – сладострастно проплака млад човек само по къси гащета и джапанки.

	На “муцуна” Ботев рязко се извърна и потърси с очи кой се е обадил.

	- В пари щях да се къпя! – дръзко и малко високомерно го зяпаше гологърдият космат младеж, сякаш на всяка цена искаше да го убоде какъв будала е бил, е и какъв будала със сигурност ще продължи да бъде, ако отсега нататък не използва Божия подарък, за да се къпе в пари.

	- Аз пари си имам – каза му Ботев.

	- Да бе! – изгрухтя някой зад гърба му.

	- Купих си шапката с мои пари – натърти Ботев. – Господинът видя – посочи с цяла длан продавача на шапки, - имам много банкноти с образа на побратима ми Стефан Стамболов. - И леко потупа чантата си, където кротуваше портмонето му.

	Още докато потупваше новата си чанта, бе настъпила мъртва тишина.

	Ботев все така гледаше право в очите дръзкия младеж по късите гащи и джапанките на мръсни боси крака.

	- Някога чел ли си стиховете на побратима ми Стефан върху вашата банкнота от двадесет лева? – попита го някак смирено, незлобливо.

	Младият човек съвършено правилно прецени, че не е необходимо да отговаря на явно реторичния въпрос, само дишаше плитко с леко зинала уста. Сърбеше го ужасно около голия пъп, но не се сещаше да се почеше. 

	- Прочети ги, мога да ти услужа с лупа, ако буквите ти са ситни.

	Младокът пак съвършено правилно прецени, че не му е необходима никаква лупа, само преглътна и се зачеса ожесточено около пъпа.

	- Сума ти ваши критици смятат, че стиховете му са несръчни. Отвратителна дума, не мислиш ли? Сякаш идва да подскаже, че се говори за дялкане на дървена свирка или за свиване на шапка от вестник. Както и да е, нека са несръчни. Не е беда, дарование като моето се ражда веднъж на хиляда и триста години.

	- Майчице, чуйте го! – изписка съседката на продавача на шапки.

	Женицата се чувстваше най-отдавна и най-вътре в нещата и затова едва ли не в правото си да коментира.

	Ботев й направи кротък, мек жест да замълчи и продължи да говори на високомерния допреди малко младеж, който междувременно се бе начесал.

	- Не е въпросът Стефан несръчен поет ли е. Проблемът е другаде. Критиците, дето пишат, че е несръчен, те дали са сръчни, там е въпросът. 

	- Нищо не разбирам от тия работи, братче – плесна внезапно младокът. - Извинявай – смотолеви бързо и облекчено се засмя. Облекчено и добродушно. Добродушно и щастливо.

	- Аз пък разбирам от тия работи и ти казвам: щом ти не си добър в своята работа, как ще отсъдиш дали друг е добър в неговата? И с какво право? Искам да ти подскажа, че бидейки ти самият будала, нито имаш право, нито все още можеш да отсъдиш дали аз съм будала, без значение къпя ли се в пари с тая моя муцуна, или не се къпя.

	Цялата тълпа се заля от гръмък смях. Искрено, добродушно, щастливо се смееше и младежът с късите гащи.

	- Ама го насоли! – възхити се възпълна трътлеста лелка.

	Ботев не сваляше очи от лицето му.

	- И на тебе да ти е просто, мило момче – сложи дясната си длан на сърцето.

	Младокът го чу въпреки веселата гълчава, буквално се вцепени. Ботев свали пронизващия си взор от застиналото му в някаква съвършена маска на изумлението лице и се извърна към шишкото. Врявата пак моментално стихна.

	- Нека се договорим. Реша ли да стана кръчмар, ще те намеря и ще си купувам доматите и краставиците от теб. Ти ще ми ги даваш по-евтино, а аз ще ти доверявам колко каймета съм натрупал. Честно. Аз нямам никаква нужда да лъжа. Нито пък мога. Ала няма да са много кайметата, байно. Срокът ми е такъв.

	Ботев отново докосна с длан сърцето си и търпеливо проправяйки си път през тълпата, се отдалечи обратно към булеварда, носещ името на македонския комита и “луда глава” Тодор Александров.

	- Мале, мале! Мили Боже! – долетя чак след пет-шест секунди отзад.

	Малко се учуди, че въпиещият всуе името Господне глас бе мъжки. Но то какво ли пък не беше чудно, рече си, отсам бариерата?

	След около половин час бавен ход срещу слънцето, което междувременно се скри, стигна тунела. Беше се огледал в някаква голяма (и чиста!) витрина: дълбоко нахлупил шапката с козирката над тъмните очила, почти не се забелязваше колко прилича на себе си, ако човек не го загледаше специално. 

	Никой не го заглеждаше специално. 

	Тръгна през дългия тунел по трамвайната линия. Вървеше срещу движението, но мина само един трамвай и той се отмести на другата линия, докато дрънчащото возило профуча край него; ватманът дори не обърна глава да го види какво търси в задушната отровна дупка между колоните на колите.

	Излезе от тунела, продължи много бавно право напред. Гледаше живота от двете страни на Тодор-Александровия булевард. Христо Ботев грешеше за името на булеварда, понеже нямаше как да знае, че той още отпреди тунела се нарича “Пиротски”. Така или иначе животът от двете страни и на Тодор-Александровия, и на Пиротския булевард беше абсолютно един и същ. Вървеше бавно отляво покрай модерни бензиностанции, строежи, прах, мръсотия, боклуци. Свечери. Захладня малко. Дишаше се по-леко. Свърна навътре в огромния многолюден комплекс. Навсякъде работеха телевизори. Още бе светло и навсякъде играеха дечица, които надвикваха телевизорите. Бе пълно с малки магазинчета, които отвън се ползваха от мъжете и за кръчмици. Жените седяха по пейките пред входовете, приказваха си. Пред много от бетонните блокове бяха насадени лехички с цветя, даже асми с вързали малки гроздове. Майки люлееха децата си по люлките: Бог знае защо майките бяха облечени с тънки анцузи, а мъжете на паркингите до люлките – също по мръсни, лекьосани анцузи или по мръсни, лекьосани къси мушамени гащета – лежаха под колите си или ръчкаха нещо в моторите. Миришеше на готвено, на вечер, на лято. И на спотаено напрежение.

	Ботев седна на удобна поотдалечена пейка в нещо като градинка между панелните блокове. Слушаше, гледаше.

	Тук може би е мястото да направя първото в тази книга лирическо един вид отклонение. Образът на Ботев, поведението на Ботев, характерът на Ботев, темпераментът на Ботев, които заедно се опитваме да следим вече над три часа, вероятно смущават мнозина от читателите. Настина, смущаващо е. Това не е Ботев, когото познаваме от учебниците, от Захари, от спомените на съвременниците му, от другите му по-късни биографи. Този Ботев е кротък, замислен, благ, търпелив. Или поне по-кротък, по-замислен, по-благ, по-търпелив. Не се ядосва. Не кипва. Не вади, тъй да се рече, сабята. Повече си мълчи, повече гледа, гледа, гледа. И слуша. Така е. Не знам какво да кажа, как да го обясня. Наясно съм, че всичко това противоречи на различни дебели и по-тънки мъдри книги, на всякакви умни предположения и твърдения за взаимоотношенията между небесното и земното царство, каквито предпазливи предположения и категорични твърдения читателите са чели и на които безусловно вярват. Така е, противоречи, противоречи донякъде. Ще продължа обаче да следвам Ботева такъв, какъвто се появи в бившата си родина в началото на 21-вия век след раждането на Христа. Нека приемем - за наше с читателя езотерично успокоение и като малка ненатрапчива хипотеза, - че в този случай, при тази необичайна и извън всякакъв небесен график инкарнация Ботевата душа е решила да се раздвои горе на две - пак донякъде сякаш противоречиви - половини и при нас е слязла кротката част, която съвсем естествено се е въплътила и в кротка личност. Или поне в по-кротка. Нека приемем, че щедрата, великодушната, висинната Ботева душа го е направила за наше улеснение. Нека приемем тази хипотеза, макар да е и може би безумна за някого, но не е чак толкова по-безумна от много и много други хипотези; хайде да я приемем, читателю, и да се върнем при Ботев в градинката.

	Ала той вече не беше в нещото като градинка, а отдавна се разхождаше между блоковете. Не най-силно, но най-остро впечатление, като се изключи ясното усещане за спотаено напрежение, му направиха надписите по стените и, разбира се, неизменните, вечните, нетленните боклуци. Четеше надписите на доста променилия се за сто и тридесетте години новобългарски език и не можеше да повярва на очите си каква невероятна изобретателност притежаваха тези хора наоколо, когато ставаше дума за вулгарни гадости. (Повече няма да си позволя да ги цитирам.) Докато дочиташе поредния надпис, забелязваше как току на някой кухненски балкон - и не само кухненски! - се появяваше ту жена, ту мъж, ту дете и ловко мяташе отгоре я фас, я нещо друго дребно, я цял – видя и това! - найлонов плик със семейните боклуци. Наблюдаваше, разхождайки се, как живеят тези хора наоколо, докато съвсем се стъмни. Стана и някак по-тихо въпреки хилядите шумове, тропоти, крясъци. Приглушиха се шумовете и крясъците с падането на мрака. Звездици занадничаха от небето. Стана по-човешко да се диша.

	Умори се обаче. Внезапно осъзна, че се е уморил от толкова ходене. Възнамеряваше да спи на пейката в оная градинка между блоковете. С чантата под главата и звездичките за завивка. Не му беше студено. Не беше гладен. Не беше жаден. Всичко му бе наред, само да не го гнетеше неистовата нужда да се облекчи.

	На партерния балкон на най-близкия блок видя детенце на около седем-осем години, което използваше последните минути, преди да го извикат да си ляга, за да позяпа това прекрасно и тайнствено чудо нощта.

	Ботев бързо влезе в зейналия тъмен вход, дори и не потърси къде е копчето за осветлението, качи се по няколкото стъпала и кратко позвъни на вратата вдясно.

	Почака, никой не се появи. Звънна пак - и пак кратко. Първо извика женски глас, после мъжки глас изкрещя защо никой не отваря. Зад вратата притичаха бързи леки стъпки и в рамката застана момченцето от балкона. Дишаше учестено, възбудено. 

	Лампата в жилището бе силна и детето чудесно виждаше лицето на непознатия отвън. Мъжът не носеше нищо освен чанта през рамо, в която момченцето нямаше как да знае, че са прибрани нова бяла шапка и черни очила заедно с доста сини банкноти с лика на абсолютно неизвестния му мъртъв чичко Стефан Стамболов; мъртъв според земните разбирания. Този жив чичко обаче го гледаше топло, очите му едва-едва се усмихваха и то не можеше да сбърка с ничии други тези очи, които му бяха толкова, толкова, ама толкова известни. Детето отвори уста, но не успя да произнесе звук. Затвори я, пак я отвори, събра сили и сякаш едва не припадна от напрежението. Почервеня цялото, отново не се получи почти нищо, но гласчето му все пак изхриптя някак тънко, пронизително: 

	- Мамо, татко, Ботев! 

	Доби кураж, като се чу, изписка по-силничко: 

	- Татко бе! Бързо, бързо! Ботев! 

	Баба му и без това вече идваше да види кой съсед звъни толкова късно. Майката се показа само секунди след като детето извика. Бащата последен затътрузи чехлите си в постлания с поизбеляла черга коридор и завари тежката тишина, сред която се чуваше само дишането на домашните му; синът му дишаше така, сякаш радостно скимтеше кученце.

	- Добър вечер – поздрави ведро Христо Ботев.

	Родителите и бабата мълчаха. Не знаеха нито какво да кажат, нито какво да правят.

	- Татко бе! Нали е Ботев? – обади се момчето и се притисна в баща си с ококорени сияещи очи.

	Стана още по-неудобно. Поне за възрастните; очите на детето искряха единствено от възбуда. Поздравът на Ботев тежеше, натискаше, нещо трябваше да се отговори.

	Първа се окопити бабата. В интерес на истината бабата не беше никаква баба, а оперена и доста запазена жена на около петдесет и пет години. И Ботев, и семейството почувстваха, че е съвсем естествено, дето тя се окопити първа, и че ще е още по-естествено пак тя да вземе нещата в ръцете си, което сербез бабата и направи.  

	- Добър вечер – проговори сухо. – Не е ли малко късно да се безпокоят хората?

	Ботев разпери извинително ръце.

	- Имам нужда – рече.

	- Пари ли ще просиш? – пресече го жената, която вече напълно бе дошла на себе си. – Някоя фондация ли е закъсала по нощите? – подметна ехидно. 

	Младият мъж насреща й помисли малко, разбра, позасмя се.

	- О, не, аз съм закъсалият – отвърна развеселен. – Видях детето, помислих си, че не е само. Имам малка нужда, а не искам да го правя навън.

	Сега вече легна абсолютно съсипваща нервите на всички тишина. Нервите на всички без Ботев и детето.

	- И защо не искаш? – зададе вероятно най-идиотския възможен въпрос бащата.

	- Не е прилично – каза Ботев.

	- Моля? – обади се някак омърлушено майката с половин глас.

	- Денем детето ви играе там – обясни й търпеливо той. – Майки разхождат бебетата си. 

	- Ти да не си артист? – заразпитва го делово бабата.

	- Не.

	- Циркаджия ли си?

	- Не.

	- Да не разигравате някакъв майтап от телевизията?

	Хрумването й допадна, веднага запали отвътре лампата за площадката, почти избута назад непознатия, огледа навсякъде, но отвън бе само той.

	- Не разигравам никакъв майтап – произнесе Ботев, след като я изчака да се убеди сама.

	- Тогава защо приличаш толкова на Ботев? – изтърси нова глупост жената.

	- Моля ви, едва издържам – каза той.

	Бабата се извърна, дълго-дълго се спогледа с главата на семейството и реши да прояви човещина.

	- Влез вътре. Тука ще сме.

	- Моля ви, нищо няма да открадна!

	- Господ те знае!

	- Именно – рече зарадван непознатият.

	След това “именно” оперената жена видимо се разколеба дали не е прибързала с решението си да прояви човещина, но вече бе отстъпила крачка назад. В този момент се отвори вратата на съседите отсреща и през процепа жадно надникна женска глава.

	- Как пък един път не пропусна! – ревна заплашително мъжът, главата моментално се прибра, а вратата сърдито хлопна.

	- Сега ще слухти цял час - промърмори младата жена.

	Ботев пак го досмеша, като си помисли за вратата на клюкарката отсреща. Вратата й действително хлопваше някак сърдито.

	Изведнъж се разнесоха силни гласове откъм входа долу. Няколко души се прибираха, разговаряха високо.

	- Я влизай, влизай! – направо го забута бабата и го натика в жилището.

	Тоалетната се оказа на много удобно място - точно зад външната врата на апартамента.

	- Бабо бе, нали е Ботев? – чу Ботев как попита момчето, докато се затваряше в тясното помещение.

	- Какъв Ботев те патил бе, Васко! – сопна се поизнервената му баба.

	После възрастните зашепнаха нещо в коридора.

	Ботев излезе и помоли да го насочат да си измие ръцете. Изми ги под зоркия поглед на бабата и възхитения поглед на малкия Васко, чиито родители още стояха като истукани.

	Гостът благодари, помоли да го извинят за безпокойството, допря леко дясната си длан до сърцето и тръгна да си ходи. На вратата се обърна и срещна блестящите очи на Васко.

	- Аз съм Ботев – каза само на него. – Христо Ботев. 

	Очите на детето само се поразшириха малко.

	- Не се плаши. А ти носиш името на моя приятел Дякона.

	- Айде, мъжки, стига толкова! – изведнъж се даврандиса бащата на Васко. – Заминавай, че да не кипна! – Хареса си се какъв е страшник, повиши глас: - Изчезвай, откачалко такава! Ще ти дам аз един Ботев! Такъв Ботев и Левски ще ти дам, че ще ме запомниш!

	- Аз и без това ще ви запомня – отзова се откъм площадката Ботев. – Сторихте ми добрина.

	Домакинът тъкмо бе настръхнал и накокошинил, но му се наложи да се разкокошини. Мекият човек, който така приличаше на Ботев, някак си го възпираше, някак така му действаше, че просто не му даваше никаква възможност да се заяжда. А и жена му мълком го сръга леко.

	Бабата пак пое инициативата. Явно младият мъж й бе син, тя шепнешком го сгълча набързо и човекът послушно млъкна. 

	- Ти откъде си? – взе да разпитва, но тихо, че да не я чува съседката отсреща. - Какво търсиш насам? 

	- От Калофер съм – каза Ботев. – Разхождах се насам.

	- Разхождаше си се просто и хоп - назори те...

	- Ами така си беше.

	Вече бе забелязал, че очите й играеха, че нещо се мътеше в главата на клетата жена, но не може да отгатне какво е то. Тонът й бе станал изкуствен, някак мазен, дебнещ.

	- Гладен ли си? – поинтересува се изведнъж с най-любезната усмивка, която успя да докара.

	- Ами… И без това ви причиних достатъчно тревоги.

	Тя внимателно следеше всяка дума, всеки жест, мимика, всяка реакция на този Ботев.

	- Не го усуквай! Гладен ли си или не?

	- Май усетих глад, като отворихте дума. Истината е, че не съм ял, откакто съм тук.

	- Откакто си къде?

	- Тук.

	- Тук… И откога си тук?

	- Часовникът показваше пет и половина следобед – каза Ботев.

	- Ела да ядеш! – нареди жената, канейки го за втори път в дома си. – Ти иди с Васко и сложете нещо на човека да хапне – обърна се властно към снаха си, - а ти ела с мене! – подкара навътре към хола сина си. – Васко, оставете вратата отворена, ей-сега идваме! – извика оттам, без да затваря и холната врата. 

	Докато влизаше в кухнята след вцепенената жена и трескаво подскачащия Васко, Ботев чу някаква музика откъм телевизора оттатък. Не знаеше, че започва най-гледаното в бившата му родина шоу, което той обаче никога нямаше да види нито в тази си извънредна инкарнация, нито в която и да друга. За разлика от водещия шоуто шоумен, когото скоро щеше не само да види на живо, но и лично щеше да се запознае с него. Кухнята бе малка, неудобна, претъпкана с мебели, тясно легло, автоматична пералня. Върху покривчицата на пералнята лежаха шарени и още по-шарени скандалджийски газети, каквито четяха хиляди и хиляди, и десетки хиляди обикновени български семейства.

	Майката на Васко набързо сложи на масата хляб, сирене, домати и нещо много вкусно на вид от тиквички и чесън. Работеше абсолютно мълчаливо, не се чуваше дори как диша, докато гледаше как Ботев започва мълком да се храни. 

	- Чичко Ботев – не издържа Васко, - има твоя снимка на стената в училище.

	Гласчето му звънтеше от възхита.

	Ботев само се засмя.

	- А къде ти е сабята? – пое дълбоко дъх детето.

	- Не може да съм със сабя на снимката.

	- Не, със сабя си нарисуван в читанката.

	- Василе, млъквай! – сряза го майка му.

	Ботев не можа да отговори къде му е сега сабята, понеже в кухнята нахлу бабата и веднага започна да говори малко несвързано, а след още няколко минути се появи и синът й, кимна тайно и някак комично заговорнически на майка си и ни лук ял, ни лук мирисал, съвършено уж спокойно си седна на мястото в ъгъла до стената, сякаш цял живот с нищо друго не се бе занимавал, освен да посреща в кухнята си я Ботев, я Левски, я Яворов21, я някой друг свят харамия.

	Ботев се направи, че нищо не е видял. А и все още не разбираше значението на това, което виждаше. Виждаше, че го баламосват с приказки, сякаш внезапно не ги интересуваше вече кой е той в действителност, ала мъжът уж небрежно току поглеждаше големия стенен часовник насреща си. Ботев усещаше лицемерието в престореното им поведение, усещаше целия отвратителен фалш на безсмисления вече, накъсан от напрегнати паузи разговор, но нямаше представа каква е причината. А и Васко бе заведен да спи въпреки отчаяните му протести, тръшканията и сърцераздирателния рев.

	Когато домакинът погледна за кой ли път часовника за тези десетина минути, гостът рязко се изправи, заяви, че вече е много късно, че сърдечно благодари за гощавката, но е крайно време да си ходи. Майката и синът пак се спогледаха и Ботев внезапно прочете какво пишеше в очите й.

	“Боже, колко са примитивни! – помисли си незлобливо. – И преди сто и петдесет години бяха пак такива простодушни – помисли си уморено. – Тя ме смята за мошеник, за измамник!”

	Извърна се към мъжа.

	“А той си мисли, че по-скоро съм луд. Може и да са спорили оттатък какъв съм.”

	Не го пуснаха, заувещаваха го да си дояде яденето в чинията, появи се пак младата жена, послушно изпълни заповедта на мъжа си да сипе още на човека.

	И дума не обелваха за съмнителната му допреди малко самоличност. Ала трябваше, пусто да остане, трябваше да говорят нещо с него.

	Ботев вече подозираше какво са сторили, но за нищо на този техен свят нямаше да си позволи да даде израз на подозренията си. Бог с тях – и с тези хора, и с подозренията му.

	- В Калофер ли си живееш? – подпита бабата.

	- Не.

	- И къде живееш тогава?

	- Още никъде.

	
- Ама все някъде живееш бе, човече!

	Ботев дояде последния си залък, отмести празната чиния и леко се поклони на младата жена, както си беше седнал.

	- Беше изключително вкусно – рече и й се усмихна с чаровните си огнени очи. – Бях забравил каква е вкусотия – добави простичко.

	Мъжът й тихо изсумтя.

	Гостът не му обърна никакво внимание, а рязко протегна двете си ръце и тежко ги положи върху дланите на възрастната жена до него. Жестът му бе колкото властен, толкова и категоричен.

	- Не се плашете, не съм крадец – каза й уж само на нея и гледайки само нея, ала синът й, който бе понечил да скочи, послушно се отпусна обратно на стола си, а жена му ахна и се притисна отзад в гърба му. – Не съм и мошеник, нито съм измамник, който оглежда къщите на хората, предрешен като Ботев. Нито пък съм откачен. Както ви рекох, тук съм от има-няма пет часа и най-силно ме впечатли, че не сте помръднали оттогава. Напред не сте мръднали.

	Бабата звучно преглътна. Дори не помисляше да си издърпа заклещените ръце.

	- Същите илюзии. Тогава целият народ спеше в илюзии, сега пак. Въздухът е напоен с илюзии, още дишате илюзии. Просто се чудя как не го усещате. Ще обясня, виждам по очите ви, че не ме разбирате. Живеете така, сякаш чакате нещо да дойде и едва като то дойде, ще започнете да живеете истински. Но то все още не е дошло и все не идва, а пък и не зависи от вас ще дойде ли и кога ще дойде. Нищо не зависи от вас. Така вие си мислите. И чакате. Докато не дойде, няма да живеете истински. Виж, като дойде, тогава. Ще почакате, ще почакате, ще почакате сто, двеста, хиляда години, ама после ще се наживеете истински. Оттук идва и мързелът ви, и инертността ви, и проклетата ви апатия. Именно то, именно очакването на нещото, дето и Господ не знае точно какво е, та камо ли вие, ражда и чувството ви за нереалност на живота. Чувствате живота си нереален. Вашия живот. Този ви живот. Чудя ви се как не разбирате! Има си хас да не го усещате нереален! Нали все чакате истинския! А като ти е нереален животът – да върви по дяволите! И да го погребва мръсотията! Собствената ви мръсотия!

	Неусетно бе повишил малко глас, но говореше топло, меко, бащински.

	- Божичко, точно така живеем! – възкликна полушепнешком младата жена и се притисна още по-плътно до мъжа си.

	- И ние, и вие, и всички сме едно – рече също тихо Ботев и се изправи, без обаче да пуска ръцете на бабата. – Живейте сега. Всичко е едно и е сега. И зависи, зависи, зависи от вас! Бога ми, зависи! Хайде, сполай ви.

	Пусна треперещите ръце на бедната жена и този път щеше да си иде, ако на вратата не се бе позвънило дълго и някак заповедно, ако синът не беше изтичал да отвори, ако след секунди в кухнята не бяха нахлули двама млади полицаи с отегчени лица и дързък за годините им вид, ако бабата не бе ревнала като малко дете, още докато се звънеше, а снахата не бе взела да чупи отчаяно ръце в ъгъла си.

	- Ой, ой! – продължаваше да плаче клетата свекърва, закрила лицето си с шепи.

	А красавецът Ботев над нея гледаше отворената врата на кухнята на метър над земята и едва се сдържаше да не се засмее.

	- Нищо, нищо – потупа я по гърба. – Всичко ще е наред. – Вдигна очи към полицаите, погледна пак зеещата кухненска врата, после пак тях и повтори: - Всичко е наред.

	Ала двамата млади мъже, върху чиито лица толкова рано бе легнал унилият печат на покварата и надменната самонадеяност, едва ли му повярваха.

	- Добър вечер – изкозирува делово по-старшият полицай, представи се с чина, името и местоработата си и поиска документите на младия усмихнат тип, който наистина покъртително приличаше на Христо Ботев.

	Ботев бръкна в чантата си, извади от прозрачното калъфче личната си карта и я подаде на сержанта. Снимката на личната карта беше същата като онази, която се разпространяваше в милиони екземпляри повече от сто години. Очите с умния взор. Правият нос с малката гърбичка по средата. Ушите с особените ушни миди с остри ъгли отгоре. Високото чело. Брадата. Старовремската папионка. Бялата риза отдолу. Реверите на старовремското сако… На документа пишеше, че Христо Ботйов Петков е роден в Калофер на 24-ти декември 1978-а година, че има черни очи, че картата му е издадена от вътрешното министерство, имаше си и съответен номер, и единен граждански номер, и дата на издаването през 2001-ва година, и личен подпис на лицето Христо Ботйов Петков, и всичко останало включително постоянният адрес на местоживеенето на лицето в Калофер, и най-важното – имаше редовен печат на Република България с трите пробляскващи лъвчета, с короната отгоре и така нататък.

	Старшият сержант не гледаше вече атрибутите на личната карта, а местеше уморените си очи ту върху снимката, ту върху самото лице на подозрителното лице Христо Ботйов Петков. Очите му продължаваха да бъдат уморени, но в никакъв случай не можеше да се каже, че са безразлични.

	- Ама си се докарал! – пророни възхитен.

	Ботев не отговори. Мислеше си с тъга, че върху лицата на двамата младежи на неговата възраст лежеше същата тази извечна илюзия, същото очакване на онова нещо, дето не можеш да го назовеш с думи, същата едва скрита агресия, зле маскираща дълбоките комплекси, същата завист, нездрава амбиция и готовност тутакси да скочиш от другата страна на барикадата, стига някой да те подлъже, че оттатък е по-лесно, че оттатък зад барикадата нищо не зависи от теб и няма да ти се наложи да правиш избори.

	- Къде си отседнал? – попита сухо старшият полицай.

	- Днес пристигнах – отговори чинно Ботев.

	- Откъде? - намеси се за първи и комай за последен път младшият сержант.

	- Отдалеч.

	- Къде отдалеч? – изръмжа по-грубо другият.

	Ботев помисли малко, но реши да не отваря уста.

	Полицаят стрелна с очи главата на семейството, после майка му, която само тихо похлипваше вече, но слушаше с четири уши.

	- Къде отдалеч?

	Пак не последва отговор.

	- Какво търсиш насам?

	- Разхождах се, разглеждах.

	- Из комплексите?

	- По-интересно е от центъра – каза радушно Ботев.

	- Само не ме будалкай! – предупреди го натъртено старшият, очите му блеснаха злобно.

	- Може ли да опиша ситуацията с няколко думи – предложи любезно Ботев, прибра си личната карта и метна чантата на рамо. – Имам редовни документи, имам пари, облечен съм прилично. Не съм идвал отдавна насам, реших да се поразходя. Помолих тези хора да ползвам тоалетната им, те ми разрешиха. Заподозряха ме, че съм измамник, преоблечен като Ботев, който ходи да лъже хората и да им оглежда къщите, а после да ги ограбва. Или да ги мами, да им взема пари за уж патриотични каузи или за нещо друго. Бог знае какво си помислиха тези хора за мене.

	Бабата отново зарида, а на сержантът, който не сваляше очи от този странен тип, внезапно му хрумна нещо, което явно бе толкова близо до ума, че чак лицето му се изкриви; очевидно доста се бе ядосал на самия себе си.

	- Казах им, че грешат – продължи равно Ботев, също без да сваля очи от очите на полицая, но с нищо не показа, че е забелязал гневната му гримаса, - те уж ми повярваха, нахраниха ме, а зад гърба ми са ме предали. Изключвам детето оттатък, Васко.

	Сега едва не ревна младата жена.

	- Нахълтвате вие и ме разпитвате като престъпник.

	Домакинът понечи да продума нещо, но сержантът му направи сърдит знак да не се обажда и човечецът се сви до подсмърчащата си жена.

	- Ти да не си от Ботевия род? – попита по-любезно полицаят.

	- Разбира се – кимна Ботев. – Нося му името.

	- Какво работиш?

	- Учител съм – отвърна Ботев.

	Полицаите така изгледаха клетия домакин, че щяха да го изпепелят с погледите си.

	- Ама той защо каза, че е Ботев? – изтърси все пак сиромахът.

	- Ами така се казва бе, бунак!

	- Аз…

	- Ти попита ли го от родата ли е? Преди да звъниш в полицията, попита ли го човека кой е, що е! – озъби се сержантът, веднага и услужливо забравил как се бе ядосал, че самият той се бе сетил твърде късно.

	- Мога ли да си тръгвам? – прекъсна Ботев неприятното мълчание.

	Полицаите се колебаеха, престъпваха от крак на крак, очевидно се чудеха да го оставят ли на мира или все пак…. Чак пък такава прилика… Чак пък такова съвпадение... И тази снимка на картата, сякаш бе взел специално дрехите на прачичо си, за да се снима досущ като него… Нищо обаче не можеха да направят. Как да го проверят? Ами ако станеше скандал? А и какво ги интересуваше…

	- Къде ще спиш? – подпита изведнъж по-опитният.

	- Мислех… - рече полека-полека Христо Ботев. – В хотел “България”. 

	- Идвай, ще те закараме с колата.

	- Просто да ви е – произнесе високо насред хлипанията Ботев и тръгна с униформените.

	Стигнаха бързо през утихналия вече град. Мълчаха повечето време. Вече се друсаха по жълтите павета, когато старшият зад волана се обади.

	- Каза, че имаш пари. Тука е скъпо.

	Ботев потвърди, че може да си плати с многото двадесетолевки в портфейла си. Тъкмо спряха пред хотела, той извади от чантата бялата си шапка и я показа на младите мъже.

	- Купих я днес с една от Стамболовите банкноти от пазара, кръстен на Димитър Петков.

	Полицаите мълком се спогледаха.

	- Най-интересното е, че никой от хората там не е чел какво пише на банкнотата, а всеки ден държат такива банкноти в ръцете си. Дори не ги попитах знаят ли, че Стефан и Димитър не само са убити по един и същ тертип, но и са погребани един до друг.

	- Ти добре ли си? – извърна се с цялото си тяло старшият отпред.

	- Не се оплаквам – отвърна уклончиво Ботев, а младшият до него само изпръхтя.

	- Ще извиняваш, малко да отвинтваш така? Понякога?

	- Не, добре съм си, само дето ми се спи вече – поклати още по-уклончиво глава Ботев. – Е, бил съм и по-добре – позасмя се с горчивина. – Болно ми е за онези хора там. За Васко… Вижте на какво го учат. Така и не мога да проумея защо така цените предателството… От Аспарух та до ден днешен… Дори Калояна предадохте, дори на Дякона не се посвенихте да посегнете… Половината чета изпопредадохте след Околчица… 

	Старшият полицай почти легна по корем върху гърба на седалката. Ботев усещаше дъха му почти от упор.

	- А ако вие двамата, да речем, дораснете лично да попитате светлия патриарх, ще ви каже и на вас, че не е чак такъв зор да загинеш, ама да не предадеш… Дори е по-голяма мъка да предадеш, нежели да загинеш… Най-често гибелта е бързо причастие, а предателството винаги е дълго проклятие. Така да знаете...

	- Кой е тоя светъл патриарх? – осведоми се глухо сержантът след минута-две. 

	- Евтимий.22 Не е предал търновци на поробителя. Сигурно сте учили, трябва да сте чели… 

	Двамата полицаи отново дълго се спогледаха. По-опитният внезапно усети, че цялата тази щуращина му е досадна, че страшно се е отегчил, че е съсипан от безсъние и умора, от улична измет и предвзети господинчовци, от нормални идиоти и безобидни откачалки, от всичко и всички, прозя се право срещу Ботева, ала едновременно с широката прозявка изпита и някаква необяснима печал, някаква необяснима сърдечна изнемога, последвана от ново необяснимо раздразнение, от нов и сега още по-силен от одеве гняв. По-младият само се бе поодръпнал настани към задната врата.

	Чуваше се само тихото бръмчене на модерния полицейски автомобил.

	- Внимавай, в компютъра си! – изръмжа изведнъж с предишния си чиновнически и агресивен тон старшият сержант. – Обаждането за теб е записано, ние също съобщихме вече за проверката. Умната. И си се прибирай в Калофер, като се наспиш и наразхождаш из комплексите.

	Младшият пак изпръхтя, този път одобрително, на находчивата шегичка на колегата, а Ботев им благодари, че го бяха взели със себе си, слезе от патрулката, влезе в скъпия хотел, носещ името на бившата му родина България, и се регистрира с личната си карта като Христо Ботйов Петков пред обезумелия поглед на младата и доста красива администраторка.

	Полицаите не го бяха преметнали. Бяха го предупредили съвсем сериозно, а и напълно коректно. Наистина повикването им от семейството на Васко бе записано в съответните справки за съответното дежурство по каналния за органите на реда ред, наистина и те бяха съобщили, че отиват да го проверят по каналния за органите на реда ред, но органите вероятно щяха да забравят и Ботева, както забравяха (кога от само себе си, кога заради – как да го кажа? – известен височайши натиск или срещу съответно нисочайше заплащане) толкова много други хора и всякакви още разнообразни неща, докато се залисваха - кога пак от само себе си, кога пак заради височайшия натиск или срещу съответното нисочайше заплащане - по едно-друго или трето измежду залисващите чудесии при опазването на реда в родината си, та сигурно щяха да забравят и Ботева чак до утре по обед поне, ако не беше момичето на рецепцията, която бе близка приятелка на напориста амбициозна репортерка от тъпа, ала все пак доста гледана кабелна телевизия, която пък репортерка умираше да направи скандален репортаж, та най-сетне някой подходящ шеф да забележи, че не само е хубавичка и пълногърдеста, и сърдечна, и охотлива, и склонна бързо да склонява, а е и страхотна репортерка вече, едва ли не готова е да седне на стола на някоя от най-популярните сутрешни водещи и асистентки от най-популярните сутрешни блокове по разните най-популярни телевизии.

	Ботев вече спеше в хубавата си хотелска стая на пъпа на град София, когато обезумялото красиво момиче от рецепцията звънна на мобилния телефон на приятелката си и тайнствено-тържествено й довери, че утре сутринта може да снима, а на обед да шашне зрителите и колегите си с истинско, ама истинско копие на Христо Ботев, същински близнак на Христо Ботев, при това – представяш ли си ма, бейби! – с редовна лична карта на Христо Ботйов Петков от Калофер - да, да, от Калофер, да бе, добре чу, от Калофер, - и то с каква снимка, като от учебника - помниш ли я, една такава готина, - същински близнак, докаран по нощите – кълна ти се, миличка, току-що го оставиха! - от полицейска патрулка - да, да, именно от полицейска патрулка, - така че може не просто да шашне зрителите, ами да ги шашардиса и ошашави, ако й обещае – ама честно, сестро, не като миналия път! – да я запознае най-сетне с оня фантастично хубав и отракан водещ на онова фантастично телевизионно състезание с щурите въпроси и още по-щурите пикантни вицове, дето ги ръси като…

	Я да спрем дотук. Нека оставим Ботев да се наспи, защото го чакаше нелек земен ден. Български. Български от 21-вия век след Учителя на Любовта. 

	 

	 

	 

	 

	 

	 

	 

	 

	 

	 

	 

	 

	 

	 

	 

	Глава втора

	 

	 

	Ден втори, вторник

	 

	Както вече имахме възможност да се убедим, Христо Ботйов Петков, гостът на хотел “България”, не притежаваше свръхестествени способности. Поне не беше ги развил още. Засега. Вярно, само след броени минути земен живот той отгатваше с лекота не особено сложните мисли на бившите си сънародници, никак не му бе трудно да чете примитивните им емоции, изписани на лицата или белязали жестовете им, улавяше бързо повърхностните им енергийни потоци, люшкащи ги в една или друга посока. Всичко това му се удаваше само защото бе слязъл като твърде развито човешко същество. Изключително даже развито, ала нормално. И като всички нормални човешки същества той също не знаеше какво му готви бъдещето. Поне засега не знаеше. Затова и се остави да бъде изигран или по-скоро подмамен по най-елементарен начин.

	Ботев спа добре без сънища, събуди се свеж, отпочинал и адекватен, възползва се за тоалета си от чудесните предимства на цивилизацията и тъкмо бе приседнал в удобното кресло, за да премисли какво да прави с живота си на Земята през този Божи ден, когато телефонът иззвъня и от рецепцията много мило го помолиха да слезе за някаква справка. Той слезе веднага, а долу вече го чакаше телевизията.

	Добре че си взе чантата с нещата.

	За секундите, преди телевизията стремглаво да го атакува, Ботев успя да види леката хитровата усмивка на администраторката, чиито очи му казваха, че не бива да се сърди, дето така го преметна, че животът тука е именно такъв, а не онакъв, и в края на краищата никой не му е крив, че се казва Христо Ботйов Петков и прилича поразително на Христо Ботев; успя да види и алчното и някак пошло любопитство в същите тези очи; видя още и малката бенка върху лявата скула на момичето с микрофона, което тичаше към него откъм дъното на фоайето заедно с оператора си: кой знае защо бе сигурен, че то приема бенката си като особен знак на особената си, почти обаче незабележима за чуждия взор хубост.

	Нямаше време да види нищо повече.

	- Господин Ботев, само няколко въпроса – започна направо и още отдалеч репортерката. – Получихме сигурна информация…

	Беше се приближила вече плътно, беше го затиснала почти към луксозния плот с рекламните материали, не му бе оставила никакъв изход за отстъпление. Той се извърна към момичето на рецепцията зад гърба си, но то избягна очите му, превърнало се цялото в слух.

	- Не беше коректно така да ме подлъгвате – каза сухо Ботев.

	Никой не му отговори, сякаш не беше проговарял.

	- Можехте да ми кажете истината, пак щях да сляза.

	Двете млади жени мълчаха, а операторът сръчно обхождаше цялата му фигура с модерната си камера.

	- Господин Ботев, ще ни обясните ли вашето присъствие в хотела? – започна да го разпитва репортерката. – Как да тълкуваме изумителната ви прилика с великия поет? Негов роднина ли сте? Защо не сме чували нищо за вас? Откъде идвате? Какво правите в София? С какво се занимавате? Името в личната ви карта съвпадение ли е, или просто сте взели и трите автентични имена на Ботев? Само български гражданин ли сте? Вярно ли е, че снощи сте били доведен под полицейски конвой? Какво е станало снощи?

	Младата жена с бенката съвършено правилно – правилно, разбира се, от нейна гледна точка - не си беше дала труд да се подготви за срещата, интервюто или каквото там се получеше. Краткият й, но бурен репортерски опит я бе научил, че в повечето случаи е най-добре да се ориентираш на място. Преди да го види и да го провери, нито го знаеше този уж Ботев наистина ли се казва Ботев, или все пак ползва фалшифицирани умело документи, не беше сигурна и дали приятелката й не я подвежда, че толкова си приличат с оригинала, нищо не знаеше откъде и кой вятър го е довял в хотела. Като го видя, импровизираните й, но съвсем логични и естествени въпроси се поляха без задръжки, а погледът й нетърпеливо, жадно, хищно изпиваше хубавеца, така покъртително одрал кожата на онзи другия, калоферския хубавец от читанките.

	И фоайето на хотелската администрация, и просторното фоайе пред входа на луксозната кафе-сладкарница бяха полупразни в този сравнително ранен час, ако не броим няколкото гости и хотелското ченге, което току-що се бе появило отнякъде и бе доста неприятното изненадано от присъствието на някаква телевизия, за което то не знаеше абсолютно нищо. Ботев слушаше настойчивия до наглост, професионално отработен глас на репортерката и си мислеше, че първоначалното му леко раздразнение от поредната лъжа, от липсата на такт и елементарно домашно възпитание е плод на съвсем отскорошното му общуване с тези хора. Лекото раздразнение бе отлетяло обаче за миг и сега бе преизпълнен с благодарност към собствената си безсмъртна съдба, която му пращаше това момиче на помощ. Още преди няколко прераждания огромният духовен потенциал му бе помогнал да научи и усвои един от най-великите уроци на съществуването в човешко тяло: способността да извличаш от абсолютно всяка ситуация семената на вероятното и възможното й позитивно развитие. Съдбата му даваше шанса да не попадне – рано или късно - зад полицейските решетки или в лудницата! Фактът, че не бе осъзнал веднага какво го очаква, че не бе осъзнал нещо толкова очевидно, за което би трябвало да се досети много по-рано, отдаваше на краткия си конкретен съвременен житейски опит. Ченгето вече идваше насам, гостите полека приближаваха, надали ухо какво ли се случва край рецепцията, междувременно се появиха и някакви други хора, а в центъра на бързо увеличаващата се тълпица Ботев ясно проумяваше, че ако продължи да говори голямата, небесната истина за себе си, нищо не може да го спаси и го чака или полицейският арест, или лудницата, независимо как наричат лудницата днес. Не можеше обаче да не казва истината. Все още не можеше да лъже, пък и не усещаше какъвто и да е подтик да придобие такова умение. Да, поне на първо време нищо не можеше да го спаси от кауша или лудницата. Нищо освен момичето и истината, истината, истината. Нищо освен едрогърдата приказлива репортерка с огромните амбиции и с отвореното деколте, която едва ли не го подбутваше с лакът да започне най-сетне да отговаря. Нищо освен истината, поднесена обаче съедобно, на малки хапки, задушена или леко опечена, на лакомата изгладняла публика.

	- Може ли да седнем? – произнесе той и й се усмихна с най-добронамерената си усмивка.

	Качиха няколкото стъпала, влязоха в кафе-сладкарницата, настаниха се нашироко, разположиха удобно камерата, групицата се струпа наоколо.

	- Ще излъчите ли всичко? – попита Ботев, като седна с лице към хората.

	- Зависи – отвърна уклончиво момичето и нервно добави: – Ако се получи ексклузивно, ще влезе дори в новините на обед и довечера в централните.

	- Ами да го направим… - засмя се той. - Как казахте?

	- Ексклузивно!

	- Нека да е ексклузивно! Каквото и да означава тази дума. Да ви отговоря ли наведнъж на всичките въпроси? Кратко. Или да ги разчленим един по един?

	- Както желаете. Аз ще го премонтирам после.

	- Но няма да променяте смисъла с това… премонтиране?

	- Не, не! По-добре е обаче да не пипаме нищо. Карайте направо!

	Репортерката все повече губеше търпение. Наоколо хората, които бързо се увеличаваха, пазеха абсолютна тишина.

	- Снощи избрах съвсем импровизирано да отседна в този хотел – започна високо Ботев. – Бях сигурен, че в града има хотел с това име, а името ми харесва отдавна. Това е всичко, с което можете да си обясните присъствието ми точно тук. Тълкуването на изумителната ми прилика с поета е много просто: аз съм Ботев.

	Някой ахна, а после се чуваше само тихото бръмчене на камерата.

	- В този смисъл съм и негов роднина. Душата е една, личностите обаче са доста различни. Не сте чували нищо за мен, понеже дойдох вчера. Наистина от доста далеч. В София засега се срещам с хора, разговарям с тях, дори вечерях в дома на едно много мило семейство. Запознах се с малкия Васко, носи името на моя вековен приятел Апостола. О, велика душа! С какво се занимавам? Много ми е трудно да го формулирам. Давам уроци. Да, така е добре: от вчера следобед давам малки, съвсем простички уроци според стъпалото, на което съм стъпил, и според възможностите си. Учителствам с други думи. Много по-важно е с какво възнамерявам да се занимавам. – Ботев рязко вдигна глава и обходи с очи наобиколилите го хора, към които вече се обръщаше: - Очаквам да ме покани президентът на страната, с когото имаме да си поговорим от сърце. Ще бъда очарован да се запозная и с други държавници. Готов съм да гостувам не само на вашата телевизия, готов съм да побеседвам с всеки добронамерен събеседник за целта на визитацията ми. Много се радвам, че всички вие научихте, че съм пристигнал. Бих ви помолил дори да споделите впечатленията си от тазсутрешната ни среща и с близките си, приятелите си, с колегите си. Разбира се, ако ме поканят, с удоволствие ще отправя послание към народа от трибуната на Народното събрание, от площад или по някакъв друг начин, удобен за народа.

	Мъж на средна възраст колебливо се размърда, сетне се измъкна измежду притиснатите един в друг смълчани слушатели и хукна стремглаво към изхода на хотела. Ботев го проследи с поглед, продължи към репортерката:

	- Името на личната ми карта е Христо Ботйов Петков. Вече знаете, че не е съвпадение. Не, не съм само български гражданин. Аз съм част от по-голямо цяло. Както впрочем и вие. Вярното е, че снощи бях доведен с полицейска кола, а не под полицейски конвой, както се изразихте. Нищо не е станало снощи. По покана на Васковото семейство се появиха двама млади и любезни полицаи, провериха личната ми карта редовна ли е, или е фалшива, убедиха се, че е редовна, поразговорихме се и те много мило ми предложиха да ме докарат дотук. После ей там навън си поприказвахме за предателството, за едно-друго. Доверих им какво мисли патриарх Евтимий – както му казвате вие - за предателството… Това е всичко.

	Камерата тихо жужеше, някой набързо се прокашля.

	- А сега ме извинете – изправи се Ботев. - Смятам да се поразходя из града.

	Никой обаче не помръдна да му направи път. Момичето, което се възприемаше като опитна репортерка, още не се бе усетило поне да си затвори устата, добре оформена със скъпото червило. За нейна чест, когато настойчивият поглед на, така да се каже, интервюирания стигна до съзнанието й, тя се сепна и зададе, леко запецвайки, ако не деликатния, то поне доста подходящия за възникналите непредвидени и непредвидими обстоятелства въпрос, който бе на устата на всички в кафе-сладкарницата; зададе го, ама не го довърши:

	- Господин Бо… Господине, да сте били някога клиент… Да са ви правили… Да сте лежали…

	И млъкна. Не й стигна куражът да се доизкаже под настойчивия поглед.

	Ботев й се усмихна, обърна се обаче към камерата и едва тогава ясно произнесе:

	- Не, никога не съм бил клиент на лудници. Не са ми правили нищо, включително трепанация, включително лоботомия, нищо. Доколкото си спомням, и в предишното си въплъщение като българин не съм лежал в лудница, а горе просто няма лудници. 

	Някой от навалицата, която бе набъбнала още и още, се изсмя глуповато.

	- Не съм луд – разпери леко ръце Ботев. – Но се боя, че повтаряте историята си. Бях предупреден, че вие и сега продължавате да считате свестните за луди. Както тогава.

	Чуха се възбудени реплики, приглушени въздишки, възрастна жена промърмори: “Точно така си е.”

	Ботев използва възникналата възможност и се измъкна към улицата.

	- Снимай, снимай го в гръб! – развика се окопитилата се репортерка и двамата с оператора хукнаха след него. Ала беше късно.

	След тях се втурнаха и мнозина други. Ала и за тях беше късно.

	Ботев не успя да стигне далеч. Още срещу руската църква някой го побутна отзад по рамото и го помоли да го последва. Беше хотелското ченге: млад мъж с уморен вид и пресметливи очи. Качиха се веднага на втория етаж в също като одевешното много луксозно кафене, откъдето се разкриваше великолепна гледка към огряната в слънчева светлина църква, към булеварда с жълтите павета, към зеленината в градинката зад храма.

	Младият мъж поръча два кафета с мляко, въздъхна измъчено и го загледа в очите.

	- Защо правите всички тези маймунджилъци? – подхвана направо.

	Ботев се замисли как да участва в обсъждането на темата за някакви свои маймунджилъци, но не успя да измисли нищо. Затова предпочете да премълчи.

	- Защо не ме предупредихте? – попита сухо ченгето.

	- Като какъв? – попита меко Христо Ботйов Петков. – Кой сте вие?

	- Отговарям за охраната и реда в хотела – машинално отговори другият.

	- За кое биваше да ви предупредя? – уточни Ботев.

	- Как за кое, за телевизията!

	- И аз не знаех за телевизията – поклати глава Ботев.

	Младият мъж видимо се ядоса, но и на двамата бе ясно, че е бесен на момичето от рецепцията, което бе скрило от него както странната самоличност на вечерния гост, така и уговорките с приятелката си.

	Ченгето имаше нужда от време, за да преглътне поредното доказателство, че в хотела никой не го зачита за нищо. А и за да се ориентира как да подходи към възникналия проблем с госта. Пристигна кафето, той отпи, зазяпа се през витрината.

	- Беше редно да се представите – обади се Ботев.

	- Ех, редно, нередно… - измърмори ченгето, без да се извръща, и продължи да зяпа през прозореца, сякаш търсеше навън някакъв знак, който да му подскаже какво да прави.

	Не близна повече от кафето си, докато не се обърна и заучено се изтегна в кожената седалка. Очевидно бе съобразил, измислил, натъкмил.

	- Изобщо не ме интересува кой си и какви ги вършиш – заговори бързо и вече на “ти”. – Щом ти е редовна личната карта, щом не ми създаваш ядове, живей си живота! Внимавай обаче, ще те наблюдавам. Ако си стоиш тихо и кротко, няма да имаш проблеми. Не искам неприятности, събиране на тълпи и прочие маймунджилъци.

	Ботев кимна. По всяка вероятност тази дума бе една от любимите на младото хотелско ченге.

	- Ако в хотела ще идват телевизии, радиа, вестници, президенти, посланици, депутати, каквито щат да са – искам само да знам предварително. Разбрано? Искам да знам, ако ще папата да идва! Това е. И още нещо – добави по-тихо, някак доверително. За първи път се усмихна, ала Ботев предпочете да си бе останал със сериозния поозъбен израз. - Искам и аз да изкарам някой лев от тая лудница.

	Ботев мълчеше, без да проявява интерес как ченгето възнамерява да изкара някой лев от лудницата. Не го попита и какво точно означава „тая лудница”, изобщо коя е „тая лудница”.

	- Слушах те внимателно.

	- Благодаря ви – вметна Ботев. – Впрочем благодаря ви и за кафето. Вкусът е различен, не е като на турското, но е много приятен.

	- Слушах те внимателно – повтори ченгето, като на свой ред не прояви никакъв интерес към вкусовите предпочитания на смахнатия субект насреща си. – Ти заяви, че много ще се радваш, ако всички научат за пристигането ти. Искаш да се разшуми около теб. Добре ли съм разбрал?

	Събеседникът му не му каза дали е разбрал добре.

	- Добре ли съм те разбрал? – попита отново младият мъж все със същата неприятно ухилена гримаса на лицето си.

	- Добре ли ви разбирам? Предлагате ли ми нещо?

	- Познавам някои хора от жълтите вестници – рече полека ченгето. – Голям тираж, сигурна сензация. Плащат добре. Мога да те свържа.

	- А ако откажа?

	- Пак ще ги извикам – отвърна тихо младото ченге. – Моето не се губи. А ти се оправяй, като ги надъхам да те гонят до дупка.

	- Става все по-интересно – допи кафето си Ботев, надигна се и леко потупа младия мъж по рамото. – Свържете ме следобед с някой от вашите хора. Нека започнем с един жълт вестник. Но утрешния брой ще ми купите вие.

	- Дадено! – прихна доволно ченгето.

	Навън бе вече задушно въпреки все още ранния час. Задухът обаче ни най-малко не пречеше на прилична тълпа от няколко десетки жени, мъже и дори две-три дечица да препречва тротоара, възбудено да бучи, да коментира и да спори ожесточено. В навалицата се мяркаха и лицата на неколцина късметлии, които бяха имали шанса да се окажат сутринта в хотела. Щастливците оживено разказваха, ръкомахаха и дори се кълняха, грубо зъбейки се – разбираемо! - на неверниците, подигравчиите и плоските шегаджии, ала намирайки и подкрепа, очаровано внимание и насърчение от доверчивите, любопитните, зяпачите. Най-често повтарящите се изрази навсякъде из гъмжилото – логично! – бяха “като две капки вода” и “послание към народа по начин, удобен за народа”. Изобщо не е необходимо дори да се споменава какви версии вече се разпространяваха от уста на уста, какви разкрасявания на краткия, кротък и приличен разговор в хотелската кафе-сладкарница, какви невероятни измишльотини.

	Беше изминал само половин час оттогава, а тълпата вече бе задръстила тротоара на централния булевард с жълтите павета и пречеше на движението. Телевизията бе изчезнала, пъстрото множество излъчваше някаква лятна неофициалност, разпуснатост, някаква уличност, ако такова понятие е подходящо в случая, ала из гъмжилото се забелязваха и прилично облечени хора с умни, сериозни и леко озадачени лица.

	Ако някой попиташе когото и да е защо стои отвън, защо се натиска, блъска и чака долу странника от хотел “България”, вместо да се качи в кафенето, щом иска да го види или да го попита нещо, този някой едва ли щеше да получи що-годе смислен отговор. Макар и абсолютно необяснима, истината бе, че на никого и през ум не му минаваше да иде в кафенето и да добие собствени впечатления.

	Ботев не ги накара да чакат твърде дълго. Нахлупил ниско козирката на бялата си шапка над тъмните очила, той се опита да се измъкне към кръстовището, но още преди да стъпи на тротоара, няколко гласа едновременно извикаха: “Ето го!”, “Идва!”, “Гледай, гледай!”, “Олеле, Ботев!” – и го наобиколиха, смачкаха, задушиха, удавиха го във въпроси и възклици. Някой посегна да му свали очилата, друг протегна лапа към шапката, жени се разпищяха, а и той добре се отбраняваше. Проби си път, без да пророни дума, на светофара пресече почти бегом улицата, носеща името на Раковски23, хукналият след него като потеря мравуняк го натисна надясно и след броени секунди целият калабалък някак неусетно се оказа точно пред паметника на Стефан Стамболов в една от централните градски градинки.

	Ботев се закова пред натурално изваяната огромна глава на своя побратим, разцепена на две от злодейската брадва, не можеше да откъсне взор от скулптурата. Седна на близката пейка, махна си очилата, шапката, разтърка очите си и огледа бавно тълпата, докато тя полека стихваше в ахкания, охкания, подвиквания, шепот и пълна тишина. Птичките чуруликаха в клоните, свистяха гумите на стотиците коли, профучаващи наоколо, самолет мина ниско отгоре и ги оглуши, а Ботев все така обхождаше с искрящи очи своите бивши сънародници, които не издаваха звук.

	- Беше чудесно момче – заговори високо и ясно. – Чудесната светла душа бе слязла в чудесно светло момче.

	- Кой? Каква душа? – обади се тихо някой по-отзад.

	- Млък! – срязаха го начаса и той млъкна.

	- Стамболов – обясни му търпеливо Ботев. – Долу спорехме цялата зима на 1875-а достатъчно ли са ни буйни главите и дали не сме се превърнали в лоясали кресльовци и многознайковци. Помните ли “В механата”?24 Там съм ги описал такива… Спорехме дали сме достатъчно сърцати. Плачехме от мъка, че бездействаме. Светла, широка, могъща душа. Светло, широко, могъщо момче с всичките му погрешки, наивност и глупости. Не успя да се порадва на сбирката ни, а как я чакаше тая книжица. Беше поел през Дунава да вдига въстанието в Стара Загора, а после никога, никога не си позволи дума да обели на завист, на ревност, на яд или докачение, че неговите песни са по-сурови, поетически по-недоизкусурени от моите. Никога. Усещаше силата на думите, усещаше магията, макар и да не беше словесен магьосник. А аз? Аз ревнувах не само перото си от чуждите пера, ако и да не съм имал никакво основание да ревнувам Божия си дар на словесен магьосник. Ревнувах и делото, ревнувах и братята си, сърдех се, тропах с крака и се жалвах, плачех, кълнях си съдбата и жадувах за воеводство, за чест и свобода. Жадувах и тормозех всички наоколо. И стигнах дотам в тая страст и тоя болен копнеж да напиша на брата си Драсов25, че „Стамболов ме само обича”26. Беше през януари 1875-а… Това тук, долу.

	Тълпата бе изпълнила вече цялото празно пространство пред паметника, ала кротуваше. Само Бог знае как кротуваше, ама се чуваше как гълъбите примляскват водица край чешмичката.

	- А като му сцепихте черепа и се качи горе при нас, все обсъждахме едно-друго и се чудехме как така долу и най-умният по разум, и най-чистият духом изобщо не разбира, че трябва да остави брата си сам и доброволно да узрее за свободата на собствения си дух, за смисъла на собствения си път, за милостта, за радостта, за светлината. Не, не, не би! Умният все ръчка и подбутва невтасалия още клетник да търчи след него, вместо само да го учи и подтиква с примера си, умният все изнасилва брата си и го тормози да го следва и да не изостава, докато на брата му не му дойде повечко и не му додее. И нали си е слаб, подловат и безволев, вземе, та го предаде, какъвто мерзък адет имате по тия земи, или пък направо го заколи. Така е, понеже и най-умният долу трябва да извърви пътя си на човек, докато самият той проумее веднъж и завинаги, че всеки – и умният, и невтасалият - сам припознава свободната си душа и го прави при това сам за себе си. И само когато му дойде времето при това. И в мъка и страдание при това.

	Ботев стана, извади една двадесетолевка от портфейла си и мълком я постави върху постамента на Стамболовия паметник.

	Само след миг мравунякът буквално изригна. Притичаха нови зяпачи и любопитни. Викаха, спореха, надпреварваха се да питат, да уточняват, смееха се, в дъното бързо се размахаха юмруци, но веднага бяха прибрани, някой задушевно задекламира безсмъртни стихове.

	По алеята откъм централния булевард се зададе симпатичен, все още не съвсем стар чичо със смешновати вехти сандали на бос крак, с бастун, на който някак ловко забравяше да се подпира, докато почти подтичваше, и с направо комична лятна шапка с рекламен надпис на популярни презервативи над дълга-дългата козирка. Приличаше на несръчна карикатура, слязла от страниците на жълта заядлива газетица. 

	Макар и притиснат отвсякъде, този път Ботев го забеляза още отдалеч над главите на разбунената тълпа. Повече не го изпусна от очи, докато смешният чичо се ориентираше да избере най-удобната позиция, за да се провикне с изненадващо гръмовен за фигурата му глас:

	- Вие откачихте ли бе! Тишина! Тихо!

	Мравунякът почти не му обърна внимание, но наоколо извърнаха глави.

	- Тишина! Млъкнете бе!

	След минута всички бяха вперили очи в него. Всякакви очи: любопитни, весели, ядосани, зли, агресивни, умилени, закачливи, махмурлийски, глуповати, тъжни, упорити, мъдри, недоверчиви, очаровани, всякакви. Колкото и различни да бяха очите, напрежението, което тълпата изригваше, недвусмислено говореше, че ще го разкъса, ако не даде задоволително обяснение защо й прекъсва забавлението. 

	- Толкова ли сте глупави бе! – провикна се комичният чичо или почти дядо. – Всичко това е постановка! Пак ни будалкат! Пак ни правят на идиоти! Сто на сто снимат със скрита камера и довечера ще се гледате по телевизията!

	Подкрепиха го. Отпърво несмело, после по-убедено. Гневни погледи простреляха Ботева.

	- Ще ви гледат обаче и роднините, и децата ви, и приятелите, и комшиите, и началниците ви! Цяла България ще ви се смее как сте го наобиколили! А този там ще разказва пред камерите как са го гримирали и колко е репетирал да ви преметне!

	Калабалъкът се разлюля, пак избухна.

	- И не пипайте парите! – успя да ги надвика чичото. – Ей сега ще довтаса полицията, може и да ви приберат! Всичко се снима!   

	И този път наистина изчезна вдън земя.

	Останалото не е интересно. След по-малко от пет минути полицията действително довтаса, ала завари летен покой и образцов ред сред покоя. Неколцина по-упорити безделници наблюдаваха отдалече кроткия младеж с нахлупената бяла шапка и черните очила, седнал на пейка срещу паметника. Униформените дори не забелязаха безделниците, а младежът не им направи никакво впечатление: той си гледаше как гълъбите кълват трошици около разполовената Стамболова глава, а те бяха пратени да видят какво е това сборище в градинката, което бе създало главоболия на гражданите, и веднага да го разпръснат.

	Пообиколиха и тъкмо щяха да си тръгват, когато зърнаха банкнотата. Един от тримата младоци се наведе, вдигна я срещу слънцето, видя, че не е фалшива, и с недоумение изгледа колегите си, които вдигнаха рамене и му смигнаха. Младокът ловко мушна двадесетолевката в джоба на ризата си.

	- Щеше да е по-правдиво, ако го бяха изрисували с разцепена глава на банкнотата – промърмори младежът откъм пейката.

	На най-високия полицай като че му се счу нещо, но вече бе така напекло, така му се спеше, толкова беше раздразнен, че се бяха разкарвали за тоя, дето духа, че го домързя дори да се обърне.

	След още пет минути кроткият млад човек с бялата шапка мина мълком покрай все още навъртащите се наблизо най-любопитни зяпачи, срещна донякъде озадачените, но и някак възхитените им погледи и бързо се отдалечи по посока на уличката, която носеше името на някой от тримата руски писатели Аксакови – баща и синове.

	Ботев изобщо не погледна по коя улица върви. Бързаше да се отдалечи от градинката с паметника на Стефан Стамболов. Бързо стигна друг голям булевард, пресече го почти бегом, без да знае, разбира се, че е притичал през булеварда, кръстен на земния и небесния му приятел Васил Левски. Оттам пое през друг парк, мина зад гърба на паметника на Съветската армия със стърчащия над града шмайзер в ръката на безименен съветски армеец, така че не успя да види чий е внушителният мемориал, след минута-две се оказа срещу голям стадион, без пак да подозира, разбира се, че тръгва да заобикаля националния стадион, наречен на земния и небесния му приятел Васил Левски. След още няколко броени минути подмина отдясно друг, доста по-малък стадион и потъна в гората. 

	Оттук нататък бе по-лесно. А и по-спокойно. Имаше нужда от малко спокойствие.

	След час и половина бе отново готов да се опита да поживее според правилата, които тези хора бяха изработили, за да живеят Единния Живот, както го разбираха. Беше се забил дълбоко в гората зад Телевизионната кула. Седеше на изпотрошена пейка край малка пътечка и се готвеше да заговори възрастния мъж, приближаващ към него по неизменния маршрут на всекидневната си разходка. Старецът обаче го изпревари:

	- Добър ден – поздрави сърдечно. – На разходка, а? – поспря. – Никога не съм ви виждал насам.

	- Добър ден – скочи чевръсто младият мъж и леко се поклони. – Никога, никога досега не съм идвал насам – потвърди.

	- Тук се диша – каза човекът.

	- Тук се диша – кимна Ботев, направи му място и леко го подкрепи да седне.

	- Мъка пенсионерска – засмя се възрастният, докато се понаместваше удобно. - Ама не се оплаквам, още ме държат краката. 

	Извърна се да огледа отблизо новия си познат. А той сложи чантата си в скута, свали шапката и очилата си, прибра ги вътре и също се обърна.  

	Старецът едва-едва се отмести към ръба на късата пейка без облегалка, а в очите му се появи съвършено натурален ужас.

	- Милостиви Боже… – сами продумаха устата му.

	- Само не се плашете – докосна младият човек коляното му.

	Гърдите на стария тихо просвирваха в горската тишина.

	- Как мислите, мога ли да използвам приликата, за да събера чета?

	Думите увиснаха под клоните на старите дъбове. Отгоре им печеше лятното слънце, отдолу под листака бе по-прохладно, меката приглушена светлина не дразнеше очите, беше задушевно и някак откровено, оголено.

	- Чета? – повтори като насън старецът.

	- Чета. Като Ботевата. Двеста души юнаци, които да ме следват, за да буним народа срещу изедниците му. Двеста души бунители.

	- Не мисля, че можете – поклати глава старият мъж.

	Внезапно бе дошъл на себе си. Страхът му бе изчезнал, видимо се оживи, съобразяваше.

	- За вас не съм опасен – каза Ботев.

	- Да, да, не сте опасен за мен – въздъхна облекчено човекът.

	- Смятате, че няма да тръгнат след мен?

	- И това. – Възрастният мъж се поколеба, тръсна решително глава, доби още кураж: все пак наближаваше осемдесетата си година. - Преди това обаче ще ви затворят в лудница.

	- Или в полицейския кауш.

	- Може и там. Но по-сигурното за тях ще е да ви тикнат в психиатрията.

	- Милостиви Боже! – пошегува се добросърдечно Ботев, двамата се засмяха едновременно и напрежението съвсем спадна.

	Изчакаха да отмине младеж с колело.

	- А ако наистина съм луд, но цяла България говори за мене?

	- Тогава ще сте в безопасност – замислено отвърна старецът след пауза. – Цяла България е пълна с луди, за които говори цяла България.

	Този път и двамата не се засмяха.

	- И ги гледа – добави тъжно пенсионерът, без да гледа събеседника си в очите.

	- Като при Иван – усмихна се Ботев.

	- Иван?

	- Вазов.27 “България цяла сега нази гледа”, вие поне със сигурност помните. Само дето не гледа опълченците от Свети Никола и Орлово гнездо, а лудите по телевизията.

	Ще не ще, старият мъж го погледна, не издържа, позасмя се и той.

	- Хич не изглеждате луд – рече простичко, доверчиво, с надежда.

	- Редно е да изглеждам така – рече също простичко Ботев. – Понеже не съм луд. 

	Не успя да усети дали българинът до него му повярва.

	- Дойдох вчера – заговори по-бързо. – Горе се бях подготвил да ви споделя тук един куп важни неща, но сега не съм толкова убеден в намеренията си. Колебая се какво точно да ви кажа. Ех, ако можехте да се видите отстрани! Нейсе, ще тръгвам. Сполай ви.

	Надигна се рязко, силно, младежки, метна чантата на рамо, в движение си сложи шапката и очилата.

	- Това за четата беше само хрумване, шеговито хрумване – подхвърли и забърза по просеката. 

	Беше се отдалечил, когато внезапно застина, обърна се и се провикна насред смълчаната гора:

	- Гледайте довечера телевизия. Едва ли ще пропуснат да ме покажат. А ако не днес, утре със сигурност.

	И дружески помаха за сбогом. А клетият старец така и не разбра коя телевизия да гледа вечерта.

	Ботев срещна съвсем скоро влюбените с колелата. Бяха препречили тясната алея с нападалата ланска шума, смачканите жълъди и вездесъщите захвърлени опаковки, фасове, боклуци. Когато наближи, позна момчето, което бе минало одеве край пейката. Колелата бяха подпрени едно о друго, а току-що порасналите деца още непохватно, но затова и някак трогателно се целуваха, погрешно смятайки, че единственият свидетел на чувствата им е гората.

	Можеше да мине встрани през дърветата, но предпочете да спре и да ги погледа.

	Момичето първо усети нещо тревожно, освободи се припряно от прегръдката на момчето и смутено се озърна. На десетина метра от тях стоеше млад мъж с тъмни очила и откровено ги зяпаше. Девойката се ядоса, сръчка приятеля си и мълчаливо посочи с ръка непознатия.

	Ботев се досещаше какво се върти в главата на момчето. Хем му се искаше да се покаже мъж и наперено да изгони натрапника, хем не забравяше, че колкото и да са наблизо околните жилищни блокове, тук в гората бяха само тримата, а единият от тримата бе тя, а тя…

	- Моля да ме извините – внезапно го избави от мъките зяпачът. – Не исках да ви преча, просто минавах.

	Гласът му бе ясен и силен, а лицето, лицето… Особено сега, като махна тия очила и тая шапка… Лицето… Лицето, очите… Озарени от такава сияйна, щедра, топла усмивка…

	Младокът изтръпна целият, обърна се за помощ към приятелката си, но всуе се надяваше да намери помощ от нея. Прихвана я, докато тя неволно отстъпваше, но беше късно, бутнатите колела се стовариха едно връз друго на земята, ала момчето почти не ги погледна, понеже сега пък пристъпваше непознатият с протегната ръка. Младежът шумно изпусна дълго задържания си дъх: не, не полудяваше, човекът наистина държеше в ръката си лична карта.

	- Христо Ботйов Петков – представи се младият мъж по най-естествения начин, показа и на двете деца личната си карта, но не направи опит да се здрависа. – Или Христо Ботев, както предпочитате.

	Момичето правеше отчаяни опити да не припадне, а момчето, забравило, че я държи, зяпаше опулено в очите на Ботева и бавно се клатеше напред-назад. Ако някой погледнеше отдалеч, можеше да си помисли, че младоците танцуват, а по-големият им се любува.

	Впрочем той наистина им се любуваше.

	- Митко – избухтя изведнъж момчето.

	Познатите звуци на името му сякаш го извадиха поне малко от потреса, взорът му се поизбистри. В този миг обаче Митко пак осъзна, че не сънува, и едва чуто изстена.

	- Здрасти, Митко – почти насила стисна ръката му Ботев.

	Пое в дланта си увиснала посмачкана мекица. 

	- А вас как да наричам?

	- Мария – пошепна момичето, което все така не бе на себе си.

	- Добре – рече полека Ботев. – Стреснах ви, но нека извлека малко полза от сполуката да ви срещна. Интересува ме какво мислите по един такъв въпрос. Пристигнах вчера с предварително очертан план, но планът ми бързо се провали. От разстояние нещата изглеждат по-различни, някак по-розови. А разстоянието е огромно, мили мои. Да. Ако довечера гледате една от телевизиите, една такава със син знак по камерите, там се опитах да обясня. Да.

	Както и можеше да се очаква, Мария се оказа по-корава от Митко. Съвзе се, заслуша се, сетне си представи какво щеше разправя в училище на съученичките си, леко помътнелите й очи просветляха, блеснаха, станаха внимателни, после смели, след това лукави, ехидни, накрая цинични. О, малкото й мозъче вече щракаше ли, щракаше.

	“Господи, и всичко това буквално за секунди! – помисли си Ботев. – Цялата тази енергия бе похарчена само девойчето да мобилизира цинизма си за защита.”

	- Та въпросът ми е такъв. Имам ли шанс според вас да събера чета. Двеста души юнаци, които да ме следват, за да будим народа за смислен живот. Двеста души будители.

	- И какво ще прави тази чета? – проговори читаво Мария.

	Така й се искаше да намигне на Митко, който тъкмо събра кураж да запали цигара.

	- Ще просвещаваме народа що е смислен живот.

	- И как по-точно ще го просвещавате? – уточни хитро момичето.

	- Ще обикаляме градове и паланки, ще събираме хората, ще им разправяме как се живее смислено.

	- Мите, не е ли страхотен! – възкликна малко невъзпитано Мария, едновременно плясвайки по детски ръце.

	Съвсем се беше отпуснала. Не я беше страх от безобидния перко, дето беше одрал кожата на Ботев. Вярно, отначало я хвана шубето, вярно, беше превъртяла от страх, ама й мина. Сега се чувстваше страхотно. Малко я носеше, ама беше страхотно. Ботев! Майчице, каква откачалка! И името му Ботев! Страхотно! Щуро! 

	Митко съвсем основателно прие възклицанието на момичето си за възклицание и изобщо не отвори уста да отговори човекът страхотен ли е, или не е. Само си пушеше.

	- А нас ще ни вземете ли в четата? – заля се от смях малката и пак запляска с ръце. - Страхотно! Ще си направим щур купон! – Очите й лукаво пробляскваха, ала някак вече по-откъснато, по-замъглено. – Ще ходим сред народа като будители! А, Мите, не е ли страхотен! 

	Чак сега Ботев усети, че детето не е добре. Не разбираше обаче какво му е. Погледна въпросително Митко.

	- Накози се преди малко – обясни послушно момчето.

	- Какво значи “накози”?

	- Надруса се.

	- Какво означава да се надрусаш?

	Младежът се сепна, изпръхтя нервно и смачка фаса си върху спечената земя.

	- Мамка му, Ботев! Не е ли страхотен! – обади се някак истерично Мария.

	Митко безмълвно вдигна колелетата, стисна лакътя й, извърна я в обратна посока и уморено нареди:

	- Хайде!

	- Може би мога да помогна – предложи тихо Ботев.

	- Ще й мине – озъби се внезапно момчето. – Чудо голямо!

	- Може би мога да помогна – повтори Ботев. - Ние сме едно. Вие двамата сте едно. Ние тримата сме едно. Всички сме едно. Всички заедно с всичко останало сме едно.

	- Добре, бате, както кажеш – рече разсеяно Митко, подхвана Мария и децата затикаха двете колела към живота си.

	Ботев свърна веднага по някаква странична пътека и скоро излезе в района на бившата гара “Пионер”. Около неизползваната железопътна линия бяха изникнали като гъби след дъжд големи и малки складове за строителни материали, около които се навърташе сума ти народ. Неусетно бе станало пладне, някои седяха и си почиваха, други хапваха набързо, трети просто пушеха цигари. Ботев се приближи към малка групичка в работни дрехи. Поздрави ги и без да им губи времето, направо ги попита могат ли да му отделят не повече от пет минутки, за да му обяснят някои работи.

	Мъжете бяха работници – носачи, товарачи, склададжии. Тъкмо разговаряха за проклетата жена на най-младия от тях и го съветваха да спре да се оплаква от нея, а просто да я напердаши и да й вземе страха веднъж завинаги, а преди това бяха обсъждали онзиденшния глупав футболен мач, на който най-старият се бе подлъгал до отиде, за което го бяха майтапили и кодошили. Възрастовата разлика между единия и другия бе не повече от десетина години. С други думи, бачкаторите бяха почти връстници, пийваха си и бира в жегата, беше им весело, както си почиваха от тежкия труд, а и разговорът им бе повече от интересен, така че едва ли щяха да обърнат внимание на младия господин, която им се месеше в приказката, ако той не бе свалил шапката си, докато ги поздравяваше.  

	Футболният запалянко го огледа дълго-дълго, после огледа самия себе си в тъмните му очила, след това бавно извърна глава и направи безмълвен знак на суровия мъж до него да хвърли едно око на новодошлия. Суровият мъж хвърли окото, помисли, отпи бира и рече:

	- Брей!

	Настъпи продължителна тишина.

	- Филм ли снимате? – прекъсна я най-младият.

	Ботев леко се усмихна и поклати неопределено глава.

	- Ако ще се гърмите, мога да ви предложа жена си за войвода. Целете я право в челото! Ама да е с бойни патрони!

	Мъжете се заласнаха от смях.

	- И защо снимате тука, а не на Вола? – попита очевидно подпийнал мъжага по потник.

	- Защото е по-евтино бе, ахмак! – сряза го находчиво суровият мъж, чиито очи в пълен контраст с лицето му бяха топли и меки. – Ще вземат един самосвал чакъл от нас, ще му струпат на човека камара камъни и ето ти Вола!

	Пак избухна сърдечен смях, а най-младият явно бе забравил жена си войводката и се тупаше по корема от кеф.

	- Не снимаме филм – обади се човекът, когото трябваше да качат на камара камъни, изобразяваща връх Вола във Врачанския балкан.

	Не го чуха в гълчавата от добросърдечни закачки.

	- Как се казваш? – поинтересува се любезно пийналият мъж с потника.

	- Христо Ботев.

	Този път го чуха добре. И четиримата. А и всичките наблюдаваха как си сваля тъмните очила.

	- Аха – отрони футболният фен, на когото и се полагаше да бъде най-съобразителен като най-възрастен.

	Ботев поседна удобно върху пале с тухли.

	- Мога ли да питам вече? Обещах да ви отнема не повече от пет минути.

	Работягите се спогледаха и се настроиха за друг тип забавление, коренно различен от артистично-кинаджийското.

	- Давай, давай, мъжки! – окуражи го суровият тип с топлите очи.

	- Ние време имаме – добави оня с потника.

	- Мене ми е все тая колко минути ще ми отнемеш, след като няма да гърмите домашната ми усойница – подкачи го най-младият и всички доволно се ухилиха.

	- Добре – изчака ги търпеливо Ботев.

	Бяха го наобиколили плътно, приближиха и още неколцина любопитни – клиенти, работяги, зяпачи.

	- Дойдох вчера следобед – почна кротко Ботев, оглеждайки отдолу нагоре лицата на мъжете. – От вчера следобед постоянно ми се налага да обяснявам, че не съм луд. Непрекъснато показвам личната си карта, включително и на полицаите снощи. Говорих сутринта пред телевизията, все някой от близките ви ще гледа и сигурно ще ви каже. Имам само няколко въпроса.

	- Казвай, войводо! – не издържа да не се обади младият.

	- Благодаря – измери го Ботев. – Първо, защо ви е толкова трудно да повярвате в каквото и да е, ако не сте го пипнали?

	Никой не му отговори.

	Той внезапно хвана ръката на младия мъж с опърничавата жена, сложи я върху рамото си, после на главата си. Пусна я.

	- Сега обаче имаш друг проблем – каза само на него. – Няма как да провериш казвам ли истината. Вяра, вяра ви трябва.

	Наблизо протяжно изскърца кулокранът, който товареше в голям камион палета керемиди.

	- Каква вяра бе, мъжки! – процеди тихо мъжът с потника. – Цял живот само те лъжат, каква вяра! Или изпечени лъжци, или такива като…

	- Като мене – прекъсна го Ботев с жест. – Хаховци. Побъркани. Чалнати. Маниаци. Не, няма да се обяснявам и на вас смахнат ли съм. Моля ви, кажете ми друго. Какво значи да се накозиш?

	- Да пушиш марихуана – обясни му веднага млад, добре облечен мъж, най-вероятно клиент.

	 - А да се надрусаш?

	- Козенето е само с цигари марихуана – продължи търпеливо клиентът. – Друсането е с всякакви наркотици.

	- По мое време имаше опиум, хашиш.

	- О, не, сега предпочитат хероин, кокаин, гълтат и хапчета – амфетамини, транквиланти.

	- Транквиланти?

	- Успокоителни.

	Напрежението бързо се сгъсти. Най-накрая всички взеха да проумяват какво се случваше пред очите им. Едва-едва, бавно, но почнаха да проумяват.

	- Току-що срещнах двама влюбени в гората – заразказва им Ботев. – Момчето рече, че момичето се било накозило. Държеше се някак… – разпери ръце и се усмихна. – Накозено.

	- А така, брато, виж как вдяна! – похвали го най-възрастният и всички се поотпуснаха, закикотиха се.

	- Вдянах – кимна им той. – Последен въпрос.

	- Ама ти си много бърз! – подметна най-младият.

	- Искаш ли биричка? – предложи му суровият мъж.

	- Не, благодаря – отказа му Ботев, погледна часовника си. – И така, нека приемем - само условно, разбира се, - че по някакво чудо повярвате, че наистина съм Христо Ботев. В такъв случай ме интересува…

	- Аз ти вярвам бе, войводо! – провикна се пийналият мъжага по потника, последван от одобрителни възгласи, шеги и отпивания от шишетата.

	- Чудесно! Приемаме, че поне за вас чудото се е случило. Любопитен съм да узная дали ще ме последвате, ако реша да събера чета и тръгнем да буним ли, да будим ли народа – ще преценя на място.

	Любопитството на безобидния клетник за възможността да събере чета бунтовници или будители според преценката му на място предизвика взрив от смехове и задевки. Най-гръмогласен се оказа един от новодошлите:

	- Войводо, тръгвам след теб накрай света! – изригна басово кодошлията. – Ама ми дай три пъти по-голяма заплата от сегашната! Само цакай три пъти повече, загивам за тебе! Ей, умрях от глад с тая скръндза чорбаджията ми!

	Оттук нататък не се разбираше нищо – рев, смях, превиване, кълчене.

	Ботев се изправи, те позамлъкнаха.

	- А как мислите, ще ме затворят ли преди това в лудница? – попита равно.

	- Задължително! – отговориха му дружно в един глас.

	- А дали биха посмели да ме арестуват и да ме затрият по тъмниците им?

	- Да! Да! – викаха весело отвсякъде. – Ще посмеят - не, ами отгоре! Тия са по-лошави и от башибозуците!

	- Разбрах – кимна Ботев.

	- По-проклети са от башибозуците!

	- Вдянах.

	- Виж, войводо – направи им знак да утихнат суровият мъж. Меките му добри очи бяха плувнали в сълзи и от смях, и от жалост. – Зарежи четите. Намери си някоя тиха писарска службица зад бюро, та да не превиваш гърбина като нас, дращи си по цял ден канцеларските щуротии, преливай от пусто в празно, а вечер си пиши “жив е той, жив е” и така нататък, и за самодивите си пиши, и за вълка... И прочие…

	Внезапно стана много тъжно и всички го усетиха. Умълчаха се.

	- Много ми помогнахте, братя – проговори Ботев. – Хайде, сбогом. И Бог да ви закриля!

	Но мъжете още не бяха мирясали: рядко им се удаваше случай – а камо ли като тоя! – да се поразтушат, докато товареха и разтоварваха ката ден тухли и керемиди, цимент и пясък, греди и дограма, докато се караха и псуваха, докато проклинаха съдбата си, късмета си, орисията си. Не го оставиха да си иде кротко и мирно, както бе дошъл, задържаха го, един през друг му заразправяха за някакви нови политически звезди, които били влезли дори и в парламента, имайки предвид една от радикалните националистически сили с екстремистки уклон, която сила явно доста допадаше на мнозина от наобиколилите го мъжаги; осведомиха го и за друг политически мъж, когото нарекоха “оня бомбаджията”, задето бе хвърлял димни бомби по конгресите на свои политически опоненти, след което оня, който говореше, хорово бе поправен, тоест наруган, че вече не са му никакви опоненти, а първи аркадаши, понеже се бил прегърнал с тия, дето ги душел с бомби из конгресните зали, и даже бил в една парламентарна група с тях (Ботев искаше да попита защо този политически мъж не е в затвора заради бомбите, които е хвърлял срещу мирни хора, но нямаше как да се намеси в гълчавата); разказаха му през смях и майтапи и за някакъв, с извинение, Божи отец, който малко се бил позагубил напоследък, който обаче ходел облечен досущ като американски рейнджър с всичките му там чепици, униформи и атрибути и кой го знае защо – на Ботев, който навремето бе виждал не един и двама попове истински национални революционери с патрондаши през рамо и саби на кръста, това следващото му направи особено впечатление – още и с белезници и полицейска палка на колана, и който поп бил толкова голям радикал и такъв опасен поне на външен вид харамия, че Ботев се поинтересува къде може да го срещне и най-изненадващо някакво хлапе с едва набола брадица му каза точното място, където се разполагал щабът ли, леговището ли, партийната централа ли на радикалния Божи угодник; разправиха му и за още неколцина мъже, всичките извънредно подходящи за четници в една хубава чета ако не от мъдри будители, то от страховити бунители при всяко положение.

	Падна голям смях, бирата свърши. Бяха минали още десет минути. Ботев благодари, но вече не бързаше да си иде.

	- Одеве срещнах един мил старец и стана дума за Иван, за Иван Вазов – подхвана отдалеч. Мъжагите жадно очакваха реакцията му на зевзеклъците си, взеха да се ръчкат един друг, да въртят очи и си намигат, лека полека стихнаха и се заслушаха. – Няма денонощие, откакто ви слушам, и съм дълбоко изумен от отношението ви към думите. Не уважавате думите. Премятате ги, както намерите за добре, въртите ги, осакатявате ги и ги унижавате. И вие, а като ви слушам, и ония, дето сте ги избрали да управляват съдбините на тази страна. Дълбоко съм поразен, и то неприятно. Макар че имах все пак и някакви наблюдения… Отгоре. А и ангелите ме предупредиха да не очаквам кой знае какво…

	Нови ръчкания, намигвания, шъткания: ставаше все по-забавно и все по-тихо.

	- Докато беше сред вас, дядо ви Иван Вазов обичаше думите и горещо ги почиташе. Бих дал мило и драго да можехте да видите оттук топлото му приятелство горе с някои от душите на опълченците, които той възпя. Да видите как са му признателни за хубавите думи, дето им ги поднесе да се напият от най-дълбокия кладенец с най-бистрата вода, за това, че благодарение на него от забравени те се превърнаха в незабравими. Душите отдавна не ги бъркат земните работи, не им пречат земните работи, ала кармата вече е заплетена, кладенчовите думи са създали връзка, мрежа, та приятелството на душите цъфти и връзва плодове и нова, още по-плодоносна карма. Ех, да можехте да видите как в това приятелство участват и душите на някои от ония тогавашните турци, от билюците на Сюлейман паша! Да видите какви вековни карми са се развързвали и заплитали, ама за хубаво, на Шипка! Как земната смърт е замитала стари вражди и е отваряла пътя на нови надежди и нова радостна орис!... 

	Развълнуван, Христо Ботйов Петков пое дъх, огледа се някак сепнато.

	- Увлякох се – рече ниско. – Идеше реч за думите. – А ти, точно ти – посочи с пръст мъжа, който го занасяше за по-голяма четническа заплата, - поставяш думи като “заплата” и “цакай” до дума като “загивам”! Наистина няма да е чудно да погинеш, братко мой, ако вървиш по тоя калпав друм. Може и да погинеш, понеже плетеш такава мрежа, от която измъкването е адски, имай ми доверие, адски трудна работа. Имайте ми доверие, всичко е едно под Слънцето. И над Слънцето всичко е едно. Думите и съдбата също са едно. Думите са съдба, ей Богу! Бог да благослови всинца ви!

	Ботев направи само леко движение напред, ала веднага му сториха път, някой едва-едва го потупа по гърба, той кимна незабележимо и покрай колибките на кучетата пазачи пое обратно към гората.

	Щом се скри сред дърветата, свърна по тясна пътечка, след малко тя го изведе на улица, а улицата се оказа, че води към спирката на рейс. Стоеше отстрани, с наведена глава и ниско нахлупена над очите шапка.  Би се радвал да стигне до хотела, без да го разпознаят, а дотам малко-много щеше да е поотдъхнал за новите си срещи.

	Не съобразяваше няколко неща. Може би тъкмо заради умората не си даваше сметка, че вече се уморява, и то доста. Да не бе поотпаднал, щеше да се сети, че ако не иска да го познаят, по-добре е да се върне пеша, както бе дошъл. Не бе обърнал внимание и колко много време бе минало, откакто погледна часовника си по обед. Досещаше се, че десетките жени и мъже, които вече са го видели, трябва да са разказали за него на стотици и хиляди други жени и мъже, но нямаше как да съобрази колко бързо се разпространяват сензациите, излъчени в централните емисии на тъпите, ала все пак доста гледани кабелни телевизии.

	Разпознаха го още щом се качи в автобуса. Разпознаха го, колкото и да е странно, първо по очилата и шапката, а чак после по удивителната прилика с Ботев въпреки очилата и шапката. Впрочем защо пък да е странно: разпознаха го от репортажа в обедните новини, който някой в рейса бе гледал, а на други бяха им се обадили по телефона да им разкажат и опишат невероятното чудо, защото и шапката, и тъмните очила неусетно бяха станали неотделима част от чернокосия брадат хубавец, представящ се, без да му мигне окото, за самия Христо Ботев.

	Ако автобусът бе полупразен, събитията можеше да се развият и другояче. Но той въпреки мъртвия час бе пълен. Освен другите хора, пътуващи за центъра на града, вътре шумеше и си подвикваше възбудено многолюдна група младежи, които се връщаха, както се разбра по-после, от студентски изпит с намерението да се почерпят и повеселят. Младите бързо се ориентираха как стоят нещата. Научиха каквото имаше да се научава, първо, от обезумелия и немлъкващ чичо, имал щастието да гледа обедните новини по съответната телевизия, обезумял не само от самото чудо на Ботевото явление тъкмо в неговия, на чичото, автобус, но и от всеобщото внимание към него, към чичото, като към разказвач на телевизионни новини от първа, така да се каже, инстанция; второ, от задъханите преразкази на ония, които поназнайваха нещичко я от препредадени приказки на някой познат, я от слуховете, плъзнали вече из милионния град още от ранната сутрин. Останалото младите хора го видяха с очите си. Наобиколиха Ботева заедно с по-възрастните, коментираха, питаха, всички се надвикваха, спореха, караха се, рейсът се тресеше, клатеше, спираше, гълташе нов народ в търбуха си, новите се включваха начаса, полусмачкан, полузадушен, Ботев стърчеше край прозореца, заничан като зоологически експонат в този човешки зоопарк… Вавилон…

	- Не е възпитано – каза по едно време, но нито го чуха, нито изобщо видяха, че се обади, нито пък някой му обърна внимание какво рече, ако случайно го беше чул.

	Между третата и четвъртата спирка шофьорът спря автобуса и излезе от кабината си да въведе ред и тишина.

	Ботев не пропусна възможността да се измъкне. Помоли човека да му отвори предната врата и да го пусне – само него, шофьорът абсолютно се беше сащисал, докато го зяпаше, и както бе отворил уста да се кара и ругае, така и не я затвори, ала не я използва за приказване, а само за прекъсливо дишане. Но го послуша човекът - когато караш градски автобус си видял и патил какво ли не, - размърда се, върна се на мястото си и под всеобщите протести и молби към Ботева да остане, да обясни, да каже нещичко поне - отвори му вратата и го остави да си иде.

	Ботев се спря на изхода и през рамото на шофьора, който бе разперил сърдито ръце и препречваше тълпата да не хукне навън, високо и ясно помоли хората да не го преследват, да го оставят на мира, понеже той със сигурност пак ще говори и по телевизията, а може би и по вестниците, да, точно така, по тиражните вестници, да, разбира се, вероятно и по радиото, и където го поканят още, а се надява и в парламента да се изкаже, та тепърва всичко ще обясни и всички ще имат възможността да го чуят.

	Рев, галиматия. Повечето се смееха, някои си бяха глътнали езиците, трети остроумничеха, четвърти го ругаеха, задето използва приликата си с гения и се гаври с паметта му, пети предлагаха веднага да бъде арестуван и осъден, мошеникът му с мошеник, кахърейки се, че полицията пак и както винаги дреме и бездейства.

	Ботев обаче не ги доизслуша, потъна из дебрите на града. Наложи се предпазливо да помоли възрастен човек със слаби очи зад дебелите очила да го упъти къде е уличката, на която се намираше щабът на оня отец с белезниците и полицейската палка на кръста. Старецът любезно го насочи и след няма и половин час Ботев бе точно на адреса почти до идеалния център на столицата София. Не се наложи обаче да влиза във входа на партийната или харамийската централа, понеже самият отец седеше на стол на тротоара, пушеше хубава цигара и пиеше студена бира зад малка масичка заедно с двама-трима от гавазите си. Нали беше жега, разбираемо е. Уличката бе къса и закътана. На тротоара падаше сянка и тя някак предразполагаше да се пие бира в жегата. Ботев наблюдаваше отстрани групата и си мислеше, че попът е още по-голям чешит и колорит, отколкото си го бе представял. Пиеше в пълна бойна екипировка в маскировъчния цвят каки, с шапка в същия цвят с козирка, а на широкия военен колан освен белезниците и полицейската палка висеше и кобурът на пистолет барабар с пистолета вътре в кобура. Наистина поразително приличаше на наемен рейнджър или на някой от ония набожни балкански хем генерали, хем уж християни от края на 20-ия век след Учителя на Любовта, които с удоволствие колеха, бесеха и изнасилваха жени и деца с неподходящо според тях вероизповедание.

	Попът носеше очила и гледаше през тях някак отработено строго. Когато Ботев приближи, когато му се представи и обясни накратко интереса си към него с желанието си да се запознае с повече евентуални народни бунители и будители, отецът го прие (не може да се отрече – с огромна доза основание) за провокатор и целият настръхна. Наложи се юнаците му (в същите, но по-пестеливи униформи и без белезници на кръста) да проверят документите за самоличност на появилия се Ботев двойник, след което версията за провокацията пусна още по-дълбоки корени. Набеденият провокатор не пробва да се обяснява. Кротко помоли Божия служител да го запознае с веруюто си, с програмата си, така да се рече. Стига да иска. Божият слуга с пищова на кръста реши (вероятно с цел да проникне по-надълбоко в провокацията) да си поиграе малко с провокатора и прати един от гавазите си да донесе екземпляр от тънка книжка, която се оказа благословено евангелско слово с предговор от строгия свещеник и с негова снимка като по-млад и цивилен, тоест без полицейската палка и останалото. В предговора Ботев прочете някои мисли на автора, които го поразиха, но пък същевременно отговориха на любопитството му относно веруюто и мировъзрението на партийния християнски водач.

	Може би тук е мястото да се спомене, че гостът през цялото време стоеше прав до масичката със студените бири и хубавите цигари.

	Под зоркия, изпитателен, недоверчив, надменен и леко презрителен взор на отеца Ботев успя набързо да прочете в предговора дословно – включително правописа - следното: “На мене, като ръководител на партията се падна високата чест да организирам отпечатването на настоящето Евангелие и да съблюдавам за неговото правилно разпределение между вярващите в страната.”

	Ботев се стресна не толкова от това “правилно разпределение между вярващите”, колкото от думата “настоящето”. Хвърли поглед към свещеника с белезниците, но срещна само студени безмилостни очи.

	По-надолу прочете: “Защото Спасителят Иисус Христос не предлага просто религиозно учение, а една съвършена социална схема, която се доказва съвършено в западноевропейските държави.” А още малко по-нататък следваше ново откровение със съответния радикален правопис: “Нека сами да намерим цитатите, където Спасителят Иисус Христос говори както за нашето нравствено възпитание, така и за начинът по който трябва да умножаваме и преумножаваме талантите, които Бог е заложил в нас. Малко трябва на човека, за да може да развие онези зрънца, посяти в съзнанието ни, от които могат да израстнат добрите учители, лекари, инженери, а също така и чудесни икономисти и търговски директори…”

	След “търговски директори” Ботев дори не дочете изречението.

	- Кой те прати? – внезапно взе да го разпитва отецът. – Кой те изтипоса така? Защо? Какво искат?

	Отиваше му да води сурови разпити с тая униформа.

	- Никой – отвърна Ботев.

	- Ти защо дойде при мене, бе? – повиши глас Божият угодник.

	- Обикалям града, интересно ми е да говоря с хората – върна му Ботев книжката с „цитатите” на Божието слово, което - според палещия нова цигара свещеник - сееше зрънца в съзнанието ни, от които израстваха чудесни търговски директори. - Едно момче одеве ви препоръча като народен водач. Даде ми адреса.

	- Как е името на момчето?

	- Не се представи. Сигурно просто ви е почитател.

	
- Кажи на господарите си – изсъска рязко домакинът, - че добре са те маскирали, ама повече да не се опитват да ме бъзикат и да ме правят на абдал, че следващия път мога и да ти отрежа ушите.

	Изобщо не се шегуваше, макар че юнаците му грухнаха да се смеят.

	- Нямам господари – обади се Ботев.

	- Стига вече! Я кажи колко ти платиха, клоун такъв, да се правиш на Ботев?

	- Нямам господари – повтори по-твърдо Ботев. – Никой не ми плаща. Сам съм си господар. 

	Накани се да си ходи, но на попа внезапно му се доприказва и той занарежда за твърдото религиозно възпитание в училищата, за задължителната вяра в Бога, при това на всяка цена и с всички средства, за безбожниците, с които той скоро щял се разправи, както щял да се разправи и с нелоялната конкуренция, която само се правела на християнска и патриотична, а всъщност пак и отново, и все така си била слуга и проститутка на властимащите, ама и на нея, конкуренцията проститутка, дето се въргаля и блудничи из парламента, и на националните предатели по върховете им идвал вече кобният час…

	Почти крещеше насред тихата следобедна уличка, дремеща в жегата. Гавазите му го гледаха с обожание, а Ботев вече не го слушаше, а си мислеше за оня мъж пред склада за строителните материали, оня суров мъж с меките добри очи, който му бе казал да си намери тиха писарска службица на бюро, да си дращи по цял ден, а вечер да си реди “жив е той, жив е” и така нататък, и прочие…

	- Нещо да кажеш, палячо? – сръга го в ребрата възхитен от шефа си гавазин. - Мамицата им безбожна на всички! – И от сърце, от дън младата си и незряла душа добави: - Всички на сапун!

	- Ще кажа само това, че с Дякона другояче я мислехме – поотдръпна се Ботев, та оня да не го ръчка отстрани.

	- Я заминавай! – тросна се отецът и си отвори новата студена бира, която току-що му бяха изнесли от офиса на партията му.

	Ботев веднага си замина, но видя, че по знак на субекта с белезниците двамина от юнаците му тръгнаха след него, без изобщо да си дават труда да се крият. Следяха си го точно като в шпионски филм, само дето в шпионските филми преследвачите се пазеха да не ги забележат. Така и стигнаха до хотел “България” – той отпред, потерята подире му.

	Ботев и потерята му завариха пред хотела приличен митинг. Потерята се изгуби в тълпата, без двамината гавази нищо да разбират все още, а той тутакси проумя какво в действителност означава телевизията да излъчи скандален репортаж в новините си. Най-отпред до входа на хотела фучеше и търчеше напред-назад сутрешната репортерка, станала за минути звезда заедно с оператора си, който я следваше по петите, нарамил готовата за стрелба камера. Цял още куп телевизии с шарени знаци по камерите дебнеха всеки подстъп към хотела, докато екипите нервничеха и коментираха лудостта на шефовете си, които очевидно се бяха заразили от оня щурия, дето се представяше за Ботев. Имаше и репортери от разни радиа, от други медии. Освен медиите и простосмъртният народ бяха се появили и зорко озъртащи се мъже, на чиито лица ясно бе изписано, че не са изпратени тук заради празно любопитство или пък да отразяват поредната, наистина този път извънредно пикантна сензация, а вършеха работа, и то доста отговорна работа за институции сериозни и представителни.

	Какво се бе случило, докато Ботев бе отсъствал от хотела? Нищо особено, нищо кой знае какво не беше се случило. Градът още от сутринта гъмжеше от слухове, а тъпата телевизия бе излъчила сравнително кратък репортаж. В дадената ситуация обаче всяка дума, казана от Ботев на хората от вчерашния следобед, та досега, всяка негова дума и всеки кадър в репортажа играеха ролята на бомба без закъснител. По телевизията ясно бе назован и, разбира се, показан хотелът, където се бе настанил. Репортажът бе завършил с бодрото уверение, че макар и да е изчезнал сутринта (заключителният кадър показваше как Ботев се отдалечава към кафенето, където само минута по-късно – репортерката щеше да се изяде от яд, ако знаеше какво се бе случило, докато тя тичаше към студиото, - го бе отвело хотелското ченге), загадъчният господин Ботев със сигурност ще се върне. Момичето от рецепцията увери всички медии, до които успя да се присламчи (сияеща, натъкмена след безсънната нощ с целия грим и руж на света, обезумяла от славата си), че гостът не си е тръгнал, че не се е отписал, че си е тук при тях, а снощи лично тя го е настанила, записала, лично тя се е обадила на телевизията и така нататък. И току добавяше, че багажът му е горе, като разперваше безпомощно ръце, когато алчно я питаха какъв и колко е бил багажът му, понеже все не можеше да си спомни. Ченгето също бе подхванато от еуфорията и не можа да се сдържи да не се изфука пред камерите как той го е забелязал, заподозрял, как го е проследил (от хотела до кафенето нямаше и сто метра!) сутринта и прочие, и че имат едва ли не “уговорка” да се видят следобед и още да си поговорят с госта какъв е, що е. Не обели дума, то се знае, нито за интервюто и дори интервютата, които бе уредил, нито за процентите, които щеше вземе за своеобразното си комисионерство.

	Когато Христо Ботев се появи или по-скоро когато го забелязаха, стана невъобразим калабалък. Разбира се, пропаднаха уредените от хотелското ченге интервюта с любимите на стотици хиляди българи вестници, които се хранеха от светските, лайф-стайлските, шоу-лъскавите, скандалните, шоковите, мистериозно-страхотийските и други такива аспекти на скроения широко български манталитет. Водещите пера на въпросните газети останаха крайно разочаровани, да не говорим за ченгето, което пък остана без обещаните „хонорари”. Телевизиите също не можаха да направят интервюта и се задоволиха с постни общи кадри и още по-постни общи приказки, с което твърде възмутиха зрителите на късните следобедни и вечерни новини. Репортерите на няколкото столични частни радиостанции дори не успяха да припарят на метри от обекта на слушателския интерес. Накратко – никой не си свърши работата, и то не поради липсата на репортерски професионализъм. О, не! Който от уважаваните читатели е бивал веднъж около хотел “България”, знае, че там е тесничко и морето народ вече бе спряло движението по централния столичен булевард с жълтите павета и бързо заливаше паркинга срещу градската градина. Какъв професионализъм, каква нормална журналистическа работа!

	А и онези, които бяха по-наблизо до Ботева, чуха съвсем ясно произнесените с висок тон недвусмислени думи:

	- Няма да говоря с никого, докато не ме пуснете да се прибера в стаята си.

	И го пуснаха някак си.

	След десет минути на вратата тихо, деликатно и възпитано се почука.

	- Кой е? – извика отвътре Ботев.

	- Сам съм. Абсолютно сам – тихо каза деликатен и възпитан мъжки глас.

	- Кой сте вие?

	Мъжкият глас се подвоуми за миг, но изрече отчетливо и дипломатично:

	- Нека кажем, че представлявам правителството.

	Ботев веднага отключи и видя в коридора висок около четиридесетгодишен мъж, изключително добре облечен в скъп летен костюм, усмихнат, приветлив, с луксозна кожена чанта в лявата си ръка. Представителят на правителството протегна дясната си ръка, здрависа се отривисто, назова своето министерство на външните работи, ранга си на юридически съветник и чак тогава помоли за няколко минути разговор.

	Ботев внимателно го оглеждаше, докато го слушаше, а сърцето му бързо се преизпълваше с топла-топла радост. 

	- Виж ти – продума замислено.

	- Моля? – не разбра новодошлият.

	- Моля – посочи навътре Ботев и предвидливо заключи вратата.

	Гостът се настани в креслото, а домакинът седна на леглото си.

	- Сам разбирате, че мисията ми е много щекотлива – започна по-отдалеч правителственият човек. – Натоварен съм…

	- Затова ли не си казахте името? – пресече го Ботев.

	- О, извинете! – не се смути чиновникът, нито пък протегна пак ръка. – Иван Петров.

	- Христо Ботев – представи се и домакинът, макар на пръв поглед и да изглеждаше напълно излишно. – Та какво е щекотливото на мисията ви?

	- Беше ми възложено да ви помоля да ми разкажете вкратце как се появихте, откъде сте, откъде идвате, защо давате интервюта по телевизията… Такива интервюта… И истината, ако обичате, а не като сутринта долу. Вкратце. – И натърти почти незабележимо: - Докато полицията отвори пак булеварда за движение преди вечерното задръстване.

	Ботев помисли немалко, преди да проговори.

	- От вчера стигам до извода – поусмихна се на човека, който нищо не му беше виновен, а отсреща начаса го ослепи щедра, отработена с годините служебна усмивка, - че ако в тая държава приличаш на Ботев и се казваш Христо Ботев, нямаш никакъв шанс да бъдеш приет като човек: или ще те гонят по улиците като дивеч, или ще те майтапят, понеже те вземат за шантав, или ще се плашат от теб, или от глупост подло ще те предават зад гърба ти, или ще те зяпат като триглав змей, или не знам още какво си.

	- Нали? – отзова се с участие човекът от външното министерството.

	- Камо ли пък ако си самият Ботев!

	Тук юридическият съветник спря да се усмихва, а и да се отзовава спря. Сега бе негов ред дълго да помисли.

	- Радвам се, че изпратиха тъкмо вас – рече му благо Христо Ботев.

	- И аз се радвам да се запознаем – отвърна възпитано, ала машинално Иван Петров; мислеше за друго.

	 - Така зарадвахте сърцето ми. Още се питам защо, ама лека-полека налучквам – прошепна домакинът, докато го наблюдаваше с топлите си очи.

	Гостът едва ли го чу.

	- А как я карахте досега? – отрони предпазливо извънредно логичен въпрос.

	- О, вълшебно! – просия Ботев. – Вълшебно, райски я карах! В изумително възхитителна компания! Такива компании се срещат само на небето.

	Представителят на правителството намери за твърде необходимо да помисли още малко.

	- Точно за това ми се щеше да побеседваме - разпери някак безпомощно ръце. – За това как ще я карате нататък като самия Христо Ботев. 

	- Вкратце – напомни му весело домакинът.

	- Вкратце – кимна някак печално гостът.

	Човекът на властта направи каквото му беше по силите да си сдържи думата, но не успя. Нито вкратце се получи събеседването, нито накратце, нито горе-долу кратце. Не можеше да проумее защо не успя. Комай нищо не проумяваше. Накрая обаче усещаше как сърцето му се е стоплило, как е преляло от нежност, как целият се е отпуснал в доверчива отмала… По-късно Иван Петров написа в дневника си за първата си среща с Ботев, че по едно време някакъв странен, непреодолим подтик го е завлякъл по течението си, накарал го е едва ли не против волята му, но и с някакво тръпчиво, непреодолимо желание да заразправя на Ботева живота си. Отначало така – уж почти насила, а после, скоро, почти веднага се бе почувствал леко, свободно; с чиста радост, щастливо бе разказвал и разказвал за кариера, за работа, за терзания и вековечни въпроси, за прозрения и блажени задоволителни отговори, за всичко с изключение на семейството си, за което някак му се стори прекалено да споделя пред този Христо Ботйов Петков с топлия поглед и бездънното търпение, който слушаше, отвръщаше, говореше, зашеметяваше...

	Така че разговорът се проточи, задълбочи се до най-съкровените дълбини, до които беше възможно да се потъне в суровите хотелски условия, които никак не предразполагаха към философски беседи не заради интериора, а заради екстериора. През затворения прозорец се чуваше как навън пронизително пищят полицейски сирени, чуваха се крясъците, ругатните, чуваше се вибриращият тътен на човешкото море, което междувременно се бе превърнало в океан. Да бяха погледнали обаче двамата събеседници през стъклото, щяха да видят, че полицията си върши добре работата, че булевардът е отворен вече, че макар и трудно, движението се възстановява, че хорският океан лека-полека е насочен към градската градина, където да се поукроти – според замисъла на полицейските началници – в коментари, спорове, разправии, слухове, майтапи и псувни, след което бурята да стихне и водата да се оттече по малките русла, откъдето и бе придошла. Почти така и се получи, като изключим няколкото по-горещи инцидента, които бързо бяха угасени. След три часа на мнозина им омръзна да чакат някого и нещо, за когото и за което нямаха ни най-малка собствена представа, и взеха да се разотиват.

	След три часа изключително полезен и за Ботев, и за чиновника от външното министерство Иван Петров разговор, в който юридическият експерт ли, съветник ли в началото подпитваше сравнително малко, но настойчиво, а Христо Ботев дълго мълчеше, докато обмисляше твърде кратките си и изумителни реплики, отговори, разсъждения, пропити с възвисяваща в достъпността си мъдрост освен с благост и добронамереност; след три часа, през част от които разговорът се превърна в импровизирана изповед, от която нито изповедникът, нито изповядващият се почувстваха неудобно, даже напротив, двамата се измъкнаха по завардения от полиция коридор, слязоха по някакви служебни стълби, минаха по някакви полутайни коридори и чупки, за да излязат срещу военното министерство на същата уличка, носеща името на някой от тримата руски писатели Аксакови – баща и синове. А там ги чакаше автомобил с тъмни стъкла, който ги погълна за миг и изфуча нанякъде.

	Ботев не бе сложил нито бялата си нова шапка, нито черните си очила.

	Мерцедесът возеше толкова удобно, че Иван Петров едва-едва позадряма, омаломощен от беседата с госта на хотел “България”. Гостът до такава степен го бе изумил, объркал, извадил с могъщ замах от всякакви общочовешки представи и понятия за живот, смърт, дълг, смисъл, цел, мотив, служене и прочие висши категории, че клетият чиновник със сравнително висок ранг Иван Петров имаше въпиюща нужда да отдъхне, да събере сили, а и ума си да събере. В леката полудрямка в съзнанието му непрекъснато изплуваше ту ласкавият поглед на хотелския странник, ту свидното лице на сина му, на седемнайсетгодишното голямо вече момче, което отскоро говореше и то някакви такива неща, хем комай несвързани, ама инак доста свързани, хем причудливи, ама да се чудиш защо да са причудливи, хем в определен смисъл мъничко налудничави, ама как да определиш какво му е определеното на определения смисъл, хем пък и някак плашещо напомнящи разтърсващите откровения на този… на този Ботев. А и очите им сияеха с един такъв особен, ама и някак си еднакъв блясък. И друг образ му се мяркаше в главата на бедния Иван Петров, докато си почиваше със затворени клепачи и се дивеше на приликата на сина си с хотелския гост. Живо виждаше как този Ботев отново протяга ръка – досущ като одеве, хваща го за китката тъкмо когато някак си с облекчение му минаваше през ума, че двойникът на гения все пак май че е чалнат така или иначе, отново виждаше как го хваща, стисва го яко и го пробожда от упор с този… този Ботевски взор и него, Иван Петров, пак го полазват тръпки и пак се пита откъде е тая лична карта, ако тоя насреща му не е с ума си, откъде е този печат, това име, този Калофер, а Ботевският взор го пронизва и странникът го съветва кротко и все с тоя тих, бащински успокояващ глас да не си и помислят да го тикнат я в лудница, я в болница, я по занданите на полицията, защото той, Иван Петров, лично ще отговаря и пред земната си съвест сега, ама по-късно това ще му се стори бял кахър, защото по-късно ще отговаря най-вече, най-важно и най-съдбоносно и пред водачите си в небесата, и пред собствената си карма, и пред собствения си светъл път, ако на него, на Ботев, му падне и косъм от главата, но той бил сигурен, усещал го, виждал го наяве, че няма от какво да се притеснява за светлия път на съвършено сащисания Иван Петров. Именно!

	И сякаш нищо не бе казал, пусна му ръката и пак заговори, ала вече съвсем за кратко, за ония другите неща, за ония висшите категории, преди самият той, Иван Петров, да усети порива да се изповядва пред непознатия, който съвсем му бе преобърнал мирозданието с покрива надолу.

	“Ако изобщо съм имал мироздание”, мина му като полъх през ума, ама полъхът затова е полъх, защото бързо се разнася, разтваря се в нищото, за да стане и той самият на нищо; умората надделя, поунесе се Иван Петров.

	До него на задната седалка Ботев ненаситно поглъщаше картината зад затъмненото стъкло: предвечерния град, прекрасната планина Витоша, към която лимузината се приближаваше, нарушавайки повечето правила на движение, чудното лятно небе над билото. Доставяше му огромно удоволствие да се вози, да слуша тихия ромон на двигателя, да гледа ловките професионални движения на младия мъж зад волана. За първи път му беше. Нямаше никакъв спомен някога да се е возил в лека кола и всичко му бе непознато, ново, удивително. О, не можеше и дума да става за сравнение с градския рейс по обед: тогава бе имал усещането, че пътува в претъпкан дилижанс, теглен с коне. 

	Излязоха от града, без майсторът шофьор да попадне в нито едно голямо задръстване, заизкачваха бързо планината, летяха по завоите, свърнаха рязко в някакъв страничен път, празен, сенчест, подминаваха строените от двете страни луксозни малки дворци, дворците свършиха, почна гора, пак завиха по нещо като алея, влязоха през отворен портал, който щракна зад тях, и заковаха пред входа на неголяма, но много красива вила.

	Иван Петров отдавна-отдавна се беше разсънил.

	Настаниха госта в чудесно обзаведена стая с дивен изглед към околната планина. Той благодари за възможността да ползва баня и особено за соленките и сладките в купата на масата, понеже бе поогладнял без нито залък през целия ден. Придружаващият го младок с каменно лице, който спокойно би могъл да е глухоням, дори не кимна на благодарностите, но най-изненадващо отвори уста откъм вратата вече с ръка на дръжката, за да го посъветва да си остави повечко място, понеже ще вечеря със собственика на вилата, а тук готвят много вкусно.

	- О! – възкликна гостът, приятно изненадан не само от любезната мила препоръка, но и от самия акт на човешко говорене иззад маската. Младокът също бе доста изненадан от себе си, та побърза да изчезне.

	Ботев погледна часовника си. Бе настоял за час и половина пълен покой. Разчиташе, че времето ще стигне на Иван Петров да издокладва каквото сметнеше за необходимо да докладва на когото си докладваше. Коленичи, прилепи длани да се помоли Богу; не беше го правил от сутринта.

	Вече бе свършил и с молитвата, и с банята, и със залъгването на глада с няколкото соленки, когато чу първата кола. Надникна през прозореца и видя как от луксозния автомобил слиза представителен мъж с офицерска стойка, ала в безукорен цивилен костюм, с посребрени коси и напрегнато изражение на лицето. Не би се поколебал да се обзаложи, че все още младеещият мъж е полицай от висок ранг и вероятно с висок чин. Придружаваше го само шофьорът му. След минута се появи втора лъскава кола с още четирима мъже, които чевръсто се измъкнаха от купето и се пръснаха из огромния двор и в къщата.

	Скоро на вратата се почука и Иван Петров любезно покани Христо Ботев на вечеря, като дипломатично заяви, че нивото тук било толкова високо, че той самият, макар и много да му се иска, не би могъл да присъства, за което моли госта да го извини. Възникна кратък спор. Ботев попритисна все още позамаяния от днешния невероятен ден Иван Петров, който бързо се отпусна и уморено си призна, че са го изолирали да не седне на масата, понеже наистина е доста дребна все пак риба, пък и трябва подробно да докладва и в писмена форма, което вероятно ще отнеме не само вечерта, но и началото на нощта му. Ботев го изслуша със съучастие и го прати да съобщи на „високото ниво”, че гостът настоява Иван Петров да присъства и на вечерята, и на разговора с „едрите риби”, иначе такъв няма да се проведе нито сега, нито по-късно, нито никога.

	След още няколко минути леко пребледнелият и още по-замаян Иван Петров пак го покани на вечеря.

	- Обичам да вечерям с новите си приятели – рече му топло Христо Ботев, а Иван Петров окончателно загуби ума и дума.

	Обстановката в трапезарията бе повече от приятна. Прозорците витрини бяха отворени, за да влиза прохладният след дневната жега планински въздух, в ъгъла работеше телевизор с огромен екран и с изключен звук, масата бе отрупана с леки мезета и бутилки, а зад нея – изправени – очакваха Ботева домакинът, в чийто дом се готвеше вкусно, и току-що пристигналият гост с офицерската стойка. Здрависаха се, представиха се, настаниха се. Домакинът, почти напълно оплешивял, слаб, отривист, над шестдесетгодишен мъж, вече пенсионер, служещ на страната си като неофициален съветник на президента, седна на късата страна на масата, както и му се полагаше. Другият, който служеше на страната си също като нечий съветник, но във вътрешното министерство, зае мястото от дясната му страна, а Ботев се настани срещу него отляво на домакина. Масата бе дълга и Иван Петров седна чак в другия й край от страната на мъжа с посребрените коси. Още сега е добре да се спомене, че макар и да присъстваше до края на вечерта, Иван Петров не пророни нито дума.

	Преди да започнат сериозния разговор, Ботев зададе един може би излишен при създалото се положение въпрос, но той не можеше да не го зададе. Всички се засмяха, даже Иван Петров се усмихна широко в очевидното си смущение, докато неофициалният президентски съветник отговаряше, че сметката в хотела, то се знае, е уредена. Ставаше дума за двете кафета и двете минерални води, които Ботев и Иван Петров си бяха поръчали в стаята. Ботев се поколеба дали да не предложи пари да плати дълга си, но се отказа, защото му се стори много предвзето. Вместо това попита има ли някакви инциденти с хората, събрали се около хотела. Увериха го, че не се е случило нищо тревожно. Тогава той се вторачи от упор в домакина и се поинтересува дали онзи обича да го показват често по телевизията.

	- Защо? Не мисля…

	Съветникът бе врял и кипял човек, но въпреки това се поотдръпна малко в удобния си стол.

	- Виждал съм ви горе в залата за наблюдение – обясни му простичко гостът, ала забеляза, че „обяснението” почти залепи гърба на домакина за облегалката.

	И ето че разговорът тръгна в посока, коренно различна от тази, в която го бе планирало високото началство.

	- Залата е мястото, където ни се дава възможност да видим живота на Земята – заразказва Ботев, докато от останалите трима двама си разменяха многозначителни погледи, а Иван Петров бе забил смирен взор в шарките на салфетката си. – Преди да сляза тук, бях допуснат да се запозная по-подробно с дереджето ви. Не че преди това не го познавах вече твърде добре. В залата обаче получаваме обща, но много обемна информация. И много концентрирана. Почти нищо от онова, което видях и разбрах, не ме зарадва. И с какво ли? Вашето лице се мярна някъде по картините. Запомнил съм го.

	- Вземете си, опитайте мезетата – намери да каже домакинът. 

	Сети се, извини се, наля и чашите, чукнаха се, пийнаха, хапнаха, помълчаха.

	- Бих искал да ви обрисувам в каква деликатна ситуация поставяте официалните власти – започна спокойно и разсъдливо плешивият мъж, който бързо се бе поокопитил, а и явно бе добре подготвен от изчерпателния устен доклад на кротуващия Иван Петров.

	И я обрисува деликатната ситуация – стегнато, картинно, логично, умно. Вероятно така обрисуваше и пред президента постоянно възникващите деликатни ситуации в страната. Затова и го ценяха. За разлика обаче от откровеността си пред президента, базираща се на взаимното им доверие, този път той използва и доста недомлъвки, увъртания, демагогия, прикрити заплахи, примамки, уловки и всичко друго, което бе преценил, че е полезно да използва, за да пооправи бъркотията, забъркана от този мъж вляво от него.

	Ех, ама как приличаше на Ботев наистина!

	Ако пропуснем, читателю, многословието и увъртанията, официалната линия на властта, както я подразбра Ботев изпод словесната баластра, бе да се проучи по най-бърз и най-прецизен начин какъв е той, да се съберат неопровержими доказателства дали е побъркан, или е шарлатанин. Ако бе мошеник и мистификатор, щяха да го окошарят, без да се шуми и без да го показват никъде; ако бе някакъв хахо, който прилича на Ботев и се представя за него, но го прави без измамнически намерения, а само от глупост и щуращина, щяха да го приберат в лудница, а на хората щяха да обявят, че е изчезнал. Имаше обаче и трети вариант: ако пък по едното чудо странникът беше някакво Ботево копие, някакъв Ботев двойник, който, бидейки безспорно маниак, без да е глупак и клинично луд, си е повярвал, че е едва ли не самият Ботев, в такъв случай щяха да се опитат да го използват за своите си политически цели. Тогава щяха да представят пришелеца като добре дошъл гост, а ако притежаваше и поне малко от езика и перото на оригинала, щяха да му дадат подходящи трибуни и подходящи насоки за словото му. Проблемът бе да не тръгне да проповядва нещо, което не изнася на властта, и да не разбуди обществото, което тъкмо бе заспало от дълбоко по-дълбоко. Най-после!

	Това им бе то тъпото, посредственото, елементарното с наивитета, користта и подлостта си планче, както го схвана Ботев между многото приказки. Ама и какво ли мъдро или поне справедливо можеше да измисли властта в тази наистина налудничава ситуация за толкова кратко време, след като я ръководеха слабоумният наивитет, омерзителната корист и просмуканата в самата тъкан на властта подлост, само дето по важност я ръководеха в обратен ред.

	- Сам помислете – завърши президентският съветник изложението си, ако тази дума е подходяща в случая, - какъв хаос ще настане в държавата, ако вземат да се появяват всякакви всенародно почитани ханове и царе, разни славни войводи и комити, ако се появят Левски или Захари Стоянов. Съгласете се, че не можем да не вземем мерки. В смисъл че не можем да не реагираме.

	- Съгласен съм, че не можете да не вземете мерки – обади се Ботев за първи път от почти петнадесет минути. – Категорично обаче не мога да се съглася, че в държавата ви ще настане хаос, ако внезапно се появяват славни царе или хъшове, Левски или Захари Стоянов. Особено пък Васил или Захари.

	Смисълът на думите бавно стигна до разума на събеседниците му. Плешивият безпомощно погледна посребрения, а Петров едва чуто изпъшка.

	- Абсолютно съм убеден, че в държавата ви ще настъпи ред, правда и благочестие, ако се появят Дякона или Захари – продължи тихо Ботев. Отпи пак минерална вода, не беше докоснал алкохола. – Но те няма да се появят. Поне не сега. Поне докато сте това, което сте. Ще ги удушите с агресивните си алчни еманации. Ще ги изгорите с жадните огньове на бушуващите ви емоционални клади. Впрочем – извърна се към съветника на президента - няма да е никак зле да предадете на патрона си, че Апостола е извънредно недоволен, задето портретът му виси в зала, която се ползва за безчестни надлъгвания и позорни пазарлъци.

	Домакинът съвсем леко побледня, но се овладя, не даде друг израз на конфуза си.

	Оттук нататък Ботев заговори изключително на другия мъж, който се бе представил като съветник в министерството на вътрешните работи.

	- Не съм съвсем убеден, че схванах всичко от приказките на другаря ви - рече любезно, след като си преглътна залъка. – За мен нещата са доста по-прости и сега ще се опитам да ги подредя. За вас е най-важно да разберете със сигурност, ясно и недвусмислено да разберете кой съм и какъв съм.

	- Абсолютно вярно, господине – вметна изведнъж сивеещият мъж с хубавия си басов глас.

	- Нека да караме тогава поред – кимна Ботев. – Ще се съобразя, разбира се, с ограниченията, които ви налага неразвитият ви ум и насажданото ви с години тесногръдие. Визирам не само вас лично, а всинца ви. За вас съм или измамник, или напълно смахнат, или нещо трето, което нито е хермафродит, нито е звяр или риба.28

	Ботев се засмя, ала смехът му отекна смразяващо над притихналите мъже в просторната трапезария.

	- Помните ли?

	Никой не продума.

	- Добре, тъй да бъде – стана за един миг пак сериозен. – За вас съм всеки и всякакъв друг, само не този, който съм – Христо Ботев. Не, не ви виня, че не вярвате.

	Внезапно протегна ръка, пресрещна ръката на мъжа насреща си, който посягаше към чашата си, леко я стисна.

	- Не ви виня, но ще ви се наложи да повярвате – натърти сухо, пусна го. – Аз не съм ничий съветник, не съм оттук и съм за кратко, но най-искрено ви съветвам, от сърце ви препоръчвам да ми повярвате, и то час по-скоро. Единствен Господ знае колко неприятности ще си спестите, вярвайки.

	Съветникът от министерството на вътрешните работи бе забравил, че му се пийваше глътка великолепно бяло вино.

	- И така, да караме едно по едно – лееше се прекрасният глас на гения, а Иван Петров усети някакво непознато му тихо блаженство. - Не съм шарлатанин. Не мамя хората. Не изнудвам и властта, иначе още сега щях да искам нещо от вас, за да не се появявам повече. Нали вие сте властта! Не съм и побъркан. Нито безобиден, нито агресивен или опасен побъркан! И то е очевидно, но явно Ангелът ми хранител отново ще излезе прав: тук продължавате да считате свестните за луди.

	Домакинът едва-едва се размърда, хвърли поглед към часовника на стената, после и към телевизора, който все така си работеше без звук.

	- Не съм и никакъв двойник на Ботев. Не се и надявайте да изляза човек с дар слово и перо, които бихте могли да използвате за някакви си ваши низки цели.

	- И кой сте тогава? – произнесе висшият полицай висящия тежко във въздуха въпрос.

	- Христо Ботев – рече Ботев. – Повтарям го за кой ли път от вчера. В тази страна обаче кажеш ли истината, или настръхват, понеже не я приемат правдата, странят от правдата, чужда им е, мразят я, ненавиждат я правдата, или почват да се кикотят като идиоти. Казах го и на скъпия на сърцето ми господин Петров – посочи с глава Иван Петров, който последователно трепна и замръзна в рамките на един-единствен миг, - повтарям го пак: слязох отгоре вчера следобед. Искам да се поразходя, да погледам, да поговоря с хората. Защитен съм. Няма да се задуша, нито ще изгоря сред вас. Иначе нямаше да ме пуснат. Ще стоя точно една седмица…

	- Да? – почти подскочи на стола си съветникът с посребрените коси, толкова сякаш се обнадежди.

	- Виждате, че положението не е толкова страшно – опита се да се пошегува Ботев, но никой от двамата мъже до него не оцени шегата. – Трябва обаче да знаете – продължи звучно и натъртено, - че ако ме пипнете дори и с пръст, поемате риска да понесете страшно възмездие. И вие, и господарите ви! Споделих го преди малко и на господин Петров. Стори ми се, че той проумя и ми повярва.

	Господин Петров не шукваше.

	- Чета в очите ви какво си мислите. Ще го тикнем някъде, чета, ще изчезне от очите на тълпата, чета, а след ден ще са го забравили. Логично изглежда, а и така сте свикнали, имате богат опит. Ако ме питате обаче, не си го и помисляйте повече! Изчезна ли, ще се появя на друго място, а отгоре начаса, могъщо и по всякакъв начин ще ми съдействат. И не обещавам, че ще бъда сам. Може да се появим десетима Ботевци, двайсетима Ботевци. И все лика-прилика! Тогава може и чети да посъберем!

	Христо Ботев ведро блъфираше, като през цялото време, докато говореше, чуваше в ушите си гласа на своя настойник, който го бе предупредил да не очаква никаква помощ отникъде. Ала след двете си срещи с оня смешния старец предупреждението на Ангела вече не го смущаваше чак толкова, в смисъл да му попречи да блъфира. Говореше и виждаше ясно как го подозират, че сякаш малко ги блъфира, но чудесно виждаше още, че ги е страх, най-натурално вече ги е страх! Не смяташе, че върши нещо нередно, като се забавлява, блъфирайки ги малко-много. Нито смяташе, че ще им навреди да се поуплашат от нещо най-сетне.

	- Ала четите ще ви се сторят манна небесна – завърши бързо - пред наказанието, което ще понесете, ако ми навредите или попречите с каквото и да било. Не знам какво ще е възмездието, но мога да ви се подпиша, че ще е страшно.

	Внезапно бръкна в чантата си, висяща на облегалката на стола му (двамата мъже следяха с все по-нарастваща тревога движенията му, а Иван Петров с кротко, унесено едно такова блажено любопитство), извади модерна луксозна химикалка и чист снежнобял лист, с отривист замах се подписа досущ с оня известен на всеки грамотен българин подпис, извъртя буквално за някакви си три-четири секунди онова “ХрБотйов” – със съединените “р” и главно “Б”, което приличаше на латинско малко “b”, с онова мощно “т” с три-четири финтифлюшки отгоре, с кравайчето на “й”-то, с “в”-то накрая, дето не беше никакво “в”, а изискана финална заврънтулка; ех, красота! – и подаде листа на абсолютно втрещения домакин до себе си. 

	На човека – трябва да му се признае – някои неща този ден му идваха в повече. Първо, всичко, което научи следобед по служебна линия за този пръкнал се буквално от небитието Христо Ботев, после докладвалият над един час Иван Петров, който, объркан и леко заеквайки навремени, говореше такива немислими неща, че му се налагаше постоянно да се кълне, че ги е чул току-що в хотела с ушите си, а сега вече и тези възмездия, този подпис… И чакащите информация сътрудници… Ами президентът, който чакаше информация от първа ръка…

	Дума да не става, че душевното състояние на съветника от министерството на вътрешните работи бе по-безметежно.

	- Мисля, че ще можем да се договорим - почна отдалеч тъкмо министерският съветник. – Нека опитаме в името на…

	- Тихо! – прекъсна го властно президентският съветник и пусна звука на телевизора.

	Предаваха репортаж в централните вечерни новини по националната телевизия. На фона на морето народ пред и около хотел “България” дикторът обясняваше доста свързано какво се е случило, как е реагирала властта, заявяваше, че репортерите ще следят ситуацията и ще информират зрителите за всяка новина и всяка промяна в така странните и объркани обстоятелства. Каза се още, че вече са отправени питания към министъра на вътрешните работи, към кмета, а и към други отговорни ведомства. Чакаше се компетентен и категоричен отговор къде е мъжът, изчезнал мистериозно от хотела и представящ се за Христо Ботев. В Калофер вече бяха пристигнали телевизионни екипи, за да проверят още тази вечер на място как е записан при раждането си отседналият в столичния хотел гражданин с лична карта на името на Христо Ботйов Петков, а и да разпитат съгражданите на странния субект, съседите му, да видят с очите си родната му къща; милиони зрители очакваха преки включвания от подбалканския градец. Последваха кратки интервюта с хотелското ченге, с администраторката, с управителя на хотела, със случаен минувач, който е бил сутринта в градинката с паметника на Стефан Стамболов. 

	- Представям си какво е по частните телевизии – предположи съвсем уместно домакинът и пак изключи звука, но не и телевизора.

	Спомена се, че президентският съветник бе врял и кипял политически мъж и както ще се види след малко, предположението му излезе съвършено вярно. Веднага след репортажа мобилният му телефон иззвъня за трети път и той за трети път стана да говори насаме в съседна стая. Докладваха му, той докладваше. Току-що бе научил, че ръководството на централните новини абсолютно правилно и много умно бе спряло в последния момент излъчването на официално изявление от името на Ботевите наследници, в което категорично се заявяваше, че между тях няма и не е имало сродник с такова име и такъв външен вид и че появилият се субект най-вероятно е дегизиран измамник, чието разобличаване е работа на полицията, прокуратурата и съда. Междувременно звънеше и мобифонът на полицейския съветник, но той предпочиташе – макар и следен от мекия, но изпитателен взор на седящия отсреща гост, - да говори от мястото си с къси отсечени реплики - да, не, добре, правилно, глупости, в никакъв случай – все от този род.

	След репортажа в централните новини на националната телевизия и двамата Ботеви събеседници остро почувстваха, че детайлното обсъждане на бъдещето някак се обезсмисли. Почувстваха още, че действително ще се наложи да се договорят с този чудак, демонстриращ на всичкото отгоре и великолепен апетит.

	А Иван Петров все така си мълчеше и мълчеше в края на масата.

	Ботев използва една пауза в телефонното съгласуване, за да им разкаже за Васил Левски. Разправи им накратко подробности за воденицата, за която бе споменал на Киро Тулешков29 в едно от писмата си до него30. Описа им живописно мишките, надничащи иззад гредите с надеждата двамата комити да са забравили някое късче хляб по земята, което предизвиквало бурния смях на Апостола. Надеждите на мишките демек го развеселявали. Сподели им, че Дякона наистина пеел и сутрин, и вечер, но освен че пеел чудно и от цялата си величествена душа, много майсторски имитирал чуждото пеене на разни нескопосани певци, та Ботев се превивал не само от глад, а и от смях. Изобщо Левски бил голям добронамерен имитатор, дори мишките имитирал как заничат сиромашките за някоя трошица и все предупреждавал Ботева да си пази нощем ушите. Тъкмо се канеше да им каже, дето съвсем правилно е писал някога на Киро, че е приятно да се живее с такъв човек, та затова е и срамота не да се говори, а дори да се помисли, че ако Дякона слезе от небето, щял да настъпи хаос в тая оплетена и напълно объркана-побъркана държава, когато иззвъня джиесемът на домакина, той излезе, а като се върна след малко, дълбоко замислилият се съветник в министерството на вътрешните работи изпревари репликата на дълбоко замислилия се съветник на президента и изтърси изневиделица нещо невъобразимо.

	- И кой уби Ботев?

	Въпросът – абсурден, немислим, абсолютно неподходящ за деликатната ситуация - просто попари и тримата в редовна инкарнация. Висшият полицай сякаш не можеше да повярва, че се е изпуснал, а и как да обясни, че някаква неведома вътрешна сила, някакъв невъзможен за овладяване порив го бе подръпнал да проговори. Иван Петров сплете длани и взе да ги мачка, все едно нервно разтриваше крем за ръце. Домакинът така се стресна, че забрави репликата си, вторачи се в колегата си по съветване, а очите му щяха да изскочат от орбитите.

	- Дали бяха турците или моите хора, това ли ви интересува? – уточни възпитано Христо Ботев.

	Сконфузеният мъж отсреща нито отвърна, нито направи някакво движение.

	- Ето нещо, което никога няма да ви кажа – вдигна рамене Ботев. – Нито на вас, нито на когото и да е тук долу. Никога!

	Влезе младокът с каменното лице и донесе вечерята – на всеки от четиримата отделна огромна чиния с вкусни димящи специалитети. Храниха се в абсолютно мълчание. Сякаш се бяха договорили, съветниците и Петров изключиха мобилните си апарати, хапваха, но явно не им беше до вечерята. Времето напредна. Очаквано, по новините на големите частни канали излъчиха разширени репортажи от блъсканицата пред хотела, някои дори повториха многократно пускания и записан вече сутрешен репортаж от фоайето, бяха взети пикантни интервюта от работниците в строителните складове (Ботев ги слушаше с интерес как разкрасяват или направо си измислят подробности), от хора в градинката с паметника на Стамболов, бяха посетени от репортери семейството на Васко, двамата полицаи, които снощи го бяха закарали до хотела (в интерес на истината, те бяха много резервирани и служебно сдържани), кръчмарката срещу оня надпис за гумите, самият многознайко - отново с многоджобовото си яке, който се перчеше, стараейки се да стои здраво на краката си.

	Накрая на домакина му омръзна да превключва и след кратко колебание изгаси телевизора. Така и не дочакаха преките репортажи от Калофер, а и нямаше защо да ги чакат: след толкова поверителни разговори по мобилните телефони само Иван Петров от четиримата сътрапезници не знаеше все още до какви точно резултати ще доведат телевизионните „разследвания”. Ала на него вече от часове му стигаха и не съвсем точните резултати от собствените му наблюдения.

	 Двамата съветници за кой ли път се спогледаха, разбраха се с очи да говори президентският.

	- Какво искате в края на краищата? – попита той направо.

	- Както обясних и на моя приятел господин Петров, от когото вече сте научили, искам да ме оставите да обикалям, да гледам и да говоря, ако реша. Няма да буня никого. Бих помолил за среща с президента, ако той прецени, че ще му е полезна. Бих изнесъл и кратка сказка пред парламента, но само на открито заседание. Ще участвам и във всяко телевизионно предаване, в което ме поканят. Стига те да изявят желание, с удоволствие ще се срещна с институции, с творци, с който поиска. След шест дни ще си ида.

	- Къде? – не се сдържа полицейският съветник.

	- О, къде ли не! – отговори Ботев.

	- А какво да казваме на хората? – върна се на темата домакинът.

	- Вие – нищо. Аз ще им казвам каквото е необходимо.

	- Вие?

	- Аз.

	- А като питат нас от сутрин до вечер? И от вечер до сутрин?

	- Повтаряйте каквото аз съм казал. Можем още сега да се договорим да ме обявите за преродения Ботев. Аз ще твърдя същото.

	- Преродения Ботев… - повтори като насън президентският съветник.

	- И защо не? – погледна го косо Христо Ботев. – Всички сме едно. Вие, аз, другите. Всички сме едно цяло. Аз и Ботев – също. Особено пък аз и Христо Ботев от 19-ия земен век след слизането на Учителя на Любовта.

	Домакинът сухо преглътна.

	- Защо не опитате да не лъжете? – предложи развеселен гостът му. – Такова бреме ще ви падне от раменете! Изобщо по-лесно е да се казва истината. По-лесно е да се живее с истината, не сте ли обърнали внимание? Ами да, предлагам ви още една формула - “втори Ботев”. Мисля, че нито е лъжа, нито е измама, а е много подходяща за случая. И за вас.

	- Втори Ботев като че е по-добре от преродения Ботев – продума някак дълбокомислено, а оттам и твърде комично съветникът с посребрените коси.

	- Нека да е втори Ботев тогава – съгласи се усмихнатият Ботев.

	- А не може ли… - заекна президентският съветник.

	- Слушам ви.

	- Евентуално… да обръснете брадата и мустаците, да острижете и косата така малко още… Поне по улиците да не ви разпознават… А иначе пак ще си обикаляте, ще си говорите…

	Ботев се смя от сърце и до сълзи.

	- Благодаря за прекрасната вечер, за вкусната вечеря, за вниманието – рече на пресекулки, докато още си триеше очите с поредната салфетка. – Няма да привнеса зло – погледна в упор домакина, изправи се. – Тъкмо напротив, мир и любов ще нося. Вярвате ли ми?

	Домакинът само мълком се надигна.

	- Малко повече вяра няма да навреди никому в тази страна – каза му Ботев. – А на вас – тем паче. Вие би следвало да сте мъдър човек и като такъв да съветвате държавния ви глава с мъдри съвети. Не е възможно да не знаете, че на този свят, както впрочем и на онзи, няма нищо случайно. Външният вид, с който реших да сляза при вас, също не е случаен.  

	Извини се, че физически е каталясал, което беше напълно вярно, помоли да му дадат възможност да поспи. Обещаха му кола, персонален шофьор, храна, вилата на постоянно разположение, уредени срещи с най-разнообразни институции и изтъкнати национални дейци, наобещаха му каквото им дойде наум, за да печелят време, той благодари още веднъж, те го изпратиха до стаята му и не след дълго гостът бе заспал като мъртъв.

	Охраната пък не спа комай през цялата нощ, но въпреки това на сутринта ужасена установи, че стаята на господин Христо Ботйов Петков е празна. Тоест не празна, а лишена от човешко присъствие. Тоест не съвсем лишена. На масата бе оставена бележка с почерка на историческия Христо Ботев, в която неисторическият, сегашният, снощният от плът и кръв Христо Ботйов Петков пишеше лично на домакина, че съжалява за притесненията, които евентуално ще му създаде с изчезването си, но въпреки удобствата, уюта и милото гостоприемство не е могъл да спи добре, понеже дори насън е имал някак чувството, че е в кауш и го пазят заптиета. Даваше честната си дума, че точно в десет часа сутринта ще бъде - освен ако нещо или неща от хаоса, който цари в тази държава, не му попречат, - във фоайето на хотел “България”, където очаква да завари приятеля си Иван Петров, когото вече бил избрал в сърцето си за свой постоянен придружител. Кратката бележка завършваше така: “Какво става в свободна България? Дори най-добре платените ви заптиета са нефелни! Но не ги корете. И по-добри да бяха, пак нямаше да ми попречат да си ида.”

	И отдолу – пак, пак, Господи, Боже мой! – оня засукан подпис. Историческият.

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	 

	Глава трета 

	 

	 

	Ден трети, сряда

	 

	Не е редно да започна и тази глава като предишната. В никакъв случай не би било коректно вече да се каже, че Христо Ботйов Петков не притежаваше свръхестествени способности. Това, което бе вярно вчера, не важеше днес. Това, което беше вярно за вторник, не важеше за сряда. Както ще се убедим всички, които внимателно следим перипетиите на Ботевата визитация, още на третия й ден много от обстоятелствата около гения, а не само проблемът за свръхестествените му способности, вече не бяха такива, каквито бяха ден по-рано. Най-малкото защото някак от само себе си присъствието на Ботев вече се бе наложило в съзнанието на българите. Почти нямаше дом в страната, където да не се говореше за Ботев – без значение за Ботев от кой земен век.

	Тази нощ нашият герой наистина не спа дълго и добре в зандана. Но и неговите домакини, тоест държавната власт в лицето на отговорните си фактори, не спаха добре, ако изобщо може да се каже, че са спали. До късно през нощта редица важни политици от среден калибър, доста служители на МВР от висш ранг и неколцина представители на служби, подчинени пряко на президента, прослушваха и преглеждаха на мониторите записания с тайни камери разговор във вилата на президентския съветник. Политиците и чиновниците умуваха и доумуваха, че ще им се наложи да обърнат тактиката спрямо Ботев, че философията към Ботевото явление следва коренно да се трансформира от философия на активното поведение във философия на пасивното изчакване. Речено простичко – решиха да запеят друга песен, кротка и приспивна, но умна и бдителна, както и би прилягало на песните на държавната власт, и вместо да се чудят как да се оправят в това небрано лозе, да подходят и към човека, и изобщо към проблема любезно и културно, по европейски един вид, пък то ще си покаже кое как е и ще им подскаже каква линия да държат нататък.

	А на сутринта се оказа, че нашият герой е изчезнал.

	Развиделяваше, а беше само малко след пет часа, и то по лятното часово време. Ботев се наслаждаваше на свежия въздух в гората, на ранобудните птички, на шарещите вече по клоните катерички. Най-дългите дни в началото на лятото му даваха възможност да види и усети цялата прелест на планинската природа. Или по-скоро на остатъците от нея. Само след минути вече заобикаляше други вили, дори цели кварталчета, избягваше изкопи за нови строежи – вътре в гората! После тя свърши, ширнаха се полегати поля към града, той зацепи напреко към някакъв огромен жилищен комплекс, пресече околовръстния път на столицата и не след дълго навлезе в панелната джунгла.

	Докато слизаше през гората към града, Ботев си мислеше за какво ли не, включително и за приятеля си Иван Петров. Искаше да му помогне максимално, докато е тук долу, и мислеше как да го стори, без да му навреди и да обърка живота му, когато вече ще е пак горе след по-малко от седмица. Искаше да му вдъхне кураж. Искаше му се Иван Петров да разгърне целия си потенциал, който носеше от дълбините на времето.

	И за много други неща мислеше. И много други неща му се искаха.

	Да бяха изминали най-много час-два, откакто се бе измъкнал от оная луксозна вила със съветниците и куцузлиите пазванти.

	Със задоволство установи, че вече е свикнал напълно със земното си тяло. Въпреки почти безсънната нощ и тежкия вчерашен ден, се чувстваше бодър, зареден, уверен в себе си. Седна на пейка срещу огромен блок с множество входове, размисли се за стотиците човеци, които бе срещнал само за няма и два дни, сети се за „чистата и свята република”, спомни си сродната братска душа, която бе живяла за кратко тук преди бесилката, представи си чистата струяща светлина на вековния си другар, когото по тия места наричаха Апостола, тихичко въздъхна, притвори очи да се порадва на надникналото измежду бетонните грамади слънчице, забрави чисто по човешки Апостола.

	И по-добре.

	Дори да впрегнеше могъщия потенциал на своята душа, Ботев пак не би могъл да си представи какво се случваше в събуждащата се София. Иде реч за слуховете. Иде реч и за видените от милиони телевизионни зрители из цялата страна най-натурални, истинни, конкретни, живи, влудяващи картини и думи. Иде реч и за високоотговорните мъже и жени, които бяха извънредно объркани откъде ги дебне по-голямата заплаха: от истината ли, излъчена по телевизиите на запис, а по-късно и на живо пред хотела, или от слуховете, които набъбваха като дрожди и се превръщаха в огромни, зловещи, чудовищни небивалици. А бе едва началото на третия ден. Целият столичен град и половин България вече говореха за появилия се отдън земя войвода, който най-после ще помете и измете от лицето на земята цялата тази политическа сган, тези всичките - без никакво изключение - изедници и кръвопийци на народна кръв, цялата тази некадърна, крадлива, подкупна, корумпирана, втръснала до гуша паплач.

	Вече събирал чета из Софийско, а те – кръвопийците, некадърниците и плиткоумните плямпала – дори хабер си нямат къде е комитата.

	И още много такива. Да, много, много.

	Из кръчмите вечерта, по баровете и клубовете през нощта “очевидци” се кълняха в ракията и даже в уискито си, че лично са чули как Ботев е потвърдил скорошното пристигане и на Стефан Стамболов, а вземе ли участие Стамболов в предприятието, тогава всичко е ясно, край тогава и на парламентите им, край и на правителствата им, и на президентите им, край с тях, ще хвърчат най-сетне глави, и то както само железният Стамболов си знае.

	Стефан вече пътувал насам, а те – кръвопийците, некадърниците и плиткоумните плямпала – дори хабер си нямат какво ги чака днес-утре.

	Не само властта с новоприетото си решение за мек подход, за който подход почти никой още и не подозираше, но и медиите бяха на тръни. В оная тъпа, но твърде гледана все пак телевизия сутрешните водещи бяха бесни, че никой не може да им каже къде е тоя Ботев. Не можеха да го да намерят и това е! Ех, пак трябваше да се задоволяват с разни преразкази, коментари и предположения на вечните, досадните, постоянно “дежурещите” из разните телевизии многознайковци – политолози, социолози, антрополози, анализатори, наблюдатели, все подобни соломоновци. Огорчена и не по-малко бясна бе и репортерката, красавицата с бенката, новоизгрялата звезда, която нямаше възможност да развие, така да се каже, успеха си към още по-звездни висоти. По всички сутрешни блокове на столичните радиостанции водещите се кахъреха, а някои и ругаеха, че липсва информация, че ония горе пак не са в час, че обществеността за кой ли път е лишена от свещеното си право да знае, да чуе какво става със странния господин, носещ името и лицето на българската икона Христо Ботев. А пресата? Не е възможно да се предаде дори хилядна част от коментарите и догадките, появили се във всекидневниците, които вече се разграбваха из целия град и цялата страна.

	Справедливостта задължава да се отбележи мимоходом, че силите на сигурността и всякаквите вътрешни (и външни!) разузнавания на Република България поработиха здраво последните десет-петнайсет часа. Усилията обаче не дадоха резултат. Нямаше как да идентифицират този Ботев с редовна българска лична карта, която надлежно бе издадена и регистрирана – проверено! – във вътрешното министерство, който Ботев категорично отричаше да притежава международен паспорт и наистина не го притежаваше, понеже министерството на вътрешните работи никога не беше му издавало – факт! – такъв паспорт, който Ботев обаче никъде не бе живял – официално! – в страната, а калоферският адрес, посочен в същата тази лична и редовна карта, отдавна не съществуваше: къщата на края на градеца бе бутната – документирано! – преди тридесет и седем години и бе потънала в небитието.

	Нахлупил ниско козирката на шапката си, Ботев още се къпеше в лъчите на топличкото вече слънце, когато с бодър глас правителственият говорител делово и лаконично съобщи на зажаднялата за достоверни новини публика на националното радио., че появилият се онзи ден в столицата Христо Ботев е български гражданин, живеещ постоянно в чужбина, който сега е дошъл да посети родината си, като поразителната прилика с гениалния поет революционер и национална реликва идва от родството им, макар гостът да е издънка от странично разклонение на рода. Била му подготвена богата програма. Хората щели да имат възможност да го видят и чуят. Сега се подготвяла богатата програма и прочие. 

	Прозвуча доста неубедително. Откровено казано, прозвуча доста нескопосано. Изобщо замота я някак правителственият говорител, увъртя я криво-ляво, след което други, вече неофициални правителствени полуговорители търчаха цял ден да преповтарят нескопосаните брътвежи на официалния си колега из различните предавания на всякакви полунационални, регионални и прочие телевизии и радиа.

	Наближаваше седем часа, събуденият живот бе потеглил по всекидневните си ручеи, потоци, реки.

	Точно тогава, за да се изпълни каквото бе писано да се изпълни, нещо ръчна отвътре Христо Ботев и той направи правилния избор да смени пейката. Заобиколи блока, който вече му хвърляше сянка, и се настани на друга пейка на припек. Поседя примижал, попече се още и в седем часа и единайсет минути човекът с пекинеза закри слънцето, а Ботев отвори очи да види какво става. 

	- Здравейте, господин Ботев – произнесе човекът и се поклони.

	Пристъпяше от крак на крак и гледаше Ботева със светлите си очи, в които се четеше ум, вътрешен мир, почуда и мъничко уплах.

	- Дал ти Бог добро – отвърна Ботев, протегна длан, усети здравото ръкостискане.

	Интересен му бе и пекинезът. Дребният едноок грозньо внезапно подгъна крака, за миг легна в нозете му, заскимтя и гледайки го предано с едното си око, склони глава върху лявата му обувка и там си и замря.

	Човекът се усмихна извинително, но не издърпа кучето за каишката.

	- Казвам се Боян.

	- Е, Бояне? – попита Ботев.

	Стана му весело. Стана му хубаво. За първи път, откакто бе стъпил на тая земя, го обзе покой. Нещо близко, познато, нещо родно се излъчваше от събрата му на име Боян. Внушаваше му доверие този Боян, веднага изпита даже някаква привързаност, буквално го потегли нещо към него.

	- Може ли да поседна? – кимна Боян към свободното място на пейката.

	- Разбира се – поприбра чантата си Ботев.

	- Ще разрешите ли да ви разкажа? – помоли го човекът.

	Нещо поривисто, нещо почти отчаяно прозвуча в молбата му. Поривисто, почти отчаяно, но колкото и да е странно – овладяно, кротко, смирено.

	Ботев погледна часовника си. 

	- Имам повече от два часа свободни – кимна.

	- Бог си знае работата! – възкликна зарадван Боян.

	- Безусловно – отзова се още по-развеселен събеседникът му. – После само ще ме напътиш как да стигна до центъра.

	- Да, да, ще ви извикам такси. Само момент, извинете.

	Боян извади мобилния си телефон, набра запаметен номер и съобщи, че ще закъснее за работа. Не обясни защо, ама не го и попитаха.

	- Сънувах сън нощес – започна без никакви предисловия. – Или преди малко, не знам кога точно е било. Снощи гледах телевизия, дълго не можах да заспя, а одеве ми се присънихте вие… Жената отиде на работа, а като излязох да разходя Сузи, краката ми сами тръгнаха насам. Никога не я разхождам насам. Живея чак през три блока…

	Млъкна да подреди мислите си.

	- Разпознах ви веднага. Знаех, че сте вие. Знаех, че седите на тая пейка. Ами кучето, вижте кучето! Уф… В съня ми имаше единица. Оттам го помня, от единицата. Цифрата първо, голяма, дебела, на фона на синьо небе. А после небето някак се сгъсти, цифрата се разплу и се изписа, че всичко е едно! Ама “едно” вече беше с думи. След това небето пак изсиня и се явихте вие, тоест само очите ви, тоест хем лицето, хем само очите, не помня всъщност точно как беше, но очите, очите ви сякаш казваха, че всичко е едно, всички сме едно, демек и ние двамата с вас сме едно… 

	- Абсолютно вярно – обади се Ботев, засмя се и добави: - Много вярно сънуваш, Бояне.

	- И край, съня го преряза нещо като с нож и се ококорих. Още снощи – зашепна човекът, - още докато ви слушах там в хотела, кълна се в децата си, веднага ви се доверих. Повярвах за всичко! Че сте вие, че не лъжете, че сте дошли за добро... И това за лудите, точно така си е, Бог ми е свидетел, свестните у нас още ги считат за луди! Както сте си го написали, така си е! Това е…

	Човекът пое въздух, олекна му. Погледна усмихнатия Ботев, усмихна се и той.

	- Нямах си работа снощи и споделих с жената. Дето усетих, че сте наистина вие. Смя ми се, рече, че какъвто ме е взела, такъв и ще си умра – смахнат.

	- А за съня сутринта каза ли й?

	- Нито дума!

	- Хората грешат в преценките си. Жена ти е човек.

	- Човек, добър човек – закима Боян. – Погаждаме се, две деца ми роди, а и ме обича, макар да съм смахнат.

	- Според нея.

	- Според нея. Уж де.

	- Я ми разкажи за себе си, Бояне – предложи простичко Ботев.

	Отляво стърчеше голият страничен калкан на по-близкия блок, но по алеята пред насрещния постоянно минаваха много хора, които често ги заглеждаха. Поприкри се леко зад тялото на новия си познат и се заслуша с дълбок, жаден интерес.

	Боян заразказва леко, естествено, без много-много да обмисля важността и последователността на събитията в живота си, почти без да се спира на детайлите, без да запъва, без да се бои, че може да пропусне нещо, което да е от кой знае какво значение. Разказваше, както се разказва на доверен приятел. Изобщо не бързаше за работа.

	Роден бил в София, ама коренът му не бил оттук. Майка му и баща му, прости, обикновени хора, го изучили въпреки немотията, която не усещал особено – като всяко дете. Завършил техникум, после машинно инженерство с триста зора: хем не му се учели неща, дето вече ги знаел от практиката, хем не му трябвало, защото работел още отпреди казармата, хем се бил задомил накрая и жена му била бременна с първото дете. Както и да е – вече като задочник се дипломирал заради радостта и гордостта на родителите си. Наистина много се радвали. Това малко преди падането на комунизма. Оттогава има-няма вече двайсет години работи все тънка работа, но никога инженерство, никога началник или нещо подобно. Майстори ковано желязо, изделия от винкел, оправя коли, котли, инсталации, всякаква машинария, ето такива неща. Напоследък поправя и компютри. Нищо интересно, скука. Дума да няма, инженерството му помага, ама дипломата може и да е мухлясала някъде по шкафовете. Търсят го и без нея, ценят го, оправят се криво-ляво с жената. Е, и тя работи, няма как. Има една страст – чете книги. Още от малък, а и после. Жена му го хока на шега, че е смахнат, понеже не отказва да помогне, често не взема пари, още по-често го послъгват и мамят, но той не държи зло никому, не иска да си взима грях на душата. Вярва в душата. Чел е за душата, и то доста. Кое разбира, кое – не съвсем. Никога обаче не е сънувал нищо по-специално. Поне не помни. До тая сутрин. Иначе му се случват разни странни случки, нерядко изключително странни. Знае как се наричат тези неща, чел е. Знае, че се случват на всички хора, ама в книгите пише, че хората просто не обръщат внимание. Те на какво ли пък обръщат внимание! Както и да е. Например оня ден с часовника. Стои, работи някаква пипкава работа, потънал е, дето се вика, в метала, и внезапно му изплува в главата: “Погледна ли, ще е точно два часът.” Хайде сега! Докато се сепне, докато се осъзнае, докато се накани – минава време. Все пак поглежда механично часовника: стрелката на секундарника тъкмо тогава кацва на дванайсетицата отгоре върху другата, върху минутната стрелка. Но това са дреболии. Виж, преди година и повече трябва да е било, виж, тогава… Мрак посред бял ден, ниски черни облаци, пролет, ей сега ще ливне, той е в града по работа и бърза да стигне до уличката, където е паркирал колата, гледа нагоре и си мисли каква страхотия е природата и каква прелест е също, абе изобщо си мисли каква величава магия е Бог и в стихията си, и в благостта си...

	- Така ли точно си го помисли? – вметна Ботев.

	- Е, не помня – вдигна смутен рамене Боян.

	Както и да го бе помислил, точно в тоя момент измежду настръхналите грамади на облаците се образувала пролука, мъничък процеп такъв, диагонален такъв, оттам за малко надникнало пролетното слънце и пуснало един лъч право срещу Боян. Честен кръст!

	- Вярвам ти – каза Ботев.

	Жена му работела в деловодството на някаква фирма; едното дете, момиче, какво момиче – направо мома за женене! – завършила току-що гимназия и сега зубрела за кандидат-студентски изпити при една приятелка, скоро щели да се явяват; другото дете, момче, било сега на училище, още ден-два им оставало; Сузи, пекинезчето, била сляпа след катастрофа, кола я била прегазила пред очите му, взел я смазана от улицата, лекували я, оправила се, ама оченцето й изтекло. Това е.

	- Срещал ли си други като тебе? – попита хрипло Ботев.

	- Трябва да има, сигурен съм – отклони отговора Боян.

	- Отклоняваш отговора – рече му Ботев, усмихна му се.

	- Чак толкова чалнати не съм срещал – усмихна се и Боян, ама притеснено.

	Бяха минали не повече от двадесет земни минути, откакто се бе появил с притихналата върху обувката на Ботев Сузи.

	- Ама аз съм си такъв. Саможив, малко особняк, самотник…

	- Има си хас!

	Помълчаха.

	- Знаех от по-преди, че всичко е едно – внезапно произнесе с благоговение Боян.

	Ботев полека се извърна.

	- Всички го знаят. Малцина обаче знаят, че го знаят.

	Събеседникът му помисли малко, кимна едва забележимо, вероятно повече на собствените си мисли.

	- Помня наизуст почти всичките ви стихове – продума с трепет.

	Каза го, падна му камък от сърцето, засмя се.

	- Още от училище. Често си ги чета. Толкова са, толкова… Ех, нямам думи... И изведнъж сега, преди малко, знаех, че на пейката сте вие… Знаех, знаех… И не ме беше страх, никак… Е, малко... Но то е...

	Ботев го усети как затрепери до него.

	- И сега настръхвам, ама пак не от страх… Ох, стиховете! Ще ме извините, но някои не ги знам наизуст. – Тонът му бе досущ като на провинено дете. – Онова за търновския владика, още някои други.

	- Просто да ти е – забавляваше се с ведро сърце Ботев.

	- Най-много ми харесва “настане вечер – месец изгрее”… То се знае, и “жив е той, жив е”… И всичко! Вие сте, вие сте… Ама вие си го знаете... Вие сте гений!

	- Така е. Тогава имах честта душата ми да се прероди в личност, която успя да развие гениални способности – уточни внимателно Ботев.

	Боян ни най-малко не се сепна.

	- Разбирам какво ми говорите, но не съм уверен, че разбирам най-добре смисъла – разтърка попуканите си длани. – Ако ми обясните…

	- Викай ми Христо – предложи ненадейно събеседникът му.

	- Не мога.

	- Можеш. Опитай.

	- Как?

	- Произнеси името ми.

	- Христо…

	- Боли ли?

	- Христо, Христо… Господи, казах го!

	- И не боли. Ще ти обясня за душата си, но не сега.

	- А кога? – почти проплака Боян.

	- Ще бъде – изгледа го продължително Ботев. – А сега, Бояне, кажи ми кое най-много те смущава в стиховете ми?

	Не сваляше взора си от очите му.

	- Това вече е лесно – рече веднага Боян, сведе поглед.

	- Та кое е?

	- Краят на “В механата”… Онова жестокото… “Аз веч нямам мило, драго, а вий… вий сте идиоти!”31

	- Поувлякох се – каза някак разсъдливо Христо Ботйов Петков. – Личността ми тогава бе пламенна, неудържима.

	- Ама си е вярно – каза тъжно Боян.

	- Сега ти пък се поувлече.

	- Де да бях се поувлякъл! – настоя на своето човекът. – И след сто и трийсет години е вярно. Безжалостно и вярно. Всичко ваше…

	- Твое.

	- Да, да, добре... Всичко твое...

	- Христо.

	- Да, Христо… Господи!... Всичко твое, Христо, е вярно и след сто и трийсет години. – Вдигна глава, погледна Ботева в очите и съвсем тихо добави: - Сякаш не сме живели.

	 Христо Ботев се наведе, погали Сузи зад ушите.

	- Нямам къде да спя довечера, Бояне – продума все така надвесен над пекинеза.

	- Божичко! – подскочи Боян като ужилен от стършели, като попарен с вряла вода, прекара нервно ръка през косата си, сякаш му идеше да я заскубе, и се завайка в скоропоговорка: - Божичко! Аз съм абсолютно диване! Не, действително съм смахнат! Нито ви попитах къде сте спали, нито ми дойде на ума дали не сте гладен… Не се сетих да ви поканя едно кафе, един чай да пийнете!… Нито какво правите тука, защо тука, защо толкова рано… Божичко!

	Пекинезът също бе рипнал с господаря си и ококорено го зяпаше с единственото си оченце.

	- Елате, заповядайте вкъщи, ще направя кафе!

	- Заповядай вкъщи, Христо – пак го поправи търпеливо Ботев.

	- Заповядай вкъщи, Христо – повтори като ехо посраменият Боян.

	- Благодаря, добри ми братко.

	- Да, да, всичко е на твое разположение – забърбори човекът. – У дома няма никой, дъщерята спа при приятелката си, ама аз ще сваря кафето… Станах за резил… Има баня, дрехи, едно-друго, всичко… Каквото трябва… Ще поръчам такси до центъра… Довечера ще те чакаме… Господи!... Ще звънна на жената, ще се приготви като хората…

	Сузи лавна само веднъж, но толкова театрално, толкова изразително, че и двамата мъже се обърнаха към нея и се разсмяха едновременно. Сякаш бе казала на господаря си на чист български човешки език да спре да дрънка най-сетне, да я изпишка, ако обича, до брезата зад пейката и да тръгват в края на краищата да вари това историческо кафе.  

	Боян заведе госта до дома си за минути. Никой не ги видя отблизо, никой не разпозна Ботев. Домакинът направи наистина хубаво кафе, докато гостът се къпеше с огромно удоволствие. Особено му харесаха джапанките; обуваше джапанки за първи път през стотиците си животи на Земята, за което нито се досещаше, нито се и замисляше. Хапна с кафето. Облече една нова риза с къси ръкави на Боян, която му стана съвсем точно; Боян подскачаше като малко дете от радост. Този път се сети за дреболиите, даде му и нови тънки чорапи. Поговориха още не много, гостът разгледа книгите, разтвори няколко, позачете се в дебела енциклопедия. После помоли да бъде оставен сам, за да се помоли Богу. “Трябва да събера мислите, енергията и самообладанието си” – точно така се изрази.

	- И самообладанието ли се събира? – надоумя Боян.

	- Че как иначе! – притвори вратата Ботев.

	Домакинът седна тихичко в кухнята и не посмя да пошавне, докато гостът не се появи отново.

	Таксито пристигна почти веднага: едва минаваше девет и двадесет. Боян за пети път попита Ботев има ли пари, а Ботев за пети път го увери, че има; Боян за десети път му се извини, че работата му е точно в обратна посока, иначе щял да го закара с колата си, въпреки че умирал от срам само от мисълта да го вози в тая бричка, а Ботев за десети път го увери, че с такси, на каквото ще се качи за първи път, ще му е много по-удобно; Боян за петнадесети път повтори, че го чакат вечерта, когато и да дойде, а Ботев за петнадесети път го увери, че ще дойде, че ще се постарае да не закъснява и че е записал и името на комплекса “Младост-4”, и номера на блока, и входа, а дори и етажа е записал – ето, в чантата са.

	- Е, Бояне? – засмя се Ботев на вратата, когато диспечерката се обади, че таксито след минута ще е пред входа.

	А сиромахът Боян взе, че се разрида: от радост ли, от благоговение ли, от възторг ли, от всичко накуп ли – един Господ само знае.

	Ботев братски го прегърна, потупа го по гърба, поуспокои го и заслиза надолу по стълбите.

	Седна в таксито до шофьора, поздрави го и го помоли да кара към хотел “България”. Чак на хотел “България” таксиджията реши, че би могъл да погледне по-внимателно към клиента си.

	Мина минута, минаха две, три.

	Шофьорът помръдна за първи път, когато се пресегна и изключи двигателя. После нещо му прещрака в главата, изключи последователно брояча, радиото, радиовръзката с диспечерския пункт.

	Усмихнат, Ботев наблюдаваше с интерес движенията му и все така си мълчеше.

	- И таз хубава! – продума някак отчаяно човекът.

	- Хубава е – съгласи се Ботев. - И таз.

	- Втасахме я! – рече някак покъртително човекът.

	- Втасали-невтасали, в десет часа трябва да съм в хотела. Обещал съм на президентски съветник – усмихна се още по-широко Ботев.

	Думите му сякаш не стигнаха до таксиджията, ала след малко се оказа, че не е така. Човекът бавно взе микрофона, включи на предаване и някак безнадеждно предложи на диспечерката да познае кого вози.

	Диспечерката се казваше Цеца.

	- Не ми играй игрички, Спиро! – скара му се Цеца и командирският й тон прокънтя в купето.

	Значи човекът се казваше Спиро.

	- Всичката Мара втасала, та и ти гатанки ще ми задаваш! – гълчеше жената.

	Като чу, че и в диспечерския пункт също втасват, Ботев тихо прихна, а Спиро взе да маха унесено с микрофона около устата си.

	- Снощи по телевизията... Сутринта по всяко радио… Вестниците… До мене е...

	- Кой бе?

	- Той.

	- Я не ме будалкай! – пак се сопна Цеца.

	- Христо Ботев е до мене – каза някак сърцераздирателно Спиро, а Ботев лекичко кимна.

	- А не е ли папата? – иронизира ядно жената.

	- Не е папата, Христо Ботев е.

	- А случайно да си го сбъркал със Свети Петър?

	- Не.

	- Чувате ли го? – обърна се Цеца към колегите на Спиро. - Христо Ботев го наел чак от “Младост-4”! 

	Десетки  и десетки  шофьори от фирмата ги слушаха.

	- Отиваме в хотел “България” – рече някак страдалчески Спиро и изключи връзката.

	Стана невероятно тихо.

	Човекът явно си говореше сам наум, устните едва забележимо помръдваха, бърчеше чело, пръстите играеха върху волана. По едно време каза на глас:

	- Двайсет и три години съм зад волана. Все таксиджия. Видял съм повече от най-виделите проститутки. Не пожелавам на никого да е видял всичко, каквото съм видял… Ама... Ама то бива, бива... Ама това… - Преглътна с мъка. - Снощи си помислих, че пак са излъгали. Те все лъжат... Показват едно, а то винаги е друго. Работех още, слушам радио, влиза един клиент и така ме ядоса, дето им вярва, без малко щях да го набия. Леле, щях да пребия човека! Тъкмо се канех да се прибирам, да беше към единайсет, все тая, твърдеше, че ви видял с очите си пред паметника на Стамболов, че сте говорили много убедително, все едни такива. И той се ядоса, че не му вярвам…

	- Спиро – обади се Ботев.    

	- Чух – продължи все със същия мъченически глас човекът. – Чух, чух… Втасали-невтасали, в десет часа трябва да сме пред хотела. И по-рано ще стигнем. След петнайсет минути сме там. 

	Поизправи се, пооправи предпазния си колан, запали двигателя, без обаче да включи брояча, пусна късите светлини, пресегна се да оправи и закопчае колана на Ботев и полетя към центъра.

	Някъде към десет без десет Ботев помоли Спиро да го остави пред паметника на Цар Освободител срещу парламента.

	Слезе, поразтъпка се крачка-две. Парламентът си се припичаше вдясно, отсреща Царят Освободител Александър Втори яздеше коня си, зад него – хотел “Радисън”, зад парламента пък – храмът “Свети Александър Невски”, в обратната посока – Софийският университет, кръстен на Охридския светец Климент32, Народната библиотека, носеща имената на светите братя равноапостоли Кирил и Методий33, над всичко – синьото лятно небе, над него – слънцето, над слънцето – каквото трябва. Всичко си беше на мястото, всичко си беше абсолютно нормално и горе, и долу, животът долу в големия град продължаваше да тече, живот като живот, град като град, само да имаше и улично движение наоколо, ала нямаше. Зад таксито на Спиро бяха спрели още поне тридесет таксита и вече бяха блокирали напълно огромното кръстовище пред Университета. О, не беше тихо. Оттам се носеше рев на клаксони, чуваха се крясъци, ругатни, закани. Потерята от таксита набъбваше с всяка измината секунда. Идваха и други – откъм центъра, от страничните улици. Обезумели клиенти и шофьори надничаха през прозорците, други слизаха, за да гледат отблизо. След пет минути площад “Народно събрание” беше претъпкан от залепени една о друга коли и в четирите посоки, от хора, от тичащите отвсякъде пътни и не само пътни полицаи.

	Хронологията на стремително развилите се събития няма да ни отнеме почти никакво място. Спиро тръгна от “Младост-4” точно в девет и тридесет и две, след три минути вече бе засечен из комплекса от първите си колеги, чули увлекателния му диалог с диспечерката Цеца. След още четири минути таксито му вече бе ескортирано по булевард “Александър Малинов”; и таксиджиите, и клиентите им чудесно виждаха Ботев отдясно до Спиро, споделяха си по радиостанцията, а Цеца се бе постарала да сподели и с други колежки диспечерки. В девет и четиридесет Спиро още не бе включил уредбата си. Мушна се под естакадата на разклона за аерогарата, където отвсякъде го погнаха още таксита, качи се горе на Цариградското шосе и полетя надолу към Орлов мост по най-лявата лента. Виждаше вече в обратното огледало какво ще стане само след малко с централния трафик на столицата София, даде газ, натисна и клаксона, включи уредбата. Цеца постоянно го викаше и все питаше защо не се обажда. Обади й се чак когато профуча покрай Българската телеграфна агенция в девет и четиридесет и четири. Най-неочаквано Цеца му се извини и го предупреди да внимава нататък. Спиро нямаше нужда от предупреждението, защото виждаше какво става отзад, виждаше чудесно от височината какво се очертава отпред, а и имаше огромен опит, за да може да предполага, така че предположи съвсем точно какво го очаква. На Орлов мост намали, та да успее да мине на зелено, но не успя, чакаха дълго, след кръстовището взе да лавира наляво-надясно към Университета, спря на светофара там, гълчава, клаксони, колеги махаха от прозорците си, опулените очи на клиентите, на пешеходците, олелия до възбог, пресече, точно в девет и петдесет и една Ботев изведнъж помоли да го остави пред Народното събрание.

	А разговорът тъкмо ставаше така интересен! 

	Да, Спиро като всеки майстор на волана умееше да кара бързо, в случая почти на границата на възможното, но караше вещо, професионално и комфортно, като същевременно можеше да поддържа винаги спонтанно възникващите леки, непринудени и необвързващи светски разговори с клиентите си най-често на една-единствена, повтаряща се в различни варианти, ала – учудващо – невтръсваща тема: какъв ужас, какъв ад е да се живее в тая държава, за което са виновни всички освен Спиро и клиента.

	С клиента от “Младост-4” Христо Ботйов Петков обаче не се получи лек и непринуден светски разговор, макар че той, клиентът, го поразпита любезно за семейството, за децата, за работата, тежка ли е, стигат ли му парите… Спиро, което си е вярно, вярно е, още бе напълно шашнат, както си призна по-късно пред приятели на чашка, та отговаряше на човека едносрично и двусрично, така че още преди естакадата за аерогарата светският привкус в разговора се поизчерпи и тогава изведнъж клиентът, тоест Христо Ботев де, се поприведе към него и произнесе ясно и високо следното:

	- Спиро, нямаме много време, ама да те питам за един твой сънародник. Трети ден вече, откакто съм тук, не съм отварял дума пред никого, но ти ми се струваш подходящ. Кажи ми две приказки за оня, дето е позволил да го изкарват преродилия се Васил Левски. Как е посмял? И кои конкретно, ако знаеш, са му дали кураж?

	Спор да няма, Спиро не очакваше такива въпроси. Съвсем шашнат беше все още, дори не му хрумна да полюбопитства защо пък тъкмо той – според клиента - е подходящ да отговаря на подобни въпроси. Ами сега?

	Реши умно, докато само се окопити, да почне с нещо по-познато и по-сигурно. Изпсува звучно, дълго и вулгарно, след което наистина се окопити.

	Летяха към казармите на 4-ти километър.

	Окопитил се, Спиро веднага си призна като на изповед - клиентът някак предразполагаше едва ли не да му се изповядваш, както Спиро чистосърдечно довери по-късно пред приятели на чашка, - че отначало го е поддържал оня кресльо и лъжец, вярвал му на обещанията и заканите, народен мъж му изглеждал, но после пак се разочаровал. И обобщи, че от 1990-а все се разочаровал. От кой ли не. 

	Така и забрави да отговори какво мисли по ония двата въпроса как “кресльото и лъжецът” е посмял да позволи да го изкарат преродилия се Васил Левски и кой конкретно му е дал кураж. Между другото, то и клиентът сякаш забрави да пита отново. Вместо това се задълба в друго.

	- Не се очаровай толкова лесно – каза приятелски Христо Ботев на таксиджията Спиро, дори леко го тупна по дясното бедро. – За да не се разочароваш. Очарователен е само Господ Бог. А хората често грешат и губят от Божия си чар, дарен им от очарователния Господ Бог. Не прехвърляй, по-скоро не продавай правото си да избираш как да живееш. Не го продавай за съмнителните индулгенции, с които истерични комплексирани мошеници ви освобождават от отговорността на свободната ви воля.

	- Може ли да ми го повториш? – примоли се жалостиво Спиро, докато летяха покрай хотел “Плиска”.

	Ботев му го повтори. А после, докато чакаха на Орлов мост, се наложи да му го потрети.

	Оттам до парламента Спиро не пророни нито дума.

	Спря послушно, щом Ботев го помоли, поклати някак съкрушено глава, когато чу да го пита за пари, подаде му от джоба си добре изрязано листче, на което бяха принтирани името му Спиро Киров и номерът на мобилния му телефон, и предано промълви:

	- Ако нещо се наложи, само звънни, накрай света ще те закарам.

	- Чак накрай света?

	- Накрай света!

	- Е, тогава като нищо ще те наема да ме закараш обратно.

	Ботев все още се смееше, когато леко хлопна вратата отвън, а клетият Спиро обхвана главата си с ръце и сред воя на клаксоните и все по-надигащия се тътен от гласове в ума му се появи простичка, ясна и доста позакъсняла мисъл. Той не се опита да я формулира с конкретни думи, ала ако бе опитал, може би с известно усилие щеше да се получи нещо приблизително такова: “Ей, Божичко, ако не броим външния вид и чантата, ама как пък всичките дрънканици от сутринта по радиото, как пък всичките писаници на трите вестника в жабката, как пък нямаха нищичко общо с човека!”

	И така му се прииска да му каже на човека – Ботев ли е, не е ли, няма значение – да не им обръща внимание какви ги плещят за него, а да си бъде такъв, какъвто си е, че чак го заболя от невъзможността да му го каже, защото човекът бе пресякъл отсреща точно пред паметника на император Александър Втори и вече вървеше бавно към хотел “България”. Следваше го огромна тълпа, разливаща се вече и по платното между напълно блокираните коли.

	Никой, никой обаче не го закачаше. После Спиро го изгуби от погледа си.

	Ботев стигна необезпокояван до градинката с паметника на Стефан Стамболов, позна я, хвърли поглед вляво към разцепената глава на побратима си, но не спря, а пресече улицата, носеща името на друг негов побратим в небесата - Георги Сава Раковски. Само две кратки бележки. Едва ли думата “необезпокояван” е най-точната, защото го следяха вече много стотици, а може би хиляди очи, ръкомахаха хиляди ръце, коментираха го гласно стотици усти – мнозина от тези усти го коментираха включително и по джиесемите си, а немалко простаци или просто глупаци дори не се свеняха да му подвикват – шофьори, пешеходци, всякакви; от друга страна, никой не го безпокоеше, пък и той хич не се безпокоеше от когото и да е и от каквото и да е. Вече. И втората бележка: не му представляваше никаква трудност да пресече улицата на Георги Раковски, би могъл преспокойно да се движи и по жълтите павета между колите, понеже нищо и отникъде, ама абсолютно нищичко в оживения трафик на столичния град не помръдваше. Вече.     

	Подмина кафенето, с което само преди денонощие бе пил хубавото кафе с хотелското ченге, полюбува се, пак без да поспре, на красавицата руска църква отсреща и след минута бе пред хотела.

	Съвършено излишно е да описвам какво представляваше живописната картина около хотел “България”. В поредния век на модерните комуникации, на всякакви телевизии, радиа, вестници, радиотаксита, мобилни телефони, интернет и прочие улеснения за земно живеене само за половин час в града вече се знаеше, че “онзи Ботев” пак се е появил и пак е в самия център. Така че по-добре е да пропусна описанието на живописната картина, която междувременно бе станала още по-живописна, но и по-опасна.

	Полицията бе завардила входа на хотела с преградни въжета. За честта на българската полиция - и по-специално за честта на подразделенията й за справяне с разни хора, разни групи, множества, тълпи и изобщо безредици – трябва да се спомене, че тя се справяше много прилично. Овладяваше положението, така да се каже, в движение и дори почти го бе овладяла. Пропуснаха Ботев зад кордона, много уважително и любезно впрочем, дори го поздравиха, а там, пред самия вход, го очакваше обезумелият от врявата Иван Петров, който гледаше пристъпващия към него Ботев хем с умислен, хем с напрегнат, хем с посърнал такъв един взор, докато непрекъснато повтаряше по луксозния си мобилен телефон: “Да, да, да, да, да!”

	Ботев му протегна ръка, пожела му добър ден.

	- Да – каза Петров в апарата.

	Не, разбира се, не му беше никак лесно. Никак, никак, никак.

	Изключи джиесема, веднага протегна и той ръка, мъченически промълви тих поздрав.

	- Напомняте ми шофьора Спиро, който ме докара – стисна силно дланта му Ботев, стисна я до болка. – Поизтерзах ви напоследък, приятелю.

	И така чисто, така ведро, така слънчево се засмя, че Петров чак го преряза отвътре. Господ да му е на помощ, но никак не би могъл да отговори от сладка радост ли го преряза или от горчива завист. Самият той, клетникът, не знаеше още.

	- На ваше разположение съм, приятелю – кимна му окуражително Ботев. – Десет часът е.

	И дума не можеше да става предварително подготвената лимузина да припари до хотела. Отвътре обаче, откъм фоайето, вече тичаше съветникът във вътрешното министерство с достолепните сивеещи коси. Огледа се, ориентира се, прецени, разпореди се, кордон полицаи направиха нещо като проход към градинката срещу хотела, където все още блъсканицата беше малко по-рехава, рече през рамо на Ботев, сякаш бяха стари познайници, че ще му съобщят програмата за деня след малко в колата, сам поведе през блокираните автомобили и тълпата групата полицаи, съпровождащи госта и символичните двама домакини, измъкнаха се бързо като по чудо към улица “Московска”, а оттам някак успяха да се спуснат и по уличките надолу, където на булевард “Княз Александър Дондуков” ги пресрещна пак лъскаво като снощното возило и отново с тъмни стъкла.

	Потеглиха на мига нанякъде, а господин полицейският съветник делово съобщи извънредно богатата програма за деня. На Ботев му направи силно впечатление, че онзи не го упрекна, задето ги бе направил за смях през нощта. Какъв ти упрек, той дори не го попита как е избягал – поне от любознателност, тъй да се рече, - толкова се пазеше да не засегне болезнената тема. Впечатли го не по-малко и фактът, че извънредно богатата програма комай не подлежеше на обсъждане: въпреки че тонът на поуспокоилото се полицейско началство бе безупречно любезен и предразполагащ към дискусия, за по-внимателния и с по-чувствително ухо слушател, какъвто Ботев безусловно беше, не бе трудно да усети категоричните и дори малко истерични нотки в същия този тон. Както и да било, програмата започваше с посещение в редакцията на популярен всекидневник, неофициален орган на една от управляващите в момента страната партии, минаваше през среща с министъра на културата, продължаваше с хубав обяд насред планински красоти, обиколка из околностите на София в компания, за която само би могъл да мечтае всеки културен, просветлен, духовен човек, следваше почивка (във вилата!), вечерта обещаваше невероятни весели часове в заведението “Хъшовете”, организаторите и участниците в която вечер господин съветникът скромно предпочете да запази засега в тайна с едничката цел радостта от приятната изненада да бъде колкото се може по-пълна; най-накрая – заслужен сън в удобство и комфорт (във вилата!).

	Ботев мило изрази, първо, благодарността си, задето са му гласували пълно доверие, че ще удържи на думата си и в десет часа ще е пред хотела, което не предизвика – ясно защо – никаква реакция, и, второ, изрази възхищението си от чудесната програма, което предизвика реакция дори у младия цивилен офицер зад волана, който с искрена изненада се поизвърна да погледне поне за миг в лицето странния полуарестант отзад, преобърнал с главата надолу поне пет служби в истерясалото вътрешно министерство. Ботев оползотвори мига, за да му се усмихне, след което още по-мило добави, че по първата и последната точка от своята програма има своя версия.

	- Ооо! – не издържа и проплака Иван Петров край него.

	Прозвуча не съвсем възпитано, ама пък съвсем откровено и човешки. Гостът се възползва от плахото изпърхване на някаква човещина в купето, обърна се към него:

	- Искам най-напред да си купя дрехи. Веднага, моля.

	
- Ооо! – отдъхна си завалията Петров.

	- А вечерта ще спя не във вилата, а у един нов приятел. На четвъртия етаж е, от ония блокове като кутии, долу можете да поставите сто души охрана. Кълна се в Бога, не умея да летя. Кълна се в Бога, не възнамерявам да бягам.

	- Ооо! – въздъхна на свой ред като човек полицейският съветник.

	- Е, договорихме се – рече развеселен Ботев.

	Наистина го развеселяваха тия братя българи. Ако не беше едно, друго, трето, пето, десето и стохилядно, щеше да се живее чудесно между тях.

	По всеобщо съгласие отидоха да пазаруват дрехи почти накрай града. Затвориха тясното магазинче, бързо купиха още едни дънки, фланелки с къси ръкави, риза, шашардисаното момиче изтича (заедно с шофьора) до друго близко магазинче за два чифта бельо и чорапи, след което сговорната дружина изфуча по задачите си, тоест по програмата си, съпроводена от малката, загубила ума и дума тълпица, насъбрала се за минути в кварталното базарче.

	Колкото и да не ми се иска, нека изоставим съвсем за малко Христо Ботев, когото неотлъчно следваме още от първите стъпки на необичайното му въплъщение. Единствено за улеснение на читателя при изграждането на по-цялостната му представа за ситуацията в разбунената страна и особено в столицата й, просто се налага да надзърнем (наистина за малко, само докато Ботев пътува до редакцията на онзи всекидневник) в няколко важни държавни кабинета и да опитаме да се ориентираме какво се вършеше там.

	Президентът на Република България не беше доволен от сътрудниците си. По човешки казано, господин президентът беше бесен. И имаше защо. Какво излизаше от цялата тая полуда? Лъсваше черно на бяло, че ако някой българин прилича примерно на хан Аспарух, същият този българин имаше прекрасната възможност да създаде едва ли не нова държава! (И той, президентът на сегашната, вече няма да е президент, така ли! Слава Богу, че никой не знаеше как е изглеждал хан Аспарух.) А ако се родеше някой двойник на коминтерновския вожд и бивш президентски кумир Георги Димитров – какво, революция ли щеше да прави този нов Георги Димитров, диктатура на пролетариата ли? Президентът като изкушен в историята професионалист можеше да даде много примери на калпавите си сътрудници. Националната полуда ясно показваше, че спокойствието на хората, гражданският мир в страната и не на последно място личната му президентска власт зависят от физиономията на някого си, който просто много прилича, добре де – съвършен двойник е на някоя наша светиня. В случая - на Ботев. Ами ако беше на Левски? Президентът не искаше и да си помисли как някой нов дякон със свидния лик на Дякона тръгва из страната да създава тайни комитети за революция срещу плутократите, крадците с депутатски карти, корумпираните чиновници или пък срещу доносниците на комунистическата държавна сигурност, търговците, блюдолизците и всякаквите там с ордени “Стара планина” на врата, връчени им лично от него, от президента, изобщо революция за чиста и свята република срещу наглата пасмина, смучеща остатъците от народната кръв. Не, категорично нямаше да мисли за такъв вариант! Затова поглеждаше крадешком към портрета на Апостола, висящ насреща му, и понеже бе атеист, вместо да се прекръсти, благодареше мислено на съдбата, че поне се бе разминал с „комитетския” вариант. Впрочем… онзи субект с Ботевото име и с Ботевото лице - бяха му вече докладвали на господин президента - твърдеше, че истинският Левски уж отказвал – според онзи с Ботевото лице Дякона лично бил му го казвал – да чуе дори да се върне в бившата си родина. И пак слава Богу! Ако е позволено да се използва този не съвсем атеистичен израз цели два пъти.

	Шефът на министерството на вътрешните работи изпитваше не по-малък бяс от бившия си съпартиец и сегашен държавен глава. Собственият му кабинет му изглеждаше като килер, а помещението никак не наподобяваше килер, кръстосваше го надлъж и шир, бухаше с юмрук по бюра и заседателни маси, ругаеше като руски мужик, тормозеше се при всеки доклад, крещеше. Само да имаше как, и той щеше да “коли, беси, бие, псува”, както го е казал истинският Ботев34, само че щеше да коли и беси подчинените си, задето личната карта на този, на фалшивия Ботев, не е фалшива, а е редовна, издадена е в собственото му министерство, а него, фалшивия Ботев, го нямаше никакъв като местоживеене! Как бе станало така, че никой в Калофер да не помни такъв човек да си е вадил карта, а я има, има я, и то редовна, с печат! Е, и той, министърът, като бивш източноевропейски ляв радикал от класово-партиен тип, а сега като модерен източноевропейски социалдемократ от търговско-финансов и административно-делови тип, не вярваше в Бог, в разни измишльотини, в разни чудесии и чудеса, винаги се бе смял от сърце, когато гледаше по телевизията как уж тече кръв от разни статуи, как хора с налудничав блясък в очите се кълнат, че са се излекували в някаква локва в някакъв Лурд в Испания ли, във Франция ли беше или пак в омразната му Америка – не помнеше, а и не искаше да помни; не, не вярваше в свръхестествени измишльотини, сега също не вярваше в никакъв Ботев, ама все някъде трябваше да я има, все някъде трябваше да се спотайва проклетата разгадка за цялата тая бъркотия, а никой, никой от тия некадърници подчинените му не можеше да се докопа до нея! А този Ботев си позволяваше да заплашва властта, да се гаври, да манипулира, да блъфира, да събира тълпи и лумпени, да подлудява града, а утре и цялата държава само защото предстояха избори, тоест не избори, а масово хождение на тъпоумниците до урните, и всичките властимащи бъзльовци му правеха мили очи, за да не обидят тълпата, да не обидят тъпоумния си електорат и изпуснат кокала! Вместо да го окошарят този нов-новеничък Ботев, да го пъхнат да гние зад триста врати и катанци и да изчакат – както толкова пъти вече са правили! – тълпата, електоратът, „негово величество избирателят” просто да го забрави, както забравяше всичко, ама абсолютно всичко. Как да не беснее, пак добре, че не откачаше от ярост министърът. Уискито го спасяваше, любимото то, вярното то: от сутрин до вечер и от вечер до сутрин.

	В централата на малка етническа партия също не беше никак спокойно. И етническата партийка, и шефът й вече второ десетилетие играеха извънредно важна роля в съдбата на Република България. Както отколе е заведено на Балканите, тази роля бе непомерно по-голяма и по-важна от изборните резултати на малката етническа партия. Непомерността, несъответствието между изборните резултати и следизборните благини не бяха тайна за никого в Република България и затова в кабинета на шефа на партийката се бяха настанили, буквално царяха – като никога! – безпокойството, тревогата, паниката. Шефът се боеше от духа на Ботев, от бунтовния дух на стария хъш и войвода Ботев, който честен, свободолюбив, благороден дух новопоявилият се мошеник би могъл да възроди по един или друг начин, да възпламени тълпата и тогава можеше да стане страшно предвид само някои даже аспекти на многообразната политическа дейност на партийния шеф, която заклетите му врагове клеветнически – според шефа - определяха като дългогодишен грабеж на бедни и наивни хорица, като чудовищна корупция, развращаване на хиляди честни хора, присвояване на международни и народни финансови фондове и какво ли не още. Бездействието бе пагубно! Лидерът вече бе водил няколко твърде остри и почти истерични разговора с политически сътрудници от своята и някои близки партии, с още двама-трима важни фактори в държавата, в които разговори категорично бе поискал енергични действия и бързо приключване на проблема. Именно приключване! И гаранции за собственото му политическо спокойствие! И твърди гаранции, че този хаос, това безхаберие няма да се повторят никога повече!

	Може и да греша, но комай най-обезумял от тревога бе един от националистическите лидери, за когото разочарованият таксиметров шофьор Спиро Киров не се бе изказал съвсем ласкаво. Причината за тревогата на клетия комплексар изглеждаше направо комична в сравнение с основателните тревоги на президента, на министъра на вътрешните работи или на шефа на етническата партийка, който шеф впрочем бе най-големият ужким враг на националистическия лидер. Комична или не, тревогата го подлуждаше. Получаваше достатъчно информация от хората си, за да е наясно какво може да го очаква след появяването на новия политически играч, след появяването на новата заплаха и новата конкуренция Лъжеботев, както националистическият лидер наричаше мислено и гласно нашия герой. Ами сега! Този Лъжеботев да не вземе да му вземе електората! Колкото и да се гледаше в огледалото, националистът ама никак не приличаше на преродилия се Левски, а онзи въжеиграч приличаше на Ботев като две капки вода! И не само приличаше, не само говореше, той претендираше… 

	Я стига! Край! Стига толкоз! Държавните и партийните първенци изобщо не са приоритет на правдивия ми разказ, така че нека си беснеят, да се наливат или да си се измъчват по кабинетите си. Бог с тях, а лимузината с Ботев, с офицера зад волана, с Иван Петров и съветника във вътрешното министерство вече паркираше пред редакцията на уважавания всекидневник, за който Ботев вече знаеше, че носи част от името на един от неговите вестници, които през 19-ия земен век бе издавал в емиграция.

	Вестникарите бяха почистили и измили съвестно офиса си, та чак светеше. Посрещнаха го в пълен състав – от издателя, управителя и главния редактор до чистачките и портиера. Оператор от някаква телевизия заснемаше милата церемония. Няколко души направиха и много фотоснимки. Атмосферата бе извънредно тържествена, но някак затворена, камерна. До етажа в огромната сграда с много и много офиси на медии и фирми не можеше да се припари от охрана, макар че някои от работещите по другите етажи се опитаха - напразно - да пробият кордона и да позяпат. Гостът бе почерпен още на стълбите пред асансьора с хляб и сол. Държа се и съвсем кратко приветствено слово за добре дошъл, след което коридорът отекна от бурни ръкопляскания. За всеобща изненада Ботев благодари любезно, но бързо на домакините за сърдечността, а после се обърна само към полицейското началство и към Иван Петров до него и натъртено, високо и ясно заяви:

	- Още веднъж искам да повторя, поласкан съм от доверието, че ще удържа на думата си.

	Съветникът извърна смутено очи, а главният редактор и управителят се спогледаха с недоумение.

	- Виждам, че тази среща е организирана още от снощи – продължи гостът. - И не е отменена, което поне за мен означава само едно: отношенията ни лека-полека потръгват.

	Тук издателят на всекидневника, за когото ще стане дума след още мъничко, се опита настоятелно да срещне поне погледа на Иван Петров, но Иван Петров скромно и предвидливо се взираше в червената пътека върху мрамора. Нищо не можеше да се обясни нито с поглед, нито с думи, нито с нищо. В тая държава, в която хаосът и неразборията бяха най-близкият спътник на управлението дори в най-скучните и безоблачните за управленците дни, всяка екстраординерна ситуация означаваше само пълен хаос и пълна неразбория. За Ботев е ясно – той бе паднал от небето, така да се каже, и много-много не проумяваше от нашата неуправия, но и издателят на всекидневника, който беше не земен, ами абсолютно земен човек, и на него нищичко не би могло да се обясни. Как да му обясниш защо, как, къде и колко пъти тази среща бе насрочвана, отменяна, отлагана и пак уговаряна само за броените часове от снощи, преди да му кажат да се яви - по молба на президента – в собствения си вестник и да посрещне двойника на собствения си – уж де – патрон. Не, за нищо на света опитният държавен чиновник и отскорошен приятел на Ботева Иван Петров не би обяснявал нищо на никого. Включително и с поглед.

	- Е, какво следва? – попита Христо Ботйов Петков и обходи с очи множеството.

	Поканиха го в един от шефските кабинети, сервираха каквото бе приготвено и шестимата мъже плюс операторът останаха сами.

	А сега, както обещах, да кажа набързо няколко думи за издателя. Мъжът бе над шестдесетте, побелял, червендалест, широко изкуствено усмихнат, възбуден от обяснимо любопитство, самодоволен от участието си в тази колкото странна, толкова и историческа все пак среща със субект, за когото категорично му бяха заявили, че не е с всичкия си и именно затова трябва да се подходи към него мъдро и държавнически предвид стратегическите цели на президента и на някои други отговорни лица. Човекът обаче едва се сдържаше в дълбокото си кресло да не рипне и да не се заразхожда по навик из кабинета, утолявайки потребностите на темперамента си. Бе облечен в строг сив костюм с едва ли не военна кройка, шит по поръчка, носеше безупречно лъснати модерни и със сигурност страхотно скъпи обувки, а на врата му висеше най-престижният български орден “Стара планина”. Орденът блестеше невероятно неподходящо, неприлично и някак дори предизвикателно в този делови офис и мъжете, щат не щат, постоянно местеха очи към него, сякаш металът привличаше погледите им като с магнит. Самият издател приличаше на цивилен южноамерикански диктатор, роден обаче в някое българско село като Крива бара, Дивотино или Долно Уйно. 

	Именно той поде разговора като най-старшия домакин, докато главният редактор и управителят си мълчаха през цялото време. Издателят увери Ботева, че свято тачат традициите на Ботевия емигрантски вестник, че тачат самия титан Ботев като техен патрон и учител по перо, по плам и най-вече по следване на истината - каквото и да струва това следване.

	Повече от вероятно е кратката среща да се бе получила по-продължителна и не толкова неловка, ако издателят с щедрата изкуствена усмивка и щедрия меценатски смешец не бе използвал всуе думата “истина”. Той обаче сглупи и я използва, а Ботев вместо към него, се обърна към главния редактор.

	- Да? – попита го лаконично.

	Главният редактор кимна веднага, но не би се заклел в децата си, че е схванал точно на какво кимна.

	Тогава Ботев внезапно стана, нареди в упор на оператора да изключи камерата, отиде до лавицата с книги, взе втория том на съчиненията си, отвори го съвсем отпред и бавно, изразително и високо зачете началото на статията “Наместо програма”35 в същия онзи вестник от 19-ия век, чиито традиции така свято тачеха неговите събеседници. “Една от най-главните причини за неуспеха на нашите вестници… - звънтеше гласът на Ботева – е и тая, дето между програмата и съдържанието на всеки почти вестник, между обещанията и изпълнението на редакторите, почти всякога е имало такава разлика, каквато има между мохамеданския рай и християнската мъка. Нашите редактори в програмите обещавали са златни гори на читателите си, но тутакси след тези обещания, след тези сладки и медени, вестника им замязва на голо поле без цел, без характер, на кое наместо обещаните гори читателят вижда някакви си тръни, случайно накачени с безцветни дрипи от разни материи, приготвени за дреха на оголелия народ.”  

	Ако муха бръмнеше в стаята, чиято врата бе тапицирана с дебела кожа, мухата положително би предизвикала стрес и сърцебиене у петимата възрастни, опитни, врели, кипели и неведнъж прекипявали мъже. А вероятно и у доста по-младия телевизионен оператор.

	- Тръните и дрипите още са актуални – каза сухо Ботев в убийствената тишина. - Не бих добавил нищо.

	Внимателно затвори книгата в абсолютно непоносимата тишина, постави я на мястото й между първия и третия том на съчиненията си, седна и се взря дълго-дълго в издателя и особено в ордена му.

	- При вас лично постоянното лъжене вероятно е част от следването на истината? – проговори невисоко.

	Петимата мъже, пък и операторът също, съвсем правилно приеха въпроса му за отговор.

	- В колата попитах за вас. Потвърдиха ми, че сте търговец.

	- Бизнесмен – опита да го поправи издателят и хвърли изразителен укорен поглед към полицейския съветник с посребрените коси.

	- Притежавате и някаква телевизия.

	Всички без издателя обърнаха неволно глави към оператора, който се усмихваше глуповато.

	- Я излез! – просъска търговецът.

	Младежът с глуповатата усмивка офейка начаса.

	- Бих ви бил много задължен, ако ме осведомите с какво търгува собственикът на вестник, свързан така или иначе с моето име.

	Ботев се наведе още напред, без да сваля пронизващия си взор от домакина.

	- Великолепен орден! – поклати глава. – За каква търговия се полага такъв орден в тази страна?

	Издателят, не ще и дума, отдавна не се усмихваше с щедрата си изкуствена усмивка на щедър меценат. Мълчеше и все още потискаше неудържимо надигащия се гняв. Пак само и само в името на голата правда трябва да се спомене, че не само той не бе подготвен за срещата. Никой от петимата мъже не бе подготвен. Изпълняваха заповеди. Всички. Преструваха се. Всички. Правеха се на маймуни; дори Иван Петров се правеше на маймуна, само че пред останалите четирима. Като категорично се изключи Иван Петров, всички заиграваха с този Ботев, за да печелят време за други, за да спечелят някой още час за други, през който час или часове тези другите да намерят решение на абсолютното налудничавата ситуация, в която Ботевият двойник ги бе натикал – и президента бе натикал, и един куп министри в правителството бе натикал, и градските власти, и медиите, и кого ли не още.

	- Идвам отдалече и не желая да засегна никого. Не търся сблъсък. Не водя битки. Любопитен съм просто как се свързва търговията с почтеното вестникарство. Моля да ме извините, че се повтарям пред някои от вас, но държа да си отбележите, че душите горе имат информация какво става тук долу. Стига да искат. Аз исках и си я получих. Но не е пълна, далеч не е пълна. А за вас специално – почти никаква. А аз съм любопитен да чуя и лично вас, и всички вас долу.

	Някой отзад импулсивно пое дъх, но Ботев не разбра кой е.

	- Не сте търгували със забранени неща, нали?

	- Аз съм бизнесмен – повтори глухо издателят.

	- В никакъв случай не сте търговец на контрабандни цигари, на отровна ракия, на наркотици, нали?

	Домакинът намери сили, извърна глава, срещна втренчения поглед.

	- Не сте търговец, не дай Боже, и на оръжие за убиване на хора?

	Тук се случи нещо може би малко неочаквано. Човекът с ордена подскочи, като заедно с подскачането успя за миг и да почервенее като рак, хласна с всички сили с юмрук по бюрото си и изрева:

	- Е, това вече на нищо не прилича!

	- Ти го каза – цитира Ботев Учителя на Любовта.

	Лицето му бе абсолютно спокойно. Нито мускулче не трепна по него от догадката за очевидната причина на конфуза, който предизвика само споменаването на търговията с оръжие. Озари го за малко втора догадка, после трета, но от лика му просто лъхаше покой и ведрост.

	- За да няма недоразумения помежду ви, уверявам ви, че господата дори не са намеквали за оръжие, докато пътувахме насам.

	Домакинът обаче го бе загърбил и гледаше през прозореца. Раменете му потръпваха, дишаше учестено, ядосано.

	- Ех, сиромахът вие... - рече му тихо Ботев в гърба.

	- Не съм сиромах – извърна се рязко оня.

	- Ех, сиромахът вие – повтори меко Ботев, погледна го в очите, предложи му: - Що не вземете една мина, що не взривите всичко нечестиво у себе си? И пак ще имате шанса да бъдете истински човек, а не машина. Докато диша човек, има надежда. Ама преди това гръмнете тая чамава жадност, това нездраво самолюбие, тая болна гордост - и пак ще се почувствате човек!

	Този път домакинът само изръмжа насред гробовната тишина отсам тапицираната врата.

	- Не съм дошъл да ви съдя – рече тихо Ботев на всички. – Съдът е в самите вас. Съдът е в съдбата, която ви очаква. Съдът е в качеството на бъдещите ви животи, които ви очакват. Ама и аз не очаквах да видя каквото виждам… Знам, че всички тук лъжете. Всички вие тук и почти всички навън. Дори новият ми приятел Иван Петров все още съгрешава да послъгва пред мен. По навик, надявам се. Знам, че този всекидневник също лъже и не прави изключение от всекидневното ви всенародно лъжене. Но все още не мога да повярвам, че е възможно, все още не смея да направя връзката между търговията с оръжие, лъженето на народа с печатно слово и ордена “Стара планина”. А трябва да има пряка връзка, нали? Ще ми помогнете ли?

	Никой не му помогна. Иван Петров обаче се надигна и бързо излезе, без дума да обели.

	Ботев мълком го проследи с поглед и тъкмо се канеше да разкаже на тези четирима нещастни човеци, поели по път, който нямаше да ги отведе към светлината, за свещените небесни книги, където неведома за простосмъртните ръка записваше винаги истината за делата ни, винаги истината за словата ни, винаги истината за мислите ни, тъкмо се канеше да им обясни, че никакво простосмъртно лъжене, никакво ако ще и най-изкусно човешко лъжене не може да измами тази велика ръка да не начертае съдбата ни именно според чистата Божия истина за всички нас – тъкмо бе отворил уста да им помогне, когато най-неочаквано не издателят, не главният редактор, а управителят на вестника изтърси нещо, което почти лиши от въздух Ботева, почти го задави от смях.

	- Ама те другите вестници лъжат повече от нас! – проплака човечецът, а Ботев едва не се удуши.

	Което и някак естествено сложи край на срещата.

	Гостът избърса очите си с чистата си бяла старовремска кърпа, прокашля се и за последен път хвърли поглед към сутрешния брой на бюрото, където на първа страница уводната статия реторично питаше с тревога: „Какво откриха в кренвиршите?”, а подзаглавието на черен фон с червени букви меко отпускаше свитата на топка душа: „Смлени кости и сухожилия, лой, сланина и колаген има, но няма тоалетна хартия, успокояват специалистите.” Ето че и Ботев окончателно се успокои, дишането му съвсем се нормализира, той стана, пристъпи и отвори рязко вратата, давайки да се разбере, че си отива. Операторът го дебнеше при секретарката, мигом включи камерата, засне няколко важни кадъра, от които обаче дори и най-внимателният и най-проницателният зрител нямаше как да заподозре, че просветленият, мъдрият, напълно сериозният лик на излизащия от кабинета Христо Ботйов Петков само до преди минута е представлявал обикновено, сгърчено от най-неподправен смях младежко лице.

	- Сега накъде? – продума Ботев чак в колата.

	Бе мълчал, докато подбутваше чакащия го в коридора Иван Петров да върви, като му направи знак да не се отделя от него, бе мълчал, докато развълнуваният колектив на вестника го изпращаше до асансьора, бе мълчал, докато предварително нарочените две-три хубавици му пожелаваха приятен ден и приятно прекарване в родината, бе мълчал, докато слизаха надолу, бе мълчал, докато го зяпаха и коментираха във фоайето, бе мълчал, докато вървяха бързо през задния двор към лимузината със запален вече двигател, бе мълчал, докато търпеливо изчакваха полицейският съветник отвън да свърши най-сетне разговорите си по няколкото си мобилни телефона.

	- Имаме среща с министъра на културата – обади се на пресекулки Иван Петров.

	- О, колко мило, че се е съгласил да ме приеме - отзова се любезно Христо Ботев. – Поласкан съм.

	 – Само че ще подраним…

	И Иван Петров засецна.

	- Правилно ли разбрах, приятелю – попита още по-любезно Ботев, - че ще му прекъснем напрегнатия министерски труд, ако идем малко по-рано?

	Тук най-изненадващо се изсмя младият офицер зад волана.

	- Карай в министерството! – заповяда му сухо посребреният полицейски съветник.

	Прозвуча като “млъквай”, което всъщност и означаваше.

	Младежът чинно млъкна.

	Висшият полицай стисна устни, ала ядът го ръфаше отвътре, та не издържа и изръмжа под носа си:

	- Че кога се сприятелихте толкова бързо...

	- Защо бързо? – чу го добре Христо Ботйов Петков и сложи меко ръка на рамото му. - Да има, да няма, както го усещам, поне няколко хиляди години трябва да са – рече още по-меко. – Не е като да е бързо приятелство.

	Сега вече млъкнаха всички без изключение.

	Ботев отдалеч позна и площада, и храма, взривен от безумците преди осемдесет земни години, спомни си и двете момиченца, които се бяха ръчкали на кръстовището, докато го зяпаха с хубавите си ококорени очета, спомни си и просяка. Времето! Колко странно бе усещането за земното време! Не бяха изминали и две земни денонощия оттогава! Бе се почувствал отново земен човек, бе „се събудил” като човек само преди по-малко от две денонощия!

	- Времето също не може да се измери – сподели на Иван Петров.

	- Моля? – стресна се напълно резонно човекът.

	Бе потънал в мрачни мисли за предстоящата среща. Притесняваше се от предстоящата среща. Би дал мило и драго да не присъства. Бас ловеше, че всеки, който познава кроткия министър на културата и неговата министерша на културата, би дал мило и драго да не става свидетел на Ботевата среща с този министерски тандем.

	- Мерите времето с часовник – продължи да му споделя Ботев, който изобщо хабер си нямаше от кротки министри и странни министерски тандеми. Чакаха на светофара, преди да паркират пред културното министерство. – Измерването ви обаче е абсолютно условно. Всеки човек мери времето според свой собствен, при това уникален часовник.

	- Да, да – рече Иван Петров.

	- В този смисъл часовникът не е времемер, а само часомер. Времемерът е в сърцето ни.

	- Да, да, да.

	Светна им зелено.

	- С времето е горе-долу като с лъженето – засмя се внезапно Ботев с оня ведър смях, от който на Иван Петров вече толкова пъти му изстиваше кръвта. За кратко, слава Богу, понеже вече свикваше; пък и вече комай не му изстиваше кръвта. – Няма как да измериш времето, както е невъзможно да измериш и лъженето. Така че онзи човечец не беше прав, дето другите вестници лъжели повече от неговия! Ами ако е обратното, приятелю?

	- Да – отрони Петров.

	- Освен ако онзи с ордена, търговецът, бизнесменът де – Ботев прихна още по-силно, дори побутна весело с рамо съседа си, а на Иван Петров, ох, странно, странно, хем му стана по-топличко, хем му стана и едно такова хубаво, - освен ако онзи сърдитият не им е купил между топовете и пушките и някой модерен прецизен лъжемер, та вестникарите му точно да си замерват лъжите.

	Полицейският съветник не реагира по никакъв начин. Офицерът шофьор, изпълнявайки заповедта да мълчи, изрази удоволствието си, като удари леко по волана. Иван Петров само плахо се усмихна на съседа си, който упорито продължаваше да го нарича приятел, от което на Иван Петров – Божичко! - му ставаше все по-хубаво и по-хубаво.

	Паркираха, моторът спря да бръмчи, пак стана неприятно тихо, неловко, нервно.

	- Къде е просякът? - попита Ботев.

	- Какъв просяк? – извърна се рязко посребреният.

	- Тук отпред онзи ден лежеше просяк. Старец с иконка. Прилича на пенсиониран професор.

	- Ами няма го.

	- Изгонили са го?

	- Не знам.

	- Като идват разни важни особи, сигурно пъдят клетника, за да не им разваля гледката.

	- Не знам.

	- Онзи ден си говорихме с него.

	- Чудесно.

	- Наистина чудесно си поговорихме – натърти Ботев с едва доловима метална нотка в гласа. – Много естествен старец. Нищо изкуствено, нищо престорено, нищо лицемерно нямаше у него.

	Опитният Иван Петров усети нотката, пое нещата в свои ръце, измъкна се от лимузината, заобиколи бързо, отвори вратата на госта и го покани да вървят при министъра. За секундите, докато излязат от колата и пресекат тротоара, се насъбра любопитна тълпица, която оживено закоментира, тълпица се превърна в тълпа, полицията обаче бе подготвена, отцепи входа, изтласка хората по-назад да освободят колата, множеството се поусмири, но не мръдна от мястото си.

	Но това се случи, когато Ботев вече бе в кабинета на министъра и взаимно се поздравяваха. Пътят до кабинета не бе дълъг, а и никой не ги притесни особено. Секретарката ги поведе още от фоайето на етажа, служителите бяха наизлезли, разбира се, от стаите си, но само гледаха, някои смутено се усмихваха, но никой не си позволяваше да продума. Нямаше реч, нямаше хляб и сол, нямаше цветя, нямаше красавици, нямаше нищо. Ботев се взираше в лицата на хората, които управляваха съвременната българска култура, но човек не би могъл да отгатне по израза му какво мисли или пък какви чувства го вълнуват. Гордата му осанка ярко го отличаваше от двамата му някак попрегърбени в момента спътници, единият от които явно отдавна не бе обличал дори парадната си униформа.

	Министърът се случи извънредно приятен побелял старец. Ботев веднага забеляза, че някаква тъга опечалява очите му, че някаква вероятно наскоро получена вест дълбоко го е наскърбила. Вниманието му съвсем очевидно бе разконцентрирано, умът му блуждаеше, старецът бе видимо объркан. 

	А жена му бе направо бясна.

	Както и да е. С две думи, в момента на министъра не му беше до никакъв Ботев, не му се вършеше никаква работа, още по-малко да участва в служебни официални срещи по линия на министерството на вътрешните работи. Министърът искаше само едно: да бъде оставен на мира да преживее мъката си, но това желание, както всеки би се досетил, точно сега бе абсолютно неизпълнимо. 

	Министърът на културата бе културен и добре възпитан човек от старата школа. Изрази огромната си радост, че има честта да посрещне Ботев в кабинета си, да разговаря с потомъка на личност, която е знаме и гордост за всеки истински българин, да засвидетелства дълбокото си уважение към потомъка на героя и гения, дарил съкровищницата на родното слово с най-свидното й имане. И така нататък: добре се бе подготвил човекът.

	Христо Ботйов Петков го слушаше с пълно внимание. Нищо не му убягваше. Не му убягна и искрената печал, с която министърът бе изговорил трите думи “в кабинета си”.

	Гостът благодари за топлите слова и на свой ред даде да се разбере, че и той добре се е подготвил за срещата. Даде да разберат преди всичко на полицейския съветник и на Иван Петров, които преглъщаха на сухо и току поглеждаха оратора, единият раздразнено и недоумяващо, а другият – възхитено и доумяващо. Министърът само го гледаше с тъжните си воднисти очи зад очилата, а жена му човъркаше ли, човъркаше нещо в облегалката на креслото. Ботев говори не повече от пет минути, но прояви интерес към доста разнообразни теми: какво се случва с народните читалища и библиотеките към тях, защо се закриват или рушат и кой е отговорен за това колосално безобразие, за да не каже престъпление; какво прави министерството за подкрепа на българските творци, в частност на българските поети и писатели и изобщо в подкрепа на българската книга; някой в тая страна еня ли го е за състоянието на самобитното народно творчество, прави ли се нещо за съхраняването и развитието му или поне за оцеляването му. И така нататък: действително добре се бе подготвил Ботев.

	Старецът с побелялата коса не продума нищо. Затова пък отвори уста жена му и взе да отговаря и да обяснява вместо него – бързо, нервно, огорчено, обидено, заучено, като в бърз, нервен, огорчен, обиден, заучен рецитал.

	Министърът не я слушаше, бе отишъл до пианото и внезапно засвири. Свиреше много хубаво. Бе избрал да изпълни малко Моцарт и малко Шопен.

	Полицейският съветник слушаше, вече загледан през прозореца във все още синьото небе; по някое време стана и излезе. Иван Петров бе хванал главата си с ръце и се бе вторачил с безизразен поглед в килима. Госпожа министершата чоплеше облегалката и си мислеше за нейните си грижи.

	- Я покажи какво си нарисувал сутринта! – нареди тя, когато мъжът й приключи с изпълнението на Моцарт и Шопен.

	Министърът несръчно понечи да отвори някакъв шкаф, но припряната му съпруга не издържа да го гледа, скочи и извади малък лист с портрет на Ботев, направен с молив. Портретът впрочем никак не беше лош, което моделът, така да се каже, веднага сподели с художника.

	- Той пише и стихове! – похвали се министершата.

	- Стига, стига – скромно смъмри половинката си министърът.

	- Не ги е срам! – каза ни в клин, ни в ръкав жената, а очите на мъжа й отново плувнаха в горчива скръб.

	Ботев едва се сдържа да не я попита кои са тези злодеи, които нямат срам и опечаляват достопочтените старци министри, но му се стори, че щеше да е липса на елементарна човещина да насипва сол в кървящата рана независимо кой беше я отворил раната. Пък и щеше да е някак нетактично да пита нея пред него какво става с него. Още по-нетактично щеше да бъде да пита самия него какво става с него. Общият оклюмал вид на министъра на културата не предразполагаше да му задаваш не само служебни, но и каквито и да е въпроси. Ако чакаш отговор, разбира се.

	- Кольо е уморен – съобщи високо министершата и се изправи подканящо.

	Кольо, министърът, кимна, също стана и тъжно подаде ръка.

	- Стана време за обед – рече тихо на Ботев.

	- Щеше ми се още да се поразговорим – стисна меката му длан Ботев.

	- Ех, с удоволствие, ама стана време за обед – усмихна му се горчиво домакинът и погледна към жена си за одобрение.

	Висшият полицай, който междувременно се бе върнал, изведнъж хвана госта подръка и го поведе по някакъв друг страничен коридор към някакъв друг страничен изход.

	- Винаги ли е такъв печален? – полюбопитства Ботев по едно време.

	- Де да го знам! – отвърна стереотипно полицейският съветник.

	- Доста своеобразен избор.

	- Премиерът си ги избира.

	- Но пък си подхождаха идеално министърът на българската култура и самата култура. Поне днес. Скръб, жалост, тъга, неволя, плач без надежда… Навремето използвах такива думи. Е, вярно - по други причини и с друга цел.

	- Доста съм далеч от проблемите на българската култура – рече съветникът.

	- Аз пък бях останал с впечатлението, че проблемите на културата са част от вътрешните работи на всяка държава – рече Ботев.

	- Моля ви! – помоли полицаят.

	- Моля – разпери ръце за извинение Ботев и потъна в себе си.

	Преди да потъне в себе си, не пропусна да забележи - за трети или четвърти път! - мимолетната реакция на Иван Петров.

	Полицията бе организирала перфектно измъкването им. Никакви проблеми, никакви сборища, никакви инциденти; тълпата на булеварда пак остана излъгана в очакванията си за нещо скандално, възбуждащо, лютиво.

	- Какво предстои? – поинтересува се Ботев в колата.

	- Ще хапнем и ние – отговори Иван Петров. – И ние като министъра – не се сдържа да добави.

	И пак през лустрото и петте слоя дебела служебна опаковка изби онази мимолетна радост, онова спотаено ликуване, дори възторг от общуването им, които Ботев бе доловил вече няколко пъти.

	Гостът се попремести към него, наведе се към ухото му.

	- Ще ви уволнят ли, ако се сближим? – пошепна.

	Чиновникът опъна гръб, задържа въздуха в дробовете си.

	- Едно птиченце каца вече неведнъж на рамото ми – продължи да шепне Ботев – и ми чурулика, че наистина можем да станем приятели.

	- Ще обядваме с няколко господа – каза високо Петров с леко пресеклив глас.

	- В радост – пошушна Ботев.

	- Запазили сме едно специално семейно ресторантче.

	- Приятели в радост и доверие – промълви Ботев.

	- Готвят страхотно – усмихна се широко Иван Петров.

	- Страхотно! – усмихна му се широко Ботев. – Та какви са тия няколко господа?

	За жалост обедът мина скучно и без почти никаква полза за жадния за впечатления и опит гост. Петимата господа заедно с полицейския съветник и Иван Петров правеха каквото им е по силите, за да създадат подходящата атмосфера, в която на осем зрели, умни, културни мъже да им е приятно. Но не се получаваше, не им беше приятно, дори вкусните ястия не им се услаждаха, дори виното и уискито им нагарчаха. Петимата господа заемаха важни държавни постове, служеха на родината си кой като заместник-министър, кой като началник на важно управление, на агенция и прочие. Разговорите бяха някак принудени, постни, повърхностни, макар че Ботев всуе се опитваше да ги насочи към някаква по-смислена тема. Разпитваше ги, интересуваше се, молеше ги едва ли не да го посветят и в големите си проблеми, и в дребните детайли на всекидневието си. Всуе! Разговорите – ясно, ама наздравиците дори излизаха все някак двусмислени и нетактични. И най-вече шегичките, които господата пускаха от време на време, както бяха инструктирани, звучаха не само нетактично и не на място, но и малко нещо пошли, някак дръзко пошли. Съветникът явно разтакаваше времето, проточваше обеда колкото се може по-дълго, а Иван Петров повече си мълчеше и наблюдаваше. На Ботев му доскуча. Дори се хвана, че за момент се е отнесъл и се забавлява да разгадава по лицата на домакините си кой го приема за Ботев, кой за далечен потомък на Ботев, кой го смята за мошеник, кой за луд, кой за някакъв друг. Никой не го приемаше за Ботев. Началниците им обаче ги бяха инструктирали да се държат възпитано и любезно, докато се разбере кое как е и защо е.

	Алкохолът все пак си взе своето и поне накрая атмосферата се поразведри, мъжете се поотпуснаха, мазилката на лустрото тук-там поопада. И в един момент се оказа, че никой не обръща внимание на госта. Ботев естествено не се обиди. Постави се на тяхно място. Първо го досмеша, после му причерня, ужаси се. Господи, в какво се бяха превърнали хората в тази страна! Представи си, че е заместник-министър, че му поставят задача да обядва с двойник на Ботев, който твърди, че е Ботев, твърди, че е слязъл от небето, където си другарува с Апостола и Захари, представи си, че седи на една маса със слезлия от небето Ботев, че говори с Ботев на една маса… Дотук! Не можа да си представи, че изобщо няма да попита Ботев наистина ли е Ботев, как така е наистина Ботев и ако е наистина Ботев, защо аджеба е слязъл от небето, че няма да го запита какво послание им носи от небето, на какво се радва небето от българските земни работи и от какво се отвръща, какво би искало небето да се поправи в българските земни работи. Не успя да си представи и друго: че няма да попита лично Ботева той самият, заместник-министърът, какви поразии, какви грехове пред небето е сторил досега в този си живот, та като ги чуе, да се опита да изправи грешките си; той самият, заместник-министърът, какво още според небето да направи за благото на ближните си в този си живот, за доброто и радостта на човеците наоколо си - вместо вече час и половина да плещи глупости и дивотии за някакво разгърнато капитално строителство, за някаква уж много редовна и законна концесия за някаква уж много важна и стратегическа магистрала, за дълбоката си увереност, че господин Ботев сам ще убеди колко се е променило отечеството му към хубаво та хубаво.

	Ала как, как да питаш за послания, за строги бележки или за блага вест от небето, като не вярваш ни в небе, ни в промисъл, ни даже в Господ Бог!

	- Десертчето – измърка под носа му сервитьорът и остави чинийка с нещо завъртяно и вкусно.

	- Хапвате си вие тука – излезе Ботев от унеса си.

	Младият мъж застана почти мирно, погледна за миг към един от петимата господа и докладва почтително:

	- Съвсем вярно, хапваме си ние тука.

	Гостът кимна и се зае да опита десертчето.

	Ботев пак се изолира, а и никой от високопоставените господа не се натискаше да събеседват. Винаги е така. Дори и в най-абсурдната ситуация, каквато без съмнение бе нашата ситуация в скъпото семейно ресторантче за специални гости, земният живот налага своите земни закони и неумолимо изолира онези, които не пият алкохол (а Ботев отказа да близне и глътка), от онези, които пият. Или пък самите непиещи се самоизолират – има ли значение как точно се получава изолацията? Така или иначе гостът за първи път от сутринта бе оставен в относително спокойствие – за броени минути – и той дълбоко се замисли за националната българска мислеформа в началото на третото хилядолетие след Учителя на Любовта. Помъчи се да обобщи всичко, което е видял и проумял за същността на българската мислеформа днес. Отговорът не го затрудни, а и дойде някак от само себе си. Най-характерното и същевременно най-плашещото в мислеформата бе посоката й. Тя бе насочена само навътре, само към себе си или в най-добрия случай предимно към себе си. Егоизмът владееше мислеформата на нацията! Егото на нацията формираше облика на национална мислеформа, а оттам и облика на личностните мислеформи на преобладаваща част от хората в тази страна. И обратно: отделните егоистични мислеформи на българите създаваха себичната национална мислеформа такава, каквато Ботев я виждаше, усещаше, разбираше. Първо аз, после ближният. Първо моето, после твоето. Първо моето, после вашето. Първо аз, после вие. Първо моят дом, после общият дом. Коварната лъжа за всеобщото равенство (насила!) бе извратила душите им. Могъщата демагогия за всеобщото добруване (насила!) бе извратила разума им. Отровният цинизъм за всеобщото братство (насила!) бе извратил сърцата им. О, националната българска мислеформа – по някакъв абсурден, кривоогледален, извратен начин – вярваше, дълбоко вярваше, че всичко е едно. По своему вярваше. Едно означаваше аз, аз, аз. 

	Кой знае защо се сети за министъра на културата. Хрумна му, че бе пропуснал нещо важно на срещата им. Бе пропуснал да го попита нещо изключително важно, може би най-важното, заради което и съдбата бе пожелала да ги срещне. Трябваше да му зададе един-единствен въпрос на този мил, възпитан, безспорно талантлив, огорчен възрастен човек: имало ли е и има ли нещо друго под слънцето освен егото му, което да го е подтикнало да стане министър? И ако случайно има нещо друго, смирено да помоли министъра да му довери кое е то, как изглежда, с какво се храни и на кой Господ служи то.

	И точно тогава, дори си погледна часовника – бе два часът и пет минути, пак почувства онова неопределено свиване в сърцето, което го бе боднало два пъти от сутринта. И двата пъти бе усетил, че нещо ще се случи, и то се бе случило: веднъж при запознанството си с Боян на пейката, вторият път малко преди да слезе от колата пред министерството на културата. Е, нищо кой знае какво особено не бе усетил Христо Ботйов Петков, роден според официалните му документи през 1978 година в прелестното подбалканско градче Калофер, само дреболии бе усетил. Нямаше нищо свръхестествено в усещанията му, нищо провидческо, просто от няколко часа проявяваше – себенаблюдаваше се и го бе забелязал – изострена чувствителност. Като мнозина и мнозина най-обикновени нормални хора по Земята. Накратко, точно в два и пет сърцето го бодна и той усети, че нещо вече драматично се е променило в ситуацията около пристигането му в България. Не знаеше какво, но усети ясно промяната в сърцето си. 

	И беше съвършено прав.

	Какво се бе променило? На пръв поглед – нищо, ситуацията си се развиваше по собствените си неведоми за простосмъртните вътрешни правила и закони. На втори поглед – всичко се бе променило. И то наистина драматично. В два и пет на площад “Света Неделя”, бивш “Ленин”, където се намираше и министерството на културата, се появиха вестникарите с извънредния следобеден брой в огромен тираж на новия, култов в определени среди, свръхамбициозен, агресивен жълт вестник с бомбастичното, малко причудливо, но абсолютно точно име “Лоботомия”. След минути пристигнаха и още продавачи на други жълти, розови и кремави следобедни издания. Топлите лоботомни цветове тутакси се разграбиха от тълпата, която упорито не си отиваше, умно очаквайки нещо да се случи. Какво още се бе променило? Обедните новини по телевизията, собственост на търговеца с висшия орден “Стара планина”, наляха допълнително масло в огъня, защото за час-два България разбра, че новия Ботев вече го водят по срещи, тоест властта е клекнала и го е приела за даденост. Репортерите вече бяха научили, че лицето Ботев е видяно при емблематичния министър на културата! Сериозните телевизии заизлъчваха коментари, анализи, предположения, прогнози, правени вече и от сериозни, компетентни, а понякога дори от добронамерени люде. По всички кабеларки се появиха най-прочутите, най-уважаваните, благословени и осенени свише екранни екстрасенси, салонни гадатели, придворни мъдреци и просто пророци, които произвеждаха всякакви версии, всички до една остроумни и съвсем правдоподобни. Слуховете набъбваха, набъбваха като грамади, като атомни гъби, целият град, цялата страна тръпнеше какво ще избухне във всеки следващ миг. О, отдавна, колко отдавна нищо вълнуващо, нищо скандално, безобразно, нищо безумно и отчаяно не беше се случвало! Само един, и то от най-безобидните слухове: Ботев вече бил министър на културата, принудил ги мръсниците поне културата да му дадат, а че ще ги сгъне и смачка гадовете да му поднесат и президентството на тепсия, това просто не подлежи на коментар, както не подлежи на коментар и скорошното – вероятно още утре - отменяне на предстоящите безсмислени президентски избори. Ще избързам малко напред, за да спомена тук, където му е мястото, че в късния следобед посланици на водещи световни сили вече опитваха по всички дипломатически и не съвсем дипломатически канали да научат какво става: настояваха за повече точна и авторитетна информация и постоянно безпокояха министерствата на външните работи, на вътрешните работи, на евроинтеграцията, звъняха в кабинета на премиера, даже лично на един от секретарите на негово превъзходителство президента на републиката.

	Ала нека пак се пренесем при Ботев в луксозното ресторантче. Когато той изненадващо и твърде налудничаво (според домакините му) настоя да се върнат в министерството на културата, за да питал нещо си онзи кротък възрастен човек министъра, което нещо си било много важно, а той, Ботев, го бил пропуснал, те, домакините, доста се паникьосаха. Скочиха, прозвъниха куп телефони. Седнаха пак на местата си. Полицейският съветник бе със съвсем оклюмал вид, ала очите му трескаво горяха. И Иван Петров, и особено съветникът имаха вече информация за положението на площада. Самата мисъл да се забият в центъра на града ги ужасяваше: всичко, всичко щеше пак да падне върху техните глави. Включително повторното тайно измъкване, което едва ли би било толкова лесно, за да не кажа почти невъзможно. Двамата взеха да се кумят, да шикалкавят, да увъртат. Ех, да беше само митингът отпред! Имаше обаче и друго… Ех, не само критичната улична ситуация ги смущаваше, смущаваше ги и критичната вътрешноминистерска ситуация!

	 Иван Петров умолително поглеждаше новия си приятел, а новият му приятел се вглеждаше в молещите му, леко зачервени от безсънието очи и приятелски му се усмихваше. Така или иначе Ботев бе категоричен и най-накрая колата им потегли, последвана от лимузините на петимата им сътрапезници, които моментално се пръснаха по делата си.

	Пред културното министерство се бе събрала огромна тълпа, която никаква сила на света не можеше да разпръсне. Лудницата бе пълна, но нямаше грубости, простащини, хората чакаха и коментираха, без да имат каквото и намерение да помръднат оттам, докато нещо не се случи или поне докато не научат какво става с Ботев, ако не и с новия министър на културата Христо Ботев. Повторните гости опитаха да подходят откъм задната част на сградата, но ги усетиха отдалеч, по-будни граждани дори бяха запомнили номера на колата, наобиколиха ги, притиснаха ги, буквално принудиха шофьора да пропълзи до официалния вход между заничащите през стъклата обезумели от възбуда физиономии. Там тримата слязоха и се почна каквото се почна. И свърши. Приключиха всякакви надежди да се движат по някаква поне приблизителна програма, да вкарат деня на мистериозния Ботев в някаква приблизителна рамка, точен час след точен час, ден след ден, та дано тези проклети седем дни някак по-бързо да минат и си заминат заедно с него, с проклетия натрапник. Както винаги властите бяха подценили жаждата на своя народ. В случая жаждата за тръпка, за скандал, за зрелище.

	Усилията на ротата или може би на батальона полицаи, които бързо хукнаха да обкръжат Ботева, останаха напразни, той бе понесен на ръце от множеството и помолен да говори, да говори, да говори! Ботев вдигна ръка да стихнат, в бавно настъпилата относителна тишина им обеща, че ще настоява да му разрешат да направи изявление по националната телевизия, което бе посрещнато от спонтанен одобрителен рев, овации и възторжени крясъци; обеща да говори и на някой площад, стига това да стане организирано, културно и да не нарушава спокойствието на града. Нов грохот, викове. С две думи - обеща им да го чуят. За втори път го казваше, но този път като обещание. Понечи да слезе от раменете на яките мъжаги, които с щастливи и комично важни лица го крепяха, но почнаха скандирания, та не му дадоха веднага да се смъкне.

	В очите на полицейския съветник се четеше ням ужас. В очите на Иван Петров, макар и почти невидимо, проблясваше живо пламъче.

	“Ботев, Ботев, Ботев!”, “Само Ботев!”, “Ботев – президент!” – ревеше тълпата. Тук-там се свличаха нервни жени, възрастни хора залитаха, мнозина и мнозина ликуващо плачеха. Ликуваха от предвкусваната справедливост, от предвкусваното благоденствие, които новият Ботев щеше да им донесе. Ботев спокойно наблюдаваше хилядното екзалтирано множество и хладно, отстранено, без никаква печал или съжаление си мислеше защо сега народът не е толкова индиферентен, бавен, унил, както бива обикновено. И хладно, отстранено, без никаква печал или съжаление си отговаряше. Народът бе усетил драматичната и щастлива възможност, че комай той, народът, многострадалният, клетият той, има сякаш невероятния шанс най-сетне “да се уреди”, “да намаже”, “да удари келепира”, тоест да получи наготово справедливост и благоденствие, без да си е мръднал пръста да положи каквото и да е усилие за постигането на лелеяната справедливост и лелеяното благоденствие.

	Познато, рече си Ботев. Déjà vu!

	Криво-ляво полицията се справи, освободи входа, вмъкнаха се вътре. Фоайето, коридорите, всичко пустееше. Никой не ги посрещна, само портиерът чинно се изправи зад стъклото в будката си.

	Трябва да се признае, и то съвсем определено, че момичето, назначено сутринта за министър на културата и Бог знае защо – на туризма, не бе имало никакво време да реагира като къщовница и домакиня. То тъкмо бе поело поста си и в настъпилата около обедната рокада суматоха внезапно му бяха позвънили от кабинета на самия премиер, за да го предупредят какво го чака като едва ли не първо министерско изпитание.

	Никой не бе и намекнал на Ботев него пък какво го очаква.

	Младото момиче го посрещна настръхнало, но възпитано, настани го, попита го в коя област на културата би му било приятно да поработи, да съдейства и облагородява културната почва, докато е в страната, и най-вече колко пари иска и за каква евентуално програма, фондация, проект или нещо друго ги иска парите и кога точно ги иска.

	- Вие коя сте? – попита я на свой ред Ботев в собствения й кабинет, откъдето бе излязъл само преди няколко часа.

	Макар че самият въпрос не го предполагаше, прозвуча също възпитано, без обаче да е настръхнало.

	Младото момиче му отговори.

	- И на туризма?

	- От днес и на туризма – потвърди като че ли малко сопнато младата жена.

	Той кимна замислено, извъртя глава, погледна с весел укор двамата си постоянни спътници, които едновременно забиха очи в земята, а на Иван Петров - представете си – дори му изби червено петно на скулата от неудобство, и пак се обърна към младата жена.

	- Предшественикът ви свиреше хубаво на пиано – промърмори, но мислите му бяха другаде.

	- Дума да няма – отвърна неопределено министърката.

	- Ама май не беше турист?

	Младата жена премълча.

	- Щях да го питам нещо – каза Ботев.

	- Питайте мене – предложи припряно тя.

	- О, не, не! – взря се в нея той, напълно вече концентриран. – Вас няма смисъл да ви питам - добави. – При него имаше поне някаква малка вероятност да получа отговор, който да е позитивен. При вас отговорът ще е безусловно “не”.  

	- Откъде знаете? – поинтересува се съвсем по детски момичето.

	- От очите ви – отвърна й бащински Ботев, въпреки че в момента годините й бяха малко повече от неговите.

	Като че никой нямаше какво повече да каже. Впрочем двете му сенки не бяха изобщо отворили уста. За сметка на това полицейският съветник бе успял да излезе при секретарката и да се върне поне три пъти за тия десетина минути.

	Ботев се ръкува с министърката, размисли, наведе се, целуна й ръка.

	- Не искам никакви пари – рече й, без да пуска дланта й. – Казвам се Христо Ботев, вероятно сте чували името. – Пръстите й нервно, а може би обидено потрепериха в неговите. – Не искам нищо, само давам – продължи той тихо. - Поне от десет прераждания не съм искал нищо друго освен доброто на ближния си. Искам го за всички, давам себе си. Първо братът ми, после аз. Първо добро за брата ми, после за мен. Първо благото за ближните, а оттам и за мен.

	Пусна ръката й.

	- Успех! - пожела й с лек поклон и си тръгна.

	Оттук нататък започнаха провалите, и то не само в предварително начертаната програма. Първо, провали се вдън земя полицейският съветник. Излязоха уж заедно от министерството, новите свежи полицейски подразделения предвидливо бяха проправили коридор за колата в западна посока, където небето междувременно бе почерняло от буреносни облаци, уж щяха да седнат пак тримата, но вътре се оказаха само с Иван Петров. Дори шофьорът се бе изпарил, та Петров се настани зад волана. Провали се импровизираната, замислена в движение кратка среща с министъра на вътрешните работи, за която Ботев така и си остана в неведение. Щяха изневиделица да го заведат при вътрешния министър, но заради прищявката на госта да се върнат в министерството на културата времето напредна, графикът се забави и с тия тълпи отпред, а после – за жалост - министърът имаше поредната тежка среща с европейски емисари и комисари, която не можеше да бъде отложена и която вече течеше заедно с потта от бледото лице на вътрешния министър. Провали се – само донякъде, слава Богу! – и следобедната обиколка из околностите на София. Провали се в такъв смисъл, че немалка част от участниците в обиколката – най-разглезените, най-опърничавите, най-префърцунените сноби, както и най-младите, някои от които нямаха дори седемдесет години, - се разсърдиха, обидиха се, изпокараха се с организаторите и се разотидоха да се превземат и оплакват на де когото срещнат, понеже началният пункт за тръгване се смени три пъти от сутринта, от обед ги разкарваха насам-натам с автобусчето като експонати от зоологическа градина и все им обясняваха, че господинът Ботев, видите ли, още обядвал, после се бил нещо замислил и не им било удобно да го сръчкат в размисъла му, после пък пожелал да се отбие пак в културното министерство, което предизвика не само зле прикрито негодувание, но и даде повод за плоски и донякъде просташки шегички и подмятания от страна на неколцина завистливи старци, тъй като абсолютно целият личен състав на отпуснатото от правителството автобусче бе в течение на промените по върховете на културното чиновничество. Така или иначе останаха най-упоритите, най-любопитните, най-себелюбивите. Вярно, самата идея да се занимават с този Ботев, дори да беше онзи изникнал от нищото потомък, за когото се представяше или го представяха, а не някакъв смахнат маниак, не им допадаше кой знае колко, но имаше – с ръка на сърцето – нещо пикантно в целия този ажиотаж около госта, а и нещо извънредно приятно, че са поканили именно тях, че са се сетили именно за тях да го придружат. Все пак Ботев! Новият Ботев… Инструктираха ги още по обед. Бяха им дадени насоки. Имаше и строги ограничения за някои теми, за някои щекотливи въпроси. Имаше благодарности, обещания, сърдечни ръкостискания с инструктиращите. Всичко имаше, само Ботев го нямаше.

	Е, появи се най-сетне. И не беше сам, а с цяла потеря коли и пешаци подире си. 

	Сборният пункт се оказа пак в центъра и на не повече от километър от министерството на културата, така че част от тълпата на площад “Света Неделя” просто се премести там. Ботев и Иван Петров се вмъкнаха в автобуса, който тутакси потегли, съпроводен от десетки коли и таксита. Някои от преследвачите вече се бяха изхитрили да се снабдят с национални знамена и от отворените прозорци на колоната, поела по Цариградското шосе с надути клаксони и посрещана с възторжени викове, щастливо се вееше българският трибагреник.

	Да, всичко, всичко се проваляше. Поне като замисъл.

	На всичкото отгоре заваля. Прокапа, прокапа, съвсем притъмня, небето рязко се отвори, както зейваше напоследък година след година, засвятка, загърмя, небето заизлива поредния си пролетно-летен потоп.

	А после нещата внезапно взеха да се оправят. Да, да! Даде тон пътната полиция. Може би само тя не се бе провалила този следобед. Валеше още като из ведро, когато на изхода на София тя успя да препречи пътя на почти цялата колона след рейсчето. Промъкнаха се само десетина-двайсет късметлии и най-нахаканите и сръчни майстори на волана. След още няколко километра обаче ги чакаше нова и още по-солидна бариера, която пропусна автобуса и затвори плътно магистралата. Шофьорите наизскачаха под дъжда, изпроводиха Ботев и компанията му с огорчени, а минута след това с вбесени погледи, поспориха на висок глас с облечените в мушами пътни полицаи, поругаха от душа, напсуваха се на воля и обърнаха колите към града да разправят как властта се гаври с честните родолюбци.

	Автобусът зави на първата отбивка към селата в околностите на столицата. Пороят спря внезапно, както и бе ливнал. Всичко наоколо плуваше във вода, в кал, в мочурища. И слънце не се показваше. Вероятно небето събираше сили пак да се излее. Ботев наблюдаваше през прозореца картината и мълчеше. До него Иван Петров също мълчеше, разбира се, чудейки се как да поразведри сивата атмосфера. Напразно се притесняваше и вайкаше Иван Петров. В рейса се возеха многоопитни културни дейци и многоопитни и заслужили хора на изкуството – поети, писатели, журналисти. Бяха подбрани Ботеви колеги, така да се каже. Именно те и поеха нещата в свои ръце, след като още от Орлов мост до казармите на 4-ти километър Иван Петров (гледайки си списъка!) ги представи един по един на госта с титлите и ореолите си, след като те с огромно удоволствие се насладиха на шумната потеря, която - явно, видимо, но съвършено неоснователно – ги ласкаеше, след като с отегчени лица изчакаха полицията да ги отърве от тая станала вече досадна потеря, та именно те поеха нещата в свои ръце, разговориха госта, подпитваха го, слушаха го от любезно по-любезно до петата-десетата му дума и пак приказваха те, приказваха, приказваха, приказваха... Атмосферата живна, стана изключително сърдечна. Никой не питаше Ботев къде е живял досега, откъде знае така добре български език, по каква точно родова линия е наследил поразителната прилика със своя гениален родственик, защо досега никой не е чувал за него, защо никога не се е връщал в родината си, защо, защо… Така бяха инструктирани. Тези хора уважаваха инструктажа, бяха свикнали да изпълняват висшестоящите инструкции, те цял живот бяха следвали точно инструкциите и тъкмо затова бяха и постигнали забележителните си културни и творчески успехи. Половината от тези галеници на властта - по-скоро половината от тези любимци на почти всяка и всякаква власт - бяха бивши политически ченгета, бивши доносници, бивш и настоящ слугинаж на властта, на сегашната, на предишната, на следващата; в свободното си време някои дори пишеха, съчиняваха, творяха. Другата половина бяха професионални класици, полукласици и беловласи класичета на словото, побелели антики на класическото многотомно словоблудие и блюдолизничене. И едните, и другите бяха “вечните амбъри” на всеки орден, медал, на всяка премия, награда, на всяка държавна вила и държавна кола, на всяка и всякаква ясла и хранилка.

	Пак заваля, но леко, ситно, напоително.

	Какво го питаха ли? Ами как намира хотел “България”, обстановката след ремонта, обслужването. Как му се струва градът с новите си булеварди, с новите си сгради, изобщо с новия си облик на европейска столица. Вкусна ли му е храната; това интересуваше едната от двете достолепни дами. Побъбриха за времето, което било хубаво, слънчево, ама се развалило с тоя дъжд, но пак ще се оправи. Ботев отговаряше с половин уста, кратко, сдържано, мило, забавляваше се с тях. И ги оставяше те да говорят за себе си. Честно казано, така им беше по-лесно, а и много, много по-приятно. Честно и меко казано. Какво да ги правиш, обичаха да говорят за себе си, обожаваха да говорят предимно за себе си. Пък и свикнали бяха.

	Той вече си мълчеше, усещаше, че им е хубаво да си дърдорят, да се хвалят, да се прекъсват един друг, докато разказват един през друг с умилени очи за творческите си постижения и най-вече върхове, за приноса си и най-вече за самородното си злато в съкровищницата на родното слово, на родната култура. Точно така говореха да себе си – като за самородно злато, а един от поетите си бе донесъл и китарата, та взе и да подрънква, да напява стиховете си, за да покаже на госта, че татковината му не е престанала да ражда поети, негови, на Ботев, на родственика на госта, достойни следовници.

	Дъждът пак се усили. Кал, мръсотия, огромни дупки по междуселските пътища, веднъж ги отклониха по странична отбивка заради някакъв мост, по който било опасно да се мине в момента заради придошлата местна река, затлачена от вездесъщите боклуци, боклуци, боклуци… 

	Някой рецитираше свои стихове.

	Сивите къщи, срутените тук-там селскостопански постройки, изнесената заради наводненията покъщина в някои от по-ниските дворове; по улиците на селцата не се виждаше жив човек.

	Някой разправяше, ръкомахайки и гледайки някак подканящо Ботев в очите, как го били наградили някога някъде за нещо. Ботев се усмихваше, кимаше.  

	Излязоха на по-голямо шосе с още по-дълбоки дупки, свърнаха обратно към София, пак завиха към други притихнали под пороя подбалкански градчета и села.

	Някои от старците запяха възрожденска песен, насълзиха се очи, след малко, както ги бяха инструктирали, хриплите немощни гласове подеха и “Тих бял Дунав”.

	Мина цял час. Ботев благодари, извини се и отиде да седне до шофьора, за да има по-добра панорама отпред. Иван Петров направи знак на другите да си стоят на местата, последва го, настани се зад него.

	- Защо е нужно всичко това? – продума Ботев, загледан в унилия наводнен пейзаж.

	- Те така го измислят.

	- Кои те?

	Иван Петров посочи с пръст тавана на рейса. Ботев се обърна, взря се в очите му, пошепна:

	- Всичко е илюзия. Тук долу. 

	- Ех, да беше – каза Иван Петров.

	- Е. Не може да не си чел някъде за илюзията на земния живот.

	- Ех, чел съм... - безпомощно се усмихна Иван Петров.

	Ботев замълча, докато автобусът тресна в някаква огромна дупка.

	- Долу е илюзия. Ама тяхното – посочи с глава към салона - е илюзия на квадрат. Илюзия в илюзията. Вторичната илюзия на разни поетчета, писателчета, журналистчета… Защо им поддържате илюзията?

	Иван Петров само вдигна безпомощно рамене.

	- Подсети ме да поговорим за илюзията.

	- На всяка цена! – отзова се горещо Иван Петров.

	- Да, на всяка цена, на каквато и да е цена ме подсети! – изгледа го Ботев от упор. – Имаш огромна нужда да поговорим за илюзията.

	Чиновникът тихо въздъхна.

	- Няма ли да спрем някъде по селата? – смени темата Ботев. - Да видим хора, поне някого да видим?

	- Беше предвидено, но щом не ни посрещат… Ето, телефонът мълчи… Явно са го отменили заради дъжда… В три села трябваше…

	Иван Петров изпитваше неподправен срам и не го криеше.

	- Заради дъжда?

	- Хората откачиха от снегове, от дъждове, от наводнения. Коя година вече… И…

	Махна с ръка.

	- И не им е до някакъв Ботев – продължи прекъснатата му мисъл Христо Ботев.

	- О, не исках да кажа това! – целият почервеня чиновникът насреща му.

	- Аз не се сърдя – поусмихна се гостът. – Не съм дошъл да притеснявам когото и да е. И не ме е срам заради чуждите избори.

	Иван Петров потрепери, сведе очи.

	- И чуждите избори са илюзия, приятелю – промълви Ботев, наведен към него. – Виж, твоите избори обаче… Подсети ме да поговорим какво са.

	Спряха все пак. Вдясно клечеше сградата на някакъв ужасно грозен мотел. Никой не можеше да каже работи ли мотелът - поне откъм шосето не личеше по нищо, но до него бе залепен крайпътен ресторант с голяма удобна тоалетна. Така съобщи шофьорът по уредбата. Величията заслизаха бързо-бързо, сбутаха се, двете дами промърмориха нещо, пуснаха ги напред, заопъваха припряно чадъри, всички потънаха през стъклената врата. Ботев само поклати глава на въпросителния поглед на придружителя си, който твърде комично се колебаеше. Накрая реши проблема си, като се скри в горичката зад близкия завой. Отиде дотам гологлав, без чадър, вървеше покрай локвите бавно и някак сковано, но в раменете, изобщо в цялата стойка се бе появило нещо, което много допадаше на усмихнатия широко Христо Ботев. Валеше, валеше още, макар и доста слабо вече, ала дъждът явно не интересуваше Иван Петров.

	Шофьорът потегли, направи някаква магия из полето, скоро излязоха на Околовръстния път и почти веднага слязоха пак на магистралата.

	Ботев помоли шофьора да му включи уредбата и микрофона, изправи се, заговори високо:

	- Моля уважаемите дами и господа да ме извинят, че накрая седнах отпред, но се изкуших. Не зная кога пак ще мога да видя България така отвисоко. И сух.

	Разнесе се тих смешец.   

	- За мен бе искрено удоволствие да прекарам час и половина с вас. Незабравим час и половина.

	Иван Петров внимателно го наблюдаваше отдолу, но не забеляза присмех в очите му: те блестяха, ала бяха абсолютно сериозни.

	- Благодаря ви, че приехте да споделите времето си с мен. Желая ви творчески сполуки. Желая ви живително Божие вдъхновение за духовното благо на ближните ви. Желая ви смиреното удовлетворение на успелите да претворят в слово живия Божи дъх. От все сърце ви желая и заслужени в достойнство спокойни старини.  

	Настъпи мъртва тишина. Рейсът препускаше към Орлов мост. Никой не помръдваше. Не помръдваха дори тримата млади господа в цивилни дрехи на голямата задна седалка, които иначе през целия път сновяха напред-назад по пътеката. Дори мобилните им телефони бяха спрели да звънят за тези минута-две. Автобусът летеше към града, двете достолепни дами и господата гледаха като вкаменени изправения насреща им Христо Ботйов Петков и мълчаха. Мълчеше и той.

	После гръмнаха ръкоплясканията, тримата цивилни отзад се спогледаха, заръкопляскаха и те, всички станаха на крака, Ботев седна, ръкоплясканията станаха по-силни, преминаха в овация, Иван Петров отново почервеня целият, двете дами викаха възторжено нещо, всички щастливо сияеха, Ботев сложи ръка на сърцето си в знак на благодарност, извърна се напред, овацията полека стихна.

	- Каква простотия, Божичко! – проплака тихичко Иван Петров.

	- Хей, третата заповед! – рязко се извъртя Ботев.

	- Моля?

	- Не помниш ли? “Не изговаряй напразно името на Господа, твоя Бог.”

	Червеното лице на Петров се поотпусна.

	- Какво ти казах одеве за чуждите избори?

	- Илюзия…

	- Спри да се червиш заради чуждите избори!

	- Като едно време… Като на някакъв праисторически конгрес… Имаше едно време едни априлски дискусии…

	- Илюзии – рече му едва чуто Ботев. – Няма време. Няма конгреси. Няма априлски дискусии. Мисли за своите избори.

	В този момент джиесемът на Иван Петров иззвъня и това така го ядоса, че едва се сдържа да не изругае. Заслуша се, каза, че е разбрал, и изключи.

	- Довечера се оформя грандиозен купон – съобщи без никакъв ентусиазъм.

	- Какво е купон?

	- Ох... Веселба.

	Ботев изведнъж осъзна, че досега не е обърнал внимание колко млад още е постоянният му спътник.

	- Мина ли четиридесетте? – попита го внезапно.

	- Скоро.

	- Струва ми се, че имаш нужда да се повеселиш.

	Иван Петров го изгледа с недоверие.

	- И двамата имаме нужда да се повеселим – поправи се Ботев.

	Иван Петров се усмихна като дете.

	- Защо не! – възкликна, зарадван от неочакваното поне относително спокойствие, което обещаваше вечерта.

	Веднага се сети обаче кои ще присъстват, помръкна.

	- Какво има сега?

	- Ще е пълно със… специални гости - сподели на Ботева какво има.

	- Големци ли?

	- Не, но някои са по-големи големци и от най-големите големци.

	- Че да ги видим тогава! – леко го докосна Христо Ботев за кураж.

	Иван Петров кимна, скочи да се разпореди къде рейсът да остави класиците, откъде да мине към вилата в полите на Витоша, където Ботев да си почине. И така нататък.

	Преди шест часа по лятното часове време Слънцето се пребори с облаците, проби, засия, стопли това парче от Земята и душите по него. Грееше право в прозореца, но Ботев не го усети, понеже сладко спеше, изтощен от умора, от напрежение, от хора, от дивотии. Телефонът оттатък при прислугата звъня точно три пъти през пет минути. Домакинът, президентският съветник, липсваше, Иван Петров и той се бе скрил някъде да работи, докладва, отдъхва, та докато прислугата се реши да почука на вратата на госта, звъняха тъкмо три пъти от кабинета на президента. Първия път проявиха разбиране, втория - шумно раздразнение, а третия път вече заплашиха прислугата, че ще я изметат по дяволите и ще я сменят още тази вечер с по-изпълнителна и по-смела. Почукаха сиромасите, събудиха Ботев, извиниха му се, че не са спазили уговорката да не го безпокоят за нищо на този свят, докато Иван Петров не го потърси, връчиха му слушалката с разноцветните копчета. Обаждаше се някакъв секретар на негово превъзходителство президента на Република България, който секретар заяви помпозно, че има огромната чест да покани господин Ботев на среща утре сутринта точно в единадесет часа при господин президента в президентството, като преди това точно в десет и тридесет във вилата ще дойде специална кола да вземе господин Ботев.

	Ботев моментално се бе разсънил, благодари сърдечно и увери разтапящия се от куртоазия мъж отсреща, че ще се възползва с пълни шепи от любезността на държавния глава, но ще пристигне точно в единадесет часа с градския транспорт. Изслуша мълком възраженията на секретаря – доста смислени и аргументирани между другото, съобщи му, че в случая неговата, Ботевата, воля е такава и го посъветва да не пращат кола, за да не се троши народна пара бадева. Това “бадева” за трошената народна пара някак отведнъж пък строши волята на секретаря да възразява, човекът позаекна, смотолеви пожеланията си към госта за приятно прекарване на вечерта и побърза да затвори, за да хукне да докладва.

	Ако някой би рекъл, че Господ е лишил Христо-Ботевата душа от богато въображение, от вихрена фантазия, от творчески размах, от способност за художествена представа, този някой би си взел голям и преголям грях на собствената душа. Никакво необуздано въображение обаче не помогна на Ботева поне малко от малко да е подготвен за онова, което видя, чу, преживя наяве, което пипна и усети на живо в заведението с някога свещеното за него име “Хъшовете”, намиращо се в тих, модерен и скъп квартал на София. Купонът бе спонсориран от богата фирма за мобилни комуникации, а организиран от култовото рекламно лице на въпросната фирма и първи, безспорен и любим шоумен на целокупния съвременен български народ. Имаше, разбира се, и други спонсори – вносители на автомобили, застрахователи, компании за продажба на горива – все такива престижни дружества. Пари си трябваха, защото участваха шоузвезди от най-най-висок ранг, за да не кажа само от най-високия. Водеше – поне докато потресеният Ботев не си тръгна – самият първенец измежду шоумените, като цялата вечер бе посветена, ако светата дума “посветена” би могла да се използва в такъв контекст, на хъшовското начало както у милия на сърцата на всички присъстващи скъп гост, така и на хъшовското начало в характерите, в поведението, па дори и в мировъзрението на всички присъстващи. Присъстващите, както добре се бе изразил Иван Петров, бяха от специални по-специални и наистина пò големци от големците, но не бяха гости в истинския смисъл на думата, понеже на входа си плащаха, и то скъпо и прескъпо, което плащане обаче не впечатли никого, камо ли да го спре или откаже. Повечето посетители пристигнаха с джиповете и колите си и паркингът пред заведението заприлича на автосалон на най-престижните и скъпи световни возила. За тоалетите не се наемам да изрека нищо повече от неподходящото, слабо, безцветно определение – възхитителни. Някои находчиви люде с особено подчертано хъшовското начало в себе си бяха се сетили да се облекат в хъшовски или направо във воеводски премени – ех, възхитително! А какви жени, какви жени! Всички – и шоуменът, който пръв дойде да го поздрави и да го запознае накратко с богатата програма, и мъжете, и жените, и войводите с хъшовете – всички обикаляха масата на Ботев, стискаха му ръцете, питаха, говореха, смееха се, подхвърляха закачки, тупаха го свойски по гърба, а фоторепортерите щракаха със светкавиците, за да увековечат свойските потупвания. Какви ли не хора само бяха поканени – от шоубизнеса най-вече, от бизнеса, разбира се, също, както и модни в момента журналисти, по-разкрепостени и по-скандални политици, художествени творци на определен вид художествени творби, салонни лъвове и лъвици, всякакви хора от бомонда, от хайлайфа, от лайфстайла. Пълно беше и с богати мутри, с най-влиятелните муцуни, както ги нарече Иван Петров, отговаряйки на Ботевия въпрос за външния вид на голяма част от веселящото се множество. Впрочем Иван Петров се погрижи да изчезне още в началото от масата на свидния гост, остави го в лапите на организаторите и само от време на време му махваше отнякъде, за да не си помисли Ботев, че съвсем го е зарязал. 

	Ала клетият Ботев нямаше почти никаква възможност дори за малко да се сеща за сянката си Иван Петров, за приятеля си Иван Петров.

	Шоуменът откри вечерта от сцената, която много хитро бе построена по такъв начин, че да се вижда и от вътрешните помещения, и откъм всички маси на двора.

	Речта на водещия се чуваше, разбира се, отлично навсякъде. То не беше и реч, това не е подходящият термин, по-скоро бе великолепно драматично изпълнение, накъсвано навремени от пеене, рецитиране и танци, а и от намесата на личния му оркестър, който въртеше леки шеговити фиоритури, барабаните биеха тушове, ръководителят на оркестъра и той сипеше остроумни шегички отзад – страхотно, страхотно! Публиката окапваше от смях, ревеше, ръкопляскаше. Добре я подгряха шоуменът и хората му. Особено се харесваха непрекъснато сипещите се солени, дори твърде пиперлии подмятания към властта, дори буквално люти закани към властта - в смисъл да се вземе в ръце, иначе присъстващите юнаци с хъшовското начало, водени лично от потомъка на легендарния войвода, сами ще се вземат в ръце и сами ще оправят нещата, ама тогава властта къде ще се дява! И пак смях, и пак одобрителни възгласи, а най-много се смееха и се радваха разкрепостените политици, включително и онези, участващи в правителствените коалиции, котерии, лобита, кръгове, банди, мафии.

	Накратко, падна майтап и веселба още отначало.

	Водещият се сети да обяви и програмата; съобщи също, че по-късно лично ще говори появилият се от странство Христо Ботев. Викове, скандирания.

	Още не се беше стъмнило съвсем, когато изпълненията вече бяха в разгара си, пиенето се лееше, танците се люшкаха – и какви танци само! Падна нощта, клуб-ресторантът ехтеше, Ботев отпиваше от минералната си вода, хапваше, гледаше и слушаше, водеше кратки светски разговори с непознати потни жени и мъже, стискаше едри лапи и фини дамски пръсти, смееше се, ръкопляскаше, пак гледаше и слушаше. И мислеше, мислеше, но абсолютно никой от околните нямаше и най-малка идея какво мислеше гениалният им бивш сънародник. 

	Нямаше почивка в програмата. Изредиха се най-предизвикателните попфолк певици, най-сексапилните танцьорки, най-страховитите мъжища и кръшни полумъжлета с най-скандалния песенен репортоар. Преди единадесет часа лично водещият шоумен подлуди пийналите си гости с едно обещано предварително и дълго чакано изпълнение, което пък дълбоко рани и порази старомодния донякъде Христо Ботев. Ще ми се и тук да вървя съвсем накратко, ще ми се да притичам още по-бързо към края на шумното празненство в чест на високия гост, но ще е престъпление към правдивостта на разказа да не спомена какво така смая и порази Ботева в сърцето. Текстът го порази така. В текста на песента, която се казваше “Ферари с цвят червен”, се говореше, че някакъв телефонен номер не може да бъде избран в момента, затова молеха позвънилия да се обади по-късно. Оказваше се, че това е телефоненният номер на Господ Бог, който номер никой не знаел, иначе водещият шоумен щял да му звънне и да се разберат с Господ Бог да свършат нещо двамата с шоумена.

	Ботев хем не вярваше на ушите си, хем му се налагаше да им вярва, понеже те си чуваха чудесно.

	По-нататък съм принуден да цитирам – само отчасти – какво чуваха ушите на Христо Ботйов Петков от Калофер, България, защото текстът не подлежи на разказване:

	 

	Нямаш ли си мобифон,

	нямаш ли си, Боже мой,

	да те потърся?!

	Да ме питаш, Господи, 

	за какво мечтая аз, какво желая.

	И каквото, Боже, дадеш,

	всичко равно ще поделим:

	едно за теб, едно за мен...

	 

	Едно ферари с цвят червен,

	едно за теб, едно за мен -

	това му трябва на човека...

	А вътре гадже с бронзов тен,

	едно за теб, едно за мен -

	това му трябва на човек...

	 

	И все в тоя дух. Дълго-дълго. Шоуменът обра всички и всякакви страстни похвали, макар публиката и да знаеше наизуст шедьовъра му за червеното ферари. Разгорещил се беше и той, та реши, че ще е много добре извън програмата да направят пред госта една бърза репрезентация на най-големите хитове през последните петнадесет години. Събраха се десетина певачици и певачи, прегърнаха се хайдушки и ревнаха в хор. На никого и през ум не му мина, че някой от „избраните” орфейки и орфеи на сцената може да не знае текстовете. Ботев изслуша няколко хита, а почти накрая чу и “Тигре, тигре”, който хит се оказа пък нещо като химн на мутрите и муцуните, както ги нарече Иван Петров. В песента се говореше за “тигре, тигре ле”, който явно бе главният герой или главният муцун, и за пари, за пари и пак за пари, както и за глупави жени, за песни до зори, за западни коли… и пак отначало. И все в тоя дух.

	Крещяха, прегръщаха се, някои плачеха, други стреляха във въздуха със законно притежаваните си регистрирани пищови. Бяха забравили Ботева, но водещият топшоумен ги подсети, даде му думата най-накрая, но изтекоха поне още две минути, докато гвоздеят на иначе богатата програма се възползва от дадената му дума. Ботев обаче се възползва веднага от възможността да пошепне за тия две минути някои неща. Пошепна ги право в ухото на ухиления до същото това ухо бръснат шоумен край себе си. Още при първите му думи част от по-наблюдателните гости забелязаха, че шоуменът спря да се хили. След секунди зяпна Ботева отпърво с недоумение, после с досада, сетне с неприкрит гняв, от което лицето му бързо придоби цвета на лъскаво ферари; о, от километър му личеше, че никак не обича да слуша неща, които не са му приятни, не гъделичкат самочувствието му на всенароден любимец.

	Присъстващите гълчаха още, смееха се, викаха, но полека замлъкваха.

	Шоуменът послуша още съвсем мъничко, накрая тръсна обръснатата си глава и сърдито се върна при оркестъра си.

	- Благодаря ви за прекрасната вечер, приятели! – извика внезапно Ботев в микрофона, който и без това многократно увеличаваше ясния му висок глас.

	Поутихнаха още повече.

	- Повярвайте ми, не ми стигат думите, за да изразя какво чувствам – произнесе малко по-тихо, ала гласът му се чуваше и зад високата ограда на двора, където успяваха да го слушат още десетки, а може би стотици от застаналите по-напред измежду събралите се хиляди любопитни.

	Очакванията на щастливците обаче за нещо пикантно, скандално, нещо, което да разказват на нещастниците, които не са чули пикантерията на живо, се оказаха напразни. Все така ведро усмихнат, гостът каза на присъстващите в култовото заведение “Хъшовете”, че е много доволен, задето е видял лице в лице преуспялото лице на бившата си родина, че много се радва от запознанството си лице в лице с най-представителната част от народа, с локомотивите му.

	Гръмнаха одобрителни ръкопляскания, разнесоха се подвиквания.

	Ботев продължи, че всички те са оставили незабравим спомен в душата му вероятно за десетки прераждания напред, а може би и завинаги. В собствените му Ботеви акашови книги – със сигурност завинаги.

	Смълчаха се, някои излишно протегнаха шии напред, сякаш проумяването зависи от дължината на шията, други се спогледаха.

	- Фантастична програма! – засмя се Ботев.

	- А така! Супер! – гракна някой пресипнало.

	- Да, супер! Дори и да имам някакви дребни бележки - додаде Ботев и пак се засмя, - не бих ги споделил пред такива войводи и комити, по-големи от самия мене!

	Отпуснаха се, отново избухнаха овации, смееха се отвсякъде.

	- Току-виж някой ме гръмне с тия барабанлии пищови!

	Пак експлодираха одобрително, възторжено, някои не закъсняха пак да пострелят във въздуха. Пак се заслушаха.

	- Току-що споделих с господина някои неща за мобифоните, за фераритата и за гаджетата, как беше - едно за теб, едно за мен. – Ботев кимна към водещия шоумен, който начумерено го гледаше с присвити очи. - Бих искал да уверя и всички вас, че Единната Светлина наистина не се нуждае нито от мобифони и ферарита, нито от пошла стихоплетска парвенющита. Единната Светлина не се нуждае от нищо, понеже тя е всичко.

	Някаква дама се изкашля. И това е.

	- Моля да ме извините – рече Ботев вече далеч от микрофона. - Уморен съм, ще ида да поспя.

	Тръгна към изхода от двора, някъде по ъглите от земята изникна Иван Петров, втурна се след него, а след Иван Петров поне още пет-шест млади мъже в цивилни летни костюми.

	Беше вече доста след полунощ.

	Полицията и десетките бодигардове на вип-гостите бяха направили огромен кордон около заведението, ограден с въжета. Зад въжетата бучаха, викаха, пиеха, забавляваха се и чакаха пресни новини хиляди софиянци заедно с телевизионните и радиорепортерите, с вестникарите, с всички, които трябваше да бъдат тук по служба.

	Ботев категорично отказа да произнесе и дума пред камери и микрофони, седна в полицейска кола заедно с Иван Петров и още някакъв млад мъж, вдигна догоре страничното стъкло, облегна се назад и колата, съпроводена отпред и отзад от още по две служебни полицейски коли, пое към комплекса, наречен “Младост-4”.

	- Така ли се веселите вие? – обади се за първи и последен път Ботев по пътя.

	- Някои така се веселят – отвърна каталясалият Иван Петров.

	- Ами ти защо се готвеше да се веселиш? – погледна го Ботев в тъмното. Очите му блестяха.

	- Защото никога не бях присъствал – рече простичко Иван Петров.

	- И ти ли, братко! – засмя се тихичко Ботев и се смълча.  

	Пред блока на Боян нямаше никой. Репортерите, разказа му малко по-късно Боян, били чакали цял ден и почти цяла вечер, но най-накрая си отишли, разочаровани и ядосани. А полицията разпръснала любопитните и зяпачите още със стъмването. Боян бе дал десетки кратки интервюта през деня и вечерта, беше станал същинска знаменитост. Жена му вече спеше. Дъщеря му спеше. Синът му спеше. Боян молеше госта си да ги извини. Канеше го да хапне, заекваше, кършеше ръце, чудеше се какво да направи, как да се успокои. 

	Беше вече след един и половина.

	- Мислеше, че няма да дойда, нали? – хвана го за ръката Ботев.

	Седяха в кухнята, говореха тихо.

	Боян изохка съкрушено.

	- Мислеше, че няма да си удържа на думата, нали? Ама ти не си я удържа?

	Клетникът се стресна, ококори очи. Ботев прихна, стисна ръката му.

	- Стига, шегувам се. Нали каза, че ще ме чакате, а ме чакаш само ти.

	- Тя, тя, казах й, ама тя… - запелтечи сиромахът. – Тя… Хем виждаше какво е долу около блока… Тука идваха… Ама тя… Все повтаряше…

	- Че няма да дойда при такъв фантазьор като тебе.

	Боян го погледна втренчено, засмя се изведнъж и той, махна с ръка.

	- Точно така каза, фантазьор каза – кимна и пак се ухили, свалил планина от плещите си.

	- Налей ми, моля, чаша вода – помоли гостът му.

	- Как мина? – попита плахо Боян, докато подаваше чашата.

	Имаше предвид денят на Ботев как е минал.

	- Живот си живеете вие тука – рече Ботев след дълга пауза.

	Боян премълча. Чакаше за още.

	- Отгоре изглежда пò иначе – рече му още Ботев. – Изглеждате така, сякаш страдате. Не забелязах страдание обаче. Вие сте щастлив народ! 

	- Не е вярно! – почти извика Боян, но веднага се сконфузи от импулсивната си реакция.

	- Сипи ми още една – поиска гостът.

	Домакинът наля цяла кана, напълни чашата, сложи каната на голата маса.

	- Вие сте щастлив народ, който продължава да счита свестните за луди. И обратно: считате пощурелите за свестни.

	Изпи и втората чаша на един дъх.

	- Не е вярно… – повтори шепнешком Боян.

	- Не е вярно, Христо – окуражи го Ботев.

	- Не е вярно, Христо – по-смело произнесе Боян. – Не винаги считаме свестните за луди. Считаме ги само когато са у нас. В чужбина ли са, а в чужбина са вече един милион българи, тогава ги смятаме хем за свестни, хем за нормални. Хем ги признаваме за свестни, хем дори им завиждаме колко са нормални.

	- Виж го ти! – можа само да продума Христо Ботев.

	- В България ли си – значи си луд. Щом си останал в България, нещо ти хлопа дъската. Ако си отидеш, ако се изнесеш навън, веднага ставаш нормален. Логично е, нали? Говоря, разбира се, само за свестните. За другите е ясно: у нас никой не смята непорядъчните за луди.

	- Как ги нарече? – вметна бързо Ботев.

	- Непорядъчните… – пак се притесни Боян.

	- Спи ли ти се?

	- О, не, не! Дори си взех почивен ден за утре!

	- Хитро! – похвали го Ботев.

	- Но вие… ти сигурно си уморен...

	- Я ми разправи за непорядъчните – предложи Ботев. – Особено ме интересуват последните петнайсет-двайсет години. Като ми се доспи, ще ти кажа и ще си легнем.

	И Боян заразказва за България, за последните й петнайсетина години, но нямаше как, трябваше да се върне още по-назад към последните й шестдесет години, че и още по-назад, а оттам пак напред към годините след падането на Берлинската стена. Ботев слушаше внимателно, без да го прекъсва, без да задава въпроси, следеше всяка негова мимика, жест, движение. Знаеше част от нещата, бе и видял нещичко горе, но така - от очевидец, от земен свидетел - бе много по-впечатляващо за впечатлителната му натура. Слушаше и току тихо повтаряше, сякаш повече на себе си, че отгоре всичко изглежда пò иначе, изглежда другояче, не изглежда такова мъртвило.

	Получи се дълъг разказ. Мина три часът.

	- Лягай, Бояне! – обади се изведнъж Ботев с тон, който не търпеше никакви възражения. – Пак ще имаме слука да поговорим, и то от сърце и душа. След час-два ще съмне и долу пак ще пристигнат потерите. Ако се успя, събуди ме точно в осем. А сега ми донеси онази дебелата енциклопедия, покажи ми къде ще подремна и ме остави сам. Искам и със Захари да се свържа.

	Боян бе станал, стоеше почти в стойка мирно и се канеше да вземе енциклопедията от хола и да го поведе към специално освободената за случая семейна спалня, но се сепна и попита спонтанно, доверчиво, приятелски:

	- Кой Захари?

	Ботев само се поусмихна.

	Лицето на домакина пламна, така го досрамя от нетактичността му.

	- Ще донеса слушалката - промълви.

	Гостът покри с шепа устата си, но раменете му се разтресоха от краткия неудържим смях. Изведнъж пристъпи, прегърна сърдечно Боян и му пошепна в ухото:

	- Не ми трябва телефонна слушалка. Ще си поговоря със Захари Стоянов, братова душа от много хиляди, хиляди, хиляди години. Не ни трябват на нас нито телефони, нито мобифони. А сега само ми покажи стаята и лягай, лягай!

	И го притисна още веднъж към гърдите си.  

	Ех, беше уморителен ден. И уморителна вечер. За всички. И уморителна нощ. За някои. Редно е да се отдръпнем на пръсти, та двете велики души на великите българи от 19-ия земен век след Учителя на Любовта да се разговорят на спокойствие. Ботев пак щеше да медитира утре вечерта; и по-нататък все щеше да медитира, преди да заспи. Тогава и бихме могли смирено да го помолим да ни разреши да пристъпим тихо на пръсти, за да чуем какво си приказва с брата си Захари.

	 

	
Глава четвърта 

	Ден четвърти, четвъртък

	 

	Ботев спеше мъртвешкия сън на млад, здрав, силен земен човек, който почти не е мигвал последните две земни денонощия. Двете денонощия бяха преизпълнени с огромно напрежение и с какво ли не още, но категорично не и с мир, покой и поне относителна отмора. А му предстоеше нов напрегнат ден, който в някои по-изтънчени среди биха определили като светски.

	Боян плахо открехна вратата и пристъпи на пръсти с босите си крака. Часът бе точно осем, стаята бе покрита с мокет, пердетата предвидливо бяха дръпнати, за да не влиза светлина, домакинът не дишаше. Нито спящият знаеше, още по-малко пък Боян знаеше какъв точно “светски” ден предстои на Ботев. Ако единият бе чул в съня си понятието “светски”, вероятно щеше веднага да се събуди, за да се разсмее гръмко и от сърце, а другият само щеше да се поусмихне накриво, задето каламбурят всуе и едва ли не се подиграват със светеца, така блажено отдъхващ в собствената му спалня.

	Стана осем и една минута.

	В спалнята бе сравнително тихо и би било тихо като в храм, ако зависеше от Боян и ако извън нея… Ех, извън нея! Нито панелните стени, камо ли тънките стъкла и леките завеси можеха да изолират все по-усилващия се тътен, който вибрираше, боботеше, бумтеше долу пред входа от минимум два часа вече.

	Стана осем и две минути.

	Боян задиша по-дълбочко, притегна ръка и докосна рамото на госта си. Гостът не реагира. Съвестният домакин лекичко, ама много лекичко го побутна.

	Нищо.

	- Христо – пошепна Боян.

	Нищо.

	- Минава осем – рече тихо Боян.

	Ботев си спеше блажено в двойното легло.

	- Добро утро – каза по-височко домакинът, поразтърси едва-едва госта си.

	Ботев отвори рязко очи, премига, затвори ги пак за съвсем малко, усмихна се ведро, радостно.

	- Добро да е, Бояне.

	- Понеже не каза защо да те вдигам точно в осем – заговори бързо Боян, - иначе щях да те оставя да си поспиш, ама да не закъснееш, ако трябва да…

	- Всичко е наред. Жена ти тук ли е?

	- Тука е, тука е! Чака да те види, да се запознаете. И дъщерята, и синът, те…

	- Само да се измия. Ще закусим, нали?

	- О, да, да!

	- Ще пием ли от хубавото ти кафе?

	- О, да, да, да!

	Просиял, щастлив, Боян хукна към кухнята.

	Нито ги оставиха да закусят като хората, нито им позволиха да поговорят по-дълго като приятели. Още в осем и десет започнаха да звънят на вратата. Боян отби първите талази, умоляваше, кършеше ръце, настояваше, заплашваше, но нищо не можеше да спре журналистическите набези. С четирите мобилни телефона бе по-лесно, изключиха ги. Обаждаха се роднини, приятели, колеги, съученици, всички, които бяха гледали телевизия вчера и сега сутринта, но автоматичният любезен глас стереотипно отговаряше, че мобилният оператор ще предаде съобщението. И с домашния телефон се оказа удобно, понеже върху дисплея на слушалката също се изписваше кой ги търси. Не го изключиха, просто прекъсваха връзката още при първото позвъняване. После се сетиха, намалиха докрай звука и само поглеждаха дисплея. Имаха си причина да го правят.

	Пред външната врата обаче ставаше стълпотворение, тътнеше кръстоносен поход на подивели тълпи, ад ставаше. Съседи взеха да подвикват от балконите, зад панелите проплакваха малки дечица, отдолу крещяха репортерите, крещяха операторите, крещяха шофьори, полицията правеше каквото е по силите й…

	В осем и двадесет пред огромния блок с многото входове на пренаселения жилищен комплекс “Младост-4”, София, Република България, се бе скупчил половината квартал, половината свободни журналисти на града, а може би и половината от личния състав на полицията, специализирана за борба с безредиците. И други лица се бяха насъбрали. Какви ли не лица се бяха насъбрали. Отговорни. Не съвсем отговорни. Неотговорни. По-неотговорни. Безотговорни. По-безотговорни. Напълно безотговорни. Всякакви лица с различна степен на отговорност. Пред властта. Пред себе си. Пред историята. Пред Единния Живот.

	Христо Ботев помогна извънредно много на полицията, която вече губеше надежда, че ще може да овладее тълпата, без да приложи насилие. Бе изпил вече кафето си в осем часа и двадесет и три минути, бе хапнал набързо две от цялата камара великолепни мекици, опържени му от Бояновата жена Виолета, намазани дебело по негова молба с домашно сладко от боровинки, бе благодарил за вкусната домашна закуска, бе им се усмихнал за кураж и ги бе помолил да го извинят за минутка, когато се показа в осем и двадесет и пет на кухненския им балкон. От четвъртия етаж виждаше чудесно какво действо се разгръща пред блока, а и повечето участници в действото го виждаха идеално.

	След минути олелията постихна, всички очи бяха насочени нагоре, дори полицаите бяха зяпнали с плаха все още надежда. Говореха предимно репортерите в микрофоните си, в записващите си служебни касетофони или направо по мобилните си телефони, но говореха тихо, за да могат чуят какво ще каже мистериозният мъж от панелния ожулен балкон.

	Десетките телевизионни камери приличаха на миниатюрни зенитни оръдия. Бяха насочили дулата си право към мишената, към причината за неочакваната въздушна тревога и мигаха ли, мигаха. А фоторепортерите правеха снимка след снимка, като светкавиците им проблясваха като огънчета тук, там, а после навсякъде, но най-вече отпред.

	- Добро утро на всички! – провикна се високо Ботев.

	Чуваше се чудесно и надалеч. Отвсякъде му заотговаряха – къде весело, къде нервно, къде смутено, къде предизвикателно до простащина.

	Поизчака ги малко, вдигна властно ръце.

	- Ако до две минути не спре блъскането по вратата на семейство Райкови и стълбището не утихне, няма да кажа повече нищо! – прокънтя гръмогласно Ботев и скръсти ръце на гърдите си.

	Разтичаха се, разкрещяха се, запрепредаваха, за секунди повелята тръгна нагоре към четвъртия етаж, след малко тропането престана като с магическа пръчка, шумът полека заглъхна, после внезапно всичко замря.

	- Благодаря – каза високо Ботев, разкръсти ръцете си и стисна перилата на балкона. – Моля ви за малко внимание.

	От прозорците, от балконите, от входовете, отвсякъде гледаха очите на стотици и стотици хора. Без да броим гъмжилото долу.

	- Моля ви да съдействате на полицията да въведе някакъв ред!

	Поне пет телевизии вече предаваха на живо какво казва.

	- Моля ви да се подготвите за малък импровизиран разговор.

	Погледна часовника си. Зашъткаха, примряха.

	- Ще сляза точно след двайсет и пет минути, в девет.

	Развълнуваха се, забърбориха, взеха да се командват едни други, да спорят. Почака ги дълго да се успокоят.

	- Ще сляза точно след двайсет и пет минути – повтори още по-високо. – В девет и три. Ако ме прекъсвате, изяждате от вашето време, защото точно в десет приключвам. Имам среща.

	Настъпи относителна тишина.

	- Моля ви да сложите някаква маса, стол, подредете си микрофоните и другите неща, помогнете на полицията да няма инциденти. В блока има малки деца, наоколо има малки деца, моля ви да се съобразяваме с нуждата им от спокойствие. 

	Обходи с поглед множеството, хората по близките блокове.

	- Имам още малко работа горе. Ако пак започне същият тропот и крясъците, няма да произнеса нито дума.

	Не беше свършил обаче.

	- Пропуснете господина напред! – рече изненадващо Ботев и посочи надолу вляво. – Да, да, господина със сивия костюм. Да.

	Иван Петров не очакваше, пристъпи неуверено.

	- Пуснете го до входа, нека ме изчака там, докато сляза. Ще тръгнем заедно за срещата ми. Двамата.

	Усмихна се на смаяния Иван Петров, на когото вече правеха коридор да мине, помаха му приятелски и се прибра в кухнята.

	Седна и реши да хапне още една от страхотните мекици на Виолета Райкова. Четиримата го гледаха в устата с нещо средно между смирено благоговение и свещен възторг. Синът Георги се бе прилепил до сестра си, дъщерята Мина, все така права и тя, беше хванала майка си за ръката, а майка й пък от своя страна, също права, се притискаше до Боян, както се бе притиснала още преди малко, без изобщо и да помисля да се отдели от мъжа си, сякаш черпеше от него не само смелост, но и необходимата й енергия, за да възприема адекватно случващото се в дома й.

	Бяха пленителна гледка така притиснати един о друг.

	Ботев им обеща няколко неща, преди очакваното от Райкови обаждане на обезумялата домашна баба: да се върне вечерта възможно най-рано, но им заръча да не го чакат пак до късно, ако не се прибере до полунощ, а да лягат да спят; да им осигури максималното спокойствие, доколкото спокойствието им зависи от него, ала обеща твърдо, че ще се погрижи и през деня, и вечерта, и утре сутринта отпред да няма митинг. Обеща още на Боян, че ще удържи думата си и ще поговорят от сърце за душата.

	Телефонът премигна за пореден път, Боян погледна светещия дисплей и натисна копчето за връзка. Майката на Виолета звънеше вече за кой ли път от малкото балканско градче, опитвайки се да пробие постоянно набираната им линия. Жената не бе преставала да гледа телевизия и се бяха обаждали с дядото и снощи два пъти, Боян и Виолета я бяха поуспокоили криво-ляво, че всичко е наред, ако може да се каже, че всичко е наред, при положение че в дома на децата ти спи някакъв Христо Ботев, за когото зет ти се кълне, че е самият Христо Ботев, а самият ти пък зет, от друга страна, възбуден, трескав и оперен, раздава наляво и надясно изявления и кратки интервюта за разни телевизии, та не можеш да го познаеш това ли е кроткият човечец, дето се ожени някога за дъщеря ти; женицата току-що пък бе видяла директния репортаж пред блока на дъщеря си, застаналия на балкона им Ботев, всичко. Освен че умът й все не можеше и не можеше да побере какво и защо става и как така става, че този Ботев се стовари точно пък върху главите на нейните хора, сега и дядото създаваше нови тревоги на бабата, понеже искаше веднага, начаса да замине за София и да пипне поне с пръст госта на щерката, а бабата не можеше да задържи лудналия старец в градчето по никакъв начин и съвсем беше загубила ума и дума бедната.

	Пак я поуспокоиха с две-три приказки, говориха за малко и с дядото, казаха му да мирне, да прояви здрав разум и да не върти на шиш и без това сащисаната си жена, след което с облекчена въздишка изключиха и този последен телефон.

	Междувременно бе станало девет без дванайсет.

	Ботев пийна още кафе. Бе сит. Бе облечен, обут. Господ Бог се бе погрижил и за всекидневната му радост. Господ Бог се бе погрижил и за всекидневното му вдъхновение. Господ Бог се бе погрижил и за всекидневната му благословия - да се труди за общото благо. Чувстваше се бодър и благодарен. Всичко, всичко бе видял и преживял през многобройните си животи. И всеки път все по-често се чувстваше все по-бодър и по-благодарен.

	- Е, Виолета – рече весело гостът, - на майка ти и баща ти не им е лесно, ама ти как си? Приятелят ми Боян май не се оказа чак такъв фантазьор!

	Засмя се щедро, опрощаващо.

	Жената на Боян го гледаше с големите си изразителни очи и само кимаше безмълвно. Стискаше рамото на мъжа си, почти смачкала го в ъгъла на стола му и кимаше някак ритмично, като че си тактуваше на някаква беззвучна мелодия.

	- Кой като вас! – подкачи ги топло Ботев. – След малко ще можете да си гледате малката ми пресконференция или по някоя от телевизиите, или направо оттук, от  балкона.

	Мина, малко стреснатото в момента деветнайсетгодишно момиче с хубавите очи на майка си и живото лице на баща си, само ахна, като си представи картината как ту зяпа надолу през перилата, ту назад през отворената врата към малкия телевизор върху хладилника.

	Сега обаче вратата бе плътно затворена.

	- Не случайно вчера обещах на Боян да поговорим за душата – смени рязко темата Ботев; от шеговития му тон нямаше вече и следа. - Смятам, че едва ли е случайност новият ми приятел Боян да носи името на най-малкия ми брат… Тогава.

	Сега ахна Виолета: Ботев гледаше тъкмо нея с пронизващия си взор. Георги пък изобщо не реагираше, сякаш се боеше с жест, рязко издишване или дори с мимика да не развали магията на Ботевото присъствие в дома му.

	- Ако не възразявате, ще ви почета малко от Захари – произнесе равно гостът. – Ще прескачам тук-там.

	Бръкна в чантата за малкото книжле. Отвори отпред, намери веднага мястото, зачете тихо и благоговейно: “Баба Ботйовица според своя век и според възпитанието си, ако можем да се изразим така, е благородна жена във всичките вариации на това слово. Видяхме я ние в 1886 г., десет години после убийството на най-големия й син, Христа, а няколко месеца само пък подир убийството на Сливница на най-малкия й син Бояна36, младо двадесетгодишно момче още, ученик, представен за офицер. И какво? – Майката на Христа Ботйова, паметта на когото й бе известно как се слави и почита в България…”

	Ботев спря, вдигна очи и рече сухо:

	- Иронизира Захари.

	Наведе се, продължи все така благоговейно: “…наместо сълзи, ахкания и охкания, оплаквания, че ако той да би бил жив, то тя щяла да бъде такава и онакава… и много още подобни претенции, общо правило и поведение на всички ония спекулативни баби и бабички, които са имали синове и братя обикновени поборници – хрисима като муха! Говори спокойно, весела и засмяна, справедлива и умна… А нищо, ни дума, Христа и Бояна. Най-после от уважение и почит към нейната личност, старост, понятия и майчини чувства… заявихме съболезнование за участта на Бояна.

	- Клетникът! Отиде млад и зелен, не можах и да го видя… Колко му говорих, че е малък, че трябва да почака брата си, Кирила37, че на него са ми надеждите!... Младо и лудо – не послуша. Бог да го прости! Много приличаше на батя си Христа – отговори старата жена и се обърна настрана да не покаже на присъствующите своите две едри сълзи, които бликнаха в очите й.

	Повече нищо. Отри си очите и пак се обади да продължи общия разговор.”

	Ботев затвори томчето и си го прибра внимателно в чантата. Взря се във Виолета и ясно й каза:

	- Аз съм.

	Жената не издържа, заплака в рамото на Боян. Заплака след нея и Мина в рамото на майка си. Георги машинално стисна сестра си, без да отделя очи от Ботева.

	Точно наближаваше девет часът.

	- Ех, ако сега можехте да зърнете поне за миг тази душа! Величие! Величие и достойнство! Възлагат й да ражда смели мъже! Невероятна душа!

	Боян преглътна.

	- Поплачете си - рече Ботев. – Виолета?

	Виолета Райкова плахо го погледна през сълзите си.

	- Боян не е фантазьор, а прекрасен човек, притежаващ боговдъхновена вяра. Той ми повярва! 

	Изведнъж се усмихна.

	- А ти си щастливка! – подхвърли й весело.

	Жената някак автоматично се поусмихна и тя, разплаканото й лице разцъфна в одевешната й женствена хубост.

	Ботев погледна часовника си, възкликна шеговито.

	- Девет и две. Слизам, слизам веднага! Иначе ще разбият вратата, ще нахлуят, ще изядат първо мене, после ще изядат и вас, ама ще изядат и мекиците, а завалията Георги не ги опита дори!

	И пак се засмя ведро, щастливо.

	- Е, Господ Бог да ми е на помощ с тия медийните людоеди!

	Докато гостът грабваше чантата си, Боян прихна и той, побутна поокопитилата се Виолета да се отмести, скочи да изпрати приятеля си Христо Ботев поне до външната врата, но не успя да му продума като хората дори едно довиждане, понеже „людоедите” глътнаха приятеля му още щом пристъпи на площадката.

	Българският народ с пълно основание смята себе си за много интелигентен, дори за извънредно интелигентен народ на фона на десетките и десетките редови по отношение на интелекта си народи. След проливния вчерашен дъжд пейзажът между блоковете бе позацапан от разнесената навсякъде гъста, рядка, дълбока, плитка и всякаква друга кал, от купищата неприбрани, влачени от пороя боклуци, от фасовете и новите, “пресните” нечистотии, изхвърлени през последните часове от хилядното вече множество, изобщо пейзажът между блоковете бе позацапан от всичко онова, което постоянно живеещата там част от българския народ приемаше – с огромно мнозинство!, - че тъкмо там му е мястото – под носа им. Ала въпреки цялата кал и мръсотия извънредно интелигентният български народ и по-специално частицата от него пред блока на Боян бе измислила – само за двадесет и пет минути – да позабърше с вестници голямата зелена метална маса за квартален пинг-понг, да качи отгоре й пейката пред входа на семейство Райкови, на тази пейка вече седеше Иван Петров и сякаш пазеше място за Ботев, а пред него – пак върху масата за тенис – някой бе изнесъл малка, покрита с домашна покривчица маса, върху която пък по чудо се бяха побрали десетки микрофони, касетофончета, всякаква репортерска телефония и машинария.

	Извънредно интелигентно го бяха измислили: Иван Петров се виждаше сравнително отдалече, значи и Ботев щеше да се вижда, предвидливи техничари бяха донесли и сложила тонколони върху два стола точно до масата за тенис, най-отпред операторите бяха монтирали вече стойките с камерите си, другите техни колеги подпираха своите на раменете си и търпеливо чакаха. Около тях бяха разположени репортерите, журналистите, изобщо хората от медиите. Назад, навсякъде наоколо и навсякъде нагоре по прозорците и балконите – зрителите. И много, много полицаи, ама толерантни, сдържани. Никой не викаше, не крещеше, ред, дисциплина, култура.

	Ботев се показа на входа и макар и плахи и неуверени в началото, разнесоха се, а после гръмнаха ръкопляскания и възгласи. Посочиха му къде да се качи, той ловко, по младежки скочи върху масата за тенис, ръкоплясканията и възгласите се усилиха и станаха някак по-радостни, по-разкрепостени. Снимаха го непрекъснато не само професионалните фотографи, но и мнозина от гражданите. Ботев се ръкува сърдечно с донякъде попритеснения Иван Петров, който понечи да му каже нещо, но той вече бе седнал и високо произнесе в микрофоните:

	- Още веднъж добър ден на всички ви. До десет без петнайсет ще отговарям на всички въпроси, ако преценя, че те са подходящи и порядъчни. При най-малката проява на неприличие или простащина ще прекъсна разговора ни. Най-малкото защото между нас има и много деца. Няма да съдействам на никакви словесни грубости, на никаква словесна агресия. Няма да толерирам опити за празно чешене на езиците, за интригантстване, за задоволяване на пошло любопитство или низки инстинкти. Ще пресека и най-малкия намек за подлъгване или още повече за манипулиране на човешките съзнания, които ще възприемат диалога ни. Някои от тях, нека да знаете, са още на съвсем ниско ниво. Благодаря ви предварително за съпричастието към моята позиция по тези проблеми. Слушам ви.

	Началото на импровизирана пресконференция смути до немай-къде журналистите, а и множеството. Най-нервен изглеждаше обаче Иван Петров, който явно и почти отчаяно се стараеше да привлече вниманието на госта. Ботев усети неравните му вибрации, извърна се въпросително. Иван Петров начаса се наведе и му пошепна нещо в ухото. Ботев кимна, усмихна му се окуражително и каза високо на хората:

	- Току-що научих от моя любезен придружител и нов приятел, че телевизиите и радиостанциите, които предават на живо, са десетки. Няколко от тях били с национален обхват. Още веднъж най-смирено ви моля да се съобразяваме с аудиторията и да не забравяме, че порядъчността при общуването със сестрите и братята ни во Христа носи огромна, с нищо несравнима радост на душите ни.

	Ех, Ботев, Ботев!…

	Беше девет и десет.

	Десет минути се сдържаха. Изтраяха на ръба на скандала още цели десет минути. В девет и половина се сдърпаха. В девет и трийсет и пет вече се караха. След девет и четиридесет той отказа да отговаря на всякакви въпроси. Докато ги изчакваше да мирясат, извади листчето от портфейла си и тихо рече на Иван Петров да звънне и да помоли Спиро Киров да дойде някъде наблизо с таксито.

	- Има готова кола – опита кротко да предложи Иван Петров.

	- Не, не, никакви служебни коли! Ако е свободен, ще пътуваме със Спиро – настоя Ботев и му даде да разбере, че с това въпросът е приключен.

	Иван Петров не посмя да попита новия си приятел Христо Ботйов Петков как смята да иде точно в единадесет часа при президента на Република България, ако таксиджията Спиро Киров не е свободен.

	Ала да се върнем в девет и десет.

	Задаваха му все същите скучни и донякъде безсмислени въпроси. Поне за него напълно безсмислени или по-скоро безпредметни при дадените обстоятелства. Интересуваше ги преди всичко кой е, защо така (?!?) прилича на великия Ботев, какъв точно (?!?) роднина му е, откъде идва, чий гражданин е, какво търси (?!?) в страната, с какво се занимава, какви планове има. И пак кой е, кой е, кой е. И вярно ли е, че възнамерява да създаде партия на националното възраждане. И вярно ли е, че се смята за приятел на Апостола и в какъв смисъл го нарича свой “вековен приятел”.

	Той отговаряше кратко, на няколко въпроса накуп с един бърз отговор, после почти едносрично.

	После се изпокараха кой след кого да пита. И кой да пита. И откъде накъде еди-кой си ще пита, а еди-кой си няма да пита.

	Така или иначе, Ботев пак повтори онова, което вече бе казал във вторник сутринта във фоайето на хотел “България” пред камерата на онази агресивна телевизия с агресивната репортерка. Че е Христо Ботев, но че в определен смисъл е и роднина на техния Христо Ботев. Че не притежава паспорт на друга държава, макар и да не се чувства само български гражданин, понеже принадлежи към по-голямо цяло. Че наистина идва от доста далеч. Че се занимава с учителстване, както точно е казал и преди два дни, но и с ученичество. Че не търси нищо в страната, а в себе си и в тях. Че няма да прави никаква партия, пази Боже, нито на националното, нито на каквото и да е възраждане. Че няма никакви планове освен големия си план да се влее и слее с Единната Светлина. Че не смята душата на Дякона за приятелска душа, а че тя му е приятелска душа. Че всички са обречени да разберат смисъла, в който той нарича Апостола “вековен приятел”: по-възрастните – по-скоро, по-младите – по-късно, но пак неизбежно ще разберат смисъла.

	Ала вече трудно го чуваха от разправиите, коментариите, смеховете, сърдитите шъткания, нервните охкания и ахкания.

	И тогава все същата красавица с бенката, която явно го възприемаше вече едва ли не като своя репортерска собственост, внезапно извиси глас и се нахвърли върху него с идиотския въпрос-тирада, че все пак на никого не било станало ясно с какво право и на какво основание той твърди наляво и надясно пред всички, че е Ботев.

	Ботев се опита да го обърне на шега. Преглътна факта, че в подтекста, а и в тона на момичето имаше и агресия, и неприкрито интригантстване, и задоволяване на низкия й инстинкт за себеизтъкване и самолюбуване. И други неща се прокраднаха в думите на напористата репортерка, но той и тях преглътна. Направи се, че не ги е забелязал, и каза високо и весело:

	- Твърдя наляво и надясно пред всички, че съм Ботев, понеже така пише в личната ми карта, която вие видяхте. Ще го твърдя навсякъде, включително напред и назад, нагоре и надолу.

	Чуха се одобрителни подвиквания.

	- Така че личната ми карта е единственото ми основание да се наричам Христо Ботев.

	Нов смях. Изглеждаше, че някак ще се отпуснат. Ала само изглеждаше. 

	- За да няма повече недоразумения и излишни въпроси – добави все така шеговито Ботев, - ще ви помоля оттук нататък, когато говорите или пишете за скромната ми милост, да ме наричате новият Ботев, както впрочем се договорих със съветника на господин президента, вероятно съветник по имигрантските въпроси.

	Смях, ръкопляскания.

	- Ей Богу, имам свидетели! – завърши закачливо Ботев, но с нищо не показа, че внезапно изтръпналият от ужас свидетел кротко си седи до него.

	Де да беше мирнала бойката репортерка, но не би.

	- Пак се измъквате от директен и прям отговор! - заяви гръмко тя в микрофона си. – Дължите ясно и откровено обяснение на цялото общество, което е поставено в абсурдно положение да се чуди заради кого се блокира центърът на столицата, защо трябва…

	- Достатъчно! Разбрах! – спря я Ботевият глас.

	Тя засецна насред дума, а от неговата усмивка не бе останал и помен.

	Шумяха и кряскаха цяла минута, поукротиха се.

	- Дължа много на моите водачи и на учители мш – заяви отчетливо Ботев, като гледаше право в насочените към него камери. – Дължа всичко на Единния Живот. 

	Да се не начудиш - съвсем бяха замрели.

	- Вероятно дължа нещо и на някоя от присъстващите тук души – стихна и ясният му глас. – Но безусловно не дължа абсолютно нищо на съвременното българско общество, камо ли пък да му се обяснявам.

	Тълпата се взриви от възгласи, въпроси, коментари, забележки. Упоритата репортерка се опита да подметне още нещо, но тутакси я наругаха, че се мъчи и пъчи да блесне в прекия ефир, че заради глупостта и егоизма й целият екшън отива по дяволите, а тя отговори грубо, непристойно, отнякъде я подкрепиха, нахокаха и тях, изпокараха се.

	Беше десет без двайсет.

	Ботев скръсти ръце, клетият Иван Петров се свърза със Спиро Киров, в настъпилата вакханалия дори успя да чуе, че Спиро обещава да е възможно най-близо край блока след не повече от двадесет минути, че слуша всичко по радиото и че жив или мъртъв ще се промъкне отпред до Ботев, за да му даде знак, че е пристигнал, ама преди това ще се обади и на джиесема, от който са му звъннали в момента.

	Все така си се разправяха, крещяха, полицията и разни медийни тартори и авторитети се мъчеха да въведат някакъв ред и поне относителна тишина.

	- Не ти ли изглеждаме като мечки в цирк, както са ни типосали на тая маса? – подхвърли Ботев на Иван Петров.

	Придружителят му се поусмихна за първи път от сутринта.

	- Повече приличаме на гладиатори в клетка, които скоро ще бъдат изядени от мечки.

	Ботев се разсмя и дружески докосна приятеля си по ръката.

	В десет без дванайсет любезно го помолиха да продължат брифинга, но той отказа.

	Неколцина мъже и една изрусена дама с лице като маска, която даваше мило-драго да мине за петнайсетина години по-млада, се посъветваха най-отпред, предадоха назад и полицията пое нататък ангажимента тълпата да запази максимум тишина, някакво медийно величие от тази същата група най-отпред пристъпи към масата за пинг-понг, представи се доста подробно, но бързо, и пак помоли Ботев за още няколко отговора, като разчиташе, че гостът ще се впечатли от гръмкото му име, от поста му, от всеизвестния факт, че си пие кафето с президента, чая с премиера и коняка с шефа на полицията, без да броим книгите му шедьоври, в които най-главни герои – разбира се, като не броим него, най-най-главния герой, – бяха все същите президенти, премиери, депутати, висши полицаи и прочие държавен антураж. Христо Ботев обаче никак не се впечатли от името, което нищо не му говореше, още по-малко от редакторския пост на скъпо облечения представителен господин, изслуша го внимателно, наведен любезно откъм скамейката, и пак категорично му отказа. После изправи гръб, взе микрофона за тонколоните в ръка и високо произнесе:

	- Повече няма да отговарям на въпроси, защото вие не уважихте молбата ми за порядъчно поведение и елементарна коректност. Бих желал да ви споделя нещо, което смятам, че ще ви е от полза. Сега. Тук. Докато сте долу. Ако запазите пълна тишина, ще го приема за знак, че искате да ме чуете.

	Беше десет без осем. В десет часа без шест минути пред блока на семейство Боян и Виолета Райкови цареше ако не пълна, то учудваща при такова хорско гъмжило тишина.

	- Ще бъда пределно кратък - проговори Ботев. – Помолих ви да ми позволите да споделя пред вас, че чудесно разбирам в какво положение сте поставени. Всички без изключение – от най-горе по властовите кули до най-долу из низините. Бих искал да знаете, че великолепно схващам същността на създалите се около мен обстоятелства, които всички вие неистово се мъчите да си обясните и от които мнозина измежду вас биха дали мило и драго да се измъкнат – всеки според мировъзрението си, според опита и характера си да се измъкне, а някои и според поста и отговорностите си. Е, а аз ведро наблюдавам обстоятелства и приемам с благодарност, че са такива, каквито са.

	Дори изрусената дама отпред с лицето като маска бе забравила всекидневния си театър и сега лицето й бе старо, отпуснато, уморено и дълбоко замислено. С риск да се отклоня за съвсем малко, все пак ще спомена, че така лицето й бе ако не много по-хубаво, то със сигурност много по-човешко.

	- Откакто съм тук, постоянно съм притиснат, гонен, задушаван от един-единствен драматичен за вас въпрос: кой съм. Независимо произнасяте ли го или не. За почти всички ви е без значение какво върша, какво говоря и какво мисля, а е важно кой съм. Бих желал да ви напомня като на братя християни, че когато извънредно много и единствено държиш да знаеш кой говори, а не какво говори, кой прави нещо, а не какво прави, кой мисли нещо, а не какво мисли, винаги се стига до разпятие. Когато извънредно много и единствено държиш да припознаеш формата, а съдържанието не те вълнува, винаги се стига до разпятие. Кръстът тогава е неотвратим. Кръстът тогава е неотвратим, защото винаги ще се намерят хора, които да използват равнодушието и инертността на тълпата, за да разпънат в нейно име оня, който не им изнася с мислите, приказките и действията си, понеже заплашва деребействането им. Нали?

	Ботев погледна към шнура в краката си, видя, че е доста дълъг и бавно се изправи с микрофона в ръка.

	- Нали не възнамерявате да ме разпъвате? – попита с весели пламъчета в очите. - И да ме направите зорлем мъченик в угода на разни деребеи?   

	О, никой, никой и не помисли да му отговаря в мъртвата вече тишина.

	- Ще ви кажа защо толкова ви интересува кой съм. Защото ако чуете с душите си какво говоря, ще трябва да си турите отпред огромното огледало на съвестта, да го разпънете пред цялото си общество, на което аз, повтарям, нищо не дължа, а вие всички дължите на обществото си, и да се гледате в това огледало, да мислите, да си задавате мъчителни въпроси и още по-мъчително да отговаряте на самите себе си. Ала много по-лесно е да не ме слушате и душите ви да си останат все такива равни, равни, равно-равнодушни, много по-лесно е да не си задавате въпроси и да не си отговаряте, а все да питате кой си ти бе…

	Ботев погледна часовника си, беше десет без една. Засмя се и завърши набързо:

	- Е, не съм звяр, нито хермафродит, новият Ботев съм. А ако не ви допада – просто Ботев. Пак ще се виждаме. И тук. И горе.

	Докосна сърцето си с пръсти, кимна на Иван Петров. В настъпилата абсолютна лудница полицията сръчно, професионално и без инциденти, макар и доста бавно, ги изведе към чакащата ги далеч от блока на Боян служебна кола, в която Ботев пак отказа да влезе въпреки настояванията на групата цивилни младежи, след малко се обади Спиро, обясни къде е спрял, намериха го, цивилните младежи го инструктираха, полетяха пак като снощи с полицейски ескорт.

	Беше само десет и осемнадесет.

	Нека таксито на Спиро лети към президентството, а ние да изпреварим малко събитията. Ботев удържа думата си пред Виолета и Боян край дома им повече да няма митинги. По-късно през деня полицията отцепи района около блока на семейство Райкови, загради го с бариери и тук-там дори с въжета, въведе ред, към който хората като цяло проявиха разбиране, не се случиха никакви инциденти, а и само след две денонощия, както ще видим, необходимостта от предприетите мерки отпадна от само себе си.

	Та таксито на Спиро летеше, следвано плътно от служебния автомобил, в който Иван Петров канеше Ботева, а отпред и отзад мигаха и се въртяха сините “буркани” на тъкмо още пет полицейски коли.

	- Кой като нас! Само ни виж какви сме големци! А, Спиро? Същински чорбаджии! – шегуваше се Ботев на предната седалка и сам не можеше да се начуди защо му е толкова смешно; за двата дена и половина ново земно съществуване вероятно още не си бе спомнил, че често абсурдът е изключително смешен.

	Спиро Киров само измучаваше предано в пълно съгласие и натискаше още повече газта.

	Свит и вглъбен в себе си, Иван Петров си мълчеше отзад, а Спиро, завалията, най-сетне се престраши и заговори постоянния си от вчера клиент.

	- Ще ме извините колко съм прост… Преди малко не разбрах почти нищичко… Думите разбрах, ама цялото не го разбрах. Но повярвах, че не е лъжа. Господ ми е свидетел, някак ти повярвах със сърцето!

	Изповяда се, клетникът, олекна му, стрелна Ботева с очакване.

	- Някак със сърцето не се вярва, Спиро – рече Ботев и пак се засмя, този път направо щастливо се засмя. – Вярва се единствено със сърцето. Просто със сърцето. Със сърцето. И баста!

	- Това ви го разбрах! – просия радостно Спиро, без ни най-малко да се тревожи, че все не може да улучи на “ти” или на “вие” да говори.

	Отзад Иван Петров продължаваше да си мълчи, но се бе навел напред, за да чува.

	- Когато вярата ти идва от сърцето, както ти се е случило сега, няма да се разочароваш. Повярвал си в мен, повярвал си, че съм човек като теб, нормален, добър човек, истински човек като теб – и няма да се разочароваш. Вярата ти да идва от сърцето, Спиро. А не от писаниците по вестниците, от витиите по телевизията, от дрънканиците на разни мазни демагози, откровени лъжци или просто кретени.

	“Боже, вчера нали си мислех точно с тия думи!” – спомни си настръхналият Спиро.

	- Сърцето ти, единствено то никога няма да те разочарова – завърши Ботев.

	Спиро благоговейно понаведе глава и взе да кара таксито си някак изпод вежди. Летяха, мълчаха. Когато наближиха идеалния център на града и стана по-задръстено въпреки усилията на униформените регулировчици на всяко кръстовище, Спиро високо се изпусна:

	- Боже, вчера ли беше!

	Ботев се извърна, а Спиро поклати недоумяващо глава.

	- Мислех си… Сякаш ви познавам от десет години…

	- Все ми се струва, че може и да са повечко – рече му Ботев.

	Спиро тихо подсвирна, погледна отзад в огледалото, зърна за миг напрегнатото лице на Иван Петров, пак присви очи под веждите си и изведнъж помоли клиента си да му повтори онова, което му бе казал вчера. Странно, помоли го плахо, но същевременно и настоятелно.

	- Кое? – попита Ботев.

	- Онова… Дето само Господ Бог е очарователен… И за свободната ни воля... Моля! Пет пъти се помъчих да го преразкажа на жената, ама пусто… А тя фучи и се ядосва на тъпотията ми!

	И смутено вдига рамене с комично виновна усмивка.

	Ботев му го възпроизведе почти дословно. Повтори му особено бавно да не продава правото си сам да избира как да живее срещу съмнителните индулгенции, с които мошениците освобождават хората от отговорността на свободната им воля.

	- Този път запомних всичко – проговори Спиро чак преди да спрат пред постоянното работно място на президента на Република България.

	- Знам – каза Ботев.

	- След малко ще си го запиша.

	- Знам – каза Ботев, тупна го по коляното и внезапно го подкачи, гледайки мъртвия отново брояч: - Благодаря ти, приятелю. Тури ми към вересиите и това возене. Ще се разплатим горе на небето.

	Поусмихна се дори и живналият отзад Иван Петров.

	Почти никой в страната не знаеше, че предстои среща между негово превъзходителство президента на републиката и Христо Ботйов Петков от Калофер.

	Ботев ловко, по младежки, се измъкна от таксито, но не успя, разбира се, да изпревари много по-бързите и по-пъргави от него ескортиращи ги цивилни и униформени мъже, майстори на вмъкване-измъкването от автомобили. Когато му бе предложено да влезе в сградата покрай застиналите в стойка “мирно” гвардейци, официалният гост поклати глава и все така мълчаливо посочи часовника си, който показваше десет часът и тридесет и четири минути. След което обезуми и без друго напълно обезумелите още от ранната сутрин цивилни и униформени млади мъже, понеже хвана подръка придружителя и приятеля си Иван Петров, отиде и седна заедно с него на оградката на входа за подлеза срещу плискащия се красиво шадраван и се загледа в увлекателната игра на пръските на фона на националната банка и на бившия царски дворец. И на синьото небе отгоре. Движението на колите пред президентството не беше забранено, но пътни полицаи със знаци и енергични жестове не даваха на никого от шофьорите да спира. Ботев махаше от време на време с ръка на заглеждащите го втрещени водачи и спътниците им, на минаващите отсреща пешеходци, които крачеха като сомнамбули с приковани в него опулени очи. Притихналият до него Иван Петров горещо се молеше Богу да не стане някоя беля.

	- От какво те е страх? – обади се Ботев.

	- Нищо, нищо. Изведнъж си помислих как сме застанали… Как сте застанали… Някой откачен…

	- Я стига! – измери го Ботев. – Преди малко седяхме пред стотици хора! Голи като сиромаси стояхме!

	- От два дни мисля непрекъснато за нещата, които ми казахте в хотела. И за всичко. Мисля си… 

	- От това те е страх – прекъсна го Ботев.

	- Така е.

	Ботев се надигна, скочи и Иван Петров, Ботев пак го хвана подръка и го поведе покрай шадравана към националната банка и нататък. Двамата приятели бавно се разходиха по ларгото между президентството и банката, после свърнаха за малко в Градската градина, поспряха за кратко на изхода й срещу бившето посолство на Съединените американски щати, колкото гостът да разгледа окачените пред будката вестници, чиито първи страници бяха заети от огромни негови снимки – стари, но и нови, от вчера! – увенчани с крещящи търговски заглавия, после си избра дебел шарен всекидневник, плати от собствения си джоб, пъхна вестника в чантата си и все със същия влудяващ цивилните мъже подире им едва кретащ вървеж на тромави костенурки приятелите се върнаха покрай Археологическия музей пак пред президентството.

	Ботев говори съвсем малко, а Иван Петров не издаде дори звук, понеже бе изцяло зает да поглъща топлата успокояваща енергия, която великият му приятел излъчваше на щедри талази, да слуша няколкото тихо споделени размисли и да ги запомни на всяка цена. Великият му приятел почти дословно му повтори последните си думи от хотелската стая, че земната неразбория явно дълбоко смущава склонния към ред и спокойствие характер на Иван Петров и оттам душата му често е натоварена със смут и тревога. А не бива да го прави. Не душата му, той не бива да го прави. Душата му е безсмъртна, душата му е свободна от земните неразбории и трескаво търси път да хармонизира личността му, за да изпълнят максимално добре задачите си в това въплъщение – той, сегашният Иван Петров, тази му личност, от една страна, и безсмъртната му душа, от друга, но като едно цяло. Така че тревогата, безпокойството, страхът са най-зловещият враг, който той, Иван Петров, може да събуди, да въоръжи, да изпрати – макар и неволно – срещу собствената си безсмъртна душа! И по този начин – макар и неволно – да й попречи да си свърши работата тук долу. 

	Ботев не обели нито дума за илюзиите. Явно отлагаше разговора им за илюзиите, а Иван Петров пък съвършено бе забравил в момента за илюзиите.

	Бяха застанали отново пред президентството. Часът бе единадесет без две. Негово превъзходителство президентът на Република България вече бе изгледал записа на първите десетина минути от сутрешния импровизиран брифинг, които бе изпуснал при директното излъчване, и бе напълно готов – според него и сътрудниците му – за предстоящата среща, изпънатите стройни гвардейци дори не мигаха, отзад шадраванът весело ромолеше, иззад стъклените врати подтичваха вече акуратните президентски служители, когато Ботев се наведе към приятеля си и шеговито му пошепна:

	- Не бива да те е страх, Иване. Ще те повишат, като си ида. Чуй ме. Преди да си тръгна, собственоръчно ще напиша лично на президента колко съм доволен и от теб, и от безсмъртната ти душа.

	И пак се засмя весело, младежки. Иван Петров се хвана за главата, като си представи как президентът чете Ботевото препоръчително писмо за безсмъртната Иванова душа, и се ухили като малко дете насред центъра на столицата София.

	Още се усмихваха, когато точно в единадесет часа вратите се отвориха и официално, тържествено и малко по-помпозно от необходимото поканиха Ботев в сградата.

	Че го поканиха, поканиха го в сградата, ама какво се твореше около сградата и не само около нея! Няма да обременявам читателя с излишната подразбираща се информация, че докато Ботев и Иван Петров се върнат пред президентството, там вече бе пълно-препълнено с телевизии, с репортери, с всякакви служебни медийни лица, които трескаво отразяваха, а други още по-трескаво се подготвяха да отразят директно събитието, за което – обидени и побеснели – се досетиха или научиха при преследването на Спировото такси и от многобройните позвънявания на верни слушатели и зрители, видели Ботев в самия център на града, а не официално от пресцентъра на президента, както си му беше редът. Бог да е с българските журналисти, те бяха свикнали на всичко и най-вече на унижения, ама какво се оформяше след импровизираната разходка на двамата приятели, докато изчакваха точния час на Ботевата аудиенция! Огромни тълпи се опитваха вече да окупират градската градина, да се съберат в нещо като манифестация и да поемат към президентството, но полицията не ги пускаше и те задръстваха с мълниеносна и ужасяваща органите на реда бързина пространствата около националната банка, около бившия партиен дом на българските комунисти, около бившия дворец на бившия български цар, управляващ в момента България заедно с бившите комунисти, ама и под контрола им, задръстваха булевард “Княз Дондуков”, булевард “Княгиня Мария-Луиза”, задръстваха центъра на града със светлинната бързина на пикантна мълва.

	Да де.

	Едва ли има човек, който някога да не си е мечтал да стане я цар или крал, я президент на собствената си страна. Как да не си мечтаеш за такава на вид хубава благина! Особено ако си още дете. Или пък ако останеш по-простоват, като пораснеш. Благина или не, все пак не пожелавам – от все сърце и с чисто сърце – на никого да бъде на мястото на президента на Република България в тази лятна сутрин през първото десетилетие на 21-вия земен век след Учителя на Любовта. Дори в мечтите си. Понеже президентът бе поставен от небесните и земните обстоятелства в такова положение, което наистина никак не е за завиждане. И без вина, така да се рече, бе поставен, което и му беше най-обидното; без ни най-малко да е причастен поне към външната страна на пустите обстоятелства, а той не проумяваше много-много от вътрешната им страна, от скритите за простото око вътрешни първопричини, подбуди и двигатели на техни величества обстоятелствата. По склонността си да се обижда на техни величества обстоятелствата президентът поразително приличаше на предходниците си. Той им приличаше и в много други отношения, макар да бяха твърде различни и по политическите си убеждения, и като характери. Само ще отбележа мимоходом, че най-много копираше предходниците си в два твърде важни аспекта: първият бе дистанцирането и бързото разграничаване от съмишлениците и близките си сътрудници, благодарение на които се бе добрал до високия пост; и вторият аспект, който бе хем причина, хем и последствие от първия, беше прекомерната вяра в собствената си историческа роля и изключителна национална мисия, която вяра, както неотвратимо се оказваше, подвеждаше и него винаги и за всичко, както преди него бе подвеждала и предходниците му. Този, днешният президент великолепно съчетаваше в подреденото си съзнание прекомерната вяра в собствената си, едва ли не съдбовна мисия с последователния си диалектически материализъм. Като последователна личност той бе членувал последователно в няколко масови български организации: първо бе “чавдарче”, после го приеха в пионерската организация “Септемврийче”, после в комунистическия младежки съюз (посмъртен патрон и на двете детско-младежки формации бе един от коминтерновските вождове на народите от средата на миналия век, бил временно „вожд и учител” и на българския народ), после членуваше в българската комунистическа, впоследствие социалистическа партия, докато накрая - като президент - стана безпартиен. Нищо особено, нищо чудно не се бе случило: милиони българи бяха членували в тези организации със същата последователна последователност, като изключим, и то само по показателя многомилионна масовост, последната организация. Нищо особено, нищо чудно не се бе случило, че президентът – като мнозина от сънародниците си – бе съхранил от тези многобройни членства едно, друго, трето, но най-вече материализма си, в неговия случай дори диалектически. Именно този диалектически материализъм в момента му играеше лоша шега, понеже неприятно го подвеждаше в преценката му, в твърдото му убеждение, че този новият Христо Ботйов Петков е мошеник.

	Така пишеше впрочем и в секретния официален доклад, дискретно прибран в бюрото на президента. Официалният доклад за официалния гост, когото водеха при негово превъзходителство президента по официалното стълбище с официалните меки килими, бе съвместно съчинен, написан и представен в официален вид на държавния шеф от умниците от вътрешното министерство и от неговите лични – на президента – умници. Докладът беше стегнат на външен вид и задоволително задълбочен като вътрешно съдържание. Пишеше, че всички факти – след задълбочен анализ! – натрапвали извода, че лицето Ботев е голям измамник и мошеник. Прословутата лична карта имала само едно-единствено обяснение: била фалшификат. Никой от докладчиците обаче не знаеше все още как е бил сътворен и заведен в регистрите на вътрешното министерство този изкусен фалшификат. Основанията, изложени в доклада, бяха стройни и последователно някак диалектико-материалистически, запазвайки известна суховатост: лицето с името Христо Ботйов Петков не беше гражданин на чужда държава, което бе заявило и самото лице, а нямаше и никакви данни да е влизало на наша територия с паспорт на чужда държава; лицето с името Христо Ботйов Петков наистина не притежаваше български международен паспорт, понеже никой не му го бе издавал – ако се допуснеше, че е българин, временно живеещ в чужбина; този Христо Ботйов Петков - за разлика от онзи - никога не бе живял в Калофер, никога не бе живял и в София, и никъде другаде в България – поне официално; нямаше постъпила информация от Ботевия род, че в чужбина – камо ли у нас - съществува такъв човек, който да им е роднина, а тъкмо напротив, родът проявяваше завидната коректност да уважи молбата на властите все още да не огласява изумлението си от Ботевото, на този Ботев, присъствие у нас; лицето с името Христо Ботйов Петков или бе преминало (отвън навътре) границата на Република България под друга самоличност и с паспорт на друго име, а категорично и с различен от сегашния си външен вид, или преспокойно си живееше в Република България също под друга самоличност и също с безусловно различен от сегашния си външен вид.

	Значи е мошеник.

	“Иначе какво друго ще да е? – питаше се диалектико-материалистически президентът атеист. – Няма какво друго! Разбира се, че е мошеник! И то с лична карта фалшификат, чийто произход некадърниците от секретните служби все така не успяват да установят!” – отговаряше си диалектико-материалистически президентът, но от това не му ставаше нито по-лесно, нито по-леко.

	Заради което и си позволих да не препоръчвам на никого да бъде на мястото му. Изобщо. По принцип. Или поне за момента, в четвъртък, четвъртия ден от Ботевата визитация.

	Каза се вече, че стройните и последователни основания за мошеничеството на Ботев, изложени в доклада, бяха предоставени на президента от разнообразни “външни” и негови си лични умници. Да кажа още и това, че тези основания можеше да ги изрецитира и всяко по-будно момиче или момче от всяка гимназия в час по елементарна логика. И не само приведените основания, ами и още много други все такива диалектико-материалистически основания можеше да се изрецитират от по-будните и по-логични български деца из училищата. Впрочем елементарната логика в този роман или по-скоро в правдивия ми разказ е доста поразклатена, както със сигурност се е убедил читателят. Така е. Ала разказът следва правдата, а не елементарната логика, в което също със сигурност се е убедил всеки добронамерен читател. Когато говорим за поразклатена елементарна логика, едва ли ще е излишно набързо да се запитаме следното: а в невероятния, изумителния, умопомрачителния роман, да го наречем условно “съвременна българска държава”, елементарната логика не е ли също невероятно, изумително, умопомрачително поразклатена? Каква да бъде тогава в правдивия ми скромен разказ?

	Така че да караме нататък според светата Божа правда, а не по елементарната ни земна логика.

	Докладът продължаваше с разни съображения за изпечения мошеник и най-вече за приказките му, които приказки бяха окачествени от неизвестните ни умници като “брътвежи”, целящи – моля ви се! – да създадат атмосферата на своеобразен “театър”, в който “театър” лицето по-лесно да осъществи измамническите си престъпни замисли; а завършваше с мнението, че е късно да го арестуват, че подходящият момент е изпуснат, препоръчваше – докладът – да го изтърпят да си тръгне с нов-новеничък международен паспорт, а ако лицето реши да не си иде в срока, който то публично е споделило, тоест до вечерта на идващия понеделник – съответните органи ще помислят какви са възможностите за тайно екстрадиране в дружеска нам държава, но в коя именно дружеска нам държава – съответните органи ще уведомят господин президента своевременно.

	Ех, слава на Господа, че докладът бе съчинен преди Ботевия сутрешен импровизиран брифинг пред Бояновата панелка, иначе кой знае какви още щуротии щеше да ми се наложи да преразказвам.

	Ала защо, защо, защо по дяволите се бе появил, бе изникнал, бе кацнал от Луната този благообразен мошеник? С каква цел? С каква реална, пъклена, а не на празни дрънканици цел? Ето за това в официалния доклад не се споменаваше изобщо! А тъкмо отговорът на този проклет въпрос търсеше президентът не само заради държавните си отговорности и мисията си едва ли не на национален гарант на спокойствието на народа, но и заради известно – нека си го кажем направо – чисто човешко любопитство.

	Понеже негово превъзходителство президентът на Република България беше също така и най-обикновен човек като всички нас.

	Ботев прие невъзмутимо изчезването на Иван Петров някъде по коридорите. Развесели се вътрешно и пак не показа външно колко му е забавно, когато го прекараха през скенера за оръжие и той по собствено желание си вдигна високо ръцете, все едно че се предава на президентската служба за охрана. Позасмяха се обаче младежите от въпросната охрана, оцениха един вид шегата му. Президентът го посрещна на вратата на огромния си кабинет, ръкуваха се, изчакаха малцината предварително известени фоторепортери и телевизионни оператори да ги наснимат на воля, седнаха, размениха протоколни фрази, за пред медиите излезе, че вече са започнали срещата си по същество, репортерите заснеха и това, отидоха си. Останаха трима: до президента се настани кръглолик и за разлика от онзи съветник в крайградската вила сравнително доста млад човек. Президентът го представи като свой близък сътрудник и тъкмо щеше да започне официалната си кратка пледоария за радостта, която изпитва, за подходящия исторически момент, свързващ онази славна епоха с тази славна епоха в навечерието на присъединяването ни към голямото европейско семейство, и прочие, но гостът го прекъсна:

	- С колко време разполагаме?

	- Поне половин час – засмя се принудено президентът, докато от стената Дякона строго гледаше настрани. – Но ако ни потрябва малко повече, мисля, че можем да си го позволим.

	И пак се усмихна.

	- Най-вероятно ще си го позволим – рече тихо гостът.

	- Точно в дванайсет обаче ме чака друга среща – разпери престорено ръце президентът. – Ще ми се да ми отпуснете малко време да се пренастроя.

	Да, да… Май му дойде времето и ние, читателю, да си отпуснем съвсем малко време за един тънък, но извънредно важен детайл. Ключовият, възловият в случая тънък детайл предопредели качеството на цялото президентско време точно до дванайсет часа, когато започваше следващата му среща. А може би предопредели качеството на президентското време и значително по-нататък.

	И така - близкият президентски сътрудник не реагира по никакъв начин и продължи да си седи с каменно (и умно!) лице, а президентът се усмихна за трети или пети път със специфичната си усмивка. Президентът притежаваше усмивка – ето го тънкия детайл, - докарвана след многогодишни упражнения повече с проблясването на очите, нежели с някаква мимика. Специфичната усмивка или специфичното, ако щете, просветване на очите изразяваше – според както биваше необходимо – добродушна закачка, шеговитост, досада, насмешка, ирония, ехидност, сарказъм, презрение… И други такива. В нашия случай с Христо Ботйов Петков очите на президента неприкрито и даже демонстративно показаха, че държавният глава идеално съзнава тънкия си сарказъм по повод преструвката си да му бъде отпуснато малко време за пренастройване за следващата среща; че идеално съзнава (и помни!) колко пъти тънкият му сарказъм е подсещал разни наглеци (а защо не и мошеници?) къде им е мястото в сравнение с неговото високоотговорно място.

	Що ли му трябваше на президента да се превзема саркастично…  

	Ботев погледна Апостола, вдигна за миг витите вежди под гениалното си чело.

	- За времето обещавам – каза високо на президента. – Ала не съм убеден, че ще успеете да се пренастроите.

	Сътрудникът със сериозното лице взе, че си записа нещо в луксозния кожен тефтер. Тишината стана непоносима. Саркастичното проблясване бе угаснало като земно въгленче в небесен океан.

	- Да си пестим взаимно времето – предложи ясно Ботев на президента. Стана и се премести чак в средата на дългата маса. – Сигурен съм, че срещата ни се следи от охранителни камери, така че ще ви помоля да предложите на господина да напусне, защото ни предстои поверителен разговор. Включително и за доклада, който вероятно лежи в най-горното чекмедже на бюрото ви.

	А някои мечтаят да са на мястото на президента.

	Президентският сътрудник се консултира набързо с погасналите очи на шефа си и чевръсто се изхлузи от кабинета.

	- Нямам представа точно какви галиматии са съчинили подопечните ви за мен, но съм дълбоко разочарован – проговори веднага гостът, след като сътрудникът се изниза. - Дори обикновен човек като Боян Райков можа да се ориентира, да допусне истината до душата си, а вие, големият духовен водач с голямата духовна мисия на национален лидер четете и вярвате на нелепици и простотии. – Изведнъж се взря по-внимателно в домакина си, прихна леко: - Ама какво, наистина ли е в най-горното ви чекмедже?

	Ала отговор не му бе нужен: макар и специфично угаснали, очите на президента продължаваха да бъдат изразителни като при всички най-обикновени хора, като при всички нас.

	- Е, надявам се, че поне не ни подслушват – каза гостът.

	Домакинът само го гледаше.

	- Питайте – рече сухо Ботев.

	Президентът още го гледаше, сетне сведе очи.

	- Само не питайте кой съм, моля ви!

	- Защо сте тук? – заразпитва наведнъж президентът. – Какво ви доведе? Какво целите? Трябва да имате някаква далечна цел, коя е тя?

	- Ще ви отговоря от ясно по-ясно, доколкото мога – кимна Ботев. – Мошениците ги води мошеничеството и те целят с далаверите си своята угода. Измамниците ги води измамничеството и те целят с маменето си своята полза. Аз дойдох да творя добро за благото на братята си, които в момента са във въплъщение. С помисли, с думи, с действия. И съм абсолютно, безпределно, космически уверен, че след нашата среща дори вие ще започнете така да работите и живеете, че ще допринасяте малко повече – ако ще трохичка да е - благо на братята си, които в момента са във въплъщение. Тук, по тия земи.

	Негово превъзходителство президентът на Република България гледаше безмълвно в стената насреща си, слушайки на предела на вниманието си.

	- Така ще е с мнозина. Така е с мнозина. Вече. Така ще е дори и с вас.

	Домакинът не помръдваше и Ботев малко го поизчака да асимилира всичко.

	- Не искам да ставам, че ще нахлуе цяла чета мъжища – позасмя се добродушно. – Бихте ли ми подали вие шишето с вода?

	Президентът се надигна и му го занесе заедно с чашата.

	- Благодаря – отпи гостът. 

	- Ще творите добро за човешкото благо – продума тихо президентът. – И след седем дни ще си тръгнете?

	- Съвършено вярно. Като изключим броя на дните.

	- Знаех си…

	- Знаех си и аз: когато общуваш предимно с мошеници, ставаш мнителен. Дните не са седем, а само три-четири още.

	Домакинът преглътна на сухо, позакашля се. Явно поредното унижение леко му приседна.

	- И това е всичко?

	Президентът пак се закашля, наложи му се да пийне водичка.

	- Че малко ли е?

	Президентът не проговори.

	- Да твориш добро за човешкото благо никак не е малко – добави гостът. – Не сте ли се замисляли, че това е абсолютно всичко? Друго няма.

	- А после накъде? – поинтересува се президентът, сменяйки темата.

	Ботев весело си помисли, че човечецът по диагонал от него го попита така, сякаш е тръгнал да обикаля Земята с велосипед и се е отбил в президентския му кабинет да пие минерална вода, за да продължи я към Сърбия, я към Гърция или Румъния.

	- Питате ме така, сякаш правя околосветско пътуване и съм се отбил при вас за чаша вода – произнесе на глас.

	- И все пак? – продума домакинът.

	- Няма да ви затрудня със заминаването си.

	- И все пак?

	- Свят широк, пътища много. Светът обаче е и висок – отвърна още по-уклончиво гостът.

	- Готвим ви международен паспорт – каза президентът.

	- Трогнат съм – каза Ботев.

	- На вашето име – каза страхотна нелепица президентът.

	- Непременно ще си го взема – престори се, че не е обърнал внимание на нелепицата Ботев. – А да ми шиете случайно нов костюм? – попита изведнъж. - Да сте ми купили нови обувки? 

	И впери оня ми ти пронизващ взор в сиромаха президент.

	Не, поверителният разговор не вървеше твърде гладко.

	- Имате ли нещо против да не говорим за паспорти?

	Негово превъзходителство президентът на Република България явно нямаше нищо против, понеже не се обади.

	- Ще ви разкажа тогава за начина, по който водачите ни горе подготвят и избират душите, които долу имат кармичния шанс да станат президенти. Президенти на държави, не на футболни съюзи.

	Сега пък се оказа, че пределът на президентското внимание е бил много по-широк, отколкото самият държавен глава предполагаше.

	- Вие сте имали десетки и десетки успешни въплъщения на Земята, за да ви дадат възможност да седите в този кабинет насред Европа. Доказали сте в други тела, в по-други личности, в други ситуации, в най-различни времена, страни, континенти, че душата ви я бива, израсла е достатъчно по пътя си, доказали сте, че учителите ни могат да рискуват и да ви поверят такава огромна отговорност на границата на два такива съдбовни века, на две такива съдбовни епохи. И какво сторихте вие с доверието им? Какво сторихте с мащабната кармична задача, която поехте да изпълните?

	Негово превъзходителство президентът на Република България усети, че нещо му се надига отвътре, защото някак от само себе си ясният и недвусмислен отговор изплува в съзнанието му. 

	- Водата няма да ви помогне – проследи движенията му Ботев. – В случая. Живо ме интересува какво ще правите нататък. Досега е ясно – духовна мижитурщина, интриги, пълзене нагоре, мачкане на всичко отдолу, свързване с част от най-голямата измет в тази клета страна! Ако можехте поне за малко да надзърнете в онази картина, която само след един-единствен небесен миг – оставащите ви земни години - ще ви припомнят, ще ви я покажат картината, и то как само ще ви я покажат! Щяхте да видите какво видях аз, преди да сляза тук. Свързали сте се духовно, политически, партийно, приятелски, личностно – не ми се ще и да знам още как – с незрели, тъмни още души, които от векове са пращани тук, по тези земи, за да изправят погрешките и греховете си, но така и не успяват все още да преодолеят тъмата у себе си, да надмогнат над тъмното у себе си и продължават да вършат злини на тоя народ, да безобразничат, да мърсуват. Далеч съм от мисълта, че националният егрегор не си го заслужава, щом ги търпи, ама сега говорим за вашето място в повсеместните свинщини! Говорим ли? – попита по-тихо Ботев.

	- Слушам ви много внимателно - промълви президентът.

	- Говоря ви вие какво правите, за да се противопоставите, да поведете поне малцина по друг, по-светъл път! Нищо не правите. Какво светло ще остане от делата ви след вас? Нищо. Какво изобщо ще остане тук от делата ви след вас? Нищо съществено. И то при такъв великолепен шанс, при такава щедра възможност, при тази ви съдба! Ще остане дружбата ви с нещастни объркани души като онзи извечен окаяник държавния ви комшия, кръволока с окаяните кръволоци около себе си. Ама дружбата ви тук остава завинаги и в небесното ви досие. И ще трябва да я изкупвате тази дружба! И още куп подобни ваши дружби! Бих искал, горещо бих искал да ви помогна. Най-напред защото така ще помогна и на хората в тази объркана държава! Във вашия случай нищо друго няма да ви помогне освен дълбокото вътрешно покаяние. Дълбоко, изстрадано, разтърсващо, преминало през сърцето, пречистващо покаяние. И мълчаливо покаяние. Не показно. Без шегички. Без усмивчици.

	Президентът кимна механично.

	- Знаете ли как изглежда отгоре България? – подхвърли неочаквано гостът.

	Президентът не кимна.

	- Прилича на медуза, колкото и да ми е неприятно дори да го произнеса – каза глухо Ботев. - Отгоре България се вижда като неспокойна, нервна, разяждана от конвулсии медуза. Такива са й вибрациите, това еманира. Еманира безпокойство, мрак, отчаяние. Еманира омраза, гняв, отчаяние. Предимно. Някои светли души отказват да гледат. Душата на онзи светец, някогашния патриарх, например. Душата му плаче. Не страда във вашия, човешкия смисъл, но плаче. Да бихте видели душа да плаче, вие щяхте да притреперите и да страдате. Да бихте видели само как душа плаче без сълзи... Па макар и без страдание, ама плаче. Често.

	- Кой плаче? – не се сдържа да попита домакинът.

	- Душата на Евтимия, кой…

	И тук негово превъзходителство президентът на Република България изрече нещо невероятно, сащисващо, конгениално:

	- Ама аз какво да направя с тия орязани правомощия! България не е президентска република, аз какво…

	Чу се, осъзна, че това е неговият глас, осъзна значението на думите си, млъкна.

	Редно е да се спомене, че гостът отпърво не повярва на ушите си. Нека да е само за секунда, но не повярва. После повярва. Все му се налагаше да им вярва напоследък на ушите си. Повярва и смехът така спонтанно изригна от него, че едва ли не щеше да бутне скъпите кристални полилеи над главата му. Преувеличавам, разбира се. Ама все му се налагаше да се смее напоследък.

	- Моля да ме извините – каза малко по-късно. – Смехът ме ободрява. 

	Президентът мрачно го наблюдаваше.

	- Сигурно няма да повярвате, ако не са ви докладвали, но вчера се получи почти същото накрая. В редакцията на един близък вам всекидневник.

	Президентът явно обмисляше нещо, борейки се неистово с част от себе си.

	Ботев погледна часовника си. Лицето му се изопна.

	- Моля отново да ме извините, но единственото, което мога да изведа от репликата ви, е безрадостното умозаключение, че явно напусто съм си губил времето с вас.

	- Много сте самонадеян.

	- Напротив. Просто съм стигнал много по-далече.

	- Можете да се окажете още по-далече.

	Президентът все така неистово се бореше с онази – огромната - част от себе си.

	- Ето това вече бе неприлично – вметна гостът.

	- Мога да наредя да ви арестуват и никой никога няма да чуе нищичко за вас. Няма да попитат дори. Няма се поинтересуват. Дума няма да обелят. И край.

	- И защо не го направихте?

	- Исках да ви видя лично. А сега мога да наредя да изчезнете.

	Борбата продължаваше, но едната страна явно бе взела превес. Пак.

	- Можете – произнесе кротко Ботев. - И повече няма да чуят за мен. И няма да се поинтересуват – възможно е. Всичко ще остане обаче. Делата, думите, мислите ще останат – включително и вашите. А после? Стиска ли ви? Моля да ми повярвате: хилядолетният опит, включително моят, често горчивият ми хилядолетен земен опит категорично доказва, че безбожието изобщо не помага, когато човек опре до избора стиска ли му или не.

	Никой, никой, дори Ботев не разбра стиска ли му на високия му събеседник. Безсъвестен човек обаче ще се окаже всеки, който би заявил, че поне в момента президентът на Република България не правеше огромни усилия да пребори мрака в себе си.

	Гостът стана рязко да си ходи, сети се, вдигна комично ръце нагоре и се обърна на всички страни, та онези зад мониторите да го видят, че ще мирува. Погледна още веднъж домакина (борбата не стихваше!), разколеба се в първоначалното си усещане, че няма повече работа в този кабинет, седна. Реши пак да опита да помогне на клетника.

	- Така ще е до края ви, ако не го преборите – проговори съвсем тихо, но се чуваше добре. - Сега. В момента. Днес. Утре също. В събота пак. В неделя пак. Другата седмица – пак. Следващия месец – пак. И така, докато се предаде. Иначе той ще ви пребори и краят ще е печален. И близък.

	Президентът слушаше и се разкъсваше отвътре.

	- Покаянието помага. Помага на всички ни. Помогнало е на милиони и милиони души да станат по-светли души, да израснат по стълбата на Светлината. Помогнало е на други милиони и милиони души да се прехвърлят от мрака на светло и да поемат по същата стълба на Светлината. Покаянието при всеки се изразява различно, индивидуално, неповторимо. При вас – вече – следва да се изрази само по един-единствен начин – беззаветно служене на хората за тяхното, а не за своето благо! Покаянието при вас означава да спрете най-сетне с това “аз”, “аз”, “аз”. Чуйте се, постоянно говорите все “аз” “аз”, “аз”.

	Президентът слушаше и полека стихваше отвътре.

	- Само беззаветната служба на народа ви може да ви спаси от печалния край. Беззаветна служба на хората до последния ден на живота ви. Дори да станете портиер в някое селско школо. Дори да метете улиците. Още днес спрете с гъделичкането на егото, с показната надменност, със себелюбието и себелюбуването. Пък и на какво отгоре?

	Президентът дори не помръдна.

	- Служене и покаяние. Покаяние и служене. Душата не се раздира, сърцето не се разкъсва, битката се уталожва, мир, ведрост и огромно, неописуемо удовлетворение бавно изплуват над стихналата безбрежна шир, както светлината надниква сутрин над океанския хоризонт.

	Президентът държеше чашата си с вода, но още не се сещаше да пийне. Ръката му бе спряла да потреперва, очите му едва-едва се бяха прояснили. 

	- Така вече е малко по-добре – рече весело Ботев и пак се надигна. – Кураж, ваше превъзходителство! Желая ви от все сърце да се измъкнете от дупката - за благото на милионите хора, които повече или по-малко са свързани с вас в качеството ви на президент, и за ваше благо. Те и вие сте едно. Всички сме едно. Направете го, измъкнете се! Измъкнете се обаче без злост – никой освен вас не е отговорен, никой освен вас не е виновен за изборите ви. И за досегашните, и за следващите. Макар и всички да сме едно.

	Президентът най-после отпи, чашата някак мъченически тракна на масата. Изправи се и той, рече пресипнало:

	- Сутринта казахте, че ни интересува кой сте, а не чуваме какво говорите, защото е много по-лесно да не ви слушаме.

	- Поласкан съм – учуди се най-искрено Ботев.

	- Доколкото разбрах още от първите ви изявления, не бихте отказали да говорите по националната телевизия. Още ли искате да използвате възможностите й?

	- О, да! – възкликна най-искрено  Ботев. 

	- Използвайте ги тогава.

	- Впечатлен съм – благодари най-искрено Ботев.

	- Екипът вече е подготвил импровизирано студио. Ще говорите оттук, в съседна стая. Ще ви излъчат веднага след обедните новини. Десетминутно обръщение. На живо.

	- Виж ти! – каза най-искрено  Ботев. – И каква е цената ви?

	- Предстоят ни тежки години, Европа е все по-взискателна. Хората имат нужда от насърчение и увереност в себе си. Ще ползвате моето телевизионно време.

	- А предстоят и президентски избори – поклати глава Ботев.

	- Убеден съм, че ще говорите единствено с мисъл за благото на българите.

	- Със сигурност – отсече официално и доста сухо Ботев.

	- Само бих ви помолил да се придържате към версията за идването ви от чужбина.

	- Дори секунда няма да загубя за себе си – заяви още по-сухо Ботев.

	- Дано – отрони импулсивно президентът и сам си го изпроси.

	Ботев присви очи, помълча.

	- Това го запомнете – произнесе замислено. - Утре или още днес следобед, или след минути, когато няма да съм тук и няма да има кой да ви помогне и подкрепи, битката пак ще избухне с нова сила. Току-що завърши наравно. Или почти наравно. Днес, утре, след месец изходът вероятно ще е почти същият, какъвто е бил досега. Но ако след поредния рунд остане поне мъничко незасегната, неомърсена светлина, медитирайте върху нея. Обласкайте я. След следващата битка неомърсената светлина ще е повече. Пак медитирайте върху нея, пак я обласкайте. После пак. И пак. Битките ще идват, ще се редуват, ще връхлитат, а вие медитирайте върху светлината си. Тя ще ви спаси. А ако имате късмет и сте упорит, един прекрасен ден ще разберете, че вие сте само светлина, а това тук е, за да си чешете скапаното его.

	Бяха стояли прави поне пет минути.

	Дякона все така си гледаше настрани. Ботев пое въздух, отвърна взор от другаря си и направи явен знак към невидимата охрана, че всичко е наред.

	Президентът излезе бързо от унеса си, протегна отдалеч ръка да се здрависа за довиждане с госта си, произнасяйки високо дежурна фраза. И Ботев направи крачка-две насреща му, стиснаха си ръцете.

	- И аз на свой ред бих ви помолил нещо – почти пошепна гостът.

	Домакинът се опита полека да измъкне ръката си от менгемето на госта, но не му се удаде.

	- Две неща ви моля. Пак за ваше благо. Свалете портрета на Апостола от стената. Не го карайте зорлем да слуша. Светецът не е длъжен да слуша брътвежите на идиотите, маскарите и подлеците, които се прескачат из тази зала.

	Ръката на президента силно затрепери, ала вътре вече нахлуваха сътрудници, съветници, охрана, та на Ботев му се наложи бързо да я пусне.

	- И второто – пошушна припряно, - изгорете онзи доклад. Такава дивотия!

	Наобиколиха ги, занадпреварваха се да любезничат, да подпитват, да уточняват нещо си. Президентът кимна едва забележимо на един от секретарите си. Секретарят кимна явно и отсечено като войник и веднага пое госта. Подхвана Ботев леко за лакътя и съобщи високо, за да го чуят всички наоколо, че има удоволствието да предложи на изтъкнатия гост да минат заедно в съседна зала, където високия гост го очакват (ха-ха!) чашка ароматно кафе и извънредно красив (ха-ха!) млад екип от националната телевизия. Там с любезното съдействие на господин президента господин Ботев ще има възможността да направи десетминутно изявление веднага след обедните новини. 

	Секретарят не каза “изявление”, а “обръщение към българския народ”, сякаш целият български народ щеше да гледа телевизия в четвъртък по обед. Ама как само звучеше в устата му! Звучеше сладко-сладко като личен подарък от негово превъзходителство президента на Република България за скъпия господин Ботев.

	Скъпият господин Ботев – свеж, ведър, добронамерен, безизкусен – благодари за милия жест, за доверието на негово превъзходителство президента, за гостоприемството, за таченето на българските национални ценности. Стисна ръка на секретаря, без мускулче да му трепне по лицето от внезапната догадка, че тъкмо този бъбрив многознайко е дописвал и редактирал дивотиите в доклада, поклони се леко на негово превъзходителство, който бе застинал във вдървена стойка точно пред портрета на Дякона, и се остави секретарят да го води при младите красавици и красавци (ха-ха!) от националната телевизия.

	Двете момичета наистина бяха много хубави. Русата подреждаше още нещо по масата с цветя. Кестенявата оправяше гънките на националното знаме и забърса невидимо петно по ламперията. Операторът – младок, хубавец и той - бе абсолютно готов. Някакъв по-възрастен мъж се шляеше напред-назад, но Ботев не успя да се ориентира какво върши и дали е от екипа на националната телевизия. “При всички случаи е от някакъв екип” – мина му шеговито през ума, докато се ръкуваше сърдечно с всички, благодареше им и ги молеше да не се притесняват повече около неговите удобства. 

	Ех, какво кафе правеха в офиса на негово превъзходителство…

	Обясниха му с какви знаци ще му покажат, че остават три, две, една минута до края. Изрепетираха и как ще му отброят с жестове последните секунди, преди да го изключат.

	Схватлив беше гостът, моментално усвои всичко. Точно в дванадесет часа и двадесет минути след кратка заставка свидният образ на гениалния български поет и велик национален революционер Христо Ботйов Петков изплува върху телевизионните екрани на десетки и десетки хиляди граждани на Република България, които гледаха програмата на националната телевизия.

	Изплува на живо. Директно. Изплува без никакво предварително огласяване. Което не означава, че Ботевото кратко изявление не бе записано от всички по-значими телевизии; че дни наред не бе излъчвано буквално нонстоп поне по десетина канала на всеки няколко часа; че не го пускаха по всички радиостанции; че не бе публикувано от всички вестници; че не бе качено в интернет; че не се коментираше и анализираше дълго след като него вече го нямаше по българските земи.

	Ала сега беше дванадесет часа и двадесет минути и той още свещенодействаше по българските земи.

	“Добър ден, сестри, братя, дечица.”

	Говореше равно, без да бърза, но изключително гладко, говореше ясно, добронамерено, съкровено.

	“Току-що разговарях извънредно откровено с вашия президент. След срещата ни той бе така любезен да ми предостави десет минути от своето телевизионно време, за което още веднъж искам да му благодаря пред всички вас.

	Десет земни минути са много малко време. И твърде много. Положително ще ни стигне да си поговорим от душа за националния идеал.

	Със сигурност сте забелязали, че когато човек идва отдалеч и на непознато място, видимите проблеми се виждат доста по-отчетливо, отколкото ги виждат хората, за които тези проблеми са всекидневие. Аз идвам отдалеч и днешната България ми е почти непозната като непосредствено лично впечатление. Видях вече много проблеми, забелязах още повече проблеми, досещам се за още и още. Разтревожен съм заради тях и ще се съгласите, че има защо.

	На непредубедения и доброжелателен ваш приятел, какъвто вън от всякакво съмнение сам и аз, прави убийствено впечатление липсата на национален идеал. Абсолютно съм изумен как е възможно цял един народ да живее без национален идеал. Недоумявам как изобщо е възможно съществуването на която и да нация без величав, достоен и ясно формулиран национален идеал. Ала съм принуден да вярвам на очите и ушите си. Тук съм от понеделник следобед и досега нито веднъж не чух някой да спомене тези две свещени думи - национален идеал, камо ли пък някой да спори за него, да милее, да плаче, да изгаря за него. Нито пък видях някъде да пише за него, да се обсъжда, да се развява святото му знаме. Та бил той и по-скромен, светиня му, националният идеал! Та бил той и без знаме!

	Ще ме прощавате, оказва се, че е възможно. Съществувате си без национален идеал, хич не ви и липсва, хич не ви е еня, нищо не ви чегърта отвътре. Боричкате си се за трошиците, кълвете се едни други като гарвани. И въпиете към небето за справедливост. Вашата справедливост...

	Доколкото ми стига умът, липсата на национален идеал беше и няма как все още да не е следствие от липсата на достойна лична идея почти у всеки от вас. И обратното, липсата на национален идеал размива и пречи на всяка личност да оформи в съзнанието си, да развие и да преследва с почтени средства личната си идея. Не би било зле всеки от вас, сестри и братя, да се запита какъв е смисълът, а защо не и каква е целта на живота му. Запитайте се какво мечтаете, какво си мислите сутрин, като се събудите, какво си поставяте сутрин като първостепенна задача. И ще се ужасите от себе си. А ако не го сторите, ако не се ужасите – отново се замислете към какво се стремите и какъв е смисълът му. Сами се замислете. В самота. Честно. Гарантирам ви, че ужасът ще дойде. Ако не на втория, на десетия път. Не се бойте от него. Това е изцелителен ужас, пречистващ. Честит е онзи, който го е познал.

	Мисля си в момента колко от вас днес, този предобед, допреди малко сътвориха нещо с акъл, с ръце, с усмивка, с поглед, с жест, с каквото и да е, заради което някой ближен от сърце да им каже: “Благодаря за прекрасното изживяване! Обичам те.”

	Вместо топли думи обаче вече четвърти ден чувам и виждам отблъскващо мрънкане до възбог. Какво се случи, българският народ ли е най-големият мрънкач под слънцето?

	Сътворили сте пълна бъркотия с ужасите ви. Вместо пречистващия, умиващия ужас от липсата на смислен и одухотворен живот у нас, който ужас би ви стреснал и би довел до коренна промяна на цялата ви национална мислеформа, а оттам и до мощното еманиране на достоен и постижим национален идеал, тук владее и бесува друг, реален, просто стряскащ ужас, който буквално потриса всички мислещи същества. За жалост, много често и ги отчайва. И той, този реален ужас, идва все от оная старата, прастарата отчайваща мислеформа: свестните у нас са луди. Другите – не. Така сте приели. Така сте се примирили. Това е положението. Тука е така. И точка. Мога да ви изредя цял куп люде – мога да го сторя аз, външният, наблюдаващият отстрани и за малко, камо ли вие сами да не можете, - които люде вие считате за нормални, за такива като вас, за всичко друго, но не и за луди. Те са ви образците, те са ви нормата, те са ви водачите, те са ви примерът, на който подражавате. И затуй им гласувате доверие по всякакъв начин. Включително понякога и с обожание. Хей, сестри и братя, примери за подражание, кумири са ви клоуни, палячовци, смешници. Да ме извинявате. И макар че този вариант е масовият, той е много по-безобидният. Има и друг: често изтиквате нагоре, често овластявате усмихнати мазни престъпници с бели ризи и блеснали зъби, овластявате откровени бандити, всякакви измамници, мръсници, всякаква низка паплач. Ето защо и всяка втора дума у вас, в тоя земен рай, е “корупция”, всяка трета – “мошеници”, всяка пета е проклятие. А всяка първа почти – “ужас”. Понеже дълбоко в себе си вие определяте някаква огромна част от живота като някакъв вид ужас. Което, първо, е ужасно, а, второ, не е и вярно. И знаете ли защо? Защото не сте вие, които създавате живота. Нито оная, уж ужасната му част, нито целия живот. 

	Ужасен е не животът, ужасяваща е вашата инертност.

	Моля ви, ако не желаете да вярвате, то поне чуйте и запомнете, че сте безсмъртни души със свои кармични задачи за вършене. Вършенето става тук. Вършенето става сега. И лично. Що се отнася до собствените кармични задачи, вършенето става само лично, единствено лично. Всеки сам и лично. А сборът от свършеното прави общото. Сборът, общото решава общи кармични задачи. Групови. Национални. Свършеното от всеки трупа общото благо. Включително зачева, ражда, отглежда националния идеал. Свършеното от всеки дава кислород, пречиства кръвта, оживотворява националния идеал.

	Никой няма да ви отмени нито личните, нито общонародните кармични задачи. Никой и никога. Някой би казал, че е обезсърчаващо. Аз бих казал, че е справедливо до божественост. Тези справедливи до божественост кармични задачи се изпълняват с воля, с любов и мъдрост, с активен интелект. Изпълняват се с упоритост, със себеотрицание, със служене. И без егоизъм. Без мрънкане.

	Макар и несъвършен, всеки човек е малък бог. Добре е всеки човек да повярва в качеството на своя бог в себе си, тоест в себе си. И още: всеки човек трябва да приеме качеството на бога в себе си. Всеки миг в земна инкарнация е благодатен, но и тежък. И ако човек проумява поне мъничко кой е и какъв е, не му остава нищо, нищо и пак нищо друго, освен да усъвършенства качеството на бога в себе си. С други думи – нищо друго, освен да се самоусъвършенства.

	И слава Богу!

	Сестри и братя, десетте минути изтичат. Моля ви за прошка. От името на… оня Ботев. Задето нарече предците ви идиоти. Гореща кръв, свободен дух, простете му.

	Бог да ви благослови.”

	Ботев кимна на оператора, който му направи знак, че вече не е в ефир, и се вгледа по-внимателно в очите на кестенявата красавица, която преди малко бе оправяла гънките на националното знаме до него. Изправи се, благодари на смълчаните млади хора за отличната им професионална работа и за топлото им отношение към такъв несръчен лаик в телевизионната материя като него. Смълчаните млади хора не продумаха.

	Той хвърли последен взор към кестенявото момиче с ококорените хубави очи и се опита да намери в тях нещо по-различно от пещерния ужас, който я бе завладял, сковал, парализирал цялата. Не успя. Очите излъчваха, издаваха само ужас, самите те се бяха превърнали в ужас. Пак ужасът, вездесъщият ужас. Този път му мина през ума не само проклетият въпрос какво прави тук, но се сети да се запита има ли някаква дълбока и смислена причина да стои до края на седемте дни, вместо да си тръгне по-рано. Или веднага? Не откри каквато и да е по-дълбока и по-смислена причина от думата, която бе дал и на себе си, и публично.

	Обзе го някаква безпределна печал, някакво бездънно космическо състрадание към тези клетници, някои от които правеха каквото е по силите им, но още не успяваха дори да разпознават душите на братята си, носещи им покой, радост и огъня на светлината. Не се усмихна, преди да си тръгне.

	- Хубав ден на всички – проговори глухо и излезе от стаята, или кабинета, или залата, или каквото там го наричаха президентските хора.

	В коридора го очакваха жени и мъже, които бяха излезли, за да го зърнат с очите си. Не бяха много. Подмина ги мълчаливо, като спокойно срещаше погледите им. На голямата площадка срещу президентския кабинет завари друга група. Пак като изпод земята се бе появил Иван Петров. До него пристъпяше нервно и някак безутешно оня президентски съветник с вилата, където готвеха много вкусно. Край него пък с оклюмал вид се мъдреше висшият полицейски съветник. А малко по-назад подскачаше и се въртеше от напрежение секретарят многознайко, когото Ботев бе заподозрял, че е натамънявал щуротиите в секретно-кретено-официалния доклад за лично ползване от президента. Зад тях в рамката на широката врата стоеше самият президент, който явно бе отменил или отложил срещата си в дванадесет часа, за да отдели малко време на националната телевизия. Ботев спря, спогледаха се. Нищо във външния вид на президента не издаваше нито какво мисли, нито какво чувства. Единствен Ботев усети огромната неувереност, стигаща почти до паника, огромната ужасяваща бездна, зейнала в нозете на господин президента: Ботев усещаше как одевешният му събеседник е застанал на ръба на бездната като пред черната съдбовна паст на небитието, което бе зинало да го погълне. Имаше защо да е паникьосан негово превъзходителство президентът на Република България. Вероятно за първи път в блестящата си политическа кариера, доколкото понятия като “политическа” и “кариера” бяха подходящи за смислена употреба в днешната Република България, негово превъзходителство бе изправен пред вледеняващата го необходимост да играе “ва банк”, да рискува всичко. И още - да не може да контролира нито на йота обстоятелствата, създавани и сякаш натрапвани от човека насреща му. Човекът насреща му обаче нямаше възможност да наблюдава очи в очи драмата на президента, понеже му бе кимнал някак до болка небрежно и някак дружески до влудяване и вече слизаше абсолютно сам по стълбите, които водеха към изхода срещу шадравана със стотиците репортери около него и десетките хиляди зяпачи навсякъде зад тях.

	Цялата група хукна по стълбите, а господин президентът се прибра в кабинета си.

	Ботев кротко поиска да се разходи из града, и то по възможност на спокойствие - е, нека да е поне относително спокойствие, - но му бе отказано. Тоест не че го спряха, но категорично отказаха да му осигуряват поне относителното спокойствие. Тоест не че не бяха готови да се опитат да му го осигурят, а изразиха твърдото си убеждение, че опитите им ще бъдат напразни. Съобщиха му, че малка група изявени бизнесмени го кани на неофициален, свободен от светски ангажименти, приятелски обед.

	Ботев доста се учуди.

	- Защо пък бизнесмени? – попита безадресно.

	Президентският секретар демагогски забърбори за огромния интерес, който предизвиква появата на скъпия гост; президентският съветник успя да вметне нещо за някаква свежа гледна точка; висшият полицейски съветник звучно поддакна и той, ала Ботев не ги слушаше, а гледаше право в очите Иван Петров.

	Иван Петров му кимна.

	- Да вървим тогава – рече скъпият гост.

	Той това и имаше предвид - да вървят, но грешеше, разбира се. Вървяха само до вътрешния паркинг, където ги чакаха две лъскави лимузини. Качиха се вътре и по предварително избрания и освободен от пътната полиция маршрут бързо запрашиха към полите на Витоша.

	Ботев пътуваше в една кола с висшия полицай и с президентския съветник, но почти не проговори през целия път, който им отне около двайсетина минути. Осведомиха го каква програма са му подготвили до края на деня, той неопределено благодари с половин уста, но придружителите му така и не разбраха приема ли я и дали изобщо е чул къде ще ходи и какво ще прави. Млъкнаха, мълчеше и той.  

	Мислеше.

	Иван Петров не го подведе. Наистина между малцината господа, които вече се бяха събрали и ги очакваха, нямаше нито един, който дори отдалеч да напомня на ония “бизнесмени” със специфичен външен вид и специфично излъчване, които Ботев вече бе видял на живо в “Хъшовете”. А и Боян му бе разказал вече за тях.

	Тези тук бизнесмени бяха сравнително млади, но зрели хора, които го наблюдаваха наистина с огромен интерес, докато се ръкуваше с всекиго и разменяше любезности.

	- Все си мислех, че ще е по-подходящо да се видя с поети, с писатели, с публицисти – рече им, когато се настаниха.

	Всички се позасмяха.

	- Кой знае защо, струва ми се, че с вас ще ми е по-интересно – добави. – В никакъв случай не гарантирам обаче, че на вас ще ви е интересно с мен.

	Сред всеобщия принуден смях и престорени протести мъжете се поотпуснаха, отпуснаха се и президентските хора, разговориха се.

	Никой не спомена дори с половин дума за телевизионното му обръщение, нито за срещата му с президента.

	Сито се хранеха съвременните български бизнесмени. Пийваха, ала съвсем умерено. Никой не ги гледаше. Никой не им пречеше. Никому не пречеха и те. Отново обядваха в нещо като малък клуб, където освен тях нямаше никого.

	Разговаряха – вярно, твърде накратко и сякаш малко повърхностно – за проблемите на българските предприемачи, за бюрокрацията и чиновническия идиотизъм, за отчайващите неизкореними формалности, съпровождащи буквално всяка новаторска идея, за данъчните недомислия, за моментната тежка и предстоящата още по-тежка конкуренция с утвърдените и богати западни инвеститори, корпорации, пазари, традиции. Въпреки доста критичния тон, който някак не се връзваше със сития обед и марковия алкохол, на масата като цяло владееше духът на рационалния оптимизъм, на деловитостта, на придобитото заслужено самочувствие след преодоляването на толкова и такива огромни препятствия през последните петнайсетина години. Оптимизмът се подсилваше и от радостния факт, че живеещи на Запад истински българи родолюбци като господин Ботев, независимо от разнородните им интереси и занятия, упорито и всеотдайно лобират за националната ни икономическа кауза, с което извънредно много подкрепят и помагат на бизнеса тук, в това число и на конкретния бизнес на събраните около масата бизнесмени. Те, събраните около масата бизнесмени, както и всички техни колеги, много разчитат, разбира се, и лично на господин Христо Ботев, много разчитат той да спомогне с каквото може и иска за делото на родолюбивото българско предприемачество.

	Ботев кимаше с разбиране, усмихваше се, подпитваше едно-друго, уточняваше си, пак слушаше внимателно.

	Над масата още витаеше добре извъртяната фраза за “делото на родолюбивото българско предприемачество”, когато гостът поизвиси глас и рече:

	- Дрън-дрън!

	Дори Иван Петров, който би трябвало поне малко от малко да е свикнал вече с тези обрати в поведението на подопечния си (временно) приятел, трепна и едва-едва побледня.

	В логично настъпилата пауза Ботев обходи съвсем бавно с очи всички лица, поспря за кратко върху лицето на Иван Петров, продължи нататък и се обърна към солидния и изключително възпитан господин, който бе произнесъл извъртяната фраза:

	- Имам огромен проблем с доверието, откакто съм тук. Никой не ми вярва. Почти никой.

	Възпитаният господин само се усмихна притеснено.

	- Не ви ли се струва доста странна срещата ни? Впрочем ще ми кажете ли как ви събраха? На какъв принцип бе извършен подборът? Питам само от любопитство. Нов съм тук.

	- Нямаше принцип – рече внезапно най-младият от всички. Седеше точно до Ботева. - Обадиха ни се по телефона от Стопанската камара и от разни други места. Звънели са на доста хора. Някои приехме.

	- Вие например защо приехте? – насърчи го с усмивка Ботев.

	- Точно като при вас – усмихна се поуспокоен и съседът му. - Само от любопитство.

	Някой не издържа, засмя се тихичко. 

	- Разбирам – каза кратко Ботев и отново се замисли.

	Всички погледи следяха всеки негов жест, дума, реакция.

	- Сега разбирам – повтори след минута. – Мистериозният Ботев не смисля нищичко от бизнес, няма да стане скандал, времето тече, отлагат се евентуалните неприятности… Пък и да хапне, завалията…

	Друг прихна в шепа.

	- Всички ли приехте от любопитство?

	- И от уважение – обади се някой.

	- Нека се уважаваме тогава и да оползотворим времето си – стрелна го Ботев. - Приели сте да дойдете тук от любопитство, от уважение към мен и най-вече за да направите услуга на властта. Не ме интересува нито на коя власт, нито на кого точно.

	Спря, втренчи се пак в солидния и изключително възпитан бизнесмен.

	- В крайна сметка обаче сте тук само заради името и външността ми. Ако се казвах Ботьо Христов и приличах на съседите ви, никой нямаше да дойде, ако ще и самият президент да ви бе помолил.

	Солидният господин намери за уместно само да разпери ръце в знак на пълно съгласие.

	- Странно, нали? Замислете се колко е странно да сте тук, а да ми нямате капчица доверие. Защо сте се доверили - така или иначе - на името и външността ми, а нямате доверие на самия мен?

	Солидният възпитан бизнесмен не намери за необходимо да разпери ръце в знак на пълно съгласие.

	- Бих ви предложил да ми гласувате доверието си. Всички. Нека опитаме оттук нататък да не ми говорите като на разглезена госпожичка, която при това си пада малко тъповата, а да си поприказваме като мъже и от сърце. Доверете се на това, което ще ви разкажа, най-настоятелно ви съветвам.

	Младият мъж едва-едва се попремести по-близо, почти се докосваха с госта. Иван Петров явно и без да се притеснява, се наведе напред, за да чува по-добре, а президентският съветник се прокашля и звучно отпи минерална вода.

	- Постоянно и на всеослушание говоря, че сме едно цяло – започна тихо Ботев. – Горе и долу е едно цяло. Едно. Така че, ако ми се доверите, не бива дори да си помисляте, че горе не се знае какво става долу. Който иска, знае. Която душа поиска, знае. Научава много. Особено ако е причастна към дадени хора, земи, кармични пътища. Което не означава, драги ми господа, че душата страда заради маскарлъците ви. Не, горе няма страдание в земния смисъл на думата. Накратко – душата не страда по земному, но знае. Горе има начин да се знае какъв е халът на България. Повярвайте ми, халът й се вижда от ясно по-ясно, макар и без подробности. Кому обаче са нужни подробностите?

	- Какво се вижда? – попита някой боязливо насред измъчващото всички безмълвие.

	- Достатъчно – отвърна му гостът.

	- Ще ни разкажете ли поне малко… - заекна колебливо друг. - Ние бихме искали…

	- Разбира се – прекъсна го Ботев. – Ако не греша, в това е и част от смисъла на срещата ни.

	Някой му сипа студено бяло вино в чашата.

	- Благодаря – кимна. – Ще раздробя онова, което засяга вас, на части и ще ги градирам според степента на ужаса, който би следвало да предизвикват най-вече у вас.

	Неколцина от бизнесмените бързо се спогледаха с президентския съветник. О, да, всички без изключение бяха гледали Ботевото телевизионно обръщение.

	- Като на длан се вижда ужасяващата липса на почтеност, тоест липсата на почтени правила в тукашния бизнес. Това е най-, най-меко казано. После комай идва наистина ужасяващата корупция – повсеместна, задушаваща, умъртвяваща, корупция на дребно и на едро… И най-накрая идва вашият ужасяващ страх. Страх от всичко и всички. Страх от миналото ви, страх за настоящето ви, страх за бъдещето ви. Страх за всичко. Включително за живота ви. И то с основание, понеже от страх вие дори се избивате. Вижда се идеално, че всичко при вас е все още на глинени крака. Не твърдя, че само вие, вие тук, сте отговорни за непочтеността, корупцията и страха. Всички в тоя бранш сте отговорни, но примирението си е само ваше, лично, индивидуално. Както и кармата, що се отнася до примирението и до още куп неща, си е само ваша, лична, индивидуална.

	Гостът пое дъх, но пак не отпи от виното си. Втренчи се изучаващо в неспокойния секретар на президента и изневиделица го попита:

	- Това за кармата го няма в онзи доклад, нали?

	Многознайкото взе да кърши ръце, да се усмихва и да преглъща.

	- Така че не лъжете поне пред мен – отвърна поглед Ботев, обръщайки се високо към всички. – Не играйте театър пред самите себе си, понеже мене няма как да изиграете и излъжете. Нито ще ви лобирам, нито ще ви придирям. Дошъл съм не да лобирам, а да помогна, ако Господ ме подкрепи да чуете поне думичка от мен, докато съм тук. Дошъл съм не да придирям, понеже не съм аз, който съди братята си.

	Поредните чинии си стояха почти пълни с вкусната изстинала храна. Поредните чаши си стърчаха почти пълни с хубавия истински алкохол. Келнерите не се весваха никакви вече.

	- Ако можехте да усетите какво излъчвате дори на физически план – произнесе гръмко гостът. – И вие тук, а и навсякъде у вас. Преди малко споделих с братята си, че всеки човек трябва да приеме качеството на бога в себе си – продължи по-тихо, защото го чуваха повече от добре. – Сега ме подсещате да ви разкажа за качеството на човешкото излъчване. Впрочем това го пише по разните дебели книги, дето тук никой не ги чете. Та в тях пише, че както планетите поглъщат животворната слънчева енергия и после я излъчват, като добавят в нея индивидуалното и отличителното качество на дадената планета, така и човешките тела вършат същото със същата животворна слънчева енергия. Досущ както и при планетите, физическите излъчвания на хората се различават според качеството на физическите им тела.

	Ботев вдигна неочаквано чашата си, рече проникновено:

	- Наздраве!

	Отпи малка глътка, докато нестройно му отвръщаха. Пийнаха и сътрапезниците му.

	- Вие всички сте интелигентни хора – остави полека чашата си. – Сами можете да си дадете сметка до каква още по-грандиозна степен хората се различават според качеството на духа си, който е част от огъня на Божия дух. Изборът кой как да живее е изцяло личен. Въпросът е интересува ли ви какво остава след вас трайно и навеки. Впрочем всичко остава следа след човека. Остава какво и колко си ял и по колко пъти на ден си преяждал, колко жълтици си натрупал и си отнесъл в гроба, колко ти е бил дебел коремът и колко дебел авторитетът и колко мижутурки и келеши са ти целували десницата я за подаянийце, я за келепирец. Остава и какво добро си направил дори веднъж през живота си. Всичко остава. Но е от значение трайното навеки Онзи ден в хотела, когато се запознавахме – извърна се изведнъж Ботев към приятеля си от външното министерство, – ние с господин Петров поговорихме малко на тази тема.

	Иван Петров – да му се чудиш защо – пак почервеня целият.

	- Бихте ли помолили момчетата да сервират десерта – засмя се гостът. – А после ще ви разкажа нещо весело. За по-нагледно. Ще чуете кое как остава след човека.

	Отдъхнаха, зашумяха, заразлистваха менюта, консултираха се, поръчаха си всеки каквото му душа иска.

	Ботев хапна от великолепния си сладолед, поклати възхитен глава, заразправя с някакъв странен, доста по-различен, по-топъл, но и по-звънтящ сякаш глас:

	- Вероятно не знаете, че Ботевият род има далечно родство с карловчаните Евлоги и Христо Георгиеви38. Отношенията ми с братята не бяха особено топли. С по-малкия, бай Христо, водих дори кореспонденция. Пишех му “милостивий”, “добрий”, пишех му за “добрината и чувствителното ви сърце” и че съм му “предан” и прочие. Молех го да помогне на босия и гладния двайсетгодишен хъшлак, понеже бях изпаднал до страшна немотия – тъкмо тогава живеех в оная букурещка воденица с Дякона, със светеца български. Сигурно сте чували. Няма да ви обяснявам колко и как ми помогна и бай Христо Георгиев, и тем паче брат му, големият чорбаджия, едрият банкер. Няма да ви обяснявам и опакото: как така хем зовях бай Христо “милостивий” и “добрий”, хем зад гърба му го псувах и ругаех, та стигнах в безразсъдното си раздразнение дотам да нарека Добродетелната дружина, дето свърши толкова работа и допринесе толкова добрини на тоя народ, да я наричам, и то публично, в писанията си, “доброядетелна”. Тая същата дружина, която подпомагаше въоръжаването на четите на Панайот Хитов39 и Филип Тотю40 и организирането на Втората българска легия в Белград. Тая същата дружина, която подкрепи толкова читави и порядъчни момчета за учението им, която подкрепяше училищата, читалищата, книжовността.

	Христо Ботев тръсна глава, продължи полека:

	- Та какво остана от нашите смразявания? Нищо трайно, нищо значимо. Остана си, то се знае, кармата ни, останаха нашите си лични задачи за оправяне и оглаждане помежду ни. Никой обаче не го е грижа за тях, а така и трябва, никой не се интересува от моите заяждания или тяхната непреклонност да не помагат на “лудите глави”. Е, какво остана трайно и навеки?

	Изгледа ги всичките, усмихна се леко на Иван Петров, вдигна вежди, позасмя се за кратко. 

	- От тях и най-вече от Евлогия останаха сградата на първия български университет в София, българското девическо училище в Солун, българската болница в Цариград, техническото училище и фабриката за платове в родното им Карлово и още, и още все народополезни дела. Знаете ли какво пише в завещанието си Евлоги? Ето какво пише: „Само надеждата ми, че ще мога и аз да участвам в преуспяването и величието на отечеството ми, ме прави да умра спокойно.“ Та това от тях, от тези велики българи. От мене пък останаха трайно и навеки десетина стихотворения. За другите можеше и да не се мъча. Остана малко публицистика от душа и сърце, каквато и трябва да бъде публицистиката. Останаха “Радецки” и Волът. Толкоз. И пак слава на Господа, че толкова много ни даде да оставим тогава. Тримата… Братята и моя милост…

	Ботев се умълча, потънал в спомените си. Съседът му се размърда неспокойно, поотдръпна се.  

	- Въпросът беше вие какво ще оставите на тоя народ за запомняне – продума след малко полушепнешком, сякаш говореше повече на себе си. – Никой няма да си спомня колко пържоли сте изяли вчера или днес, колко лъскави коли сте сменили и какъв фасон са ви били чепиците. Ще ви запомнят само с доброто. Или със злото, ама това вече е съвсем отделна приказка. 

	Съседът, младият мъж, пак се размърда, буквално потреперваше. Въздъхна трескаво, изведнъж хвана Ботев за лакътя и бързо изговори:

	- Имам малка благотворителна фондация. Направихме я с мои близки роднини. Цяла година вече. Добре че…

	Млъкна насред дума и отново въздъхна някак мъченически.

	Колегите му приеха обаждането му категорично неодобрително. Едни го изгледаха мрачно, други изсумтяха, един дори прихна презрително. Наистина прозвуча двусмислено и дори грозно до неприличие: все едно учителят току-що бе смъмрил целия клас за постоянното немарливо отношение към учението, а някой от учениците бе вдигнал ръка и бе заявил: “Ама аз днес съм си взел боичките за рисуване.”

	Настъпи съвсем кратко, ала неловко, тежко, отвратително мълчание.

	На Ботев обаче не му беше ни най-малко неловко. Той изслуша много внимателно репликата на съседа си, извърна се към него, сложи длан върху ръката му на лакътя си, натисна я да си остане там. 

	- Добре че се реши ли? – уточни.

	- Добре че се реших – кимна човекът.

	Ботев го заразпитва на кого помагат, къде пращат парите, как контролират харченето им. Не отрони нито дума какви са сумите, които младият бизнесмен отделя. 

	Той отговаряше чинно и стегнато, но притеснено до припадък.

	Ботев се сети как да го избави от неудобството да приказва пред всички, вдигна го да се разтъпчат из градината на ресторанта. Когато се върнаха само след минути, лицето му бе изопнато, сурово, мрачно, буреносно. Не седна повече. Благодари на организаторите за твърде полезната – поне за него – среща, за вкусната храна и чудесната компания. Заяви, че току-що бил научил за намиращото се недалеч оттук сиропиталище и че настоява да го закарат там. Веднага. Просто да погледа как живеят дечицата. Тях няма да ги безпокоят, понеже предполага, че сиротите по това време спят следобедния си сън. Ще пътува с младия господин Стефанов в неговата кола. Би се радвал обаче, ако приятелят му Иван Петров го придружи. Разбира се, всеки, който желае, може да дойде с тях. Със същия хем любезен, хем съвършено императивен тон забрани да се предупреждава когото и да е за предстоящото посещение, понеже то било лично и неофициално.

	Настъпи страхотна суматоха. Пръснаха се за малко из двора, включиха си джиесемите, зазвъняха, уговаряха се и отменяха уговорени срещи, обясняваха се и искаха обяснения. Събраха се пак вътре. От името на организирания роден бизнес солидният възпитан господин набързо връчи на скъпия им Христо Ботев някаква плакета и някаква значка като символ за някакви негови заслуги и най-вероятно заради някакво евентуално сътрудничество в бъдеще.

	
След всичко, което си казаха през последния час-два, церемонията изглеждаше най-малко нелепа.

	Претупаха я, стиснаха си ръцете и се пръснаха кой накъдето го теглеше животът му.

	Ботев (по целия път той четеше вестника, който си бе купил сутринта), младият бизнесмен Стефанов, Иван Петров и президентският съветник с крайградската вила заедно с малобройната, но бдителна охрана поеха с четири автомобила към дома за изоставени деца, както се наричаше сиропиталището.

	Впрочем възможно е да се наричаше и другояче.

	Грехота ще е, ако се каже, че Христо Ботев съвсем не беше подготвен за онова, което му предстоеше да види през този донякъде злополучен следобед. Дори да нямаше абсолютно никаква информация за съдбата на сирачетата в бившата си родина (а той имаше някаква информация), Ботев пак трябваше да е извънредно наивен и повърхностен човек (е, грехота ще е и ако някой понечи да обяснява и да доказва, че геният не е наивен и повърхностен човек, а гений), за да не може да си представи след няколко дни престой в тази страна как живеят сиротите в нея.

	И въпреки всичко се оказа, че геният не е напълно подготвен. Тук следва да се споменат две важни обстоятелства, които криво-ляво потушиха страстите и позамазаха, доколкото бе възможно, маскарлъка. Първо, това сиропиталище бе едно от най-приличните в страната. Все пак се намираше близо до София, опасно близо до родните инспектори, до родните началници от най-ниско до най-висше ниво, а и до чуждите делегации и разните там европейски и световни комисари. Второ, децата спяха и не посмяха да ги будят, както гостът бе наредил, та той не можа да разговаря с тях и да ги пита как я карат с парализираните от страх и застинали в изкуствени усмивки-гримаси лелки.

	Но и това, което Ботев видя отблизо със собствените си очи - като условия за живеене, като човешки вибрации, като еманираща енергия - му бе предостатъчно.

	Иван Петров поиска да го успокои – откъде да предположи сиромахът каква глупост ще извърши!, – настигна го и успя да му пошепне, че тука горе-долу се ядва, понеже дечицата и са нахранени горе-долу, и горе-долу са облечени, и горе-долу не се краде много-много, ама само ако знаел на какъв хал са домовете за умствено изостанали деца... Всички без изключение, дори този, дето е съвсем наблизо...

	Ботев, от своя страна, нито имаше желание, нито пък щеше да сколаса да му каже, че горе-долу се досеща за хала - без изключение - на домовете за умствено изостанали деца, защото почти задъхан ги приближи президентският съветник, изгледа недвусмислено Иван Петров да млъкне, покани Ботев в крайградската си вила да си почине, опита се някак си да го заглавика.

	Не би.

	След малко по изричното настояване на Ботев четирите коли се носеха с бясна скорост към намиращото се на половин бясно каране час детско убежище, което би трябвало да бъде еманация на българската филантропия, човеколюбие, човещина.

	Не би.

	Ботев остана десет минути във вмирисаната покъртителна съборетина, в чийто неописуем кошмар вегетираха лишените от стандартния за възрастта им разум клетници. Редно е да не въвеждам читателя в заблуда и ясно да го предупредя, че оттук нататък, че оттук до сетния 167-и час на странната му визитация Христо Ботев вече не беше същият, какъвто беше, преди да дойде в това гнездо на престъпното човешко нехайство, на човешката мерзост, на човешкия духовен разврат, на безбожието. Редно е да се каже още, че за първи път Христо Ботев изпита неподправен, страшен, съвършено автентичен земен гняв, който той не се и опита да скрие. Редно е да добавя още, последно, че еманациите в Република България такава, каквато Христо Ботев я завари в началото на 21-вия век след Учителя на Любовта, вече бяха започнали да влияят на физическото му тяло и да го разтърсват и потрисат цялото.

	На връщане пътуваха малко по-бавно и в пълно мълчание: шофьорът, Иван Петров, президентският съветник, Ботев. Зад тях караше сам и омърлушен младият бизнесмен Стефанов, който в крайна сметка бе станал причина за двете неочаквани и печални посещения извън Ботевата програма. Отпред въртеше синия си буркан, но без да пуска сирената, едната служебна кола на охраната, а най-отзад плътно затваряше колоната другият охранителен автомобил.

	Изглеждаше, че и дума не може да става за някакви светски срещи, за любезни брътвежи, за тътрене по кабинети нагоре-надолу. Толкова по-странно и изненадващо за всички бе бързото съгласие на Ботев да посети някакво радио, на което не му запомни дори името, но се отнасяше комай за нещо старо, класическо – старо, класическо като мене, помисли си той с мрачна самоирония, а после да участва в благотворителен сеанс на телевизионното шоу “Забогатей сега”. Съгласи се бързо и безусловно, тоест почти безусловно, понеже поиска да го оставят да се поразходи преди това из парка. Добре, нека тогава да са двамата с Иван Петров, щом не бива да е сам.

	Точно в четири и двадесет Ботев бе оставен комично бързо и почти незабелязано на алея “Яворов” близо до лятна къпалня, откъдето той пое надолу из алеите на парка. Сянката му Иван Петров – умно, правилно - мируваше до него, а отпред и отзад на деликатно, но професионално премерено разстояние правеше импровизираната си следобедна “разходка” охраната.

	То се знае, забелязаха го веднага. Има си хас!

	Както всеки читател на правдивия ми разказ лесно се е вече досетил, в цяла България и по-специално в град София хората мислеха, говореха, действаха предимно около темата “Ботев”. Фантазираха небивалици, бръщолевеха покъртителни дивотии, скудоумничеха до сладка изнемога, безобразничеха на воля все на същата тема “Ботев”. Мнозина по-честити преживяваха дълбок духовен катарзис пак заради Христо Ботев.

	Всички обаче, всички без изключение, вече приемаха, че го има, че диша, приказва, тук е. Прероденият Христо Ботев ли е, новият Ботев ли е, роднина ли е, не е ли, луд ли е, шарлатанин ли е или шпионин задморски, изпечен мошеник ли е, или е от онези Божи люде, мнозина от тях дори юродиви, каквито хорица обикаляха по тези сурови земи стотици и стотици години в кротките си опити да поочовечат земите – всички граждани до един имаха свое си собствено и най-различно мнение за Ботев, но всеки, всеки вече приемаше появяването му, присъствието му за факт. Удивителен, меко казано, но факт.

	Не ще и съмнение, че единствено срещата на Ботев с президента бе сторила “чудото” с окончателното и вече безусловното му приемане от населението. Слагам “чудото” в кавички, защото това приемане би могло да се стори на някого чудо само ако изобщо не познава някои особености на тукашната съвременна народопсихология. Чудо или не, при цялото по принцип враждебно отношение, при цялата априори неприязън на масата от хората към всякаква официална власт, в страната съществуваше, нещо повече дори - царуваше институализирано подобострастие към институциите. Ругани със злост, проклинани с отвращение, самите институции бяха възпитали със завидно търпение и бяха изградили с възхитително умение институализираното вече подобострастие към самите себе си. Още един удивителен, меко казано, но отново неоспорим факт.

	И в случая изобщо не ни интересува доколко президентът осъзнаваше и дали изобщо осъзнаваше на какви процеси съдейства. Неволю. И още: пак в случая не бива да се преувеличава ролята на президента, понеже ако Ботев бе поканен и се бе срещнал примерно с премиера или пък – тем паче! – с градоначалника на София, личност популярна и емблематична, то резултатът с приемането на Ботева щеше да е същият. Положителен.

	Накратко: всички бяха готови вече да се отпуснат. Щом негово превъзходителство президентът на Република България е приел този Ботев и ги дадоха и в новините по обед как си говорят като приятели, значи човекът не е опасен, не е някакъв извънземен, дето само ни плаши и обърква с щурите си приказки. Значи всичко е наред! Как няма веднага да го пуснат тогава и по телевизията, та и ние да го чуем и видим!

	Така е, всяка Ботева мисъл се коментираше надълго и нашироко. Радиата и телевизиите излъчваха без умора части от сутрешния “брифинг” пред блока на Боян и Виолета, след който мнозина граждани бяха загубили покоя си. Най-обсъжданите – безспорно – думи бяха онези, дето “дължи много на своите водачи и на учителите си, а дължи всичко на Единния Живот”, докато в същото време “безусловно не дължи абсолютно нищо на съвременното българско общество, камо ли пък да му се обяснява”.

	Хм…

	И това бе до обед, до изявлението по националната телевизия. Тогава хората чуха с ушите си и видяха с очите си (или наоколо им винаги и веднага се намираше някой да им преразкаже, че е чул с ушите си и е видял с очите си) как падналият сякаш от небето Ботев е заявил черно на бяло и без да му трепне юнашкото око, че тука “се съществува без национален идеал, тоя идеал хич не липсва на никого”, а всички “се боричкат за трошиците, кълват се едни други като гарвани и въпият към небето за справедливост”. Точно така го бил казал! А после направо тръснал по телевизията, че “вместо топли думи вече четвърти ден чувал и виждал отблъскващо мрънкане до възбог”. И бил буквално попитал “българският народ ли е най-големият мрънкач под слънцето”.

	В което, тоест в истинността на Ботевото питане, всеки желаещ можеше да се убеди, ако си пуснеше която и да е от многобройните радиостанции и телевизии, които непрекъснато излъчваха записа на изявлението.

	Ботевите слова се препредаваха от уста на уста с всичките му украшения, финтифлюшки и нагли измислици, така че треската повиши още повече температурата си, макар да изглеждаше, че повече няма накъде. Имаше накъде. Като добавим огромната информация за Ботев, която се бе натрупала от многобройните му срещи; като добавим личните впечатления на вече хиляди и хиляди хора; като добавим, че постоянни медийни звезди бяха вече не само прочутата репортерка с бенката, нейната приятелка от рецепцията, хотелското ченге, а и семейството на Васко, и лично баба му, която не млъкваше да разправя как нахранила гладния Ботев нощес и едва ли не му предложила да спи у тях, ама нямало къде, и всичките работяги на гара “Пионер”, и събралите се около паметника на Ботевия побратим Стамболов, и хората от пазара, носещ името на опълченеца Димитър Петков, и особено шапкаря и момата насреща му, и така нататък, и така нататък – можем да си представим съвсем бегло и абсолютно повърхностно картинката.

	Бихме могли да се позабавляваме малко с няколко от най-разсмиващите „народни” версии какъв е “истинският” произход на Ботева, но ще се задоволим само с “румънската връзка”. В този полуекшън-полудрама-полусъспенс и пълен нонсенс с доста романтичен и донякъде аристократичен привкус Христо Ботев, геният поет и геният революционер, синът на Ботйо Петков41 и Иванка Дренкова42, се залюбва из Влашко със страхотна румънска хубавица, от която бурна и чиста любов се ражда син хем красавец, хем и копие на баща си, който (бащата) тайно го наглеждал (него, сина) и помагал на хубавицата да го отчува, после – след “Радецки” и Околчица – сирачето пораснало, станало момче като приказка, сетне вече младеж красавец да му се ненагледаш, шестнайсетгодишен отишъл на Запад, там му се губели дирите, но след десетина години писал на майка си, че се е оженил за баронеса или графиня – това вече в навечерието на 20-ия век, като от брака на Ботевия син с баронесата или графинята (и тя впрочем невероятна хубавица) се ражда пак син и пак копие на дядо си, пак хубавец и половина, което копие като истински полубарон ли, полуграф ли се жени за някаква страшно красива виконтеса, която пък му ражда няколко дъщери и най-накрая син – бащата на този Ботев, сегашния. Той, бащата, който между другото е писател ли, поет ли, нещо такова, си се жени за стопроцентова руска княгиня от Романовия род, натурализирана парижанка и май че дори нещо като актриса, и плод на този брак е първенецът им Ботев, тоя, дето го прие президентът и дето наприказва ония неща по телевизията; тоест това си е цял-целеничък праправнукът на Ботев. Е как няма да му прилича! Е как няма да говори български като роден език!

	И така нататък.

	Нека само напомня, че от изявлението на Ботев, когато „наприказва ония неща по телевизията”, бяха минали малко повече от четири часа.

	Ще е несправедливо, направо нечестно ще е, ако не спомена и една много голяма група от българското население, която не се поддаваше на внушенията на никакви официални информации, на никакви неофициални версии, на нищо. Тази група изповядваше веруюто, че “тука има някаква далавера”, че “тука нещо ни пързалят”, и затова чакаше с неприкрито злорадство кълбото да се разплете от само себе си и всички да се убедят, че и “тази работа не е чиста”, както впрочем никоя работа никога и никъде не е била чиста.

	И баста!

	Та да се върнем в парка. Както казах, забелязаха го веднага. Нямаше много хора в този час, но и малцината, които го видяха, успяха бързо да пръснат “новината” чак до Орлов мост и оттам из целия град.

	Звъняха час по час на телефоните на Иван Петров, който поизостана, та да не пречи на госта да си гледа и разглежда. Говореше тихо, почти шепнешком, записваше си набързо и в движение разни бележки в малко тефтерче. Журналистите бяха побеснели. Нищо вече не можеше да ги спре. Обръщението по националната телевизия бе дало картбланш на всички, всички искаха Ботев за себе си. Като не знаеха къде да се обърнат и къде да го търсят в момента, медийните асове звъняха в пресцентъра на президентството, на пресаташето на правителството, във външното министерство, в националната телеграфна агенция, откъдето им казаха, че те самите го търсят Ботев под дърво и камък. От посочените високи институции пък звъняха, “където трябва”, а от “където трябва” се обаждаха често-често на горкия Иван Петров, за да го информират за лавиноподобната медийна агресия, която само Бог знаеше как ще завърши. Всички електронни медии канеха Ботев в сутрешните си блокове, канеха го във вечерното петъчно политическо предаване “Обзор” по националната телевизия, канеха го вестници и списания за интервюта, канеха го интернет вестници и сайтове, канеха го творчески съюзи, научни институти, обществени, благотворителни, стопански организации, канеха го женски дружества и голф-клубове на новобогаташи.

	И други.

	Иван Петров не обезпокои нито веднъж Ботев, докато той говореше за кратко с разни хора из парка. Позволи си да го приближи три пъти, когато бе сам без събеседник, за да му каже, че са се обадили от кабинета на председателя на Народното събрание на Република България и че председателят има честта официално да го покани да говори утре сутринта в десет часа и тридесет минути пред парламента. Щели да му връчат и официална писмена покана.

	Ботев изгледа дълго-дълго приятеля си Иван Петров, мълком кимна.

	След малко Иван Петров отново го настигна и му съобщи, че пак утре го кани на приятелска среща премиерът на Република България. Пак имало и официална писмена покана.

	Ботев пак изгледа дълго-дълго приятеля си, мълком поклати глава. Иван Петров направо зяпна от учудване.

	- Добре де - рече Ботев и за първи път от часове се поусмихна пред клетия си приятел, докато гледаше слисаната му физиономия. - Измисли какво да си говоря с него и ще отида.

	Този път Иван Петров мълком поклати глава и се отдалечи.

	След още малко Иван Петров отново настигна Христо Ботев и му съобщи, че утре го кани на приятелска среща и кметът на столицата на Република България, оня популярният политик и полувсенародният любимец.

	Ботев дори не погледна дълго-дълго приятеля си, а късо го измери и отказа да контактува с въпросния любимец.

	Този път свикващият бързо Иван Петров дори не поклати глава и бързо се отдалечи.

	 След малко ще стане по-подробно дума за времето, а сега да избързам и да спомена, че на Ботев му се събраха да се поразходи сам и в някакво относително спокойствие не повече от десет-петнайсет минути. Увеличиха сръчно охраната, отцепиха цял огромен парцел от парка, но нищо не можеха да направят с хората, които вече бяха вътре в “парцела”. Гостът не позволи да изгонят никого, отговаряше на поздравите и съвършено сам си избра трима души, с които пожела да поприказва по-подробно насаме, като сядаше при тях по пейките.

	Първият бе приятен усмихнат пенсионер. Когато видя, че Ботев свърва към него, той почти младежки скочи на крака, протегна отдалече ръка да се здрависат. Ботев му се представи (оказа се, че е излишно) и веднага го попита как му се отразяват на нервите липсващите метални букви в имената на бележитите българи, с чиито бюстове и паметници бе украсен огромният парк.

	- Възмутен съм! - отговори съвсем честно и прямо пенсионерът, но продължи да се усмихва.

	- Вярвам ви. А ей там край естрадата от рождената година на Хаджията43 липсва четворката.

	- Възмутително!

	- Пак там ги няма дори главите на маестро Атанасов44 и Панчо Владигеров45. Само постаментите им стърчат. Помислих си колко ли трябва да обичат музиката людете около естрадата, та да крадат главите на музикалните си гении.

	- Възмутително!

	- А на изхода към алеята насам в тревата е положена плоча: „Тук ще бъде издигнат паметник на великия българин Борис Христов46.” Нямаше дата. Отгоре някой е написал: „Кога?”

	- Възмутително!

	- Вярвам ви.

	- И още колко неща, да знаете, ми късат нервите!

	- Вероятно и причудливият факт, че кошчетата за отпадъци са почти празни, а алеите и тревата не се виждат от боклук? – предположи тихо Ботев.

	- Абсолютно вярно! – каза разпалено пенсионерът, вече с напълно сериозно, дори сурово смръщено лице.

	- Има обратна пропорционалност между буквите и боклука в кошчетата.

	Пенсионерът се поотдръпна; помъчи се да го направи незабелязано, от което движенията му се получиха още по-несръчни.

	- Не се страхувайте – пошепна Ботев и високо добави: - Колкото повече букви липсват под бюстовете, а и колкото повече липсват и самите бюстове, толкова по-малко боклук ще има в кошчетата. Понеже всичко е свързано.

	- Ами… - отрони възрастният човек.

	- Четохте ли, че са ограбили и опустошили семинарията край Черепишкия манастир? – почука Ботев по вестника в ръката си.

	- Гледах по телевизията - кимна пенсионерът.

	- И тук има обратна пропорционалност. Колкото повече букви и бюстове крадат, толкова по-малко керемиди ще останат от семинарията. Накрая камък върху камък няма да остане. Понеже всичко е едно.

	Ботев се заслуша в пресекливото дишане на човека.

	- Как мислите, възможно ли е внук ви да е изкъртил някоя от буквите под бюста на бай Петко Славейков? – попита.

	- Внук ми учи в Америка! – почти подскочи събеседникът му.

	- Добре прави. А преди да иде в Америка, дали е могъл да изчегърта някоя и друга буква?

	Пенсионерът не знаеше какво да отвърне, помисли, помисли, измисли го, рече отривисто:

	- Това циганите го правят!

	- С буквите ли?

	- Да.

	- А с кошчетата?

	Пенсионерът помисли, нищо не измисли, замълча.

	- А със семинарията? А с всичко останало? С всичкото, дето е едно?

	Човекът го погледна безпомощно.

	- На ваше място щях да се боря да сложат обратно буквите – прегърна го Ботев през раменете. - Измислете някаква акция, създайте някакво движение, да речем: “Буквите на достойните – по местата им!” “Главите на културните светила – по местата им!” Внесете петиция, искайте оставката на разните паркови началници, заплашете кмета, лейте букви, сечете гранит, направете нещо… И си възпитавайте децата да не крадат буквите по паметниците! И главите на паметниците! Иначе е грехота да крещите по празниците какви сте българи и как милеете за българщината. И вие, и децата ви, и внуците ви. Всички вие, врякащите пишманпатриоти.

	Стана и си тръгна.

	Вторият човек, когото Ботев избра да си побъбрят, докато гъстата вече охрана се суетеше около него, а отвсякъде го зяпаха хора, хора, хора, изнервени от невъзможността да го приближат, бе над четиридесетгодишен мъж с оплешивяваща глава и малко смешни очила – стари, поразкривени на гърбавия му нос, позацапани. Приличаше на отвеян, но не беше отвеян.

	Човекът се взираше се в Ботев с неприкрито любопитство, изучаваше всяка черта по лицето му, без ни най-малко да се притеснява - поне видимо. Ботев усети, че харесва този странен тип. Не можеше да си отговори защо, но му допадаше колко волно се диша край него.

	- Не трябваше да се извинявате – проговори високо плешивият.

	Засмя се, посочи с ръка охраната, зяпачите, които съпровождаха отдалеч солидната група цивилни млади мъже с Ботев и Иван Петров по средата, посочи неопределено надолу към Орловия мост.

	Ботев вдигна рамене.

	- Вие сте умен човек – втренчи се мъжът в очите му. – Положително сте се убедили вече, че ний сме си все същите идиоти.

	- Не е вярно – каза Ботев.

	Сега пък плешивият вдигна рамене, имитирайки го.

	- Искам да попитам за някои неща някого, когото най-вероятно повече няма да видя. Мога ли да попитам вас?

	- В целия парк няма да намерите по-подходящ. – Мъжът разпери комично ръце и весело добави: - Аз съм свестен, луд и откровен. Понеже съм свестен, считат ме за луд, което пък ми дава възможност да бъда откровен. Питайте!

	Ботев ясно почувства как настроението му се подобрява, как чистата радост пак запулсира в жилите му.

	- И на мен ми се стори, че направих добър избор – промърмори шеговито.

	Събеседникът му само сведе глава.

	- Защо вярвате на най-големите измамници? Един от тях дори си го направихте министър-председател, без да го познавате!

	- Лесен отговор. Защото обещават най-малко усилия срещу най-много рахатлък и даже далавера. Въпросният бивш премиер обеща всичко срещу нищо.

	- Благодаря. Как си обяснявате, че за три и половина ваши земни години едни и същи хора - с едно и също непроменено индивидуално мислене - последователно посрещат с хляб, сол и цветя две смъртно враждуващи армии, и то искрено ги посрещат, от душа?

	- Лесен отговор. И двете армии са носели на танковете си не освобождение, както са ги лъготели дедите ни, а освобождаването от отговорност. Плюс много надежди за рахатлък и за лесна и ненаказана далавера.

	- Благодаря. Как така според вас през оная ваша 44-та година на 20-ия век след Учителя на Любовта, а и по-нататък, разбира се, милиони хора са обичали, и то искрено, от душа са обичали тъмни, черни души, които са убивали нощем деца и жени?

	- Лесен отговор. Убивали са не техните жени и деца. При това нощем. Човек си спи, не вижда, не чува.

	- Благодаря. Сутринта нали разговарях с президента ви…

	- Честито – вметна плешивият.

	- Да, интересен субект. Не го попитах лично, понеже не ми се слушаха глупости. Как мислите, каква е причината над половината народ да го избере за президент тъкмо пък него, дето е отишъл да открие паметник на един от ония, на оня, нещастника, който също е убивал нощем деца и жени? Дори им е бил началник на убийците!

	- Лесен отговор. Над половината от народа, който си го избра, щеше да постъпи по същия начин. Първо откриваш паметници я на тато, я на дедо, за да издигнат кандидатурата ти за президент, а после забравяш не само какво си откривал и закривал, а и майчиното си мляко.

	- Благодаря – рече за предпоследен път Ботев и пак си помисли колко вярно и колко дълбоко разбираше Боян нещата, които му бе разправял през нощта. – Вероятно не ви е лесно да живеете тук?

	- Никак не ми е лесно - отвърна все така откровено човекът.

	- За живота не знам, но отговорите наистина не ви затрудняват никак.

	- Питал съм се, отговарял съм си.

	- Луди ли сте? – продума много тихо Ботев.

	- Да – засмя се от сърце плешивият. – Отдавна. И свестните, поете, и безсвестните. Всички сме луди. Няма как да не си луд, щом си тук.

	- Благодаря за обръщението. Знаете ли, напоследък чувам твърде интересни мнения за свестните и лудите.

	- Луд народ – интересни мнения! – изтърси събеседникът му.

	Ботев не се сдържа, засмя се.

	Плешивият внезапно се наведе към ухото му и весело му пошепна:

	- Толкова сме луди, че дори не можахме веднага да схванем кой откъде и защо е пристигнал. То и сега деветдесет и девет процента не схващат.

	Отдръпна се и свойски му намигна.

	Ботев се заинтригува още повече. Около този човек просто физически ухаеше, той просто излъчваше от порите си някаква странна, невероятна ведрост и пълно спокойствие, които бе невъзможно да допуснеш, ако се заслушаш какво говори.

	- Странно, ще остана с усещането, че сте оптимист – рече простичко Ботев.

	- Умен човек – правилни усещания – потвърди плешивият; очите му сияеха.

	- И на какво отгоре? – наблюдаваше го внимателно Ботев.

	- Изпитвам пълно удовлетворение и се изпълвам с оптимизъм за бъдещето на всемира, откакто лека-полека припознавам вездесъщите закони на Вездесъщия – бавно произнесе мъжът. – Един от тези закони гласи: “Всеки народ заслужава собствената си съдба.” Има обаче и друг благ закон: „Всяко стадо заслужава собствената си лудост, ала всяка овца все някога ще се завърне в кошарата на Отца си.” Бог е с нас.

	Очите му още сияеха, но бе съсредоточен и някак утихнал, докато чакаше репликата на Ботев.

	- Какво вършиш, друже, когато си на кеф? 

	- Драскам, задрасквам.

	- Значи – колега.

	Човекът избухна в такъв бурен и висок смях, че част от охраната хукна към пейката.

	Ботев ги спря с жест, събеседникът му спря да се смее.

	- Сполай ти, колега, добре си побъбрихме – рече Ботев.

	- На теб, поете, само светлината ти е колега – рече мъжът, стана рязко, изведнъж дълбоко се поклони почти доземи, попипа голото си теме, сякаш да се убеди, че си е той и главата му си е на мястото си, обърна се и се отдалечи с някаква такава смешна, крива, отнесена походка.

	Третият човек бе млада жена, чието малко момченце играеше насред красив детски кът, но с нея Ботев почти не успя да разговаря. Жената четеше книга, и то четеше вглъбено, така че не забеляза приближаващия млад мъж, както не забелязваше и все по-причерняващото лятно небе отгоре й.

	- Добър ден – поздрави Ботев, сядайки до нея на пейката. – Скоро ще вали – осведоми я веднага.

	Жената вдигна глава, готова да изругае натрапника, видя кой е натрапникът и най-натурално изкрещя. Ботев изучи набързо лицето й на хубава, здрава, измъчена, неудовлетворена, озлобена млада българка.

	- Познат съм на президента – засмя се той. – Просто минавах. 

	- Божичко… – изхленчи жената, но поне спря да пищи.

	- А нямате чадър.

	Чак сега майката вдигна глава нагоре, където облаците се сливаха вече в плътна черна маса. Птиците в парка замлъкваха, някъде далеч дори пригърмя.

	- Как се справяте? – кимна Ботев към детето, докато тя го викаше да дойде веднага.

	И тук тя се отприщи внезапно и го заля с водопад от оплаквания, като смогваше и да приказва, и да ръкомаха изразително, и да облича якенцето на слисаното и доста огорчено от скоростното прибиране дете, и да го гълчи, че вече са му мръсни панталонките, и да му събира играчките в голям плик, и тя самата да пъха в чантата си книгата, очилата, цигарите със запалката, соленките – всичко това едновременно с пороя от думи. Естествено цялата градушка можеше да се обобщи в магическите по тия земи две думи: днес да отглеждаш дете в България е ад и ужас. А също така ужас, ад! 

	Всеки момент щеше да завали.

	Ботев стисна ръката й, после още по-здраво, пороят секна точно така внезапно, както бе ливнал.

	- Като дете помните ли - попита я той, като леко отпусна хватката - баба ви по майка някога да ви е разправяла кога дядо ви е бил безработен, вземала ли е детски надбавки, колко пари е имала за дрехи или за обувки, за ядене или за почивка, какви заеми са връщали и каква каруца са карали?

	Просветна, изгърмя по-наблизо.

	- Имате ли детски спомени майка ви да ви е занимавала каква е скъпотия, какъв трудов стаж й тече, докато е в майчинство?

	Момченцето бе отворило широко устица и жадно следеше с очета как чичкото държи мама за ръката и я разпитва, а мама кой знае защо не му отговаря.

	- Не приказвайте тия неща пред него, защото те всичко усещат, а тия неща нямат никакво значение.

	Ботев се надигна и махна към Иван Петров да се приближи.

	- Единственото, което има значение и тъкмо затова остава вовеки, е безусловната и всеотдайната любов, в която ще потопите този юнак. – Наведе се, разроши къдрите на юнака, добави тихо: - Вие го обичате, значи всичко, ама всичко, абсолютно всичко е наред. А другото е от лукаваго, та затова е и толкова неприятно и досадно понякога.

	Иван Петров притича заедно с младеж от охраната.

	- Господин Петров е мой приятел – рече подчертано вежливо Ботев на окончателно обърканата жена. – Той има удоволствието да ви подари чадъра си.

	Тя смутено запротестира, заобяснява, че живеят наблизо, че ей сега ще се прибере, но Ботев настоя да вземе чадъра.

	Жената благодари с половин уста и забърза към Орлов мост, а Ботев седна точно там, където тя бе седяла одеве.

	 - Щом завали, тръгваме – вдигна глава към приятеля си. - Само малко да погледам, малко да попипам капките и съм на разположение.

	След минута-две ливна като из ведро.

	А сега (мимоходом) за времето.

	От една страна, валеше, както в столицата на България вали всяка година през юни и в началото на юли. Нищо ново, нищо особено. Освен че валеше повечко от обикновено. Когато валеше.

	От друга страна, времето летеше, както си летеше още от началото на правдивия ми, макар и малко странен разказ. Летеше все по-бързо, отлиташе неизвестно къде, на негово място летеше идващото ново време, отлиташе и то, времето някак се сгъстяваше, някак се уплътняваше, при това необяснимо бързо и причудливо огромно, обемно, многотонно, натрупваше се на тежки грамади, които – едва струпали се – вече отлитаха, отлитаха надалеч и идваха нови камари време, така че само за часове, само за минути в правдивия ми разказ се случваха събития, развиваха се процеси, които иначе отнемат дни, седмици и месеци, а на хората им се струваше, че всичко с Ботев е започнало отдавна-отдавна и че той е сред тях Бог знае откога. Ала нямам избор, както и досега ще следвам правдата, читателю, без да ни интересува как тя се вмества в кондензираното време.

	Толкова за времето. 

	Тълпата зяпачи не само не се бе разбягала под проливния летен дъжд, но и се бе поувеличила малко, понеже имаше защо. Та поне в тоя момент съществуваше ли нещо по-пикантно и по-възбуждащо в тази скучна – откровено да си го кажем – държава от седящия на пейката в Борисовата градина Христо Ботев, който се радваше като малко дете на дъжда, размазваше с шепи водата по брадата си и щастливо се усмихваше под дадения му голям чадър, докато наоколо му се маеха и нервничеха - някои съвсем без чадъри - цял взвод ченгета и всякакви!

	Ботевото “малко” се оказа дългичко. Гледаше си, попипваше си капките. Никак не му се ходеше в онова радио, дето не му запомни и името. Предварително чуваше сякаш какво ще го питат, а му се говореше вече само от душа. Не че досега не бе говорил винаги от душа, особено пък с Иван Петров и Боян Райков, ала му се искаше да ги чуе гласно какво мислят, как смятат, че живеят, къде смятат, че отиват. И защо. Искаше му се обаче да види още и от публичния живот в тази страна, да го усети още по-добре, да го разбере, ако успее. И изведнъж осъзна – там, под дъжда, докато се усмихваше щастливо, - че времето му изтича, че една седмица няма да му стигне. Това обаче не го притесняваше, защото необичайната му и напълно доброволна инкарнация не преследваше никакви кармични задачи. А мисълта къде се прибира го изпълваше с вълшебно блаженство.

	Ботев нямаше идея колко генерално грешеше, илюзорно смятайки, че поне приблизително знае какво го очаква тази вечер из медиите. Просто да му е, понеже геният наистина си нямаше никаква представа като как изглеждаха някои деликатни аспекти на земния живот в специфично българския им съвременен вариант и по-специално еротичният ли, да кажа, или направо сексуалният аспект на земния живот. Публичният сексуален аспект. По-конкретно медийният сексуален аспект на живота в днешна България. Да-а-а.

	Макар че може би си заслужава от чисто познавателна гледна точка, но ще се въздържа от изкушението да предам пикантните подробности от четвъртата българска вечер на Ботев. По-важното обаче все пак ще възпроизведа - отново и отново в името на правдата.

	Качиха го в друга (пак хубава, пак лъскава) кола, отидоха бързо в онова страхотно разкрепостено радио. Темата на многократно обявения пред слушателите разговор (Ботев така и не научи по пътя за какво ще му се наложи да приказва, понеже решително не поиска да се подготвя предварително) се оказа революционният стил в поезията от втората половина на 19-и век. “Нещо като за ретро-революцията в тогавашната поезия”, както се изрази водещата, докато бъбреше, влизайки след него в студиото. Понеже нали и той е малко нещо ретро. Тоест не той, а името му. Тоест не точно неговото име, а името на Ботев, роднината му. Тоест не точно самото име, а самият Ботев, роднината му, поетът де, е ретро.

	Точно така обаче и го представи все пак на слушателите си - като малко нещо ретро, продължавайки да се лигави със същия сладникав тон на иначе хубавия си глас и да се държи по същия фриволен маниер пред включения микрофон, както си говореше и както си се държеше и преди да го включи.

	Ботев ахна наум.

	За съжаление на огромната аудитория нищо не се получи от разговора на живо. Ботев говореше, по-скоро се опита да поговори, че националната революция никога не е била и не може по същността си да бъде ретро. Опита се и да представи гледната си точка за огнената поезия, която буди хората за подвиг в името на свободата. 

	Приказваше в трето лице за Ботев – той, той, той.

	Водещата издържа на тая скука за разните свободи, за разбудените от съня си робски души и прочие баналности не повече от две-три минути, като не млъкваше да вметва “ах”, “ох“ и “нима”. После го прекъсна и го попита как би тълкувал връзката между любовта и революцията, а защо не и направо между секса и революцията, която връзка Ботев (онзи, предтечата) така добре бил възпял в “До моето първо либе”, “Пристанала” и особено в “Ней”. Тоест не връзката точно, а в смисъл отказа от любов, а защо не и направо от секс, у лирическия герой. Тоест не просто отказ от секс, а отказът от секс в името на революцията. Тоест не отказът от секс в името на революцията, а в името на революцията да се лишиш от секса.

	Беше се подготвило момичето с хубави въпроси, пиперлии.

	Ботев пак се потресе наум.

	- Трудно – отвърна.

	- Тоест? – изчурулика водещата.

	- Трудно бих тълкувал както връзката, така и отказа.

	- О, да, това е един труден отказ – произнесе дълбокомислено младата жена, която явно проявяваше пълно разбиране за трудността на отказа от секс – дори и в името на революцията. – И все пак? – подкани го тя настоятелно.

	- Позволете ми да се въздържа да тълкувам Ботевата поезия точно в този й аспект – помоли гостът, а домакинята благосклонно му разреши, обявявайки реклами.

	Една от рекламите накара Ботев да се втрещи за трети път. “Аз съм Тео – рече делово младежки глас, който явно, демонстративно подчертаваше, че в България всички знаят кой е Тео (като изключим, разбира се, Христо Ботйов Петков). - Ако искате половинка – клуб “Порно” в четвъртък. Ако не – пак клуб “Порно” в четвъртък. Игри, награди, всичко, както си му е редът. Важното е да сме в порното, така да се каже.”

	- Може ли да попитам? – обади се Ботев.

	- Да – отвърна усмихната домакинята му, докато си преглеждаше сценарийчето, написано на листче.

	- Какъв е редът в “Порно”-то освен игрите и наградите? – попита той.

	Тя не го разбра.

	- Този Тео каза, че там всичко било, както си му е редът – обясни й той.

	Тя го разбра.

	- Абсолютно! Точно така е! – рече сияеща. – Купон, та дрънка!

	Едва ли обаче би могла да му разкаже в подробности какъв е редът, помисли си той, понеже блокът с рекламите щеше да свърши.

	- А какво означава “да сме в порното, така да се каже”?

	Тя прихна, а той я загледа открито в лицето, в шията, в откритите й прекрасни гърди.

	Беше руса, привлекателна, пищна, беше бивша мис “монокини” на лятната къпалня “Княгиня Мария-Луиза”, което Ботев естествено не знаеше, бивша любовница на една много важна държавна личност, което Ботев естествено също не знаеше, както не знаеше кой е Тео, както не знаеше впрочем, че тази вечер съдбата ще му даде възможност да надзърне и в примамливите кътчета (в розово) на клуб “Порно”, където всичко е, както си му е редът.

	Водещата се заливаше от щастлив, действително радостен смях, докато го гледаше как я гледа.

	Ботев също се позасмя, докато ставаше.

	- За мен бе изключително преживяване да се запозная с вас – рече. Не я лъжеше, каза й самата Божа истина. И добави, без повече да я поглежда някъде другаде освен в очите: - Ще ме извините, но бързам. Тук съм за малко, а имам да свърша още толкова неща.

	Така и никога не научи извинила ли го е, но слушателите научиха, че важни и извънредни ангажименти, свързани с официалната част на престоя на високия гост, са му попречили да остане по-дълго и се е наложило бързо да си тръгне.

	Долу пред радиото му сервираха някои изненадващи промени. Иван Петров си бе отишъл, без да го предупреди. Цялата охрана също бе изчезнала барабар с колите си – то се знае, пак без да го предупреди, - с изключение на мълчаливия млад човек на предната седалка и мълчаливия шофьор зад волана. На задната седалка обаче го очакваше миловидна брюнетка, която очевидно много се смущаваше, ала не искаше той да го забележи, понеже в инструкциите й не влизаше да е смутена. Вероятно затова още от самото им запознанство взе да се държи според представите си за свободно и непринудено общуване, от което смущението и притеснението й още повече личаха. Казваше се Добринка и комай наистина бе добросърдечна жена, ако и ние подминем с добро сърце поизкълчените й представи за свободно и непринудено общуване.

	Отгоре им плющеше несекващият дъжд и капките приятно, уютно, интимно потропваха върху покрива на лимузината.

	С широк свободен жест Добринка връчи на Христо Ботев цял куп пликове с официални покани от най-висши до по-нисички институции, както и принтиран на луксозен лист списък с евентуалните му ангажименти за утре.

	- Прегледайте го и ако с нещо не сте съгласен, ще го отменим веднага.

	Той прегледа предложенията и прие да участва на живо в сутрешния блок на една от най-гледаните частни телевизии с национален обхват; после да посети парламента и да говори пред депутатите; вечерта да бъде специален гост на седмичното политическо предаване “Обзор” на националната телевизия.

	- Мисля, че засега това е достатъчно – усмихна се на Добринка и й върна листа заедно с купчината покани. – Убеден съм, че ще изникнат още неща и ми се ще да разполагам с малко време да се подготвя.

	- Разбира се – каза сухо тя с желанието да прозвучи непринудено.

	- Ще ми простите нетактичността – поде той, - но бих искал да знам случило ли се е нещо с господин Петров.

	- Отиде по работа – отвърна бързо жената с желанието да прозвучи небрежно. – Пък и да почине малко – допълни почти разкрепостено.

	- Чудесно!

	- Ако не възразявате, тази вечер ще ви придружавам аз – засмя се почти леко и почти свободно Добринка.

	- Очарован съм – отвърна Христо Ботев като истински французин, какъвто неведнъж му се бе случвало да бъде, а тя се опита незабелязано да въздъхне. – И вие ли сте от външното министерство? – стрелна я внезапно той.

	- Нещо такова…  

	- Искам да ви доверя нещо лично на вас – каза весело той и малко сниши глас; младежите отпред обаче великолепно го чуваха. – Всички министерства са едно. – Наведе се леко към нея и й сподели: - Всички министерства са едно цяло. 

	- Мислите ли? – поотдръпна се тя към вратата.

	- Мисля – изправи се той. – Така че поне за мен е без значение от кое министерство сте. Приемам ви такава, каквато сте. Независимо от министерството ви.

	- Ами да потегляме, чакат ни! – рече Добринка и шумно изпусна дъха си.

	Мълчаливият младеж и младежът зад волана се бяха извърнали и следяха разговора между Добринка и Ботев с все по-озадачен израз върху лицата си. Със същия озадачен израз продължиха да следят и тишината, нарушавана от почукването на дъжда по покрива. 

	- Момчета, дамата каза да потегляме – обади се Ботев от ъгъла си.

	Двигателят запали тихо и равномерно и колата пое към благотворителния сеанс на изключително гледаното телевизионно шоу “Забогатей сега”.

	Наближаваше шест и половина.

	Милата добра Добринка, която през целия път води с относителен успех лек светски разговор за дъждовното днес време, за впечатленията на Ботев от града и по-специално от архитектурата му, за онзи извънредно запомнящ се случай, когато младо момче спечелило май двадесет и пет хиляди лева в “Забогатей сега”, понеже било страхотно интелигентно, и на други леки и светски теми, прояви чудесен фин такт: запозна набързо “подопечния” си с водещия на шоуто и си седна на определеното място в публиката. За разлика от нея с професионално поизкривените й представи за свободно и непринудено общуване водещият Мики имаше наистина свободно и непринудено поведение в съвременния му български публичен вариант, което поведение обаче не дразнеше, стига човек да имаше вкус към новия български тип свободно и непринудено публично общуване.

	На Ботев му липсваше такъв вкус, но също не се дразнеше. Ако някой го попиташе, щеше да отговори точно и определено защо още преди час настроението му внезапно се бе подобрило: заради онзи странен, умен, плешив, очилат българин в парка. Така че сега му беше весело, забавно, леко. Впрочем и водещата в радиото го бе развеселила, и Добринка от незнайното министерство - “нещо такова” като външното - го бе отпуснала с ненатрапчивото си полицейско присъствие, и този шоумен Мики доста го забавляваше, докато го подготвяше за шоуто си, докато му обясняваше за кого и къде ще отидат спечелените от Ботев пари, докато още на втората дума някак от само себе си взе фамилиарно да го нарича “Ице”: Ице това, Ице онова, това са, Ице, компютрите, идеално се оправяш, публиката, Ице, знае кога да ръкопляска, ще те снимаме на запис, Ице, а ще го излъчим целия утре вечер, и то без да режем нищо, Ице. Честно бе, Ице!

	Водещият Мики си разбираше превъзходно от работата, защото от години водеше различни шоупрограми и ги водеше с безспорен и шумен успех, но сбърка, що се отнася до днешния запис и утрешното излъчване. Ръководството на телевизията спешно реши да започнат да излъчват пълния запис на състезанието с Ботевото участие, докато той още “играеше”, с разлика в реално време само по-малко от час, но затова ще стане дума по-късно.

	Мики представи Христо Ботйов Петков като родственик на гения, като богат българин, живеещ в чужбина, като крупен предприемач и виден меценат на изкуствата, дошъл да види родината си с цел да я опознае и обикне (ха-ха!), а защо не и да инвестира тук, след като я обикне (ха-ха-ха!!!), и разни такива врели-некипели.

	Светнаха някакви сигнални светлини, публиката заръкопляска.

	Ботев се смееше в чудесното си настроение.

	- Чудна страна! – потвърди.

	- Прекрасна!

	- Алиса би се чувствала тук у дома си.

	- А така те искам, Ице! - избухна Мики в специфичния си бурен смях, отработено скочи и се протегна през стъклената масичка да стисне ръката на Ботев.

	Публиката пак заръкопляска.

	- И няма значение аз какво говорих за себе си тези дни – рече веселот. – Важното е вие как ме представяте.

	- Така е, Ице! – възкликна очарован домакинът. – Време е за шоу. Да играем! Сега!

	Заиграха и за няколко минути Ботев спечели петстотин лева, отговаряйки на първата серия от пет въпроса, кой от кой с по-елементарни отговори.

	Мики съвсем се отпусна, шегуваше се, каламбуреше според въпросите, които излизаха на екрана, беше в стихията си.

	И публиката се повъзбуди, развесели се, взе да се държи по-естествено, по-адекватно, заучаства по-активно в диалога, в шегичките, в често пошлите двусмислия, но атмосферата бе задушевна, топла, приятелска.

	Ботев отговори на въпросите за хиляда и хиляда и петстотин лева, без да се затрудни ни най-малко, макар че се отнасяха за съвременно кино и за футбол. Разполагаше с “жокери” за помощ: помощ от публиката; да се обади на приятел (предварително бе посочил само Боян Райков, понеже не знаеше телефона на Иван Петров); да поиска компютърът да унищожи два от трите неверни отговора. Дотук не му се наложи да ги използва, но и Мики не му го предложи, защото нямаше повод.

	Прекъснаха за секунди, водещият обяви реклами, продължиха веднага, но се престориха, че все едно предаването е директно и са изчакали блока с рекламите. 

	Ботев не се замисли изобщо какъв е отговорът на въпрос в областта на икономиката (за две хиляди лева) и обра овациите и на Мики, и на публиката.

	- Предприемачът си е предприемач! – обобщи с изразително разперени към камерите ръце водещият.

	- Предприемам наистина това-онова – каза простичко Ботев и кой знае защо предизвика взрив от спонтанни аплодисменти и смях.

	- Не е ли сладък? – изтърси Мики.

	Никой не му репликира на очевидно реторичния възклик.

	- А сега въпрос за две хиляди и петстотин лева! – обяви домакинът, който постоянно повтаряше къде и за какви благородни каузи щели да отидат спечелените от госта му пари.

	Играещият Христо Ботев прочете внимателно условието, видя уловката, сбърчи великото си чело, видимо се напрегна да съобрази.

	- Жокер? – обади се водещият. – Можем да се обадим на приятел.

	- Имам много малко приятели тук, а и без това доста ги безпокоя – поклати глава Ботев и посочи правилния според него отговор.

	- Ще обясниш ли защо? – поиска Мики.

	Ботев подробно обясни защо е избрал точно този отговор, компютърът маркира, че е верният, и публиката загърмя.

	Три хиляди лева трябваше да се спечелят с отговор на въпрос в областта на астрономията. Ботев веднага назова съзвездието, за което компютърът го питаше, и получи чек на свое име, нови овации, шегички, ръкостискания и така нататък – както си бе заведено отколе в шоуто.

	- С кого си в шоуто? – зададе дежурен въпрос Мики, ала гостът не знаеше, че въпросът е дежурен, по сценарий, и реши да не излага Добринка на показ пред камерите и милионите зрители.

	- Бих предпочел да го запазя в тайна – рече сериозно.

	- А, Ице, тука тайни нямаме! – възрази също почти сериозно Мики, защото гостът му разваляше сценария.

	Ботев се поколеба, но камерата вече се бе насочила към Добринка.

	- Тук съм с моята тазвечершна водачка из страната на чудесата – обърна го на шега той.

	Прожекторите я осветиха.

	- Здравейте – поздрави я водещият.

	Тя помаха.

	- Как се казва водачката из страната на чудесата? – пое тона Мики.

	Тя каза името си.

	- Добринке, много знае кавалерът ти!

	Тя кимна, смутена до немай-къде.

	- Как мислиш, колко пари ще спечели тази вечер Ицето?

	- Много – рече тихо Добринка и пропусна да влезе с една по-смела прогноза в съвременната шоуистория на Република България.

	- Да видим! – отсече Мики.

	Натисна, където трябва, и компютърът извади следващия въпрос за пет хиляди лева. Въпросът не беше лесен, но засягаше (донякъде) световната литературна класика. Ботев получи чек за тази сума, след пет минути получи чек и за десет хиляди лева за въпрос, изискващ изключителна географска култура, шоуто стана невероятно драматично, но подробностите не са чак толкова важни за правдивия ми разказ, затова ще ги пропусна.

	Докато уж течаха рекламите и публиката уж се успокояваше, шефовете на телевизията решиха да съкратят максимално новините и да започнат пълно излъчване на необработения запис в почти реално време, представяйки го като директно предаване.

	Проявиха завиден търговски нюх и не сгрешиха, понеже имаше защо.

	Наложи се да прекъснат за малко, да обяснят промените на водещия и на госта му, както и на публиката, да уредят някои технически детайли и светлините в залата отново заиграха.

	- Двайсет и пет хиляди лева! – тържествено обяви Мики, тържествено разказа колко и кои хора са печелили такава голяма сума и кога, тържествено изтегли въпроса в пълна тишина.

	Ботев спокойно наблюдаваше екрана, а очите му бяха ясни, ведри, радостни, умни, гениални; онези прекрасни очи като спомен за нещо отминало, нещо невъзвратимо, нещо погубено.

	Въпросът действително си заслужаваше парите. Или обратно.

	Мики използва затишието да блесне с находчивостта си, но Ботев не го слушаше. Мики не изтърва възможността да пусне разни духовити забележчици, някои от тях оцветени с двусмислен и малко странен сексуален подтекст, ала Ботев не му обърна никакво внимание. Мики тъкмо щеше да пробва да поднови диалога им с още някаква шегичка, когато Ботев вдигна рязко глава и властно му нареди да маркира отговор “С”, третия посочен на екрана отговор.

	- Твърдо? – видимо се сепна водещият, сякаш току-що бе съобразил, че е водещ на игра, а не само на шоу.

	- О, да, твърдо – кимна му гостът, очите му блеснаха закачливо, подметна: – Другаде не знам, ала тук поне нали се слуша мойта воля?

	На Мики и на хората от публиката им трябваха от пет до десет секунди, за да експлодират смехове, овации, подвиквания, всички да се изправят на крака в очакване “присъдата” на компютъра.

	- Тука той е капитан! Войводата спечели! – провъзгласи високо и весело остроумният Мики сред всеобщата буря, без да осъзнава, че това са първите верни и същевременно искрени, от сърце думи, които произнасяше тази вечер.

	Докато Ботев взимаше чека, докато звучаха разните постоянни музикални заставки, ръкостискания, шеги, ръкопляскания и така нататък, стотици хиляди хора из цяла България вече гледаха как той печели първите си петстотин лева, после хиляда лева…

	- Ице, виж кои са ни на гости! – изрева възторжено Мики.

	Съвършено основателно острият му нюх на шоумен бе надушил, че тази вечер ще бъде венецът на досегашната му шеметна кариера.

	Посочи ярко осветената в момента част на залата, където стояха на крака и махаха енергично дузина жени и мъже, повечето млади и ухилени до ушите в очевидно превъзходно настроение. Ботев внимателно ги огледа, помаха им и той.

	- Нашите звезди от “Брадър”-а, Ице – поясни само на госта си домакинът, понеже освен него всички други в цялата страна знаеха кои са младите жени и мъже.

	Всички жени бяха полуголи. Две от тях преспокойно се целуваха по устата пред камерите в радостната си треска, без да пускат здраво преплетените си пръсти. До тях една вътрешно понацупена полулелка, а външно сияеща, цъфтяща под дебело наслоените всякакви мазила все още хубавица правеше отчаяни усилия да привлече цялото внимание към себе си с неописуеми жестове и подскачания. До маскираната хубавица самодоволно и с явно демонстрираното самочувствие на всеизвестен бонвиван някакъв остриган субект даряваше всички с широка народна усмивка. До него крещеше нещо друга прегърната двойка, този път смесена. И така нататък, все една до друга - звездите. Най-открая двамина симпатяги с простодушни лица и искрящи добри очи се кълчеха много комично, правейки се, че танцуват, като ловко държаха пред гърдите си разгърнат срещу Ботев набързо и накриво написан плакат: “Ице, привет от твойте братя сиромаси!” 

	Цялата зала беснееше от кикот и закачки.

	Гостът също се смееше от сърце, вдигна пак ръка, направи им знак, че е видял поздрава и оценява чувството им за хумор.

	Сетне премести поглед още по-нататък, присви очи, забеляза едва-едва усмихващия се старец. Старецът бе се изправил като всички, бе свалил смешната си лятна шапка с оня рекламния надпис и дългата козирка, размахваше я весело с едната си ръка, а с другата въртеше комично бастуна над главата си.

	Никой не му обръщаше внимание във всеобщата еуфория. Старецът едва забележимо кимна. Ботев също.

	Мики призова за тишина, стихнаха в очакване на въпроса за петдесет хиляди лева. Излезе страшно труден казус, който изискваше от състезателя, стигнал до предпоследния етап на играта, изключително широка култура, задълбочена логическа нагласа и забележителна асоциативност на мисленето.

	Ботев се справи за около две минути, като всички в залата му осигуриха тишина и искрена, благожелателна енергийна подкрепа.

	Отново отказа да ползва жокери, три пъти повтори на Мики, че е сигурен в отговора си, че е напълно наясно с регламента, според който ще загуби двадесет и две хиляди лева, ако сбърка, защото “ще падне” чак на спечелената твърда сума от три хиляди лева, че не се отказва, за да си запази спечелените вече двадесет и пет хиляди лева; че играе, да – играе, играе, играе и отговорът му е “А”.

	След десет минути, когато залата се поуспокои и миряса, доколкото това бе възможно, а не беше кой знае колко възможно, защото дори и иначе тихата и дисциплинирана Добринка крещеше и ревеше до прегракване като обезумяла, Ботев и Мики показаха чека за петдесет хиляди лева на името на усмихнатия Христо Ботев, а старецът още веднъж леко му кимна в сумрака. (В това същото време стотици хиляди, а вероятно и милиони българи гледаха как Ботев печели двете или вече трите хиляди лева, без да подозират какво ги очаква само след доста по-малко от час.)

	Тъкмо тогава, в реалното време на шоуто “Забогатей сега”, Мики с най-добри чувства и с най-чистосърдечно възхищение произнесе гласно един термин, който термин даде друга насока на състезанието-шоу и го отклони за дълго от сценария му. В правдивия ми разказ това се случва не за първи път, но какво да сторя, когато животът просто е такъв и понякога една-единствена дума променя потока му. В случая обаче споменатият от Мики термин, думата, която той продума очарован, макар временно и да поизмести настрани сценария, ни най-малко не наруши – нека дебело го подчертая - шоувия (или шоуестия) характер на шоуто, дори терминът привнесе още шоу в шоуто, ако тавтологията не дразни.

	Мики каза на Ботев, че е енциклопедист, стопроцентов енциклопедист.

	И щеше да започне отдалече с всичките му апломби, веселби и закачки подготовката за задаването на последния, великия, съдбовния въпрос за сто хиляди лева, които още никой не беше печелил, ала гостът така прихна, като чу, че е енциклопедист, така се заля от бурен, импулсивен, гръмовен, ала и дълъг, нестихващ смях, че домакинът отложи апломбите и закачките за по-късно и попита любезно Ботев защо се смее така заразяващо, понеже и част от публиката вече се смееше, без сама да разбира какво точно я разсмива.

	- Имаме ли време? – поинтересува се Христо Ботев през смях.

	- Имаме – щедро махна с ръка Мики.

	- Да не просрочим времето? – овладя се Ботев, ала очите му още се смееха.

	- И да го просрочим, тази вечер шоуто е наше – заяви водещият и бе абсолютно прав.

	- Моля за двайсетина минути тогава – помоли Ботев. – Ще ви разкажа какъв енциклопедист съм наистина.

	Смях, овации. Мики бе озарен от находчиво хрумване, извика с пълно гърло:

	- Ти, Ице, си новобогаташ! Ако я подкараме до полунощ, ти ще си платиш времето, парите вече с лопата ги ринеш!

	Рев, тропане с крака, крясъци. Ставаше все по-весело и разкрепостено.

	- Както някои от вас вероятно знаят, живея у един добър човек, мой нов приятел – подзе “новобогаташът” и публиката полека се заслуша. – Вчера сутринта разгърнах у тях една дебела енциклопедия, съвременна, българска, най-новата, при това вече четвърто преработено и допълнено издание. А снощи помолих приятеля си да ми я даде да я поразгледам преди сън. Зачетох се, та чак до разсъмване. Като истински енциклопедист.

	Смях, смях, смях. И ръкопляскания.

	- Дълбоко съм енциклопедиран от тази енциклопедия – извиси шеговито глас “Ицето” и за пореден път взриви залата, да не говорим за тупащия се по бедрата Мики.

	- И какво те енциклопедира така? – избърса сълзите си водещият.

	- О, много неща ме енциклопедираха! Но най-вече фактът, по-скоро претенцията, че е българска – рече равно, овладяно Ботев. – Само за литературата и за писателите ли да разкажа или и за по-широк кръг исторически личности?

	- Както решиш!

	- Ще почна тогава с Дякона – зазвънтя гласът на гения и залата притихна под силата му. – Ще ви цитирам само първите, обобщителните думи за всеки.

	- Ама помниш за всички ли? – изпусна зашеметеният Мики.

	Ботев го стрелна с огнените си очи, а Мики се дръпна назад и замръзна на стола си.

	- Дякона е “деец на българското национал-революционно движение, идеолог и организатор на националната революция, демократ”. Покъртително! Всяко, струва ми се, чисто момче, всяко - без изключение – сърцато хлапе, хванало пушка или сабя, е “деец”. Дякона – също.

	За чест на публиката само тук-там се разнесе смях, други неколцина по-глупавички се обадиха, но бързо им зашъткаха да млъкнат.

	- Дотук както и да е, ама за Гоце Делчев47 в енциклопедията казват, че освен “идеолог и организатор”, бил и “стратег”. Така е, стратег е, а Дякона не е стратег. И това да преглътнем, вечна му слава на Гоце мъченика и светеца, ала как да преглътнем, че за него справедливо пише, че е “виден деец”, докато Дякона си е деец.

	Христо Ботев вдигна глава, впери очи някъде далеч пред себе си, продължи отсечено:

	- Още по-знаменателно е какво пише в “съвременната българска енциклопедия” за Гарибалди, италианския събрат на нашия Апостол. Пише, че Гарибалди е “знаменит италиански патриот, народен герой на Италия”. И правилно пише.

	Ботев обходи с поглед залата, очите му спряха за миг върху изразителните очи на стареца, който бе свалил шапката си. Ботев пое въздух, явно не му бе приятно да спре дотук, но го стори.

	- Нека оставим италианските герои и българските “дейци” – продума замислено.

	Залата не шукваше. Нямаше смях, нямаше обаждания, нямаше никакъв шум, ала вече нямаше и помен от веселото, жизнерадостното, дори разюзданото на моменти настроение.

	- Обещах да ви разкажа за литературата – каза високо Ботев. – Откъде да почна? Добре, хайде да е от руската. Моля за внимание! И така, забележете, Лермонтов е “бележит руски писател, поет”. Гогол, клетникът, е само “руски писател, поет и драматург”. Достоевски е “велик руски писател”. А Толстой е просто “руски писател”, обаче с последващата уговорка, че е “един от най-великите писатели и хуманисти”. Какъвто Достоевски явно не е. Затова и не са му сложили портрет. Докато на Толстой са сложили, ама не е неговият, а на писателя граф Алексей Константинович Толстой, който в съседство е представен пак с тоя си портрет, така че един до друг ни гледат два един и същи портрета, като единият би трябвало да е на граф Лев Николаевич, ама не е, понеже е на другия граф.

	Пак се зачуха смехове, засмя се и гостът.

	- Да, моля ви, пригответе се да се посмеете – рече подканящо. - И защо се оклюмахте такива? Че това нали е шоу!

	Публиката се оживи, сякаш някой бе разхлабил някаква невидима примка около шията й.

	- Сещате ли се кой остана?

	- Пушкин! – извика начаса някой.

	 - Браво! – похвали го Ботев. – С него трябваше и да почна, ама го оставих за десерт, понеже той е – познайте – “руски лирически поет”.

	Публиката реагира различно.

	- Нито е бележит, нито е велик, нито е един от най-великите. Просто лирик. И като такъв обаче, пише нататък, е “родоначалник на новата руска литература”.

	Залата разбра, гръмна да се смее.

	- Сега се разхождаме за малко из градината на гениите – смееше се полека и Ботев – и се връщаме в България. После минаваме през Субха Бос и свършвам.

	- Кой е сега пък тоя Субха Бос? – попита съвършено основателно водещият.

	- Търпение – помоли гостът. – Нека не разваляме играта. Нали и това е игра? – попита залата.

	Публиката гръмогласно одобри. Пак се забавляваха, пак се смееха, кряскаха, обсъждаха на висок глас.

	- Само изреждам, без коментар! Данте – “велик италиански поет”, сиромахът Сервантес – само “испански писател”, Шекспир - “велик английски поет и драматург”, блаженият Гьоте – “германски поет, един от гениите на човечеството”. За разлика от останалите, които не са гении.

	Избухна смях, заподвикваха.

	Ботев разпери ръце в знак, че ще ги изчака да се наприказват, но видя, че няма да го бъде.

	- И така, българите – надвика ги, позамлъкнаха. – Паисий48 е “български народен будител”, дядо Иван Вазов е “български писател, поет, драматург, публицист” и – внимание! – “почетен доктор на филологическите науки”.

	Смях, дюдюкания.

	- А Елин Пелин49 – за разлика от дядо Вазов - е “български писател класик”.

	Смях, дюдюкания, рев.

	- Моля, тишина! – викна Ботев. – Светецът Захари е какво ли не, включително “публицист и журналист”, но не се споменава да е писател.

	Смях, дюдюкания, рев.

	- Йовков50 е още по-нагоре от Елин Пелин, той не е просто класик, той е “български писател белетрист, класик на българската литература”. Не на някоя друга.

	Същото: смях, рев.

	- Кирил Христов51 е “български поет” и толкова, Дебелянов52 е “български поет символист и романтик, оставил трайни следи в художественото наследство на България”, докато Теодор Траянов53 е просто “български поет символист”, а Николай Лилиев54 вече е паднал само до “български поет, свързан с поетиката на символизма”, забележете – свързан с поетиката! Но тази “връзка” пък го направила, цитирам, “една от най-ерудираните и духовно извисени личности в културната ни история”. Конгениално! 

	Смях, ръкопляскания, някой досетливец се усети, взе да скандира:”Ботев, Ботев!”, подеха призива, зареваха името му, Ботев вдигна ръка, тутакси млъкнаха. 

	- Само да ви кажа за Яворов и ще завърша с Ботевата особа. – Засмя се и издекламира кратко, но невероятно комично: - Пейо Яворов е “известен български поет”, а Христо Ботев е “български поет”. 

	Наложи се водещият да стане и да обиколи “арената” долу, за да усмири развихрилата се публика, което му отне доста време.

	- Е, дойде времето на Субха Бос – започна Ботев след принудителната пауза.

	- Тихо! Тихо! – още веднъж се провикна Мики, но не го послушаха, все скандираха: “Ботев, Ботев, Ботев!”

	- Добре, още съвсем малко за Ботев – засмя се Христо Ботйов Петков. – Самият очерк впрочем е извънредно малък, както и вероятно се полага на редови “български поет”. Впечатли ме, че Ботев “организира чета от двеста души”, която той – обърнете внимание – е организирал “в помощ на Априлското въстание”. Именно така е казано - “в помощ”!

	Всички се смееха; и той се смееше. Какво да ги прави?

	- Но това не е всичко. Там пише черно на бяло, че на 17 май четата “слиза на дунавския бряг”. Откъде слиза? От небето ли? Или от сал? Или от еднодръвка?

	Ех, как се смееха! И той се смееше. Какво да ги прави? 

	- Мили братя българи – извиси глас Христо Ботйов Петков, - там няма нито дума за “Радецки”! Предполагам, защото твърде често се е случвало в историята и е вече тривиално. Здраве да е, исках само да кажа, че от корабите слизат търговските пътници, слизат разхождащите се скучаещи дами с опънати чадърчета, слизат слугинчетата, ходили на пазар до Русе или Видин, слиза кой ли не, но при село Козлодуй, което между другото е напечатано грешно “Козлудуй”, четата целуна родната си земя, като по този начин извърши най-високо посвещение в името на човешката свобода.

	Дълго му ръкопляскаха. В настъпилата еуфория никой не забеляза, че говори като свидетел.

	Вдигна ръце, почука по часовника си.

	- Моля ви – извика, - остава Субха Бос, а времето ми за енциклопедични шеги почти изтече.

	Пак гръмнаха.

	- Ще ме накарат да си платя минутите – пак извика, - ще ми отидат паричките!

	Мики пак триеше плувналите си в сълзи очи.

	- Как беше оня? – попита високо.

	- Субха Бос.

	- Тихо – въдвори ред водещият, - дойде му редът и на Субха Бос!

	- Субха Чандра Бос е малко преди Ботев - започна Христо Ботев, - та затова прочетох за него. Иначе не съм го и чувал. Ще бъда лаконичен. Човекът е индиец и има големи заслуги ако не към България, то към човечеството, затова са му отделени петдесет и един реда, но без снимка. Редовете за Ботев са тридесет и седем, но със снимка, така че текстът е още по-малко в сравнение със Субха Бос. За Бенковски55 са двадесет и седем реда, за Гоце и Каблешков56 има по двадесет и шест, за Волов57 – двадесет и един, за Бачо Киро58 – седемнадесет. А за Субха Бос – цели петдесет и един реда! Ще видите, че има защо.

	Смееха се, но още на доверие.

	- Субха Бос е роден в края на 19-и век и е син на богат търговец, но става водач на радикалите и левичарите. Учи в Кембридж, но цял живот се бори със западните държави. Махатма Ганди не го е тачил, меко казано, затова Бос се отказва от активна дейност в Индия. Лежи по затворите. Нервничи. Готви се за великото си дело, заради което така могъщо присъства в съвременните български енциклопедии.

	Смееха се, понеже разказваше много смешно за тоя Бос.

	- И така, гвоздеят! На 26 януари 1942-ра Бос бяга от затвора и “през Кабул и Москва стига до Германия”. Моля ви да обърнете внимание на две неща. Датата е посочена, за да порасне още повече общата култура на съвременните български енциклопедисти като моя милост.

	Направиха му овация.

	- А второто, моля ви, забележете откъде минава за Германия през 1942-ра този енциклопедичен герой. Там, в Германия, той “се включва в нацистката пропаганда срещу Британската империя и чете очерци по радиото”. Дадено е името на радиото, дадени са и всички езици, на които героят чете очерците си, като особено важно е, че не са пропуснати езиците “телугу” и “гуджарат”, които нашият полиглот явно владее в съвършенство.

	Всички вече се заливаха от смях.

	- Свършвам. Този Субха Бос отива в Токио, подготвя си собствена армия, създава си собствено правителство, воюва в Бирма срещу родината си заедно с японците и – внимание! – през 1944-та войските му стъпват на индийска територия “в равнината Имфал”. Явно така е в съвременните български енциклопедии – всяка важна подробност я има, а дребните подробности като „Радецки” ги няма.

	Превиваха се от смях, Мики за пореден път плачеше и се биеше по бедрата.

	- Това е – каза престорено сериозно Ботев. – През 1945-а армията на Бос се разпада, той бяга към Япония, но самолетът му “се разбива край Тайван и той умира от раните си”. В скоби е добавено, че “поне такава е официалната версия”, но за съжаление авторите на енциклопедията не са се сетили да ни представят останалите стотина версии за трагичната кончина на човешкия великан, на “изтъкнатия” очеркист, на “видния деец” на Гьобелсовата пропаганда. Свърших.

	Потънали в удобните си кресла, втренчили невярващи очи в мониторите си, шефовете на телевизията гледаха какво се твори в залата и потъркваха доволно ръце заради щастливото си хрумване да поканят въпросния Ботев в шоуто: поне за половин година напред бяха смазали всякаква конкуренция, бяха издигнали рейтинга си до възбог, бяха привлекли купища нови рекламодатели, макар самите рекламодатели още да не подозираха, че вече са привлечени. Фантазия! Манна небесна! И то без никакви, ама никакви инвестиции! Чудо, чудо!

	Когато лудницата се поуталожи, Ботев делово предложи:

	- А сега да изиграем последния рунд.

	Въпросът бе изключително труден, на пръв, втори и трети поглед в самата формулировка липсваше какъвто и да е намек за правилния отговор, каквото и да е минимално дори подсещане поне разсъжденията ти да потекат във вярна посока.

	Ботев пропусна първия, втория и третия поглед, мина бързо и през четвъртия и сега обмисляше петия поглед към начина, по който бе формулиран въпросът. О, имаше, имаше намек!

	В залата цареше пълна тишина: уважаваха феноменалното му постижение, съобразяваха се с момента.

	Мики вършеше професионално работата си. Обади се тихо, ненатрапчиво, обсъдиха някои очевидни аспекти на загадката, побъбриха малко, домакинът остави госта си да мисли.

	След още три минути Ботев знаеше със сигурност отговора, поколеба се само за миг, гласно поиска помощ от публиката. Публиката заръкопляска по навик, Мики се пошегува за нейна сметка, но добронамерено - в смисъл че ръкоплясканията няма ди ги отърват от излагацията, която им предстои. Смяха се, ръкопляскаха бурно. 

	Следващите тридесетина минути – които бяха и последни за тазвечерното незабравимо шоу – бяха наистина най-интересните. Хората от публиката се разделиха в отговорите си на почти еднакви четвъртини. Два от възможните отговора получиха по двадесет и пет процента, един - двадесет и осем, а последният - двадесет и два процента.

	Пак имаше шеги, веселие, подвиквания, а неподражаемият Мики бе в стихията си.

	Гостът помоли водещия да бъде така любезен да му позволи да побеседва с публиката. Мики бе така любезен и му позволи под бурните овации на бъдещите Ботеви събеседници. За пет минути бъдещият притежател на сто хиляди лева доведе присъстващите до самостоятелното заключение, че двадесет и два процентният отговор е невъзможен, а двадесет и осем процентният, макар и логичен донякъде, е неправилен.

	Мики се бе изправил (съзнателно) и се бе хванал за главата (без да се усеща).

	- Да проверим добре ли мислим – предложи състезателят Христо Ботйов Петков, усмихна се окуражително на обезумялата от шоувъзторг публика и поиска компютърът да унищожи два от трите неправилни отговора.

	- Петдесет на петдесет! Сега! – нареди на компютъра обезумелият от шоувъзторг Мики.

	Залата щеше да рухне, когато на екрана останаха двата отговора, получили по двадесет и пет процента.

	След още много минути Мики направи жест, че иска да говори, но гостът вече се ориентираше чудесно в правилата на състезанието и знаеше какво ще каже, затова гръмогласно го изпревари:

	- Оттук нататък – викна – пазете пълна тишина, защото ще развалите играта, ако дори един от вас се обади!

	Позамълчаха.

	- Тихо! – заповяда властно Ботев.

	Стихнаха.

	- Тихо!

	Отново се възцари пълна тишина.

	- Ще побързам – рече гостът и пак се усмихна весело, - иначе току-виж водещият ви обвини в подсказване и ми отнеме стоте хиляди!

	Смяха се, но вниманието им изцяло бе погълнато от очакваното зашеметяващо събитие.

	- Добре, да приключваме – съобрази се на свой ред с тях Ботев. – Верният отговор е “С”.

	С пресипнал глас Мики понечи да попита да маркира ли, но Ботев му направи знак да поизчака. Високо разтълкува на залата защо отговорът не е “В”, разказа някои сложни обстоятелства, които изясняваха спецификата на проблема през вековете до ден днешен, и най-естествено заключи, че това са накратко причините отговорът да е “С”.

	- Енциклопедира ни отвсякъде! – промълви водещият. – Да маркирам ли?

	Състезателят кимна.

	- Да видим компютърът ще потвърди ли… - продума по навик Мики.

	- Да видим – кимна Ботев.

	Видяха.

	Не се наемам с описание на следващите минути. Затова и само ще маркирам - като компютъра.

	Първо, Мики подписа чек за сто хиляди лева и го връчи на Христо Ботйов Петков.

	Второ, Мики държа възторжена реч, в която най-често употребяваният термин бе “феномен”.

	Трето, Мики подари на “феномена” един куп подаръци, между които и чисто нов джиесем с някаква еди-каква си много изгодна карта и с вграден фотоапарат да си снима из родината.

	Четвърто (което малко смути публиката и доста, пак меко казано, смути водещия, ама му мина – къде да иде?), бе твърдото решение на състезателя Христо Ботйов Петков да не остави чека си да бъде използван от някого си за благотворителни цели, последвано от усмихнато заявление, че чекът ще бъде употребен пак за благотворителни цели, но ще го “употребяват” хора, които той ще посочи. И си го прибра в джоба.

	Пето и последно, докато публиката ревеше, тропаше, ръкопляскаше, скандираше, плачеше и така нататък, Мики – дошъл на себе си – обяви, че Ботев е поканен от “нашите звезди от “Брадър”-а” да посети клуб “Порно”, веднага, тутакси, оттук право там, където е организиран “луд купон” от еди-коя си “Брадърова” звезда, понеже я били поканили (най-после!) за сесия в “Плейбой”.

	Нямаше измъкване, понесоха го на ръце, отидоха в “Порно”-то, където - Ботев вече го знаеше - всичко беше точно, ама точно, както си му е редът. 

	Единственото, което Ботев все пак успя да стори, макар и с почти нечовешко надвикване, бе да вземе дамата си със себе си.

	След има-няма час и нещо половин България имаше възможността да види със собствените си очи и до самия му край абсолютно всичко, което току-що бе описано.

	Навън свечеряваше. В колата и без това загубилата ума и дума Добринка не успя да пророни и половин дума заради Мики и някаква изникнала отнякъде млада жена, явно колежка и другарче на Мики, които не млъкнаха да засипват Ботева с комплименти, разяснения и смели предвиждания как разигралият се одеве “екшън” ще се отрази върху престоя на “енциклопедиста”. Ботев реши да се обади два пъти. Единият път двусмислено каза: “Душата прониква отвъд енциклопедиите”, а Мики и другарчето му умряха да се смеят, давайки му да разбере, че нищо не са разбрали от репликата му. Вторият път, по повод евентуалните промени, които ще настъпят при престоя му в страната, Ботев тихо рече: “То не остана”, но не бе убеден, че го чуха изобщо.

	Стигнаха много бързо. И почти точно толкова бързо си тръгнаха.

	Това е.

	Правдивостта на правдивия ми разказ ме принуждава само да спомена дребния детайл, малкото съвпадение, което вероятно изигра съществена роля Ботев да не издържи в „Порно”-то повече от десетина минути. Няма да е грешка, ако ситният детайл, който вероятно изигра едрата роля, бъде определен като déjà vu детайл. Работата е там, че немалка част от присъстващите, които го посрещнаха като герой, които крещяха и се надпреварваха да остроумничат, които го настаниха на най-хубавата маса и свойски го тупаха по гърба като едва ли не вече един от тях, с една дума – като „Ицето”, та част от тези хора бяха същите, същите физически тела, същите астрални тела, същите сладури, които бяха и в култовия ресторант “Хъшовете” предишната вечер. Да, те бяха!

	Така че Ботев изчака да поутихнат, извини се, че е уморен от страхотното напрежение, докато е “забогатявал сега”, удари го на майтапи и шеги, хвана си подръка съвършено шашнатата Добринка и с чека за сто хиляди лева в джоба си отиде. Да, отиде си.

	Охраната разгони сръчно тълпата пред клуба, проби път, изфучаха към “Младост-4”. Дори не го попитаха къде да карат. На задната седалка в колата кавалерът помоли дамата си за извинение, че не е успял да се представи като добър кавалер, но изрази надеждата, че форсмажорните обстоятелства поне малко ще стопят вината му пред нея. Увери я още, че “чудесата”, които биха видели в “клуба на избраните”, не издържат сравнението с една спокойна вечер в домашна атмосфера, каквато вечер несъмнено я чака, след като колегите й го оставят пред дома на семейство Райкови. Клетата Добринка почти подскочи при думата “колеги”, но кавалерът й откровено я погледна в очите, тя преглътна дълбоко навътре каквото щеше да отвърне и след малко Ботевата дама послушно отговаряше на въпросите му и му разказваше (скорострелно, понеже усещаше, че никога повече няма да го види почти насаме) за семейството си, за детето си, за родния си край и така нататък, та дори успя да му обясни някои от опциите на новия му джиесем.

	Благодарение на превъзходната работа на органите на реда, както вече имах случай да споделя, в “Младост-4” цареше ред и спокойствие. Ботев слезе, не се поддаде на моментния си порив да поспори (безсмислено!) с момчетата да не идват утре сутринта да го взимат, пожела им лека нощ или лека служба, изчака ги да си тръгнат с милата Добринка и преспокойно се настани на пейката пред входа на Бояновия панелен блок.

	Навън нямаше жива душа (е, без да броим подсилената, ала дискретна охрана около блока). И причината да не се мярка жива душа се чуваше ясно от почти всички прозорци, широко отворени в свежата след дъжда лятна вечер: Христо Ботев играеше за сто хиляди лева във всенародно любимото шоу “Забогатей сега”.

	Ботев затвори очи да си почине. Собственият му глас го унасяше, ревът на публиката не му пречеше. Търпеливо остави семейство Райкови да доизгледат състезанието на спокойствие и тъкмо когато Мики рече: “Да видим”, отключи тихо с ключа, който Боян му бе дал, и влезе в хола при тях да проследи като зрител последните минути от играта.

	Ей Богу, Виолета едва не припадна, като го видя. Той поздрави, сложи пръст на устните си, погали по главата Георги, момчето, към което изпитваше дълбока привързаност, седна до майка му на дивана, прегърна я да й влее ведрост и покой в душата, зазяпа се в телевизора.

	Семейство Райкови гледаха екрана, поглъщаха с широко отворени очи каквото виждаха там и не смееха да шукнат.

	Беше още сравнително рано, когато излъчването на състезанието приключи. Ботев седна в кухнята да хапне със семейството, поговориха кой как е прекарал деня си, сякаш се познаваха отдавна и той им бе нещо като квартирант, Георги току го пипаше за ръката, без изобщо да обръща внимание на гълченето на майка си, Боян току въздишаше, а Мина току ахкаше ту на онова, което чуваше, ту на мислите си, които се мяркаха и изчезваха като вихър в хубавата й глава.

	Боже, колко ги обичаше!

	Показа им чека, обръщаха го от всички страни, цъкаха и преповтаряха разните въпроси и отговорите му, разпитваха го за подробности от кухнята на шоуто, разпитваха го за срещата му с президента, коментираха изявлението му по националната телевизия, разказаха му какво е ставало пред блока, преди полицията да се намеси и да въведе ред в квартала, споделиха му, че са изключили всички телефони, че не са ходили на работа, че не отварят вратата на съседите, че преди да се изолират, са звънели роднини от провинцията с молби, настоявания и сръдни да ги приемат у тях, та да видят Ботева отблизо.

	Шумът около тях, публичността, невъзпитаното любопитство, наглостта и простотията им тежаха, объркваха живота им. Ботев чувстваше колко им е непривично и трудно, дълбоко съжаляваше, че така се е получило, но нищо не можеше да стори, за да им помогне.

	Само след половин час внезапно ги помоли за извинение; заръча да не го будят сутринта, а да му нагласят новия джиесем на Бетховеновата “Лунна соната”, та тъкмо тя да му зазвучи в седем часа, с което така ги смая, че Мина пребледня като платно, а Георги, като се съвзе, изпадна във възторг и дори заръкопляска; каза на Боян, че не е забравил обещанието си и че тепърва ще има да си говорят от душа за душата; целуна братски по челото шашардисаната Виолета; отиде в хола и си взе от библиотеката им цял куп книги; пожела им лека нощ; затвори се в спалнята; дълго, дълго, дълго след това рече тихо:

	- Захари, братко мили, уморих се. Прибира ми се вече.

	- Снощи ти казах: след като така или иначе слезе, дай им всичко, което техните и твоите обстоятелства позволят.

	- Старая се.

	- Я вземи томчето - каза простичко Захари Стоянов.

	Ботев послушно се пресегна за томчето с биографията си.

	- Я отвори и си припомни какво съм написал в предговора. Отгърни няколко странички, виждаш ли първия куплет на “В механата”. Чети отгоре.

	- Откъде?

	- От средата на абзаца. “Да, това е вярно…” И надолу.

	“Да, това е вярно – прочете Христо Ботев, - но ние не говорим тук за обикновените смъртни същества, които са безбройни под ясното небе, които се раждат, живеят и умират само с това отличително свойство, че са словесни; които, гдето и да са се родили, гдето и да живеят, в планини или в блата, глухо и мъртво е всичко околно царство за тях освен насъщния и многобройните други потребици, съпрежени с него, нещо, което е в характера и на другите животни. Ние говорим за Христа Ботйов – поета, огнения, комуто няма подобен не само в Калофер, но и по цяла България. Тоя Христо Ботйов, който се провиква от миризливите кръчми на чужбина, гол и бос, гладен и презрян:

	Тежко, тежко! Вино дайте!

	Пиян дано аз забравя

	туй, що, глупци, вий не знайте

	позор ли е или слава!”

	- Как го усещаш след четири дни долу? Сега знаят ли вече?

	Ботев не отговори.

	- Прочети малко по-надолу: “Имал е и право.”

	“Имал е и право – прочете Христо Ботев. – Онова, което обикновеният смъртен пипа и вижда през целия си живот като нещо мъртво и съвсем безцелно, за необикновените и поетическите натури съставлява живот, продължителна борба и неизчерпаем източник на храна. Следователно, нека веднъж завинаги престанем да мерим хората като Христо Ботйов с аршина на обикновените смъртни.”

	- Как го усещаш след четири дни долу? Дали някога са те мерили с някакъв друг аршин освен с техния си?

	Ботев пак не отговори.

	- Чудесно знаеш, оттук се вижда много добре. Те изобщо, ама изобщо, повярвай ми, изобщо, напълно, абсолютно не разбират, не се замислят, и през ум не им минава през колко въплъщения е трябвало да минеш, през какви бездни от изпитания е трябвало да калиш душата си, за да се превърнеш в българина Христо Ботев, в личността Христо Ботев, в оня Ботев от 19-ия век след Учителя ни с теб на Любовта, който Ботев извърши подвига на великото си посвещение. Не разбират, не могат още. Няма и да могат още дълго.

	- Като деца са – промълви Ботев.

	- Децата са добри – съгласи се Захари Стоянов. – И жестоки, много често са невероятно жестоки.

	- Опитвам се да помогна с нещичко.

	Захари Стоянов внезапно се засмя.

	- Знаеш ли, ситуациите тогава и сега доста си приличат. Не е за вярване колко си приличат. Сякаш времето им наистина е спряло. Прескочи един абзац, прочети началото на следващия.

	“Нямало е за него живот в България – прочете Христо Ботев, – а спокойствие и занятие вън от нея. Всичко мрачно и черно за него, всичко трябва да се събори и унищожи. Неговото положение било такова, като че да е бил паднал в такава една страна, гдето хората му не разбират от езика и той от техния, гдето слънцето се считало за зараза, гдето всичко се вършело против човеческата природа. Той си избрал тоя път, към който го влечало неговото сърце и душа. Той подал ръка, съединил се и отишел да разделя радост и скръб с ония, които почти цял народ считал, че са изметът на България.” 

	- Добре го формулира твоят Боян, докато се запознавахте – обади се Захари Стоянов. – Помниш ли какво ти каза?

	- Сякаш не били живели.

	- Точно.

	- Променили са се все пак…

	- Разбира се. Къде ще се дянат да не се променят! Но и на тях, и на още много и много народи ще им се наложи доста да се потрудят, докато окончателно спрат да “считат слънцето за зараза” и да “вършат всичко против човеческата природа”, която природа е любов, любов и нищо друго. Както чудесно знаеш.

	- Какво ще ме посъветваш да направя?

	- Нищо повече от това, което правиш. Остават ти три-четири техни дни, използвай ги максимално.

	- Ще опитам.

	- Но не забравяй, моля те, с кого си имаш работа!

	- Понякога забравям. Децата са толкова добри!

	- И жестоки, не го забравяй! Я отвори накрая, при Милин камък. Спомни си какво викна на Георги Апостолов59 и Никола Обретенов60!

	Ботев намери бързо мястото, прочете: “И ние сме дошли народ да освобождаваме! Где е народът? Где са тия измъчени робове, които ни викаха? Где е Заимов61, где е тоя лъжец със зъби да го разкъсам? Онова, което съм мислил и работил през целия си живот, два дена бяха доволно да го опровергаят, да покажат моето дълбоко заблуждение!… Всичко е вече напусто, изгоряха двеста души, историята никога няма да ни прости… По-добре да бях паднал да се удавя в Дунава, да не виждам тоя позор – как българският народ е стадо говеда!”

	- Просто да им е – рече шепнешком Ботев. – Било каквото било.

	- Ама не го забравяй. Добре обаче направи днес, като им се извини за онова “идиоти”. Децата не са идиоти. Нито са говеда. Децата са си деца.

	- Мисля да ги окуража. Да им кажа, че засега е достатъчно съзнателно да не вършат зло. Да им напомня, понеже те го знаят, ала пасивно, че когато в едно общежитие хората – като цяло, когато един народ – като цяло, не върши зло съзнателно, тези хора, това общежитие, този народ има бъдеще. И в това бъдеще, дай Бог – недалечно, вече ще започнат съзнателно да вършат добро.

	- Стори го – каза Захари Стоянов.

	- Ще им напомня една от целите на битието – правенето на съзнателно добро като израз на Божията воля.

	- Стори го! Стори го!

	 Захари Стоянов пак прихна изведнъж – меко, ласкаво, любовно.

	- И пари си имаш – произнесе през смях. – Можеш да си купиш време и по телевизиите им, и цели ливади по газетите им! 

	Ботев тихичко се кикотеше.

	- Какъвто си ни енциклопедист! Да знаеш, стискахме ти палци от началото до края! Особено свети Иван Рилски.

	- Липсвате ми – рече радостно душата на Христо Ботйов Петков.

	- И ти ни липсваш – отвърна душата на Захари Стоянов. - Всички те поздравяват.

	- Обичам ви.

	- И ние те обичаме.

	- До скоро.

	- И ние те чакаме скоро да си се прибереш при нас.

	 

	 

	Глава пета 

	Ден пети, петък

	 

	На България явно й хареса Христо Ботев да си е у дома.

	Разбира се, става дума за населението на България. Разбира се, на населението му хареса да си е у дома не автентичният, историческият Христо Ботев, геният, поетът, революционерът, войводата, превзел австрийския параход “Радецки”, а новият Христо Ботев, оня от хотел “България” и “Младост-4”, странният пришелец от незнайната чужбина, където се бе родил, изучил до нивото на същински жив-живеничък енциклопедист (трепач!), където бе натрупал несметни (казват!) богатства и където така се бе школувал да приказва майсторски и завъртяно, че ти бе драго да го слушаш.

	За този Ботев иде реч.

	“Старият” Ботев си оставаше реликва и икона, но и “новият” си го биваше, и то още как! Не само му приличаше на гения като капка вода на капка вода, но беше и невероятно умен, невероятно надарен, направо феномен. Е, вярно, беше и малко странничък наистина, за да не кажа твърде странничък; вярно, говореше неща, които много често, за да не кажа почти винаги, звучаха доста неразбираемо, за да не кажа напълно неразбираемо, но пък населението през последните около шестдесет години бе свикнало да слуша какво ли не, включително и такива неразбираеми дивотии, при това от най-високи трибуни, че по-добре да не си спомняме и да не цитирам дивотиите; вярно, понякога сякаш се караше, сякаш бе сърдит и недоволен, но с феномените нали е така – и приказват някак учено и непонятно, и все са неудовлетворени кое как се върши от управниците и от простолюдието, и винаги са такива едни отнесени някак.

	Да, ама освен че бе отнесен някак, Ботев излъчваше и доброжелателност, излъчваше и загриженост, и най-вече топлина, топлина кадифена, уютна, родна, домашна, сигурна топлина, която топлина твърде допадаше на огромната част от населението. Да, да, може съвсем отговорно и черно на бяло да се заяви, че населението на Република България ясно, отчетливо и безпогрешно усещаше, че този Ботев, феноменът, го обичаше. Да, да, правилно усещаше населението: Христо Ботев обичаше хората и им мислеше само доброто. Винаги.

	За разлика от чувствата и мислите на доста представителна, меко да го река, част от населението. Пак винаги.

	За “феномена” (мнозина бяха започнали да го наричаха така) вече се носеха легенди. Споменавам го само между другото, понеже малко по-късно ще стане по-подробно дума за легендите. Пак между другото - вече се чуваха и щяха още по-гръмко да се чуват и настоятелни, по-настоятелни и дори истерични призиви да бъде избран - то се знае, естествено, разбира се, има си хас - за президент. Ни повече, ни по-малко и веднага! И защо не? Стига да изключим някои конституционни затруднения, защо пък не? 

	Ех, тук ще трябва да направя едно кратко и изключително неприятно отклонение. Отклонение с две кощунствени за всеки порядъчен човек съпоставки. И двете са печално свързани (напомням го на читателя пак само мимоходом) със склонността на населението в България бързо и трайно да забравя. И така, първо, колкото и да не ми се иска да правя някакви съпоставки между Ботев и двата “президентски” случая по-долу, налага се да спомена, че преди години на населението веднъж вече бе предложено (от една определена партия) да избере за президент човек, който не отговаря на конституционните изисквания, така че тази кандидатура пропадна скандално за партията и доста унизително за човека, но кой ли да помни? Ботев също не отговаряше на конституционните изисквания, но кой ли да се сети? Пък и призоваващите да бъде избран едва ли се интересуваха от подобни “дреболии” като член 93-ти, алинея 2-ра от Конституцията на Република България, където дословно пишеше: „За президент може да бъде избиран български гражданин по рождение, навършил 40 години, който отговаря на условията за избиране на народен представител и е живял последните пет години в страната.” Както читателят вече добре знае, Ботев беше твърде, твърде далеч от 40-те си години, а и “последните пет години”, пет земни – да подчертая - години, бе живял твърде, твърде далеч от “страната”. (Дори е скучно да обяснявам защо Ботев не отговаряше и на “условията за избиране на народен представител”, посочени в член 65-и, алинея 1-ва на Конституцията.) Второ и още по-досадно за съпоставка: преди доста години националната футболна звезда Христо Стоичков също бе обявен за “феномен” и също настоятелно (и твърде бурно) бе предлаган за президент. Не ми се иска да го произнеса гласно, но правдата ме принуждава с болка да предположа, че може би и при Христо Ботев, и при Христо Стоичков вероятно голяма част от “феновете” за миражно-пожелателните им президентски кандидатури бяха едни и същи лица.

	Ох...

	Какво да се стори, населението е такова? Тутакси забравя какво е било. А е и емоционално. Не се интересува от дреболии, казуси и прецеденти. Понеже е емоционално. За емоциите обаче – по-нататък.

	Така че приключвам с кощунствените съпоставки, наложени единствено от голата правда.

	Лудвиг ван Бетховен събуди Христо Ботйов Петков точно в седем часа. Младият мъж изслуша мотива от прекрасната (дори и в малко електронния си вариант) “Лунна соната”, без да отваря очи, наслади се (въпреки електронния привкус) на гения на колегата си по Божия дарба, облече си дънките, приготви си фланелка с къси ръкави и тънки чорапи, усмихна се на вълшебния слънчев ден зад отворения прозорец и отиде в банята да се изкъпе, да си обръсне бузите с новата самобръсначка “Жилет”, купена му от Боян, със собствената си четка, подарена му от Виолета.

	Мина още спеше, но останалите трима вече го чакаха в кухнята.

	Виолета бе направила кафе и някаква невероятна вкусотия – нещо средно между палачинки и катми, бе сервирала и домашно сладко, и кана със сок от бъзов цвят, и някакви сладки, и масло със сирене и кашкавал, и домати, и маслини. Гостът огледа всичко, усмихна се, целуна я по бузата за добро утро.

	Георги, на когото му бе последен ден в училище за тази учебна година и който беше станал съвсем рано едва ли не заедно с майка си, за да не изпусне нещо, стоеше почти мирно пред хладилника и не сваляше възторжените си очи от госта. Ботев се взря в блестящите му очи, разпозна го почти като свой някогашен побратим, долови, усети с цялото си същество, че има или е имало нещо с това дете, каза му някакви окуражителни, топли, весели думи. После му даде команда “свободно”; този път всички се засмяха.

	Изобщо спокойната закуска с Виолета, Боян и Георги често бе прекъсвана от гръмък смях, което събуди Мина и тя бързо притича, боса и полузаспала, за да се присъедини към всеобщата веселба. Отдавна минаваше седем и половина, а Боян от шест часа сутринта бе слушал различни радиостанции и сега им разказваше какво се говори вече из ефира. Наистина бе покъртително. Боян обаче изобщо не знаеше, а и нямаше как все още да знае какво става в действителност из страната. В действителност – маркирам го отново само пътем - снощи, а по-точно час и половина преди полунощ, когато завърши излъчването на състезанието “Забогатей сега”, в страната бе започнала невероятна драма, сага, трагикомедия, която условно бихме могли да наречем “Легендия”. В София и в цялата страна мигом се разнесоха легенди - първо и най-вече - за феноменалната памет на странника, за “феномена” със свръхестествените способности, който може би е дошъл, за да помогне – най-после! - на страдащото отечество! Впрочем нека не накъсвам правдивия ми разказ: за “Легендия” и “Феномения”, както обещах, ще стане дума по-подробно след малко, когато Ботев и Боян ще си купят сутрешните вестници и когато само великата същност на единия и коравият характер на другия ще им помогнат да не загубят свяст от страхотията на водещите заглавия, от експресивността на огромните снимки, от дълбините на проникновените анализи, от свежестта и атрактивността на прогнозите.

	Виолета и Боян пак не бяха на работа, Мина не сядаше да учи за кандидатстудентски изпити, Георги не дишаше, за да чува и помни какво се говори в собствения му дом. Скоро щеше да стане осем. Гостът и домакинът току-що се бяха върнали от хола, където Боян бе включил за минута телевизора, за да може Ботев да види как изглежда бъдещият му събеседник в една от най-гледаните частни телевизии. Гостът благодари за сърдечното им гостоприемство, погледна хитро Виолета и попита Боян:

	- Ще дойдеш ли с мене в Балкана?

	Боян Райков мигом скочи прав. Не знаеше как да разбира чутото.

	- Мисля утре да се разходя до Бузлуджа – хвърли пак весел поглед към Виолета Ботев. – Ще ми се да си имам близък човек за другар и подкрепа.

	Боян така се изчерви целият, че Виолета едва се сдържа да не се усмихне, като го видя. Мъжът й дишаше тежко, хрипло. 

	- Пускаш ли го, сестро?

	Тя кимна тихо и сериозно.

	- Ще ти го върна до неделя – рече Ботев и стана.

	Следващите пет минути минаха да укротяват Георги, който молеше със сълзи да вземат и него, но баща му бе непреклонен, като разбра, че Ботев е против.

	- Днес ще си поговорим с теб – обеща му гостът. – Ще намеря време, имай ми вяра! Сега тичай на училище, вземи си бележника и тичай обратно тук да чакаш!

	Момчето мирна, избърса очите си, те пак заблестяха. И сетне толкова комично погледна часовника си, че настроението се върна, всички прихнаха да се смеят.

	О, харесваше му на Ботев как се смеят тези хора, тези Райкови!

	- А ти ще намериш ли време за мен по обед? – извърна се гостът към домакинята.

	Виолета на свой ред пламна, сконфузено запелтечи, че искала да сготви за довечера, понеже нали е обещал да се прибере, след като говори по националната телевизия, и този път да се нахрани с тях като човек…

	Когато чу това “като човек”, Ботев пристъпи да я погали ласкаво по главата, каза й, че е абсолютно сигурен, че тя ще се справи, както и досега се е справяла с всичко, като така подчерта “с всичко”, че клетата жена цялата потрепери от мощен неочакван спазъм, и я увери, че цял ден ще чака с нетърпение да го нахрани “като човек”, но той преди това я кани на обед заедно с Боян, за да си побъбрят и да се разведрят от лудницата, в която ги е натикал, без да ще.

	Милата Виолета благодари с половин уста, спазмът бе преминал, ала тя едва сдържаше сълзите си на благоговение пред невероятната топла любов, която я обливаше цялата.

	- Ще се срещнете някъде с Боян, а аз ще ви звънна по това нещо, като приключа в парламента – рече делово Ботев, сочейки лъскавия си джиесем.

	Личеше си, че вече бърза. А и за втори път вече поглеждаше през прозореца.

	- Приятелю – обърна се към Боян, - ще ме закараш ли с колата ви?

	- С тази бракма! – извика импулсивно Боян, който съвсем не очакваше такова предложение.

	- Вози ми се на бракма. Каквото и да означава това бракма – рече весело Ботев.

	Докато баща му трескаво се обличаше, а майка му хукна надолу да избърше праха поне от таблото на “бракмата”, щастливият Георги обясни на госта им що е това бракма.

	- Хей, хубавице, спорен ден! – погали Ботев Мина по бузата и тръгна след брат й и баща й към асансьора.

	А сега, читателю, нека се издигнем на въображаем хеликоптер и да погледнем за малко панелния комплекс “Младост-4” отгоре.

	Както вече стана дума, полицията се бе погрижила около блока на семейство Райкови да е сравнително тихо и сравнително нормално. Нищо такова не можеше да се каже за останалата част от този сектор на комплекса “Младост-4”. Зад “отцеплението”, относително недалеч от блока, включително между новите строежи и стърчащия огромен кулокран, вече се тълпяха любопитни съкварталци, всякакви зяпачи от цяла София, всякакви сутрешни скандалджии, махмурлии, цяла агитка репортери, фоторепортери, няколко подвижни телевизионни станции, търсещи и чакащи да уловят нещо пикантно и злободневно, изобщо стълпотворение. Множеството бучеше, недоволстваше от ограниченията, някои кряскаха и се заканваха, но полицията бе непреклонна, макар и съвършено толерантна и възпитана.

	А бе само малко след осем часа.

	В осем и пет минути Ботев слезе долу заедно с бащата и синът Райкови, докато в същия момент органите на реда пропуснаха шарената служебна кола на телевизията, чието ръководство любезно бе я изпратило да вземе и докара госта им.

	Факт, събраха се доста коли пред входа. Две служебни със сини буркани вътре в купето върху таблото, които коли чакаха още от седем часа, една полицейска, която бе пренощувала долу, телевизионната, бракмата на Боян. Боян караше очукан фолксваген на петнайсетина години: като повечето българи на неговите години семейната кола бе на годините на децата му. 

	Съседите бяха окупирали балкони и прозорци, гледаха какво ще стане. Нищо не стана. Ботев любезно отказва на служителите от Националната служба за сигурност и от Националната служба за охрана да пътува с тях. Приближи към най-възрастния от цивилните мъже, пошепна му на ухото да помоли хората да се разотидат, да ги помоли от негово, от Ботево, име, другият замислено кимна и след малко, както ще видим, направи точно обратното. После още по-любезно Ботев благодари за вниманието и любезно отказа на екипа от частната телевизия да се качи в колата им, като ги помоли да ги водят с Боян към офиса си. Тръгнаха в колона: първо полицейската кола, после телевизионната, бракмата на Боян с Ботев до него, едната от двете служебни коли.

	За минутка ще изостанем от кортежа, за да изпреваря малко събитията и да кажа, че хората от другата служебна кола свършиха добра работа, що се отнася до обществения ред. Заедно с униформените по-високи чинове от полицията обиколиха събралата се околовръст тълпа, разясниха кротко, търпеливо и разбираемо за всеки, че чуждестранният гост повече няма да се връща у семейство Райкови (лъжа), че повече няма да стъпи в “Младост-4” (голяма лъжа), че го поема държавата (грозна лъжа) и лично някои много отговорни фактори (ужасна лъжа), които полицаите не назоваха, докато репортерите записваха всяка дума, че повече няма да има ограничения, а за досегашните молят всички за извинение, че ще бъде оставена само охрана на входа на блока, за да не се случат непредвидени инциденти със семейство Райкови, което няма да дава интервюта, моля добре да се чуе от всички журналисти, няма да дава интервюта, няма да дава изявления, няма да говори пред никого за нищо и затова органите на реда молят всички да се разотидат по домовете си, по работата си; и довиждане, благодарим ви от името на ръководството на националната полиция. И хората чуха, приеха, лека-полека се пръснаха, “Младост-4” лека-полека възобнови нормалния си ритъм на живот.

	Така е, лъжата много често постига частични и временни резултати. Тя затова е и толкова привлекателна, заради резултатите. Ала временно. И частично.

	Ботев помоли Боян да спре пред първата вестникарска будка, която видя по пътя им. Бяха пред една от големите спирки на градския транспорт в “Младост-2”. А може би беше “Младост-1”? Все тая! Като видя в огледалото за обратно виждане подадения от Боян десен мигач, пилотната полицейска кола закова и едва не предизвика катастрофа, понеже телевизионната едва успя да спре зад бронята й. Униформените ченгета хукнаха назад едновременно с цивилните мъже от почти опрялата фолксвагена на Боян служебна кола. Ботев бе слязъл преспокойно, изчака човека пред него да си купи вестник, кимна му приятелски, когато онзи се извърна, видя го, замръзна на място и повече не помръдна, сякаш щеше да колабира пред павилиона, Ботев плати двадесет лева за един цветен наръч сутрешна всекидневна и седмична преса, пожела лек ден на стихналата лелка зад тезгяха с газетите, изслуша обезумелия младеж от задната кола, който сърцераздирателно го молеше да не стои отвън, пожела лек ден и на пребледнелия полуколабирал човечец и се прибра в колата на Боян само секунди преди окопитилата се публика да загради кортежа без надежда за бързо измъкване.

	Поеха отново, а Ботев взе да прехвърля пресата. Почна да се смее още в някоя от “Младост”-ите. На Боян не му беше трудно да кара по разчистваното от полицаите трасе и също се смееше от сърце. Във вестниците – според часа на отпечатването им – пишеше най-различни работи за Ботев и около Ботев. Повечето по-тиражни газети бяха пуснали късен нощен тираж, който включваше репортажи не само от драмата в шоуто “Забогатей сега”, но – браво, браво! - дори и пикантни снимки от клуб “Порно”. Само пътем да отбележа, че огромната печатница с емблематичното име “Родина” не смогна на заявените тиражи и посред нощ й се наложи да включва допълнителни мощности. Под една от снимките от клуб “Порно”, на която Ботев бе ловко монтиран на масата (където седя пет минути с целомъдрената Добринка) уж до някаква пищна и полугола Месалина ли, Лукреция Борджия ли – без значение, пишеше, че богаташът, станал току-що още по-богат, бил преживял страхотни приключения в клуба, където бил изкарал до малките часове. Ботев показа снимката на Боян, но не се ядоса ни най-малко, а се развесели още повече. Заглавията на различните като жанр газетни материали крещяха, че “Ботев пипна стоте хиляди”, че “загадъчният двойник омагьоса компютъра”, че “Мики остана с пръст в устата”, че “децата от приютите останаха с пръст в устата” – да, да, именно децата кой знае защо освен Мики; едни питаха “къде е сега чекът”, “ще научим ли за какво Ботев ще похарчи хилядарките”; други се кълняха, че е “по-добре той да ги харчи, отколкото съмнителни благотворители”, че “един Ботев не може да мами” и така нататък и така нататък. Бяха отделени цели страници на срещата с президента на републиката, като преобладаващото зле прикрито подозрение често преминаваше в категорична увереност, че президентът при всички случаи се е опитал да използва пришелеца за своите си предизборни цели. Цели страници бяха посветени и на последвалото Ботево телевизионно изявление. Коментираха и се възхищаваха от острия му, но доброжелателен език. Изумяваха се и се потяха да разтълкуват извинението за “идиотите”. Всяка трета дума беше “феномен”, “феноменален”, “феноменално”. Бяха се разгорели словесни дискусии, стигащи до ожесточени разправии и взаимни хули, на животрептящата тема какво се случва в действителност. (Ботев зачиташе по някое изречение от анализите и весело се смееше.) Бяха публикувани и много, много прогнози какво предстои, как ще продължи и как евентуално ще свърши цялата треска и целият ажиотаж. (Ботев четеше отделни мисли на Боян и двамата се смееха.) Особено покъртително бе едно дълбокоумно съчинение в сравнително дебел и относително шарен таблоид, където черно на бяло пишеше, че “осведомени източници, близки до определени държавни среди, общуващи с тайнствения чужденец”, твърдели пред водещия вътрешнополитически наблюдател на таблоида, че “мнимият Ботев е подставено лице”, тоест някой го е пратил в страната, че “майсторската маскировка е дело на отвъдморски козметични виртуози”, които виртуози “изпълняват наша поръчка”, целяща привличането на “огромни електорални маси” в бъдещата Ботева “Партия на радикалния патриотизъм”, които пък гласове накрая, “в последния момент”, щели да бъдат “подарени” лично на президента, за което този “Лъжеботев” щял да получи огромни суми от леви и паралеви централи.

	Ботев и Боян се смяха от сърце, но в интерес на истината такива злонамерени или просто тъпанарски “коментари” и “анализи” бяха изключение. Преобладаваха доброжелателно-сензационните тонове и търсещите лютивия скандал и високия продаваем тираж ноти.

	Ако двамата приятели биха могли да погледнат някаква обобщена сводка на вътрешното министерство какво се е творило през нощта в страната и какво – според министерството - предстои през деня в страната, вероятно щяха още да се посмеят. Към въпросното министерство и към още десетина други ведомства течеше като пълноводна река, течеше като Нил по време на разлив невероятна информация, и то от сътрудници, на които тези разнородни ведомства имаха пълно основание да вярват. Отвсякъде докладваха, че народът (като цяло) приема вече “феномена” за чудо, за даденост, но чудесна и чудна даденост. Че в десетки кръчми, барове и дискотеки се е стигнало дори до саморазправи с разни съмняващи се в чудото неверници. Че някои по-лековерни, ала мълниеносно набъбващи като число и влияние “контигенти” вече смятат новия Ботев за преродения стар Ботев, приказват гръмогласно и възторжено ликуват, че след него ще дойдат (скоро, скоро, още утре, още днес следобед!) и други харамии от чужбина, за да оправят батака, а някои вече били пристигнали тайно и само чакали сигнала на “войводата”. Говореше се, че Ботев е единствената надежда на многострадална България да се избави от грабителите и инородците си! Говореше се, че Ботев е последната надежда на многострадална България!  Говореше се, че Ботев е месия! Да, месия, при това с главно “М”! И се говореше не само от лековерни, но и от по-трезво мислещи “контингенти”. Говореше се, че президентът на републиката е взел-дал; че е готов да му предаде властта без бой и дори без избори, май; че ония горе са напълнили гащите и са съгласни той, Ботев, да си подбере и свой парламент, и свой премиер, и свое всичко. Ботева република. В която ще се слуша неговата воля. В която той ще е капитанът. А не изедниците, мутрите, измекярите. Говореше се, че Ботев има (ох леле!) десетки милиони долари, тайни долари, несметни, ама спечелени с честен труд или дарени от истински задморски патриоти! Че е масон, ама от добрите! Че съветва Г-8, а преди това е съветвал Г-7! Че е член на това, на онова и на нещо трето, още по-могъщо от това и онова. Говореше се, че се кани да обиколи досущ като Левски, като същински нов Апостол цяла България: затова и отвсякъде течаха искания за разрешение на митинги, мирни шествия, канеха се да събират подписки. Затова ведомствата бяха залети с настоявания Ботев да дойде в града им, в селото им, да говори, да говори, да каже и обещае. И да поеме чудото, и да го стори чудото, и да го задържи чудото още дълго и дълго, и да се свърши теглото.

	Ала да не избързвам как се развихряха “Легендия”, “Феномения” и “Месиания” в национален мащаб. Някак не е редно да съобщавам неща, които двамата приятели още не знаеха, понеже нямаше как да надзърнат в каквато и да е обобщена сводка на вътрешното министерство.

	- Ако не спреш, ще блъсна журналистите отпред – рече по едно време щастливият Боян, след като чу култовото заглавие “Сега му е времето” и респектиращото с величието и българщината си подзаглавие “Най-после светла бъднина пред погазеното отечество”.

	Заливаха се от смях. От сряда сутринта Боян Райков бе решил, че сънува, и възнамеряваше да изсънува съня си в радост и благослов. А да става каквото ще, като се събуди!

	- Чуй, чуй само още едно друго! – отвърна весело Ботев. – Пак патриотарско. 

	Наближаваха.

	“Случаят “Ботев” – зачете изразително Христо Ботев, - по-скоро многозначителният прецедент “Ботев” само още веднъж доказва и на слепите, че на съвременна България са й нужни като пролетен дъжд, като живителна кръв, като топъл хляб от златна Добруджа именно хора със старо българско родословно дърво, хора аристократи по кръв и по дух, хора, произхождащи от най-великото ни семе, за да оплодят тази буренясала нива…”

	Боян удряше с юмруци по волана, Ботев бе пуснал родолюбивата многотиражка и се бе хванал за главата.

	- Като изключим глупостите, съвършено вярно – каза тихо и вече овладяно. – Можели са да го кажат с две думи: на България са й нужни порядъчни хора, пък семката им нека да е всякаква.

	Боян изведнъж се вдърви, стихна и се прибра в себе си.

	- Какво има? – измери го приятелят му.

	- Нищо.

	- Бояне!

	- Внезапно си помислих какво ще правим след понеделник – пошепна Боян.

	- Кои вие?

	- Ние… У дома…

	- Нищо – хвърли Ботев купчината хартия на задната седалка. – Нищо различно. Дори ще те накарам да ми обещаеш, че ще продължите като досега. А ако имате нужда от помощ, да знаеш, ще оставя късче от себе си у вас. Тази част от душата ми винаги ще ви помага.

	- Винаги… – промълви Боян, раменете му потръпваха.

	- Я стига! – скастри го Ботев. – Виж, намаляват, пристигаме.

	Четирите коли спряха в същия ред пред офиса на телевизията, наизскачаха цивилни и униформени полицаи, разтичаха се журналисти, домакините, чакащи пред входа, вече се бяха завтекли към кортежа, беше пълно с народ, с фотографи и оператори, със зяпачи и безделници.

	- Е, да вървим да плевим “тази буренясала нива”! – проговори Ботев.

	
Лицето му бе ведро, но някак бездънно сериозно.

	След кратките поздрави и запознанства гостът бе заведен без никакво суетене в студиото на сутрешния блок на частната телевизия с национален обхват и извънредно висок – според самата нея - рейтинг. Съвсем скоро го включиха в пряк ефир.

	- Драги зрители, да кажем “добре дошли” в нашето студио и на господин Христо Ботев – каза бодро водещият, приятен младеж на гребена на вълната с абсолютно свободно и професионално държане пред камерата.

	Господин Христо Ботев благодари с кимване.

	- Господин Ботев, вие не може да не си давате сметка, че вероятно сте най-обсъжданата личност в България през последните дни – започна предварително подготвената си фраза водещият.

	Ала докато си поеме дъх да продължи, гостът бързо вметна:

	- Не може и затова си я давам.

	- Нали? – рече тихо младежът след няколко секунди, когато осъзна какво е чул. Изгледа събеседника си, усмихна му се с искрено възхищение. – Добре – въздъхна, - ще си призная нещо още сега. Веднага щом ви чух първия път, там, във фоайето на хотел “България”, много ми допадна откровеността ви. Имаме почти час да края на сутрешния ни блок, нека го оползотворим с един откровен разговор за всичко, което вълнува хората днес.

	- Трябва ви Господ – усмихна се едва-едва Христо Ботев.

	- Моля?

	- Само Господ би могъл да свърши това, към което ме призовавате – бавно обясни все така усмихнатият едва-едва Христо Ботев. – Аз се наемам да участвам в откровен разговор само за най-, най-мъничка частица от въпросите, които вълнуват нас двамата с вас днес. А тъй като всички сме едно, все нещичко от нашите болежки ще докосне и хората. В България.

	Стана едно тихо такова, камерата жужеше по домашному, чуваше се дишането на оператора.

	- Разбрах - рече водещият.

	От лицето му бе изчезнала онази усмивка, която бе характерна и за президента на Република България, и за Мики, и изобщо за комай всички, които сърфираха по гребена на вълната по тези земи.

	- Виждам – кимна гостът. – Да оползотворяваме тогава часа, но хайде да е без клишета и непосилни амбиции.

	- Чудесно! – изправи се младежът в стола си и тръсна рязко рамене, сякаш отмяташе тежка неудобна дреха. – Знам, че ви е досадно да се говори на тази тема, но сме залети с обаждания и питания откъде все пак идвате. Нека да отговорим сега, накратко и окончателно и да продължим нататък.

	- Нека – каза Ботев. – Отговарям: отдалече.

	- Освен български вие несъмнено сте и чужд гражданин. Какъв? Хората питат, не аз.

	- Би могло да се каже – всякакъв.

	- На няколко държави, така ли да ви разбирам?

	- Защо не?

	- Знаете ли – реагира веднага професионалистът насреща му, - разпитвам ви не от невъзпитание или от любопитство, а защото вероятно вече сте чули, че се носят всякакви слухове и предложения. Например вие да станете президент, да се включите активно в политиката.

	- Не мога да стана президент, млад съм според вашата Конституция.

	- Така е. А ще се включите ли в политиката? Мнозина смятат, че ще основете своя партия. Имате ли такива намерения?

	- Не.

	- Категорично?

	- Да.

	- Защо?

	- Вече казах няколко пъти, че в понеделник си отивам.

	- Не се обиждайте, но хората понякога казват какво ли не.

	- Хората – да. Ботев – не.

	- Добре. Къде си отивате?

	- У дома.

	- Добре. Повече не питам откъде сте. И няма да се включите в политиката?

	- Не.

	- Драги зрители – заяви някак тържествено младежът. – Ето я и първата новина на живо, произведена в нашето сутрешно студио. Господин Христо Ботев няма да участва в българската политика, понеже си отива у дома, където и да се намира това “у дома”. Правилно ли го формулирах, господин Ботев?

	- Съвършено – кимна Ботев. – С едно уточнение обаче: за себе си съм сигурен, но не съм убеден, че различни неща, пряко свързани с мене, няма да участват в българската политика. Нашата с вас среща, да речем.

	- Уха! – опита да се пошегува водещият. 

	- Всичко е едно - каза гостът. – И участва.

	- Мислите ли?

	- Знам го. Дори се осмелявам да предположа, че някои мои срещи, някои мои разговори, някои мои думи ще участват много по-пълноценно и много по-резултатно в българската политика, отколкото многогодишните усилия на мнозина български политици.

	- Предавам се! – прихна водещият, разпери ръце и се хвана артистично за сърцето. – Убедихте ме!

	- Не беше трудно – рече любезно Ботев.

	- Уверявам ви, много хора, милиони хора ще съжаляват, дори вече горчиво съжаляват, че се отказвате от участие в обществения ни живот.

	- Разбираемо е.

	- Самото име, самото ви име би играло ролята на знаме.

	- Най-смирено бих препоръчал на зрителите ви да се опитат да си бъдат знамена всеки за себе си. Току-виж работите ви потръгнали.

	- Страшен сте! Всеки да си бъде знаме сам на себе си!

	- И разни други неща също да си бъде – добави Христо Ботев. – Упование, пристан, радост, приятел… Надежда. Любов. Бог.

	- Сам за себе си?

	- Така е по-леко да служиш на другите. 

	- Кое така? Как така е по-леко?

	- Като се помириш със себе си. Тогава ставаш полезен и за ближния си. Иначе името е важно, ала дори и да е знаме, същността е много по-важна.

	- Апропо, за същността! – възкликна водещият, сменяйки с облекчение темата. – Ще ни споделите ли защо в началото обявихте, че сте Христо Ботев, говорехте разни странни и неразбираеми неща, говорехте за Стамболов, за Захари Стоянов като за ваши побратими, а после сякаш млъкнахте по този въпрос? Ако знаете какви спекулации има на тая тема! Да изчистим ли тази мистика?

	- Лично аз ще се въздържа да чистя мистиката – рече полека гостът. – Не само тази, но и която и да е. Давате ми обаче повод да ви помоля за нещо дребно. Нека да говоря оттук нататък от името на Ботев. По-лесно ми е. Може ли?

	- Няма проблеми! – ухили се водещият. – Ние сме свободна телевизия. Говорете си каквото искате и както намерите за добре!

	- Е, благодаря – леко се поклони гостът. – А за същността обещавам ви да кажа две думи накрая?

	- Дадено – махна някак вече свойски с ръка младежът. – Хайде, бъдете откровен, как преценявате България? Вчера казахте, че България ви е непозната, че нямате лични впечатления, а наговорихте ужасни неща за ужасиите тук… - Водещият погледна в записките пред себе си. - Ето записал съм си - липса на национален идеал, липса на достойна лична идея почти у всеки от нас, българският народ е едва ли не най-големият мрънкач под слънцето, ужасяваща е инертността ни. Споделете си направо: така ли черногледо виждат България очите на един европеец, докато тя стои на прага на Европа?

	- Нямам представа как ви виждат европейците. Мога да говоря само за моите очи. “Черногледо” обаче е последната дума, която бих използвал, за да опиша своето виждане. Може би не съм бил разбран добре, както не бях разбран добре и преди сто и тридесет години.

	Водещият рязко се облегна назад. Операторът излезе иззад камерата, за да гледа със собствените си очи. Изобщо доста неща бяха разбрани буквално за миг. Разбра се веднага, че Ботев не е бил разбран добре не само вчера и преди повече от век, но и одеве, когато водещият не бе разбрал, че Ботев ще говори като Ботев, като себе си, а не “от името” на Ботев. Понеже е Ботев. Само да добавя, че външно младежът с нищо не издаде дълбокото си смайване и се държа съвсем до края професионално.

	- Как бихте го определили вие? – наведе се пак напред. - И най-вече как бихте определили България?

	- Виждането си като загрижено, животът тук – като логично и неотвратимо следствие от годините на детето.

	- Детето ли?

	- Бих могъл да поясня.

	- Много, много ви моля.

	Не прозвуча нито ехидно, нито иронично, само умолително.

	- Сто и тридесет години са само един миг, което е банално, но е истина. Не виждам голяма разлика в манталитета ви. Животът, което също е банално, много се е променил, ала детето не е пораснало много. Хората тук, които са като едно дете, не са израснали кой знае колко. Въпреки че Единният Живот е настанил детето в по-хубава и по-шарена детска градина, в която то почти се е научило да чете и пише, където има ток и то си играе с компютри, а понякога дори си мие ръцете, след като отиде до тоалетната, детето пак си е дете и прави малки поразии и големи бели. О, това е естествено. Нелепото, тревожното, жалкото е, че малцината, които са надраснали връстниците си, които по дух вече са възрастни, опитни и уж мъдри, тези малцина нехаят какво става с детето, със собствената им плът и кръв. А буквално шепата люде, които са готови да направят и правят всичко по силите си за благото на детето, за благото на ближните си – тях пък никой не ги слуша и ги смятате за луди.

	 - Страшничко – обади се младият мъж отсреща.

	- Не виждам нищо страшно. Освен възрастните по Земята е имало и има куп деца; някои са още в пелените, други са в яслите, а вие сте вече в детската градина.

	- Успокоихте ни!

	- Не съм слязъл да нося успокоение, а кураж – каза Христо Ботев.

	- Не ви ли е страх, че мнозина могат да се отчаят от думите ви?

	- Имате предвид някого, който досега не се е отчаял от самия себе си и от самите вас, а като чуе мене, ще се отчае?

	- Ами не, но...

	- Да оставим страха – предложи гостът. – Нищо не заслужава човешкия страх, нищо не заслужава човек да се страхува и да пропилява дарения си живот. Животът сам по себе си не е толкова важен, говоря за годините между раждането и смъртта.

	- Да разбираме ли, че според вас има и нещо по-важно от човешкия живот? – попита малко все пак уплашено младежът.

	Беше се облегнал на масата отпред и бе подпрял с юмрук главата си.

	- Има - и не само според мен - много по-важни неща от годините между раждането и смъртта.

	- Например?

	- Как човек изживява годините между раждането и смъртта си.

	- Живота си?

	- Този си живот – уточни Ботев.

	- Поправете ме, ако ви разбирам грешно. Твърдите, че по-важно е как живеем, а не това, че живеем.

	- Точно тази баналност твърдя.

	- Милиони хора у нас биха дали мило и драго да живеят, дори животът им да е ад, да е ужас, както се изразихте вчера.

	- Моля ви! – възкликна Ботев. – Уточнявам: вчера се изразих тъкмо в обратния смисъл. Казах, че не животът е ужасен, а вие определяте някаква огромна част от живота като някакъв вид ужас. Казах, че не животът е ужасен, а е ужасяваща вашата инертност.

	- Така ли беше? – изпусна водещият като малко дете.

	- И още едно уточнение – добави усмихнат гостът. – Не милиони хора у нас, а милиарди по цял свят биха дали мило и драго да живеят, дори животът им да е ад. Така и трябва да бъде, така Бог го е заложил у човека - да дава мило и драго да живее. Изобщо не говорим за това. Казах просто, че е по-важно как живеем, отколкото самия акт на живеене.

	- Сега разбрах – продума младият човек.

	- Казано другояче, моралът е по-важен от живеенето – рече Ботев търпеливо. – Старая се да обясня следната вечна истина: моралът на човека, моралът на хората, тоест нравственото качество на техните деяния, думи и мисли, то носи повече стойност от акта на самото живеене. Можеш пак да живееш и го правиш - живееш пак и пак, и много пъти, но само един път, само в този конкретен живот и никога, никога повече, имаш възможността, имаш избора, дарено ти е свише правото да извършиш, да изречеш и да помислиш точно определени, съвсем конкретни морални или неморални неща. И тъкмо онова, което ще избереш тук и сега, бялото или черното, доброто или злото, светлината или мрака, или безброя нюанси помежду им, именно то, а не самото живеене, влияе и на качеството на този ти живот, и на качеството на следващите ти животи. Толкова е просто!

	- Да бе! – избоботи импулсивно операторът отзад.

	Прозвуча толкова простосърдечно и човешко, че всички се засмяха, а в студиото мощно нахлу нещо топло и приятелско, нещо обичливо и незаплашващо с нищо.

	- Боже, времето ни изтича! – погледна часовника си водещият и шумно изпъшка. – Няма да възразите, ако не включим зрители в пряк ефир?

	- Тук се слуша вашта воля – рече Ботев.

	Онова топлото и обичливото хлуеше ли, хлуеше на талази.

	- Какво бихте ни препоръчали? Все нещо може да се направи!

	- Ще предложа съвсем скромна рецепта – отвърна равно Ботев. – Бих препоръчал всеки да изживее живота си достойно. Дори само да опитате да изживеете достойно собственият си живот – и веднага общият ви живот, единният ви живот тук, по тези земи, ще стане много, много по-добър. Това ще е огромен скок от детската градина към училището, а оттам бързо към горните му класове. И да подчертая, за да не бъда пак разбран превратно: достойно изживян живот означава достойно по общочовешките критерии и мерки, а не по личните ни често изкривени и крайно субективни представи, гледища и страсти.

	- А кои са общочовешките критерии? – обади се водещият.

	Ботев утихна, замисли се. Мълча дълго. Никой не наруши вглъбяването му.

	- Нищо оригинално – проговори геният. - Тази нощ имах щастливата съдба да почета Достоевски. Отворих “Юноша” и прочетох нещо простичко, нито капчица оригиналност.

	- И вие, разбира се, го помните наизуст? “Феномена” го е запомнил наизуст! – не издържа да не пооригиналничи младежът.

	Ботев го изгледа, кимна:

	- Аз, разбира се, го запомних наизуст... Та там си говорят баща и син – пак кимна Ботев, но този път вероятно кимна на Достоевски. – Преводът впрочем е мой. Синът иска да знае какво да прави и как да живее. Вечните въпроси. А бащата му отговаря: “Какво да правиш ли, мили мой? Бъди честен, никога не лъжи, не пожелавай дома на ближния си, с една дума, прочети десетте заповеди: там всичко това е написано навеки.” Както казах - нито капка оригиналност.

	- И това ли е? – не повярва водещият.

	- Изглежда, че би трябвало да е, но не е – поусмихна се Ботев. – Достоевски е гений, затова не е. Затова синът не мирясва, а казва на баща си, че “това е старо и при това са само думи; а е нужно дело”. А баща му му отвръща: “Е, ако много ти доскучее, постарай се да обикнеш някого или нещо или дори просто да се привържеш към нещо.”

	- Значи... – обади се пак младежът.

	- Ама чуйте де! – сухо го скастри Ботев и продължи изразително: - Синът мрънка, че баща му се подиграва с него, и пита какво да направи сам, в смисъл самичък, без последователи, “с вашите десет заповеди”. А бащата му казва простичко: “А ти ги изпълни въпреки въпросите и съмненията си и ще бъдеш велик човек.” Синът обаче репликира, че “никому няма да бъде известен”, а бащата отвръща, че “няма нищо тайно, което да не стане явно”. С което отговорих на въпроса ви за общочовешките критерии за достойно изживян живот.

	Ботев замълча. 

	- Без коментар – рече умно водещият.

	- Аз пък бих се осмелил накратко да коментирам последните думи защо всичко тайно ще стане явно. Знаете ли защо? Защото всички сме едно.

	- Повтаряте го постоянно.

	- Белким чуе някой – рече Ботев.

	Младежът пак погледна часовника, този път висящия на стената пред очите му.

	- Ще ми се да го кажа пред всички вас: никак не е лесно да изпълняваш десетте Божи заповеди. Всичките. Моята душа например никога не го е правила.

	- И моята – ухили се младият мъж. 

	Личеше му колко е убеден, че говори истината и че й вярва. Така си беше, истината говореше и й вярваше с основание. Личеше му и друго. Толкова рядко му се случваше (обикновено слушаше всякакви опашати лъжци на опашати лъжи) да говори истината в това студио или поне да си вярва, че говори истината, та целият струеше – светъл и разкрепостен.

	- Моята душа никога не го е правила в нито едно от преражданията си – търпеливо го изчака Христо Ботйов Петков. – Никога изцяло. Никога докрай. Именно защото е невероятно трудно да изпълняваш всичките десет заповеди – апропо, те затова и са Божи, - доста често душите изобщо или частично не успяват да овладеят физическото си тяло. Душите ни напълно или отчасти не успяват да се справят с физическото си тяло, то излиза някак по-силно от тях, а не бива да е, то не е създадено да е по-силно от душата. Така или иначе обаче тялото често надделява над душата особено когато тя е млада и неопитна. Тогава личността прави големите поразии, големите грехове. Затова и геният на Достоевски е стигнал до истината за десетте заповеди: изпълниш ли ги - ще бъдеш велик човек.   

	На водещият много му се искаше да вметне нещо, което хем да е на място, хем да е оригинално, но се затрудни и пак постъпи правилно – премълча си.

	Ботев му помогна, измъкна го от неловката пауза, бодро заговори:

	- Не бива да униваме заради несъвършенствата си. Както смирено предложих преди малко, много по-добре е да се опитваме да живеем достойно според разбиранията си и според общочовешките мерила за достоен живот.

	Изведнъж ведро просия, лицето му се озари от неземна вътрешна красота.

	- Искате ли да ви разкажа – подхвърли сякаш небрежно - колко са толерантни горе към нас дори когато само сме се опитали да живеем достойно?

	- Къде горе? – не схвана веднага водещият.

	- Да речем, на небето – погледна го Ботев с ония очи като раздухана от Божия дъх жарава.

	Младежът се разшава на стола си, разпери някак безпомощно ръце. Очите на госта му лекичко се усмихнаха, по-скоро едва-едва загатнаха за усмивка.

	- Искате ли, как го казахте, да произведете втората новина на живо?

	- Вие произвеждате всичко тук, господин Ботев – отрони тихо, отнесено водещият.

	- Тогава да ви разкажа набързо как бе посрещнат един грешник, опитал се да живее достойно – рече гостът.

	Камерата даде лицето му отблизо, така и го застопори почти до самия край на предаването.

	- Знаете, горе навръх Балкана смъртта дойде внезапно и веднага. Душата трудно се окопитва в такива случаи... Както и да е, когато се прибрах у дома, вече се бяха, как да го кажа, подготвили. Бяха ме наградили, ако мога така да се изразя, с мила, трогателна изненада. Имам предвид моите вековни приятели, сродните ми души. Бяха ми устроили великолепно посрещане, там такива неща се правят, когато искаш да дариш покой и радост на някого… Да го приобщиш по-бърже... Да не се отклонявам. Посрещнаха клетата ми душа вечер, на широка балканска поляна, заобиколена отвсякъде от вековни буки, месецът бе изгрял, звездите бяха обсипали небесния свод, гората шумеше, повяваше ветрец, бели самодиви играеха приказен танц в моя чест, отстрани седеше на задните си крака вълк и ме гледаше умно, другарски, кротко, приятелите ми бяха постлали дотам, където те стояха в бяла група, нещо като пътечка от бръшлян и здравец като в “На прощаване”, ако си спомняте, в клоните на най-близката бука омайно, неземно пееше птичка като в “Пристанала”, ако си спомняте, всичко бе дивно, величествено и толкова мило, мило, мило. А можеше да отрупат поляната и с много други неща, с бесилки, с гарвани, със страшни долове, със стада от вълци в овчи кожи, ако си спомняте… Да, така беше. Точно като в рая беше, точно както си го бях представял рая, понеже беше раят. А в дъното на поляната дишаше, пулсираше, вибрираше бяла светлина, реална, осезаема, но и някак нетленна бяла светлина, сякаш нещо огромно – не като размер, а като присъствие, като радост, като любов, като всичко, което си бленувал да доживееш, да изживееш и да примреш в утробата му, - хей там, там е, дошло е заради теб и просто излъчва обичта си към теб… Ето така ме посрещнаха.

	Ботев погледна събеседника си,.

	- Спомени – произнесе топло.

	Водещият продължаваше да си мирува на мястото.

	- Между другото, наградата ми е постоянна – добави Христо Ботйов Петков. - Когато поискам, винаги имам правото да виждам и най-вече по особен, специфичен начин да преживявам земна картина с балканска хайдушка поляна, със звездите по небето, с всичко останало. От време на време се възползвам от правото си. Хубаво е, както знаете.

	Последните две думи като че ли изтръгнаха с могъщи клещи водещия от тихото кътче, където се бе усамотил в смирение и концентрация. Той подскочи, ориентира се начаса в обстоятелствата, докато гостът му го наблюдаваше с интерес какъв е оправен, пое дъх, видя часовника, изпусна дъха си някак болезнено, безутешно и продума глухо:

	- Аз ли? Аз ли знам?

	- Няма как да не знаете. Всичко е едно.

	Младежът кимна някак скръбно и задекламира сякаш заучена, заучена до втръсване фраза:

	- Драги зрители, днес гост на сутрешното ни студио бе господин Христо Ботев. Господин Ботев, искате ли да се обърнете с нещо по-специално към зрителите ни в рамките на две минути?

	- Нали ви обещах на края да кажа две думи за истинската същност.

	- Забравих – рече откровено младежът. После се сепна: - Че вие го сторихте!

	- Не съм обърнал внимание – засмя се Ботев.

	Момчето също се засмя, дойде напълно на себе си, стегна се.

	- На изпроводяк - рече геният бавно - бих желал да благодаря на зрителите ви, които ни гледат. Специално на тях ще кажа, че страхът от живота им и унинието пред живота им до голяма степен са свързани със съзнанието им, че живеят за първи и последен път. Със съзнанието им за безнадеждност заради пропуснатите радости, със съзнанието им за безвъзвратност заради невъзможността да се поправят допуснатите грешки и несъвършенства, със съзнанието им за единственост на всяко преживяване. Така е, всеки миг трябва да се изживява достойно. И същевременно не е така, ние се развиваме и ставаме все по-съвършени във времето и извън времето. Не бива да живеем със съзнанието, че истинската ни същност е ограничена само до личността и тялото, които съществуват тук и сега. И още нещо: не целият ни дух е затворен в това тяло и в това разумно съзнание тук и сега. Нашият “аз” е по-широк и само част от него идва тук и сега. И всичко е много по-сложно. И всичко е прекрасно, Бога ми.

	Ботев завърши, а младежът трескаво мислеше как той пък да завърши днешното си предаване, при това по най-атрактивен начин. И го измисли според възможностите си.

	- Господин Ботев – взе да хитрува, - лично аз си признавам като в изповедалня, че не разбрах всичко, което споделихте пред камерите ни. Такива работи ли ще говорите след малко и на депутатите?

	- Знам ли... – уклончиво отвърна Ботев.

	- Понеже малко ме е страх за мозъците им.

	Ботев не реагира на плоската шега.

	- Е, открийте ни поне някаква малка тайна – пооклюма водещият.

	- Не съм се готвил – каза гостът.

	- Обиждате ни.

	- Добре, но само за да не ви разочаровам, понеже забелязах, че в тая страна много лесно се очаровате и разочаровате. Може би, само може би, не съм сигурен, затова само може би - ще споделя нещичко за депутатския „будизъм” при вас.

	- Депутатския будизъм! – спонтанно извика младият мъж.

	- Така съм си го нарекъл.

	- Будизмът в кавички ли е?

	- Не ги ли подчертах?

	- Великолепно! И що е то депутатски будизъм у нас?

	- А, не.

	- Прав сте, ще го чуем на живо! Драги зрители - извърна се някак тържествено-доволно младежът към камерата, - току-що господин Ботев произведе трета топновина за сутринта: господин Ботев ще говори пред пленарния състав – водещият подчерта с неприкрит сарказъм “пленарния състав” – на родното Народно събрание по животрептящата тема за депутатския будизъм у нас! Не, само чуйте, депутатския будизъм! – Прихна и съвършено импулсивно изтърси: - Животът е велико нещо!

	- Съвършено вярно - съгласи се Ботев. - Въпреки тукашния депутатски будизъм животът е велико нещо! И тук, и навсякъде. Вярвайте, че животът е велико нещо! Вярата, че животът е велико нещо – това е, това е най-важното! Е, хубаво би било да не забравяме и кой е сътворил живота.

	И това бе последното, което видяха и чуха зрителите,.

	Още преди да започне и докато течеше сутрешният блок, в частната телевизия бяха пристигнали няколко много важни персони, между които познатият ни президентски съветник с крайградската вила, познатият ни полицейски съветник и още неколцина мъже с изопнати и съсредоточени лица. Всички те изгледаха цялото интервю на мониторите в специалната зала за гости, а лицата им ставаха все по-изопнати и все по-съсредоточени.

	- Господ да ни е на помощ! – промърмори по едно време съветникът на президента, мислейки си – както и останалите – за предстоящата среща на Ботев с народното представителство в парламента.

	- Аслъ! – простонародно вметна прошарен чиновник със скъп костюм; и двамата съвсем правилно се ориентираха кой единствен би могъл да им помогне при създалите се нови обстоятелства.

	Проблемът на мъжете с изопнатите лица, вторачени в мониторите, обаче се криеше в друго, старо-престаро при тях обстоятелство: те само си приказваха, без ни най-малко да вярват в онзи, който единствен би могъл да им помогне да се справят с проблемите си, като при това с дрънканиците си нарушаваха третата му заповед.

	Мъжете не бяха само атеисти, мъжете бяха също и професионалисти. Минута след като предаването приключи, те пресрещнаха госта още на изхода на студиото, заобиколиха го отвсякъде и не му дадоха никаква възможност нито да излезе и да говори с хората, струпващи се вече пред телевизията, нито да се поразходи отпред при колите. Напомниха му във фоайето, далеч от любопитството и – защо да не го кажа направо – зараждащото се човешко преклонение, че в десет и половина трябва да е на трибуната в Народното събрание, че няма време, че трябва да се подготви и настрои, че ще говори във времето на парламентарния контрол над правителството, от който контрол депутатите с удоволствие са се отказали, както са го правили не веднъж, не дваж и не двайсет пъти вече, а дори повече.

	- Какво пречеше да включат в програмата си и парламентарния контрол, и мен? – попита Ботев.

	- Да не са луди! – рече му президентският съветник и усмихвайки се зло, злъчно добави: – Петък е, ще се преуморят.

	- Забравих, че при вас само лудите се преуморяват – кимна сериозно Ботев.

	Мъжете прецениха думите му като шега и побързаха да се засмеят.

	- А и вие им стигате – подметна находчиво някой.

	- Мисля си, че е съвсем вероятно да излезете прав – отвърна някак официално Ботев на находчивия служител на отечеството. – Впрочем – обърна се към полицейския съветник – какво означава парламентарен контрол над правителството?

	Информираха го набързо, след което го поведоха към колите.

	В лимузината, която откарваше Ботев към Народното събрание, неколцината мъже от “щаба”, между които блестеше съветникът на президента, се опитаха да опишат на желания навсякъде гост сензационния бум около престоя му, да му обяснят сложността на ситуацията и собствената си оправност, благодарение на която бяха сглобили извънредно богата, интересна и впечатляваща с предстоящите удоволствия програма за уикенда.

	Така и не се разбра в подробности нито какво е богатството й, нито какви ще да са тия впечатляващи удоволствия, понеже гостът слуша малко и оповести кратко, делово и безапелационно своя график, в който през съботата допълнително включи (след кратко колебание и нечута от никого лека въздишка) току-що измолената (по телефона, докато пътуваха) среща с писателския съюз, с лелеещите да го видят творци - измолена лично от председателя на съюза среща; и после (официално) само посещение на Бузлуджа, а за неделята бе категоричен, че ще пътува до Козлодуй, а оттам по пътя на четата ще иде до Врачанския балкан и ще се качи на Околчица. Край. Нищо повече или различно през уикенда.

	Предлагам на читателя да пропуснем залисията около кортежа, да подминем чинопочитателното припкане на парламентарната охрана около луксозните возила със специални сигнализации и разни други особени машинарии, да пратим поврага целия този ажиотаж, увеличен десетократно след току-що направеното телевизионно изявление-спомен на парламентарния гост за оная поляна с вековните му сродни души приятели и с оная някак нетленна бяла светлина, дето на човек или по-скоро на душата му й иде да примре в утробата й, а най-вече с онзи “анонс” за желанието му да поговори за “депутатския будизъм при вас” пред самите “будисти” в пълен състав; и така – захвърляме безумната службашка суетня и насочваме погледи към комично облечената женица, към нахлупилата смешна лятна шапка с дълга козирка с нечетлив отдалече рекламен надпис възрастна жена, която бавно ситнеше по алеята, свързваща Софийският университет “Свети Климент Охридски” с Народното събрание на Република България. Женицата – миньонче с живи лъчезарни очи и жива лъчезарна усмивка на лъчезарното лице – мина покрай гърба на Художествената академия, промуши се (невероятно, невероятно!) и покрай юнаците, опасали околовръст парламента, и по-точно между двамата юнаци с гръб към парламента и с лице към сградата на Университета, построен с добрата воля и доброто сърце на братята Евлоги и Христо Георгиеви, мина буквално под носа на двамината юнаци с издути подмишници, които не й обърнаха никакво внимание каквато беше дребничка и отнесена, жената приближи ситно-ситно почти до самия вход и тъкмо да се провре под бръсната грамада с тъмни очила и бдителен взор, който препречваше непосредствения подстъп към Народното събрание, грамадата я видя – шестдесетгодишна, мъничка, с бели маратонки и бели къси чорапки на голите крака, с тази смешна бяла шапка, чиято козирка рекламираше някаква козметика, с блузката й с къси ръкави с щампован отпред Джими Хендрикс: просто карикатура, шарж, абсолютна скица и великолепен повод за майтап с колегите грамади след края на мероприятието с този Ботев.

	Мъжището само докосна женицата и тя смирено замря под лапата му.

	- Назад, лелче, оттука не може – рече й синовно горилата с възможно най-добронамерения си тон.

	- Добре, сине – отвърна му майчински жената със съвършено същия добронамерен тон.

	Тогава обаче той видя пакета в ръката й, очите му проблеснаха със строги пламъчета:

	- Какво е това?

	- Дрешка, ушихме му дрешка – уж поуплашено докладва начаса женицата. – За подаръче. От шивашката ни кооперация. 

	- Я да видя! – нареди горилата.

	Христо Ботев ведро наблюдаваше театъра, който се разиграваше на няколко метра пред очите му.

	Женицата видя, че той я гледа.

	- Господин Ботев! – извика извънредно гръмогласно за ръста и възрастта си, така че всички се извърнаха натам. - Господин Ботев, ушихме ви дреха, малък подарък от името на шивашка кооперация “Отечество”.

	Юнакът се бе поуспокоил, понеже не напипа нищо твърдо в добре увития пакет, и вече се готвеше да го отвори и види каква е тая пуста дреха, когато гостът на парламента ясно го попита:

	- Ваше ли е?

	Залисаният момък изобщо не разбра, че говори на него.

	- Хей, юнак, това е за мен! – провикна се Христо Ботйов Петков.

	Настъпи минутна суматоха, някакъв мъж с някакъв уред притича до пакета, докосна го, пошепна на охранителя да не пипа повече нищо, взе пакета от ръцете му и го върна на жената. Тя замислено, но все така лъчезарно гледаше гения право в очите, пое машинално пакета, пристъпи няколкото крачки, подаде му го, поклони му се дълбоко насред площадчето пред парламентарния служебен вход и тихо рече:

	- От кооперацията.

	И заситни обратно към храма на българското образование, построен с парите на братята Георгиеви.

	Вече вътре в кулоарите Ботев поздрави председателя на Народното събрание на Република България, кимна на заместниците му, на неколцина от шефовете на парламентарни комисии. Усмивки, фотографски светкавици, суета, телевизионни камери, плоски фрази, десетки микрофони, фалшиви любезности с привкус на лек уплах и тежко усещащо се (от госта) горчиво съжаление (на домакините) за прибързано отправената покана.

	- Моля за пет минути усамотение – произнесе Ботев между приветствията и говорилнята.

	Осигуриха му минутите в малък приветлив кабинет, където специалният гост на парламента разкъса обемистия пакет, подарен му от комично изглеждащата женица, извади великолепно ушита синя воеводска униформа, шапка с лъвче и перо, меки ботуши, сгънати фантастично ловко между крачолите на брича, та изобщо да не се напипват отвън, колан с ремък – всичко, всичко.

	След пет минути шашнатите бодигардове пред кабинета се превърнаха в солени стълбове, виждайки как подопечният им чужденец се е превърнал във войводата Христо Ботев. Наложи се усмихнатият войвода да ги подбутне, та да се раздвижат и напълно загубили дар-слово, да ги поведе едва ли не той да му покажат къде е входът за пленарната зала, пред който го чакаше председателят.

	Председателят на парламента бе видял и патил човек, но почти загуби свяст от гледката пред очите си. Пътем да кажа, че той е точно оня кротък човек, чиято президентска кандидатура навремето бе пропаднала скандално и доста унизително за него заради това, че партията му не бе забелязала една дреболия: избраникът й отговаряше на конституционните изисквания за президентска кандидатура точно толкова, колкото и именитият му днешен гост, преоблечен междувременно в пълна воеводска униформа.

	И за какво, мярна се в ума на обезумелия шпикер, уж заради рейтинга на парламента, сякаш някой в тая сграда се интересуваше сериозно от рейтинги, в това число и от рейтинга на собствената си институция!

	Ако председателят вярваше в Бога, щеше да му е по-лесно. Той обаче бе потомствен безбожник и бе свикнал да вярва само на очите си, което в случая не му помагаше, понеже очите му отказваха да вярват на самите себе си. Би могъл също и да си каже, че Господ го знае тоя Ботев как се е пременил в тая премяна, да  се прекръсти и да приеме с открито сърце делата Господни – неведоми нине, присно и вовеки, ама нямаше как да го стори, понеже беше потомствен безбожник, а и дълбоко уважаваше семейните традиции. Както ще да е, въпросът не е кой в какво вярва и в какво не вярва, а че без малко щеше да се провали очакваната с такъв интерес среща с депутатите, ако човекът бе припаднал или – не дай Боже! – се бе случило нещо по-лошо. Ала председателят – наистина препатил и видял много в живота си апаратчик – показа все пак характер, горе-долу се овладя, криво-ляво изрази с половин глас възхищението си от външния вид на госта си, смотолеви набързо наизустената си полумолба-полупрепоръка какви теми би било добре да засегне Ботев в словото си, хвърли последен – някак прощален – поглед към лъвчето и перото отгоре и отвори с широк - и някак като че хазартен – жест вратата към залата, за да пропусне войводата.

	Христо Ботйов Петков, българският гений, българската чиста звезда, българската слава и упование, българската заслужена пред Господа Бога гордост, искрено се забавляваше, докато следеше движенията и изобщо поведението на колегата си по президентска невъзможност и несъответствие. Пристъпи, затвори вратата и пред погледите на абсолютно съкрушената духом и телом охрана се наведе и тихо прошепна в ухото на парламентарния шеф:

	- Спокойно. Аз ще се оправям. Вие само си кротувайте отзад и не се месете. 

	Парламентарният началник комай-комай понечи пак да баялдиса, но не му остана време, защото гостът пак протегна ръка, сам си отвори вратата към залата и влезе с широка младежка крачка.

	Ох, ох, досущ като войвода! Като войводата!

	Да, войводата Ботев влезе досущ като себе си – напет, строг, дори суров, концентриран, енергичен, властен, прекрасен. Ботев та Ботев! След него изприпка препатилият шпикер, седна си на мястото, покани госта да седне на почетната банка, отвори уста и се почувства много по-добре и в свои води като риба на мокро, представи Ботев като виден потомък на поета и революционера Ботев, който... и прочее, който пък потомък пожелал, видите ли, да се обърне със слово към сънародниците си в лицето на техните избраници… и прочие, което пък слово народните избраници ще изслушат с внимание, защото… и прочие. 

	Парламентарният бос умееше да говори дълго, бавно, равно и тихо, стига да го оставят насаме с думата. Един от заместниците му обаче му пошепна – тъкмо шефът бе започнал да обяснява защо ще слушат Ботева с голямо внимание… и прочее, – че вече е добре да даде думата на госта. Председателят кимна, сдъвка края на мисълта си до някакви си три-четири изречения и тържествено даде думата на Ботев.

	И на мен ми е неприятно да прекъсна точно тук правдивия си разказ, вместо да слушам Ботевото слово, но все пак ще помоля читателя само за мъничко търпение, за да опиша с няколко думи обстановката в залата и около залата. Първо, от двеста и четиридесет депутати присъстваха двеста тридесет и трима; седмина или бяха в чужбина, или боледуваха посред лято, или проклинаха неотложните си ангажименти. В залата бе дошъл дори един от най-спорните, най-мразените и най-влиятелните политически лидери, за когото мимоходом стана дума в началото на правдивия ми разказ и който никак не обичаше да ходи на работа; поне в парламента не обичаше. За претъпканите балкони, за местата на журналистите, за разните ложи, ложички и така нататък само споменавам. Двама-трима по-предвидливи и по-честни в отношенията си с медиите депутати споделиха (още рано сутринта!) мнението си, че Ботевото гостуване не бива да се предава директно по телевизията и радиото, пък и изобщо не следва да се отразява в подробности предвид някои деликатни обстоятелства, но медиите буквално щяха да лапнат, изхрускат и избълват предвидливите смелчаци върху свещения олтар на свободата на словото и информацията. О, не е само това! Бяха надошли – поканени и не съвсем поканени – куп посланици, културни и „некултурни” аташета, всякакви чуждоземни и чуждоезични гости, повече за да гледат, отколкото да разберат добре какво се говори, понеже не за всички бе осигурен превод. И още: президентът и съветниците му седяха по местата си в залата всеки според ранга си и трескаво се чудеха дали бяха постъпили правилно, когато най-активно участваха в общия замисъл на държавните мъже да бъде пуснат тъкмо пък в тая зала този съмнителен потомък и несъмнен майстор на сензациите и неприятностите, ама какво можеха вече да направят, докато го гледаха с бунтовническата четническа униформа със свещеното лъвче на челото?

	И така, има думата господин Христо Ботйов Петков!

	Излязъл иззад банката за гости и застанал прав зад трибуната с микрофоните, господин Христо Ботйов Петков гледаше депутатите, обхождаше парламентарните им групи една по една, спираше взор някъде по-дълго, другаде се задържаше почти бегло и погледът му бързо отминаваше нататък, без по лицето му да се изрази никаква погнуса – така добре се владееше.

	Стана много напрегнато в пленарната зала на Народното събрание на Република България. Всеки  разумен и добронамерен човек би разбрал състоянието на народното представителство, би посъчувствал на българското депутатство.

	Минаха две, минаха три минути. Ботев все така мълчеше и ги оглеждаше с проницателните си красиви очи и с каменно изражение на красивото си лице, няколко милиона души пред телевизорите и радиоапаратите (между които притихналият в претъпкано квартално бистро Спиро Киров, зарязал таксито си в някаква уличка) се чудеха какво става, но знаеха, че Ботев е там и мълчи, понеже едните го виждаха, а другите го чуваха как диша във включените вече микрофони.

	През тия няколко минути в ума на Христо Ботйов Петков се мярнаха и задържаха доста мисли, но като че ли най-много го порази фактът, че разпозна без никакво усилие пет-шест души в залата като свои бивши лични познати или просто съвременници от оная България, поробената. Видя проклети чорбаджии, с които бе враждувал до смърт; видя мекерета и продажници на своя род и родина; видя и изедници и кръвопийци. Все бивши, бивши, бивши – нека да го потретя.

	Особено оня там отпред, зализаният, тая душа какви ги бе вършила само навремето! И сега пак се бе преродила тук, за да изкупва греховете си! И как само ги “изкупваше” днес! Досущ като някога!

	- Добра среща – проговори най-сетне Христо Ботев. - От все сърце благодаря и на милите жени, които са ми ушили тази прекрасна униформа като знак на уважение за нетленния подвиг и небесната приемственост.

	Гостът се отдръпна крачка и се поклони толкова дълбоко, че челото му опря катедрата. Това беше моментът – още в самото начало, когато депутатите и не само депутатите, претъпкали залата, започнаха да се споглеждат. Така и се споглеждаха непрекъснато още часове наред до самия край на словото.

	- Господин председателю, дами и господа народни представители – огледа ги Ботев как се споглеждат, - господин президент, дами и господа министри, уважаеми гости, уважаеми дами и господа журналисти, сърдечно благодаря за поканата да говоря пред вас от тази най-висока българска трибуна. За мен е чест и същевременно огромна отговорност да говоря пред вас. Възнамерявам да се възползвам докрай от тази чест и от отговорността си. Господин председателят – извърна се назад ораторът – бе така грижовен да ми даде някои насоки какво да говоря и бе прелестно любезен да ме увери, че нямам лимит във времето и мога да говоря и да отговарям на въпросите ви до изчерпване на темите.

	Колкото и да беше видял и патил господин председателят, ударът под кръста бе толкова неочакван и крайно болезнен, че той без малко щеше да включи собствените си микрофони и да извика с пълно гърло – пред колегите си, пред посланиците и аташетата, пред цяла България, - че не е вярно, че изобщо не е давал насоки на госта какво да говори и не го е уверявал, че няма лимит и че може да говори колкото си иска, а че само му е нахвърлил някои злободневни теми на обществото, като в общия тон на светска учтивост му е споменал да не се притеснява за времето; аха да го изтърве гласно, но срещна искрящите очи, впити в него от упор, заецна и само закима ситно-ситно.

	- Бих искал да декларирам съвсем откровено - декларира съвсем откровено и дружелюбно гостът, обърнал се отново към залата в напетата си воеводска униформа, - че въпреки насоките на господин председателя ще говоря каквото искам и наистина без да се съобразявам с някакви изкуствени лимити. Което обаче не означава, че ще злоупотребя с търпението ви, тъкмо напротив – ще бъда крайно лаконичен, за да си поговорим и диалогично, ако пожелаете.

	Някакъв глупак депутат изръкопляска, сконфузи се от сърдитите или подигравателни погледи на колегите си и се сгуши в стола си.

	- И още нещо да се уговорим предварително. Вие тук сте извънредно опитни и допускам, че сте наясно с всичко, което ще обсъждаме. Така че ако на някого му доскучае, моля, не се стеснявайте, идете в бюфета. Бюфетът ви нали работи?

	Споглеждаха се, споглеждаха се, споглеждаха се. Да си се споглеждат.

	- Дами и господа народни представители, ще говоря като същност, която идва отдалеч и според възможностите си се стреми да бъде неутрална, справедлива и добронамерена. Затова и няма да правя сравнения, макар че – признавам – твърде се изкушавам, а само ще ви обърна вниманието, че от Освобождението на България от турско робство досега у нас е имало много и много калпави парламенти, калпави и като безчестие, и като бездарие, и като крадливост, жадност и изобщо корумпираност, но вие правите всичко по силите си, а силите ви са колосални, да надминете не само далечните си предходници, но дори и непосредствените си предшественици, което – пак признавам – никак не е лесно. Не е лесно, защото част от вас заседават в тази зала вече десетилетия и се конкурират по безчестие със самите себе си, а безчестието и грабежът, като всичко на този свят, се уморяват и те, обезсилват се, остаряват. Ала идат нови млади сили, виждам, че е пълно с “новобранци”, които се учат от младежките подвизи на батковците и многоопитните, стараят се, поучени от вездесъщия пример на майсторите, така че никак няма да се учудя, ако вие спечелите в края на краищата низката надпревара кой е изпил и кой ще изпие повече кръв на народа си.

	Невероятно, нали? Да бе друг оратор, да са го свалили вече от трибуната, да са се разкрещели и разсвиркали, както само те си умеят, да са наскачали от местата си и да са се втурнали към президиума разни пишманпатриоти и псевдодемократи, разни десни социалисти и леви либерали, разни социалсиромаси и националчорбаджии – ала нищо подобно, в залата бе тихо като в гроб, никой не гъкваше срещу прекрасния в хайдушката си премяна Христо Ботев, само журналистите дращеха очаровани в бележниците си, предвкусвайки грандиозния скандал и сладката възможност за сладка самоизява.

	Гостът пи вода, вдигна нагоре глава и се спогледа с мрачния като тъмен облак президент.

	- Нямам намерение да съдя когото и да било, друг ще ви съди – ясно и високо прокънтя гласът на Ботев от най-високата трибуна на бившата си родина. – Огледайте се взаимно. Вижте се. Вие не сте ли най-доброто от доброто на тази нация. Вие не следва ли да сте цветът й. Разумни, вменяеми, пораснали жени и мъже са изтръгнали от утробата си най-ценното у себе си и са го пратили тук. Вие сте народните избраници. Тук е също господин президентът, тук са господа министрите – кимна ораторът към ложата на правителството, където се кумеха ни живи, ни умрели неколцина министри, начело с един от вицепремиерите; самият премиер обаче липсваше. - Тук сте всички онези, които създавате законите и правилата, които ги изпълнявате и контролирате. Тук би трябвало да е царството на мъдростта и добротворчеството. Така ли е обаче? Това ли вършите? Добро ли творите? Или нещо съвсем наопаки? И го правите явно, грубо, цинично! Дори когато тия завалии отгоре, принудени да стоят под един покрив с вас, ви снимат с камерите и апаратите си, пак го правите, пред погледа на цяла България го правите! Вие, европейците по мислене, европейците по манталитет, които скоро смятате да се окичите с лаврите, че сте присъединили България към Европа! Вие, вие, които постоянно плачете за така и неполучаваното и неполучено всенародно признание, по така и непостиганата и непостигнатата всенародна любов! Смешен плач!

	Тук неколцина от по-начетените народни представители настръхнаха до дъното на душата си, част от журналистите не се стърпяха и възторжено аплодираха, а един депутат, пак глупак, извика откъм опозицията: “Правилно!” Глупакът - и да искаше – не би измислил нещо по-глупаво, така че дори колегите до него му зашъткаха да млъкне.

	- Щом вие сте най-доброто от най-доброто на този многострадален народ, значи има нещо сбъркано в цялата ви система за избраничество на народни водачи, в цялата ви система за излъчване на читавото вместо на калпавото, на дашното вместо на жадното, на служителите вместо на тунеядците. Нали? – обходи Христо Ботев залата.

	Този път не се намери глупак да репликира. Отзад един от заместник-председателите на парламента жадно-жадно изплакна пресъхналата си уста и сочният звук отекна в тишината.

	- Вие разбирате, че дори и да имах желание, а аз го нямам, не бих могъл да коментирам, камо ли обстойно и задълбочено, системата ви за избиране на народно представителство. Няма да ми стигне цял месец, а аз в понеделник си отивам. Затова приемам ситуацията като даденост, приемам мандата ви като факт, приемам, че народните избраници сте вие. Добре де! Но оттук нататък как стоят нещата? Слава на Бога, съдбата на България и на народа й не зависи само от вашата воля, от вашата мъдрост, от вашата активност. Слава Богу! За жалост обаче сума ти неща зависят много и от вас. Важни, основополагащи неща. Така е тук, така е и навсякъде по този свят. Затова и навсякъде по този свят хората седем пъти мерят, преди да отрежат, че някой е заслужил да ги представлява. И тъй – дойдох тук при вас, за да ви попитам направо: кой от вас, влизайки за първи път в тази зала, се помоли? Кой сключи длани и си каза: “Благодаря ти, Боже милостиви, много ти благодаря, доземи ти се кланям, че ми даде възможност да служа на братята си на толкова високо ниво!” Е?

	Никой не шукна. Естествено.

	- Знаете ли кое е най-страшното? – тихо рече парламентарният гост Христо Ботев, след като поизчака. - Не е, че всички немеете. Най-страшното е, че дори и да има някой измежду вас, комуто да се е мярнала такава мисъл в главицата и да е благодарил Богу за най-висшия дар, сега този някой го е срам и затова мълчи. Срам го е да не излезе будала! Будала пред вас останалите, „умниците”!

	Христо Ботев попипа шапката, погали с показалец перото, поколеба се, но не я свали, въпреки че в залата ставаше все по-задушно от нездравото напрежение и нечистите еманации.

	- От няколко дни вървя, гледам, говоря с хората, слушам ги и си мисля за четата. Често. А понякога за вас и за четата. Горе-долу сте колкото четата. Като количество. Ала двеста и четиридесет пъти повече да бяхте, пак не бихте могли да стъпите на малкия пръст на ония двеста юнаци! Като качество. Та си мислех какво щеше да бъде, ако се срещнехте вие и те след Милин камък. И да ви бяха поискали я хляб, я кокошка. Те – обезкръвени, ранени, съсипани. Вие – живи, здрави, уплашени. С житото в хамбара, с кокошките в курника. И да бяхте по някакво чудо въоръжени. Представяте ли си? Аз не бих искал да си го представя. Дори и най-бегло не ща да си представя каква щеше да стане тя. Дали султанът щеше да има нужда тогава от оня дивашки башибозук, от ония кръвожадни черкези горе по чукарите?

	Някои депутати се размърдаха, други се спогледаха за десети път, ама сега с пламнали в тъмночервено лица, трети зашушукаха, зашумяха.. О, наистина ставаше много неприятно за слушане. А и болеше, дяволското, болеше някак ужасно, болеше нетърпимо.

	- Туширайте гнева си, моля. И левите, и десните, моля. И защо се гневите на мен, питам се.

	Тушираха го гнева си. Някак си.

	- Нямах никакво намерение да говоря за левица и десница, ама като стана дума, да ви кажа за минутка как изглежда отгоре - произнесе Христо Ботйов Петков. - Крайната левица на Изтока е отвратителна независимо дали е оная групица, която поне е по-искрена и по-целенасочена в старата си сляпа вяра, та затова е готова пак да убива, както си убиваше, или другата, демагогската й част на източната левица, която под лозунгите и покрай бившата сляпа вяра на тълпата натрупа милиони. Ако се замислиш обаче, май някои човечета от уж левицата, от псевдолевицата на Запада, са още по-отвратителни. Запознайте се с делата на съвременната ви западна „левица” и ще разберете какво ви говоря. Добре го е рекъл един тамошен публицист, че за някои левичари цинизмът е инстинкт, а почтеността – непозната. Така е. Отвисоко се вижда идеално, кълна ви се. Толкова за левицата. Крайната десница на Запада е отвратителна с цинизма, алчността и слепотата си за реалните проблеми на човечеството. Ако се замислиш обаче, май някои човечета от уж десницата, от псевдодесницата, от новоизлюпената десница на Изтока са още по-отвратителни. Огледайте се около себе си, да, включително и в момента, и ще разберете какво ви говоря. Отвисоко се вижда идеално, кълна ви се. Толкова за десницата. Същевременно Земята е прекрасно, прелестно, приказно, възвишено място за живеене. Никой не казва, че пустинята е грозна само защото там е пълно с отровни змии. Никой не казва, че планината е грозна само защото там през зимата измръзват и загиват хора. Нали? Ами впишете се в приказния, възвишения аспект на земния живот, за да не бъдете отвратителни. Отвисоко се вижда идеално кой какъв е, кълна ви се.

	Пълна тишина бе легнала в пленарната зала с герба, знамената и останалите земни атрибути. Тишина като в пустиня. Като в алпийски глетчер.

	- Моята болка в момента е България - рече сухо Ботев. - Вие ме интересувате като човешки същества, като безсмъртни души, намерили поле за дейността си тук и сега, като частици от Единния Живот с вашите малки конкретни сегашни животи. Ала малкият конкретен сегашен живот на всеки от нас е нещо преходно, бързотленно, както вие чудесно знаете, понеже сте големи специалисти в тая област на преходността и тленността, на илюзорните реалности и вечното битие, за която област, обещавам ви, ще отворя дума по-нататък. Накратко, вие ме интересувате и като души, и като човеци, състрадавам ви най-искрено за онова, което ви очаква според делата ви, но България ми е по-скъпа от вас. Като единно цяло. Като групова форма. Като етническа същност. Като важен, оцелял през вековете орган от тялото на сегашното земно човечество. А вие, почти всички, които живеете тук, и най-отпред вие, вие в тази зала, които носите най-голямата и най-тежката отговорност за единното цяло, наречено България, вие я превърнахте в коткоплъх.

	- Моля? – изписка спонтанно пухкава дама от мнозинството, смазана под тежестта на лаковете за коса, гримовете, пудрите, червилата и най-вече под килограмите бижута.

	- Коткоплъх, госпожо – повтори й Ботев. - Бихте могли да потърсите помощта на въображението си.

	Беше тихо, въпреки че залата вътрешно бушуваше, а дамата пак изписка, но този път овладяно, кратко, престорено и почти кокетно.

	- Да продължа, ако въображението ви е помогнало – предложи Ботев, обръщайки се към всички. – Блаженият Захари Стоянов е описал твърде образно и колоритно манията на Христо Ботев да прави опити – цитирам - да “въдворява братство и съгласие” и едва ли не да чифтосва различни птици и животни, стремейки да получи нов чешит кукумявчесто канарче или кучешко вълче. Да, имаше такова увлечение, но без особен резултат, да не кажа никакъв. Ботев се забавляваше, ала вие подходихте сериозно, вие обаче не мирясахте в ината си да вървите срещу природата и успяхте, съчетахте котка с плъх, накарахте ги не само да се побратимят, ами направо да се влюбят един в друг - и вече може да се поздравите. България е коткоплъх, който се самоизяжда. И няма никакво значение, драги ми сънародници в единното време, кое начало надборва, котешкото ли яде плъхското или плъхското ръфа котешкото начало, защото коткоплъхът е едно цяло. И цялото, монстърът, който отгледахте, опашатото лакомо чудовище яде себе си, забравило откъде е произлязло. Така се получава, когато към живота се пристъпва безумно и без любов. И ето че стигнахме, опряхме с голи гърди до най-жизнено важното, до проблема за намерението. Или по-скоро за мотивацията, за мотива. За вашия мотив.

	Христо Ботев опъна воеводската си униформа, изпи си водата до дъно. Някакъв младеж се отлепи от стената, хукна и му донесе нова чаша, която тревожно изтрака в чинийката отдолу.

	- Благодаря – рече му високо ораторът и отмести взор към аудиторията. - Иде реч за мотива за размисъл, за говорене, за действие, за работа, за всичко; изобщо за живеене. За големия мотив. За обобщения мотив. За прамотива. За вездесъщия мотив, който у всеки човек стои зад малките всекидневни конкретни мотивчета. Мисля, че Христо Ботев заслужава да започнем с неговия мотив. Кой е Христо Ботев?

	Дори и най-поспаливите депутати зорко следяха всяка дума на госта си, а някои от тях бяха протегнали и шии напред, та да чуват по-добре. Излишно беше: гостът им говореше ясно и високо, както бе заговорил още от самото начало на словото си.

	- Ще бъда безпощадно откровен и прям, затова предупреждавам, че не е изключено да скандализирам мнозина тук, за които демагогията е станала като майчиното мляко за сукалчетата. Освен всичко друго Христо Ботев бе крадец, грабител, изнудвач, с две думи - криминален престъпник; беше и разбойник, държавен престъпник, международен терорист, ако щете, а и какво ли не още. Ето така... 

	Залата пак зашумя, десетки от стотиците събрали се не издържаха да не разменят поне някоя реплика.

	- Моля за спокойствие – разнесе се ведрият глас на оратора. - Предупредих ви, че ще бъда прям. А и ви моля да не забравяте, че сиромахът умря не само за свобода, а и за правда. Да съм се разминал със светата Божия правда?

	Утихнаха лека-полека. Не се наложи да се намесва председателят, който не шавваше отзад.

	- По цял свят такива като Христо Ботев – продължи равно Христо Ботев - не излизат от затворите и изгниват в единични килии, отритнати, презрени, а понякога и забравени от хората, но не и от жертвите си. Или ги заравят като кучета без гроб. Или ги погребват служебно и без опело. Така постъпва светът с разбойниците и терористите. Прав ли съм? Любопитното обаче е, че вие почитате Христо Ботев като икона. И вие тук, и всички навън. Почитате го днес, почитали сте го и вчера. Най-вероятно ще го почитате и в бъдеще. Всички, цяла България. А сега чуйте защо го почитате. Единственото, което прави Христо Ботев различен от грабителите и терористите, е мотивът. Различен е, защото имаше мотив, и то какъв мотив! То дори не е нужно да се казва – толкова е ясно. А вас, събраните тук долу, избраните тук долу, а и мнозина от накацалите горе по балкона, вас почти всички хора в тая страна ви мразят, защото нито един от вас не лелее дори процент от Ботевия чист мотив за добруването на тоя клет народ. И ето още нещо поне за мен неимоверно любопитно: как живеете без дори и процент от такъв чист мотив? Аз например щях да полудея от такъв живот.

	Гледаха се. Той ги гледаше, те го гледаха, а мнозина от тях и се чудеха какво да предприемат, ама тая униформа някак ги озаптваше дори да се обадят, дори да подвикнат нещо напреки, пречеше им даже обмислят абсурдната ситуация, която като че излизаше извън всякакъв контрол, ех, тая воеводска униформа, стъкмена от тая мистична кооперация – как пък им бе хрумнало да му я ушият!

	- Гледате ме и се чудите какво да ме правите – внезапно се развесели Христо Ботев. – А аз ви гледам и си представям как седите някъде на топло и меко с разни бандити, с разни изедници и мракобесници, как плюнчите моливи и тракате по калкулаторите, за да пресметнете наградата си или по-скоро парсата си за “народното” си представителство, за театрото, което играете тук и в което сте се изпедепцали бетер професионалните артисти. Апропо, ето така стават революциите, а е лошо да правиш революции. Ето така стават бунтовете и кланетата, а е зло и грях да правиш бунтове и да колиш. Ама прекали ли се, пламва чувството за справедливост и грабваш сабята. С най-чист мотив. С най-чист мотив от началото до края. И вършиш зло и грях преко чистотата на мотива си. След време уж грабват сабята и всякакви други персонажи с не толкова чист или съвсем нечист мотив, у които пламват всякакви други чувства като ревност, завист, алчност, властолюбие, омраза, чувството за самонищожност, чувството за самонедостатъчност и още, и още комплекси и самоизтезания. Преди да седнете на тези столове, случвало ли ви се е да се замислите за тези мотиви и чувства? А сега, в момента?

	Може би тук е редно да се спомене, че наближаваше единадесет и половина, а в Република България почти никой не работеше. Ще избързам, за да кажа, че точно на обед всички, които слушаха радио, вече бяха намерили начин да гледат излъчването по телевизията; естествено никой не работеше. В дванадесет и половина Ботев не проявяваше никакви признаци на умора, а в България комай говореше само той, а всички останали само гледаха мълком телевизия; разбира се, никой, ама никой не работеше освен тия, дето хептен нямаше как да не работят. Така и продължи до дванадесет часа и четиридесет и девет минути.

	- Не очаквам да ми отговорите, затова ще го изрека направо: за да стане този свят по-справедлив и по-човечен, което, братя мои, идва от думата човек, за да няма зло и грях, тоест кланета, бунтове, недоволства, размирици, безредици, дори и мирни, безкръвни безредици, упражняващите властта трябва да лишат чистите духом от мотива за недоволство и протест. Защото – погледнете историята! - чистите духом с чистия мотив винаги и всякога тръгваха първи в борбата за справедливост, а ония, другите персонажи с помиярските мотиви, винаги и всякога изчакваха и дочакваха да оберат плодовете на бунта, ако се случеше дървото на бунта да роди плодове. Ясно ли го казах?

	- Да – рече простодушно някой в залата.

	- Радвам се. Радвам се, че се получава и диалог.

	Ботев излезе иззад трибуната, опъна и без това изрядната си воеводска премяна и се разтъпка до министерските банки вдясно от него. Опря лакти най-отпред и се взря в очите на неколцината министри.

	- Да вземем за пример калоферчето Христо Ботев – рече им на тях, но цялата зала го чу, при това без никакви микрофони. Обърна се и бавно се върна зад катедрата. – Дами и господа, това, че говоря пред вас, се дължи единствено на Божията милост и Божията благословия, че и при големи грешки има голяма прошка, стига мотивът ти да е бил абсолютно чист.

	Наблюдаваше ги, но не забеляза някой да е забелязал, че заговори по друг начин. Въздъхна, продължи:

	- Преди два-три часа казах по телевизията, че десетте Божи заповеди са всичко в човешкия морал, че те са общочовешкият критерий за достойно изживян живот. А Ботев погази част от тези заповеди заради идеала си, заради чистата и святата свобода, заради най-свидната човешка придобивка, заради най-важното условие за пълноценен човешки живот. Да, погази ги, ала донякъде му бе простено заради мотива! Забележете – казвам донякъде, отчасти, а не изцяло, макар че му бе простено в много, много голяма степен. Защо? Защото мотивът му беше абсолютно чист. Има прошка само когато мотивът ти е абсолютно чист. Друг пример: Левски. Не сравнявам двамата великани кой е по-голям великан, просто давам друг пример. Абсолютно чист човек, абсолютно чист мотив. Ако Левски е грешил, а той грешеше – просто му е. Почти напълно му бе простено.

	Ботев пак излезе иззад трибуната и отиде отпред срещу средната редица депутати. Оглеждаше ги един по един, докато им говореше.

	- Не си мислете обаче, че може с “получист”, да го нарека, мотив да се разминете с отговорността за грешките, греховете и още повече за съзнателните престъпления. Не става. Не може мотивът ти хем да е неосквернен, праведен, Божи, хем да е малко мръсничък, малко подличък и малко така лукавичък, понеже нали е рожба на лукавия. Не става. Всичко се пише на всеки, на всеки без никакво изключение. И се пише от добросъвестни, справедливи и неподкупни писачи не от мира того; и на вас ви се пише, ей Богу, и домашните работи ви се пишат, и работата в клас ви се пише, всичко. Животът тук е велико училище, не става, клети вие несретници, това не са празни слова. Вярвате или не вярвате на думата ми, но ще ви се наложи да изживеете и изкупите в пълна мяра точно същото, което сте причинили на другите. Имам предвид точно същото като сила и усещане. Както им се наложи и им се налага да го преживяват и изкупват всички държавни и недържавни негодници и народни кръвопийци. Включително и разните псевдореволюционери, лъжереформатори и истерични ремонтаджии на човешкото битие, които избиха милиони невинни злощастници, за да наситят лакомите си амбиции, че са прави, че са познали и проумели принципите на движещите начала на Божието мироздание. Избиха ги, за да докажат на практика “познанието” си, без да зачитат чуждия живот и без да отчитат жертвите. Но дори при мнозина от тях, ето на кое ви препоръчвам да обърнете внимание, дори и при много и много от тия лочещи кръв деятели, дори и при тях – особено в началото, особено преди да докопат властта – е имало благороден съзнателен, именно съзнателен мотив: някакво абстрактно човешко добруване, някаква абстрактна всеобща хармония, братство, любов. Затова и кармата им е много, много тежка, но не е безнадеждно непосилна. А вие? Каква ще я сърбате вие, дето мотивът ви – съзнателният, подчертавам и повтарям, съзнателният – е себичен, алчен, често престъпен; когато всичко, което напълно съзнателно правите на обществената нива, което напълно съзнателно говорите и напълно съзнателно мислите, е само за себе си, само на мен да ми е добре, само аз да се награбя и да живея добре – това впрочем според вашите си бълнувания за добър живот, а ближните ви кучета ги яли.

	Ботев кимна леко на депутата, седнал в средата на средната редица банки, като така му се извини, че през цялото време бе застанал надвесен над него и вероятно го бе притеснил повече, отколкото притесняваше колегите му. С няколко бодри крачки пак се качи на трибуната и дълго-дълго огледа притихналата в очакване зала.

	- Мисля, че такива културни хора като вас – произнесе замислено и доста бавно геният, а очите му плавно се местеха отляво надясно – не могат да не осъзнават значението на мотива. Дори тук, на Земята, мисля, значението на мотива е ясно. А горе? Сто пъти повече е ясно горе, а и по-добре се вижда отгоре, и по-добре се чувства горе всичко онова, което си натворил долу. Което, разбира се, не оправдава никого за натвореното. Включително и Христо Ботев не оправдава за страданията, които той донесе на невинни и необременени с такива кармични тегоби хора, макар и да го стори с най-чист мотив. И той си го понесе, колкото му бе отсъдено да понесе. И му бе простено почти всичко и най-вече посечената земна съдба на повечето от ония двеста момчета, простено му бе заради саможертвата и висшия пример, който остави навеки заедно с тях. Тъй. А знаете ли как се плаща за страдания, причинени от мръсен, себичен, егоистичен, при това напълно съзнателен мотив? Призовавам ви да се замислите кого ще ядат кучетата, и то съвсем не в далечно бъдеще, защото…

	Ботев спря насред дума. Взорът му внезапно закова на една точка някъде в дъното горе на балкона. Бе забелязал Иван Петров при журналистите, очите им се срещнаха. Ботев махна на приятеля си да не мърда никъде, махна му кратко, но властно и съвършено разбираемо за Иван Петров, бръкна в джоба на китела си, извади красива старинна писалка, бяло листче и под вторачените погледи на неколкостотин души, на живо следящи движенията му като хипнотизирани, бързо надраска кратка бележка:

	 

	Моля, не си прави планове за неделя и понеделник – ще си ми нужен. Напиши ми на гърба второто си име и данните от личната карта. Моля. И телефона. Моля. Днес е възможно да те потърся следобед.

	Христо Ботев

	 

	Ботев сгъна листа, повика същото онова момче, което му бе донесло водата, и го помоли да занесе горе бележката, да изчака и да му я върне. А пътем да му донесе и още една чаша прясна водица. Младежът хукна, без дори да попита кому носи бележката.

	- И тъй оценката за делата ни я правят оценяващите според тяхната гледна точка – продължи ораторът прекъснатата си мисъл, все едно нищо не бе станало. – Ще се въздържа всуе да ги коментирам кои са и що са. Важното е, че гледната точка на оценяващите до голяма степен зависи от мотива на оценявания. Оценяваните сме ние. Така е при всички, така е и при тия, дето пращат ближните си да ги ядат псетата, така е и при Ботев. Всекиму според мотива му. Затова и й бе зачетено всичко на светлата душа, която дойде тук като Апостола, и тя твърде порасна нагоре по стъпалата на освобождаването. Затова и му бе много и много простено на Ботев, защото написа: “Но… стига ми тая награда – да каже нявга народът: умря сиромах за правда, за правда и за свобода…”62 И наистина му стигаше. Съзнателно. И наистина умря сиромахът за правда и за свобода. Заради това и наистина му бе простено. А на други не им стига пашалъкът и искат още и още. О, да, да, не правда и свобода, кривда и слободия искат още и още. Затова и мнозина ще идват тук още дълго живот след живот, и то все в забавачката, докато не се научат да живеят човешки според достойнството на съществото, което зовете човек.

	Младежът отдавна се бе върнал с бележката и чашата вода, но не смееше да пристъпи и изчакваше Ботева да си свърши тая част на проповедта. Ботев я свърши, пое дъх, съзря го с крайчеца на очите си, махна му да приближи. Взе бележката, прочете какво пишеше на гърба й, вдигна глава, кимна на Иван Петров в знак на благодарност. Изпи чашата до дъно, връчи я на момчето.

	- Да донеса ли пак? – попита то с половин глас.

	- Бива – рече Ботев.

	То се завтече за вода, а Ботев погледна първо часовника си, после погледна президента и съседите му, сетне погледна към залата долу, погледна министрите, накрая се извърна, погледна председателя и заместниците му зад гърба си. Разпери широко ръце, остана така. 

	- Е, как сте, будисти? – произнесе внезапно.

	В тона му прозвънтя и закачлива игривост, и дълбока сериозност, и някаква извечна скръб, и малко отчаяние, и светло, лъчезарно смирение.

	Събра длани, наведе глава, докосна чело с върховете на пръстите си, вдигна глава, стисна здраво катедрата от двете й страни.

	- Одеве обещах да поговоря за депутатския будизъм тук.

	Горе галерията с журналистите заклокочи.

	- Обещах на ваш колега – обърна се ораторът към тях. – Какво, не ви ли е интересно?

	Бурно запротестираха, смееха се, подвикваха, че тъкмо напротив, веднага да почва и прочие.

	- Предполагам, че християнството не ви отърва - втренчи Ботев пронизващите си очи в народното представителство, след като отново се възцари абсолютна тишина. - А и не би могло да е иначе с тия настоятелни призиви на Учителя на Любовта да се стремим към нравствено съвършенство, а любовта към ближния да стане най-естественото чувство в сърцата ни. Затова явно сте се обърнали към будизма и сте започнали да го практикувате в много атрактивен вариант. Създали сте едва ли не своя школа. След индийския, тибетския, китайския, японския, корейския будизъм си имаме и български, изповядван единствено в тази зала от малка монашеска секта.

	Отгоре се разнесе тих смешец, сдържан, кратък.

	 - След Махаяна, Хинаяна, Ваджраяна и така нататък, след Голямата, Малката, Диамантената колесница си имаме вече и българска колесница. Как да я наречем? “Депутатска колесница”, така ли?

	Пак плъзна смешец, но лицето на оратора бе каменно и смешецът тутакси секна.

	 - Тази “депутатска колесница” е доста мъничка и можем да я обозрем буквално за минутка. Живеете така, сякаш нещата нямат присъщо съществуване. Сякаш всичко в отечеството ви е илюзия, мая. Нещата са илюзия, светът е мая. Всичко е пустота. Всичко е сън. Живеете, сякаш сънувате. Живеете, сякаш сънувате дори депутатството си. И понеже и депутатството ви е сън, и понеже всичко е мая, и понеже нали всичко е пустота и не се знае какво ни очаква в тая пуста пустошна мая, я да се награбим до гуша, и то съвсем не илюзорно, я да оплячкосаме с аркадашите си всичко до шушка, и то съвсем не илюзорно, я да живеем тук и сега като същински паши и везири, и то съвсем не илюзорно, понеже всичко наоколо нали е илюзия. Това е. Край. Това е то “депутатската колесница”, това е вашият принос към великата мъдрост, това е той нашенският чешит будизъм.

	Нямаше смях, нямаше нищо.

	- Ех, ако можехме да попитаме велемъдрия Учител Буда как оценява “приноса” ви в безсмъртното му учение – рече тихо Ботев.

	Настъпи дълга пауза и момчето я използва да притича и му остави поредната чаша вода.

	- Благодаря – каза Ботев.

	- Моля – отвърна този път младежът.

	- Ето какво е препоръчал мъдрият измежду най-мъдрите Учител Буда - заговори отново тихо Ботев, но се чуваше, чудесно се чуваше и в залата, и по телевизията, и по радиото. - Ако човек си постави цел да постигне освобождение, ако направи избора да се оттегли от видимия свят, който понякога е жесток свят на болка и страдание, Буда му препоръчва да тръгне по Средния или Благородния път от осем степени. Не по пътя на демагогията, манипулацията и грубата лъжа, на краденето, далаверата, грабежа и трупането заради самото трупане, на подкупността, продажността, корупцията и престъпния алъш-вериш, на наглостта, безочието и гьонсуратлъка, на подлостта, безчестието и предателството; на злото сиреч. О, Буда сочи коренно различен път от практиката в тази зала. Аштангика-марка на санскритски или Благородният осмоединен път се състои от три елемента – истина или мъдрост; етично поведение, нравственост; и умствена дисциплина или казано другояче - медитация. Първите две степени на Пътя се отнасят до истината или мъдростта: те са Правилните възгледи и Правилната мисъл, тоест въздържането от всякакви себични, злонамерени мисли. Следващите три степени са свързани с етиката на будизма. Това са Правилното слово; Правилното поведение или Правилните действия; Правилният начин на живот или занятие.

	Ботев замълча, замисли се.

	- Я чуйте какво означава Правилно поведение или Правилни действия - рече след кратко колебание. – Това са будистките пет морални изисквания. Първо, не убивай. Второ, не кради. Трето, не прелюбодействай. Четвърто, не лъжи. Пето, не употребявай упоителни напитки и други такива вещества. Да ви звучи познато? 

	Ботев пи малко вода, съсредоточи се за миг в напрегнатата тишина.

	- Последните три степени, свързани с умствена дисциплина или самоконтрола, са Правилното усилие, тоест въздържането от лоши прояви; Правилното самосъзнание, внимание или дори бдителност, ако щете; и накрая – Правилното самовглъбяване, съсредоточаване, медитация, тоест постигане на освобождението.

	Ботев отново се замисли, този път по-дълго.

	- Прекрасен път – проговори някак унесено, замечтано. – Труден и той, възвисен и той, божествен път. Не е учудващо, че “депутатската колесница” твърдо го е загърбила и следва своя си път – лесния, простичкия, единствения, едностепенния. Пътя на егоизма и личната изгода.

	Сепна се, тръсна глава, озърна се, сведе взор. Съсредоточи се само за миг, вдигна очи към залата – ясни, бистри, огнени. 

	- Сега ще ви цитирам нещо от будисткия монах и велик поет Шантидева - каза високо. – Отнася се за егоизма и личната изгода. Както и за обратното. Чуйте как е възпял истината! “Ако не отхвърлиш собствения аз, не можеш да избегнеш болката, така както ако не се отдръпнеш от огъня, не можеш да избегнеш опарването. И за да успокоя своята болка и болката на другия, се отдавам на другите и ги приемам като мой аз. Аз принадлежа на другите! Такова трябва да е убеждението, мое сърце!” 

	Възпроизвеждаше текста със затворени очи, гласът му бе изразителен, топъл.

	- Не е ли великолепно? – попита Христо Ботйов Петков, отворил очи.

	Поизчака, но не успя да научи мнението на българското народно представителство за качеството на философската поезия на Шантидева.

	- Още малко само – продума Христо Ботйов Петков, - чуйте нататък за облагата: “Облагата за всички би трябвало да бъде единствената ти мисъл оттук нататък. Не подобава тези очи, които всъщност принадлежат на другите, да дебнат само за моето благо, нито тези ръце, които всъщност са на другите, да ми служат само за мое добро.”

	Ботев спря да цитира. Някой, сякаш с последни усилия го бе изчакал да свърши, се задави мъчително, кашля, кашля, прокашля се.

	- Всичко е едно – каза Христо Ботйов Петков.

	И повече дълго не проговори нито дума.

	Проговори обаче председателят. Както си беше тихо, както си беше едно такова нереално, както си беше хем покойно, хем невероятно взривоопасно в залата, клетият председател внезапно изтърси зад гърба на госта:

	- Времето…

	Думата предизвика различни реакции. Гостът едва забележимо кимна, без да се обръща. Журналистите спонтанно се разсмяха, понеже репликата прозвуча твърде комично при създалите се парламентарни обстоятелства. Президентът се спогледа с помощниците си. Част от депутатите се размърдаха, други продължаваха да седят като замръзнали, като вкаменени. Ала обаждането на председателя имаше ефект: времето отново тръгна.

	- Имах вече възможност да споделя публично, че свестните у вас все още ги смятат за луди – произнесе ораторът с някакъв нов сякаш глас: глух, утробен, някакъв такъв неземен, отвъден. – Сега ще добавя, че свестните у вас вече ги смятат и за излишни.

	Залата този път не издържа на напрежението, разбуни се, чуха се обаждания, коментари.

	- Христо Ботев – извиси оня неземния, отвъдния си глас Христо Ботйов Петков – знаеше, че го считат за луд, и го написа, но не се смяташе за излишен в родината си и за родината си. Сега обаче свестните у вас вече не само другите ги смятат за излишни, но самите те се смятат за излишни.

	Отново настъпилата пълна тишина бе направо влудяваща.

	- Затова и мнозина от тях, от свестните, напуснаха и напускат България – каза по-тихо Ботев. – Останалите живеят като емигранти в собственото си отечество – добави и огледа залата. - Живеят като в резерват в собственото си отечество. Резерват за свестните – като индианците в Америка. Тук резерватът обаче е малък. Свестните, тоест лудите и излишните според вас, са останали една шепа хора спрямо истинските луди и безсвестни, тоест спрямо почти цялото население на днешна България.

	Ораторът доизпи водата си.

	- Моля да не забравяте – рече с нормален, гърлен, великолепен земен глас, - че свяст означава разум, съзнание.

	Наложи се председателят да въдвори спокойствие и тишина, но стана бързо.

	- Преди повече от сто и трийсет години Ботев написа, че глупците не знаят що е позор и що е слава63 – продължи високо и равно Христо Ботйов Петков. – Или още по-точно: той написа, че глупците не правят разлика между позора и славата. Както е и днес. Дами и господа народни представители, след сто и трийсет години ще се опитам да ви помогна да направите разликата с няколко най-леки, най-простички примера. Позор е, а го е сторил ваш колега, да напишеш на министър-председателя на Република България следното: “Уважаемо Ваше Величество”. О, огромен позор е да пишеш на републиканския премиер на парламентарна по конституция република “Ваше Величество”, но най-позорно е това “Уважаемо” в среден род, то е позор над позорите. Ами надолу: “Ваше Величество, още един път Ви декларирам моята лоялност към Вас. Вие знаете, че съпругата ми като депутат винаги е подкрепяла Вашите позиции.” Ето това е позор. Да работиш с такъв човек също е позор. Да не изгониш веднага такъв човек от редиците си също е позор. Слава е да служиш безкористно на ближните си.

	Христо Ботйов Петков потърси да срещне погледите на седящите срещу него двеста тридесет и трима души, но срещна само два-три чифта очи. На тях и заговори.

	- Позор е да се говорят глупости като оня покоен според земните разбирания генерал, който обясняваше човешките престъпления срещу други човеци с това, че времето било такова. Времето винаги е такова. То не може да е друго освен такова. Да одобряваш, да тиражираш и да се криеш от отговорност чрез подобно безумие е позор. Слава е да служиш безкористно на ближните си. 

	Христо Ботйов Петков вече не гледаше залата.

	- Позор е да не се работи нищо, освен да се играят задкулисни политически игрички и да се правят мръсни далавери, а да се живее в такова охолство, за каквото най-умните, най-талантливите и най-работливите ти събратя по целия свят не могат и да мечтаят. Слава е да служиш безкористно на ближните си.

	Христо Ботйов Петков внезапно се сети нещо, лицето му се изкриви.

	- Позор е как изглеждат вонящите ви препълнени боклукчийски контейнери дори когато около тях случайно няма човешко присъствие. Още по-вонящ и по-мерзък е позорът, когато в тях са заровени до уши вашите бащи и деди заедно с майките ви. Слава е да служиш безкористно на ближните си.

	Христо Ботйов Петков махна рязко с ръка и добави:

	- Надявам се не съм ви затруднил с елементарните примерчета. Съвсем умишлено не говорих за доблест, за мъжество, за благородство, чест, съвест, дълг, за милосърдие, за смирение.

	Христо Ботйов Петков излезе отново иззад катедрата, но не слезе долу на пътеката.

	- Изправени сте пред избор – рече гръмко без помощта на микрофоните. – Ако я карате като досега – това ще е позор. Ако изберете да се освестите – всеки според възможностите си и според Божията помощ за него лично – това вече ще е слава! Славата на превъзмогналия самия себе си, а тя е най-сладката слава. Слава и пред Божия взор, понеже знайно е, че възкръсналият за праведен живот грешник е най-мил Богу, слава и пред ближния, на когото безкористно ще служиш в радост и дълбоко задоволство, слава и пред самия себе си. Светът не е бил съвършен, не е и още дълго и дълго няма да бъде съвършен. И затова изборът между позора и славата стои пред всеки. Нине, присно и вовеки този избор е личен. Не бих могъл да го кажа по-добре от Исуса Христа, както го е предал евангелистът Матей: “Горко на света от съблазните, защото съблазни трябва да дойдат; обаче горко на оногова човека, чрез когото съблазън дохожда.”64

	Христо Ботйов Петков се върна зад трибуната и каза:

	- Господин председателю, дами и господа народни представители, господин президент, дами и господа министри, за мен бе чест да говоря пред вас. Благодаря за вниманието. Свърших. На ваше разположение съм.

	И настана тя.

	След десет минути председателят криво-ляво успя да усмири колегите си и журналистите, договориха се по един представител на парламентарна група да зададе, ако има такъв, по един въпрос на госта, а той да отговори на всички въпроси едновременно и накрая, за да протече всичко по-организирано и да се спести време. Поканиха Ботев да седне отпред на мястото за гости вляво от председателството. Гостът обаче мълком поклати глава и остана прав отпред до същото това място. Така и възнамеряваше да изслушва въпросите им – прав, но не му се наложи да стои дълго, понеже въпроси по същество нямаше, а настъпи пълен, но кратък хаос.

	Когато председателят на Народното събрание на Република България даде думата на депутат от най-голямата парламентарна група, представляваща една от управляващите страната партии, депутатът се надигна тежко-тежко, бавно и с извънредно подчертано достойнство отиде отпред зад катедрата, през очилата си погледна мъдро залата, както мъдро я гледаше винаги при редките си изказвания, и заговори пак тежко-тежко, с огромно самочувствие и донякъде огорчено, но категорично не обидено. За своите шестдесет и пет години достолепният мъдрец бе преживял какво ли не и вече не намираше причина да се обижда на простосмъртните, които вкупом не заслужаваха да хаби напразно енергия и чувства. На своите шестдесет и пет години обаче преживелият какво ли не мъдрец отдавна не намираше причина и да се въздържа, да не поставя на мястото им простосмъртните, които заслужаваха неговото остро осъждане. Това бе и причината – вместо да зададе някакъв въпрос, та макар и провокативен, остър, оспорващ всичко казано и чуто, - да дръпне една бавна и тежка обвинителна реч срещу простосмъртния Ботев, в която реч основните аспекти бяха честта, правото и отговорността. Тоест, че за господина може и да е било чест и би следвало да е чест да говори пред народното представителство, но за самото народно представителство е било изпитание на търпението му към наглостта и на толерантността му към чуждестранните гости независимо от наглостта им; че цели два часа се е чудел с какво право някакъв довтасал отнякъде си смешник, някакъв вземащ се на сериозно клоун, се е облякъл като войводата Ботев и се гаври със светинята Ботев – и с идеалите му, и със заветите му. Да, да, кой даде това право на клоуна! И така нататък. И прочее. И най-вече се чудел как така нашето правителство, президентът, вътрешното и външното министерства, всички отговорни, а в случая явно абсолютно безотговорни институции, търпят този фарс, този цирк, този абсурд вече цяла почти седмица, като не само го търпят, но дори и го толерират и участват в него, което вероятно е проява на някакво национално безумие, сред което безумие вилнее, върши непоправимите си поразии и безчести народа ни чуждоземният смешник, фантазьор и наглец… И прочее.

	Последните мъдрости на мъдреца от парламентарното мнозинство вече бяха репликирани откъм опозицията; вярно - плахо и съвсем откъслечно. Така или иначе, едва мъдрецът слезе от трибуната, очевидно доволен от речта си, но и преизпълнен с лека обедна досада, че му се налага да се занимава с такива дивотии, скочи чевръст оплешивяващ опозиционер, почти младеж, почти чичо, трескаво заприказва от микрофоните, че макар и на моменти остро, че макар и на моменти такова нещо да не се чувало никога така да се говори на българските депутати, все пак господин Ботев много добре е охарактеризирал моралния облик на управляващите, тези именно управляващи клоуни, които… И така нататък.

	Колкото и да ми се иска правдиво да предам какво настана в залата, перото ми е безпомощно и ще го пропусна настаналото, за да кажа единствено, че председателството заедно с цялото квесторско войнство въдвориха ред, заведоха най-буйните по местата им, молиха, заклеваха в името на парламентарната демокрация и пак умоляваха депутатството да се въздържа от грубости – както словесни, така и физически – и накрая успяха да го убедят не без помощта на чуждоземния гост.

	Христо Ботйов Петков – прав, напет, суров във великолепната си премяна - наблюдаваше всичко откъм банките за официални гости.

	В първия момент, когато шумът утихна до поносим, той отиде бързо зад микрофоните, вдигна висока лявата си ръка и произнесе с дясната на сърцето си:

	- Злочести сестри и братя, изпитвам към вас дълбоко състрадание.

	Позамлъкнаха още, заслушаха го.

	- Не бих ви говорил така одеве, ако бяхте обикновени хора с делнични отговорности. Вие обаче претендирате да управлявате България. Затова ви предоставих още една гледна точка – моята. Ако искате – приемете я. Ако не искате – не я приемайте. Изборът пак си е ваш. Ала помнете, моля ви, за ваше добро ви моля – помнете какво ви казах този ден.

	Помълча, и те мълчаха. Сложи и лявата си ръка върху дясната на сърцето, рече съвсем кротко:

	- Аз не съм оттук. Вярвам, Господ пак ще бъде добър към мен и докато тези дни съм тук, пак ще ме благослови гласът ми да не премине тихо като през пустиня65. Стига ми тая награда, ако дори само един от вас се замисли дълбоко и промени поне малко живота си към добро. Тогава ще знам, че не съм преживял напусто тези часове на този Божи ден.

	Рече, тръгна стегнато към изхода, без проблеми намери обратния път към кабинета, където бяха дрехите му, преоблече се и след десет минути, пъхнал пакета с униформата под мишница, вече крачеше към изхода на парламента.

	Стана някак така, че Христо Ботев не успя да се сбогува с председателя на камарата. Не успя дори да кимне на президента, на подпредседателите на Народното събрание, на министрите. Не видя повече и Иван Петров – нито в залата, нито в кулоарите. Гостът категорично отказа на бързащите след него и говорещи един през друг чиновници и служители от парламента и различните други институции да участва в официалния обед, който му бяха подготвили; обедът пропадна в небитието. Истината е, че и самите организатори настояваха с половин уста, ако изобщо може да се настоява с половин уста, с мрънкане на заучени светски фрази. Да, истината е, че в поведението на официалните представители на властта той улавяше огромна неловкост и двусмислие след нелицеприятната среща в пленарната зала. Не очакваше да е другояче. Каза им дружески, едва ли не с колегиално съпричастие към натоварената им с големи отговорности покрай него служба, че ще бъде със свои приятели и моли до вечерта никой да не го безпокои и никой да не се безпокои за него. Изпреварвайки въпросите и тревогите им, заяви, че чудесно схваща какви неприятности ще има властта, ако нещо се случи с него, така че е съгласен да бъде охраняван, но нека да е от някаква разумна дистанция, без охраната да притеснява когото и да било, а и без самата тя да се притеснява. Заяви им още, че благодари за вниманието им и им напомни, че вечерта ще е в сградата на Българската национална телевизия, както е обещал. 

	Тъкмо се канеше да излезе навън покрай сложната машинария, проверяваща влизащите за оръжие, експлозиви и прочее, когато се появи запъхтян полицейският съветник с прошарените коси. 

	- Председателят на парламента моли да го извините, че няма да може да присъства на обеда, но ще дойдат други отговорни господа – рече възбудено. 

	Явно току-що бе водил тежки разговори или по-скоро препирни, защото бе ядосан, дори вбесен, и не възнамеряваше да полага никакви усилия да се преструва. Очевидно никак не му харесваше ролята, която трябваше да играе между чука и наковалнята, ако приемем, че чукът бе началството му чак до най-горе в държавата, а наковалнята е Ботев. Едва ли е необходимо да се коментира какво бе в момента настроението на началството чак до най-горе в държавата, ала “наковалнята” приятно изненада посребрения полицейски съветник, като му съобщи, че официален, тържествен, държавен и всякакъв там още обяд няма да има.

	- Така ли решихте? – попита простодушно човекът.

	- Така реших – кимна Ботев. 

	Сетне бръкна в чантата си, извади си чисто новия джиесем, включи го, безупречно натисна съответните копчета и набра телефона на Боян. Той се обади още на първото позвъняване, понеже от десет минути държеше мобилния си апарат в ръка. Ботев го попита къде е, Боян отвърна, че са вече заедно с Виолета и че са съвсем близо до парламента. След малко могат да бъдат срещу задния вход и Ботев ще може да ги види, да дойде при тях и да отиват, където решат.

	Пред Народно събрание обаче вече се бе събрала повече от прилична като брой, но все още съвсем скромна като поведение тълпа. И продължаваше бързо да се досъбира. Разбира се, предвидливите бяха се скупчили и зад градинката срещу Университета, и в тази на гърба на Художествената академия, и при останалите подстъпи и изходи към и от сградата. Мнозина държаха портативни радиоапарати до ушите си, за да слушат първите коментари на водещи и анализатори, обясняваха гласно на съседите си какво се приказва по ефира, околните възбудено коментираха и те, така че когато Ботев се появи отвън заедно със следващия го плътно полицейски съветник, тълпата се разкрещя, замаха и заскандира възторжено, възхитена от онова, което току-що бе чула и видяла, и на охраната й се наложи да укроти множеството, да го отблъсне малко по-назад на безопасно разстояние и да зачака по-нататъшните указания.

	За тия десетина минути пред парламента се бяха събрали поне още пет хиляди души. След още десет минути щяха да станат двадесет хиляди и се налагаше да се действа моментално, сръчно, но и умно.

	Христо Ботев вдигна ръка, направи жест към хората, че ги моли да се разотидат и отново бе категоричен в отказа си да говори пред множеството въпреки подвикванията и молбите, които се носеха отвсякъде. Гласът му бе гръмък, властен, изискваше безпрекословно съобразяване с решението му. 

	След минута-две забеляза Виолета и Боян, които плахо му махаха откъм храм-паметника “Александър Невски”, и се насочи към тях.  

	Насочи се, но не успя да стигне далеч. За да не навлизам в излишни детайли, полицията така или иначе се намеси, за да не го грабне и понесе тълпата, която бе обезумяла, протягаше ръце да го пипне и шумно изразяваше щастието си да доживее най-после някой да им плисне на ония в лицето какво представляват. И то в тяхната светая светих, превърната от самите тях в мерзкая мерзких.

	Прииждаха, прииждаха все нови и нови хора. Сякаш всички, които живееха и работеха наоколо, едва бяха изчакали предаването да свърши, бяха зарязали телевизорите си и бяха хукнали към парламента да видят Ботев на живо. Така и се бе случило впрочем.

	Органите на реда отвориха нещо като коридор, полицейският съветник с прошарените коси междувременно бе проявил завидна съобразителност и след малко се появи отнякъде с кола, Ботев скочи вътре, минаха покрай Виолета и Боян да ги вземат, заковаха до тях, те влязоха чевръсто, колата заобиколи бързо храма, гумите свистяха, зад тях се залепи друга кола, понесоха се надолу към  булевард “Дондуков”, пресякоха го, поеха нататък към канала на Владайската река. 

	- Моля да спрете – обади се Ботев още при първата пресечка. – Оставете ни тук, ще потърсим из уличките къде да седнем.

	- Не отговарям, ако ви открият – тросна се доста сърдито посребреният полицейски съветник, поглеждайки назад, където бе спрял следващият ги плътно автомобил.

	- Ще се оправя – отвърна му дружелюбно Ботев. – Хората ви ще бъдат наблизо, ще имате информация. Само ги моля да не влизат след нас в ресторанта.

	Протегна му ръка още в колата, разделиха се без повече приказки. Полицейският шеф даде някакви указания на момчетата от охраната, докато от ръката към сърцето му течеше нещо топло и сладко, нещо неизпитвано чак от далечното му детство, ала той бе толкова улисан със службата си, че не му обърна внимание. Ботев и семейство Райкови пък поеха по малките улички на централна София.

	Буквално след няколко крачки намериха съвсем малък ресторант, разполагащ дори с няколко масички в уютното дворче. Няма да обяснявам подробно как Ботев “се справи” с посетителите, с персонала и най-вече с побъркалия се от радост, ала и от притеснение управител. Разбира се, вътре в малкото помещение работеше телевизор и когато тримата влязоха, всички – и по телевизията, и в ресторантчето - говореха за Ботев, а на екрана показваха записи на части от речта му. Той погледа за малко прав самия себе си, заслуша се в коментара зад кадър, но хората, които отпърво не вярваха на очите си, вече бяха наскачали да го поздравяват, да му стискат ръцете, да го величаят, да се суетят и маят, без да знаят какво да сторят при това чудо, което се бе стоварило с гръм и трясък върху главите им посред бял ден.

	Не е много за вярване, че ги оставиха на спокойствие. Христо Ботйов Петков излъчваше някаква свръхестествена воля, докато благодареше на все пак малобройните посетители за добрите им чувства, докато ги призоваваше да се върнат по масичките си и да си обядват вкусно и кротко. Управителят изчака гостът да укроти клиентелата, намери им място в най-отдалечения ъгъл на двора, разположи Ботев с гръб към пътеката и останалите маси в двора и застана чинно пред него, когато именитият му клиент строго предупреди, че ще го държи лично отговорен, ако следващите час-два някой приближи до масата им и му се попречи да разговаря с приятелите си, човекът кимна отсечено, че е разбрал, и ги остави на мира.

	Оказа се, че управителят наистина е разбрал какво се иска от него. Загубилата акъла си сервитьорка, която трепереше, докато записваше първата им поръчка под зоркия поглед на шефа си, тутакси бе заменена от опитен сервитьор, който пое обслужването им и го правеше безупречно. Боян поръча салати, таратор, обяд. Ботев пожела само бира, една хубава бира. Боян, който от сутринта бе с колата си, не пи нищо освен вода, както и жена му.

	Останаха най-после сами. Двамата с Виолета бяха вперили очи в Ботев, чакаха той да почне. Не знаеха какво иска да им каже. Не знаеха защо ги покани на този обед. Нито можеха, нито се сещаха да крият, че са зашеметени от всичко, което им се налагаше да преживеят и днес, и вчера, и изобщо от сряда. Впрочем – от вторник.

	- Гледахте ли? – попита ги Ботев, макар отговорът да бе очевиден.

	Разказаха му, че са се срещнали още преди десет и половина, че тя е изгледала вкъщи участието му в сутрешния блок на оная телевизия, а Боян в някакво кафене близо до Народното събрание, където било пълно с хора, понеже имало телевизор, оттам й се обадил, тя дошла веднага с такси, за да не изпусне излъчването от парламента, че из целия град така са го гледали навсякъде по заведения, по офиси, по магазини и така нататък, че хората са ръкопляскали на места, че са крещели от възторг на други места, че много неща не са разбрали, Виолета и Боян не са ги разбрали, а и хората около тях също, но и това им стига, дето са го разбрали, и това им стига, което са чули да им казва на депутатите, защото… 

	Говореха един през друг.

	- Да оставим онези хора на съдбата им – прекъсна ги Ботев.

	Донесоха салатите, таратора. Ботев хапна с удоволствие от студения таратор, взе си и от мекия вкусен хляб.

	Виолета тихо клъвваше от салатата, устните й почти беззвучно поемаха храната, раменете й едва-едва се тресяха.

	- Какво се сети? – обади се Ботев, погали ръката й.

	- Ами… - отрони тя.

	- Как хокаше онзи ден Боян ли се сети? Че е такъв фантазьор и наивник!

	Виолета опипом затърси книжни кърпички из чантата си, отказа се, попи очи със салфетка от масата.

	Боян я следеше с много любов, с някакво безмълвно обожание ли, обреченост ли, но не смееше да се намеси.

	Ботев дояде таратора си, докато тя се успокои. Вдигна глава, погледна първо майката, след това бащата и без никакви предисловия рече:

	- Разкажете ми за Георги.

	Виолета реагира по един начин, Боян по съвсем друг. Тя тихо изпъшка, подреди приборите си един до друг в чинията до наченатата салата и някак замръзна на мястото си, пребледняла като платно. Боян кой знае защо завибрира целият, хвана се за главата, взе някак да я поклаща ритмично и унесено, сякаш искаше да сподели нещо, което нямаше сили или кураж да направи.

	- Добре, ще започна отначало – каза Ботев. – Пак ще ви благодаря от цялата си душа за това, че ме приехте в своя дом, че повярвахте в приятелството ни, колкото и да е отскоро то и колкото и кратко да продължи още. В този ви живот отскоро и за кратко.

	Боян спря да клати глава, застина и той като статуя.

	- Моля ви, доверете ми се, ако ви е възможно. Мисля, че има какво да ми доверите. Кажете ми какво сте преживели, вероятно ще мога да ви бъда от помощ.

	Боян отвори уста да каже нещо, но Виолета стисна ръката му и малко изненадващо дори и за Ботев заговори тя.

	- Роди се трудно, трудно го гледахме, всичко ставаше трудно при него. Години наред бяхме уплашени, че детето ни ще остане със забавено развитие. О, счупи си жестоко крака, така и не разбрахме какво се е случило в детската градина. Болници, кошмар, спях с него след операцията, навсякъде бях с него. Така я карахме… Продължи почти до тръгването му на училище. Първите една-две години в училище също имаше големи проблеми. Не искам да си спомням за мъките, за униженията му, всеки ден си идваше разплакан от подигравките на съучениците си. Но не го дадохме в специализирано училище. Има училища за такива деца… 

	- Какви деца? – вметна сухо Ботев.

	- Ох, не знам… Лекари, психолози, приятели ни успокояваха, че това се случва, че много често се случва децата да нямат... Тоест да не им останат никакви трайни увреждания като възрастни, обаче в началото...

	- Стой! – прекъсна я пак Ботев. – Почни да разказваш по-бавно, моля те, и ми разправи всичко подробно, от самото му раждане. В какво се изразяваше това забавено развитие?

	И майката послушно започна да му споделя как Георги се е родил, кога е усетила, че не е съвсем като другите деца или поне като Мина на неговата възраст, как е проходил с триста зора, как е проговорил много късно - чак на три годинки; как трудно се е ориентирал за някои елементарни функции, които другите деца усвояват без усилия и на много по-ранна възраст; как изобщо всичко му се е отдавало по-мъчно, но иначе разбирал всичко, говорел вече всичко, макар че малко завалял…

	Виолета внезапно се смълча, погледна часовника си, пламна от неудобство. Беше минал повече от половин час.

	- Значи просто по-бавно е ставал голямо момче – обобщи ведро Ботев.

	- Нещо такова – поусмихна се и Боян и това бе всичко, което каза, докато говореха за сина му Георги.

	- Кога почна да се оправя? – поинтересува се Ботев.

	- След втори-трети клас – отвърна веднага и стегнато майката. - Като стана на девет-десет години, изведнъж дръпна. Всичко тръгна нормално, не можехме да повярваме, само се молехме Богу да е истина и да е завинаги… Беше радостен, енергичен, весел, освободи се от някакво огромно напрежение, сякаш този огромен товар падна от душата му. Психолог работеше с него, приятел на наши приятели, помагаше му, Господ да го поживи човека, много ни помогна. Много му помогна... А сега, от пубертета и по-насам, Георги сякаш и забрави, животът го повлече. Обаче този страх, този ужас остана у нас. Оттогава. Не можем напълно да се преборим с него. Не можем да повярваме докрай, че всичко това се е разминало, че всичко това е зад гърба ни и няма да се върне.

	- Имаше ли подобни проблеми с Мина? – кимна й Ботев, че се е ориентирал за Георги.

	- Не.

	- Някакви проблеми? Каквито и да е?

	- Не, тя си беше като другите деца. Всичко по реда си. Нормално.

	- И с Георги е нормално - рече й малко укорно Ботев. – На по-чувствителните деца им се случват такива неща, после ги изживяват и надживяват, стават водачи, изключителни личности.

	Боян зорко поглъщаше всяка негова дума.

	- Я да видим какво е станало в края на краищата – засмя се Ботев, посегна към печеното сирене, което му бяха донесли, опита го, хареса му: - Георги малко по-трудно е проговорил, по-трудно е проходил, напишквал се е пò до късно, по-трудно е съобразявал едно-друго, по-късно е усвоил някои елементарни житейски навици, в училище децата са го преследвали и мачкали, защото по-трудно чете, запаметява, по-лошо смята, по-несръчен е с топката, тича смешно, пада като мече… Така ли е?

	- Така е – продума Виолета, зяпнала го, без да докосва храната си, сякаш не можеше да се освободи от чувството, че този човек насреща й е присъствал при израстването на Георги.

	- Има ли друг проблем сега?

	- Не, учи се добре. Слава Богу, всичко е наред.

	- Разбрах.

	Ботев вдигна двете си ръце, за да й покаже, че няма нужда повече да му обяснява. Обмисляше как да започне и изобщо как да им каже по-нежно онова, което му се искаше да им каже, когато в малкия двор на скромното семейно ресторантче влезе възрастен старец. Старецът бе забол поглед в земята, забави се за миг на портичката да прекрачи прага и без да спира и без да гледа към масата на седящия с гръб Ботев, затупурка с патерицата си право натам, сякаш се ръководеше от някаква интуиция, от някакво вътрешно чувство къде може да намери разбиране. Старецът бе облечен изключително бедно, почти в дрипи, но чисти, а главата му пазеше от слънцето смешна лятна шапка с огромна козирка с някакъв надпис със ситни букви, който не се четеше. Той вдигна глава едва когато стигна масата на Ботев, Виолета и Боян, погледна гения право в очите и тихо продума:

	- Помогнете на бедния човек.

	Управителят и оправният сервитьор бяха хукнали към тях, за да прогонят натрапника, но Ботев ги спря с властен жест да не се приближават, след което им направи дружески знак да не се намесват и че той ще се оправи сам. Не даде никакви пари на просяка, наведе се и му подаде пакета с воеводската униформа, който бе оставил на земята до стола си.

	- Вземи – рече също много тихо. – Ще ти свърши работа.

	Старецът не погледна какво има в пакета, само някак нежно го притисна с две ръце до гърдите си. После сякаш се сети, че е куц и има бастун, премести пакета под лявата си мишница, стисна патерицата, поклони се ниско, обърна се и без да каже нито дума, се отдалечи към изхода от двора.

	- Даде му униформата! – не се стърпя Боян.

	- Ще му потрябва – отвърна му с такъв тон Ботев, та Боян да проумее, че не бива да пита нищо повече. – Разбрах – повтори пак, извръщайки се рязко към Виолета, сякаш не бяха прекъсвали разговора си. – Разбрах всичко. А сега ви моля вие да разберете какво ще ви кажа. Много бих искал да ме чуете и да ме разберете добре. И тъй, първо и основно: не сте белязани, а благословени с изпитание, което издържахте като свестни хора.

	Виолета ахна, сложи женствено длан на устата си и погледна за помощ мъжа си. Боян протегна ръка, стисна нейната, усети как трепери, стана, прегърна я, тя сгуши глава в ръката му.

	Ботев мълком следеше какво правят приятелите му, изчака Боян да погали Виолета по главата и да си седне на мястото и отново проговори топло, ласкаво:

	- Повтарям – не сте белязани, а благословени. Дойдох да отседна в дома не на въздушен балон, не на празен мечтател или малко смахнат фантазьор. Дойдох у вас, защото ви харесах, защото ви обикнах, вас, нормалните хора, които раждате нормални деца, които сте свестни, а не сте луди.

	Виолета го гледаше все така зяпнала, очите й бяха широко ококорени; сякаш не дишаше.

	- При вас ми е добре. Не искам да говоря защо съдбата ни срещна с Боян и защо тъкмо вие станахте хората, които ме приютихте за тези няколко дни. Сега запомнете: Георги ще стане възрастен, абсолютно нормален човек, свестен човек и мнозина, както е заведено отколе у нас, вероятно ще го смятат тайно от него за луд именно защото е свестен. Мина скоро ще бъде студентка и няма да ви създава никакви ядове. Ще бъдете щастливи с нея, както тя ще бъде щастлива с вас и с бъдещото си семейство. Аз ще си ида след три дни, а вие ще живеете с децата си, ще се радвате на живота. Ще забравите лека-полека всички ужасии, които са минали през главата ви, ще забравите цялата мъка и всички тревоги за бъдещето, защото настоящето ще е нормално, радостно, много често трудно, но нормално, ще забравите полека-лека и онова, което сме си говорили досега. Искам да запомните само едно засега, за момента: аз ще си ида, а вие ще останете, за да се обичате тук, на земята.

	Боян сключи пръстите си, кокалчетата му изпукаха от якото стискане.

	- Бояне – засмя се Ботев, поглеждайки какво върши, - довечера ще си поговорим най-после с теб от душа за душата. А сега имам чувството, че само след мъничко тук ще стане невероятно напечено. Чувате ли шума отвън?

	Виолета сякаш се сепна, заслуша се, кимна.

	- Вече са се обадили на медиите къде сме. След малко тук ще се събере огромна тълпа – рече замислено Ботев, съобразяваше. – Георги у вас ли е вече?

	- Със сигурност се е прибрал. Трябва да се е върнал. Днес нали свършват училище – отвърна Боян.

	- Почти пълен отличник е – добави с неумело прикрита гордост Виолета.

	- Виолета, Бояне, искам да го видя още сега. Обадете му се да не излиза от къщи и да почака да му звънна. Къде ще бъде удобно да се срещнем двамата, без никой да ни пречи? Някъде в парка? Някъде в гората?

	- Може би някъде зад Телевизионната кула – предложи Боян, вдигна рамене.

	Ботев се усмихна, сетне весело се засмя.

	- Чудесно! – възкликна. – Там явно ще стане любимото ми място за разходка.

	Семейство Райкови не разбраха защо се смее и какво означават думите му, но нямаше време да разбират, защото Ботев включи джиесема си и го подаде на Виолета.

	- Звънни на Георги да не излиза и да чака. Аз лично ще му се обадя след малко.

	- Ама нека с моя… – пак понечи да затършува с треперещи пръсти из чантата си жената, но Ботев бързо й тикна в ръка апарата си.

	- Хайде!

	Докато тя говореше кратко със сина си, Ботев попита тихо Боян:

	- Къде ти е колата?

	- Оставих я зад Университета, из уличките намерих място.

	- Добре, сега ще идем дотам.

	Виолета полека сложи джиесема на масата и внимателно се заслуша.

	- Ще идем до колата ви – обърна се усмихнат Ботев към нея. – Ще ме оставите пред Телевизионната кула, после Боян ще те закара у вас и ще се върне пак при кулата, че ще имаме още работа с него. Ще се видим чак довечера, за да не създавам главоболия около блока ви. Ще се прибера веднага след като приключа с телевизията. 

	Бръкна в чантата си, извади две листчета. Едното беше Спировото с телефона му. Ботев набра номера, без да обяснява нищо на Виолета и Боян. Спиро се обади веднага.

	- Спиро – каза тихо Ботев в апарата. – Христо Ботев е насреща.

	Оттам Спиро заговори нещо бързо и радостно, Ботев го изслуша все така усмихнат, с току проблясващи очи.

	- Благодаря, не е чак толкова спешно – рече, а Виолета и Боян се спогледаха. – Остави си клиента и после те моля да отидеш до дома на семейство Райкови. Синът им Георги ще те чака долу пред входа, вземи го и го закарай до Телевизионната кула. Остави го там и заминавай да си вършиш работата. Ще се видим с теб по-нататък, обещавам ти.

	Последва дълга тирада на Спиро, която Ботев изслуша внимателно, без да го прекъсва.

	- Така ще стане – каза през смях. – Благодаря ти. До скоро.

	Изключи, подаде телефона на Боян.

	- Набери ми Георги.

	Боян избра запаметения си вече домашен номер, върна апарата на Ботев. Ботев обясни на Георги да слезе след малко долу, да изчака таксито, уговориха се къде точно ще се видят край Телевизионната кула, гостът успокои младия си домакин, че нищо не се е случило, че само ще се разходят и че вместо у тях ще си побъбрят като приятели в парка, Георги каза явно нещо детско, комично, Ботев погледна весело родителите му, вдигна вежди, отвърна на момчето, че ще му обясни всичко, като се видят след половин час и затвори.

	Ботев разгъна другото листче, набра мобилния телефон на Иван Петров. Лицето му – ведро, радостно - не потрепваше, докато сигналите дълго отзвучаваха в ухото му.

	Иван Петров се обади някак сърдито.

	- Здравей, приятелю – рече Христо Ботев, а Иван Петров престана начаса да е сърдит, ако изобщо бе разсърден на някого или за нещо. – Слушай, бъди добър да проучиш в коя банка мога да си получа парите, дето ги спечелих снощи – заговори бързо Ботев. – Сега е два и десет, ще ти се обадя точно след час и половина, за да се уговорим къде да се срещнем. Няма да ти отнема много време. Е, надявам се.

	Оттатък Иван Петров каза нещо, което явно беше важно.

	- На твое място не бих се притеснявал – произнесе малко иронично, а може би само закачливо-шеговито Ботев. – Ще ни пуснат, уверявам те, ще ни отворят, днес ще поработят пò до късно с клиенти. 

	Оттатък Иван Петров каза нещо, което явно беше още по-важно.

	- Така и си помислих, че ти ще го уредиш предварително – засмя се младежки Ботев. – Хей, домъчня ми за теб – рече изведнъж.

	Спря да се смее. Слушаше, слушаше, прокара ръка по косата си.

	- Добре, сполай ти за всичко – каза тихо. – Да не губим време.

	Затвори, впи очи във Виолета и Боян, тръсна глава.

	- Потърпете още момент. Идвам.

	Скочи, отиде в ресторанта при управителя, пошепна му нещо на ухото и се върна на масата. Управителят изтича на уличката и след минута-две се върна с един от младежите, които охраняваха навън.

	- Ще ни закарате ли с ваша кола до колата на моя приятел? – попита любезно. - На гърба на Университета е.

	- Разбира се – кимна младият мъж.

	- Много ви моля, паркирайте точно отпред, за да не предизвикваме суматоха.

	- Отвън вече се събират журналисти, идват и хора – съобщи притеснен младежът.

	- Чувам – каза Ботев. – Обяснете им пак, че отиваме по работа и няма да говоря с никого сега. Помолете ги да не ви пречат. 

	Ботев извика управителя, който стоеше малко настрана, плати му с щедър бакшиш за обяда, който Виолета и Боян почти не бяха хапнали, доизпи бирата си, помоли пак да го почакат, влезе отново в ресторанта, позабави се няколко минути, върна се, метна чантата си на рамо, погледна Виолета, погали я по главата, погледна Боян, смигна му приятелски с двете си очи - в смисъл че всичко ще бъде наред, поизчакаха прави, наблюдавани от посетителите в ресторантския двор, които обаче седяха на местата си, без дума да продумат, младежът се показа и им махна да идват, Ботев протегна ръка, стисна дланта на управителя, сбогува се и с възрастния сервитьор, благодари им за великолепното обслужване, за отзивчивостта и деликатността им, похвали храната, похвали заведението, похвали умението им да се съобразяват с клиентите си, вгледа се изведнъж в управителя, засмя се на нещо, махна леко с ръка, обърна се и тръгна към колата, зад волана на която седеше шофьор и край чиято отворена врата нервно пристъпяше нетърпеливият младеж от охраната.

	Едва се показаха на тротоара и журналистите, които бяха дошли първи, неуспешно се опитаха да пробият малкото кордонче, направено от охраната, запротягаха микрофони и мобифони, на висок глас молеха Ботев за интервюта, засвяткаха светкавици, снимаха с мобилните си телефони и говореха в мобилните си телефони, прииждаха вече и граждани, взеха да надничат и клиентите на ресторанта… Ботев само се усмихна, поклати отрицателно глава, влезе в колата и тя отпраши надолу към Владайската река. Младият мъж явно бе уточнил маршрута с шофьора, заобиколиха чак през Подуенската гара, оттам слязоха към центъра до Перловската река, завиха вляво и бързо стигнаха квартала зад Университета. Боян им обясни къде  е колата му, след малко бяха при нея.

	През целия път Ботев мълча, накрая благодари на охраната, каза им, че оттук тръгва със своя приятел към Телевизионната кула, там ще слезе и ще се поразходи, моли ги оттук да го следват от разстояние, а в гората да не вървят след тях и изобщо в никакъв случай да не безпокоят момчето на приятелите му, с което след малко ще се срещне и ще поговори. А най-добре е да ги изчакат на шосето, понеже те с момчето ще се върнат на същото място, откъдето ще влязат в гората.

	- Разбрано – каза младият мъж, който явно си разбираше от работата.

	- Е, поне от обед днес ми върви на съобразителни българи – леко го потупа по рамото Ботев в знак на благодарност.

	Прехвърлиха се в колата на Боян, подкараха покрай Перловския канал през Орлов мост нагоре по Цариградското шосе и по алея “Яворов” към Телевизионната кула. Боян караше много бавно, Ботев бе седнал умишлено отзад, полулегнал на седалката, бе затворил очи и си мислеше за нещо свое. Обади се само два пъти за минутите, докато отиваха към Георги. Попита Виолета може ли да меси пита и като чу утвърдителния й отговор, я помоли да му опече прясна топла пита, защото иска да вечеря пита и сирене и нищо друго, така че да не прави нищо специално. Втория път се обади, когато наближаваха Телевизионната кула: заръча на Боян да не се бави и веднага да се върне, след като остави жена си, за да го закара до банката, където ще имат работа около чека от играта “Забогатей сега.”

	Докато Ботев говореше отзад, бащата вече виждаше сина си да стърчи зад светофара при кулата.

	Още от Университета ги следваше колата с оправния младеж, а след Орлов мост към нея се присъедини още една. По нищо не им личеше, че са служебни коли. 

	Боян отби вдясно при Георги след светофара, а колите на охраната хитро ги подминаха и спряха чак след стотина метра пак на алея “Яворов”. Никой от младежите вътре не слезе.

	Между тях остана таксито на Спиро. Самият Спиро пушеше и спокойно наблюдаваше оперативните маневри на момчетата от службите. Нищо на света не можеше и не би могло – дори препоръката на Христо Ботев и обещанието му, че пак ще се видят, - да го накара да си тръгне, преди да види със собствените си очи, че Ботев и родителите на момчето идват на срещата, че всичко е точно както войводата го е заръчал и обяснил. Стоеше прав отвън, облегнат на тавана на колата си, изчака Ботев да излезе, мълком му кимна с някаква такава спотаена гордост, че задачата е изпълнена, очите му някак омекнаха в дълбоките си орбити, когато видя как войводата сложи ръка на сърцето си, влезе си в таксито и бавно потегли.

	Беше красива сцена, ако човек я гледаше отстрани. Гледаха я поне десетина души от трите коли и още стотина души от обичайното стълпотворение на кръстовището.

	Ботев прегърна Георги през раменете, каза му нещо тихо, момчето прихна, но не успя да се отпусне и да се засмее от сърце, майка му занарежда нещо през отворения прозорец на колата, но Георги изобщо не я чу, Ботев й направи знак да е спокойна и да тръгват и двамата – геният и ученикът - се шмугнаха в гората срещу Телевизионната кула.

	- Смущава ли те нещо сега, в момента? – попита веднага Ботев.

	- Малко ме е страх – призна си момчето без никакво колебание. – Просто… Едно такова ми е…

	- Какво?

	- Особено.

	- Кога ще навършиш шестнайсет?

	
- През октомври.

	- На твоите години учех сам в Русия, в Одеса. Вече си голям.

	- Знам, че съм голям. Просто ми е особено… Още от първия път…

	- Така ще да е. Извиках те да поговорим, за да ти е леко да живееш, като си ида. Повече няма да ти е тежко. 

	- Не ми е тежко, а едно такова… Диво... Щуро…

	- След малко ще ти обясня защо точно на теб ти е щуро с мене.

	- Ама вече не толкова…

	- Ех, ти!

	Ботев се засмя, стисна го силно за рамото, но не го пусна.

	- Било каквото било. Преодолял си го като истински юнак!

	Георги поруменя, плещите му леко се стегнаха под тънката фланелка.

	- Я ми кажи имаш ли напоследък някакви притеснения? Изобщо в живота си? 

	- Ами не… - продума младежът.

	- Нещо мъчи ли те?

	- Не – по-уверено отвърна Георги.

	- В училище?

	- А, не.

	- Момиче имаш ли си?

	- Май че да… - позапъна се момчето, преглътна на сухо.

	- Я пак! Май че да? Или да?

	- Да.

	- Влюбен ли си?

	- Аха.

	- А тя?

	- И тя. Така казва…

	- Как се казва, дето така казва?

	- Теменужка.

	- Хубаво име – рече Ботев. – Виолетово.

	Георги трепна, погледна го бързо. Долавяше нещо, което струеше от великия му събеседник, усещаше как то се излива към него през горещата длан върху рамото му, но не разбираше смисъла на топлината и покоя, които полека го обгръщаха целия.

	- В училище си добре, с Теменужка сте влюбени, родителите ти са прекрасни души, сестра ти Мина е умница и хубавица, сега всичко ти е наред, а?

	- Ами…

	- Миналото си е минало, затваряме го, а занапред? Безпокоиш ли се за бъдещето?

	Георги дълго не отговори.

	- Не – каза накрая.

	- Защо се замисли?

	- Исках да съм сигурен…

	- Сигурен ли си?

	- Да. И доктор Калоянов ми гарантира, че ако съм стриктен, никога повече…

	- Доктор Калоянов?

	- Занимава се с мене от няколко години.

	- Да си стриктен за какво?

	- Имаме си разни процедури…

	- Пиеш ли хапове?

	- Вече съвсем малко.

	- Спри да се озърташ! – нареди му Ботев.

	Георги не се сви под ръката му, а внезапно се ухили.

	- Не мога да повярвам – обясни развеселен, мирен.

	- Мъртво време е, жега, кой се разхожда по това време из гората?

	- Ама пък жив човек да няма! – погледна го момчето с блеснали, игриви, малко хитри даже очи.

	- За магьосник ли ме смяташ? – попита Христо Ботйов Петков.

	- Да – каза тихо Георги Боянов Райков.

	- Питай тогава. Готов съм да ти отговоря на всички въпроси.

	- На всички!

	- В рамките на този един час.

	Скоро потънаха още по-навътре в гората. Пообиколиха, разговаряйки за по-делнични неща около Георги, стигнаха ъгловата куличка на Семинарията. Ботев някак се вцепени, докато разглеждаше прясно, наскоро измазаната и боядисаната северна ограда, „официалната”, водещата към парадния вход, включително боядисаната свежо куличка пред тях; и оградата на изток, към гората - порутена, без мазилка, небоядисана, с купища, с камари - насред гората! - отвратителни, гнусни, вонящи боклуци досами оградата на Божията обител с църквата малко зад полуразрушената ограда. Ботев стоеше на място, гледаше, гледаше. Побутна Георги, минаха през тунела под шосето, където по стените бяха надраскани надписи, един от които съдържаше и едро изрисуваната с черен спрей и нелепо контрастираща с всичко наоколо дума „свобода”, намериха закътана пейка, явно направена за влюбени и турена там от влюбени, седнаха гърбом към пътеката и приведени един към друг, така че никой да не може да ги разпознае, дори и да ги види случайно.

	- Е?

	- Вие ли сте? – попита директно Георги, гледайки Ботев в очите.

	- Да.

	- Татко се кълне, че сте вие.

	- Ти откога не вярваш на баща си?

	- Ох… - изстена момчето. - Как слязохте?

	- Не помня.

	- Забравили сте! – почти извика момчето.

	Разочарованието му бе огромно, цялото някак се смали, изведнъж утихна, впи взор в маратонките си.

	- Много бързо губиш доверие – упрекна го Христо Ботев. – Я ми кажи откровено: защо си помисли, че имам някаква нужда да те излъжа?

	Георги не намери отговор на въпроса защо си го е помислил.

	- Нямам никаква нужда да лъжа – рече Ботев. – Не помня означава, че нямам спомен. Така е. Такъв е редът. Така е рекъл Господ, така е рекъл да бъде. Не се помни слизането. Като дойдох на себе си, бях на площада с църквата. Пред “Света Неделя”.

	- В рая ли живеете?

	Ама го забавляваше това хлапе, неговият отколешен приятел и побратим, този днешен Георги.

	- Къде другаде? – отвърна през смях. – Господ е милостив.

	- Днес ни разпуснаха и...

	- Сутринта не се похвали с шестиците, дето ще ги донесеш в къщи – вметна весело Ботев.

	- Чудо голямо.

	- Е, вие отличниците сте си скромни – тупна го шеговито Ботев по коляното. – Така беше и едно време, докато учителствах. Та какво искаше да ми кажеш?

	- Никой не остана в клас. Учителите се събраха в учителската стая, а ние отидохме отсреща в едно кафене. Всичко гледах…

	- Защо се сети?

	- Дето Господ е милостив. За рая… Казахте им там за Божията милост и Божията благословия… Че при големи грешки има голяма прошка, ако мотивът ти е бил абсолютно чист.

	- Съвършено вярно им го предадох. Съвършено вярно си го запомнил.

	- Щом ви е простено, ще идвате ли пак?

	Такава надежда, такова чаяние прозвуча в юношеския глас!

	- О, не знам! – отвърна истината Ботев.

	- Каква ви беше голямата грешка? - промълви Георги Боянов Райков.

	- Не вярвах, че Го има - промълви Христо Ботйов Петков.

	- Там ли е? – пошепна Георги Боянов Райков.

	- Да – пошепна още по-тихо Христо Ботйов Петков и притисна треперещото дете до себе си.

	Момчето трепереше не само от божествения възторг, какъвто никога досега не бе изпитвало в този си живот. Трепереше и заради ясното съзнание, че не е възможно да довери възторга си, възвишеното си усещане за разливащото се в гърдите му благоговение. Със своите почти шестнадесет години Георги напълно съобразяваше, че нищо от онова, което си говореха с Христо Ботев, нищо от това, което ставаше в момента с него под короните на дъбовете, нищо, нищичко не можеше да сподели даже с Теменужка и с най-близките си двама приятели, защото нямаше да му повярват, защото дори и те щяха да го вземат на подбив, какво остава за другите.

	- Малко ли ти е, че аз съм ти свидетел?

	Детето рязко спря да трепери, усмихна се, вдигна глава. Отново бе готово да пита и да разпитва.

	Глава до глава, Ботев и Георги взеха така тихо да си шепнат на скришната пейка, че се налага да прекъснем, читателю, правдивия разказ за срещата им. Щем, не щем – трябва. Но ние щем. Нека ги оставим сами. Нека си доверяват своите тайни. Тайните на чистите хора. Тайните на чистите млади сърца. На чистите безсмъртни души.

	А ние ще се пренесем обратно в мелницата на деня.

	Да си го кажем направо: сутринта Христо Ботев развали деня на стотици – не, ами на хиляди отговорни български граждани. Това едно. Второ, следобед провали великолепно замислен PR-екшън, като с този провал дълбоко разочарова част от банковия, медийния и светския елит на столицата. И трето, привечер създаде нови главоблъсканици, тревоги и ядове на органите, които бдяха за неговия живот и сигурност, без да са съвсем убедени впрочем, че знаят защо го правят.  

	Да карам подред обаче, но делово и почти хроникьорски. И Боян, и Иван Петров доказаха на Ботев, че са много стриктни и отговорни личности, което той много добре си го знаеше, доказаха му, че изборът му е правилен и само трябва да се официализира, така да се каже, да се узакони. Боян го чакаше на алея “Яворов” на същото място, където го бе оставил преди час. (Само да спомена, че там си го чакаха и двата служебни автомобила с младежката компания вътре.) Бащата гледаше сина си и се чудеше какво се е случило с него, но не попита нищо, разбира се. Георги сияеше, целият излъчваше някаква чудна светлина, бе озарен от някакъв чуден покой, който меко искреше в чистите му очи. Момчето реши, че не му се прибира, усмихна се на Боян, погледна Ботева с такова всеотдайно обожание, че баща му се разтрепери отвътре, и тръгна нанякъде да се разходи. Ботев се обади на Иван Петров точно час и половина след предишния им разговор. Чу, че всичко е уредено, че в банката го чакат, за да осребри чека си. Благодари му. Даде джиесема си на Боян, та Иван Петров да обясни на него къде точно е тази банка. Уговориха се, че те с Боян отиват направо там, а Иван Петров ще дойде и той колкото може по-бързо.

	Банката реагира на Иван-Петровото обаждане като на сигнал за ядрена опасност: разшета се светкавично, професионално и мащабно. Твърде мащабно. Банката се погрижи да рекламира самата себе си максимално и оптимално. За броените минути, след като господин Иван Петров бе така мил и доброразположен да ги уведоми за намерението на бъдещия височайши клиент, за когото говореше цяла България, банковите шефове и отговорни лица успяха да поканят на импровизираното “светско парти” не само когото трябва от фирмата, продуцираща състезанието “Забогатей сега”, не само когото трябва от телевизията, не само Мики, то се знае, и цял куп творчески и технически екип около Мики, но и медиите, но и полезни колеги от други банки, всякакви светски лъвици и лъвове (тук и Мики свърши чудесна работа за своя имидж), други полезни днес, вчера и занапред лица; изобщо много, много лъскав народ, който изгаряше да засвидетелства пред телевизиите, пред фоторепортерите, пред радиорепортерите, пред пресата, че присъства, че не е забравен, че е винаги там, където има блясък, камери, суета, почерпка. И тръпка. Тръпката, че си част от елита.

	А Ботев взе, че хладнокръвно уби тръпката, дълбоко замрази ажиотажа, угаси до един прожекторите, горчиво разочарова едва ли не всички.

	 Христо Ботев и Боян Райков изпревариха Иван Петров. Ботев поздрави сдържано Мики. Не отговори на нито едно от настояванията на журналистите да каже поне няколко думи. Не реагира и на водопада от весели шегички на ситнещия до него водещ на шоуто. Запозна се с шефовете на банката, претупвайки набързо светските любезности. Докато отиваха към кабинета на управителя, заяви, че няма почти никакво време и че държи да приключат по най-бързия начин. Затова използва качването с асансьора да съобщи, че иска да открие сметка от сто хиляди лева на името на господата Боян Райков (от петнайсет минути Боян вече знаеше и още асимилираше новината) и Иван Петров, като желанието му е двамата заедно и в съгласие да се разпореждат със сметката, тоест не само да не могат да теглят, но и да превеждат някому и някъде пари поотделно.

	Настаниха се в шефския кабинет, тутакси типовият договор се появи на компютъра, Ботев помоли Боян да си извади личната карта, подаде на безмълвната усмихната служителка листчето със съответните данни на Иван Петров, тя бързо попълни каквото се налага по договора, скоро на вратата се почука… С една дума, докато Иван Петров влизаше и се извиняваше със задръстванията около банката, момичето вече бе попълнило договора, друг мълчаливец проверяваше някакви точки, свери повече заради управителя, а и по навик данните на Иван Петров в личната му карта, младата жена пък изпринти договора, умникът Иван Петров не даде нито с дума, нито с жест дори да се мерне у някого мисълта, че не е предупреден предварително, Ботев му се усмихна приятелски и малко съзаклятнически, докато Иван Петров подписваше първо договора заедно с Боян, с когото току-що най-после се бе запознал и лично, Ботев наблюдаваше с топли очи двамата попечители на приличната сума и докато подписваха задължителната декларация по Закона за мерките срещу прането на пари, означаваща в конкретния случай, че Христо Ботев честно е спечели стоте хиляди в играта “Забогатей сега”, а не пере мръсни пари, изчака двамата си приятели и титуляри на новата банкова сметка да попълнят и спесимена с подписите си, като през това време оглеждаше луксозния кабинет и си мислеше, че ако не бе обзаведен така разточително, а поне малко по-спартански, босът може би нямаше да може да работи, Боян и Иван Петров подписаха каквото подписаха, Ботев благодари на същия този неработоспособен в по-сурова обстановка бос, благодари и на любезните служители, на умълчалия се за малко Мики, на продуцентите, подписа и той някакви документи, разни формуляри и все разни такива, стисна дълго ръката на Иван Петров, заяви на всеослушание, че двамата господа сами ще решават кому да даряват парите, като той би предпочел да помагат на кръгли сираци и бедни талантливи поети с тия мизерно малко за такава цел средства, но предпочитанията му са си негови и затова субективни, а ще се разпореждат със сумата титулярите, даде знак с лек поклон, че е приключил, пошепна на Иван Петров, че още утре ще му се обади, но да не забравя за неделя и понеделник, подбра Боян и под хоровите протести, упоритите настоявания и сълзливите молби да остане за импровизирания малък коктейл и на импровизираната преди туй малка пресконференция, които без него губят смисъла си, обясни още веднъж, че няма време, прехвърли светската, така да я наречем, част, суетата и славата върху клетата глава на добрия си приятел Иван Петров, който тутакси щеше да бъде лапнат заедно с управителя на банката и Мики от жадните за информация репортери, слезе с асансьора в подземния гараж, почака малко Боян да докара колата си, скочи вътре и двамата изчезнаха през задния вход, последвани от двама-трима съобразителни, но и отчаяни в безпомощността си ръкомахащи журналисти. 

	О, да, и само след броени метри – и от сенките си, и от двата служебни автомобила.

	Цялата процедура в банката отне общо двадесет и пет минути – включително измъкването със сенките.

	Не след дълго Боян подмина Българското национално радио. Отзад бе останала само едната кола на охраната с три момчета вътре, пържещи се на отворени прозорци в лятната следобедна жега. Фолксвагенът заизкачва с позволената скорост баира към Телевизионната кула, внезапно даде десен мигач и точно по средата на големия хълм на столичния квартал “Лозенец” спря, за да остави буквално за няколко секунди Христо Ботев, който моментално потъна в гората вдясно. 

	- Ще се обади, ако има нещо – обясни Боян на притичалите момчета от “сянката”. – Нека се поразходи. Помоли за покой.

	- И защо не предупредихте? – каза ядно едно от момчетата. – Ама така не може!

	- О, може – каза разсъдливо Боян Райков, подаде ляв мигач и пое нагоре към напечения бетон на столичния комплекс “Младост-4”.

	Следобедна жега ли? Мъртво лятно време ли? Скука ли? За скука би могло да се говори в някоя наистина скучна евро-американска страна, заспала под слънцето на разгарящото се в северното полукълбо лято. В Република  България обаче не беше скучно! То просто е грехота дори да се помисли за скука!

	Първият „регистриран” в интернет виц се появи още в четиринадесет часа и десет минути източноевропейско лятно часово време или около обед по Гринуич. Вицът (накратко) гласеше, че будистки монах от – има си хас! – манастира Шао Лин се отказва да постигне нирвана и да се освободи от оковите на земните прераждания. “Защо бе, джанъм?” – питат го колегите му монаси. За да вкусел от мъдростта на “депутатската колесница” в България – отговаря им будалата от Шао Лин. “Получих озарение - казва, - че е нещо страхотно, нещо велико. Искам да стана български депутат, там е истинският будизъм.” 

	Да повторя: това бе най-бързият (поне в интернет) виц и може би затова бе и толкова тъповат. За разлика от последвалата го лавина, в която лавина се срещаха и находчиви остроумия като това, дето български депутат се опитва да стане будистки лама, ама монасите в Тибет му казват да не се хаби, понеже той като наш депутат вече си е не лама, ами си е почти нашенски далай-лама. Оттам тръгна цяла поредица за Депутат-лама, главата на родната “депутатска колесница”, нещо като вицовете за Хитър Петър, Бай Ганьо и Иванчо накуп, но с езотеричен привкус.

	Я да оставим вицовете. Я да оставим неумелите упражнения по духовито шегаджийство, скимтящо около духовна материя, от която ние простосмъртните не разбираме почти нищо. 

	По същество! Президентът на републиката се пържеше на слаб огън и непрекъснато нервничеше пред съветниците си. Макар и да проумяваше, че денят минаваше засега с печалба за него, понеже хората щяха да запомнят, че в парламента Ботев е ругал депутатите, а не президента, и това бе повече от добре за кампанията му, държавният глава като опитен държавник не можеше да не проумява, че всичко опира до тази проклета думичка “засега”. Дотук добре! Ами довечера? Ами утре? Ами до понеделник?

	Министър-председателят се пържеше на слаб огън и непрекъснато нервничеше пред съветниците си. Младокът си мислеше, и то с пълно основание, че засега е минал метър. Дотук добре! Ами довечера? Ами утре? Ами до понеделник? Ами ако Ботев емнеше правителството му с пълното му бездарие и далаверите му? - представяше си с ужас премиерът какво ще настъпи.

	Кметът на София се пържеше на слаб огън и непрекъснато нервничеше пред съветниците си. Тюхкаше се, и то с пълно основание, че изпуска златен политически шанс, че е останал – дяволите да го вземат! - на сухо, че не е могъл, не може и едва ли ще може да използва тоя Ботев за собствената си политическа кариера. Ала не забравяше кметът, че дотук все пак беше добре. Ами довечера? Ами утре? Ами до понеделник? Ами ако Ботев се сетеше за него и го подбереше и него като депутатите? Че кой по-добре от кмета знаеше за колко неща можеше да го подбере мистериозният Ботев!

	Лидерът на една малка парламентарна партия се пържеше на слаб огън и непрекъснато нервничеше пред съветниците си. Пържеше се и се молеше на своя Бог войводата Ботев да не вземе да го подкара и него, пашата, и сюрията от крадливите му аркадаши – почти всичките един дол дренки, почти всичките досущ “нов кърджалия в нова полуда”66, - че да му хрумне да ги посочи на смръщения от справедлив гняв и обезумял от моментен патриотичен възторг български народ като новите изедници на народа – тогава да видиш за какво ти бяха и милионите жълтици, и салтанатите, и целият безбожен рахат. Дотук добре! Ами довечера? Ами утре? Ами до понеделник?

	Друг клетник се пържеше на слаб огън и непрекъснато нервничеше пред гавазите си. Отецът, свещеникът с пищовите, лидерът на също малката, но извънпарламентарна партия, която носеше звучното име “Българска лява консервативна социалдемократическа либерално-национална демократическа народна социалистическа клерикална партия на радикалните предприемачи” (или на “предприемчивите радикали”, или нещо такова, а може би партията се казваше другояче), та отецът си мислеше какъв глупак е излязъл, че изпусна такъв златен шанс, дето едва ли не нагруби този Ботев и го изпъди едва ли не като провокатор, а тя, съдбата, му бе дала отново шанса да изплува на политическия небосклон, понеже досега бе забравен от всички. Ама на, прояви нервност заради непрекъснатите провокации на враговете и безбожниците, не припозна късмета си, прибърза и пропиля щастието си. И въпреки всичко - дотук бе добре. Ами довечера? Ами утре? Ами до понеделник? Ами ако лъжепровокаторът Ботев се сетеше за него и го подхванеше и него с пищовите и белезниците му!

	Няма нито начин, нито нужда да се споменават всички клетници от различните публични власти, които се пържеха на собствения си, на личния си, на своя си един-единствен, неповторим и уникален огън. Още само няколко думи за “скуката”, читателю, и веднага ще се върнем при Ботев. В петъчния жежък следобед бяха регистрирани съдебно две национални движения: едното, “истинското”, бе с патриотична, за да не речем националистическа, и до немай-къде революционна програма. То прокламираше най-различни дивотии, впечатляващи с крайната неуместност, меко казано, на печалния си анахронизъм и малоумие. Лозунгът беше кратък и глупав: “Назад към Ботев!” Би звучал твърде комично, ако не звучеше тъжно. Второто национално движение предлагаше умозрителна, колеблива, интелигентска програма с мъглявия, меко казано, и едва ли способен да въодушеви “масите” лозунг: “Да преоткрием истинския Ботев!”

	Нищо не можеше да попречи на двете национални движения да започнат начаса спорове в медиите, да избухнат първите скандали между лидерите им, да се отпушат първите дискредитиращи писаници, доноси, клевети и така нататък.

	Още един малък щрих към незабравимия за цяла България петък. Футболните запалянковци, разбира се, също се активизираха, въпреки че националното първенство – ето това вече е скука! – отдавна бе завършило сред скука и досада. Ботев обаче събуди, без да ще, задрямали футболни страсти и в двата най-големи града на страната се случиха неприятни инциденти. В Пловдив – при тридесет и пет градуса на сянка! - се събра гъста тълпица, която взе да обикаля от тепе на тепе и да крещи: “Ботев! Ботев!” Разбира се, младежите между тринадесет и седемдесет години имаха предвид футболния клуб “Ботев”. Групичка фенове на местните опоненти от клуб “Локомотив” не издържаха на провокацията и заскандираха името на своя любим отбор пред някакво кафене, в резултат на което пловдивската полиция регистрира лек побой над неразумните “локомотивни” запалянковци, а десетина “Ботеви” привърженици попаднаха временно зад решетките. В София, където твърде популярен е не Левски, а футболният отбор “Левски”, бе още по-неприятно. “Левскари”, тоест не възторжени последователи на националната светиня Васил Иванов Кунчев, а почитатели на футболния клуб, пребиха до кръв трима фенове на вечния столичен съперник, имали глупостта да споменат клубните си пристрастия.

	Слава на Бога, футболът донесе не само кръв, но и смях. Три клуба в провинцията си смениха имената на “Ботев” до пет часа следобед в летния петък. Отделно други футболни отборчета от по-долните групи и зони се кръщаваха масово “Захари”, “Куруто”, “Хаджи Димитър” и прочее светини, включително шедьовърът ФК “Поп Сава Катрафилов - СУИЧБОРД Комюникейшън” от планинското село Долно Криваче.

	Не, не беше скучно. В никакъв случай!

	Всички, действително цяла България коментираше телевизионно появяване на Ботев в оня сутрешен блок; после словото му пред депутатите, пременен в свещената за част от българите униформа, и гнусния скандал накрая; после появата му в банката и даряването на стоте хиляди, подробностите за което даряване милиони хора научаваха от медиите точно в момента, когато Христо Ботйов Петков потъна вдън гора в буквалния смисъл на думата. България, това е ясно от само себе си, коментираше с невероятни преувеличения и впечатляващи фантасмагории. И чакаше вече неколкократно анонсираното по националната телевизия участие  на Христо Ботев в седмичното политическо предаване “Обзор”.

	Толкова за обстановката в страната към пет часа следобед. Впрочем – не, не, не! Щях да пропусна нещо много, много и много интересно и също донякъде комично. Към пет часа следобед – най-сетне! - се изясни самоличността на Ботев. Да, да, да. Поне за голяма част от населението с вкус към жълтия и дори към бебешко жълтия оттенък, която част от населението заради неустоимото си тежнение към този медиен цвят четеше популярни печатни издания, гледаше популярни телевизии и слушаше популярни радиопредавния – поне за тези хора въпросът най-после бе решен, и то доста задоволително. И то соломоновски. И то с право на избор. Демократично. Или-или. И така, нова „кралско-аристократична” версия (напомняща оная, по-предишната версия със страхотната румънска хубавица и с княгинята от Романовия род) спечели около шестдесет процента рейтинг, като от тях далеч над половината бяха заради чувствителните и романтични женски сърца.

	За по суровите и боеви вкусове вече живееше и се радваше на заслужен завиден успех и друг категоричен и безусловен вариант на Ботевата самоличност (около четиридесет процента рейтинг – особено сред мъжете). Христофор Ботиерес, испанският (Господ само знае защо тъкмо пък испански!) бивш шпионин, бивш антимафиот от световна величина и настоящ таен съветник на испанското кралско семейство, с доказан български произход, при това и от доста пак така аристократически произход, и по чиста случайност поразително приличащ на Христо Ботйов Петков от Калофер, оня, дето превзе “Радецки” и написа онова за самодивите, е пратен, този – сегашният, е пратен тук, у нас, на място, така да се каже, от европейски заинтересовани среди да стресне ония отгоре, да въведе ред, да даде указания, да раздаде справедливост, което раздаване ще стане в понеделник, и то най-вероятно по обед, след което ще си се прибере в имението, за да чака да му възложат други националноотговорни и високопатриотични (по отношение на България) и интернационалнозначими (за Европейския съюз) задачи и мисии.

	Скука ли!

	Споменах, че Ботев потъна вдън гора. Така е. След като Боян потегли към къщи, обрал ръмжащото недоволство на охраната, трите момчета се пръснаха из гората зад неработещия отдавна летен столичен театър да търсят подопечния си. След малко зад незаключената служебна кола спря втора и остана също празна и незаключена. Новите (стари) четирима младежи потънаха и те в гората, но не успяха да намерят потъналия преди тях Ботев. Разпитаха къде кого срещнаха и пресрещнаха, като получиха от “свидетелите” разнообразни сведения – повечето неверни, а някои самата Божа истина: разговарял преди малко с някакъв старец със смешна шапка, но после някак буквално изчезнали; приказвал с някакво момиче, да, големичко, около двайсетгодишно така, не, нищо повече не знам, опитах се да се приближа, но сякаш пропаднаха под земята; седеше ей-там преди минути, да, на тази пейка, и някакъв младеж беше до него, не – младежът си тръгна, да бе - и аз се чудя как се е изпарил... Седмината млади мъже от Националната служба за охрана не повярваха нито думичка, така че не предприеха никакви стъпки по издирването на Ботевите уж мними събеседници.

	По същото това време Ботев бе паднал на колене, бе сключил молитвено ръце и шепнеше насред гората:

	“О, велики угодниче Божий, пресвети и богоблажени отче наш Иване, земен ангел и небесен човек, добър пазител и закрилник на този народ, и благонадежден пред Господа Бога застъпник за всички, които в нужда с вяра притичат към тебе и с гореща молитва те призовават.”

	Лицето на Ботев бе озарено от светлата, от сияйната усмивка на най-висша и най-искрена благодарност.

	“Изпроси за всички тях, пресвети отче, от Господа и Бога нашего Иисуса Христа Неговата всесилна благодат, нужна им за победа над техните изпитания и за техния възход към богоугоден и праведен живот. Бъди за наранените им души спасителен лекар и ги утешавай в техните скърби. Подигни тях, падналите. Помогни на тях, загиващите. Съедини тях, разделените с Бога. Изпроси им пред Божия престол твърдост във вярата, подкрепа на надеждата и умножаване на любовта.”

	Ботев още сниши глас, едва се чуваше накрая:

	“Те се нуждаят от помощ – помогни им. Нуждаят се от оправяне на техните пътеки и техните обстоятелства в живота – оправи тях, които се лутат. На тях им е нужна утеха – утеши ги. Нужно им е милосърдие – смили се над тях. Подай чудесна ръка на тях, които загиват от тревогите на тоя свят и живот. Стори всичко това с действителното твое застъпничество и помощ, всеблаги и многомощни отче, тъй че Христос Бог по своята благодат и милосърдие…”

	Нищо повече не се долавяше. Дори “Амин!” сякаш бе пошепнато беззвучно.

	Минаваше шест часът. След като бяха претърсили гората от Ловния парк оттатък гара “Пионер” до стадион “Българска армия” и от “Цариградско шосе” до Семинарията, момчетата от охраната, изнервени и плувнали в пот, бяха махнали с ръка – да става каквото ще, така че Ботев бе оставен на спокойствие да се моли комуто иска, да изчезва и да се появява като вълшебник, да снизхожда и възкръсва на воля.   

	Точно в осем и петнадесет вечерта Христо Ботйов Петков се появи цял-целеничък на входа на Българската национална телевизия, за да участва в политическото предаване “Обзор”. Следваше го огромна шумна тълпа, която се бе оформила за няколкото минути от близкия Орлов мост насам, където той бе оставен от тутакси отпрашилото към Университета такси на Спиро Киров.

	Печеше слънце.

	Ботев си помисли, че по един или друг начин ще се повтори кратката и делова тазсутрешна процедура в оная частна телевизия, но процедурата не се повтори. В Българската национална телевизия нещата стояха по малко по-различен начин. Посрещна го само водещият – любезен все още млад мъж, и някакъв директор, чиято телевизионна служба гостът не успя да проумее. Заведоха го не в студиото, а в кабинет, където завариха още някакъв непознат на Ботев мрачен субект, който измърмори, че е представител на някакво СЕМ67. Гостът не пожела да му разясняват какво е това СЕМ, а настоя да му изложат ясно претенциите си към участието му, ако има такива. Имаше такива претенции. Е, не съвсем претенции, по-скоро гореща молба, една-единствена молба, а тя е да не се връща към някои “квалификации” (цитирам) от последните дни, към някои иначе съвършено “справедливи упреци” (пак цитирам), да не нагорещява и без това напечената атмосфера в многострадалното отечество. Вместо това не би ли било по-уместно, поставяйки, разбира се, пръст дълбоко в кървящата рана, да се опитат да погледнат ситуацията у нас наистина “обзорно”, тъй като...

	След “обзорно” Ботев прекъсна все още младия мъж, заяви, че е разбрал всичко, ще се съобрази с молбата му и ще се постарае да подходи “обзорно”.

	Директорът и представителят на онова СЕМ си мълчаха, но с участие.

	След пълния успех на този любезен и почти молитвен “инструктаж” водещият съобщи няколко вътрешни правила на предаването. Четиримата тръгнаха към студиото. Едва тогава младият мъж подхвърли:

	- Бях замислил да поканя господин професора, който се изказа сутринта… След вас… Дори го поканих…

	- О! – възкликна весело геният и спря насред коридора.

	- Той прие, но аз размислих… Обадих му се да му се извиня… За първи път от десетилетия няма да има други гости. Ще разговаряме само двамата.

	- Е, благодаря ви – кимна геният, а очите му шеговито искряха.

	- Щеше да стане вероятно великолепен диспут, но предпочетох да не рискувам.

	- Нямаше да стане великолепен диспут – поклати глава геният, очите му изстинаха. Тръгна бавно нататък, прегръщайки дружески водещия през раменете. – Рейтингът ви – нали така се казваше? - щеше да удари стоте процента, но поврага рейтингът! Нали така? Онзи само щеше да ни загуби времето.

	Младият мъж не отвърна нищо: дланта на рамото му меко, меко, меко го отпускаше, Божичко, как само го отпускаше!

	- Макар че щеше да е интересно все пак – продума геният. – Преди всичко за зрителите, а и за вас. Бих искал и щях да попитам господин депутата защо да съм “някакъв довтасал отнякъде си смешник”, защо да съм “вземащ се на сериозно клоун”, защо аджеба “да се гавря със светинята Ботев”, защо присъствието ми тук да е “фарс, цирк и абсурд” и най-вече ако “абсолютно безотговорните институции” не ме “търпяха”, което е кой знае защо “проява на някакво национално безумие”, какво трябваше да сторят с такъв “чуждоземен смешник, фантазьор и наглец” като моя милост.

	Този път спря водещият. Не спря, ами се вкопа в мокета, а раменете му съвсем се прегърбиха. Следобед бе изгледал два пъти записа от пленарната зала на парламента, пет пъти си бе пускал и връщал невъздържаната ругатня на народния представител, преди да го покани в предаването и да се отметне от поканата си, знаеше я почти наизуст тази словоблудна помия (изразът е мой, не на водещия), ала все пак почти, докато прегърналият го “феномен”, който все така не пускаше рамото му, я цитираше дословно.

	- Подготвил съм един блок от ваши изказвания – отрони младият мъж, подсмъркна някак по детски, някак като ученик пред черната дъска. – Да стъпим на тях…

	- Да стъпим! – засмя се геният Христо Ботев. – Хайде, да вървим да стъпим!

	След минути напрежението личеше само по няколкото бръчици, които навремени се появяваха по високото чело на водещия. Професионализмът, рече си гостът, отново и за кой ли път тези дни вземаше връх пред очите му и това решително му харесваше. Усмихваше се, широко се усмихваше, докато новият му познат произнасяше уводните си думи и въвеждаше милионите си зрители в предварително подгретия котел на предаването.

	Едва получил думата за някакви първи приветствени слова, Ботев веднага каза в ефира, че се е споразумял – така се изрази, “споразумял” – с любезния си домакин да не се разпиляват в подробностите, а да бъдат достойни за името на предаването, че възнамерява стриктно и докрай да удържи на думата си и затова ще говори предимно за философия и социология, още повече че току-що се е потрудил да направи нещо като интервюта в парка, две мънички такива социологически едва ли не проучвания.

	Водещият запази пълно самообладание, изчака камерата да го покаже пак отблизо и начена отлично подготвеното си начало на разговора с госта:

	- Господин Ботев, за разлика от другите мои колеги аз няма да ви губя времето с постоянните въпроси кой сте точно, откъде идвате, какви цели преследвате.

	И по навик насочи показалеца си към госта.

	Гостът проследи пръста, който сякаш стреляше с невидимо детско пищовче насреща му. Не се обади.

	- Нататък планирам да се спрем най-вече върху речта ви пред депутатите. – Водещият погледна изразително Ботев, който успокояващо му кимна, че всичко ще бъде по “плана”. - Иска ми се обаче да изясним нещо от вчерашното ви изявление по националната телевизия. Досещате се, че засегнахте дълбоко всички ни с темата за националния идеал, затова...

	- С темата за липса на национален идеал – уточни Христо Ботев.

	- Точно така – потвърди събеседника му и пак вдигна показалеца си.

	- Какво бихте искали да изясним?

	- Ще пуснем запис – съобщи младият мъж. – Само за минутка. Колеги, ако обичате!

	На мониторите в студиото се появи Ботев, който казваше: “Ужасен е не животът, ужасяваща е вашата инертност. Моля ви, ако не желаете да вярвате, то поне чуйте и запомнете, че сте безсмъртни души със свои кармични задачи за вършене. Вършенето става тук. Вършенето става сега. И лично. Що се отнася до собствените кармични задачи, вършенето става само лично, единствено лично. Всеки сам и лично. А сборът от свършеното прави общото. Сборът, общото решава общи кармични задачи. Групови. Национални.”

	- Интересува ме каква според вас е съдбата на отделния човек, когато прави добро, върши си съвестно работата, ала май не успява да допринесе за решаването на общите национални задачи. Какви са последствията за индивида?

	- Блазе му – отговори начаса Ботев.

	- В смисъл?

	- Интересува ви какво става с личната карма, когато груповата карма не се изпълнява? Разбира се, общата или груповата карма на един народ се отразява на всяка частица от този народ. Иначе не би могло и да бъде. Всичко е едно, затова. Ала пак да повторя, блазе на оногова, който твори добро и чисти собствената си карма. Нямам какво повече да добавя.

	- Струва ми се, че стана ясно, господин Ботев – усмихна се доволен младият мъж, показалецът веднага се прицели. - Да си призная, попитах ви за националната карма, за да свържем разговора ни със задачите, които би следвало да решават управляващите ни и най-вече народните ни представители и изпълнителната власт. Сега ще пуснем една импровизирана извадка от речта ви пред парламента. Колеги… 

	- Имам какво да добавя впрочем – каза внезапно гостът, след като любезно доизслуша домакина си.

	- За груповата карма ли?

	- Не, за показалеца на дясната ви ръка – кимна Ботев към въпросния показалец. – Ще ви помоля да го приберете оттук нататък, а аз сам ще се сещам кога и какво да говоря.

	Водещият последователно сведе очи; пламна целият до уши; положи показалеца на масата пред себе си и го затисна с лявата си длан; размисли; вдигна поглед; продума:

	- Да, извинете. 

	Ботев му се усмихна вежливо, впери очи в монитора, давайки знак, че е готов да изгледа “импровизираната извадка” която отне не повече от три-четири минути.

	- Господин Ботев, гледам го няколко пъти – прозвуча глухият глас на водещия в тихото вече студио. – Ще изповядам пред зрителите, че лично аз, ако бях депутат, най-вероятно щях публично да моля прошка от избирателите си и да си подам оставката от Народното събрание.

	- Затова не сте депутат – каза му Ботев.

	Шегата разведри напрежението в студиото.

	- Не е важно какво мисля аз, а какво мислите вие – засмя се младият мъж, а пленникът понечи да се измъкне от затвора си. Надзирателят обаче – лявата длан – го натисна още по-силно да си кротува; за чест на професионалиста и за да свършим най-сетне с този немирен показалец, в оставащия три четвърти час затворникът не щръкна нито веднъж. – Как си представяте работата на върховния ни законодателен орган? – питаше водещият. - Как ще работи и правителството след всичко, което чухме тези дни? Как изобщо ви изглежда ситуацията?

	- Съвършено вярно, не е важно какво мислите вие – натърти думите на водещия Ботев. - Не е важно обаче и какво мисля аз, а е единствено важно какво е добро за ближните ни.

	- Чудесно! – възкликна зарадван младият мъж: най-после разговорът влезе в някакви коловози. - Да тръгнем оттук. Какво е добро за ближните ни? И как да го постигнем това добро?

	- Извънредно трудни въпроси ми поставяте – проговори след пауза Христо Ботйов Петков. – Ако се заемем да разнищваме що е добро и зло… - Поклати глава. – По-лесно ще е да се запитаме какво искат ближните, какво иска народът като цяло, какво иска духовното тяло на единната същност, наречена България, сиреч какво иска егрегорът. Нека потърсим какво е добро за него. Аз бих препоръчал да подминем първосигналните отговори, които бихме получили от българския егрегор: топла супа, пържоли и кюфтета със ситно нарязан лучец, евтин ток, безплатно отопление, хубави жени, хубави мъже, интересни мачове,… Все от тоя род.

	- Подминахме ги – обади се нетърпеливо водещият.

	- Егрегорът иска справедливост – кимна му Ботев и заговори доста по-бързо. – В най-дълбоките кътчета на душата си, в най-съкровените си мечти българинът жадува справедливост. И не само българинът. Такова е щението на абсолютно всички хора под небето. 

	- Значи справедливост? – облегна се назад младият мъж, очите му някак се оттеглиха по-навътре в орбитите си, изразът им стана някак по-сдържан, по-мъдър.

	- Безусловно – отвърна му Ботев. – Как обаче да постигнем тази справедливост? Не говорим за справедливост в личен план, нали? Говорим само за националните дела, нали? 

	- Безусловно – отвърна му в тон водещият.

	- Щом говорим само за националните дела, тя, нейно величество справедливостта, се постига първо и като минимум чрез почтеността на управляващите. Непочтеният човек не може да твори справедливост. 

	Младият мъж понечи да каже нещо, но Ботев го спря с жест.

	- Да не губим време, знам какво ще ме питате. Сутринта казах, че няма да стигнат дни, за да обсъждаме избирателната ви система и защо непочтени хора влизат в парламента ви, а те избират непочтени министри и всякакви други под тях. Влезлите – влезли. Назначените – назначени. Въпросът е как почтените да станат повече, а непочтените по-малко. Как склонните да вършат непочтени неща да бъдат принудени от самите условия на живот да не ги правят. Как почтените да наложат волята си и постепенно да променят тези условия на живот към почтеност, към добро.

	- Как, как? – не издържа и почти извика водещият.

	Ботев го изгледа с малко странен поглед, внезапно откачи микрофона от блузата си, изправи се, заобиколи масата, спря отпред: строен, облечен с фланелка с къси ръкави, обут с дънки и летни мокасини, гологлав.

	- Може ли да се преместя на стол срещу вас? – попита възпитано. – Много ми е неудобно да си говорим така отдалеч.

	- Разбира се! – отдъхна си водещият; през тази половин минута през главата му минаха страшни ужасии какво е намислил гостът му.

	Сложиха стол в широкото празно пространство досами масата на водещия, закачиха му пак микрофона: получи се доста нескопосано от телевизионна гледна точка, но пък приятелски някак си, интимно, предразполагащо към по-откровен разговор.

	- Те, държавниците, за да бъдат наистина почтени – продължи си мисълта Христо Ботйов Петков, - трябва да притежават тънко чувство за същността на душата като първопричина за усилията на Божието създание, което ние наричаме човек. Душата е първопричината. Трябва още да притежават фино чувство за всемира - като пространство, и за вечността - като време, в които субстанции се реализират тези усилия, този труд на Божието човешко създание, ако искат да постигнат нещо за ближните си.

	- Боя се, че мнозина от зрителите ни едва ли ще ви разберат – вметна тихо и някак умолително младият мъж срещу Ботев.

	- О, не се бойте – усмихна се хладно Христо Ботйов Петков. – Който трябва, ще разбере. - Апропо, колко души ни гледат?

	- Няколко милиона предполагам - отвърна още по-тихо водещият.

	- Тогава да променим малко посоката на разговора ни, ако не възразявате – предложи Ботев. - Защо да се занимаваме само с почтеността на управляващите? Какво бихте казали да зададем такъв въпрос пред егрегора, който ни гледа и слуша: самият егрегор почтен ли е, когато избира, а после следва непочтени люде? За каква справедливост хленчи егрегорът – продължи сурово, дори жестоко Христо Ботйов Петков, - когато абсолютно непочтено излъчва от себе си абсолютно непочтени люде, включително крадци, шарлатани, криминални престъпници, диванета или просто измекяри на големите гангстери, знаейки абсолютно точно при това и абсолютно със сигурност при това каква вмирисана стока издига да управлява държавната каруца!

	- Сипвате сол в раната – заяви глухо водещият. 

	- Аз ли? Вие сте тези, които я солите и пресолявате.

	- Ние, всички ние, и бащите ни, и децата ни дори, всички сме закърмени с постулати, с догми, с “вечни истини”. Лицето на младия мъж бе изсивяло, бе някак остаряло буквално за минута. – Една от тези “вечни истини” гласи, че народът винаги е прав.

	- И аз така мислех някога си - втренчи се в него Христо Ботйов Петков.

	Това “някога си” прозвуча наистина така далечно, така старо и древно, така обречено на преоценка и пълна забрава, че младият мъж почувства остра нужда от жива човешка топлина, от най-елементарна дружеска подкрепа. Наведе се бързо напред, почти задиша в лицето на госта си.

	- А сега как мислите?

	- Сега, днес, в този момент, мисля, че прав ще да е Дякона. Иначе Апостола не би написал онази думичка в тефтерчето си.

	- Ние всички се правим, че тази думичка в тефтерчето не съществува – изтърси изведнъж водещият. – Вече сто и тридесет години се правим, че я няма.

	- И децата в детската градина се правят на разсеяни, когато правят бели – кимна му най-сериозно Ботев. – Включително най-голямата беля – съзнателния калпав избор. Понеже децата също имат избор. Искате ли да ви изредя съвсем импровизирано само няколко от многото причини децата да си избират такива едни наставници и учители… Ох, как ги наричате сега?

	- Ментета – подсказа му събеседникът му.

	- Точно така, ментета? Думичката по тия земи е доста популярна, нали?

	- Повече от популярна – потвърди веднага младият мъж и ядно добави: - Тя е царица, императрица, фараонка.

	- Има защо. – Ботев присви очи, съсредоточи се: - Защо егрегорът избира, и то съзнателно, непочтени хора за свои водачи? Защо детето предпочита ментета за свои наставници и учители? Не изреждам по важност. Първо, от глупост – детето е още глупаво, още неразумно, не различава добре кое е криво и кое е право, но чудесно се ориентира кога и при кого ще му е по-лесно и по-безотговорно. Второ, заради сметкаджийство: детето търси да му е изгодно, да му е весело, да му е безотговорно. Дете!… Трето, от лековерие и водене по чужд акъл – детето обича да е в група, в тълпа, да си играе и най-вече да лудува и палува с другарчетата, с колкото може повече другарчета, за да не носи лична отговорност. Четвърто, заради гняв: детето мъсти, защото е осъзнало, че никога не са го обичали, че са го излъгали, че вече не му купуват дори семки и сладолед, усеща още, че животът ще го накара да понесе отговорност за постъпките си, и щом му се предостави сгода, веднага си избира нови лелки и наставници.

	- По правило още по-непочтени – обади се младият мъж.

	- Понеже изборът му е породен от егоизъм и претенции, претенции, претенции… Странно ли е, че детето винаги е разочаровано? Как няма да е разочаровано, когато никога, ама никога не става така, както е очаквало и си е мечтало. Лелките и чичковците в детската градина се оказват все едни и същи…

	- Ментета – злорадо вметна водещият.

	- Егоизмът, претенциите, сметкаджийството, бягството от отговорност винаги и навсякъде създават ментета. И въпреки всичко винаги и навсякъде Светлината и Любовта излъчват, издигат, налагат и свои наставници и учители за децата. По тия земи – също. Затова, заради постоянните бели, присъщи на децата, заради присъщите на детската възраст себичност, незрялост, неразумност, никой истински, никой мъдър и добротворен възпитател и учител не обръща внимание, а още по-малко се възползва от необоснованите претенции на децата. Или, не дай Боже, да им отмъщава заради претенциите им. Децата са деца – правят бели и имат претенции. Правят големи поразии и имат големи претенции. Децата не са безобидни.

	Очите на младият мъж отсреща бавно се окръгляха.

	- Великата справедливост е не да се преструваш, че не виждаш кого имаш пред себе си, не да се преструваш, че имаш, видите ли, работа с възрастни, а да обичаш децата като деца. - Христо Ботйов Петков разпери ръце и продължи с разперени ръце: - Великата мъдрост на истинския възпитател и учител е да обича децата, да вижда в тях най-чистата, най-неосквернената, най-светлата и потенциално най-крилатата част на човешкия род, да им осигурява такива условия, че сами да си сътворяват всичко и да се радват на всичко, което се полага на децата, и успоредно да ги води напред, да ги учи да стават и да бъдат възрастни, светли, бели възрастни, тоест волеви, разумни, обичащи и активни в търсенето на съвършенството.

	Очите на водещия спряха да се окръглят – повече нямаше накъде.

	- Затова и народните водачи, затова и народните възпитатели и учители, ако са истински, а не фалшиви и изфантазирани – прибра ръцете си Христо Ботйов Петков и ги положи в скута си, - нямат право да си измиват ръцете с детското у децата, с палавостта и неразумността на децата, с егоизма и безотговорността на децата, а следва да служат службата си пред ближните в мъдрост и безусловна почтеност.

	Водещият несъзнателно приглади косата си, Ботев премести взор към камерата насреща си.

	- Дечица – произнесе ласкаво след дългата пауза, - търсете си такива учители.

	Настъпи тежка тишина.

	Ботев се извърна към техническия екип, посочи чантата си, помоли да му я донесат.

	- Записал съм си някои неща от моите кратки интервюта одеве в гората – каза ведро, непринудено, дори някак делово на водещия, извади го от вцепенението. – Вероятно на зрителите ще им е интересно да чуят.

	Бръкна в чантата си, извади малък бележник.

	- Хората, почти всички хора – продължи живо, бързо, - дори и онези, които като човешки творения още изживяват детството си, всички те ясно усещат, когато животът им не е наред, когато животът им куца и върви в крива посока. Макар и малцина да разбират къде са причините за такова дередже и още по-малко да осъзнават смисъла и значението на подобно състояние на цял един народ. Преди малко се опитах да поговоря спокойно с неколцина ваши сънародници – засмя се внезапно Христо Ботйов Петков, - но хич не ми се удаде. Едни само ми стискаха ръцете. Други направо избягаха, като ме видяха. Някои пък загубиха дар-слово. Имаше и такива, които използваха случайната ни среща да ми се оплакват от съседите и от общината. Аз не съм кмет.

	- За жалост – вметна възпитано водещият.

	- Все пак за тези два часа намерих двама души, които не се уплашиха, не се притесниха и се опитаха да бъдат концентрирани и откровени. Възрастен мъж, млад пенсионер, извънредно приятен и мил господин, и една майка на две момичета, която разхождаше кучето си. Зададох им по два еднакви въпроса: кои според тях са десетте, подредени по важност, най-лоши качества на хората, от които се състои българският народ; кои според тях са трите неща, също подредени по важност, от които хората, образуващи българския народ, имат нужда най-напред, приоритетно, веднага.

	Ботев зачете от тефтерчето си, а младият мъж почти легна на масата.

	- Първо говорих с господина. Според него най-лошото качество на българския народ е егоизмът. Следва желанието - преди всичко останало - за материални блага. Трето: неверието в собствените сили. После – критикарство. Пето: подозрителност. Шесто: тъпота. Седмо: недалновидност. Нататък - липса на идеализъм; липса на нравствена преценка за действителността и хората. Десето и последно: конформизъм.

	Христо Ботйов Петков поклати глава.

	- Възхитително точно! - обобщи кратко. – Особено това деветото... А ето и от какво имате нужда най-напред. Първо: нравственост; второ: идеализъм; трето: вяра в доброто.

	Младият мъж отсреща не слушаше госта си, не виждаше госта си, погледът му се рееше някъде над лявото рамо на госта му, дори за минута се бе отнесъл дотолкова, че бе забравил къде е. Мислеше си за годините, прекарани в това и в някои други студиа на тази сграда, мислеше си за невероятните, за невъобразимите простотии, глупости, дивотии, пошлости, лъжи, шмекерии, провокации, заплахи, изнудвания, пазарлъци и най-вече демагогии, демагогии и пак демагогии, които бе принуден да слуша година след година от прости, глупави, диви, пошли, лъжливи шмекери, провокатори, изнудвачи, търгаши и най-вече демагози, година след година бе принуден да ги коментира, да ги анализира, да се усмихва, да поддаква и да се прави, че слуша с интерес проклетите демагози, за да доживее този ден, тази прекрасна лятна вечер, този дар Господен, и да слуша гласа на Христо Ботев – който и какъвто и да е той, да го слуша как говори, първо, за нравственост, второ... Господи, кое беше второто…

	Изобщо не осъзнаваше къде е, когато усети че някой е положил длан върху сключените му върху масата ръце. След миг вече знаеше, че този някой не може да е никой друг освен Христо Ботев – който и какъвто и да е той.

	- Да – кимна му Ботев, а младият мъж леко пребледня. - Наистина е възхитително! Само чуйте как звучи: нравственост, идеализъм, вяра в доброто.

	Водещият стана още по-блед. Благодари му с поглед.

	- Вяра в доброто… - повтори като ехо.  

	Ботев полека отдръпна дланта си. 

	- А сега младата майка на две ученички. – Тонът му отново бе равен, професионален някак, някак социологически, ей Богу: - Най-лошите качества на българския народ според нея са, на първо място, пак егоизмът…

	- Моля! – извикаха едновременно водещият и неколцина гласа от техническия екип отзад.

	- Това е то – потвърди Ботев.

	- Не е за вярване – каза бързо водещият. – Такова съвпадение…

	- Защо съвпадение? – измери го дълго Ботев. – Съвпадение е, че попаднах на двамина умни, разсъдливи, наблюдателни люде без предразсъдъци и патриотарски комплекси. Оттам нататък няма съвпадение.

	Прозвуча жестоко.

	- Звучи жестоко – рече тихо младият мъж. – Като присъда.

	- Не съм дошъл да съдя, а да садя – рече високо Христо Ботйов Петков. –Според мен звучи като истината за определена, за съвсем конкретна степен на развитие. При това преходна степен както в прехождащото всичко и всички ни време, така преходна и по дългия път към светлината.

	Надзърна в бележника си, продължи:

	- След егоизма майката постави отказа да се носи отговорност. Трето, невежеството. Четвърто, безбожието. Следват: необразованост; липса на нравственост; инертност. Осмо - робска психика, подлизурщина, нагаждачество. Девето: песимизъм, отрицателство. Накрая - липса на съпричастие, на милосърдие, на състрадание. 

	- Страх ме е да си представя кои са трите неща, от които според нея най-много имаме нужда – направи печално-шеговит жест младият мъж, след като се поизправи.

	- Ще си позволя да ви коригирам – коригира го Ботев. – Не питах от какво най-много, а от какво най-напред, приоритетно, веднага имате нужда.

	- Не направих веднага разликата – кимна водещият, усмихна се мирно, овладяно, топло.

	- Без тази разлика – върна му топлата усмивка Ботев - по-трудно ще разберем защо тази мила и умна жена постави на първо място вярата в Бога и в изконните нравствени ценности; после тя сложи като неотложна нужда състраданието и милосърдието; а третата належаща нужда на българския народ според нея е той да поеме отговорност за живота си, за бъдещето си.

	- Не знам какво да кажа – рече младият мъж.

	- Каквото чух, това си записах – прибра Ботев бележника си.

	- Тоест знам – заяви изведнъж събеседникът му някак отривисто, решително, почти трескаво. – Ще го кажа, както го чувствам в момента. Не изпитвам никакво отчаяние, това е! Напротив – чувствам някаква сила, някакво упование, граничещо сякаш с радостта. Просто невероятно!

	- Просто повече от вероятно! – засмя се ведро Христо Ботйов Петков. – Да ви открия ли една тайна?

	- Ще ви бъда много задължен – отпусна се още повече и водещият. – Поне една тайна ни доверете. Поне една от хилядите тайни около тайнствения господин Ботев.

	- Ще ви огорча, но тайната е свързана с анкетата ми.

	- Пак е нещо – пошегува се водещият.

	- Забелязахте ли, че и при дамата, и при господина общо шестте неща, от които според тях се нуждаят веднага хората тук, водят към Бога?

	- Не – отвърна откровено и простичко водещият. – Ще ги повторите ли?

	- Никога не бих се уморил да повтарям пътищата, които водят към Бога. 

	Очите на Ботев сияеха. Повече не бръкна за бележника си. Вдигна за миг очи нагоре, някак се събра навътре, занарежда по памет:

	 - Нравственост, идеализъм, вяра в доброто; вяра в Бога и в изконните нравствени ценности, състрадание и милосърдие, поемане отговорност за живота си, за бъдещето си.

	- А тайната? – прибърза младият мъж.

	- Тъкмо дойде ред на тайната - каза бавно Христо Ботйов Петков. – Тайната, която впрочем не е никаква тайна, е такава: каквото и да бяха отговорили тези добри хора, а и не само те, но и всеки, и ние с вас, и колегите ви отзад, и милионите ни зрители, и човеците по целия свят да бях попитал – отговорите щяха да водят само, единствено, изключително към Бог! Понеже всичко води към Бога. И понеже хората, в това число и хората, образуващи българския народ, се нуждаят единствено от Бог, за да бъдат щастливи.

	- Браво! – извика жена на средна възраст от дъното на студиото, веднага затисна устата си с длан, застина като вкаменена.

	- Не се безпокойте! – стрелна я Ботев с огнения си взор, устните му се разляха в усмивка. - Лично ще ходатайствам пред началника на телевизията да не ви наказват, задето ме насърчавате.

	Всички се засмяха, жената свали дланта от устата си.

	- Не може да бъде! 

	Сега пък извика водещият с такъв детински протест, с такова детинско отчаяние в гласа, че предизвика нов смях. Бе погледнал часовника на стената срещу себе си, за който беше забравил; буквално бе изумял за времето!

	- Тук може.

	- Останали са ни десет минути! – не го разбра младият мъж.

	- При вас времето е голям проблем – произнесе съвършено сериозно Ботев. И добави по-високо: - Извън времето се живее по-спокойно.

	- Горе ли? – продума водещият.

	Сам не си вярваше, че задава такъв въпрос.- Горе - кимна му окуражително Христо Ботйов Петков. – Понеже си с Бога. И долу, ако си в Бога. Онзи, що е в мен в сърцето и в душата…68

	Водещият вдигна ръце, стисна здраво главата си. Ризата на подмишниците му бе цялата в пот. 

	- Когато долу си в Бога, живееш и тук някак извън времето – говореше равно, благо, ласкаво Христо Ботйов Петков. – Хем си във времето и то е в теб, както ви каза Дякона, хем в известен смисъл си и извън времето, понеже вече си в Бога, което Дякона не ви каза, защото не бе дошъл часът да ви го каже.

	Ботев погледна колко е часът, лицето му не трепна.

	- Когато тук си в Бога – продължи със същия равен и ласкав тон, - живееш в царството на мъдростта и добротворчеството. Когато си в Бога, няма самоизяждащи се коткоплъхове, просто няма. Няма позор, а има само слава. Липсва и ужасяващото, вледеняващото чувство, че си излишен в собственото си отечество и за собственото си отечество… Има много трудности и много любов. Има много трудности и много щастие. Има и много радост, блажената радост да си полезен на ближния си. 

	Христо Ботйов Петков рязко, неочаквано просия.

	- О, и рейтингът ти се вдига! Небесният! Нали ви казах и преди предаването - поврага тукашният рейтинг! – Гостът видимо се забавляваше, а домакинът му неволно разтърка очите си. – Важен е само рейтингът пред Бога и в Бога! Единствено този рейтинг и никой друг!

	След половин минута всички в студиото на Българската национална телевизия шумяха, подвикваха, смееха се, макар и камерите да не ги показваха. също.

	- Имате ли карта на Земята? – опита се да ги усмири Христо Ботйов Петков. – Атлас?

	Нямаха атлас.

	- Глобус бе, хора!

	Нямаха и глобус.

	- Ще караме тогава на доверие. Нали ми имате доверие?

	Милиони българи гледаха и слушаха.

	Ботев вдигна ръце, помоли с жест за пълна тишина.

	- Знаете Ботевия побратим Драсов – заговори нежно, любовно. – Има кореспонденция… Тук. А там... Ох, как да ви го предам? Добре, да кажем така: ако имахте възможност да сте там, щяхте често да виждате душите на Драсов и Ботев да се разхождат заедно, да си приказват, да гледат към Земята.

	С периферното си зрение гостът забеляза как влезе някой, как направи знак на домакина му, че могат да продължават.

	- Има начини Земята да се вижда по много особен начин – продължи някак замечтано Ботев. – Ех, как прекрасно се вижда Земята, наистина прекрасно! Нагласява се така… зрението, да го наречем зрението, че хората се виждат в мащаб едно към едно спрямо Нея. Или спрямо Гея, ако повече ви харесва. Мравчици...

	Ботев млъкна, сбърчи чело за миг.

	- Така, сега ще ми е необходимо доверието ви – рече напълно сериозно. – Кажете някое по-големичко езеро.

	- Мичиган – обади се някой зад гърба му.

	- Добре, ама Мичиган е петдесет и осем хиляди квадратни километра, половин сегашна България!

	Друг от екипа подсвирна възхитено.

	- Дайте по-малко езеро, за да съм по-убедителен.

	- Танганайка – рече водещият.

	- Чудесно, но и то е прекалено голямо – почти тридесет и три хиляди квадратни километра.

	Отново се разнесоха възторжени гласове.

	- Друго?

	- Байкал.

	- Не, голямо е.

	- Ери?

	- Не.

	- Титикака.

	- Добре – спря ги Ботев след миг размисъл. – Браво! Титикака! Ама как го измислихте! Чудесен пример! Титикака е осем хиляди и триста квадратни километра.

	Заръкопляскаха.

	- Оставете пляскането! Да смятаме наум. Колко квадратни метра са това?

	Взеха бързо да смятат.

	- Осем милиарда и триста милиона квадратни метра! – заяви най-оправният.

	- Съвършено вярно – кимна Ботев. – Просто се умножава по един милион. Най-голямата дълбочина на езерото Титикака е около триста метра – съобщи Ботев.

	- Айде стига бе! – изпусна изумен някой от екипа.

	- Да приемем сто метра за средна дълбочина – предложи Ботев. – Колко става обемът му? 

	- Осемстотин и триста милиарда кубика вода! – пресметна веднага същият мъж; камерата този път го показа, а той весело и малко притеснено помаха на колегата си и на зрителите.

	- Сега ви моля всички за внимание – произнесе натъртено и някак тържествено Ботев, а очите му бяха съсредоточени в една точка пред него. – Моля специално дамите да не се плашат: само си представяме, докато си приказваме.

	Усети ги как всички в студиото се напрегнаха, но нямаше как да им го спести. Трябваше да не им го спести, ако искаше да разберат по-добре. Трябваше да проумеят какво им говори. Колкото и да е жестоко.

	- Как мислите – извърна се към мъжа, който смяташе бързо и точно, - един кубически метър вода стига ли на човек?

	Вече разбираха лека-полека.

	- Ще попитам и другояче: средният по размери човек побира ли се в кубически метър вода?

	Разбираха, разбираха.

	- Особено като се има предвид, че на Земята живеят поне милиард дребни дечица и бебенца?

	Вече разбраха.

	- Бихте ли съобщили на многомилионната ни аудитория колко пъти цялото шестмилиардно човечество може да бъде погълнато от сравнително мъничкото езеро Титикака?

	Чудесно, чудесно разбраха вече.

	- Около сто и четиридесет пъти – каза след десетина секунди мъжът, чието лице бе станало като тебешир.

	- Отлично! Драги господин Нютон - пронизваше го с очите си Ботев, - бихте ли пресметнали още нещо за драгата многомилионна аудитория? Най-малкият воден океан е Индийският. Той се е ширнал на около седемдесет и шест милиона квадратни километра. Закръглям, за да ви е по-лесно.

	Лицето на човека приличаше на бяла мраморна маска и само по очите му си личеше как се мъчи да запомня числата.

	 - Титикака, казахме, е осем хиляди и триста. Та колко пъти се нанася Титикака в Индийския океан?

	Мина половин минута.

	- Около девет хиляди пъти – произнесе някак пресипнало мъжът.

	- Великолепно! – похвали го най-искрено гостът. – По-точното число е девет хиляди сто петдесет и пет пъти. И малко отгоре. Ала това е съотношението в площ. Нали така?

	Никой не се обади.

	- Има различни данни за средната дълбочина на океана, но да приемем, че е някъде около три хиляди и осемстотин метра. Е, господин Лайбниц, какъв е обемът на тая дълбока вода?

	Мина повече от минута.

	- Седемдесет и шест милиона квадратни километра по три цяло и осем километра надолу… - бе започнал да пресмята на глас човекът. - Числото е около двеста и деветдесет милиона.

	- Невероятно! Браво! Изумен съм! 

	Мъжът плахо се усмихна през маската.

	- Ама какво? Милиони какво? – попита го окуражително Ботев.

	- Кубически… Кубически…

	- Умножихте квадратни километри по километър – помогна му Ботев.

	- Кубически километри! – просия човекът.

	- Нямам думи! – сключи длани Ботев в знак на искрено уважение. – И колко кубически метра вода има в един кубически километър?

	- Един милиард – отвърна начаса мъжът.

	- Разбира се! – присви очи гостът. – Остана най-трудното. - Току-що блестящо пресметнахте, че Индийският океан има обем около двеста и деветдесет милиона кубически километра – даде му още едно рамо Ботев, а човекът попиваше всяка негова дума. – Или двеста и деветдесет милиона милиарда кубически метра вода. Драги господин Айнщайн, помните ли колко беше обемът на Титикака?

	- Осемстотин и триста милиарда кубика – рече веднага мъжът.

	- Така беше. И колко Титикаки може да побере Индийският океан?

	Мина минута.

	- Не мога – рече мъжът и се усмихна извинително като ученик.

	- Няма да се предавате! Можете! – скастри го рязко Ботев като учител. – По-лесно ли ще ви е, ако закръглим Титикака на хиляда милиарда кубика?

	- Мисля, че да – продума човекът, който вече пак смяташе наум.

	- И без това избрахме произволно дълбочината му – каза високо Ботев.

	- Ами двеста и деветдесет хиляди пъти… - предпазливо се обади мъжът.

	- Ами естествено – кимна му Ботев. – Махаме просто три нули.

	Човекът се позасмя, поусмихнаха се и всички в студиото. 

	С изключение на госта.

	- Дотук пет и половина, драги Айнщайн – продължи той. – Сега бих искал отговор за пълна шестица. И така, колко човечества могат да се удавят в Индийския океан?

	- Двеста и деветдесет хиляди по още сто и четиридесет пъти ли беше? – попита повече с очи мъжът, така шепнеше.

	- Не подсказвам – отвърна строго Ботев с каменен израз на лицето.

	Мина доста време.

	- Над четиридесет милиона – обади се човекът.

	- Отличен шест, Айнщайн – каза абсолютно сериозно Ботев, гледайки го право в очите.

	Човекът - абсолютно сериозен – се поклони едва-едва и бързо събра ръцете си на гърба.

	- А по шест? – рече Ботев.

	- По шест? – не го разбра мъжът.

	- Четиридесет милиона по шест?

	- Двеста и четиридесет милиона.

	- Благодаря за помощта, драги Айнщайн. Е, приключихме – обърна се гостът към отдавна примрелия си домакин. - Обемът на Индийския океан е четиридесет милиона сегашни земни човечества. Или ако предпочитате - двеста и четиридесет милиона милиарда човеци. И не забравяйте, моля, че всеки един от тези двеста и четиридесет по десет на петнайсета степен човеци „се шири” уютно в цял кубически метър вода!

	В очите на домакина се четеше тих ужас.

	- Одеве рекох, че примерът е чудесен – рече нежно, бащински Ботев и тихо занарежда: – Отворете си атласите. Титикака е петънце върху Земята, почти невидима точица в Слънчевата система, невидима прашинка в океана на Мирозданието. От една страна. От друга, дълго е почти двеста километра, а е широко петдесет и шест. Представяте ли си това море горе в Андите на три хиляди и осемстотин метра надморска височина? Най-високото море на Земята! Двадесет и пет реки с обща повърхност петдесет и осем хиляди квадратни километра се вливат в езерото Титикака! Апропо, точно колкото Мичиган. Мичиган се влива в Титикака!

	Ботев направи малка пауза и твърдо произнесе:

	- Допускам, че дори малко от малко няма да прелее, ако обемът му се увеличи с една сто и четиридесета.

	Огледа аудиторията си.

	- А за Индийския океан съм сигурен, че няма дори и да усети онази една четиридесет милионна отгоре си. Или по-точно в себе си.

	Глухо, нечовешко мъртвило легна в студиото.

	- Струва ми се, че сега по-добре си представихте какъв е мащабът едно към едно на човечеството спрямо Земята – пак зазвуча равно, ласкаво, звънко, но и някак отвъдно гласът на Христо Ботйов Петков. – Струва ми се, че сега по-добре си представихте каква красота наблюдават душите на побратимите Драсов и Ботев, докато гледат Божията Земя и Божиите мъници по нея, замислени и сътворени – и Тя, и те - да живеят в хармония и блаженство. Тя, Земята ни, е неописуемо, божествено красива. Хората също са божествено красиви и следва така да живеят на Нея, както подобава на хора, тоест на Божии творения. Това се отнася с пълна сила и за българите.

	Свали взора си от невидимата за другите точка пред себе си, усмихна се едва-едва на домакина си и завърши още по-тихо и още по-мирно:

	- Приказна красота, Бог ми е свидетел! Всичко на тази планета е приказна красота! Хората – също. Хората обаче станаха извънредно претенциозни. Не говоря за човешката душа, а за човешката личност, измъчвана все повече от нелепа претенциозност. Би било прекрасно, ако по-смирено се прекланяме пред Любовта, която ни е дала възможността да живеем Живота тук. А Животът е феерия. Когато видиш само веднъж тази феерия и я запомниш дълбоко в безсмъртната си душа, а вие всички неведнъж сте я виждали, но мнозина от вас още не умеят да я запомнят, завинаги преставаш да шикалкавиш пред Живота, а го живееш, благоговеейки пред величието Му. Амин!

	Христо Ботйов Петков се прекръсти, стана малко сковано и опъна рамене, докато притичаха да му откачат микрофона от блузата, подаде ръка на водещия, който все още седеше безмълвен на мястото си, но подскочи, като видя протегнатата Ботева длан, Ботев стисна здраво десницата му, взе си чантата, рече на всички: “Сполай ви”, махна дружески на някак парализирано втренчения в него Айнщайн и бавно излезе от студиото на седмичното политическо предаване “Обзор”.

	Разбира се, този път отвън беше доста по-различно и всичките надежди и на домакините от телевизията, и на момчетата от охраната, а и на Ботев, че би могъл да си тръгне без инциденти, останаха напразни. Беше лято. Беше топло. Беше най-накрая петък вечер, хората бяха по-свободни, нямаше да ходят на работа на сутринта. Бяха възбудени, очаровани, потресени.

	Разбира се, живеещите в прилежащите до офиса на Българската национална телевизия квартали едва изчакаха предаването да свърши и се втурнаха към сградата. Следваха ги, настигаха ги и дори ги изпреварваха по-оправните им съграждани от по-далечни райони, прииждащи със собствените си коли, с таксита, с градския транспорт…

	Разбира се, десетина минути по-късно, докато още Ботев си взимаше довиждане с всички, които бяха наизлезли по коридори, стълбища, фоайета и бурно го аплодираха, та докато слезе долу без асансьор и стисне десетки ръце, пред телевизията се бяха събрали вече поне десет хиляди души, които истерично крещяха. “Ботев, Ботев!” и “Искаме реч!”

	Разбира се, вече бяха пристигнали още коли с полиция и със специализирана охрана и правеха каквото трябва.

	Разбира се, веднага щом се появи отвън, Ботев решително отказа да държи каквато и да е реч в десет часа вечерта. Излезе най-отпред, за кой ли път тези дни помоли високо временните си съотечественици да се разотидат и да не създават проблеми.

	- Аз съм гост от много далече – рече им топло, ала твърдо. – Гостът трябва да проявява уважение към порядките на страната домакин. И към самите домакини.

	Разбира се, органите се справиха и с тази ситуация. Тръгнаха през поредния своеобразен шпалир по малката уличка, водеща към канала, а оттам поеха на запад по булевард “България” към онзи отдалечен софийски панелен комплекс, из който Ботев се бе разхождал през първата вечер на визитацията си.

	По пътя Ботев почти не отвори уста, а и младите мъже не изявиха желание да нарушават получените строги инструкции да не разговарят излишно с подопечния.

	Пред блока на Васко Ботев помоли охраната да го почака навън, каза им, че изобщо няма да се бави и потъна във входа. Звънна тихо два пъти, вратата веднага се отвори.

	Часът бе десет и половина. 

	Когато видя Ботев на прага, Васковият баща импулсивно отстъпи крачка назад, но се стегна, запреглъща, прокашля се.

	- Добър вечер – продума.

	- Добра да е - поздрави го и Ботев. - Мога ли да вляза?

	- Заповядайте... – отмести се бързо домакинът, усмихна се извинително, неловко, а и малко стреснато все още. – Божичко – промълви, - имах някакво предчувствие… Кълна се! Все се мотаех из коридора… Така ме е срам… Цяла седмица…

	- Ще ви отнема само десетина минути – рече Ботев. – Може ли да седнем в кухнята?

	- Разбира се.

	- Васко спи ли?

	- Не… Гледахме ви по телевизията досега... 

	- И той ли?

	- И той. Сега го слагат да ляга.

	Ботев поклати глава на жеста на домакина си да седне, остана прав до кухненската врата.

	- Извикайте го, моля. И жените ви.

	Васко дотича с майка си и баба си след секунди. Беше по шарена лятна пижамка, бос, щастлив, очарован, сияещ. Христо Ботев поздрави топло старата и младата домакини, даде знак на детето да пристъпи, погали го по главата, когато то се притисна в скута му.

	- Юнак! - каза му нежно, ръката му легна на Васковото теме, кротна там.

	Бабата тихо захлипа.

	 - Много те обичам, юначе – продължи още по-нежно Ботев. - Никога няма да забравя какъв си юнак.

	Детето не шукваше.

	Христо Ботйов Петков внезапно клекна до него, пошепна му нещо на ухото. Васко се хвърли на врата му, той силно го притисна към гърдите си, разцелува го по главицата, пусна го.

	- Върви да спиш – рече благо. – И не забравяй какво ти заръчах.

	Съвършено изумялото от възторг дете издаде някакъв гърлен звук и хукна - блажено то! - към стаята си.

	Без да каже нито дума, бабата направи две плахи крачки, плахо пое Ботевата десница, наведе се в дълбок поклон и целуна благоговейно ръката му. Сълзите й падаха по дланта му, по балатума, ала той още дълго не отдръпваше ръката си.

	- Бих искал да си поговорим малко по мъжки – проговори след време.

	Жените тутакси излязоха – тихо, безмълвно.

	- Помниш ли какво ти казах на изпроводяк? – попита веднага Ботев, седна.

	- Просто да ни е – отвърна бащата на Васко.

	- Дойдох, за да ви кажа отново, че ви прощавам.

	Човекът закима облекчено, щастливо.

	- Когато си тръгна, бих искал да вярвам, че в този дом се обичате помежду си и вярвате в доброто. Ще бъда честит да вярвам, че вие вярвате, че хората са добри. Докато човек не ви убеди в обратното, той е добър човек. Познат - непознат, близък - далечен, странен или банален – щом твърдо не ви е доказал обратното, той е добър човек. Вярвайте в това. Иначе ще полудеете!

	- Да – отрони човекът. 

	- Моля те, спомни си какво се е случило с всички, които са повярвали в Исус Христос! Спомни си каква благодат са приели, когато са повярвали, че е той. А колко по-лесно е да повярваш, когато не става дума за Божия син, слязъл на Земята, а за най-обикновена душа, каквато съм аз.

	Бащата на Васко не вдигаше глава, забол очи в плота на кухненската маса.

	- Не казвам, че е лесно, а че е много по-лесно. Само е необходимо да вярваш в доброто у хората.

	- Да…

	- Има и още нещо – говореше тихо Христо Ботйов Петков. - Само Исус си знае дали в първия момент онези малцината напълно са му повярвали кой е. Ала дори и да са имали някакви съмнения, държали са се така, сякаш са повярвали, защото са искали да вярват. И са го приели с открито сърце. Затова и всички те са получили велик подарък, велика благодат, а някои от тях дори са станали апостоли на великото му слово.

	Ботев рязко се изправи, а мъжът насреща му целият потрепери.

	- А сега си спомни какво са изживели онези мнозината, които не са му повярвали, които са го посрещнали с грубо недоверие, а някои клетници дори са направили и съдбовния избор да изпитат и неприязън, и злост, и омраза към него.

	- Простете ни… - вдигна нагоре жални очи бащата на Васко.

	- Не съм дошъл да съдя когото и да било! Колко пъти трябва да го повторя! 

	Ботев заобиколи масата, сложи ръка на рамото на човека.

	- Дойдох да видя България, която толкова обичам – рече кротко, - да видя тези земи, които толкова обичам… Дойдох да видя наистина ли живеете така, както се вижда отгоре… Дойдох да помогна малко от малко, да вдъхна кураж и упование… А при вас дойдох, за да ви кажа пак, че имате прошката ми и любовта ми. Не си  слагайте на сърце какво стана оная вечер. Станалото – станало. А помни какво ти рекох одеве за Исус.

	Дръпна ръката си. 

	- Тръгвам.

	Мъжът скочи като ужилен.

	- Аз… Ние… Жената да ви сложи нещо…

	Ботев го наблюдаваше с усмивка.

	- Извикай я, ако обичаш.

	След секунди двамата се върнаха. Жената бе хванала здраво ръката на мъжа си.

	- Имате ли библия? – попита ги гостът им.

	Взеха да се суетят, да кършат ръце.

	- Не – въздъхна мъченически Васковата майка.

	Ботев бръкна в чантата си, извади библия само с новия завет. Библията беше доста дебела обаче, изключително луксозно издание с твърди корици и с прекрасна тъмна подвързия.

	- Това е подарък за дома ви – подаде я на мъжа. - Прочетете какво пише в евангелията за хората с открити сърца – заръча им. - Прочетете внимателно и какво пише за хората, заключили сърцето си зад девет катинара.

	Ботев погали жената по главата. 

	- В този ви земен живот повече няма да се видим. Да ще Господ, ще се срещнем пак, когато трябва и където трябва. Бъдете благословени! Обичам ви! 

	И си отиде.

	Междувременно втората служебна кола от цивилната охрана също си бе отишла. Ботев се качи при двамата си спътници, изпъна се удобно на задната седалка и уморено рече:

	- Приключваме, момчета. Прибирам се в “Младост-4”.

	Поеха бързо натам с пилотна полицейска кола пред тях с изключени сигнални светлини.

	- Уведомил съм какво ще правя утре – проговори Ботев по едно време. – Надявам се, разните ви началници да не се безпокоят. В десет часа ще отида с господин Райков при писателите. А по обед тръгвам с него към Бузлуджа. Вероятно ще минем през Калофер. Връщаме се, в неделя потеглям за Козлодуй и оттам за Волът. Изобщо през двата почивни дни няма да се срещам с никого другиго освен с колегите в писателския съюз.

	- Кой съюз ще посетите? – полюбопитства по-младият мъж, който явно не бе в течение на програмата.

	Христо Ботйов Петков с нищо не се издаде, че не е много наясно нито кой точно е съюзът, нито колко писателски съюза има в днешна България.

	- Другите ще се обидят – предположи шеговито младежът.

	- Боже опази! – отвърна шеговито Христо Ботйов Петков.

	- В големия ще ходите – обади се вторият охранител, който караше колата. - В стария съюз. Те са няколко и се мразят – обясни на колегата си.

	- Ами сега! – ахна шеговито Христо Ботйов Петков.

	Шофьорът се поизвърна, спогледа се усмихнат с усмихнатия си колега, но и двамата не казаха повече нищо за “колегите” на Христо Ботйов Петков, който потъна в мислите си.

	- Моля, предайте на шефовете си – произнесе глухо той след няколко километра, - че утре не искам никого пред нас. Отзад нека има десет ваши коли, ако така реши началството ви, но отпред ще сме ние с господин Райков.

	Младежът до него мълком кимна.

	То се знае, никой от многострадалните и многопретръпнали български репортери, новинари, фоторепортери, оператори, изобщо никой професионалист от медийната братия не бе повярвал нито дума на разните съветници, чиновници, големи цивилни ченгета и изобщо на никого от държавно-правителствената братия, че Ботев повече няма да се появи в заспиващия столичен комплекс “Младост-4”. Макар че бе почти единадесет часът, журналистите чакаха търпеливо и се забавляваха с пиперлии коментари на днешните Ботеви изявления, с пиперлии закачки помежду си, пиеха кафе и бира, дъвчеха разни готови сурогати да уталожат глада, дремеха.

	Наобиколиха като башибозук двете коли, заснимаха, засвяткаха, питаха, молеха, Ботев им пожела лека нощ, докато се провираше след униформените полицаи към входа, поклати глава на някаква подхвърлена дивотия от напориста нервна репортерка, не взе асансьора, не светна лампите по стълбището, звънна на Бояновата врата, отвори му лично той, съобщи му, че гледат директно по една от кабелните телевизии как той се прибира, че го бил видял преди секунди как излиза от колата, засмя се, махна с ръка и рече:

	- Утре долу ще има сто хиляди души.

	Ботев седна да се изуе, в антрето притичаха всички.

	- Ще сложа да хапнете – засуети се припряно Виолета.

	- Вървете да спите! – нареди им уморено Ботев.

	Те не мръднаха обаче.

	Квартирантът им стана, прегърна Боян.

	- Не съм забравил какво ти обещах, но съм уморен като… Като човек. Ще заспя, докато си говорим, ако говорим. Утре цял ден ще сме заедно.

	 - Върви да спиш! – повтори думите му Боян.

	- Само да се измия – отвърна приятелят му, мина покрай Мина, погали я леко по бузата, подхвърли й: “Хей, хубавице!”, сръга закачливо Георги в ребрата, наведе се престорено, сякаш се кани да се преборят, тупна го по рамото и влезе да се измие от мръсотията на деня.

	След десет минути лампата му угасна. След още пет Христо Ботйов Петков сключи молитвено ръце, а след още неизвестно никому колко земни минути в тъмната стая пристъпи сянката на дребен старец със смешна една такава шапка.

	 

	Глава шеста 

	 

	 

	Ден шести, събота

	 

	- Чудя се как ще живеем, когато си отидете – изтърва се Мина, докато пиеха второто си и последно кафе.

	Багажът на Боян Райков и Христо Ботев отдавна бе готов.

	Георги широко се ухили, а тримата възрастни обърнаха глави към нея.

	- Голяма скука ще е – поясни девойката. - Долу вече няма да сме арестувани от двайсет телевизии и тълпа като на концерт на “Депеш Мод”.

	- Депешмод? – вдигна недоумяващо вежди Ботев.

	Обясни му кои са, а тя бе щастлива, че той се смее на шегата й.

	Мина обаче не се шегуваше, що се отнася до всичко извън телевизиите и тълпите. Наистина, как щяха да живеят! И сърцето й пак се свиваше, докато поглеждаше малкия пътен сак на баща си и чантата за през рамо на госта им, в която се събираше целият му земен багаж.

	Майка й не плачеше, а някак истерично се смееше - като преди малко. Брат й… Боже, не можеше да го познае от вчера! Съвсем, ама съвсем се бе отнесъл.

	- Да вървим! – изправи се Христо Ботйов Петков точно в девет часа и двадесет минути.

	Прегърна силно и дълго Георги, който разцъфна в обятията му. Не му каза повече нищо, достатъчно му бе казал и вчера, и досега на закуска.

	Прегърна силно и дълго Виолета, която стихна в обятията му. Не й каза повече нищо, достатъчно й бе казал и тия дни, и досега на закуска.

	Прегърна силно и дълго Мина, която се разтопи в обятията му. Не й каза повече нищо, достатъчно й бе казал досега.

	
Клекна, погали пекинезчето Сузи по главицата, спогледаха се. Сузи изскимтя лекичко, единственото й оченце леко притрепна. Внезапно животинчето подви крачета насред балатума в кухнята, поизпъна се, лизна ръката на човека, примря.

	- Благословен е домът ви – произнесе високо Христо Ботйов Петков. – Нека Бог го благослови и оттука насетне!

	Прекръсти се, метна чантата си на рамо, излезе в коридора.

	- Момчета, на ваше разположение сме – рече ласкаво на двамата младежи, които вече натискаха копчалъците на радиостанциите си.

	- От входа са направили коридор към колата – кратко съобщи униформеният.

	- Никакви изявления, нали? – уточни за последно цивилният.

	- Никакви – кимна му Ботев.

	Отвориха външната врата. Тътнещият досега шум нахлу като виещ ураган.

	Споменах в началото на миналата глава на правдивия ми разказ, че столичният комплекс “Младост-4” лека-полека възобнови нормалния си ритъм на живот, след като сутринта няколко цивилни и униформени високопоставени лица обещаха разбираемо за всеки, че чуждестранният гост повече няма да се връща у семейство Райкови, че го поема държавата и лично някои много отговорни фактори… Помните ги тия лъжи… Споменах още, че лъжата много често постига частични и временни резултати. Споменах, че затова е и толкова привлекателна, заради резултатите. Временно обаче. И частично обаче. Не споменах, че когато лъжата стане явна, частичните и временните резултати биват пометени от стихията. Включително и лъжата, която се отнася до обществения ред. Така че сега бе дошло време да се берат трайните и общите резултати от вчерашната лъжа.

	Пред блока работеха, блъскаха се, крещяха, ругаеха, забавляваха се, чакаха, гледаха, мачкаха се едни други, хилеха се, замислено наблюдаваха, с една дума – пред блока, край него и далеч околовръст живееха всеки по своему живота си поне петдесет хиляди души, огромната част от които бяха обезумели от злоба, че пак са ги излъгали.

	Поне петдесет хиляди, без да броим хората от самия комплекс.

	Двамата приятели слязоха долу във фоайето на входа, около тях се скупчиха цивилни и униформени полицаи и плътната група пое през тълпата към колата на Боян. Този път обаче ще пропусна всички подробности на суматохата, която настана, на мелето пред самия Боянов вход, на напразните опити на медиите да се доберат до безспорния хит на деня, до най-съблазнителния обект на новини и репортажи. Нека оставим онези, които излъгаха, да се оправят с излъганите; да ги убеждават колко остаряла е поуката от приказката за лъжливото овчарче, на което безусловно трябва да се вярва отново и отново; как на лъжата краката са дълги; как на лъжата й липсва опашка; как не само веднъж и дваж, но и триж, и десет, и сто пъти – защо не? – здрава е стомната за вода, а междувременно да избутваш хората с щитовете, да бъхтиш по-буйните с палките по гърбините, да налагаш лекичко още по-буйните с палките по главите, да закопчаваш белезници на най-буйните и така от дума на дума и от палка на палка да се справиш със ситуацията.

	И се справиха. По обед пред Бояновия блок в “Младост-4” всичко бе от спокойно по-спокойно.

	Точно в десет часа пред задния вход на наетата от Съюза на българските писатели голяма зала в източната част на София спряха едновременно пет коли. От третата изскочи Христо Ботйов Петков и тутакси се скри в сградата, където го поеха колегите му по перо.

	Едва тогава някои от по-умните „отговорни фактори” си отдъхнаха облекчено, макар и за кратко, че Боян нямаше радио в колата си. Те, по-умните, не искаха и да си помислят какво щеше да стане, ако гостът бе научил подробности за сцените, които се разиграват зад гърба му и пред очите на Виолета, Мина и Георги, надвесени през балкона им в “Младост-4”, ако бе научил и се бе върнал да се намеси. О, не!

	И така, Ботев влезе в огромния комплекс през служебен вход. След като специално извиканите фотографи си свършиха работата, веднага го заведоха в някакво малко и празно барче да пие кафе и да се запознае с управителния съвет на Съюза на българските писатели; а може би беше бюрото на управителния съвет – геният така и не успя да се ориентира.

	Ботев пи наистина хубаво кафе, побъбри с председателя, с главния секретар, с председателя на творческия фонд и с разните други началници за времето (метеорологическото), за тежката си (откъм земни ангажименти) програма, за зашеметяващия (цитирам) отзвук на гостуванията му по телевизиите и в парламента, за огромното желание на родните поети, писатели, драматурзи, критици и прочее да поговорят от сърце с него, да научат нови неща за него (на “нови” бе натъртено, в смисъл че са напълно наясно, дето “стари” неща досега не са научили нито те, нито който и да е друг), да чуят евентуално мнението му за състоянието на родната литература в момента, за литературното четене, което е организирано веднага след тържествената част и най-вече за „гвоздея” на срещата им – обяда-дискусия (или дискусията-обяд) по проблемите на съвременната българска литература, първоначално озаглавена работно “От и за народа: с ръка върху пулса на времето”, но прекръстена буквално преди час на “От и за хората: в крак с времето.” 

	- Много интересно – каза Христо Ботйов Петков на председателя на Съюза на българските писатели, след като чу – естествено - втория и последен вариант.

	Във фоайето, където лъщеше друг, доста по-голям скъпарски бар, разговаряха, пушеха, пиеха кафе, сокове и алкохол, смееха се и нервничеха поне сто души жени и мъже. Поне още двеста души вече бяха заели местата си вътре. Когато Ботев и писателските шефове тръгнаха към залата, бяха посрещнати с бурни ръкопляскания и откъм фоайето, което бързо опустяваше, и от творците в самата зала, които тутакси се изправиха на крака.

	Ботев седна точно в средата на предварително подготвения на сцената президиум. Огледа залата. Разпозна някои от спътниците си в рейса, когато ги валя дъждът насред софийското поле. Огледа президиума. Мина му през ума, че за стотиците си земни прераждания комай седи за първи път в президиум. Стана му смешно заради тази прекалено дълга маса, заради прекалено тежката плюшена покривка, заради прекалената свежест на цветята, заради излишно луксозните папки и химикалки, заради вдървените мъже и наконтената игрива дама край себе си. Смешно му беше, но изведнъж се почувства и малко уморен, отпаднал, без жизнен тонус. 

	Призова волята си, мобилизира се.

	Председателят на Съюза на българските писатели отиде зад катедрата и дръпна кратко приветствено слово. Твърде кратко, както и се полагаше за такава деликатна ситуация. И даде думата на господин Христо Ботев за встъпителни думи.

	- Уважаеми дами и господа – ставайки, заяви господин Ботев от мястото си: нито отиде зад катедрата, нито използва микрофона на масата. – За мен ще е извънредно полезно да поговоря с вас. Надявам се, за вас също ще е полезно. Няма да произнасям никаква реч. Предлагам ви друго. Ако желаете, ще отговоря на всички ваши въпроси, стига да засягат важни проблеми, а не лични амбиции или лични комплекси. Благодаря.

	Писателите се зарадваха. Той знаеше, че ще се зарадват. Тъкмо така искаха и те да протече срещата им. Затова и им го предложи. Изчака ги да се наръкопляскат и добави:

	- Моля в началото да ме улесните, за да съм поне малко адекватен пред цвета на българското словотворчество.

	Пак го аплодираха помежду веселия смях. Сръчни момчета допълнително поставяха още микрофони на пътеките и в дъното на залата.

	- Интересува ме има ли сред вас някой да е гледал и слушал всичко, което успях да кажа за тези няколко дни. Всичко, което казах публично.

	Макар и колебливо, вдигнаха се поне двайсетина ръце.

	- А почти всичко?

	Вдигна се гора от ръце.

	- Поласкан съм – рече изненадан Ботев. – И още един въпрос, последен. В залата присъства ли поне един писател, който вярва, че съм автентичният Христо Ботев? Вашият Ботев. Оня Ботев.

	Получи се неловко. И тихо.

	- Добре – засмя се гостът и седна. – Който поне е склонен да повярва?

	Обадиха се два-три гласа.

	- Какво пък – продума Ботев от стола си. – Слушам ви.

	Цветът на българското словотворчество се бе подготвил. Приличаше на мила училищна вечеринка, където децата декламират предварително заучени фрази, а нервно усмихнатата учителка тихо им подсказва и поправя. Приличаше на мила училищна среща с герой на труда, където децата декламират предварително заучени въпроси, а царицата на млеконадоя или царят на зидарията весело и майчински им отговарят. Приличаше на мил училищен празник с някой космонавт, където децата декламират предварително заучени възторзи, а космонавтът бащински им разказва за приключенията си из небето.

	Приличаше, ала само откъм предварително заучената, декламаторската част. Понеже Христо Ботйов Петков никак не приличаше на припряна даскалица, на герой на труда или на космонавт в тесния смисъл на земното понятие космонавт. Все пак се получи обаче диалог. Домакините попитаха какви по-точно са литературните му занимания в момента, а гостът отговори, че пише любителска поезия и обзори на творчески тенденции. На какъв език? О, на специални езици, но и на български. Е, малко особен български. Би ли прочел нещо от „любителските” си опити? В никакъв случай не би се осмелил. (Протести, смях, нови молби, категорично поклащане на глава.) Творчески тенденции на какво? На хармонията. На единството. На взаимното проникване на частите Божии. На разпознаването на Цялото Божие. Домакините предпочетоха да не питат повече нищо за обзорите на творческите тенденции, които гостът пише. Попитаха го има ли възможност да следи също така и също толкова отблизо състоянието на съвременната българската литература, както явно следи под микроскоп състоянието на българския политически живот, а той отговори, че напоследък му е била предоставена такава възможност, но не би казал, че е компетентен да произнесе каквато и да е преценка за едни или други стойности, а и повече го вълнуват и интересуват други неща – посоката, общото звучене, въздействието. Общото звучене на какво? На цялото, наречено съвременната българската литература. А чие въздействие? На общото звучене, на общия тон, на нотата. И едно уточнение, моля. Става дума за звученето на нотата не през последните две, три, или пет-десет години. Понеже понятието “съвременна”, що се отнася до българската литература, той разбирал като една вибрация минимум за последните петдесет и повече години. Аха… Да… Домакините попитаха как усеща тази вибрация, а гостът отговори, че я усеща силно, ала не защото тя е силна, мощна, завладяваща, а понеже е агресивна, креслива и претенциозна. Аха… Да… Не би могъл да опише усещането си с прости прилагателни, но би опитал да нарисува суховата картина на усещането си за съвременната българска литература. Картината, която виждал с вътрешните си сетива, представлява суха нива с дръпнали нависоко бурени, които задушават всяко злакче, всяко цвете, които надигнат я клас, я венчелистче. С изключенията, разбира се, на онези невероятно упорити и здрави растения – за щастие, никак не малко досега и все повече напоследък, които понякога успяват все пак да пробият стената на щира и пирея. А накрая на безрадостната и ялова като цяло нива виждал разкошна цветна градинка: лалета, рози, божури - прелест. Това са дядо Вазов, Захари, Алеко69, Яворов, Пелинко, Димчо, Йовков и другите преди и след тях. А насред лехицата с Божиите цветя – крива дървена табела, зачукана на крив чепат дървен прът, върху която се мъдри агресивен, креслив и претенциозен текст: “Литература, родила такива чудни цветя, е велика литература!” И подпис отдолу: “Бурените.”

	Христо Ботйов Петков реши да поразгледа по-внимателно залата, докато те тежко мълчаха и осмисляха чутото. Тогава и видя видеокамерата горе на балкона,  която записваше срещата му.

	- Какво означава тази камера? – попита тихо председателя на Съюза на българските писатели.

	- Решихме да запишем – опита се да наподоби усмивка седящият до него солиден мъж. – За архива… За следващите поколения творци…

	Кимна, извърна се пак към залата, произнесе високо в микрофона, сочейки към балкона насреща си:

	- Вчера по телефона вашето ръководство ме уверяваше, че няма да има камери, а само снимки във фоайето. Договорихме сме да се видим в малко по-непринудена атмосфера. Колко още камери снимат?

	От най-задните редове плахо се обадиха, че и там работят две камери. 

	- Нямам нищо против – рече Ботев. - Бих искал само да знам, когато ме записват. – И замислено добави: - Председателят ви току-що ми каза, че било заради следващите поколения творци. Да останело да си гледат… Може би характерът на срещата ни малко ще се промени в такъв случай.

	И погледна подканящо председателя на Съюза на българските писатели да продължи с въпросите. И солидният мъж продължи да подканя колегите си да продължат с въпросите.

	Изправи се все още младеещ мъж, който се представи като член на клуба на младия писател. Съгласи се с Ботев за буренясалата нива, което предизвика лек ропот из залата, и го покани да им гостува. На клуба. Били могли да проведат и някакъв семинар за предизвикателствата пред най-новата българската литература. Двудневен. Поне. Някъде на морето. Те знаели, че гостът възнамерява да замине в понеделник. Ала не може ли да отложи заминаването си? Не. А да дойде пак? Скоро? Не. Е, жалко, хубав семинар би се получил, като се има предвид невероятната безкомпромисност на господин Ботев, която положително би начертала някакви нови насоки и би издигнала високо критериите в бъдещата работа на младите творци. Но все пак нека господин Ботев приеме подарък от сърце – извадка на част от най-добрите творби на членове на клуба; авторите са в залата, а всички книги са издадени от издателските къщи, носещи имената на Христо Ботев и Захари Стоянов.

	Сред вече неуверените и някак бързо вехнещи овации Ботев се изправи срещу почти тичащия по пътеката все още младеещ мъж, пое луксозно опакования подарък от сърце, благодари от сърце, стиснаха си ръцете, писателят забърза към мястото си, Ботев го наблюдаваше прав, писателят седна, Ботев след него – също. Наведе се към микрофона, попита:

	- А откъде клубът на младия писател щеше да намери пари за такъв скъп семинар? – 

	Младият писател, който впрочем бе десетина години по-възрастен от Ботев, се бе залисал, та се наложи да му обяснят какво пита гостът и че пита тъкмо него.

	- Ще го включим… Имаме годишна програма… Фактически… – заплете се от мястото си членът на клуба.

	За честта на Съюза на българските писатели председателят на творческия фонд, който също седеше в президиума зад дългата маса с хубавата дебела покривка, се намеси, овладя с лекота и много опит положението, разясни търпеливо и кратко на чужденеца от български произход какви са възможностите на въпросния фонд, който именно затова и е създаден, за да подпомага творческите изяви, а когато става дума за младите – тем паче.

	- От спонсори, но и от членски внос? – уточни тихо гостът.

	- И от членския внос – потвърди тихо домакинът.

	- Благодаря – каза гостът.

	Никой не ги чуваше какво си говорят, понеже председателят на Съюза на българските писатели бе изключил предвидливо микрофона на съседа си.

	- Още въпроси! – обърна се пак към залата председателят на Съюза.

	От края на средните редове се надигна доста възрастен мъж, пристъпи към близкия микрофон.

	- Бих искал да предложа нещо разумно, а не да питам – произнесе с леко свистене в гърдите.

	Нека само пътем отбележа, че в залата преобладаваха беловласите творци и дамите с усърдно боядисани коси. Разбира се, това придаваше още повече солидност на срещата, но и навяваше тънко, почти неуловимо отвън чувство за една такава поприкрита, понапудрена, но постоянна, тежка, заклещила душата в менгемето си печал. Печал без решение. Печал без изход.

	От начина, по който колегите му гледаха и слушаха възрастния господин, Ботев си извади заключението, че той ще да е уважаван член на писателския съюз.

	- Ще кажа само, че никога досега не съм слушал така да се приказва на хората в тази страна – заговори побелелият мъж. – Нямам представа какво основание има господин Христо Ботев именно той да поддържа такъв висок тон, но приемам, че вероятно има резон. А че има фасон – дума да няма!

	Дори господин Христо Ботев се поусмихна на добронамерената реплика.

	- Ето какво предлагам. Какво пречи да публикуваме някакви стихове ли, публицистика ли на потомъка на нашия гений, а после съюзното издателство да подготви и издаде по най-бърз начин някаква подборка от негови творби.

	Разнесоха се ръкопляскания.

	- Сигурен съм, че такава книга ще донесе много радост на читателите – завърши меко и разсъдително достолепният писател, - ще обясни куп загадки около госта ни, ще подготви почвата за нови негови посещения у нас, а и ще напълни догоре касата на фонда за някой и друг младежки семинар или подобно ешмедеме.

	Когато смехът и аплодирането утихнаха, гостът весело попита находчивия беловлас творец:

	- Какъв тираж според вас би следвало да има такава моя книга?

	Мъжът помисли, вдигна очи, поправи без нужда микрофона и тихо рече:

	- Поне един милион.

	- И с каква цена?

	- Поне десет лева.

	И се запровира към мястото си.

	Викаха, подвикваха, закачаха се, наддаваха, смееха се.

	И тъкмо тук, в най-неподходящия момент, когато – сякаш, сякаш, ех, сякаш! – започна да се получава нещо така познато, така скъпо, така мило-премило на немалка част от присъстващите, макар Ботев да нямаше никакво участие в получаването на нещото; когато огромна част от беловласото войнство бе почти на прага дори емоционално да си припомни как на тържествените събрания в чест на Ботева, на класика, на гения, на идола, на светинята, им гостуваха скъпи и мили-премили партийни и държавни ръководители, как се оформяха задушевни мероприятия със закачките му, с шегите и топлите указания на милите и премили партийни и държавни ръководители и особено на някои от тях; тъкмо тогава в залата нахълтаха другите, прекъснаха грубо, варварски едва ли не срещата и предизвикаха неприличен и впоследствие дълго коментиран в писателските среди скандал.

	Другите бяха от другите съюзи на писатели, тоест от останалите сдружения, асоциации, кръгове, клубове и прочее, обединяващи творци от различни поколения, ала предимно по-младите и несъгласните както с традициите, така и със статуквото.

	Не бяха повече от петдесетина души.

	Настъпи потопът. Залата бе удавена от рев и крясъци. Ботев като някакъв Ной, но самотен Ной, Ной без човешка дружка или вярна и полезна животинка, се носеше над вълните, докато наблюдаваше разиграващата се пред очите му драма и се опитваше да събере в някакво смислено послание откъслечните думи и изрази, които надвикваха останалите думи и изрази. Чуваше, че едните са мръсници и подлоги на комунистите, а другите са истинските писатели; чуваше, че едните са некадърници и болезнени в амбициите си комплексари, а другите са утвърденият елит на родната литература. Чуваше думи като позор, мекерета, слугинаж, демагог, пребоядисан, роб, труп и все такива. Чуваше имена като Георги Марков70, Солженицин и още други имена. Чуваше изрази и части от фрази като “проклетата сган пак се докопа”, “те затова не ни дадоха телефона му, та да го обсебят”, “кои сте вие бе, шепа новоизпечени…”, “с чии пари бе наета тази зала, защото ние знаем…”, “като хуни да се стоварят…”, “хайде де, хайде посегни ми” и все подобни.

	Христо Ботйов Петков издържа точно пет минути.

	Председателят на Съюза на българските писатели вече викаше за десети път в микрофона да запазят тишина, пак умоляваше и пак заплашваше, но млъкна насред дума, когато гостът се изправи, отиде при него, с жест го помоли да се отдръпне и каза спокойно, но властно в микрофона:

	- Колеги!

	Имаше ефект.

	- Колеги! - повтори по-рязко Ботев. – Моля да ме изслушате!

	- Засрамете се! – кресна до него председателят, но почти нямаше смисъл да се обажда – кротваха лека-полека.

	- Колеги! – потрети обръщението си към разгорещените творци Ботев. – Съжалявам за недоразумението. Ще обясня, но първо ви моля да седнете. Моля новодошлите да заемат свободните места. Залата е голяма, ще побере всички! Има доста празни столове и на балкона! Моля ви, ще изчакам. Ако навън са останали писатели, нека влязат и те!

	И скръсти мирно ръце на гърдите си българският светец и поетически гений.

	След още пет нервни минути залата бе пълна, местата не стигнаха, правостоящи щръкнаха по пътеките.

	- Чудесно – каза кротко Христо Ботев.

	Председателят на Съюза на българските писатели си бе седнал в президиума, а гостът заемаше катедрата с микрофона.

	- Само писатели ли сме в залата?

	Заоглеждаха се, запретърсваха се с очи.

	- Само писатели сме – отговориха от няколко посоки.

	- Журналисти?

	- Има, но наши членове – обади се някой от президиума. – Срещата е закрита за медиите.

	- Много добре – кимна Ботев. – Моля за внимание! – извиси леко глас. - Моля ви и за извинение. Моля ви и за доверие. До снощи не знаех, че има и други сдружения на писатели. Научих го от двамата полицаи, които ме съпроводиха до временния ми дом. 

	Съобщението развихри отново страстите, но за кратко.

	- Организационният живот на литературните творци е някак извън моето внимание – сподели сухо гостът. - Председателят на Съюза на българските писатели ми се обади, по-точно свързаха го с мен по телефона, уговорихме тази строго професионална и донякъде дискретна – по негова молба - среща.

	Шумнаха.

	- Той е тукашен, аз съм пришелец. Той ме уважи, аз го уважих. Той е домакин, аз съм гост и спазвам порядките, установени от домакина ми.

	Неколцина с побелели глави изръкопляскаха.

	- Обръщам се към всички присъстващи – рече ласкаво Ботев, - но по-специално към новите гости. Бих бил радостен, ако ми повярвате, че никога не бих ви пренебрегнал, ако бях наясно с вашите разногласия. Бъдете добре дошли на общата ни среща. Уверявам ви, интересното тепърва предстои. Апропо, увековечават ни няколко камери.

	Притича млада жена, почти девойка, качи се с два скока на сцената, връчи му букет прекрасни цветя.

	- Извинете ни за тоя… ужас, за тази простотия – прошепна му.

	Ботев галантно й целуна река.

	- Оттук нататък няма да е простотия – прошепна й.

	Тя го изгледа сепнато, почти уплашено, затича обратно към дъното на салона.

	- Тъкмо говорехме за един проект – рече Ботев, - за тиража на моя евентуална книга. Спряхме се на оферта от един милион бройки. 

	Зашушукаха, загълчаха.

	- Докато вие се обиждахте и ругаехте – продължи високо гостът и стихнаха само за миг, - аз смятах разни сметки. Нали знаете, че ме бива в смятането?

	Цялата зала гръмна в смях и овации.

	Христо Ботев заобиколи президиума, бръкна в чантата си, извади оттам малко книжле в наситен портокалов цвят и се върна на катедрата.

	- Подготвих се, понеже основният проблем на мнозина от вас са тиражите.

	- Не на мнозина, на почти всички ни! – подвикна шеговито някой в изблик на откровение.

	- Вие по-добре знаете – кимна гостът и показа книжлето на залата. – Това е стар закон за авторското право заедно с – цитирам – “Тарифи за авторски, изпълнителски и други възнаграждения за творчески труд” – изчете прилежно заглавието. – Отпреди трийсет години, ама са били актуални допреди петнайсет.

	- Кой ви го изрови тоя динозавър? – подхвърлиха от предните редове.

	- Няма да ми повярвате, ако ви кажа – отвърна уклончиво гостът и потупа весело книжлето. - Я да видим какво пише в тази светая светих, по която толкова въздишате и която още сънувате в най-сладките си сънища.

	Разгърна книжката точно където искаше, сякаш предварително знаеше мястото и бавно занарежда:

	- Да речем, представя книга със стихотворения и поеми. Това е точка деветнадесет от раздела “Художествена литература”. Нека сметнем какво бих получил тогава, едно време. Понеже съм Христо Ботев, щяха да ми платят максимума от четири хиляди лева основно възнаграждение. Това е за първите две хиляди бройки. И още има, няма как да не си спомняте.

	Чуха се смехове, тихи злобни подмятания.

	- До десет хиляди тираж, пише тук, ще получавам половината основен хонорар за всеки следващи две хиляди бройки. Значи – още четири пъти по половината, която е две хиляди лева. Прави осем хиляди. Общо дванадесет хиляди лева досега. Сгреших ли?

	- Не, не – разнесе се от доста места, съпроводено отново с реплики и шумотевица.

	- Какво остана да взема? – попита закачливо гостът.

	- Процента от тиража! – викнаха послушно няколко беловласи глави.

	- Съвършено вярно. Казва се: “Допълнително възнаграждение в процент от брошурната цена на продаден екземпляр”. Много добра формулировка!

	Христо Ботйов Петков вдигна глава от портокаловата на цвят скъпоценна древност, изгледа ги.

	- Я да пресметнем – поклати някак учудено глава, ала почти цялата зала вече бе наясно, че никак не е учуден. – При цена десет лева за книгата ми с нови стихове и поеми ще получа двайсет процента за първите две хиляди екземпляра, тоест още четири хиляди лева. После си слагам в джоба трийсет процента за следващите две хиляди бройки, значи още шест хиляди лева. Общо десет хиляди. Плюс ония дванайсет хиляди лева от основното заплащане – станаха двайсет и две хиляди лева. Дотук. Така ли е?

	Потвърдиха, че е така.

	- Е, остана най-сладкото – усмихна се някак пресилено Христо Ботйов Петков. – Остана да ми наброят четиридесет процента върху бройките над четири хиляди. Това са, братя и сестри български писатели, деветстотин деветдесет и шест хиляди екземпляра по десет лева – значи почти десет милиона лева. Моята част би била над четири милиона лева барабар с ония двайсет и две хиляди.

	Христо Ботйов Петков разпери ръце.

	- Как да не съжалявам, че тази тарифа вече не действа.

	Залата реагира по два начина: едни се смееха и аплодираха, другите сумтяха, ръмжаха и се споглеждаха.

	Гостът само се усмихваше. Сетне добави:

	- Не се съмнявам, че не се съмнявате, че мога начаса да ви сметна един реален доскорошен хонорар за роман с цена три-четири лева и тираж сто хиляди.

	Никой не се усъмни. Поне гласно.

	Ботев отвори книжката и размаха един-единствен пожълтял лист.

	- Не се съмнявам, че не се съмнявате, че мога начаса да ви сметна и точните чисти пари, понеже по стечение на обстоятелствата притежавам и едновремешната таблица за годишно облагане на доходите.

	Направи пауза, която те използваха да покоментират, и завърши кратко и бързо:

	- Край със сметките. От снощи много смятам, може да ме заболи главата. – Усмихна им се широко, добросърдечно. – Приятната тръпка, която ме полази дори при мисълта да стана милионер, макар и въображаем, хич не ми пречи да разбирам колко ви е тежко да се разделите с доскорошната практика. Схващам защо сънувате тиражите. Проумявам съкровената ви мъка. Май че никак не е било лошо да си организиран български писател. 

	В президиума вдясно от него се размърдаха. 

	- А още по-добре правоверен организиран български писател.

	Тук-там изръкопляскаха.

	- Особено като се има предвид, че никога, ама никога правоверният организиран български писател не се е интересувал, че парите му би следвало да зависят от ония две думички “продаден екземпляр”, дето изрично ги пише тук.

	Христо Ботйов Петков потупа затворената книжка, сетне внезапно я метна ловко на президиумната маса.

	- Нали всичко ви бе така нагласено, че да получавате хонорарите си още преди книгите ви да идат в книжарниците. Какво ли пък да чакате да започнат да се продават! Ще спестя коментара си как се продаваха.

	Нямаше как, избухна словесна престрелка. Пак се намеси председателят на Съюза на българските писатели, пак се усмириха някак си, но бързо, твърде бързо, понеже чакаха с нетърпение и изгарящо любопитство продължението.

	Ала продължението не се състоя. Поне не се състоя така, както мнозина го очакваха.

	- Мили братя и сестри български писатели – произнесе гърлено Христо Ботйов Петков. - Бих искал да ви разкажа нещо, което вероятно ще е интересно за всички вас. Тук сме само свои, така да се каже, хора, събрали сме се близки по кръв и занятие люде, няма политици, няма преса, няма телевизия, няма шашкъни. Ще ви споделя нещо много интимно.

	Зашъткаха на по-бъбривите да млъкват.

	- Ще ви доверя съвсем мъничко за своите прекрасни мигове с Йовков.

	Дошъткаха си, млъкнаха, зауточняваха рождени дати и кончини, запресмятаха, сметнаха, безмълвната зала завибрира с огромно напрежение, а лицето на председателя замяза на грубо отсечен къс гранит.

	- С Йордан Йовков, както вие го знаете, сме много близки – заговори им задушевно Ботев. – Душите ни, имам предвид, са много близки. След като живя тук, станахме още по-сърдечни другари. Може би защото земните ни пера толкова много се различаваха като външен изказ. И толкоз много се допираха като вътрешен израз на единната хармония, на единния копнеж. Впрочем вас това не ви засяга. Думата ми бе, че обичаме да се реем, да си мълчим, да си приказваме.

	Христо Ботйов Петков замечтано погледна към тавана на залата, който го захлупваше.

	- Горе има една специална зала – продължи равно. – Преди да сляза при вас, гледах няколко записа на телевизионни интервюта с писатели. Те присъстват тук, сред вас са и в момента.

	Още докато говореше за специалната зала горе, някои от старците неволно се надигнаха от местата си, за да го виждат по-добре.

	- Направи ми силно впечатление, че вместо да говорят за проблемите на земния живот, за проблемите на земните хора, за проблемите на земния човек като творение на Единния Живот, естествено и за проблемите на литературата и съответно за собствените си успехи и проблеми и най-вече за огромния проблем за правдата в литературата ви, за извечния творчески проблем, че литературната правда, а не кривда, учи и възпитава хората как да живеят и пак тя, правдата, е онази, която известява и учи следващите поколения как са живели предците им и затова и вие самите знаете как е живял този народ, как истински, наистина, в действителност е живял, знаете го много повече от Вазова, Пелинко и Йовкова, нежели от всички историци, хроникьори, газетари, политици и прочее свидетели – та вместо за мъките на литературната правда, те, тия интервюирани писатели, бръщолевеха и хленчеха за тиражите: какви са малки тиражите сега, колко са малки тиражите сега, с колко са по-малки, как почти никой не чете книги, как държавата не се грижела за творците, а едно време се грижела – особено за тиражите. И пак отначало за тиражите. И още дивотии една връз друга.

	Натиснаха старците да сядат; нямаше друго движение, полъх нямаше.

	- Не че не е вярно за тия ваши тиражи, не че не е вярно за тия нейни липсващи грижи на държавата, дето са ви легнали като змия на сърцето - подходът, гледната точка, философията бе дивотия. Споделих с Йордана какво съм видял и какво мисля за видяното. И си рекохме ето какво.

	Христо Ботйов Петков пи вода.

	- Скъпи мои братя и сестри български писатели, погледнато отгоре, откъдето се вижда по-добре, вие сте за завист. И Йовков се съгласи, че положението ви е повече от завидно. Да пишеш, да пишеш правдата – и да си пееш! Не съм ги питал, но съм убеден, че Достоевски, Кафка, Йонеско, Едгар По, Чехов, Джойс и другите биха продали мастилото си за такива сюжети. Мога и да ги питам, ако някой измежду вас толкова държи, но не виждам смисъла – сигурен съм, че и със сухи пера биха разработвали великите сюжети, които ви предлага вашето щедро на сюжети време.

	Подхвърлената мимоходом Ботева ремарка, че би могъл преспокойно да пита Фьодор Михайлович Достоевски или Едгар Алън По, или Антон Павлович Чехов, или Джеймс Огъстин Алойсиъс Джойс биха ли продали мастилото си за великите съвременни български сюжети, смрази залата – всяко поскърцване на кресло, всяко тихо прокашляне, всяка приглушена въздишка отекваше грубо в гробовното безмълвие.

	- Ако ви се пише докъде може да стигне човекът в абсурдите си, докъде може да се докара човешкото общество, когато абсурдният начин на живот стане обществена норма, пишете бе, сестри и братя, кой ви пречи? Надминете всичките тия великани, дето ги изредих одеве, надминете Булгаков! Какво ви пречи? Пишете как в една и съща държава в едно и също време може да няма животоспасяващи лекарства и да има върховни прокурори психопати – и това да е публична тайна, която вълнува малцина. Пишете как вероятно заради някаква идеална цел потомствен цар управлява заедно с потомствени болшевики – и това да е публична тайна, която вълнува малцина. Имам предвид идеалната цел.

	Многогласов, но бързо сподавен смях раздра тишината.

	- Пишете за държавните си глави и президентите си, включително и за моя познайник – последния, които вече над половин век издигате и избирате като по калъп според склонността им да забравят, да загърбват и да предават дори най-близките си, управлявайки и президентствайки. Пишете за престъпниците ви и за тия, които уж се борят с престъпниците ви, пишете за пищните убийства и пищните погребения, на които присъстват опечалените гангстери барабар с опечалените държавни мъже, разликата между които би следвало да е от земята до облаците, като изключим обаче скверните им еднотипни душици. Опишете абсурда, колеги, опишете го абсурдно, но убедително! И ще идете завинаги при Йонеско и Гогол.

	Христо Ботйов Петков пак пийна водица.

	- Ако не ви се пише за мерзости, ако ви е гнус да топите перото си в човешката жадност, подлост и страх, ако искате да пишете правдата за усмивките, за радостта, за щастието, за любовта – какво по-прекрасно време чакате? Какво по-подходящо време чакате да възпеете любовта от времето, прекрачващо в нова епоха, устремило се към нови, качествено при това нови хоризонти! Ако искаш да пишеш научна ли фантастика, друга ли фантастика – пак дал Бог нова фантастична наука, дал Бог нови космически дръзновения – и навън из всемира, и навътре в Земята, и пак навътре, ама в човека; дал Бог щедри и преинтересни правдиви сюжети. А какво да говорим, ако писателят поиска да потъне в тъмните, в скверните, в пъклените помисли и деяния на безнравствения човек? Богатство, никога досега невиждано богатство от възможности! Или ако пък творецът реши да се зарови в уж причудливите криволици на човешката личност, в чудото на човешкия гений, скрил в “чудесата” на днешния ден бъдещата нормалност на битието – ама какво ви приказвам, прочетете предговора на “Братя Карамазови”, по-добре и по-правдиво от Фьодор не мога да ви го кажа. Или, най-накрая, кой би могъл да спре словесния майстор, ако той пожелае да се въздигне върху крилете на литературната правда до най-светлите изригвания на душата човешка в земните й ипостаси, каквито благословени от Бога изригвания всекидневно проблясват и по тези земи и чудесно се виждат отгоре? Всичко, всичко имате, всичко ви е като на тепсия сякаш поднесено – живей и рисувай! Живей и твори! Да, ама няма гарантирани тиражи… 

	От дъното на залата, откъм балкона, от пътеките се чуха възторжени ръкопляскания. Жестоки ръкопляскания.

	- Какви тиражи ви патили? – даде им Ботев знак да спрат. – Освен вас някой долу интересува ли се от тиражите ви? Никой, разбира се. А горе? Горе никой, ама никой, чуйте ме какво ви казвам, никой не се интересува от тиражите ви! Нито от вашите, нито от ничии! Горе се интересуват не от тиражи, а какво оставяте долу на братята си! С каква правда дарявате братята си като послание на любовта, покоя и светлата радост.

	Христо Ботйов Петков огледа неколкостотинте жени и мъже, които представляваха съвременното българско писателско войнство. Неколкостотин чифта очи бяха впити в него с обожание, благоговение, възторг, очарование, преклонение, възхищение, почит, уважение; със злост, ожесточение, обида, ревност, завист, страх, ужас… С любов и ненавист. С обич и омраза. Той ги гледаше ведро, разбиращо, топло.

	- Снощи Бог ми даде възможност – продължи ведро, разбиращо, топло – да остана за мъничко насаме с онзи объркан мъж в телевизията. Казах му на него – поврага рейтинга му. Сега ви казвам на вас: поврага тиражите ви! Поврага хонорарите ви! Поврага хленчовете ви, че не ви четат! Някой да е чул или прочел какъв беше тиражът на единствената стихосбирка, която публикувах приживе? Не е и няма да прочете! Не че нищожното число е срамота, а само защото не е важно! Някой да е чул или прочел какъв ни беше хонорарът с брата ми Стамболова? Не е и няма да прочете! Сещате се защо! Някой да е чул или прочел на колко души сме разчитали ние със Стамболова да ни четат в поробената родина? А някой да се е замислял как сме живели, докато сме писали стиховете си? Поврага тиражите, хонорарите и хленчовете ви и на вас! Истински писател е онзи, който е готов да бръкне в гърдите си, да измъкне сърцето си и да го сложи пред престола на небето, доброволно предавайки Богу дух, само заради едно-единствено човешко сърце, само заради една-единствена човешка душа, до която словото му може да стигне и да я облагороди, да я възвиси тая душа с благодатния мехлем на истинното художество. Какви тиражи, какви държавни грижи, какви “ама те не четат”!

	Ботев рязко се извърна към председателя на Съюза на българските писатели, но докато геният си поеме дъх, председателят на Съюза на българските писатели вече бе скочил и му носеше собствената си пълна чаша с вода.

	- Който трябва, чете – произнесе по-тихо геният. – На който му е дадено да пие от извора, пие. И Бог с тях. А останалите? Интересува ме вас интересува ли ви другите четат ли, или не четат, пият ли, или жадни ходят? Интересува ли ви дали можете да им помогнете с нещо? А ако можете – искате ли?

	Ботев зърна за пореден път Боян, но пак не спря погледа си.

	- Дори да го криете, а мнозина от вас не си правят дори и този труд, вие почти всичките сте сърдити на народа си. Сърдите му се, че не ви чете, че не ви уважава, не ви признава, не ви се прекланя. И нищо по-малко от преклонение не ви задоволява. Чумерите му се и едновременно се чудите как да му се докарате на същия този опак народ. Ами пишете просто истината. Пишете честно и красиво за красивата проста истина. Истината е красива като дъгата, понеже съдържа всички цветове на красотата, която е истина. Аз написах, че сте идиоти. Не вие, разбира се, дедите ви. Бях гневен, написах го, онзи ден впрочем помолих за прошка. Е, и какво стана, като го написах и дедите ви го прочетоха? Нищо, четат ме и до ден днешен и внуците им. Писах и друго: глупци сте. И какво? Пак ме четат – и глупците, и умните. Понеже е честно и вярно. Понеже е истината, па макар и част от нея, нищожна част. Та за признанието: глупецът, клетият, дори той, щом усети, че си честен и правдив, дори той ще ти прости, задето си го обидил, наричайки го глупец. Ала усети ли, че зависиш от него, че здравината и волята на перото ти зависят от него, че – пази Боже! – те е страх от него, от мнението му, че държиш той на всяка едва ли не цена да те признае и да ти се преклони – горко ти. Тежко и горко томува, чието перо играе като трепетлика на вятъра заради нечие признание и преклонение.

	Ботев внезапно се смръщи, веждите надвиснаха сурово над огнените очи.  Следа не остана от равния топъл тон.

	- Чудя ви се – загърмя бурията на мощния му глас - за какво ви е това признание! Къде ще го дявате това лелеяно преклонение – и на глупаците, и от умниците преклонението, след като поне деветдесет процента от вас не само не уважават, ами презират даже народа си. Често, много често. И тайно. И още: не само народа си презират, което е престъпна надменност, а и хората изобщо презират, което вече е архипрестъпно високомерие и архипрестъпен грях. Също често, също много често. И също тайно. Ама че подлост, нали? Да търсиш, да жадуваш преклонението на презрените от теб! Пфу, мерзост! 

	Пронизително изпищя мобилен телефон.

	- Сигурно някой възторжен читател – предположи безжалостно гостът.

	Никой от стотиците домакини не посмя да се засмее.

	- Презрението към хората идва лесно, така да знаете. Идва лесно и бързо, ала най-малко и най-отзад заради бездарието. Идва най-напред заради душевната демагогия, заради липсата на светли ценности, заради подмяната на духовността със сурогати, с тиражи, с пари, с вили, с банкети, па дори и с някое държавно тенеке, окачено на презраменна лента или пък на проста сиджимка.

	Христо Ботйов Петков припряно приглади косата си назад.

	- Ала презрението не може да утоли глада за признание и преклонение, така да знаете. Презирайте и ще умрете от глад. Презрението трови душата, признанието – па макар и да е на един-единствен нахранен със светлина човечец - я храни със смисъл. Презрението изяжда душата, признанието я преизпълва с упование. Сменете матрицата, люде.

	- Как? – подвикна неистово някой.

	- Не зная, вие трябва да знаете как да смените матриците си – отвърна му веднага Ботев. - Всеки сам за себе си. Аз виждам каква е днешната матрица, а тя е ялова. С тази ялова матрица няма да дочакате признание. Ето какво виждам аз. Старите пишат за миналото, което идеализират, понеже са били млади. Младите пишат за миналото, което мразят, защото не харесват кой знае колко и настоящето, което е дете на миналото. Старите пишат за настоящето, което мразят, защото не са млади и не го разбират, като по този начин късат връзката. Младите пишат за настоящето, което разбират, и независимо харесват ли го или не - постоянно го противопоставят на миналото, за да се разграничат от миналото, като по този начин късат връзката между бащата и детето. А бъдещето, къде е бъдещето? Къде е детенцето на настоящето? Кой, кой измежду вас пише за триединството на времето, без да съди, а разбирайки го? Присъдата, сестри и братя мои, присъдата, хора, е в резултатите, което е родило съответното време. Присъдата е неотвратима и вечна. Присъдата, скъпи мои, не зависи от усилията на човеците да съдят. Има кой да съди и присъжда.

	- Напоследък се родиха и по-различни книги! – подхвърли някой.

	- И слава Богу!

	- Нещата се променят – допълни по-уверено друг.

	- И слава Богу!

	Председателят на Съюза на българските писатели тежко се изправи, ала Ботев махна с ръка, без изобщо да извръща глава, и онзи веднага си седна.

	- Свършвам – рече простичко.

	- Не! Не! – разнесе се умолително от няколко места едновременно.

	Ботев бавно ги обгърна. Взорът му излъчваше разбиране и сърдечно, братско съучастие, преди да падне за пореден път на Боян. Приятелят му все така стърчеше на пътеката, облегнат на тапицираната стена. Този път обаче не само му се усмихна, а и дискретно му показа с поглед часовника на ръката си. Ботев едва забележимо кимна.

	- Да, да – поклати глава. – Застоях се.

	- Не! Не! – развикаха се отвсякъде младежки гласове.

	- Чуйте! – вдигна ръка геният за тишина. – Чуйте ме! Забравете, ако щете, абсолютно всичко, което казах, но запомнете едно: не ви мразя. Не, не ви мразя.

	Боян се отдели от стената, пристъпи напред, за да го вижда още по-добре, понеже приятелят му сложи ръка на сърцето си.

	- Признавам, изкуших се. Не горе, а тук. Като слязох, като чух гласа на председателя ви, като ви видях одеве накуп. Макар и за съвсем кратко, беше ме превзело огромното изкушение да ви намразя. Като цяло, всичките. Никого поотделно, а цялото, гилдията. Изкуших се да ви наговоря такива неща за онова, което правехте толкова десетилетия!... Преборих се. Беше слабост. Загърбих изкушението, загърбих чисто човешката слабост… Ще променим ли миналото с омраза?… Ще върнем ли с омраза хоризонта на пречупените съдби? Ще вдъхнем ли с омраза нов живот на клетника Георги Марков?… Тихо! – извика властно Ботев.

	Спряха.

	- Гледайте напред! Помнете миналото и гледайте напред! Помнете миналото без злоба и гледайте напред с упование! Трябва да можете. Трябва да минете през себе си. Трябва да преминете отвъд себе си, иначе сте обречени. Не се твори само със злоба в сърцето! Само със злоба се сътворява помия за свинете! За бесовете!

	Христо Ботйов Петков свали ръка от сърцето си, хвана здраво катедрата, разтърси я, микрофонът едва не падна.

	- И още едно трябва, последно. Трябва да преодолеете страха си. Страх ви е, треперите от страх, цялата зала вибрира от страха ви. Трябва да преодолеете този страх; не да го прогоните – това е невъзможно, а да го преодолеете, да го надмогнете.

	Пусна катедрата, излезе пред нея, надвеси се над първия ред, бавно, натъртено занарежда страховете им:

	- Страх ви е, че няма какво да кажете с писанията си. Разбираем страх. Страх ви е, че ако имате какво да кажете, няма да го кажете добре, а бездарно. Разбираем страх. Страх ви е, че ако имате какво да кажете и го кажете прилично или дори прекрасно в художествено отношение, няма да ви харесат. Неразбираем страх. Ако щат да го харесват, вие само го кажете!

	Христо Ботйов Петков скръсти молитвено длани, заговори доверително, тихо, но и някак тържествено:

	- Ала най-вече ви е страх от великата творческа самота, от оная дива, страшна, бездънна самота, която изпепелява душата и обезсмъртява душата. О, неразумни! Не бойте се, а лелейте тази самота! Само истинският писател, само истинният в Бога творец я познава!

	Върна се зад катедрата, произнесе равно и почти делово:

	- Пак ще ви повторя същата оная „баналност”, която хилядолетия вече банално-банално води до Бога! Пишете истината на сърцето ви, на душата ви, на таланта ви. Пишете истината на върха, на бръснача на творческите си заложби.

	Засмя се ведро, отпускащо. Потърси с очи възрастния господин, който бе предложил да се подготви негова книга в съюзното издателство. Намери го, поклати шеговито глава.

	- Сега вече мога да ви обясня защо моя книга не може да бъде издадена тук. Ние пишем на различни езици. – Христо Ботйов Петков разпери ръце, сякаш съжаляваше, ама за всички български писатели бе очевидно, че не съжалява. - Такава книга не може да се възпроизведе. Аз пиша на специални небесни езици, включително и на такъв, който, макар че би могъл да се нарече и български в определен смисъл, е непреводим на този език, на който общувате вие.

	Председателят на Съюза на българските писатели реши, че тъкмо сега е подходящият момент пак да се изправи, хем за да прекъсне опасната насока на Ботевото слово, хем за да дръпне краткото си заключително благодарствено слово. Ботев обаче пристъпи да си вземе чантата, протегна му десница, любезно му изрази очарованието си от възможността да се срещне с майсторите на родното слово, потупа го по рамото, башмайсторът на родното слово някак от само себе си си седна на председателското място, а гостът се върна на катедрата с пътната си чанта през рамо.

	- Сполай ви – надмогна протестите, ръкоплясканията, ръмженето, шумотевицата. – Трябва да тръгвам. Имам обаче една молба.

	Начаса се умълчаха да чуят молбата му.

	- Като пак се наканите да правите енциклопедия, моля ви, включете “Радецки” в статията за Христо Ботев.

	Гледаше ги как се смеят и как се мусят и не можеше да проумее какво им е толкова смешно и защо му се мусят тъкмо на него.

	- Моля ви не заради мен – добави. - Заради момчетата го сторете.

	Слезе по стълбичките, тръгна към Боян, сети се нещо, върна се обратно горе зад катедрата.

	- Забравих да ви питам нещо, което ме гложди от вчера – произнесе в отново възцарилото се напрегнатото мълчание. – Не отговаряйте на мене, отговорете на себе си. Така и не схванах, защо съществува този ваш съюз?

	Ясно е - възцарилото се напрегнатото мълчание в залата продължи да си царства. А Ботев мина през царуващата тишина право към Боян.

	Отпред пред централния вход на комплекса го чакаха не по-малко, ако не и повече журналисти, отколкото бяха писателите в залата.

	Този път нямаше измъкване.

	Въпреки усилията на един куп полицаи, между които се мяркаха съветникът със сивеещата коса, двете момчета, които го бяха изпратили снощи до “Младост-4” и още няколко познати младежки лица (и съветникът, и всичките младоци – цивилни), пуснаха колата на Боян да прилази към гения само срещу тържественото му обещание, само срещу Ботевата му дума, че ще им даде неограничена във времето (“добре, добре, изсилихме се – нека да е с лимит, но поне да е два часа!”) пресконференция на Бузлуджа – примерно от седем часа вечерта, защото онзи ден сутринта нещо не се било получило както трябва, а и доста неща се били променили и натрупали оттогава. Даде им Ботевата си дума. Понечи да се измъкне, но отвсякъде го заляха с въпроси за програмата му и най-вече вярно ли е, че има намерение да иде до Козлодуй и после по стъпките на четата до Околчица. Отвърна им, че е вярно. Какво да ги прави, да ги лъже ли?

	След четвърт час фаувето на Боян спря зад таксито на Спиро. Спиро влезе при Ботев, а Боян отиде да се разтъпче. След още четвърт час Ботев му махна да си сяда зад волана.

	- И никакви разочарования повече! – чу Боян, когато отваряше вратата си.

	Спиро кимаше ситно-ситно. Ботев го хвана за раменете, разтърси го.

	- Хайде, сбогом!

	- Сбогом, войводо – смутолеви Спиро.

	Внезапно сведе глава, докосна с буза дланта на Ботев, но сякаш се стресна какво е сторил и непохватно се изниза навън.

	След нови петнайсетина минути фаувето напускаше София, следвано на разстояние от няколко коли без отличителни полицейски атрибути.

	Прежуряше страшно.

	- Купих два чадъра – обади се Боян.

	- Хубаво си сторил – одобри спътникът му. - Вълкът може и да е още там, но този път няма да пече.

	И пак потъна в себе си.

	А журналистите? А писателите? 

	Журналистите приеха трудно, но все пак приеха с известно разбиране, че никой, ама никой няма да благоволи да ги информира нито как Ботев смята да излезе от София, нито по кой път смята да стигне до Бузлуджа – през магистралата ли до Стара Загора и оттам през Казанлък, или ще хване подбалканското шосе, за да мине през родния си Калофер. Всеки екип си взе своето решение, след час натовариха апаратурата и погнаха колоната, помнейки суровото полицейско предупреждение, ако настигнат по пътя колата на Боян Райков, в никакъв случай да не я задминават, камо ли да я спират. Ясно?

	Писателите даваха охотно интервюта на журналистите. Докато Боян криволичеше из София, поглеждайки с тревога в огледалото за обратно виждане, писателите даваха пространни интервюта с най-дребни, дори може да се каже пикантни подробности. Пред медиите почти всеки се стараеше да покаже себе си като важен участник в срещата, като онзи умел разказвач, който най-добре ще предаде атмосферата в залата, Ботевите слова, чудесата! Оказа се, че вътре са присъствали поне стотина даровити разказвачи на фантастично интересни неща. Украсяваха, преувеличаваха, туряха една връз друга художествени финтифлюшки, както и се полага на писатели. Накратко – свършиха си работата и едните, и другите.

	Резултатът от писателско-журналистическата съвместна работа бе повече от впечатляващ. Още в ранния следобед цяла София и почти цяла България знаеха, че Христо Ботев е имал среща в Съюза на българските писатели, на която среща е говорил като същинския Ботев, да, да, пак, пак го е прихванало, ох, леле, Божичко, пак се е представил като оня нашия си, козлодуйския, истинския, автентичния Христо Ботев. Оня от букварите. Оня с паметниците. Другарят на Васил Левски. Господи, и е тръгнал към Бузлуджа! Жив е той, жив е, Господи!

	Бяха още в града, когато Боян го попита за маршрута. Ботев се поколеба, помоли спътника си да почака минутка за отговора, премисли каквото си премисли и реши да минат през Калофер.

	- По-красиво е – рече Боян. – Пътят е прекрасен. 

	- Можем да поспрем тук-там, да погледам. Да погледаме.

	- С удоволствие. Калофер се е променил за тия сто и трийсет години.

	- Почти сто и четиридесет са, откакто не съм го виждал – поправи го Ботев. - Отблизо – поправи и себе си.

	Сложи си тъмните очила, нахлупи шапката ниско над очите, поизлегна се удобно в седалката, поизвърна се към Боян, усмихна му се.

	- Не ти е лоша колата.

	- Върши работа.

	- Добре вози.

	- Тегли още старата кранта.

	- Как беше? Бракмата?

	- Аха.

	- Е, не е като тия меките, президентско-министерските, с които момчетата ме караха нагоре-надолу. Чорбаджийски талиги!

	Сега Боян се извърна, широко усмихнат.

	- И те са ми едни чорбаджии! – махна весело с ръка. – Надничари!

	- Ама службата им е чорбаджийска.

	- Да им не видя и службата! – пусна за малко волана Боян и престорено се хвана с двете ръце за главата.

	- Аз съм лесен, ако се пребием – подкачи го Ботев. – Мина и Георги обаче какво ще правят без тебе? И Виолета горкана!

	Приятелят му се кискаше, но вече здраво стискаше кормилото.

	- Колко още мислиш ще ни оставят на мира?

	- Един Господ и пет-шестима чорбаджии само знаят.

	- Харесваш ми такъв.

	- Като пиян съм – призна си Боян и щастливо просия.

	Наистина имаше чувството, че хем е пиян-залян, хем сънува чисти, трезви детски сънища. Срещата на приятеля му с българските писатели, вместо да го натъжи, да го извади едва ли не от равновесие, да го разтърси, му бе подействала някак ободряващо, развеселяващо, приповдигна духа му. Бе почувствал някаква лекота, някакво освобождение, граничещо почти с нехайството, с безразсъдството, с детинщината. Във всеки случай смразяващият страх от огромната отговорност, че ще кара надалеч Ботев с колата си, че удобството, а защо не и благополучието на Христо Ботев ще зависят от него, от Боян Райков, бе изчезнал, а на негово място се бе появило усещането, че сънува прекрасен детски сън и в този сън му е позволено да играе, да се смее, да се закача, да бъде самият себе си; единственото, което му бе забранено в дивния блажен сън, бе вършенето на пакости, които биха могли да разтревожат или не дай Боже да наранят Христо Ботйов Петков.

	Боян достатъчно ясно и достатъчно дълбоко осъзнаваше, че сънува, за да окепази благословения си сън.

	- И все пак? – настоя приятелят му.

	- Ще разсъждавам на глас – рече весело. – Всички медии знаят накъде сме тръгнали. Вероятно някои вече са тръгнали подире ни. Ще се обадят на свои хора да ни снимат, да ни забавят, да ни спрат, ако могат. Поне в Златица и Пирдоп, в Клисура, да не говорим за Сопот, Карлово и Калофер, там вече са предупредени. Отделно кметовете трябва да са известени вече от полицията. – Посочи с палец назад. – Ако тия зад нас не ни помогнат, загубени сме.

	- Значи ще ни помогнат – каза Ботев.

	- Ще му мислим на място – заяви преспокойно Боян. – Ще действаме според обстановката. Напред към Бузлуджа!

	- Бе ти си роден войвода! – възкликна шеговито Христо Ботйов Петков.

	- За войвода не съм баш убеден, ама за коняр на войводата явно ставам – отвърна със същия тон щастливият Боян.

	- Защо си като пиян, Бояне? – подпита полека Ботев.

	Сънуваше, сънуваше щастливият Боян.

	- От четири дни седя и си мисля как така Христо Ботев, скъпият ми, родният ми, любимият ми, пристанът ми, гордостта и упованието ми, как така е отседнал в дома ми, приказва си с децата ми, разхожда се със сина ми, целува жена ми по коравата глава, е сега ми е поверил и да го возя до оная поляна „там на Балкана”. Четири дни вече се питам с какво съм заслужил тази величайша милост. Четири дни вече се питам за какво получавам от небето „тая награда”... Четири дни вече се питам като какво ще да се е случило в неведомите Божии селения, за което „ний, глупците”, и хабер си нямаме, та тази благодат да падне върху мен.

	- Душата ти е чиста, братко, затова ти е дадена „тая награда” – каза тихо Христо Ботйов Петков.

	Бояновите ръце на волана потрепериха, той полека отпусна газта.

	- Питай каквото ти душа иска – насърчи го великият му спътник.

	- За душата?

	- За душата.

	- За тия пет дни бях си измислил барем сто хиляди въпроса...

	- Почвай с първия.

	- Всичките ги забравих в момента… - продума клетникът зад волана.

	Усмивката на приятеля му отпусна сърцето му.

	- Я ми разкажи как реагират приятелите ти на престоя ми у вас – предложи Ботев.

	- Нямам много приятели. Не съм ги чувал, не вдигаме телефона освен на родителите ни.

	- И с никого не си говорил?

	- Само с най-добрия си приятел. Онзи ден се видяхме… Бях по-свободен…

	- Едни се срещат с президентите или печелят с пот на челото по сто хиляди лева, други се шляят и пият с приятелите си бира.

	Геният тихо изсумтя.

	- Бири – поправи го Боян и също прихна.

	- И какво каза най-добрият ти приятел?

	- Той е писател.

	- И таз хубава! Беше ли одеве в залата?

	Боян весело се разсмя.

	- О, не, той не е организиран писател.

	- Неорганизиран ли е?

	Ботев се забавляваше от цялата си душа.

	- Абсолютно. Никъде не членува.

	- И какво прави тогава?

	- Пише книги.

	- И таз добра! Как пише, като не членува?

	- Трудно. Казва, че е голяма мъка.

	- Ами така ще да е, като не членува!

	- Търпи. Все повтаря, че предпочита тази мъка другата, пред членуването.

	- Ех, завалията! Нека се мъчи тогава.

	- Нека.

	- И нищо друго ли не върши?

	- Не, само пише. Вече. Напоследък само пише.

	- И не си мечтае я за събранийце с другарите по перо в някой морски курортец, я за постец синекурец, я за наградка, я за банкетец, я за кьорсофрица?

	- Не. Мечтае да има сили и идеи да пише… Тоест моли се Богу да има сили и идеи да пише.

	- Язък за момчето! Бунак!

	- Бунак е, всички му го казват.

	Обедното слънце прежуряше ли, прежуряше.

	- Мога да пусна по-силно да духа студено – предложи ухиленият Боян.

	- Пусни – кимна усмихнатият широко Ботев. - Ти защо не ни запозна?

	- Обсъждахме го с Виолета. Сметнахме, че не е редно да се опитваме да ти утежняваме… престоя. Да навлизаме в личното ти пространство…

	- Едно изключение нямаше да навреди.

	- А ако научеха роднините за изключението? Ами ако научеха приятелите и…

	- Ясно. Та какво си приказвахте с тоя твоя бунак, дето само пише?

	- Трудно му е да повярва – рече много предпазливо, дори някак срамежливо Боян.

	- Я по-смело! В мене ли му е трудно да повярва?

	- Аха…

	- Че аз да не съм Господ, та да вярва в мен!

	- Че си ти, му е трудно да повярва… Вярва, ама е объркан.

	- Кое го обърква?

	- Някак е направо смешно, ако се замислиш… Чудя се как да го изразя… Разговорът дали си ти потръгна от само себе си. Комичното е, че той вярва, че това е възможно. Дори е писал такива неща… Вярва, вярва, че е възможно ти да си слязъл… Комичното е, че не може да повярва, че вярата му се е сбъднала…

	- Разбрах – каза Ботев. – А ти какво му отвърна?

	- Нищо. Аз просто вярвах и вярвам. Да не вярвам на очите си и ушите си ли?

	- Не те съветвам.

	- Казах му, че хем си Ботев, хем не си точно Ботев.

	- Я виж ти! А той?

	- Той схваща. Той схваща, че Ботев е оня на Балкана. А тук е по-друг Ботев.

	- Ето, все пак не съм Ботев значи?

	- Не, Ботев си, но не точно оня.

	- Да?

	- Говорихме си, че в рамките на Божиите закони душата е свободна да върши каквото пожелае и да се въплътява, когато и където пожелае. Обаче в рамките на съдбата, която си е заслужила и приготвила с биографията си... Това за “биографията” го измисли той…

	- Не е зле. Биография на душата!

	- Така че все пак си си Ботев.

	- Е, благодаря ви и на двамата – махна шеговито и с двете си ръце Ботев.

	- Много тъпо го преразказах – промърмори Боян, без ни най-малко да се засегне.

	- Говори ми от сърце и не мисли дали препредаваш езика на сърцето си тъпо или не.

	- Така да бъде.

	- Знаеш ли какво си мисля за вас вече почти седмица? Живеете в някаква размита нереалност, поне така усещате много често живота си. Така го възприемате. Усещате, възприемате ставащото тук при вас като ирационална нелепост, усещате много ясно и дълбоко подмяната на ценностите, виждате, че език, морал, справедливост, че образование, здравни грижи, правосъдие – всичко, всичко, всичко, накъдето и да погледнеш, е с краката нагоре. Малцина чудесно проумяват, че оценъчният механизъм на мнозинството е почти разграден, а у някои, макар и съхранен, спи непробудно. Тепърва ще изживеете и преживеете как се живее, когато оценъчният ти механизъм за добро и зло е разграден или спи. Ще ви се наложи да изпиете и тая чаша… Та мисълта ми е, че нищо не ви пречи „да вярвате” в цялата тази нереална и ирационална фантастика, да я възприемате и като ирационална галиматия, и същевременно като нещо редно, обикновено и присъщо на Божия промисъл. Чудя ви се на акъла как го правите!

	- И ние си се чудим на акъла – обади се Боян.

	- Значи с лекота вярвате в нереалния ви, абсурден според самите вас живот, ала ви е трудно, да не кажа невъзможно да повярвате, че душата ми е възжелала да слезе пак тук, а учителите й не са й попречили, защото “биографията” й е такава, че й разрешава подобна волност. Вярно, слязох по малко необичаен и извънреден начин, дойдох по неутъпкан път, ама такава ми е “биографията”, Бояне, все по неутъпкани пътеки ме влече.

	- Кого? – пошепна изтръпнал Боян.

	- Мене. Духа.

	Вдясно остана разклона за Горна Малина и Байлово.

	- Седи ли си къщата на Пелинко в Байлово? – запита внезапно Ботев.

	- Седи си – отвърна замръзнал Боян; от веселото му и някак безгрижно настроение бе останал само привкусът на глухата болка заради мимолетно отлетялото безпределно щастие и привкусът на неутолимия копнеж по мимолетно усетената безпределна свобода.

	- Хубаво – рече Ботев.

	- Музей е – добави Боян.

	- Ще ти мине – погали го Ботев по главата.

	Фаувето заизкачва стръмния дълъг баир след разклона; отзад, далече-далече отзад ги следваха четири автомобила, подредени в плътна спретната колона.

	- Не ни е дадено, докато сме хора, да надничаме оттатък – проговори меко Ботев. – Не се кахъри за неща, в които не е възможно да проникнеш. 

	Боян изведнъж изпита непреодолима нужда да се извърне, да го погледне.

	- Да, виж ме добре и приеми, че душата си знае работата. Виж ме! Предпоследния път аз, който живея в Христос и вървя в светлината на Христос, аз живях с омраза.

	- Предпоследния път? - не разбра Боян; вече си гледаше пътя.

	- Прераждах се и след Волът – обясни кратко Ботев.

	- О, къде? – не изтрая Боян да не полюбопитства.

	- О, тук на Земята.

	- Ама къде?

	- Бояне!

	- Моля за прошка – смотолеви Боян Райков.

	- Щях да ти кажа, ако помнех, но не ми е разрешено да помня. Ала някак помня, че живях в Христа. Последния път. Ала предпоследния път, тогава, тук, в оная дива епоха на прага на свободата, живях с омраза.

	- И с любов – рече нежно Боян.

	Пак бе започнал да сънува.

	- Силно любех и мразех. Малцина любех, мразех мнозина. Помня го, като че е било вчера; такава ми е уговорката, да помня онзи си живот. Помня дори чувствата си, докато на “Радецки” се преобличахме в четническите униформи. На тебе мога да го изповядам, ти си ми брат во Христа – помня как ми играеха ръцете, как пълзяха ония ми ти мравки по гърба ми… Не, тоя божествен вихър се не предава с думи…

	Боян шумно преглътна, хвана волана само с лявата си ръка, а с дясната безмълвно се прекръсти.

	Ботев го наблюдаваше, но не реагира.

	- За друго говорех. Казах ти, душата си знае работата. Ама пита ли я някой от нас като каква най-важна и най-трудна работа е дошла тука да върши! Живеем си, сякаш нея я няма. Че кои сме ние на тая земя, ако я няма! Виж ме мене тогава! За какво бях дошъл? Тебе питам! За какво бях дошъл според теб?

	- Да светиш – отвърна Боян Райков.

	- Не, мили ми братко. Благодаря ти за добрата дума, бях дошъл да светя наистина, но да светя, без да мразя. А какво сторих? Мразех, мразех, мразех. Питах душата си за какво ли не, питах я за щяло и най-паче за нещяло, но не помня веднъж да я попитах тази клета моя душа бива ли да мразя.

	- Не си могъл да не мразиш изедниците човешки. То кой ли може…

	- Я пък ти! Познавам едного, който можеше. Дякона!

	- Божичко…

	- Или вие си мислите, че той само комитети може да сбира, да скача надалеч като лъв и да пее усмихнат, докато му къркорят червата!

	Боян Райков умно предпочете да си внимава за пътя и да не изразява гласно тъкмо пред Ботева какво мисли за българския светец и апостол Васил Иванов Кунчев Дякона.

	- Пак ти потретям: душата си знае работата. Ако само веднъж я бях запитал, тя щеше да ми подскаже как да постъпя с омразата си. Ама не я попитах и мразех. Не обичах никого освен родителите си, братята си, неколцина другари, две-три клети женици. Обичах народа си, обичах хората, но човеци малцина обичах. Не разбирах със земния си ум какво е Христос. Представяш ли си? Носех Христос в сърцето си, носех Христос в душата си, Христос е хоругвата по хилядолетния ми път, а не проумявах в мъглата на емоциите що е Христос. Не проумявах какво означава да обичаш и враговете си. Не попитах душата си иска ли да се уча на любов към враговете си. И през ум не ми е минавало, че съществува такова учене, такава мъченическа школа.

	Влязоха в Саранци. Покрай шосето имаше доста хора, зяпаха, някои се вторачваха в Бояновия фолксваген, някои плахо и кратко махваха, ала никой не направи и опит да ги спре, да подвикне нещо. Приличаше на странна пантомима. Боян не бе и съвсем сигурен, че са ги познали.

	- Тука минахме метър – рече след половин минута, когато заизкачваха височините след селото.

	- От което сега не ми е по-леко - продължи Ботев, сякаш изобщо не бе прекъсвал.

	- Опитвам се да разбирам – произнесе внимателно Боян. – Опитвам се да следя мисълта ти. Лаская се, надявам се, че комай от време на време успявам. Не съм убеден обаче…   

	- Карай направо! – нареди му сухо Ботев.

	- Опитвам се да кажа, без да заеквам, че от шест милиарда души по целия свят почти шест милиарда вероятно биха искали да имат твоята тогавашна съдба и твоя днешен ореол.

	- Което не променя кармата ми. Ученето трябва да се мине. Школата трябва да се изкара. Урокът трябва да бъде усвоен – това е.

	- Ще ми обясниш ли като на простосмъртен? – помоли смешновато Боян.

	- Стига да успея – усмихна се топло спътникът му. – Ти внимавай със завоите, аз ще ти обясня, доколкото мога. Душата ми, моята душа е стара, напреднала, многоопитна. Усещах я как ме подбутва, много и много пъти долавях, че ми се дават някакви подсказки да преодолея омразата, срещи някакви, думи особени, природни намеци всякакви да махна омразата от сърцето си, но кой да ти обръща внимание тогава на разни душевни подсказки! Бунт правех, революция раждах! Няма да се занимавам с разни глезотии я! Няма да се захващам с разни празни работи я - като да обръщаш омразата в любов!… И тъй старата ми душа реши, че е добре да науча тогава и още един урок – великия урок на саможертвата, на себеотдаването заради правата идея, заради най-ценния дар на човека – свободата му! Саможертва с омраза обаче. Саможертва с гняв, със злъч, с черна ненавист! И ето, Бояне, драги, пак опирам до намерението. Ако е добро намерението, и предизвиканото като резултат зло е някак не съвсем зло, понеже е измъкнато от тъмното на светло в името на светли цели. И прошка има, ако намерението ти е добро.

	- Ти не си вършил зло! – протестира гръмко, детински Боян.

	- Така ли? А ония двеста чисти момчета?

	- Те сами…

	- Шт! Каквото имах да казвам за момчетата, казах го. За урока ми идеше реч, за урока ми, наречен живот без омраза. Ще ми се наложи да се науча да живея на върха на възможностите си, ала без капчица омраза. Ще ми се наложи да се науча да се саможертвам и възвисявам само и единствено заради любовта си и към хората, и към човека. Когато душата ти, приятелю, е стара и напреднала, това е извънредно трудна задача.

	- Мислех, че е обратното – вметна Боян.

	- Не, приятелю, опитните отиват в най-тежките училища да учат уроците си по най-сложния начин. Както и им подобава.

	Бяха се спуснали отново в ниското преди близките серпантини на Гълъбец.

	Притъмня буквално за минути. Тъмните летни облаци тичаха напред-назад, блъскаха се, едни се втурваха вляво над Балкана, други се вихреха вдясно над Средна гора, кълбяха се, надуваха се, пукаха се, за да се надуват и надбягват отново.

	- Красота! – възхити се Боян.

	- И не плаши – добави Ботев. – Лято е, светло е, топло е.

	Загълтаха острите завои един по един, един подир друг, нагоре, нагоре, изкачваха се все по-нагоре, просветна, протътна; отдавна вече не виждаха колоната отзад.

	- Ще ми се да поприказваме за теб – обади се ласкаво Христо Ботйов Петков.

	Боян смирено кимна.

	- Имаш способности. Имаш заложби. Не казвам, че си някакъв начинаещ медиум, не си. Нямаш такава дарба, нямаш свръхестествена искра Божия. Ала интуицията ти е силно развита. Развивай я и нататък съзнателно, упорито, смело най-вече.

	Изгърмя мощно, на буря.

	- Върви ни – рече весело Ботев. – Кой като нас!

	Боян не отговори, слушаше.

	- Не се бой от интуицията си. Не се плаши от сънищата си. Не се стряскай от знаците, които умееш да забелязваш, които вече умееш да различаваш от месивото. А и Виолета, мисля си, не те смята вече за смахнат.

	Ботев се заля в радостен, щастлив смях. Новият страховит гръм се смеси с високия му глас.

	Боян пак не отговори, слушаше усмихнат.

	- Питай душата си, питай я постоянно. Одеве ти приказвах за това. Питай я и я слушай какво ти отвръща. Тя няма да те излъже, душицата, тя е честна, пряма, сериозна, не се шегува, никога не извърта, никога не шикалкави, никога не лъже. Тя не знае що е лъжа. Питай я, чувай я и я слушай всеки път, когато трябва да сториш нещо, за което не си веднага и твърдо убеден как да постъпиш. Чуй я, послушай я и го направи нещото според както тя те е посъветвала. Направи го и по постижимо най-добрия за твоите възможности и способности начин, който тя ти подскаже. Прави нещата, служи на братята си, живей живота си на ръба на силите си, по острието на най-доброто, което би могъл да си представиш за себе си. И тя, милата ти душица, многострадалницата твоя тя, ще е доволна от Бояна, от тебе, от личността, която този път е избрала за къщичка!

	Ботев надигна жадно шишето минерална вода между седалките.

	- Друг случай няма да има, Бояне.

	Тътнеше вече постоянно.

	- Този е първият, той ще е и последният път, когато тя избира за домуване теб, Боян Райков от тази райска градина България.

	Слизаха вече. Насреща им Балканът се бе начумерил, посивял, бе скрил първенците си зад пенливобялата пелена на дъжда, а долу в полите му прелестно закътаното в планинските поли село Буново почти не се виждаше в легналия ниско сумрак.

	- Душата ще изпълни задачите си, няма да те остави на мира, да знаеш. Ще ги изпълни и ще се прибере при Отца си. Някога… А дотогава по-добре свърши в този си живот колкото можеш повече задачи. Душата е най-големият мъчител на тялото; тя е най-големият мъчител и на личността. Тя им е царят, тя им е господарят. Каквото тя поиска, това става. Все някога. Ако не този, следващия път. Ако не следващия, още по-следващия. Погрижи се, друже мой, за безсмъртната си душа! Чуй я и се погрижи да й угодиш – блаженството ще е у теб, повярвай ми, ще познаеш начаса, сега, тук, блаженството, а и тя ще припърха мила, засмена.

	Боян целият трепереше вътрешно.

	- Погрижи се, скъпоценни ми приятелю мой, за безсмъртната си душа! Погрижи се тук и днес. Погрижи се веднага! Погрижи се безкористно и всеотдайно за нея, за безсмъртната си царица и дружка! Другото е без значение, ще видиш!

	Слязоха долу, подминаха бензиностанцията при разклона за Мирково, пак поеха нагоре по височините преди Челопеч.

	На шосето не капна капка дъжд.

	Ботев изведнъж пак се засмя.

	- Не си сам – рече закачливо, - имаш подкрепата на вярна жена, възползвай се. Колцина мъже са имали и имат подкрепата на вярна жена? Не говоря само за съпружеска вярност – добави напълно сериозно.

	- Разбрах – продума с пресъхнала уста Боян.

	- Бъди буден за всичко, което ще ти подскаже душата ти. Ти можеш, приятелю, можеш да дръпнеш рязко този път, за да израстеш като гигант – дадено ти е, усещам го с кожата си.

	И млъкна за дълго.

	- Не знам какво да кажа – обади се Боян.

	- Че нужно ли е – отзова се Ботев и пак се умълча.

	Спря да гърми, поразнесе се, просветна.

	Ботев гледаше и напред, и настрани, бе сбърчил вежди, запомняше каквото виждаше.

	Малко преди Златица една от колите на полицейските органи за сигурност на Република България ги задмина с бясна скорост и изчезна напред.

	- Какво беше това? – обърна се Ботев наляво.

	Боян явно се сепна.

	- Как караш?

	- На автопилот, така май че се нарича.

	- Задминаха ни.

	Боян очевидно бе твърде далеч от загадъчните маневри на колите от службите за сигурност.

	- Като малък ме учеха да вярвам в родната милиция – рече прегракнало. – Учеха ни да вярваме, че тя винаги е права. Нека вярваме и в родната полиция.

	- Амин – влезе в тона му Ботев.

	В случая имаха основание да повярват.

	Не се наложи дори да намалят на входа на Златица. Бяха се събрали доста граждани. Някои развяваха национални знамена; бяха намерили дори зелено знаме с лъвче. Викаха, скандираха името на Ботев, ала три служебни коли с полицаи заедно с младежите от колата, която ги задмина, бяха запречили пътя към града. Още отдалеч им дадоха знак да минат по шосето, което заобикаляше Златица от юг, Боян това и направи, а хората отзад помахаха още малко, включително и със затворените си чадъри, преди да започнат да се разправят с органите на реда защо са пренебрегнати, откъде накъде са попречили и едва ли не забранили на Ботев да гостува в града им и така нататък.

	- И в Пирдоп не се минава през града – съобщи Боян.

	След няколко минути се повтори абсолютно същото. Колата с цивилните вече ги бе изпреварила, пресичайки напреко през Златица, бяха затворили подстъпа към Пирдоп заедно с местните полицаи, хората развяваха знамена, крещяха, по-съобразителните вече негодуваха. Боян бързо заобиколи по шосето пак от юг, понесе се с пълна скорост към Клисура, следван на около километър отзад от трите, а малко по-късно отново от четирите автомобила.

	- Така ще е вероятно до Бузлуджа. 

	- Както ще е, така ще е – отговори Ботев.

	- Мога ли да попитам нещо? – подзе малко неуверено Боян.

	- Това не – рече Ботев.

	Боян благоговейно се усмихна.

	- Не съм пророк, изписано ти е на челото – усмихна се и спътникът му. – Не ме питай нищо повече за децата и Виолета. Не знам, не виждам напред, далече напред. Освен мъничко за Георги. Вчера в ресторанта ви казах каквото можах. Но пак ти повтарям - с Георги всичко ще бъде наред. Апропо, вчера той много ме развесели – подхвърли Ботев с явното желание да промени насоката на разговора.

	- Не смея да любопитствам… - някак прохъмка бащата.

	- И не бива – прегърна го за кратко Ботев. - Докато се разхождахме, твоя Георги ми разказа някои неща за ония, дето сега имат най-висок рейтинг в България.

	Ботев заговори равно, отстранено.

	- Това са хората с най-висока тежест сред тоя народ! Само вникни за какво става дума! Как душата, братко мили, да се обърне към своята най-главна задача тук – израстването си, отработването на кармата си и паралелното с отработването на кармата израстване, при положение че личността е удавила душата във възторг? Или пък я е удавила в омраза – другата крайност? Как да расте душата нагоре към Бога, когато личността непрекъснато е заета със земното, с най-корави пристрастия, с най-елементарни емоции? Как душата да пробие този дебел, твърд, най-елементарен пласт на емоциите и да напомни за себе си, да завладее мислите на личността, да завладее разум и съзнание и да поведе личността по пътя, по онзи път, именно заради който тази душа се е въплътила тъкмо тук тъкмо в тази личност и е слязла тъкмо да работи по задачите си? – Геният помълча и добави топло: - А с Георги всичко ще е наред.

	Заваля тихо, нежно.

	- Спри тук! – каза тихо, нежно Ботев.

	Боян веднага спря на първата отбивка.

	Вдясно, зад рехавата горица под шосето, се откриваше прекрасна гледка към Козница, към меките извивки на Средна гора, към буйните от влагата пасища, притихнали под дъждеца. Нямаше мъгла, нямаше мокра пелена, виждаше се ясно и релефно.

	Вляво зад стръмния скат Балканът бе потънал целият в сивите одеяла на облаците.

	Не само гледката на величествената природа бе впечатляваща. Ако някой можеше да понаблюдава шосето отгоре, също би станал свидетел на запомняща се гледка. Великият български поет и мъченик за святата човешка свобода Христо Ботйов Петков стоеше прав под дъжда на асфалтирания път малко преди да започне модерният дълъг мост над дълбоката долина, гледаше планините на бившата си родина България, мислеше си за нещо свое си, вероятно неземно, отвъдно, небесно, до него в собствената си кола приятелят му Боян Райков се чудеше да му изнесе ли чадър, или да го остави поне малко насаме и да не му пречи на раздумката, на триста-четиристотин метра по-назад бяха се подредили четири автомобила, пълни с млади мъже, двамина от които бяха излезли навън и махаха на редките коли да продължават бързо напред и да не си и помислят да спират, което дълбоко учудваше шофьорите, които не слушаха радио, и предизвикваше негодувание у онези, които вече знаеха накъде пътува Ботев и вече го виждаха на шосето пред себе си. Отгоре обаче нямаше как да се забележи нито учудването, нито негодуванието на шофьорите. Можеше да се види друго: как след минути Боян Райков се измъква от колата си с чадър в ръка, как Христо Ботйов Петков поклаща глава, казва му нещо тихо и потъва в горичката пред себе си, за да се върне след малко, клатейки отново глава и не обръщайки никакво внимание на хората в колите, които жадно ги зяпаха.

	- Оттук до Калофер няма да ми стигне времето да ти изредя какви боклуци видях на една педя място – рече Ботев на Боян, въздъхна и се прибра в колата.

	- Искаш ли да си сложиш суха риза?

	- Всичко как да е, ама защо и екрана на телевизор? – продължи някакъв вътрешен диалог Ботев. - Изхвърлили са екрана чак тук на Балкана.

	- Мокър си.

	- Искам да се запозная с този човек, да говоря с него, да му видя очите. Искам да го питам като каква сила го е подбутнала да се качи чак тук, за да си изхвърли екрана... Какво казваш?

	- Имаме сухи ризи, сухи фланелки – повтори Боян.

	- Що за хора! – произнесе все така отнесено Христо Ботйов Петков. – Тръгвай, тръгвай.

	Боян потегли, след него колоната на охраната.

	- А аз им говоря за Бог, за душа, за служба на братията си, за съвест и чест – промърмори ядно Христо Ботйов Петков. – Още от първия ден трябваше да им говоря само за боклука им! За боклука им единствено, що им е в сърцето и в душата!

	И повече не се обади – донякъде за радост на шофьора си, който Бог знае защо бе примрял от внезапно връхлетелия го ужас. Думица не обели повече и може би дълго още нямаше да обели, ако пред тях изневиделица не се бе изпречила “барикадата”, издигната сръчно и невероятно бързо от клисурци.

	- Това пък какво е? – изръмжа Христо Ботйов Петков, но ръмженето бе предимно риторично, защото титанът ясно виждаше какво е.

	Спряха, щат не щат. По даден знак започнаха скандирания, байраците се развяха още по-мъжката, „ура” разцепи свещените за всеки българин клисурски клисури. Мнозина от мъжете бяха успели да се облекат в униформите си, с които всяка година празнуваха Априлското въстание с възстановка на тогавашните драматични събития в Клисура. Девойки и жени в народни носии държаха табли с хляб и сол в ръце, всекидневно облечени жени протягаха към отворените прозорци на колата букети с цветя, здравец, кой каквото бе успял да накъса и грабне от дома си.

	- Реч, реч! – крещяха възбудените хора, без ни най-малко да ги е еня какъв хаос би настъпил на шосето, свързващо София с Бургас, ако Ботев изведнъж решеше да ги послуша.

	От четирите автомобила отзад вече скачаше охраната. Заедно с местната полиция се заеха да разчистват шосето, тоест да си вършат работата. Слава Богу, свършиха си я бързо и без инциденти, понеже отзад и отпред неколцина униформени мъжаги вече се бореха с потока коли откъм и към София, претъпкани с народ, който зяпаше, подвикваше и напираше да приближи към любопитната сцена.

	Нищо кой знае какво не пропускаха обаче. Ботев се измъкна от фаувето на Боян, отвори си чисто новия чадър с небрежна ловкост, сякаш само чадъри бе отварял последните сто и тридесет години, откакто не се бе появявал по тия земи, вдигна ръка да млъкнат, да спрат да се блъскат и да не се опъват и зъбят на охраната, усмихна се едва-едва и тихо рече:

	- Благодаря ви. Трогнат съм. 

	Хапна хляб със сол, пийна винце от бакърче.

	- Бог да ви благослови.

	Валеше доста силно вече.

	- Имам една молба...

	Помълча, а те викаха, скандираха, канеха го да се отбие долу в града им, да го посрещнат и нагостят, както му се полага.

	- Имам само една молба. Изчистете си Балкана, срамота е.

	Зяпнаха го; повечето очевидно не разбираха какво им говори.

	- Спрете да го мърсите! И като видите някой от минаващите с колите да го мърси, съдерете му три кожи от гърба, та да помни!

	Седна си на мястото, а Боян бавно подкара през множеството.

	Същото щеше да се повтори и след седем километра и в село Розино, и след още седем километра в село Кърнаре, ако предвидливите цивилни момчета не бяха хукнали далече напред и не разчистваха пътя.

	Ботев само гледаше шпалирите през прозореца, усмихваше им се, но не помръдваше.

	След още десет километра в Сопот бе по-лесно заради брой на местните полицаи и известния опит, който пътуващите от София охранители вече бяха понатрупали.

	Ботев мълком изгледа къщата на дядо Вазов край шосето, но и този път нито продума, нито помръдна.

	Нямаше как – охраната караше вече плътно пред и зад тях. Преди и след Сопот ги настигнаха и доста служебни автомобили на медиите, така че бе немислимо да се придвижат сами до Бузлуджа.

	Бе спряло да вали, небето на юг се изчистваше, над Балкана също просветля, занадничаха късове синьо лятно небе.

	- Изключи телефона! – обади се Ботев, след като полицаите, които звъняха още от София, но нарядко, вече затърсиха Боян едва ли не през минута да го инструктират за едно-друго. – Впрочем обади се на Виолета и й кажи, че сме добре. После го изключи!

	След минути наближаваха Карлово.

	- Можем да се отбием в къщата на Васил Левски – предложи Боян.

	- Не, благодаря – отказа му Ботев.

	Заобиколиха централната част на града отново откъм юг покрай казармите, покрай гарата, излязоха на разклона за Пловдив, поеха направо към Калофер.

	В Карлово бе най-трудно. Сякаш целият град се бе стекъл по протежението на обходния маршрут, но истината е, че поне десет хиляди души чакаха Ботева и в центъра, задръстили улиците със знамена, портрети на Левски и Ботев, с плакати.

	Време е вече може би да кажа само няколко думи какво ставаше в България през и в това време, тоест до и към три часа следобед. Нямаше тайни вече: телевизия, радио, извънредни вложки в следобедните издания на вестниците информираха целокупния български народ, че Христо Ботйов Петков е запрашил към Бузлуджа, че там ще даде пресконференция, която телевизиите, разбира се, ще излъчват коя пряко, коя на запис, че най-вероятно горе ще извърши някакъв загадъчен ритуал, свързан с Хаджи Димитър, а може и нищо да не извърши, а само да си постои “там на Балкана”, да послуша как “Балканът пее хайдушка песен” и да си се прибере обратно в София. Изобщо няма да се разпростирам в литературните упражнения на медиите по интригуващата тема за предполагаемите Ботеви действия и бездействия, а ще добавя единствено още, че на най-високо държавно равнище тъкмо по това време – между два и три часа - бе взето извънредно важното решение най-късно в понеделник в полунощ лицето Христо Ботев да преустанови престоя си в Република България. Поне публично. Решението бе прието, след като премиерът, който прояви разбираема нерешителност, склони глава пред категорично твърдите настоявания на полицейското висше началство, подкрепено недвусмислено и почти някак ултимативно от групата висши началници около президента, разбирай от самия президент. Христо Ботев трябваше да изчезне от публичното пространство на страната най-късно в понеделник вечер; за пред хората, за пред медиите и чуждите дипломати трябваше да си е заминал, а какво щяха да го правят, ако някак си вземеше, че не си заминеше, не искаха и да мислят отсега, макар че мнозина от началството мислеха, мислеха, още как мислеха! „Ако в понеделник вечер държавата съществува, ако и ние оцелеем дотогава, все ще измислим нещо умно” – неудачно беше се пошегувал министър-председателят пред суровите мъже, отговарящи за целостта и сигурността на същата тази държава.

	Да заявя, че Христо Ботйов Петков не допускаше възможността за такива важни разговори и такива отговорни, макар и неофициални, правителствени решения, това означава да подценя гениалния му ум, което няма да сторя. Ако заявя, че той обмисляше някакво могъщо противодействие, някакъв гениален, ала и малко коварно-хитър, малко заплетено-изненадващ ответен ход, с който щеше да обезсмисли усилията на властта или да го избута навън от страната, или поне да го скрие от очите на света, това означава да разпространявам небивалици и откровени глупости, което пак няма да сторя. Ще кажа пак само едно – правата истина, голата правда, а тя е, че Христо Ботйов Петков изобщо не се интересуваше какво му мисли и замисля правителството. Другаде бе умът му, другаде бяха чувствата му.  

	От разклона за Пловдив до Калофер оставаха петнайсетина километра.

	- Какво те мъчи? 

	- Май не е време сега – отзова се плахо Боян.

	- Казвай.

	- Като не мога… Като не можем да знаем за бъдещето на Виолета и децата, мога ли тогава да попитам за теб и мен... За миналото...

	Боян разкърши схваналите му се плещи.

	- Били ли сме заедно в предишни животи, само това? Какви сме били в тези прераждания? Ох, произнесох го!…

	Огромното му облекчение сякаш обгърна великия му спътник с топлата завивка на простосърдечната доверчивост.

	- Два въпроса станаха.

	- Два ли?

	- Да – рече весело Ботев. – „Да” на първия въпрос. Почти нямам идея за втория.

	- Ще ми кажеш ли какво означава почти? – извърна се Боян с такъв израз на лицето, че Ботев спря да се усмихва.

	- Тихо – пошепна му, - не пипай там, дето не ни е работа. А и не знам със сигурност. И на мен не ми дават да пипам по-надълбоко, докато съм тук. Не ти ли стига, че сме били заедно хиляди години?

	- Божичко, значи не само веднъж?

	- О, не, не само веднъж.

	- Божичко!

	- Обичам те, Бояне – рече му все така съвсем тихо Ботев.

	- Мога ли да те пипна? – помоли клетият щастливец Боян.

	Христо Ботйов Петков протегна лявата си ръка.

	- Хей, братко, обичам те – повтори, докато се любуваше на притихнало в блажено смирение лице  на приятеля си.

	- Ако знаеше аз как те обичам! – възкликна повече с устни Боян.

	Нито той, нито Ботев продумаха повече до отбивката за Ботевия роден град.

	Вече нямаше насрещни коли. Явно бяха спрели временно движението около Калофер. Изкачиха меките серпантини на рида Стражата преди града, а горе на разклона вече ги чакаха няколко хиляди души.

	Кратка предистория: кметът на Калофер и първенците на града не само знаеха накъде се е запътил съгражданинът им, но и бяха получили ценна r своевременна колегиална помощ от събратята си по служба в Клисура, Сопот и Карлово, които потвърдиха отвсякъде получаваната в Калофер информация, че Ботев не спира никъде. Ето защо калоферци, които така или иначе бяха решили да го чакат на разклона, междувременно решиха и друго: каквото и да става, с цената на каквито и да е усилия да го измолят да се отбие в града им, който бе все пак и неговият роден – поне по документи – град. Бил той какъвто бил. Този Христо Ботев де. Така че калоферци бяха запречили пътя и птиче не можеше да прехвръкне ни напред към Бургас, ни назад към София.

	Христо Ботйов Петков прехвръкна след не повече от пет минути. След като мълком погледа Балкана под овациите и мощния рев на множеството, след като благодари за посрещането, след като хапна пак топла погача със солчица, той решително, но кротко отказа на просбите да остане поне час-два в родния си – според самия него - град. Пред изумената, а тук-там и пред вече изнервената почти до гняв тълпа, той пак кротко заяви, че не иска никаква шумотевица, че не желае да огорчава или обижда никого, но вече му е додеяло едните да викат кой е пък тоя, а другите да шепнат като чалнати “жив е той, жив е”. В никакъв случай не би позволил той да е причината за такова раздвоение тъкмо в Калофер, махна още веднъж, седна при Боян и потеглиха нататък към Казанлък.

	Не е необходимо, струва ми се, да описвам огромното облекчение, с което бе посрещнато Ботевото решение в четирите служебни автомобила. Казвам облекчение, за да не кажа радост, почти възторг.

	Колоната коли в обратната посока бързо се изтегли надолу по криволиците на Стражата, охраната даде знак на Боян да спре буквално след неколкостотин метра, изпонаскочиха, разпоредиха се, сръчно пропуснаха малката колона след тях да ги изпревари – включително първите настигнали ги журналисти, които поискаха да се присъединят към тяхната група, да снимат и прочие, но бяха отпратени на бърза ръка напред към Бузлуджа; след малко четирите коли с Ботев между тях пак поеха бавно по шосето над Калофер.

	А след още съвсем мъничко отново спряха. По-скоро Боян даде внезапно мигач и отби вдясно на широкото празно пространство, защото Христо Ботев поиска така. Двете коли заковаха плътно зад тях, предните две се изгубиха зад първия завой, но след секунди пристигнаха с пределна скорост на заден ход и се залепиха пред фаувето.

	До самата асфалтова лента стърчеше строга табела: “Строго забранено изхвърлянето на отпадъци! Глоба 100 лв.”, а отдолу бе упоменат и строгият повелител: „От кметството”. Мръсотията бе отвратителна и зашеметяваща с наглостта си. Навсякъде се въргаляха стари, прашни или нови-новенички, пресни-пресни, току-що изхвърлени кутии от бира “Ариана”, найлонови пликове от всякакъв тертип, цвят и калибър, какви ли не кашони и кашончета, големи шишета минерална вода “Девин”, кофички кисело мляко за всякакъв вкус, кутия „Булгартабак 1” с позакалян надпис “Пушенето убива”, десетлитрово шише от хисарска минерална вода, по-малко от минерална вода “Михалково”, компютърни дискове, черно машинно масло, тухли най-различни, фасове най-различни, санитария най-различна, търкаляше се дори пластмасова поставка за измити съдове, вятърът подмяташе вълна от животни, пластмасово шише бира, до него гниеше подметка от обувка, нататък синя кутия цигари „ММ”, шише „Aqwa diva”, трилитрова опаковка “АС екстази ню мултивитамин”, в която имаше още течност, вероятно въпросният „ню мултивитамин”… Земята бе изровена, бяха секли в боровата гора отгоре, бяха влачили трупи и клони...

	
Боян се бе изчервил от срам.

	Христо Ботйов Петков вече бе разгледал внимателно всичко в канавката, около канавката, около нелепата в жалката си яловост табела, бе хванал вече Боян подръка и го водеше към горичката над пътя, където умислено конче хрупаше свежа тревица. Изкачиха се на малката полянка най-отпред, от която се разкриваше величествена гледка както към града, така и към централната и най-висока част на Балкана. Седнаха на тревата, очите им потънаха в красотата насреща им: училището, църквата, манастирът, паметникът на Ботев. Красота, меки хълмове. Гората на североизток над града. Гробището се виждаше идеално над града, целият град се виждаше на длан с Драмовете отгоре. Джендема, Равнец, Параджика. Връх Ботев с кулата се виждаше страхотно ясно, релефно, величаво.

	- Домът ни е възстановен по чертежи на брат ми Кирил – заговори спокойно Ботев. – Не се вижда оттук, ей-там е – посочи с ръка. - Ходил ли си?

	- Да – отвърна Боян.

	- Национален музей “Христо Ботев”. Обект номер четиридесет и пет от програмата “Опознай България”.

	Боян за кой ли път през тази седмица изтръпна до върха на косите си.

	- Не ми се ходеше там, приятелю Бояне. Нито в старата къща, нито в самия музей. Стаята с раклата, оджакът, моят портрет… В музея са тогавашната ми майка, баща ми тогава Ботйо Петков, първото едновремешно либе, момчетата… Земни портрети, приятелю… Помниш ли момчетата, щом като си бил в музея?

	- Някои…

	- Кой ти хареса най-много?

	- Поп Сава Катрафилов – продума след малко Боян. - Хубавец е с тия черни очи!

	- Ще му предам – рече ласкаво Ботев, прегърна го да не трепери.

	Кончето зад тях изхъмка над тревицата, а момчета от секретните служби запалиха по още една цигара.

	- Качвал ли си се горе? - попита го доста по-късно Христо Ботйов Петков и кимна към каменния комплекс, увенчан със собствения му паметник.

	Комплексът се виждаше като на длан: изкъпан от дъжда, огрян от току-що пробилото юлско слънце.

	- Не.

	- И таз хубава! – стисна рамото му Ботев.

	- Такава грозотия... Дори отдалече...

	- Тия тримата огромни мъжища символизират три важни години – заразказва му Ботев, макар че от мястото, разбира се, надписите не се четяха. - Под единия пише “1876”, под другия – “1923”, под третия – “1944”. Сега схвана ли?

	- Схванах.

	- А до тях – моя милост. В лявата си ръка държа нещо, ама не разбирам какво. На бой трябва да съм към петнайсетина метра, да ми се ненагледаш. Има три големи надписа долу, виждаш ли, ей-там. Вляво пише: “Вярвам в единната обща сила на человеческий род на земното кълбо, за да твори добро.” В средата: “Вярвам в единний светъл комунизъм, поправител недъзите на обществото.” Вдясно: “Чакам събуждането на народите и бъдещий комунистический строй на целия свят.” 

	Ботев кратко, сухо се засмя.

	- Ето какво са взели от мен сънародниците и съгражданите ми – продължи и притисна още по-силно Боян до себе си. - Така ми го преписаха и приписаха единния светъл комунизъм, както дяволът би преписал Евангелието и както би приписал преписаната дяволщина на Учителя на Любовта. Приписаха ми, че съм имал предвид техните диктатури, техните планови стопанства, класови борби и дивотии, техните прочие безумия… Да ти разказвам ли още?

	- Да, моля – отрони Боян.

	- Мъжът с брича, дето е над “1944”, е с дупка в слабините.

	Боян не разбра.

	- На мястото на половия му орган шегаджиите са издълбали дупка. Оттук няма как да забележиш, но е по своему интересно. Или по тяхному по-скоро. Дясната му ръка е в стойка мирно, лявата държи на ремък нещо, което вероятно ще трябва да е, ако не се лъжа, шмайзер ли беше думата, а отдолу някой е изчукал дупка в гащите му отпред…

	- Находчиво – рече с погнуса Боян.

	- Видях го от небето - обясни простичко Ботев. – Тъй. Замениш ли вярата си в безсмъртието с вяра в празни кумири, замениш ли надеждата си да обезсмъртиш душата си с надежда в кухи идоли, замениш ли любовта си към ближния с любов към плоски идоли и кумири – вдигаш вавилонски кули от студен, мъртъв камънак с празни дупки вместо фалоси. Поврага камъните! Погледни там долу, зад църквата, има параклис. Там е мястото, където беше сградата на килийното училище. Ето там бях роден от баба Иванка. Параклисът, няма как да го видиш добре, е с напукана колона, мазилката е олющена. Вляво над него стълбички водят към паметника. Преди броени ваши дни там бе пълно с боклук, дори конски фъшкии се мъдреха точно на пътеката. Сега всичко е преметено, измито. Не, не от дъжда.

	- Ходил съм до параклиса – произнесе глухо Боян.

	- Добре тогава – кимна Ботев. – Искаш ли да ти разправя какво щяхме да видим на площада, ако изневиделица бяхме се отбили в града? Не днес, днес всичко са почистили, днес всичко са измили. Поне там на площада. Помниш ли градинката там?

	- Не… Доста години минаха...

	Боян го погледна, но бързо се извърна пак към града и Балкана зад него; предпочиташе да не вижда Ботевите очи такива, каквито бяха в момента.

	- Да бихме слезли в града онзи ден примерно, на площада щяхме да видим първо транспаранта “Добре дошли в града на Ботев” – произнесе твърдо Христо Ботйов Петков. – Транспарантът е закачен над стълбичките между стари смърчове ли са, борове ли са - не можех да преценя. Пред транспаранта щяхме да заварим рейсовете на туристите. Щяхме да спрем на площада между рейсовете и можеше да се качим по тия стълбички под транспаранта в нещо като миниатюрна градинка от три части. В средата щеше да видиш и ти мемориалчето, тоест една наклонена циментова плоча направо на земята с петолъчка най-отгоре. Под петолъчката, Бояне, пише: “ТЕ дадоха своя скъп живот… добруване.” “Те” е с главни букви на първия ред, отдолу – “дадоха”, на третия ред – “своя скъп живот”, върху четвъртия ред обаче има по-нова циментова замазка и затова нищо не се чете, освен само думата “добруване”. Но горе-долу е ясно за какво иде реч под петолъчката им. Или за отишли си мърцина светли деца, вярващи в празни кумири, или за цинични бесове, вярващи само в собственото си право и сила, а най-вероятно и за едните, и за другите.

	Ботев въздъхна почти в ухото на Боян.

	- Отляво ще видим куче, обикалящо около боклуците на кръчмата, над която пък е тоалетната й досами мемориалната градинка: две килии с боядисани в черно, вероятно метални врати, на които пише “мъже” и “жени”. Отгоре над вратите - борови дъски. В тая част на градинката пейката изобщо липсва, стърчат само бетонните й подпорки. Отдясно пък, в третата третинка на това градско паркче, от единствената пейка липсват половината греди, но все пак може да се седне, но без да се облягаш. Вместо боклукчийско кошче до остатъците от пейката се мъдри полуразложен от дъждовете кашон от банани, въргалят се счупени шишета, захвърлена опаковка, на която се чете: “Ай лав ю Попкорн”, шише куинс, шише нела, пластмасови чаши, опаковка чио, бисквити фаворит, някакъв кроасан “Севън дей”... Боклуци, боклуци, боклуци, включително смачкани пътни карти на България, тоалетни хартии върху картите на България… Каквото видях, това ти предавам.

	Боян не гъкваше в прегръдката му, само слушаше.

	 - Ако слезехме отляво по страничните стълби към площадчето, щяхме да газим мръсни найлонови пликове, плуващи в локви вода. Ако се качехме нагоре към улицата над градинката, щяхме да стъпваме по още опаковки чио-чип, попкорн, барбекю флавор, ръфъл, бира, кока кола… Сигурно ги произнасям неправилно…

	Боян не реагира, макар че абсурдният боклукчийски поменик звучеше като присъда, като страшна присъда.

	- Ех, Бояне, братко. Всичко се вижда отгоре.

	Боян не реагира.

	- Да тръгваме, застояхме се – надигна се младежки пъргаво Христо Ботйов Петков, подаде му ръка да стане.

	- Съжалявам, толкова съжалявам!…

	Боян спонтанно го прегърна, притисна се силно към него, склони глава на рамото му.

	- Прости ни – изригна стон от дълбините на сърцето му.

	- Пътят ми е такъв – пошепна Ботев над главата му. – Да обичам и да прощавам… Виж!

	Вятърът бе разгонил облаците над Балкана, слънцето печеше вече по лятному, а пред тях, най-горе, най-високо, все така сияеше самотният красавец Юмрук чал – върхът, кръстен на Ботев. Под него зеленееше Равнец, вдясно се сурваше към ниското страховитият Джендем, там долу някъде бяха Паниците, там долу край Бяла река се гушеше и другият калоферски манастир, ала не се виждаха ни той, ни те; виждаше се върхът, наречен на Ботев.

	- Хайде! – поведе Христо Ботйов Петков към шосето приятеля си Боян.

	Щом ги видяха, момчетата от охраната тутакси загасиха цигарите.

	- Право към Бузлуджа – каза им Ботев. - Там ще видя къде ще спрем.

	Младите мъже наскачаха в автомобилите. След Калофер нататък колоната бе поведена от полицейска кола с опознавателни знаци и сигнализация. Тя изфуча отнякъде, изпревари ги и застана отпред като пилотен автомобил. Караха, почти без да намаляват и през селата. Шпалири, цветя, знамена. Навсякъде вече бяха създали някаква организация. Всички бяха предупредени, че повече няма да се спира. Не стигнаха до Казанлък. Стигнаха много бързо отбивката при село Дунавци вляво за Шейново и град Шипка. Караха колкото се може по-бързо през полето в нозете на Балкана. При Шейново полицаите понечиха да отбият вдясно към Хаджидимитрово и Крън, за да поемат нагоре по отбивката за Бузлуджа, но Боян дори не спря, а преспокойно продължи напред към град Шипка. Промениха маршрута в движение, понеже мобилният телефон на Боян бе все така изключен. Накратко - Ботевото „Право към Бузлуджа” се оказа малко нещо заобиколно. В Шипка, в града, се бе събрал многохиляден народ; не спряха. Поеха нагоре към прохода. Планинци от околните села хвърляха цветя по колите. Ботев жадно попиваше величествената прелест, мълчеше. Хората от спрелите от двете страни на шосето коли махаха за поздрав. Ботев им се усмихваше, мълчеше. 

	Горе на прохода завиха вдясно, след двеста-триста метра се отклониха пак вдясно към паметника. Няма да описвам какво настъпи на свещената земя на връх Свети Никола. Ботев настоя да си плати билета, запрепуска пъргаво етаж след етаж по тесните вити стълби. Не продумваше нито на Боян, нито на охраната. Излезе горе на панорамната тераса. Слънцето обливаше простора със светлината си. Голите каменисти хълмове. Горите. Долу паметникът на цар Александър ІІ Освободител. Отсреща – Орлово гнездо с огромния кръст. Две плочи с надписи – на запад и изток. Топове в тъмен зелен цвят.

	Ламариненият обков на терасата бе изпонадраскан с имената на умниците, които бяха се качили чак дотук върху чутовния паметник.

	Христо Ботйов Петков не продумваше, оглеждаше се, обикаляше терасата.

	На запад зад касата за билети бе струпана камара бели камъни, до нея празни, скъсани торби цимент, по-нататък засъхнало бъркало за бетон...

	Христо Ботйов Петков не продумваше, гледаше, не помръдваше.

	Все така безмълвно хукна надолу.

	Мазилката по стените на храм-паметника бе олющена, на всеки етаж влагата бе избила на черни петна. Грозно, мръсно.

	На всеки етаж имаше картини, експонати. Ботев се поспря само пред картината на Гюдженов “Ботевата чета стъпва на българския бряг до Козлодуй”.

	На долния етаж от гнилата стена гледаха генерал Михаил Дмитриевич Скобелев и княз Николай Иванович Святополк-Мирски.

	На по-долния покрай влажната мръсна стена срещу стълбите бяха подредени униформи, оръжие, копие на картината на Попов “Защитата на Орлово гнездо от орловци и брянци на 12 август 1887 г.”

	Ботев не спря никъде повече. Слезе долу, махна с ръка на журналистите да не подвикват, да не се бутат и натискат, да не се хабят напразно и все така без да произнесе нито дума, седна в Бояновата бракма.

	Бързаше, бързаше вече Христо Ботйов Петков.

	Пътят между храм-паметника на Шипка и мемориалния комплекс на Бузлуджа бе много красив. Поддържан. Виеше се като алея през прекрасната букова гора.

	Ботев отвори широко прозореца, облакъти се да диша тишината и покоя.

	На прилично (и почти безшумно) разстояние зад колоната им се точеше змиевидна върволица коли на телевизии, на класически и интернет вестници, на централни и местни радиостанции, на телеграфни и електронни агенции, на чуждестранни кореспонденти, на социологически агенции, на водещи репортери, журналисти, анализатори, на любопитни, зяпачи, публика.

	Скоро на юг се виждаха серпантините на пътя, водещ към Крън и град Шипка.

	- Ама и вие сте едно племе... Да построиш всичко това навръх Балкана и да не го поддържаш като хората – въздъхна Христо Ботйов Петков и повече не добави нищо за впечатленията си от Шипченския паметник нито този ден, нито до края на визитацията си.

	И пак млъкна, пак наблюдаваше пътя, планината, небето.

	Стигнаха, подминаха поляната край старата хижа. Подвижни телевизионни станции – най-бързите, най-оправните – вече разпъваха апаратурата си за пресконференцията, която кой знае защо бяха решили, че ще се състои тук, а не на просторните поляни под върха с мемориалния комплекс. Завиха остро вляво при новата хижа, поеха покрай паркинга към порутения мемориален комплекс горе над тях, приличащ на извънземна “летяща чиния” и построен някога от българските комунисти най-напред заради дълбоките им комплекси за малоценност, сетне заради плитките им комплекси за многоценност, заради вечната им уж слава и вечната им уж памет, ала служещ днес да напомня само за преходността на разните измислени обществени строеве, на разните кухи умопостроения, изобщо като спомен за изкуствените човешки вавилонски кули.

	Не отидоха обаче горе.

	Долу в ниското пасеше конски табун с малки кончета, някои от които тъкмо сучеха от кобилите. Ботев заповяда на Боян да спре. Слезе, загледа се захласнат в стадото. Конярят, мургав, млад, мръсен, го зяпаше не по-малко захласнат.

	Геният отиде право при него, докато десетките служебни, медийни и частни коли окупираха просторните паркинги.

	- Я ми кажи, байно, къде е паметникът на Хаджията, че не видях нито една табела дотук? – попита го високо Христо Ботйов Петков. – Изчетох табели за хотели и хижи, за чайове и кафенета, за прочее исторически места, ама никъде не мярнах името на Хаджи Димитър Асенйов.

	Конярят преглътна и веднага посочи чинията горе на върха.

	- Ей го - изтърси.

	Боян шумно простена, някакъв човек отзад кресна: „Глупости!”, други приближиха, за да обяснят, но Ботев вече се бе мушнал между конете и радостно ги потупваше по шиите, галеше гривите им, шепнеше им нещо, а кучетата обикаляха в кръг в краката му и радостно лаеха.

	Минаваше пет часът. Отдавна минаваше.

	Ботев нареди на Боян да се качва в колата. Притиснаха ги охранителите, журналистите, зяпачите.

	- Ще се върна точно в седем без пет – съобщи от колата Ботев на момчетата от охраната. – Оттук ме оставете сам. Ще бъда наблизо.

	Аха да му възразят, но той сухо ги пресече:

	- Стига детинщини!

	Бързаше, бързаше Христо Ботйов Петков.

	Върнаха се обратно, завиха по някакъв черен път през гората, Боян намери удобно място къде да остави колата.

	- Не мога да повярвам – отрони Христо Ботйов Петков.

	- Кое?

	- Че съм тук.

	Боян звънко, по детски се разсмя.

	- Вярвам ти, Христо. Напълно, ей Богу, напълно те разбирам!

	- Сън!

	- Сън.

	- Душата ми пее!

	- Душата ми пее.

	- Душата ми е от дън душа потресена!

	- Душата ми е от дън душа потресена.

	Излязоха на малка полянка.

	- Тук – каза Христо Ботйов Петков.

	През клоните на вековните буки заплуваха пак облаци, но високи, кротки.

	- Разходи се.

	- Добре.

	- Да не се загубиш!

	- Ще съм около колата.

	- Бъди там точно в седем без двайсет.

	- Ще бъда – кимна Боян.

	- Добре сторихме, че никъде не се огънахме да спрем – усмихна му се ведро Ботев. – Вместо Балкана щяхме да гледаме шкембетата и гушите на разни далавераджии, докато държат речи.

	Боян наблюдаваше притихнал как великият гений присядаше и подпираше гръб на дебел буков ствол.

	- После тържествен обяд. Или обяд-дискусия, нали така беше? Пак речи, ракийка, винце, месце, снимки за спомен…

	- Евентуално и хайдушки песни, изпълнявани от някоя кръшна кръчмарска местна фолкзвезда - добави тихо Боян.

	- Запомни ли пътя насам? – попита внезапно Христо Ботйов Петков.

	- Да. Мисля, че да. Не е трудно...

	- Запомни го добре и като се връщаме за срещата! Я ми дай джобното си ножче!

	Пъхна го в джоба си, затвори очи, леко сведе глава.

	- Тръгвам, тръгвам – сепна се Боян и припряно изчезна между буките.

	Христо Ботйов Петков се намести по удобно, прибра крака, преплете пръсти в скута си, изправи гръб, притихна.

	Юлското слънце печеше, още прежуряше, ала под буките бе прохладно и волно.

	Не отвори очи, когато не след дълго сенките пропълзяха зад гърба му.

	Точно в седем без двайсет Ботев се показа измежду дърветата. Бе си издялал здрава тояга с джобното ножче на Боян, подпираше се на нея, макар че бе равно и нямаше никаква нужда. Кимна на Боян, метна тоягата на задната седалка и влезе в колата.

	- Как си?

	- Обикалях наоколо… Вълшебство!

	- Я ми разкажи с две думи за оная… “Летящата чиния” ли й казвахте?

	Боян му разказа с две думи.

	- Сиромасите – рече само Ботев.

	Помълча пет минути.

	- А сега чуй какво ще ти река за тоя брифинг.

	Бързаше, бързаше Христо Ботйов Петков.

	Когато малко преди седем часа се върнаха при множеството край старата хижа на Бузлуджа, “четата” на журналистите бе станала по-голяма и от най-многобройната чета, за която биха могли да си мечтаят и Тотя с Панайот, и Хаджията с Караджата71, и самият войвода Ботев.

	Щяха да ги смачкат. Някакви възрастни женици и старци, събрани набързо с един-два рейса вероятно от Стара Загора и Казанлък, го посрещнаха с развети червени знамена, викаха, радваха му се, а той си мислеше за изпочупените стени на “чинията”, за падналите цветни плочки с ликовете на Георги Михайлов Димитров и Тодор Христов Живков, за житието-битието на грохналите женици и старци с блесналите очи. Мислеше си постоянно и за Хаджи Димитър, докато се осведомяваше за някои подробности и най-вече дали наистина брифингът ще се излъчва директно по телевизии и радиа, докато отиваше да се качи на мястото си на импровизирания подиум с микрофоните. Сети се изведнъж и за Недялко Пандурски – мир на праха му, докато разглеждаше скупчилите се отпред журналисти, между които забеляза бойката репортерка от хотела, различи и някои други, които бе запомнил от онзиденшната лудница пред Бояновия блок.

	Добре се бяха подготвили. Бяха опънали дори тента, та масата с двата стола бе на сянка.

	Слънцето бе още силно, но жегата отдавна бе превалила. На запад, там някъде пред слънцето над върховете Левски и Ботев бяха започнали да се кълбят нови сиво-черни облачета, почти невидими, така че никой не им обръщаше внимание, ако не броим Христо Ботйов Петков.

	През цялото време държеше Боян плътно до себе си.

	Зад масата с десетките микрофони, диктофони, мобилни телефони, пред телевизионните камери и фотообективите се мъдреше – седнал – добре облечен господин, който веднага скочи, когато Ботев се качи при него, а Боян остана до трите стълбички.

	Запознаха се.

	- Няма да стане – каза Ботев, като го изслуша.

	Добре облеченият мъж видимо се обърка.

	- Работят ли микрофоните?

	- Всичко е готово.

	Ботев седна и съобщи високо, че пресконференцията ще се води от Боян Райков, когото журналистите вече познават по един или друг начин.

	Загълчаха възбудено. Чуха се гласове, че няма да се справи.

	- Че какво му трябва на човек, за да се справи, освен да е честен? – изгледа ги спокойно Христо Ботев.

	Някой напомни, подвиквайки, че всичко се излъчва директно.

	- Още повече се налага човек да е честен.

	Друг пак подхвърли за професионализъм.

	- И в момента ли се излъчва директно? – информира се мирно Ботев, сякаш не беше чул.

	- Вече и в момента – отговориха му от няколко места.

	- Ами да почваме тогава! – рече делово Христо Ботйов Петков и направи знак на Боян да се качи и седне до него, докато те шумяха и преглъщаха промяната на предварително уговорения само между тях ред. – Имате точно два часа. Господин Райков ще посочва кой да задава въпросите. Няма да отговарям на ничий въпрос, ако господин Райков не е дал думата на питащия и ако той не се представи от коя медия е. Нека забравим дребните недоразумения, които се получиха онзи ден сутринта пред дома на господин Райков. Нека опитаме отново. Почваме.

	Този път се бяха споразумели кой кога какъв въпрос да задава. Потръгна гладко, а и бързо.

	- Къде бяхте тези почти два часа?

	- В гората на югоизток оттук.

	Смях.

	- Какво правихте? – попита търпеливо същото усмихнато момиче.

	- Медитирах. Разговарях със стари приятели.

	- В гората сте срещнали стари приятели?

	- Случва се и това, да срещнеш в гората стари приятели. По-скоро те дойдоха при мен.

	- С кого по-конкретно разговаряхте?

	- Не мога да ви отговоря – усмихна й се Ботев. – Следващият въпрос.

	Боян посочи единствената вдигната ръка.

	- Защо дойдохте тук? – попита млад мъж с интелигентно лице.

	- Къде тук? На Земята, в България или тук?

	Шум.

	- Тук, на Бузлуджа.

	- Сантименти – разпери ръце Христо Ботйов Петков. - Вероятно помните, че Ботев напуска завинаги България през есента на 1867-а година. Минава през Шипченския Балкан. А Бузлуджа ми е скъпа заради Хаджи Димитър Асенйов, с когото ме свързват дълбоки духовни, душевни, човешки и поетически връзки. Искам, ако щете, да подишам въздуха на подвига му с неговите сто двадесет и петима юнаци. И го дишам. И след малко още ще го подишам.

	- Благодаря ви – поклони се леко младият мъж с интелигентното лице.

	- За нищо - поклони му се леко и Христо Ботйов Петков.

	Боян даде думата на следващия журналист.

	- Казахте, че Христо Ботев напуска завинаги България през есента на 1867-а година.

	- Е, мисля си, за всички е ясно, че имах пред вид до пролетта на 1876-а, до Козлодуй.

	- Точно това исках да ви попитам. Сигурно ли е, че утре ще ходите до Козлодуй?

	- Сигурно е, доколкото има нещо сигурно на тази планета.

	- Кога възнамерявате да сте там?

	- Е, по някое време все ще сколасам.

	- Какво ще правите в Козлодуй?

	- Не съм решил още в детайли – вдигна рамене Христо Ботйов Петков. – При всички положения обаче ще целуна земята на оня свещен бряг. Ще погледам Дунава. Ще видя кораба, новия кораб. Такива неща, нищо специално. Друг?

	Боян посочи приятна жена. Жената изглеждаше невероятно притеснена, почти пред истерия.

	- Всички предполагат, че ще се качите и на Вола. Получих а информация от мой сигурен източник, че замислят да ви изненадат на Милин камък? 

	- Много мило.

	- Съмнявам се – потрепери жената. – Едва ли ще го приемете за мило.

	Посветената притеснена жена така и не съобщи нито на Ботев, нито на никого каква ще да е готвената изненада. Само попита:

	- Да разбираме ли, че ще се качите и на Вола?

	- Имам такова намерение – отвърна й Христо Ботйов Петков.

	Боян посочи към следващата вдигната ръка.

	- Доволен ли сте от престоя си тук?

	Христо Ботйов Петков се замисли, преди да отговори.

	- Да – рече.

	- Бихте ли ни обяснили по-пространно от какво или заради какво сте доволен?

	- Бих, но не пространно. Доволен съм, че можах да ви видя отново, да поговоря с неколцина от вас, а чрез медиите – и с мнозина от вас. Доволен съм, че ме слушахте и ме слушате. Не зная ще има ли полза, понеже не зная дали сте ме чули и дали ме чувате. Доволен съм още, то се знае, и че ми бе дадена и ми се дава възможност да обикалям напред-назад, да се любувам на красотите на тия земи. Благодаря на всички ви.

	Щръкнаха няколко ръце едновременно. Боян предостави да зададе въпрос на по-възрастната дама.

	- Господин Ботев, за какво разговаряхте с президента? Имаше ли някакви договорки между вас? От президентството и досега нямаме никаква информация освен общи протоколни фрази.Ще подкрепите ли по някакъв начин един или друг участник в кандидатпрезидентската кампания и по-специално действащия президент за втори мандат?

	- На кой от трите въпроса искате да ви отговори господин Христо Ботев? – осведоми се сухо Боян като същински водещ.

	- И на трите – заяви малко дръзко дамата.

	Боян въпросително погледна приятеля си, приятелят му кимна усмихнат.

	- На първия въпрос: след като господин президентът е преценил, че общите протоколни фрази са достатъчни, какво остава за моята скромна милост.

	Отвсякъде се разнесе ропот, недоволство и смях.

	- Ето ви една обща протоколна фраза и от мен – продължи невъзмутимо Христо Ботйов Петков, все така широко усмихнат. – Говорихме за България, за душата на господин президента, за специфичната усмивка на господин президента, какво означава да твориш добро за човешкото благо, за служене и покаяние, за портрета на Апостола зад гърба на господин президента. Достатъчно ли е като обща протоколна фраза?

	Ръкопляскаха, викаха.

	- На втория въпрос: не. На третия въпрос: не. А по-специално: пак не, пази Боже – не и не!

	Отново ръкопляскаха, развеселиха се, отпуснаха се.

	Облаците от запад набъбваха, почерняваха, забременяваха с влага. Слънцето се бе скрило, задуха вятър, смрачи се.

	Беше около седем и половина вечерта българско лятно часово време.

	Боян посочи мъж на години.

	- Къде ще отидете след понеделник?

	- Без коментар – отвърна му с такъв тон Христо Ботйов Петков, че човекът не настоя повече.

	Следващата беше почти дете, момиче.

	- Разкажете ни поне малко за литературната си дейност. Имате ли издадени книги?

	- Да – каза Христо Ботйов Петков. – Една-единствена. Казва се “Песни и стихотворения от Ботйова и Стамболова”. Колкото до литературната ми дейност, тя би следвало да е сравнително позната по тези земи.

	Множеството се пораздвижи, охраната отзад, отстрани, отпред и навсякъде – също.

	Вдигна ръка друга млада жена: вдигна я някак решително, ала и някак почти отчаяно.

	 - Как бихте могли да докажете недвусмислено и абсолютно стопроцентово, че сте вие… тоест истинският Ботев? – почти изписка, потръпна цялата, дръпна се малко назад от микрофона.

	- Никак – отговори Христо Ботйов Петков. Сетне се засмя дружелюбно: - Освен ако не искате да направя някакво чудо? – предложи мило, добронамерено.

	Този път само той се смееше. Е, и Боян, но едва-едва, само с очи.

	- А защо не и чудо? – подметна някой смелчак отзад, но без да вдига ръка.

	- Защото не мога, а и не е редно, дори да можех. Прочетете “Великият инквизитор”, “Братя Карамазови”, Достоевски. Ще ви отнеме няколко часа, които струват цяло десетилетие мъдрост. Там Фьодор Михайлович е написал доста прегледно за чудото. Прегледно, проникновено, гениално.

	Точно тогава просветна за първи път, след секунди и протътна все още далече.

	- Не мога да правя никакви чудеса – продължи равно Христо Ботйов Петков, изобщо не погледна към небето. – Не мога, а дълбоко у себе си вие тъкмо това искате. Ще ви разочаровам, при мен всичко е твърде непретенциозно, макар и - съзнавам го – доста причудливо, необикновено, дори фантастично за вас. Приемете го така: просто имах възможност да дойда и дойдох. Толкова.

	Изгърмя пак, пак глухо.

	Вдигна бавно-бавно ръка изискана дама: някак грациозна, вероятно възрастна, ала само на години, дама, пременена в бял скъп костюм, който веднага правеше незабравимо впечатление насред балканските простори, със скъпи обувки, наметната със скъп шал заради вятъра, с направена, поддържана, боядисана буквално вчера коса, с маникюр и всичко останало, със скъпи тъмни очила, които вече бяха съвсем излишни, с отмерени и изпълнени с очевидно достойнство маниери. Представи се като водещ редактор в един от най-четените вестници. Изрече го с леко небрежна интонация, която още повече подчерта всенародноизвестния факт, че единственият в цяла България неосведомен коя е тя е самият Ботев, въпреки че би трябвало и той все пак да е осведомен някак си. Вече.

	Христо Ботйов Петков бе искрено развеселен от достолепната дама в бяло, а внезапно начумерилият се Боян веднага й даде думата.

	- Вие и без чудеса чудесно разбирате - започна не толкова да говори тя, колкото да чурулика, при това също някак грациозно, - че сте топсензацията на тази седмица.

	Христо Ботйов Петков весело я наблюдаваше как се извива едва-едва, как загадъчно някак се усмихва. С нищо обаче не показа дали чудесно разбира що е топсензация в съвременния й български вариант.

	- Който и да сте, вашето пребиваване у нас ще остави дълбоки следи и ще промени много хора, много човешки съдби, изобщо много неща. Наговорихте такива думи и в Народното събрание, и по телевизията, навсякъде. Всичко това вече е запечатано, записано, тепърва ще се коментира и осмисля. Такава поява…

	 - Драга госпожо, опитвам се да разбера какво ме питате – вметна галантно Ботев.

	Дамата видимо се огорчи, но нарочно се направи, че уж не го показва, за да подчертае всенародно колко е засегната.

	- Не искам да бъда груба или невъзпитана – усмихна се свенливо и някак многострадално, както се усмихват възпитаните хора, когато се груби с тях, а те не искат, пък нали и не могат да бъдат груби, - но много ни затруднявате с тази ваша загадъчност. Нас, гилдията – направи тя широк грациозен жест с леко разперени пръсти. - Знаете, че призванието на журналистите е да търсят и да казват истината на всяка цена. Но вие, меко казано, ни разигравате като… 

	- Като бузлуджански маймуни! – помогна й някакъв зевзек отстрани.

	Дамата – умно! – свали полека очилата си и чак тогава попритвори очи в знак на височайше отегчение заради импулсивния глупак.

	- Сякаш се забавлявате. Ето, накарахте ни да тичаме презглава чак дотук! Кажете ни как да си вършим работата, как да казваме истината на хората, които ни питат и ще ни питат дълго-дълго, след като вие си заминете в понеделник, “без коментар” накъде – изимитира го тя някак между другото, - при положение че ние не знаем твърдо и категорично дори кой сте и какви цели преследвате с идването си тук?

	Дамата направи многозначителна пауза.

	- Това ли е въпросът ви? – уточни Христо Ботйов Петков.

	Тя се смути за миг, напрегна се, бързо проследи назад мисълта си, усмихна му се чаровно.

	- Беше реторичен въпрос – произнесе кокетно, като така подчерта, че го признава за достоен за нея събеседник или – защо пък не? – опонент. - Въпросът ми е следният: възнамерявате ли, дори да е в последната ви минута тук през идващия вече понеделник, да ни се представите на всички нас, на българите, кой сте наистина, какво търсите у нас, кой ви праща? Да ни се представите без загадки, без обидни за нас измишльотини, без нелепости и фокуси?

	- Благодаря за въпроса - каза Христо Ботйов Петков.

	Минаха три секунди, преди някои журналисти да избухнат в смях, после заизбухваха и други още. След още десет секунди небето изгърмя за трети път, вече по-наблизо и по-силно. 

	- Изкушавате ме – подхвърли широко усмихнатият Ботев и добави по-високо. – Ще се поуча обаче от Учителя си и няма да се поддам на изкушението.

	Скупчиха се по-напред.

	- Дор до три пъти няма да се поддам на изкушението.

	Просветна, гръмна.

	- Онзи ден ми се наложи да произнеса тежки думи, защото част от вас не уважиха молбата ми за порядъчно поведение и елементарна коректност. Сега не отправих подобна молба – вгледа се във всенародното известната вестникарска дама, - само затова и ще отговоря на въпроса ви. Не, не възнамерявам да се представям. Понеже, мисля си, досега достатъчно се представих, повече не възнамерявам да се представям нито днес, нито утре, нито дори в последната ми минута на идния понеделник.

	Дамата театрално разпери ръце, демек – ето пак, ето вижте го, този Ботев пак ни разиграва и пренебрегва. И за миг не забравяше директното излъчване, и за миг не забравяше, че я гледат милиони очи.

	- Така че ще ви спестя всички мои загадки, обидните ми за вас измишльотини, нелепостите и фокусите ми.

	Христо Ботйов Петков продължаваше внимателно да следи маниерите й, прикрито безцеремонните й жестове, фамилиарниченето с невидимите зрители, цялата тази пошла трагикомедия, издаваща плитко потиснати долни, низки, зли страсти. И гняв, гняв, гняв и безпомощност. Гняв и себелюбие. Гняв и куха горделивост. Гняв и вулгарна парвенющина.

	- Знаете ли – продума замислено Христо Ботйов Петков; в полека спускащия се предвечерен сумрак очите му искряха право към дамата в бяло, - и одеве се сетих, и сега, докато ви слушах, пак се сетих за събрата ми Недялко Пандурски. От негово име написах “Послание от небето”, някои сигурно си спомняте… Голям чешит беше…

	Само вятърът свистеше.

	- Захари е описал една “реч” на Пандурски навръх празника на светите братя Кирил и Методий. “Господа” – казва клетникът Недялко и запецва. “Братия българи” – изрецитирва новоизлюпеният оратор и пак млъква. “Вагабонти и подлеци!” - виква сиромахът, побоява се и побягва. Да му се чудиш от какво се е уплашил! Като че ли е грях да изречеш поне веднъж в живота си, да нарисуваш само с две думи част от картината! Поне веднъж в живота си… Па дори да е само част от правдата...  

	Само небето протътваше.

	- Други въпроси? – потърси с очи Боян вдигнати ръце.

	Още се окопитваха.

	- Докато формулирате въпросите си, ще се опитам да аргументирам една скромна позиция – проговори Ботев след принудителната кратка пауза. – Най-приятелски, от сърце, без никаква шега. Та за затрудненията ви. Моля ви, нека да обърнем гледната точка! Онзи ден пиех кафе със семейството на приятеля си Боян, а вие превърнахте оня бетонен комплекс в размирен кошер. Едва не закъснях за срещата си с президента!

	Някой все пак тихо се изкиска, ало новият гръм веднага го заглуши.  

	- Кой кого затруднява? Ето днес – пак същото. След срещата с колегите писатели вашите армии дойдоха, видяха, обсадиха залата, победиха, арестуваха ме, пожелаха тази пресконференция? Кой кого затруднява?

	Тук-там вече се смееха по-шумно.

	- Не се оплаквам, само излагам гледната си точка.

	Пак изгърмя.

	- Така че, скъпи колеги, как бих могъл да посмея да ви затруднявам! Камо ли пък дори да си помисля да преча на призванието ви да търсите и да казвате истината на всяка цена!

	Говореше с абсолютно сериозно изражение, някак вглъбено така, което правеше всичко да звучи още по-смешно. Дори някои ченгета от охраната се поусмихнаха, видимо доволни как подопечният им занася журналягите.

	Подопечният им, разбира се, изобщо не се занасяше. Включително и със събратята си журналистите.

	Заредиха се кратки, уместни, сериозни, умни въпроси. Не много, напротив – доста малко, но достатъчно. Задаваха ги само млади хора, застанали най-отпред. Боян се справяше превъзходно. Заговориха за мисия, за страх, за отговорност, за неотвратимост, за кураж, за дълг, за достойнство, за търпение, за доблест, за съвест… За човешкия живот такъв, какъвто е. За човешкия живот такъв, какъвто трябва да бъде. Говореха и те, събратята му по перо, говореше и той, Христо Ботйов Петков. Говореха откровено, до болка и катарзис откровено. 

	Святкаше, гърмеше, небето сякаш изчакваше да свършат.

	- Замислете се – рече проникновено Христо Ботйов Петков преди осем и половина, когато съвсем се бе смрачило, - кога всеки от вас лично, всеки сам за себе си, кога посрещнахте с недоверие и с отвращение информациите, сведенията, слуховете, клеветите - каквото и да било там, дори да е била истината, за погрешките и греховете на праведните хора и кога пропуснахте да ги разпространите? Спомняте ли си да сте пропуснали някога? Особено лъжите и клеветите! Всеки лично за себе си нека си отговори! И кога не отминахте с подло равнодушие, с безразсъдна досада, с глупашки псевдопрофесионализъм, а най-често и с позорно мълчание най-гнъсните мръсотии на неправедните, сякаш мръсотиите и престъпленията им са най-редното нещо в реда на нещата! Спомняте ли си да не сте ги отминали някога? И колцина измежду вас са изключенията! Колцина?

	Небето се надвеси почти над поляната.

	- О, братия по перо, не се изкушавайте от моментното безчестие на праведните! О, братя, не се изкушавайте от постоянната гнъсотия на неправедните!

	Святкаше, гърмеше.

	- Днес цял ден говоря за изкушения, за “Братя Карамазови” също – усмихна им се топло Христо Ботйов Петков. - Като стана дума за “Братя Карамазови”, нека ви цитирам нещо, което горещо ви препоръчвам да помните и да осмисляте всеки според силите си.

	Погледна нагоре, разбърза се:

	- Часове преди да предаде Богу дух, старецът Зосима разказва на приятелите си и на учениците си за престъплението и възкресението на свой ближен и за реакциите на хората: “…и очень начали посещать меня и расспрашивать с большим любопытством и радостью: ибо любит человек падение праведного и позор его.”

	Прокапа.

	- Няма нужда да се превежда, а и ще станете вир-вода – рече им на изпроводяк Христо Ботйов Петков. – Е, мисля, че този път се получи, поразговорихме се. Сполай ви. И бягайте!

	Закапа едро, но слабо още. Журналистите опънаха чадъри, заприбираха апаратури, кабели, столове, разтичаха се към колите с разтворени чадъри.

	Ливна.

	- Хайде обратно към оная поляна – обърна се Ботев към приятеля си Боян.

	Бързаше, бързаше Христо Ботйов Петков.

	Боян нищо не попита.

	Притичаха момчетата от охраната, но трябваше озадачени да научат, че са абсолютно свободни от ангажименти към госта, а ако на някого се налага да го придружи обратно до София, ще трябва да го изчака тук, да, да, точно тук, където сме сега, до полунощ, понеже до полунощ е зает със своя си работа наблизо.

	Валеше като из ведро. Тентата отгоре им все още ги пазеше криво-ляво.

	- Да не заседнем в калта… - притесни се Боян, след като охранителите проумяха, че подопечният пак е непреклонен, че ще стори каквото си е наумил, и се отдалечиха да звънят, докладват и съгласуват.

	- О, не, братко, няма да заседнем в калта! – хвана брата си за ръката Христо Ботйов Петков. – Да вървим, че да не закъснеем в тоя порой!

	Сякаш небето се беше отворило над Балкана. Планинската хала виеше, фучеше, всеки момент фаувето сякаш щеше да литне, да бъде понесено нанякъде, да се сгромоляса и се разбие из урвите, но не литваше, а газеше пътя през локвите и калищаците, пълзеше почти опипом, в здрача фаровете едва пробиваха пелената на потопа.

	Ботев не се обади през цялото време.

	- Май че тука беше – промърмори Боян, но не получи помощ.

	Спря, отвори прозореца, правилно се бе ориентирал.

	Обърна трудно, нагласи така колата, че да им е по-лесно да тръгнат обратно, загаси двигателя, фаровете, отдъхна си.

	Ботев мълком следеше движенията му.

	Слязоха. Бурята спря отведнъж. Фъртуната разгони сякаш с магическа метла облаците, след което утихна до нежен ветрец. Просветна, съвсем не бе тъмно още. Виждаше се чудесно и наблизо, и надалеч. По небето бързо заблещукаха бледи още звездици. Запя птиче. Капчици вода се оцеждаха от буките.

	Едва минаваше девет часът.

	Без дума да обели, Ботев взе неотворените чадъри от ръцете на Боян и ги метна обратно на седалката. Хвана го за лакътя и го поведе навътре в гората.

	Ключовете останаха да висят на таблото.

	Ботев подмина малката поляна с преплетените клони отгоре й, където бе седнал одеве, повярваха още малко, излязоха на друга поляна – широка, просторна, светла, отпушена горе, равна, красива до опияняващ душата възторг.

	Още бе светличко, но вечерта падаше, падаше, падаше бързо.

	Седнаха удобно на сушина под гъстоклонест бук, облегнаха се, замряха.

	- Само гледай – рече тихо Ботев.

	Прошумоля зверче. Небето съвсем се изчисти. Показваха се все повече и по-едри звездици. Над клоните надзърна и месечината, още сърпче. Свечери. Тревата блестеше призрачно – росна, свежа.

	Самодивите – тъкмо дванадесет хубавици над хубавиците в бели премени – се появиха ненадейно някъде отляво, заиграха дивен танц в тревата.

	На Боян едва не му изскочи сърцето, бедният, но се пребори със страха, само трепереше и се притискаше о приятеля си.

	- Шт! – пошепна му Христо Ботйов Петков, целуна го тихо отгоре по главата.

	Самодивите сякаш не докосваха земята, сякаш танцуваха във въздуха. Засмяха се безмълвно, когато отвсякъде наизскачаха юнаците в хайдушки униформи – тъкмо сто двадесет и пет хубавци над хубавците – с Хаджията и Караджата най-отпред, събраха буйно хоро около белите хубавици, засияха очите им, опнаха се мустаките им, месецът, звездите сякаш се спуснаха по-долу, та да не изпуснат нещо от чудния танец.

	Боян гледаше в унес и само Бог знае защо си мислеше, че Хаджи Димитър Асенйов бе облечен досущ като на Ботевия “Календар за година 1975”, където под лика му Ботев бе поместил посветената на Хаджията гениална балада.

	От гората сякаш изхвръкнаха още юнаци в четнически униформи – тъкмо двеста души хубавци над хубавците – със самия Ботев най-отпред, събраха ново буйно хоро около хубавиците и юнаците на Хаджи Димитра и Караджата, Балканът притаи дъх да се диви на тая неземна красота, на това неземно величие.

	Боян гледаше захласнат и току се притискаше в топлото физическо тяло на великия си приятел.

	После наизлязоха още вълкът, орлицата, соколът, хванаха се и те на поднебесното вито хоро.

	Боян гледаше примрял, почти бе забравил да диша. Господи, как  подскачаше вълкът! Господи, как размахваха криле орлицата и соколът!

	Сетне в приказното хоро се включиха Васил Левски - Апостола, Захари Стоянов - Летописеца, Георги Бенковски – Хвърковатия, Матей Преображенски - Миткалото и още, и други, някои от които Боян дори не можеше в момента да припознае.

	Вълшебното хоро преизпълни цялата хайдушка поляна.

	А след минути, час, два, седмица, година, век, хилядолетие, миг – ако изобщо имаше време навръх Балкана, се появи някакъв старец със смешна шапка с козирка, подпиращ се на дебела тояга, наподобяваща в тъмното жезъл. Появи се старецът като видение, хорото изчезна като видение.

	- Моля те, братко, остави ни сами - пошепна малко по-късно Ботев на Боян. 

	Боян се сепна, изтрезня, веднага се изправи.

	- Ще се оправиш ли до колата?

	- Да.

	- Чакай ме там.

	Когато рано сутринта на изгрев слънце Боян разказваше на жена си Виолета среднощните си приключения, той ту заплакваше за мъничко от умиление, ту се смееше като безобиден смахнат, ту й повтаряше до втръсване, че самодивите са били с коси до глезените. А тя не го оставяше да довърши поне едно изречение.

	- Ама нищо ли не чу? – питаше почти обезумяла клетата жена.

	- Нищо – потретяше идващият лека-полека (от часове!) на себе си Боян. – Поздрави ни и двамата, седна до него с тая смешна шапка с козирката - представяш ли си, като на автомобилен пилот му седеше!, - зашепна му нещо на ухото, после уж малко по-височко, но аз нищо, нищичко не чувах!

	- И какво стана?

	- Ами Ботев ме помоли да ги оставя, тръгнах как да е, олюлявах се, ама вървях, защото…

	- И какво стана после?

	- Ами краката ми като че сами ме отведоха до колата, а тя изглеждаше досущ като...

	- И какво?

	- Седях там, не знаех какво да мисля, понеже…

	- И какво стана после?

	- Ботев дойде след петнайсетина минути, извади листче с телефона на онзи човек, дето сме заедно… На Иван Петров...

	- И какво?

	- Включих джиесема, батерията беше почти паднала, звъннахме, Ботев му каза да го чака рано сутринта у тях, та да ходят на Козлодуй, после аз говорих – за да ми обясни къде живее, преди полунощ беше още, човекът ме ориентира откъде е най-удобно да мина за тях…

	- И какво стана после?

	- Ами оттам ходихме до паметника на Хаджи Димитър.

	- И после?

	- После към Оборище…

	- Божичко, половин България сте обиколили!

	Боян нямаше как да разкаже на жена си за какво разговаряха старецът с жезъла и Христо Ботев горе на Балкана! И ние също не можем да научим кой знае колко повече, защото те си приказваха не само съвсем тихо, но и почти веднага преминаха на някакъв приказен език, който вероятно разбираха само вечерта, месецът, звездите, сводът небесен, гората, вятърът, Балканът.

	- Ако Учителят твърди, че всичко е сън – шепнеше Ботев все още на български език, - може би и тъкмо обратното е вярно – нищо не е сън!

	- Има ли разлика? – попита го старецът все още на български.

	- Това си мисля. Ако всичко е сън, тогава да го сънуваме, без да си цапаме душите със сънища, които ни унижават. Това, че животът е сън, не ни прави свободни от великата отговорност. Ами ако не е!

	- Ти как го приемаш сега? – вметна благо старецът.

	- Не знам – отвърна Христо Ботйов Петков. - Все още не знам. Пак не знам. Дори и горе не знаех сън ли е, или не е! А тук тем паче не зная!

	- Виж, сине – рече благо старецът и премина на оня език, небесния.

	Мина време. Доста време.

	Христо Ботйов Петков и Боян Райков се провираха през гората към паметника на Хаджи Димитър. Светеха си с две фенерчета. Ботев – пак без нужда - си помагаше с тоягата по мекия полегат склон, а Боян подскачаше като същинско горско пиле.

	Около паметника на Хаджията цареше обичайната мръсотия, която щеше да изумява Ботева само още по-малко от две денонощия. Захвърлените кутии бира край мемориала на легендарния войвода този път бяха от марките “Каменица” и „Шуменско” червено, минералната вода бе “Девин”, имаше и газирана вода, и кока-кола със сламка в шишето… И само Хаджията знаеше защо - малки нарязани автомобилни гуми...

	В тъмното Христо Ботйов Петков не виждаше отново пламналото от срам лице на побратима си Боян. Ала знаеше, че се изчервил заради поредния позор.

	Не срещнаха нито една табела из буковите и боровите гори, която да упътва към паметника.

	Хаджията се бе подпрял на пушката си, лявото му коляно бе сгънато. Бе облечен в потури, а до лявата му обувка стърчеше шише от явно популярната из тоя балкан минерална вода “Девин”, в което вехнеше нещо като букетче; скромно букетче в пластмасово мръсно шишенце. Хаджията бе опасан с патронташ. Бе загинал двадесет и осем годишен. Точно като Христо Ботйов Петков. 

	Фенерчето на Боян спря на надписа:

	“На 19 юли 1998 г. се възстановяват националните тържества в чест на Хаджи Димитър и неговата чета. Поклон…” 

	Оттам нататък нищо не се четеше, защото буквите бяха лепени и съответно, логично, необходимо, неотвратимо откъртени.

	Отзад тъмнееше старият паметник. Ботев го освети: три реда камъни с издълбани имената на момчетата и откъде са дошли да загинат за свободата. „Войвода Хаджи Димитър Асенов от Сливен”; отдолу: „Христо Ник. Патрев, Колю Георгиев…” 

	И още десетки имена по камъните в иглолистната гора. На няколко от камъните не пишеше нищо.

	Христо Ботйов Петков не продумваше, а фенерчето шареше по старите камъни.

	После премести светлината върху красивата стела над отколешния надпис, който бе почистен, за да могат да се четат заветните думи на Хаджи Димитър:

	“Нашата цел е не да превземем Търново или Цариград, но да умрем за свободата на народа ни, да турим основи на бъдещето си.”

	Под двамината човеци надолу спяха прекрасни буки с огромни корони, клони стърчаха като протегнати за помощ ръце. Горе бе сечено, немееха голи пънове. Голи жици над главите им, отрязани кабели, стълбове за осветителни тела, които липсваха.

	Христо Ботйов Петков загаси фенерчето си, поклони се ниско на каменния Хаджи Димитър Асенйов, продума нещо топло на каменния ли, на истинския ли - Боян нито разбра кому, нито чу какво, прекръсти се, което Боян по-скоро усети, нежели видя.

	- Хайде обратно – рече по-високо Христо Ботйов Петков.

	Върнаха се в тъмницата при Бояновата кола.

	Чакаше ги само една кола охрана. Изнервена охрана. Особено ги бе изнервил изключеният джиесем на Боян. За Ботевия изключен телефон изобщо не отвориха дума.

	- Момчета, ние отиваме на Оборище – съобщи им бодро Ботев. Не слезе от колата.

	Момчетата изгледаха криво Боян, ала той само вдигна рамене, а погледът му продължаваше да минава през тях и да се рее нанякъде в небесата. Има ли нужда да се споменава, че след всичко току-що преживяно Боян не се впечатляваше от кривите погледи на никакви момчета от никакви служби за сигурност, охрана или каквото там било. 

	И пак бързаше, бързаше Христо Ботйов Петков.

	Подкараха към Шипченския проход. С други думи - Ботев пожела да минат пак през буковата гора, но нощем, пак покрай паметника на Шипка и обратно надолу. Не искаше да слиза през село Крън и Казанлък до подбалканското шосе.

	 Боян не го безпокоеше за нищо.

	 От град Шипка поеха направо през полето към селата Горно и Долно Сахране. Охраната им правеше знаци с фаровете да не минават оттам, а през Шейново и Дунавци, но Ботев бе непреклонен. И се почна. Камънак, огромни дупки, дълбоки, почти непроходими кални коловози; вдясно – Балканът.

	- Пътят е отбелязан на картата като първокласен – позасмя се Боян, но след току-що преживяното горе под звездите някак не му бе до шеги.

	- При вас всичко е първокласно – отзова се тихо Ботев, докато падаха в поредната дупка и Боян пълзеше внимателно през нея.

	Стигнаха някак си Горно Сахране – дупки, боклуци, „шосето” представляваше тясна кална уличка между къщите.

	На неколкостотин метра се показа табелката на Долно Сахране, следваше жп прелез и почти веднага излязоха на шосето от Казанлък за Калофер.

	- Ох – изохка Боян.

	И се понесоха обратно към спящия Калофер, заредиха за минути при първата денонощна газостанция, на разклона при село Васил Левски свиха вляво към село Баня, подминаха го, след малко свиха вдясно към Хисаря: отпред Ботев и Боян, отзад охраната.

	- Добре се ориентираш – похвали Ботев шофьора си.

	- И какво? – бе попитала на разсъмване Виолета.

	- Това бяха единствените му думи до Оборище – бе отвърнал Боян.

	При село Черничево бяха завили пак вдясно към селата Старо Железаре, Паничери, Старосел, Красново, Кръстевич. Скоро вече преминаваха Стрелча, пресякоха бързо и Панагюрище, продължиха да се носят с умерена скорост на запад. След още съвсем малко завиха към свещената българска земя, оставиха колите на паркинга, поеха пеша през буковата гора до паметника: отпред Ботев и Боян с фенерчето си, отзад момчетата с техните си фенерчета.

	Христо Ботйов Петков направи знак да го поизчакат и да загасят светлината, падна на колене, помоли се безмълвно и дълго-дълго, избърса бързо с опакото на дланта едното си око, почти хукна обратно към Бояновото фауве.

	Средна гора спеше, потънала в мир и влага. Спяха Поибрене, Белица, Богдановци.

	Колата на охраната се бе почти залепила след тях. На магистралата след Вакарел ги изпревари и подкараха бързо, Боян едва ги следваше.

	Преди София взе да развиделява.

	Оставиха го да води пак той, заведе ги до дома на Иван Петров.

	В града не бе капнала капчица дъжд.

	Спря пред блока. Седяха вътре в колата и мълчаха. Помълчаха още. Христо Ботйов Петков прегърна Боян, целуна го, хвана го за раменете, разтърси го, огледа го с любов за сбогом и пак го целуна.

	- Помни какво ти завещах от Оборище насам – продума тихо и го целуна за трети път, този път по челото.

	Боян безмълвно попиваше лика му, за да го съхрани завинаги.

	- Не държа да сте на Околчица – рече му благо Христо Ботйов Петков.

	След малко звънеше на вратата на Иван Петров, а Бояновото фауве се скриваше зад ъгъла.

	Минаваше пет часът сутринта.

	Иван Петров отвори бързо. Бе облечен спортно, като турист, на сандъчето за обувки зад гърба му лежеше готовата му модерна раница.

	- Добре дошъл – усмихна се широко, отмести се от вратата. – Добро утро.

	- Добре заварил и добро утро и на теб – поздрави и Христо Ботйов Петков.

	В ръката си стискаше дебела издялана тояга.

	 - Обуй се, няма да влизам.

	- Поне кафе?

	- Ще пием нейде по пътя – поклати глава Ботев.

	- Жена ми…

	- Нека спи.

	- Тя не спи… Тя помоли…

	- Извикай я - кимна Христо Ботйов Петков и влезе.

	Жена му на Иван Петров бе истинска красавица. Красавица не от онези, които те карат да изпитваш в тяхно присъствие (а често и в тяхно отсъствие!) смътна печал, неясно откъде взела се мъка, а понякога и дълбоко, тежко, извечно страдание; беше от онези красавици с мека красота, които предизвикват в сърцето ти единствено лека, светла, чиста радост. 

	Христо Ботйов Петков отвърна на топлия й поздрав, хвана ръката й, погали я, прегърна красавицата, усети я, почувства я, вслуша се в нещо у нея, позна го, усмихна се.

	- Утре вечер ще ви го върна свободен – продума тихо.

	Тя се наведе, бръкна в някакъв стенен шкаф, подаде му мълком подаръка им.

	- О, благодаря – погали я по косата. – Обувай се де! – извърна се към замръзналия Иван Петров и оправи чантата на рамото си.

	Ала се наложи и той да се преобуе.

	След пет и половина зеленият опел (с Ботевата тояга в багажника) бавно излизаше от София. Иван Петров не бързаше, спазваше ограниченията на скоростта, а ги спираха често и светофарите на Ботевградското шосе, което след шестдесет километра щеше да ги заведе до града, носещ името на спътника му.

	 

	Глава седма 

	Ден седми, неделя

	 

	Да, след пет и половина зеленият опел бавно излизаше от София на път за Ботевград. Джиесемите на Иван Петров звъняха няколко пъти и няколко пъти той обясни точно къде са, като се опитваше да не се чуди или ядосва защо питат и него, като вече са питали момчетата зад гърба им.

	Ботев се любуваше на раждащия се нов земен ден.

	При разклона за Кремиковци ги засякоха още две коли с охрана.

	Отляво пушеците на металургичния комбинат тънко потрепваха в розовата светлина на изгряващото юлско слънце. Изглеждаше особено, диво, нелепо, идиотско до нереалност, но въпреки всичко красиво. 

	Ботев виждаше, че пътуват по същото шосе като вчера на обед с Боян, мълчеше си. Опелът се носеше право на изток срещу още невидимото заради планините светило.

	След Долни Богров се отбиха вляво.

	Изгревът над Балкана бе приказен. Планината бе огряна със златно топло сияние, зеленото искреше от дъжда ли, от росата ли – десетки разцветки на зеленото според Божия промисъл за зеленото. Откъм магистралата след село Яна се виждаше като на длан: и Мургаш отпред, и Софийската планина вляво, и сърпът на бялата месечина, кацнал отгоре им.

	- Вълшебно! – възхити се Христо Ботйов Петков.

	- Не помня откога не съм виждал изгрев над планината – отзова се Иван Петров.

	- Че какво ти пречи да го гледаш, нали си на Земята?

	Иван Петров се усмихна. Какъвто се бе напрегнал, още откакто чу звънеца на вратата одеве, сега Ботевата шега го поотпусна.

	Заизкачваха с пълна скорост първия стръмен мост, висящ високо горе на колоните си над долината.

	- Как е момчето ти? – обади се Ботев.

	Иван Петров рязко намали скоростта в уплаха си.

	- Добре е – продума. - Във ваканция е вече…

	- Пази го, че е чувствителен.

	- Да, ние… Не си спомням да сме говорили…

	- Не сме говорили – кимна Христо Ботйов Петков. – Виж каква красота!

	Горе след баира Балканът се бе ширнал отпреде им свеж, наспан, на места потънал още в сенки, другаде блеснал под ласките на слънчицето, горд, величествен, засмян, юлски.

	- Приказка – каза Иван Петров.

	- Приказка – кимна Христо Ботйов Петков.

	Пътуваха съвсем спокойно. Никой не ги безпокоеше в този ранен час. А и неделя беше все пак.

	 - Така и не научих името на жена ти?

	- Ама… Боряна.

	Иван Петров бе на път пак да се напрегне целият - този път от неудобството заради проклетото, повтарящото се, вбесяващото с нелепостта си обстоятелство, заради този някакъв обезумяващ абсурд при запознанствата им с Христо Ботев.

	- Спомни си как се запознахме ли? И ти не ми каза името си.

	- Да – призна си начаса Иван Петров. - Просто…

	- Не е типично за възпитани хора като вас ли?

	- Може и така да се каже – рече тихо Иван Петров.

	- Ама как се перчеше в хотела? – прихна изведнъж Ботев, стисна го леко за рамото. – Как ми рече за мисията си, дето била много щекотлива? Така се изрази – мисията!

	И Балканът весело се смееше, облян щедро от приятеля си на небето.

	Иван Петров разцъфна. Чувстваше се все по-добре и все по-удобно някак си.

	- Макар че се усмихваше малко изкуствено едно такова, усмивката ти ми допадна още тогава. Затова и реших да станем приятели. Веднага го реших.

	- Помня всяка твоя дума, дословно всяка – довери му Иван Петров. – Още в началото онова… Какво е да приличаш на Ботев у нас и да се казваш Христо Ботев... Дето нямаш никакъв шанс да бъдеш приет като човек, че ще те зяпат като триглав змей и така нататък. А после каза: “Камо ли пък ако си самият Ботев!”

	- А ти ме попита как съм я карал досега? – смееше се Ботев.

	- А ти каза: “О, вълшебно!” – продължи очарован Иван Петров. – Отвърна ми буквално така: “Вълшебно, райски я карах! В изумително възхитителна компания! Такива компании се срещат само на небето.”

	- Уплаши ли се?

	- Не, тогава само се заблудих още повече.

	- Че съм луд?

	- Уплаших се и се сащисах ужасно, когато ми заяви, че лично ще отговарям… с ония неща, ако ти падне и косъм от главата.

	- Така и щеше да бъде – вметна напълно сериозно Христо Ботйов Петков.

	- Ала ти каза, че си сигурен, усещал си го, виждал си го, че няма от какво да се притесняваш за светлия ми път.

	- Така беше. Така е.

	Иван Петров избърса с трите средни пръста невидимата пот от челото си.

	Очите на Христо Ботйов Петков шеговито искряха.

	- Като изчезна по едно време, помислих си, че са те отстранили от тая ти работа около мене. Викам си, уплашили са се, дето ще станем приятели.

	Сиромахът Иван Петров не знаеше какво да отвърне.

	- Та се наложи бележки да си пишем!

	- Ама те ме… - измънка безпомощно клетникът, ядосан на самия себе си.

	- Кога ми повярва? - попита Ботев.

	- Ох, не знам… Вероятно не тогава. Трябва да не беше още в хотела.

	- Че кога?

	- Вероятно по-късно... Не знам, още не знам със сигурност… А може би все пак още веднага… Още когато някои думи ми заприличаха, напомниха ми с нещо сина ми…

	- Позна – рече му кратичко Христо Ботйов Петков.

	Просто не беше за вярване колко спокойно пътуват. Още нямаше шест и половина, когато изгълтаха набързо последната дълга стръмнина преди първия тунел откъм София.

	Ботев изчака да излязат на светло.

	- Имам един важен въпрос. Важен е, защото отговорът ти ще ми изясни как най-добре да организирам деня ни. – Помълча, добави: - Доколкото тук ни е съдено и позволено да организираме дните си.

	Опелът сам набираше все по-голяма скорост по стръмния наклон на огромния виадукт между североизточните склонове на Мургаш вляво и западните вдясно на Било.

	- Бъди откровен!

	- Да – каза Иван Петров, натисна меко, но дълго спирачката, намали, изостана далече след водещата кола.

	- Как стана така, че ти се появи в хотела? – попита го Христо Ботйов Петков.

	- Самопредложих се – отвърна тутакси Иван Петров, но не намери какво повече да каже.

	- Ще бъдеш ли така любезен да ми разправиш по-подробно? Кому например се самопредложи?

	- На шефа си и оттам нагоре… Стана невероятна лудница, след като те излъчиха по телевизията, звъняха от столичната полиция, от граничната полиция, от кметството, после от кабинета на премиера, сетне от кабинета на президента... Питат, нервничат се, искат незабавна информация, искат незабавни мерки, да звъним дискретно в посолствата…

	- И как звъните? Какво питате? “Извинете, моля, да имате такъв и такъв ваш гражданин, който е у нас, но комай не е минавал границите ни?”

	Иван Петров тихичко се изхили. Спътникът му долови известно злорадство.

	- Никъде не звъняхме, разбира се… Тогава отнякъде ми хрумна да предложа да ида да видя… Знам езици, ходил съм нагоре-надолу…

	- Шпионин ли си бил? – забавляваше се Христо Ботйов Петков.

	- Боже опази!

	- Бог не се занимава с шпионажа.

	- Не, не, бях само на двайсет и пет години, когато събориха Берлинската стена. Когато падна комунизмът. Тъкмо завършвах икономика, после специализирах навън и търговско право, и международно право, живях в Германия, във Франция, в Щатите… Работих там, пак учих, имам опит… Но шпионин не съм бил, кълна се!

	- Не се кълни, вярвам ти.

	- Защото…

	- Та какво стана като се самопредложи?

	- Съвещаваха се, умуваха, извикаха ме и ме пратиха при теб с триста заръки и съвета.

	- А после?

	- После ме пратиха пак и пак. Едва намирах време да докладвам на разните шефове по институциите. Устно, а те записваха в компютрите. Аз докладвам, а те обръщат очите!

	Иван Петров също се забавляваше вече, но злорадството в гласа му беше изчезнало.

	- Знаеш ли, Иване, откъде ти е хрумнало да се самопредложиш? – попита го Христо Ботйов Петков.

	Иван Петров целият се стегна.

	- Свише.

	Бяха минали втория тунел, навлизаха вече в третия и последен.

	- Защо аз? – промълви Иван Петров.

	- Цяла седмица се опитвам да ви обясня, че този въпрос е абсурден. Не съществува въпрос: “Защо аз?” Винаги си ти. За всичко си ти. Навсякъде си ти. По всякакъв начин си ти. Няма кой друг да е вместо тебе. Няма, няма и няма. Не е имало. Няма и да има. Понеже всичко е едно.

	Излязоха на светло.

	- Мога да ти отговоря и иначе: “Защо не?”

	Иван Петров се извърна, огледа спътника си, събра кураж, каза:

	- Тия дни ме полази и тая тръпка: “Действително, защо не аз?”

	- Ти, ти! Почеши се и продължавай напред! – каза му Христо Ботйов Петков.

	 Не успяха да се позасмеят дори: един от Ивановите джиесеми пак запя.

	- От вчера се мъчат да ме накарат да включа и моя, ама аз се опъвам – рече Ботев.

	- Ще ме разпънат, ако ги изключа – въздъхна мъченически Иван Петров.

	За трите бързи иззвънявания буквално настръхна от досада, от раздразнение, от яд, от гняв. Изслуша, без дума да обели, каквото му съобщаваха.

	- Добре, чакайте, сега ще питам. – Обърна се вдясно: - Ще спираме ли в Ботевград?

	- Не.

	- Не – повтори Иван Петров и затвори веднага, преди да реагират по какъвто и да е начин.

	- Кой пита?

	Иван Петров го досмеша.

	- Всички.

	- Защо ти е смешно?

	- Ще звънят още сто пъти до Козлодуй.

	- А уж всичко съгласувахте – подхвърли Ботев.

	Иван Петров кимна ухилен:

	- Точно такъв е терминът – съгласуване.

	- Улучвам ви аз термините сегиз-тогиз!

	Ставаше весело, усещаха го и двамата.

	- Нека звънят.

	И наистина звъннаха. Двамата прихнаха едновременно.

	- Да, чакайте, сега ще питам. – Иван Петров пак се обърна вдясно: - Ще спираме ли във Враца?

	- Не.

	- Не – повтори и отново затвори веднага.

	- По-добре да звънят, отколкото да те разпънат – рече шеговито, но и малко уклончиво Ботев, а Иван Петров нямаше как да се усети накъде го поднася.

	- По-добре е – съгласи се на смях.

	- Въпреки че …Абе друго си е на кръста. Друго си е да каже нявга народът: умря си Иван на служба, на служба и за Ботева сгода.

	Иван Петров се смееше, но очевидно се поогорчи. Наистина едва-едва се поогорчи, при това глупаво, неоснователно, абсурдно предвид обстоятелствата, но видимо, макар и съвсем малко.

	Христо Ботйов Петков полека сложи длан върху неговата на волана.

	- Искам да знаеш защо избрах теб днес.

	Ако юнаците от службите за сигурност можеха да виждат добре вътре в колата им, щяха да се побъркат от ужас. Погледнато отвън, Ботев сякаш искаше да отнеме волана от Иван Петров или най-малко явно му пречеше да управлява.

	Иван Петров мълчеше и си караше опела заедно с Ботев.

	- Избрах теб да идем заедно до Козлодуй и заради чувството ти за хумор.

	Иван Петров преглътна.

	- Освен заради всичко останало – пусна ръката му Ботев.

	- Извинявай – преглътна пак Иван Петров.

	- Утре си отивам – рече му съвсем тихо и някак суховато Христо Ботйов Петков. – Чакам го с нетърпение, с радост, с благоговение, но моля те, моля те, моля те, имам нужда от малко повече смях.

	- Как ще… 

	- Не знам – прекъсна го още по-сухо. – Самият аз още не знам. Вярвам. Когато дойде времето да се изпълни каквото ми е писано, вярвам, ще ми помогнат да постигна, да провидя какво трябва да сторя. Да ще Господ, и ти ще го видиш.

	Изоставиха магистралата и завиха вдясно към Ботевград. След минута Ботев нареди:

	- Спри тук!

	Иван Петров отби.

	- Вземи картата и ела с мен навън! - нареди Ботев.

	Долу в ниското Ботевград още спеше в ранното неделно утро. Вляво от двойното тук шосе блестеше някакъв язовир, вдясно бе насадена рехава борова горичка. Камион с ремарке пълзеше нагоре към магистралата, шофьорът се надвеси извън кабината си, като разпозна Ботева край насрещния път, но охраната се размаха да продължава, мъжът изръмжа нещо, което ръмженето на двигателя изяде, и бавно се скри зад завоя вдясно.

	Градът спеше още, ала Балканът вече се бе събудил – прелестен, свеж, притихнал да следи всяка стъпка на побратима си Христо Ботйов Петков.

	Ботев прегърна застаналия чинно до него Иван Петров, помоли го да отвори картата. Иван Петров му показа точно къде са застанали, занарежда едва чуто:

	- Точно зад гърба ни е планината Било, а зад нея е Етрополската планина, отсреща е Лакавица, по-нататък на северозапад, оттам ще минем след малко, е Гола глава…

	- Право към Волът – вметна Христо Ботйов Петков.

	- Право натам – кимна Иван Петров и безмълвно посочи картата. – Вляво над града е Голема планина, на север е Ржана…

	- А после е дефилето на Искъра, а оттатък дефилето е Врачанската планина с Волът - продължи вместо него Христо Ботйов Петков.

	- Абсолютно вярно.

	Иван Петров разтвори цялата карта, за да му е по-удобно на гения да вижда, ала Ботев вече не гледаше картата, а България, Балкана, полето, реките, синьо-зелените върхове в утринната омара, небето над тях, лъчите на слънчицето по него.

	- Заслужаваше си, Иване – продума от сърце войводата, стисна леко приятеля си за рамото.

	Иван Петров съвършено основателно не произнесе нито дума.

	Изминаха поне две-три минути в тишина и покой.

	- Заслужаваше си, макар че сега първенците долу сигурно са наклякали в кметството пред портрета на президента ви поради липса на икони и се молят Богу горещо, че ги отмина чаша сия с отбиването ни натам – рече сякаш повече на себе си Христо Ботйов Петков.

	Иван Петров само го мерна от упор, зърна как някъде дълбоко-дълбоко му искрят очите, представи си просто за миг картинката с коленопреклонилите се дами и господа в Ботевградското кметство, спомни си просто за още един само миг как бе съгласувано всичко, ако ласкаво прегръщащият го титан бе решил да се отбие “натам”, и не издържа.

	Господата от охраната мълком наблюдаваха отдалеч как изтупаният спортно важен съветник от Министерството на външните работи се чеплези, гъне и дави край шосето, а лицето Христо Ботйов Петков до него само се подсмихва и го тупа весело по гърбината.

	- В кметствата няма портрети на президента – успя да изгъгне Иван Петров.

	- Вече? Значи трижди си заслужаваше да сляза – някак възхитено поклати глава Христо Ботйов Петков, след което му се наложи още дълго да тупа шофьора си по раменете.

	Беше седем без петнадесет часът сутринта лятно часово българско време.

	- Да вървим – нареди Христо Ботйов Петков.

	 През последните пет минути по шосето не бе минала нито една кола; само птичките чуруликаха щастливи из клонаците и обезумели в радостта си, волно се стрелкаха между Балкана и небето.

	Спуснаха се бавно надолу.

	- Помниш ли какво ти казах веднъж? – проговори първи Ботев. - Дето не бива да те е страх, понеже ще те повишат, като си ида. 

	- И че ще оставиш препоръчително писмо до президента колко си доволен от безсмъртната ми душа.

	Иван Петров си мислеше, че веселото настроение още държи спътника му, но той бе напълно сериозен. Не, не че настроението му не бе весело, ведро, но тонът му беше съвършено сериозен.

	- Тъкмо за безсмъртната ти душа е време да се поразговорим, преди да почнат днешният хаос, бъркотията и суетата.

	- Готов съм – едва чуто въздъхна Иван Петров.

	- Не въздишай тогава, щом си готов! – скастри го Христо Ботйов Петков.

	После мълча, докато не отминаха Скравена.

	Иван Петров чакаше, караше бързо след пилотния автомобил и наблюдаваше какво правят охраната и полицията отпред и зад тях.

	- Колко имаме до Враца? – обади се Ботев, когато подминаха селото.

	- Около половин час, ако се движим така.

	- Ще бъда пределно кратък тогава. След Враца, ако е рекъл Господ, ще си поговорим и за илюзиите.

	Иван Петров трепна – не очакваше. Сетне трепна още веднъж – беше се запитал откъде накъде не очакваше.

	- За твоите илюзии, за моите, за нечии други, за човешките изобщо. Но сега за душата ти. 

	Иван Петров се пресегна и най-спокойно изключи мобилните си телефони.

	Христо Ботйов Петков проследи движенията му, не реагира никак, започна гладко, обмислено:

	- Впечатлен съм, че наистина помниш всичко. В такъв случай вероятно помниш как ти казах, още в хотела беше, че си много напрегнат, че душата ти често е преизпълнена със смут и тревога.

	Иван Петров мълком кимна.

	- Сега ти заявявам и друго: душата ти е преизпълнена с гордост. Не съм аз този, който ще ти се рови в душата - не ми е работа, но понеже душата ти ми е невероятно близка, нямаш никаква идея колко са ни близки душите… Хей, пътя!

	Ни жив, ни умрял, Иван Петров се бе вторачил в спътника си, колата застрашително отиваше към насрещната канавка, отзад запищяха клаксони, завиха сирени, пилотният цивилен автомобил наби спирачки, понеже бе доста напред, Иван Петров овладя бързо и – между другото - извънредно ловко опела си, стисна здраво волана, вторачи се в шосето, сетне изведнъж и за миг почервеня целият, разтрепери се, овладя се, произнесе ясно, но гласът му клокочеше:

	- Съжалявам.

	Великият български поет и свободолюбец до него сведе леко глава и продължи все така гладко и обмислено:

	- Та понеже душата ти ми е твърде близка, просто те предупреждавам да поработиш върху гордостта си. Споменах ти тогава, че тревогата, безпокойството, страхът са най-зловещият ти враг, враг на собствената ти безсмъртна душа. Сега добавям – не само те, а и гордостта ти може да й попречи да си изпълни задачите си на земята.

	Иван Петров караше бързо, меко, майсторски. Не обръщаше никакво внимание на нервните и ядни знаци, които му правеха и от двете коли отпред и отзад, да си включи проклетите джиесеми.

	Ранобудни селяни от Новачене вече бдяха на площадчето. Не че вярваха в чудото Ботев да мине през селото им, вместо да го заведат в Козлодуй със самолет ли, с хеликоптер ли, те “горе” си знаеха най-добре как да го закарат, камо ли пък вярваха големците с него да му разрешат да спре и да поговори с тях. Разпознаха обаче колоната; то и не беше никак трудно в седем сутринта, а и Ботев бе гологлав, без очила, седеше почти надвесен над спуснатия прозорец. Замахаха, завикаха, махна им и той, сложи си ръката на сърцето, отминаха.

	- Гордостта ти, братко Иване, би могла твърде да ти попречи – заговори Христо Ботйов Петков, сякаш не бе прекъсвал. - Душата работи понякога хиляди земни години над един-единствен проблем. Не само над него, ала в много и много прераждания все и над него се мъчи. Но все пак все някога, ти си умен, ще разбереш, все някога в едно тъкмо прераждане, днес, утре, ей сега, в тоя именно миг на вечната въпросна аритметика, решава кармичната си въпросна задача. Ще ти издам една тайна: на прага си да решиш голяма своя задача, да преодолееш голям свой проблем, дето го влачиш от векове. Ами ако го решиш в това твое прераждане? Никой не знае, братко, кога ще се справиш! Аз също не знам. Знам само, че си на прага. Тя, вярната ти душица, ще ти подскаже най-добре и най-вярно кой и какъв ти е бил проблемът, така че си преглътни питането, отговор няма да получиш. Знам друго обаче: гордостта ти ще ти попречи да уважиш кармата си, смирението ще ти помогне, при това много и вярно, като верен другар имам наум. Затова работи усилено над тая пуста гордост, дето ни изяжда главите, докато сме хора, вярвай, че ще се справиш, не мисли за илюзиите на преходното и ще ти се отвори път, какъвто не си и сънувал. Това беше.

	Пътуваха мълчаливо по живописния, по прекрасния в лятното утро път до село Лютидол, помахаха и там на хората покрай шосето, втурнаха се бързо към Ребърково и Мездра.

	Иван Петров машинално включи мобилните си телефони, сетне включи единия и в приспособлението за зареждане, а Ботев с неподправено извънземно любопитство следеше движенията му. Иван Петров не намираше място на ръцете си, провери някакви копчета по таблото, пи вода, оправи абсолютно безсмислено външното огледало, за да развали обратното си виждане, ядоса се, върна го на предишното положение; огромното колебание бе изписано ясно на лицето му, огромната нерешителност просто избиваше от порите му, огромното двоумение просто го разкъсваше отвътре и изпълваше купето на опела с дразнещо, ала и мъчително напрежение.

	- Какво има? – обади се Ботев.

	- Страх ме… Срам е... Тоест не ме е срам… 

	- Какво има бе, човек?

	Вместо да отговори, Иван Петров някак безутешно сграбчи дланта му, поривисто я стисна, вдигна я рязко нагоре, сведе глава над нея и бързо, благоговейно я целуна.

	Лявата му ръка здраво стискаше волана на правия участък.

	- Това ли било! – погали го по главата Христо Ботйов Петков и веднага се отдръпна, та шофьорът му да си гледа шосето.

	Джиесем запя пронизително.

	- Не вдигай – рече Ботев, - първо чуй! Сближи се с Боян, ще ви бъде по-леко, като сте заедно. Двете момчетата особено ще се сближат. Ти помагай на момичето им, ти ще можеш да й помагаш. Боряна ще се привърже към Виолета, те се заслужават. А ти се дръж за Боян, Боян е дълбока душа, а ти си висока – ще се допълвате. Сега спри това врещяло!

	Почти наругаха Иван Петров да не си изключва телефоните. После ги предупредиха, че стотици, сигурно вече хиляди хора от Мездра ги чакали при моста на Искъра.

	- Не, няма да спираме – каза кратко Христо Ботйов Петков.

	Звъннаха веднага пак. Много народ от село Ребърково се бил събрал отпред при сливането на Ботевградското шосе с пътя през дефилето на Искъра.

	- Козлодуй, Козлодуй ни е целта! – каза кратко Христо Ботйов Петков.

	Слънцето вече грееше по-ярко, росата по тревата съхнеше бързо. Небето бе синьо, почти без облачета, месецът още се виждаше, макар и съвсем избледнял. 

	Пътуваха все още спокойно откъм журналистически натиск, притеснения и гонения. Някои поизмръзнали, почти всичките мокри до кости, “акредитираните”, така да се каже, към Ботева журналисти се бяха прибрали по нощите от Бузлуджа, цяла нощ почти бяха работили служебната си работа, за да информират хората какво е станало, бяха легнали да спят едва ли не когато Иван Петров подпалваше опела си, смятаха да идат чак по обед в Козлодуй, и то пак всички, въпреки че на някои вестници, телевизии, агенции беше започнало да им омръзва да се влачат след Христо Ботев, ала как да не идеш и как да обясниш, че ти е писнало вече, когато зрители, читатели, слушатели ги засипваха с въпроси и настоявания да го интервюират и постоянно да го дават. “Ще давате ли Ботев? Защо не давахте Ботев? Защо тези даваха, а вие не давахте Ботев? Кога пак ще давате Ботев?” - питаха хиляди и хиляди хора по телефоните на радиа и телевизии, на редакции и интернет сайтове. Сложно беше и все по-сложно ставаше, понеже спрямо Ботев (както и без изключение за всичко останало в Република България) спрямо този Ботев, Иван-Петровия спътник, нямаше единна държавна политика, единно държавно мислене, единно държавно отношение, единно държавно поведение и оттам и съгласувана официална информация.

	Никой не го очакваше толкова рано сутринта. Разбира се, всички в Козлодуй, а и навсякъде по пътя знаеха, че идва. Ала едва ли някой предполагаше, че ще тръгне рано-рано. Ботев именно на това разчиташе, да има малко свободно време за себе си, преди да стане обед и да се появят медиите. Всуе се надяваше и разчиташе обаче: столичните медии може би щяха и да пристигнат по обед, ала местните си бяха на място.

	Така или иначе след Ботевград нямаше как да скрият, че вече пътуват: работеха всички видове информационни потоци – двадесет и първи век!

	Ботев не махаше вече. Нито покрай Ребърково, нито на внушителното множество на шосето при отбивката за Мездра след дългия мост над Искъра. Само се усмихваше на своите бивши сънародници и летеше напред по правото шосе между видимо изнервените полицаи и служители на сигурността и охраната.

	Гледаше само вляво.

	След по-малко от пет минути вече чудесно виждаха отляво паметника на Околчица, надвиснал над долината между Врачанската планина и Веслец.

	- Спри!

	Иван Петров закова така, че гумите изсвириха протяжно, сякаш ги болеше.

	Христо Ботйов Петков скочи от опела, вдигна взор нагоре към Балкана, замря.

	Следяха го откъм спрелите коли на охраната, откъм спрените от охраната коли, откъм насипа на железопътната линия, откъм полето, отвсякъде...

	Умникът Иван Петров не само бе изключил отново джиесемите си, не само се бе измъкнал от колата почти клекнал, за да не му попречи да вижда, но и правеше категорични знаци зад гърба му никой да не го безпокои. Никой!

	И не го обезпокоиха.

	След десет минути поеха към Враца с още цели три полицейски коли отпред със запалена светлинна сигнализация, но без сирени.

	- Благодаря ти, братко – продума Ботев чак при отбивката за селата Паволче и Челопек и за Околчица.

	- Моля – промълви със страшно неудобство Иван Петров.

	По улиците бе пълно с народ, макар че беше едва около седем и половина. Някои бяха излезли със знамена, викаха, канеха ги на висок глас да се отбият към площада с паметника на Ботев, но колоната неумолимо продължаваше напред, потъна в тунела с огромните дупки при гарата, колата на Иван Петров се разтресе в сумрака, изпълзя на светлото, зави вляво, после веднага вдясно, излезе на широката улица, която водеше за Борован, скоро заизкачваха с пълна скорост първата стръмнина над Враца.

	Надвесен почти до кръста през отворения прозорец, Христо Ботйов Петков гледаше дълго време само назад към сурово изсечения с Божието длето хайдушки Балкан.

	След малко Милин камък се виждаше вляво като на длан.

	- Спри пак, братко!

	Христо Ботйов Петков излезе бързо от колата, гледаше ту назад към Врачанския балкан, ту към Милин камък, ту някъде далече напред, където Дунавът течеше покрай Козлодуй. Слънцето се бе вдигнало вече повечко, усмихваше му се откъм изток над високите царевици, сгряваше душата му. Вляво към Милин камък преди село Баница беше насаден слънчоглед и целият мек полегат хълм към свещената височина представляваше жълто-зелено поле с милиони почти узрели войници, свели главите в преклонение пред подвига на ония момчета.

	Взорът на Христо Ботйов Петков жадно, ненаситно поглъщаше дивната прелест.

	Тия припрени земни хора обаче не го оставиха да се съсредоточи в себе си, да припознае чувствата, които изпитваше, да осъзнае откъде идват могъщите и топли талази и накъде го отнасят. Не можеше и да бъде другояче. Хората ставаха все повече и повече, ставаха все по-агресивни най-малко в любопитството си, прииждаха като по подаден сигнал, полицията и специалните служби едва се справяха. След Враца шосето вече на много места бе окупирано от народ – и откъм вилната зона, и от полето прииждаха, чакаха го и по кръстовищата, и в селата, навсякъде. В Козлодуй вече знаеха, че макар и толкова рано, вече идва, идва, идва. И нервното напрежение около набързо подготвените тържества припряно, трескаво се развихряше.

	Вероятно е добре да се отбележи нещо особено важно: след цяла седмица престой в България обикновените (глупава, фалшива и неточна дума, ама каква друга да използвам?) хора бяха приели Ботев като Ботев. Дали беше истинският Христо Ботев, дали не беше той – на мнозина, ако не на почти всички, им бе омръзнало да се питат, а и имаше ли кой знае какво значение? Така ами! Нали приличаше на Ботев, нали се държеше като Ботев – веднъж ли, два пъти ли, толкова пъти вече! - и още как само се държеше, нали говореше понякога страхотно, страховито дори, както вероятно, какво ти вероятно - със сигурност “би говорил” нашият си Ботев… Така че прероден, нов, какъвто ще да е - да го посрещнем като хората! Пък и по-приятно ще е да го нагостим истински, все едно че и той е истински, губим ли нещо, само от полза и за удоволствие ще е за всички, е, да, и за малко незаслужена славица покрай него ще е, ама кому пречи славицата, àко че е незаслужена…

	Тук-там местното население пробиваше вече “отбраната”, врачанските вестникари и радио- и телевизионни репортери, които веднага бяха наскочили по колите, всеки момент щяха да пристигнат и да блокират за още дълго колоната, отсреща откъм село Баница се образуваше друга колона от спрели коли и даже каруци в очакване да наблюдават “на живо” каквото щеше да става, началство някакво най-вероятно трябва да беше вече тичаше откъм предния цивилен автомобил и молеше Ботева да тръгват час по-скоро, “ако изобщо искате да стигнете в Козлодуй”, Балканът отзад синееше, полето наоколо дъхаше вече насъбраната жега, месецът се бе скрил по пътя си около причудливата си посестрима Земята, Христо Ботйов Петков дойде на себе си, думите на началството също дойдоха до него, нещата бързо дойдоха на мястото си, колоната тутакси потегли на север все покрай смирено свелите глави безмълвни слънчогледи.

	- Май че пак ще поотложим за по-добри времена приказката ни за илюзиите – подхвърли Ботев.

	Иван Петров кимна разбиращо.

	- Довечера ще е времето – рече Христо Ботйов Петков и потъна в мълчание.

	Иван Петров издържа мълком суетнята и врявата в Баница, не продума дори когато намалиха на изхода от селото при началото на Ботевата алея с каменната му глава и паметната плоча на самото шосе, не отвори уста, когато спътникът му махна с ръка да подминат събралото се там огромно множество, но преди Борован се предаде.

	- Мога ли да задавам въпроси до Козлодуй, след като няма да говорим за илюзиите?

	- Да – отвърна му Христо Ботйов Петков след половин километър.

	- Жена ми...

	- Боряна.

	- Да, Боряна… Боряна пита дали ще ти е мъчно за хората? Като си идеш…

	- Не.

	- Божидар пита…

	- Божидар ли е името на момчето ти?

	- Божидар. Той пита няма ли да ти е мъчно горе за Земята?

	- Не. Там не ми е мъчно нито за хората, нито за Земята. Мъчно ми е сега да го изразя, сега да ти обясня, мъчно ми е да пробия особен един воал…

	Ботев поклати глава.

	- Ще продължиш ли? – подкани го предпазливо Иван Петров след още половин километър.

	- Виж, там изобщо няма такова чувство като мъка. Ала понякога усещаш някакъв порив, напомнящ носталгия, което усещане те изпълва с едно такова благоговение или по-скоро имаш чувството, че си изпълнен с благоговение към тази планета, към нещата, които си свършил или не си свършил тук, към душите, с които си бил тук и с които там можеш да си контактуваш... Та с много уговорки и с много насилие над истината тази носталгия, да я наречем примерно космическа, този копнеж, този блян, това фино усещане, чиято същина все пак е доста далеч от значението на тези земни думи, би могло съвсем условно и да се назове далечно подобие на мъка, съвсем условно да се приеме и за далечно подобие на мъка.

	- Това доста противоречи на някои неща, които съм чел... Там пише… - позаекна от неудобство Иван Петров.

	- Има си хас да не противоречи! Тук всеки си спомня различно небесния си живот, ако въобще си спомни да си го спомня, усеща го различно, предава и препредава различно. И пак добре, ако е добросъвестен. Ами ако… Господи, това пък вече!…

	Навлизаха в Борован. След десет минути пълзене, разправии между полицията и стеклия се отвсякъде народ, след заплахи, крясъци, закани, грубости, след възторг, овации, скандирания и тук-там дори изблици на росно-росен невъздържан национализъм, колоната качи северния баир и пое направо към Мизия и Козлодуй.

	- Как си контактувате горе? – обади се Иван Петров.

	- Лесно.

	Иван Петров понечи пак да отвори уста, ала Ботев се засмя, докато гледаше какво се разиграва край пътя.

	- Недей, недей да питаш, излишно е. Няма език, братко мой, не говорим на български. Без думи си приказваме. 

	- С кого най-много си говориш?

	- С Левски като че ли, често с майка ми, понякога с баща ми. Поправям се – рече внезапно Христо Ботйов Петков. – Общувам най-вече с душата на Левски, с душата на майка ми, с тая на баща ми. Пак се поправям – другарувам с душите на ония, които тогава се бяха въплътили в Дякона, в баба Иванка и даскал Ботйо. Още с някои души…

	- Как изглеждате? Ти, те?

	- О, много е сложно, приятелю, а и далеч не всичко помня добре. Рекох ти одеве за воала, почти всичко ми е много замъглено. Дадена ми беше възможност да помня някои неща, за да ми е по-лесно тук, но какви сме не мога да ти разкажа подробно. А и не бива.

	Ботев се извърна, усмихна се, добави:

	- Светли сме обаче.

	И пак се вторачи в пътя. Царевица, слънчоглед, пустеещи ниви, буренак… Горички от сухи прашни дръвчета от време на време, храсталаци; помежду тях повечко бяха “сами”, пътуваха по-спокойно, хората бяха доста нарядко. После пак полето… От двете страни местните бяха образували нещо като рехав шпалир, тук-там държаха цветя, които хвърляха по колите. Христо Ботйов Петков вече с лекота различаваше любопитните зяпачи, възторжените родолюбци, мълчаливите неверници с невярващите очи, неистовите истерици, мизантропите, човеколюбците, боголюбците. Мислеше си без злоба, без мъст, без горчилка, без съжаление дори, а единствено с дълбоко, истинно, изконно състрадание, че това са внуците, правнуците и праправнуците на ония, дето си заключваха курниците през 1876 година, белким четата отглади да не им секвестира някоя кокошчица. Не съдеше дедите им, в сърцето си не помнеше злото. Бог с тях. Важното беше не какви бяха онези, а какви са и ще са тези край шосето - сега и занапред. Само това бе важното – какво излиза и какво ще излезе от потомците. 

	Отминаха село Добролево.

	- Преча ли? – наруши мълчанието Иван Петров.

	- Казвай.

	- Когато пожелаеш да говориш с някого, как отиваш при него? И изобщо как пожелаваш?

	- Нека помисля… Не съм убеден дали би могло да се каже, че е желание. Не мисля, че хората имат, че тук долу има дума за това усещане. Ако правилно и достатъчно си спомням, просто пак бе някакъв порив, копнение. - Ботев отново се засмя. – Братко Иване, и никъде, да знаеш, там никъде не отиваш, разбира се. Там никъде не се ходи. Поривът просто прави някак си така, че ти вече разговаряш с тази душа. Ако искаш, я виждаш пред себе си, ако искаш, не я виждаш, но това ни най-малко не ти пречи да си разговаряш с нея. Ако общуването би могло да се нарече и разговор…

	- Спомняте ли си често за Земята?

	Очите на Иван Петров блестяха, когато се обърна и срещна изпитателния взор на спътника си.

	- О, разбира се, много често – произнесе тихо Христо Ботйов Петков, преди почти да пошепне: – Не можеш дори да си представиш колко често!

	Повече не можаха да разговарят нормално. Иван Петров внимателно следеше пътя, бъркотията отпред и отзад, мислеше си. Христо Ботйов Петков наблюдаваше бъркотията отпред и отзад, вляво и вдясно, мислеше си.

	- Кога успяха да се организират толкова рано? – продума непосредствено преди село Алтимир.

	- Всеки българин има джиесем – отвърна разумно Иван Петров. – А и от вчера всички знаят. Някои още от петък.

	Умниците действително се бяха организирали отрано. Тук-там още след Борован виждаха дори разпънати палатки на хора, дошли още снощи отдалеч, за да бъдат сигурни, че няма да изпуснат процесията. Имаше мотоциклетисти, велосипедисти; някакво семейство или цяла компания бяха пристигнали вероятно направо от морето, защото зад колата им върху теглич бе вързана лодка, която изглеждаше нелепо и малко комично насред алтимирските поля.   

	- Защо правят това? – попита Христо Ботйов Петков насред данданията в село Алтимир.

	- Заради тръпката, предполагам.

	- Тръпчив съм им?

	- Аха.

	- Като тукашното вино?

	Иван Петров едва-едва се усмихна.

	- Колко души, според както ти преценяваш, вярват, че виното е истинско?

	- От тукашните ли?

	- Не, изобщо в цяла България.

	- Двама със сигурност.

	- Е, честно спечелените ми пари са във верните ръце на вярващи – кимна Христо Ботйов Петков, а попечителят на парите му утихна в безпределното си щастие.

	Имаше още много време до девет часа.

	- Под турско не бяха толкова ербап – рече Христо Ботйов Петков дълго след село Алтимир.

	Шофьорът му безшумно издиша

	- Тия хора само сигнала по джиесема били чакали и въстанаха като един – отбеляза сухо Христо Ботйов Петков след село Липница.

	Шофьорът му благоразумно не се обади.

	- Де сега да бях войвода с тия стогодишни юнаци и юначки! – промърмори Христо Ботйов Петков след дългата права на шосето през Войводово, побрала цялото село.

	Отбиха се вляво на разклона за Мизия. Въпреки взетите в града спешни и максимални предпазни мерки най-предната от полицейските коли едва не катастрофира за срам и резил: след остър завой без видимост някакъв електрокар тъкмо бе запречил за малко едното платно на улицата, за да се нагласи удобно да разтоварва току-що пристигнал камион с алкохол и безалкохолни напитки, а отсреща преспокойно се влачеше циганска каручка с дръгливо конче. Заковаха, поругаха, последната кола остана да се разправя с падналия сякаш от небето мотокарист и с циганите, колоната отпраши към очакващата ги олелия в село Гложене.

	Мълчаха.

	- Кажи им, че искам да спрем преди Козлодуй – рече Христо Ботйов Петков след неистовото безумие в село Хърлец, ала докато Иван Петров набере номера и им каже, стигнаха портала на АЕЦ “Козлодуй”. Отпред се бе събрал внушителен митинг от работещите барабар с купищата полицаи, охранители и всякаквите служебни лица. Размахваха плакати, най-отпред до платното при завоя бяха изтипосали две-три хубавици, които държаха свежи цветя, та ако спрат, да го посрещнат, както подобава. Кретаха едва на втора скорост заради блъсканицата, но отминаха.

	Вместо към атомните реактори в далечината около Дунава, Иван Петров поглеждаше вляво към слънчогледите срещу централата: цветът им бе сивкавооловен ли, пепелявозеленикав ли – не можеше да го определи, ала тези слънчогледи му изглеждаха като мъртви в сравнение с онези, които опасваха Милин камък като с кадифено покривало. Успя да се помисли, че си внушава, че и почвата, и въздухът тук едва ли се различават много-много от почвата и въздуха на другите околни райони, че предубежденията и илюзиите са вече по-скоро не втората, а първата ни природа, ала след миг бе забравил за ядрените реактори и прилежащите им слънчогледи: щом се поотдалечиха достатъчно, предните автомобили спряха веднага. Оставаха им броени минути път. Ботев не излезе от колата. През отворения прозорец повтори или потрети още веднъж каквото имаше да каже на тримата надвесени високи чина с мрачни лица, уговориха се, потеглиха към града.

	Все пак стигнаха до Козлодуй.

	В града всичко бе подготвено като за неделен празник, ала празникът не се състоя нито там, нито край брега – поне не по начина, по който си го представяха организаторите вчера и допреди минути. Ред имаше обаче безукорен. Софийските началници бяха мобилизирали още полиция чак от Видин и Монтана, от Лом също, от Оряхово; местните големци бяха помолили за колегиално-комшийска помощ униформени от Бяла Слатина и Вълчедръм, така че и дума не можеше да става за повторение на одевешния инцидент в Мизия. На всяка пресечка, на всеки ъгъл в Козлодуй дежуреха пътни и всякакви други полицаи – иде реч само за униформените. Колоната бавно сви вдясно, после наляво, после все направо през града между шпалира от вече хилядите бързо, нервно, припряно станали и стекли се граждани. По някои лица лесно се четеше, че едва сега, виждайки с очите си, започваха да вярват, че Ботев наистина идва, дошъл е, ето го, в града им е - жив, здрав, цял-целеничък и като копие от портрета.

	Минаваше отдавна девет часът.

	Полученото пътем строго указание в кметството, тоест одевешната неколкократна устна уговорка между Христо Ботев и полицейските шефове, които държаха връзката и с Козлодуй, и със столицата; с други думи, изричното Ботево желание да не се правят никакви митинги на площада в центъра, да не се държат речи, да няма никакво помпозно театро и излишно пустословие се спазваше точно и безпрекословно, колкото и на някои по-буйни местни глави да им се щеше да отбележат пò така небивалото, нечуваното, фантастическото гостуване. За разлика от по-хладноразумните и по-хладнокръвните градоначалници и съветници, които скришом потриваха доволно ръце, че върху многострадалните им тоя ден глави е останало едно гайле по-малко.

	Нямаше от какво да се боят и притесняват по-хладносърдечните тъкмо от Ботев, ама отде да знаят? От потерята трябваше да се боят, за хилядите и хиляди коли и пешаци трябваше да се безпокоят и тревожат, за десетките си хиляди сънародници, които вече безредно навлизаха отвсякъде в града като кротки башибозуци, като мирни кърджалии, като спретнати черкезки орди – за тях трябваше да се кахърят как ще ги поемат и къде ще ги дянат! Ала за това – по-късничко.

	Кавалкадата пое по повече от петкилометровата улица, която водеше към Козлодуйския бряг, към скелята, към паметника, към парка, към Националния музей “Параход Радецки”, към гордостта и славата на козлодуйци. А след официалното шествие поеха хилядите, за да се присъединят към другите хиляди, които умно и далновидно вече чакаха там.

	Христо Ботев гледаше ту напред, ту през страничното стъкло – улицата бе красива, някаква такава запазена от суетата на шумната цивилизация, сенчеста, чиста, от двете страни преплитаха клони стари платани и тук-там прецъфтели вече липи, редуваха се магазинчета, кафененца, спретнати къщи, макар и много от тях не нови; километър след километър, бавно, едва-едва, приветствана от живеещите там, от придошлите отвсякъде екзалтирани групи, почти заели вече тротоарите, колоната се приближаваше към края на пътя си.

	Прекрасната улица-алея свърши, преди парка буквално пъплеха. Минаха тържествено под арката, на която пишеше: “Добре дошли, Ботеви поклонници.”

	- Добре заварили – произнесе гласно Христо Ботйов Петков, а Иван Петров Бог го знае защо изстина от гласа му.

	Паркът бе пълен с умилен, любопитен, настръхнал от напрежение, от очаквания, от възбуда народ. Развяваха се десетки национални знамена и зелени знамена с щамповани лъвчета.

	След минута опелът направи плавен десен завой през оставената просека през тълпата, спусна се надолу по едрите каменни павета и спря на няколко метра от брега на Дунава. “Радецки” бе точно пред очите им.

	- Стигнахме – рече в притеснението си Иван Петров.

	Христо Ботйов Петков разглеждаше кораба.

	
- Това не е “Радецки” – отбеляза.

	- Макет е – кимна шофьорът му.

	- Знам, че е макет, ама не е точен макет.

	- Не е.

	- Пътува ли?

	- Да – отвърна Иван Петров и чак сега осъзна, че през целия път насам Ботев не го бе попитал нищо за “Радецки”. - Работи като действащ кораб-музей.

	- Бива.

	- Ще се качиш ли?

	- Не мисля – поклати глава Христо Ботйов Петков.

	Публиката бе станала извънредно нетърпелива, напираше, гълчеше, крещеше, размахваше байраците, просто всеки момент можеше да избухне в афекта си, защото от Ботевата кола все още никой не слизаше, макар че от всички страни вече бе заобиколена от полицаи и цивилна охрана.

	- Виждаш ли телевизия?

	Иван Петров продължително се огледа.

	- Май че няма още - измърмори.

	- Пак добре.

	Христо Ботев излезе стремително, вихрено от автомобила, махна за поздрав на хората, които го посрещнаха с оглушителни викове и дори на места с “ура”, озърна се, направи няколко крачки към възрастния мъж в униформа с висок офицерски чин, помоли го да му отстъпи за малко мегафона си, с който полицаят се мъчеше да въдвори някакъв порядък, вдигна рязко ръка да замълчат и високо произнесе:

	- Благодаря ви, че сте тук – проехтя гласът му над дунавския бряг. – Не бих искал да ви преча, почивен ден е, отдъхвайте, разхождайте се, веселете се.

	Тук-там се усетиха, чуха се несмели смехове.

	- Не бих искал обаче и вие да ми пречите – продължи гръмко Христо Ботйов Петков. – Затова ви моля най-смирено, но и настоятелно да уважите моите чувства. Моля, не крещете, запазете поне относителна тишина и ме оставете сам поне за половин час. Насам идват хиляди ваши събратя, посрещнете ги, разговорете се, създайте си празник. И още нещо - няма да държа речи.

	Запротестираха бурно, почти отчаяно.

	- Не съм обещавал да държа речи – клатеше глава Ботев, оглеждайки се на всички страни освен към Румъния. – Моля ви, това е лично посещение, лично, частно, мое си, не съм поемал ангажименти. Моля ви!

	И подаде мегафона на офицера.

	В интерес на истината няколко хиляди души направиха почти успешен опит да го послушат. Наблюдаваха всяко негово движение, всеки негов жест, всеки поглед, всяко неволно потрепване или гримаса и лека-полека стихваха.

	Христо Ботйов Петков ловко прескочи загражденията на запад, нагази в трънаците, бурените и храсталаците до водата. С широки крачки премина разстоянието от няколко десетки метра долу под терасата на ресторанта на хотел “Аквариус”; от самата тераса го следяха неколкостотин чифта очи. Измъкна се от обраслия бряг, слезе досами Дунава при пясъчната коса с паднали тук-там дървета. След опустошителните пролетни приливи от Германия до Черно море сега реката бе кротка, тиха, отвратително мръсна, дори вълнички не припляскваха в краката му. Христо Ботйов Петков присви очи, взря се за кратко към румънския бряг, към многото и там повалени край реката голи дървета, сведе очи. Върху новия “Радецки” се бяха качили поне още сто души, които го зяпаха удобно от високото. Христо Ботйов Петков се обърна на юг към България, падна на колене върху мокрия мръснозелен пясък, прекръсти се и целуна земята. Опря чело в нея, в българската земя, в късчето свещена земя на България, замря така. В съзнанието му нахлуха дълбоки емоционални спомени, душата му затрепери, завибрира, разтресе се цялата от прилива на могъщата енергия. Просълзи се, след миг сълзите му попиха в брега. Изправи гръб, събра ръце, взе да се моли. Моли се дълго, дълго, дълго. Не виждаше нищо освен онова, към което бе обърнат вътрешният му взор. Наоколо бучеше, тътнеше, слабонервни жени не издіржаха, изкрещяваха навремени нещо, плачеха принуждавани насила да мируват малки деца, някой се дереше по мегафон, други високо шъткаха и ругаеха... Христо Ботйов Петков не чуваше нищо освен онова, към което бе обърнат вътрешният му слух. Откъм носа на макета на “Радецки” гледката бе твърде особена: бюстът на фелдмаршал Радецки, който бе воювал с турците, с Наполеон, със сардинците, с италианците и с кого ли не, който безмилостно бе потушил италианската революция, та бюстът внимателно и съсредоточено наблюдаваше от ложето си на носа на кораба как волнодумникът и свободолюбецът Христо Ботйов Петков мирно свещенодейства, тоест наблюдаваше как свещенодейства човекът, формата на новото или по-точно на временното въплъщение на душата на волнодумника и свободолюбеца Христо Ботйов Петков...

	Христо Ботйов Петков се изправи: дънките му на коленете бяха с мокри петна. Дори не бръсна пясъка, върна се бавно и в почти пълна тишина при опела пред трапа към кораба.

	Вдигна глава и чак сега заразглежда комплекса и изобщо всичко наоколо: парахода зад гърба си на север, накичен с най-различни знаменца, с надписа Radetzky освен този на български език, с металния сив трап със сиви дъски в средата, с тъмносинята емблема на бял фон с R в центъра; корабчето или може би шлепа в мръсната локва до “Радецки”, което се наричаше ТИТА КОНСУЛТ; паметника си с каменните стълбички към него, с надписа “17 май 1876”, обърнат към реката: паметникът бе целият накацан с лястовички, а гнездото им се виждаше идеално под изпъкналата плоча точно над осмицата и седмицата на “1876”; градината около паметника, парка с липите нататък – всички на югоизток; високата петдесетина метра рътлина на стотина метра на юг, сега обрасла с храсти и ниски дръвчета, за която Захари пишеше, че тогава е била гола, каквато и си беше тогава; огромният красив платан пред административната сграда на мемориала – право пред него на юг; ресторанта вдясно на югозапад с кръглата тераса с колони досущ като на морските ресторанти, за да се любуваш на брега, на Дунава, на корабчетата и лодките, на изгреви и залези, на подвизи и саможертви.

	Бяха се опитали да попочистят и не изглеждаше толкова запуснато и малко тъжно, както бе изглеждало вчера. На паркинга край опела се виждаха и най-модерни лимузини, и черни скъпи джипове, от което околната ако не беднотия, то поне бюджетна оскъдица и занемареност изпъкваха още повече.

	Христо Ботйов Петков мълчеше и поне още десет минути оглеждаше от изток на запад притихналото множество със знамената и плакатите над главите им. А те го следяха с любов и със злост, със страх, обожание, недоверие, с наивен, дори малко телешки възторг, с едва прикрито агресивно неприемане. Но повече от всичко друго, но над всичко (а въпреки всичко; защо не и заради всичко?) в израза на очите им владееше най-вече едно фино, скрито дълбоко навътре, почти неуловимо за несведущия в българските работи страничен наблюдател неразбиране или дори още по-добре – недоумение: защо го бе направил тогава, през далечната 1876-а? Не този, а онзи. Или този, знае ли го човек! Както и да е - защо го бе сторил тогава? От какъв зор се бе надигнал от Румънията курбан да става, и то точно по тоя луд, самоубийствен начин? Кое го бе подбудило? Не ще да е била само свободата, още нещо ще да е имало, ама какво, какво? И какъв бе той? Този или онзи – все едно. Откъде се бе пръкнал? Кой го бе родил? Та той по нищо не прилича на нас! Вече над сто и трийсет години по нищичко не ни прилича!

	Христо Ботйов Петков направи рязък знак да му подадат мегафона.

	- Братя българи, благодаря ви, че поддържате това място – произнесе високо, ясно. Преглътна, продължи: - Очаквах да е много по-зле. Никой обаче няма да ви упрекне, ако речете да смените капаците на лампите, че са ръждясали.

	Няколко хиляди души едновременно вдигнаха нагоре глави.

	- Ще е по-красиво, душите ви повече ще се радват и благоговеят и ако пооплевите малко там около брега, където газих одеве.

	Помълча, пак преглътна.

	- Сигурно сте разбрали – рече по-тихо, та мнозина не го чуваха добре и после питаха по-предните какво точно е казал, - че спечелих пари тия дни. Ако трябва да се плати за лампите, за ремонт някакъв или на някого да почисти мръсотията, буренаците и тревите, нека от кметството се обърнат към господин Иван Петров, той ще ви даде пари от моята печалба… Грижете се… Да знаете, малко са такива места по земята… Сполай ви и сбогом.

	Млъкна, а те гръмнаха. Настана хаос, бяха надошли вече и журналисти, отзад хиляди души народ напираше откъм града… От кметството – сякаш не се бе сбогувал току-що - го канеха на обяд по някаква тяхна официална програма – отказа им. От атомната централа искаха - не, ами едва ли не го побутваха към микробусчето им да го карат при тях, но той категорично отказа да яде и пие с ръководството им, въпреки че цяла група от АЕЦ-а скандираше нещо и размахваше лозунги с някакви призиви за използване на ядрената енергия за мирни цели, с някакви закани, че ще пазим българския атом от някакви чужди лапи, с някакви клатушкащи се диаграми и таблици. От ресторанта молеха да се отбие, да пие едно кафе за добре дошъл, дето се вика…

	Впрочем да не губим време.

	Малко подир пладне, тоест след около почти два часа, Христо Ботйов Петков и Иван Петров вървяха пеша напреки през полето от комплекса “Козлодуйски бряг” към село Бутан. С неизменната си чанта през рамо Христо Ботйов Петков стискаше в ръка бузлуджанската си тояга, Иван Петров носеше на гръб малката си модерна раница.

	На триста метра след тях газеха тревите две плувнали в пот млади момчета с издути подмишници на летните сака, със странични джобове, пълни с джиесеми, и с радиостанции в ръка.

	Полицаите още не бяха стигнали до Бутан с колата на Иван Петров, където трябваше да ги чакат при изхода на селото към шосето Оряхово-Враца, а Ботев поне три пъти вече попоглеждаше с усмивка новите си меки и извънредно удобни “трекинг” обувки, както ги бе нарекла Боряна. Още на Бузлуджа бе заръчал на Иван да е облечен и обут добре “като за поход”, а те го изненадаха с неговата Боряна. 

	Зацепиха през царевичак. 

	- Много сте мили – рече гласно Христо Ботйов Петков.

	- Моля? – сепна се Иван Петров.

	- Обувките. Много са меки, леки, чудесни са.

	- Боряна ги е избирала. Взела е номера ти от Виолета.

	- Виж ги ти! Ама и ти върза две и две, когато ти написах, че ще ми трябваш за неделя и понеделник.

	Иван Петров засия от удоволствие.

	- Помислих си още тогава, че едва ли ще се разхождаме из София.

	- Те и за София са подходящи.

	- Да, разбира се. А после научих, че се каниш да ходиш до Козлодуй и Вола.

	Царевицата свърши, отново излязоха на голото поле. Слънцето печеше безмилостно точно отгоре им, ала Боряна се бе погрижила и за шапки, така че си имаха цели три с Ботевата, бялата. Сега двамата с Иван носеха рекламни шапки – единият на пепси, другият на кока-кола – и в гръб биха могли да бъдат оприличени на търговски пътници, тръгнали по селата за нови и по-големи заявки. В гръб и отдалече.

	- Защо не влезе в “Радецки”? – не се стърпя Иван Петров; езикът го сърбеше още от брега. 

	- Може би не си обърнал внимание, но избягвам да ходя по паметниците си – отвърна му простичко Христо Ботйов Петков.

	- Да, наистина! - Иван Петров неволно спря, вторачи се в спътника си: - Тъкмо щях да питам и защо не разгледа паметника…

	- Е, добре. Разкажи ми за парахода. Кратко.

	Иван Петров му разказа, че корабът е изработен през 1966-а; че в салона от двете страни на вратата има метална литография на Ботевия път по Дунава, тоест на пътя на кораба, спирките му, откъдето са се качвали юнаците; че има и метална релефна литография на самия Ботев; че са сложени думите му от писмото до приятелите му: “Аз съм весел и радостта ми няма граници, като си наумя, че “Моята молитва” се сбъдва”; че има още картина на Хаджи Димитър и Караджата; знаме “Свобода или смърт 1875” със зелено лъвче; снимка на капитан Дагоберт Енглендер; книга за впечатления.

	- Друго? – попита Христо Ботйов Петков.

	- Горе е капитанската рубка, долу са каютите, отпред на носа – бюстът на фелдмаршал Радецки…

	- Разкажи ми за паметника – предложи Ботев.

	- На запад пише: “Тук слезе Христо Ботев с четата си.” Отдолу е куплетът със “сто двадесет души те бяха на брой…”

	Нито Иван Петров цитира целия куплет, нито Ботев го попита какво е продължението.

	 - На юг, към България, пише: “Въздигнат от козлодуйци, врачани и Дирекцията на водните съобщения.”

	- Не е ли “вратчани”? – обади се Христо Ботйов Петков, а Иван Петров се вкопа в спечената буренясала земя.

	- Вратчани е – промълви без глас.

	- После?

	Раздвижиха се - все така бавно, без да бързат за никъде.

	- На изток има плоча, че паметникът е създаден от Стефан Пейчев, скулптор от град Сливен. Има и две зелени табели зад паметника, към алеята.

	- И какво пише, помниш ли?

	- Едната е от спомените на капитана. Как сте слезли, как сте целунали земята…

	- Не помниш.

	- То е дълго…

	- Ето какво пише, драги, чуй сега! – рече без никакъв упрек Христо Ботйов Петков, ала Иван Петров се почувства като посредствен ученик, като римски поклонник, забравил да иде в неделя на площад “Свети Петър” да види папата, като последен глупак; а в главата на “последния глупак” натрапчиво се въртеше и една простовата мисъл, която още повече го наскърбяваше: мислеше си колко пълни идиотщини знае наизуст, колко невероятни дивотии помни наизуст, колко умопомрачителни нелепости би изрецитирал безпогрешно, ако го вдигнеха внезапно от сън.

	На лицето му бе изписана такава мъка, такова огорчение от самия себе си, че Ботев, който го изучаваше с интерес, леко го побутна с лакът.

	- Кротко, не преживявай! Не си длъжен да помниш. Та пише следното.

	Христо Ботйов Петков цитираше, Иван Петров мълком крачеше до него и попиваше всяка дума.

	“И сега вече когато излязоха всички последва една живописна и възвишена сцена. Цялата българска чета се разположи в живописни групи по хълмистата почва и покри едно толкова голямо пространство. Тогава се раздаде един глас и всички паднаха на колене и останаха в такова положение, дето направиха молебен. Много от тях целуваха земята, която беше тяхно свято отечество и която твърде скоро щеше да ги поеме в себе си... Тогава се издигна пак попът, хвана байракът и благославяше поборниците за свободата. Сцената беше тържествена и трогателна. След това всички момчета станаха на крака и аз видях, че Ботев застана на високо място и захвана да говори реч. След това извика се едногласно: “Ура! Да живей България! Ура! Ура!” – толкова силно и радостно, че ние, моряци и военни… казахме помежду си:

	- Тези българи, ако и да са малко и още неизвестни, трябва да станат една силна нация.

	Драгоберт Енглендер, капитан на парахода “Радецки”.

	- Господи, точно така пишеше! – извика спонтанно Иван Петров. – Драгоберт, а не Дагоберт!

	- Сравнително точно го е предал капитанът – каза замислено великият му спътник. - А нашите са поизяли доста запетайки на табелата, ама и така бива.

	- Помниш ли… така… Помниш ли така точно какво пише на другата табела? – въздъхна страдалчески Иван Петров.

	- Че какво трудно има? – вдигна рамене Ботев. - Пише така: “Българи, поклонници от всички краища на света, тук на 17 (29) май 1876 г. великият син на непреклонна и героична България, гениалният поет, пламенен журналист и последователен революционер Христо Ботйов слезе с легендарната си чета от австро-унгарския параход “Радецки”, целуна родната земя и проправи за вековете огнената диря на юначните си момци от тихия бял Дунав до окървавените със святата им кръв канари на родния Балкан.

	Тук на 17 (29) май 1878 г. в спонтанен изблик на народна признателност козлодуйци устройват оброк преклонение и полагат първия за страната паметен знак в памет и чест на български национал-революционни дейци. 17 (29) май 1879 г. поборници и опълченци  от град Оряхово и козлодуйци организират първото гражданско тържество.”

	Иван Петров мълчаливо се прекръсти, както си ходеше.

	- Разкажи ми още за паметника – подкани го спътникът му.

	- Отпред към реката поддържат цветна лехичка с петунии и други цветя. Ограда. По-нататък към парка има и камък с плоча в памет на Дагоберт Енглендер. Каменна пейка с изглед към Дунава… Хубаво е.

	- И мръсотия, мръсотия, навсякъде мръсотия! - вметна спокойно Христо Ботйов Петков.

	Иван Петров смутено пооправи козирката на шапката си.

	- Когато беше тук с Боряна и с Божидар преди три години, ако не се лъжа в годините ви, нали беше пълно с боклуци?

	Иван Петров пак замръзна, но крачеше, крачеше.

	- Бяхме точно преди три години…

	- Това ясно - за боклуците питам.

	- Тогава беше много мръсно. Кошчетата… Изобщо…

	- Не като днес?

	- Не като днес…

	- И поставките за знамената около паметника бяха празни - не като днес?

	- Празни бяха – взе да трепери Иван Петров в тридесет и пет градусовата пещ.

	- Така и предполагах – кимна Христо Ботйов Петков. - Не вярвах, че аз правя някакво изключение. Сигурен съм, че около паметниците на всичките ми събратя е същата мръсотия.

	- Тука се ядваше – рече смирено Иван Петров.

	- Кога?

	- Преди три години.

	- А сега да помълчим! – нареди кратко Христо Ботйов Петков.

	Вървяха още малко, преди да стигнат малката рекица. Ботев се оживи, седна младежки на земята, свали си “трекингите”, грабна ги в ръце и нагази бос във водата. Прецапваше плитката бара, риташе с крака, вдигаше пръски наоколо си. Босият Иван пристъпяше отстрани, гледаше го и сърцето му се преизпълваше с блаженство. А далеч назад – още преди леко скосения бряг – ги наблюдаваха двамата момци от охраната, готвейки се за принудителното, ала мирно, без бой “форсиране на водната преграда”.

	- Кеф! – рече леко задъхан Христо Ботйов Петков, когато се тръшна на тревата отсреща, за да се обуе отново с мокри крака.

	Поеха отново на юг.

	- Сега е добре – проговори Ботев.

	- Разхладихме краката – кимна щастлив Иван.

	- Имах предвид потерята – уточни Христо Ботйов Петков. – Сега са само двама, това първо. И са наши, второ. Трето, дори да ни погнат и сгащят, отговарям само за теб, побратиме.

	Усети, че побратимът му пак завибрира.

	- Как си? - попита го Ботев.

	- Само да не треперех така – отговори искрено, простодушно, доверчиво Иван Петров. – Току притрепервам. Не ме е страх… О, Господи, изобщо не ме е страх, напротив! Господ ми е свидетел – какъв ти страх! Ама на - притрепервам. Едно такова ми е… Като на възбог!

	Иван Петров си пое дъх в жегата, пи вода от голямото шише минерална вода в раницата. Подаде шишето на приятеля си Христо Ботйов Петков..

	- Така ще е до светилището, приятелю – отказа с глава приятелят му и занарежда полека: - Все на висша вибрация ще трептиш. Все на висока нота ще звучиш. Като в симфония на Бетховен: всеки уж момент аха да спадне нотата, ама тя – не, напротив, не спада нотата му, а все по-нагоре и по-нагоре се издига. Именно - до възбог. Като при Моцарт също.

	Иван Петров отдавна бе прибрал шишето в раницата, но така и не помръдваше от мястото си.

	- Като в ония балади на Ерик Клептън – чакаш кога най-после ще те пусне, кога най-сетне ще освободи примката, а той все нагоре и нагоре тегли нотата – продължаваше изповедно приятелят му, - стиснал те е за гушата и души, души, едва дишаш в благословията на таланта му! Или вземи “Лед Цепелин”! Висока, висока нота!

	- Не знаех, че горе…

	- Каквото горе, това и тука.

	- И слушате Ерик Клептън?

	- О, Ерик Клептън е много обичан в небесата. Вече. Приживе. Джими Пейдж също.

	- Не полудявам, нали? – осведоми се най-сериозно милият Иван Петров.

	Вир-вода от пот под палещото слънце, двамата млади мъже отзад - пощръклели и от любопитство, и от умора, и от яд - наблюдаваха от двеста метра разстояние как насред дунавската пустош Христо Ботйов Петков преспокойно си приказва с онази клечка от “външно”, а сега дори го прегръща най-дружески, докато те стърчат боси, жадни  и гладни насред тинята на селската бара с натежали от пищови и писукаща машинария джобове, следяха как охраняваният доближава глава до ухото на „клечката”, как му шепне нещо.

	- Казах го доста пъти по един или друг начин, ще ти го повторя за последно специално на теб – зашепна Ботев почти в ухото на приятеля си Иван. – Слязох да видя най вече вас, лудите. Да окуража вас, лудите. Да ви вдъхна вяра. Така че не полудяваш, бъди спокоен. Ти си си луд, понеже си свестен! – Отдръпна се, заговори високо: - Мога да ти обясня и защо не сте затворени, макар че сте луди. Няма нужда никъде да ви държат, братко мой, няма смисъл, няма за какво! Нали сте си тука! Достатъчно е да живеете тука, понеже цялата ви страна е заприличала на лудница. Майчицата ни България – моята бивша и твоята сегашна майчица, - е създала идеални условия за живот на свестните: майка България, брате Иване, мисли за свестните си чада и благородно е направила всичко възможно да замяза на лудница, та вие, свестните и лудите, да се чувствате добре в нея, да ви е уютно, да ви е родно и топличко в нея и с нея. Само дето не ви е питала искате ли да живеете в лудница.

	Иван Петров се бе отдръпнал малко, гледаше в спечената, в коравата, в сухата земя.

	 - Ама така е, когато майката е управлявана от нормалните си, от нелудите си чада – довърши Христо Ботйов Петков.

	 Иван Петров вдигна очи, погледите им се срещнаха.

	- Хайде, че на ония сиромаси ще им измръзнат краката! - дръпна Ботев спътника си да вървят.

	Иван Петров послушно закрачи до притихналия в размислите си гений.

	След два часа, след още едно газене на някаква кална бара бяха при Бутан. Опелът търпеливо се печеше в маранята, очаквайки ги на кръстовището източно от селото.

	Мъжете от охраната отдъхнаха с облекчение, когато Ботев и Иван Петров се качиха в колата и подкараха към Софрониево, ала само след минута-две младежите отново ги чакаше изпитание за опънатите им нерви и трябваше отново да проявяват така липсващото им в момента търпение. Опелът най-влудяващо спря при моста на попресъхналата Огоста, вътре се разшаваха, оня от „външно” подаде нещо на лицето Ботев, то се съблече голо от кръста нагоре – поне това се виждаше през прозорците, след минута се наведе, нещо обуваше ли, надяваше ли, след още минута двамата подопечни се изсипаха отвътре: лицето Христо Ботев бе босо и голо по спортни гащета, а господин Иван Петров от външното министерство до него носеше малък пешкир в ръка.

	О, добре че в Гложене затвориха пътя за Бутан, добре че в Гложене отбиха цялото движение, всичките тези хиляди коли обратно през Мизия!

	Христо Ботйов Петков махна дружески на юнаците от четирите коли, слезе чевръсто по насипа край моста и се потопи в мътната Огоста. Отпусна се, замря във водата. Не стоя дълго, изплакна си лицето или по-скоро го освежи, изстиска капките от брадата си, приглади силно гъстата си коса назад, излезе на брега, отиде, докато се бършеше с подадената му от Иван Петров кърпа, при най-близката кола, подхвърли на топящите се в жегата юнаци нещо весело – в смисъл че миналия път тая река е била бая придошла, била се е разляла нашироко и не му е било до къпане, изви някак очаквателно глава, видя обаче как го гледат, кимна, прибра си се в колата, облече се и опелът потегли през моста към село Софрониево, бивше Сърбеница.

	Наближаваше четири часът следобед.

	Разклонът при село Крушовица, където трябваше да завият вдясно към Липница, в продължение на километри бе задръстен на север, юг, изток и запад от хиляди автомобили, мотоциклети, велосипеди, каруци, а пешият народ нямаше брой. Хаосът под жаркото юлско слънце само отдалеч и донякъде напомняше вавилонското стълпотворение; при строежа на Вавилонската кула синовете на Ной – поне в началото - вероятно са се справяли по-добре от съвременната българска полиция, макар че човек би трябвало да е без сърце, за да я упрекне, че не правшеи всичко възможно поне да няма пътни инциденти и сбивания между по-разпалените, а на места и разбеснели се групички. За слънчевите удари обаче, за хипертоничните и истеричните кризи, за прилошаванията, както впрочем и за всичко останало, свързано вече не с физическото човешко тяло, а с човешкото възпитание, култура, манталитет, изобщо с тукашната народопсихология, за всичко това се грижеше справедливият Грижовник. Както е от испокон века.

	Забавиха се доста, ала в края на краищата опелът с триста зора се провря между хората и колите, притиснат плътно от съпровождащите автомобили, повлачи се бавно към Липница с най-минимална скорост. И нататък не бе кой знае колко по-различно: народ, народ в жегата край шосето – весел народ, смръщен народ, замислен народ, дурашки облещен народ. Рай! Ад!

	- Би ли пуснал някакво радио? – помоли внезапно Христо Ботйов Петков, а Иван Петров не повярва на ушите си.

	Забръмча лека приятна музика.

	- Да потърся ли новини? Репортажи на живо? 

	- Остави музиката.

	Мелодията свърши, започнаха реклами. Иван Петров посегна да премести станцията, но Ботев рязко спря ръката му и нареди с някаква неприсъща му приповдигнатост:

	- Карай, внимавай за дечицата покрай шосето и слушай!

	Ако веднага беше се заслушал, Иван Петров щеше да чуе и разбере, че вече имаше какво да се слуша, че бе започнало нещо невъобразимо – поне за великия му приятел невъобразимо, който в никакъв случай не би могъл да бъде нарочен за същност с бедно въображение.

	В купето на модерното германско возило, влачещо се в пека на Дунавската хълмиста равнина, мъжки назидателен глас, който глас би могъл да е единствено гласът на знаменития идалго Дон Кихот де ла Манча, на безсмъртния рицар и духовен гигант Дон Кихот, та гласът се провикваше: “Свободата, Санчо, е като този салам, който така лекомислено режеш.”

	“Пушен шпек, ваша милост” – отговаряше подобострастен гласец, който гласец би могъл да принадлежи единствено на верния оръженосец Санчо Панса.

	“Да вкусиш свободата, Санчо, е най-великото нещо на този свят” – заяви назидателно свободолюбецът Дон Кихот.

	“И саламът си го бива, ваша милост” – отвърна дълбокоумно саламолюбецът Санчо Панса. 

	“Свободата!” – рече Дон Кихот.

	“Саламът” – настоя на салама си Санчо.

	И пак, и пак... “Свободата” и “саламът” полека затихнаха.

	Иван Петров караше едва-едва и току поглеждаше лицето на Христо Ботйов Петков. В главата му се въртеше простичката мисъл, че не би приел да опише израза на това лице пред самия Ботев, ако ще да му дават половината богатство на света. 

	Нямаше описание изразът.

	- Покъртително! – обади се Христо Ботйов Петков.

	Иван Петров изстена.

	- Какво е това шпек? – попита Христо Ботйов Петков.

	- Сух салам, ваша милост – изимитира находчиво рекламата Иван Петров.

	Навлизаха тържествено в задръстената от чакащи хора Липница.

	Христо Ботйов Петков реагира начаса, при това съвсем логично и закономерно. После селяните разправяха на журналистите, на невиделите си комшии, на роднините и приятелите си от околните села, на всекиго, който бе готов да слуша, а готови имаше много и дълго подир мистериозното изчезване на загадъчния Ботев, та разправяха как чуждоземецът ли, извънземецът ли, нашият си Ботев ли цели триста метра все се смеел, тупал по рамото оня високопоставения си шофьор, от очите му капели сълзи, а лицето му било едно такова, такова, такова, не мож го описа…

	- Не знаеш как ми казват на шега горе – рече Христо Ботйов Петков, като се насмя. – Казват ми Дон Кихот. Галено, мило. Задето бях голям будала в бунтовническите дела. И мъдрата душа, дето слезе насам като Мигел де Сервантес Сааведра, така ме нарича, когато се случва да разговаряме.

	Бедният Иван Петров пак загуби ума и дума насред Липница.

	- Никога обаче не сме приказвали за шпек, нали така беше? – добави Ботев и пак прихна.

	Излязоха някак си от Липница, продължиха надолу към Алтимир. Безжалостното слънце печеше право в главата на Христо Ботйов Петков, ала той изобщо не забелязваше, а и явно жегата не го притесняваше.

	- Ще трябва да й кажа на мъдрата измежду мъдрите души, че по българско – по новото българско - спрягат свободата със салам – продължи по-тихо.

	Помълча половин километър.

	- Мъдрата измежду мъдрите има чувство за хумор, ще оцени.

	Помълча още половин километър.

	- Ех, Сервантес! – промълви.

	Помълча още половин километър.

	- Ех, Дяконе! – промълви.

	Помълча километър и заговори бавно, сериозно, тихо.

	- Захари го измисли да ми викат понякога, че съм Дон Кихот. Братът ми Захари твърде справедливо и твърде меко, даже прекалено меко и добросърдечно пише, ако си спомняш, как не съм правил “разликата между тая действителност и вестникарството”. Пише, че не съм станал “диктатор в най-силна смисъл на тая дума”,  че ми е била “погрешна почвата”, понеже не съм “застанал на войводска почва”, че “вишегласие, свободна всекиму воля, филантропия и прочее още принципи можат да се съблюдават само тогава, когато се пише уводна статия във вестника”.

	Иван Петров слушаше и гледаше така да кара, че да не му пречи да говори.

	- С донкихотство тиран се не бута – думаше сърцераздирателно Христо Ботйов Петков. – С донкихотство бунт се не вдига. В онова същото писмо от “Радецки” като същински нашенски Дон Кихот пиша на приятелите си, че нашата девиза е “юначество и великодушие”. Ей от това донкихотско великодушие пуснах по живо, по здраво оня дъртия изедник черкезин, дето ни докара потерята при Милин камък. Затова и Захари, душеведецът, вярно и безпощадно е теглил чертата. Не чертата, ножът е теглил: “Човеколюбие и бунтовничество са идеални работи, но да ги четеш по бялата книга, а не и да ги практикуваш в борованската кория.”

	Влачеха се през Алтимир, скоро щеше да стане пет часът.

	- И все пак срамота е да се гавриш в глупостта си с Дон Кихот – произнесе глухо Христо Ботйов Петков. - Свещена е простотата човешка, ама все пак е пълен резил да слагаш в устата на Дон Кихот, че свободата била като салам. Безчестие е да нареждаш тия двете думи една до друга. Колкото и да сме неуки и неумели за свободата си като хора, колкото и да сме неуки и неумели като хора в порива ни да постигнем свободата, все пак грехота е да саламосваш свободата.

	Махна с ръка.

	- Па колкото ще да сме деца в копнежа си по свободата!

	И млъкна, докато не приближиха самата борованска кория. Или онова, което бе останало от нея.

	В Борован настроението му изведнъж се повиши, очите му пак заискриха, докато оглеждаше селото, задръстено от пощурял от възбуда народ.

	- Пушен шпек ли беше? – обади се бодро, весело.

	- Пушен – потвърди облекчено Иван Петров: камък му падна от сърцето.

	- А бре, братко Иване, сега да слезе тука Санчо, а! Да наизвади Санчо от оня мити шпек, така барем три талиги шпек да нареди, ама хубавичко да е опушен шпекът, па да видиш ти тия комити как ще въстанат като един! Не като едно време...

	Тия “комити”, тоест наследниците на ония “комити”, радостно му махаха и честити го поздравяваха; по покрива на пълзящия опел се крепяха поне десетина букета свежи цветя.

	- Каква е изненадата на Милин камък? – попита закачливо Ботев.

	- Ами…

	- Да не ме почерпят с тукашен шпек?

	- Шпекът е за предпочитане – измърмори Иван. - Ще има фолк… Фолкфестивал.

	- Я едно по едно. Какво е това фолк? Вчера Боян спомена нещо за кръчмарски фолкзвезди, ама не беше ни време, ни място да го питам.

	- От фолклор. Музика е, вид музика, фолклорна такава... Малко извъртяна… Уж народна... Не мога да обясня...

	- Радост ли е?

	- За тия, дето я слушат…

	- Добре тогава, да се радват! Радост да е! А фестивал?

	Иван Петров му обясни какво е фестивал.

	- Ами чудесно! – възкликна доволен Христо Ботйов Петков. – Ще пеят, ще се веселят, ще празнуват! Ето така трябва да се разделят приятелите!

	Излизаха от селото. Вляво след завоя самотно стърчаха три голи изсъхнали тополи; само едната, най-северната, бе запазила кичур листа на върха си. Ботев дори се извърна да ги погледа по-дълго.

	- Каня се да те питам още от сутринта и все отлагам – леко докосна Христо Ботйов Петков ръката на спътника си: интонацията му, гласът му бяха коренно различни от преди малко. - Какво става с творбите ти?

	Иван Петров едва не подскочи зад волана.

	- Защо се отказа да пишеш? – продължи неумолимо Христо Ботйов Петков. – Защо? Кой, какво те разколеба? Не ми обяснявай. Прати го, прати ги по дяволите!

	Иван Петров, без да се усети, почти спря. Не бе убеден, че диша.

	- Ти си примирай... Хей, досущ като Боян примираш! Ти си примирай, но искам да ми обещаеш – гласно – пак да се хванеш за перото, като си ида.

	Иван Петров мълчеше.

	- Не чух.

	- Обещавам – каза гласно клетникът.

	- Едното е много добро – каза с професионален тон Христо Ботйов Петков. - Онова есе за понтифекса, жреца, строителя. Тъкмо така е, той е Майстор, майстор на мостове между нас и вас, между небето и земята.

	Иван Петров мълчеше и се молеше Богу да не припадне, да не катастрофира, да не нарани не дай Боже Ботева. Успокои се, като се помоли; тогава и се сети, че няма как да го нарани.

	Христо Ботйов Петков внезапно пак се разсмя, попита го:

	- Кажи ми, ама честно, дори днес мина ли ти поне веднъж през ума, че все пак съм някакъв чуждоземен шпионин ли, пратеник ли, мисионер ли някакъв, разузнал предварително всичко за теб?

	- Мина ми – изохка Иван Петров. – Ама само веднъж, кълна се!

	Христо Ботйов Петков точно толкова рязко спря да се смее.

	- Хвани се да допишеш оная идея! - каза строго. - Грехота е, че я заряза. За странника, дето носел Христос в сърцето си. Дето все твърдял, че не е обвързан с нищо и с никого освен с Христа. Христос бил обвързан само с Отца си и Любовта, което било едно и също, а той, героят ти, обикалящият по друмищата, бил обвързан само с Христа.

	Иван Петров успя да преглътне, което се надигна към гърлото му.

	- Можеш, можеш да пишеш и да работиш! Можеш, можеш да съчетаеш земното си външно министерство с вътрешното ти Христово министерство! Можеш!

	Онова мощно клокочеше в гърлото на Иван Петров.

	- Напиши я благословената си идея, сложи точката и ще видиш как душата ти ще изпръхне в тоя затвор!

	Иван Петров понечи да продума нещо за благодарност, но Христо Ботйов Петков само го натисна по рамото, че не е нужно да проговаря.

	Вече бяха при разклона за Оходен. След три километра Ботевата алея, Ботевият път се отделяше от шосето, за да поеме към Милин камък.

	- Спри! Веднага спри! – нареди изневиделица Ботев. – Съклетясах, Иване, спри да се разходим, а те да закарат колата до Баница.

	Сякаш като по поръчка, полицията бе изчистила поне шосето чак до отбивката за Милин камък и оттатък Баница почти до Враца. Откъм София пропускаха фолкзвездите, шоузвездите, медиите... А при Милин камък вече се монтираха сцени, уредби, навеси, преносими пейки, всичко необходимо за фолкфестивала; инсталираха се подвижни телевизионни станции, радиорепортажни автомобили заемаха удобни позиции.

	Опелът отмина напред. Тръгнаха вдясно покрай пътя, заобиколени от дузина мъжаги от цивилната и униформената охрана.

	- Напиши, разработи идеята, сложи й точката и ще видиш как душата ти ще се почувства свободна – заговори тихо Христо Ботйов Петков, като че ли не бе прекъсвал мисълта си. Хвана дружески подръка Иван Петров и продължи: - Първия ли, втория ли ден тука, видях надпис на стената на училище: “Свободна съм във вашия затвор!” Олющени стени, братко Иване, решетки, грозотия, мизерия. Централно училище. Устами младенца глаголет истина. И детето написало, че е свободно! И ти си свободен във вашия затвор. Дай водица!

	Иван Петров бръкна в раницата, подаде му шишето, Ботев дълго пи, тръгнаха пак.

	- Заявих на депутатите ви, че са будисти - продължи Христо Ботйов Петков, – а трябваше да им река, че са и толстоисти. Мислех го, ама се отказах, като ги гледах такива ошушумигани. Тука наистина прилича не само на лудница, но често и на затвор ми прилича. Ти обаче имаш душа да не живееш в затвор. Не живей там прочее, бъди свободен, пиши!

	Вървяха съвсем бавно под слънцето. Никой не им пречеше. Охраната и полицията не даваха на никого да ги приближи.

	- Пишмантолстоисти, видиш ли ги, не се противят на злото с насилие! Не само не му се противят, толерират го! Как няма да мяза на затвор тогава! Тук владее принципът “колкото повече, толкова повече”. Лъжетолстоистите ги отбират тия работи с количеството. По качеството са съвсем куци – не да го потребяват, о, не! Да го сътворяват качеството са куци и сакати! Виж по количеството са професори, дай им на тях количество! Затова дай ти насам, да речем, повече убийства, не разследвай, не преследвай убийствата, удави хората в убийства, убийство след убийство. И ето че те забравили предишното. Дай ти повече простащини, повече скандали, повече мръсотии. И ей ти нà – хората вече не помнят нищо освен последната мръсотия! Дай ти повече грабежи, подкупничество, мародерлък и серсемлък до безбожие – кой ще ти следи кои са обирджиите и колко се подпрели облаците грамадите на низостта! Само да е повече, повече, повече! Дай ти насам повече пушен шпек - и свободата вече е опушена в забрава!

	Иван Петров се уплаши: нещо, някой сякаш бе подменил великия му приятел. Жила пулсираше на мрачното му чело, яд, гняв клокочеше в гърлото му.

	- Говорих онзи ден с един пенсионер в парка, когато заваля. Ти беше там тогава, сигурно помниш, че седнах при един възрастен човечец. Казах му, че има обратна пропорционалност при вас: колкото повече метални букви крадете от имената под бюстовете, толкова по-малко керемиди ще останат от семинарията край Черепишкия манастир. Казах му, че накрая камък върху камък няма да остане. Ако не спрете, камък върху камък няма да остане. Понеже всичко е едно. И това му казах. А сега на теб ти казвам: то си е и права пропорционалност! Колкото повече, толкова повече! Колкото повече крадете букви под светините, толкова повече керемиди ще липсват от манастирите ви! Така е в затворите. Така е в лудниците! Така е при толстоистите в кавички! Понеже всичко е свързано! Понеже всичко е едно! Да не си посмял да живееш в затвор! Да не си посмял да живееш в лудница! Заклевам те – пиши! Пиши и ще си свободен! Дай пак водица!

	Бе изговорил всичко това - откакто бяха поели пеша! - сякаш на един дъх почти. Иван Петров му даде пак водица, засуети се, избърса за сетен път потното си чело, влажните си очи.

	- Нищо ми няма – рече му кратко Христо Ботйов Петков.

	Пред тях в далечината вдясно зеленееше Милин камък. Въздухът трептеше от напрежение.

	- Скоро ще стане напрегнато – извърна се Ботев, хвана го за раменете, нежно го разтърси, без да го пуска. – Чуй ме и да затворим тази страница. Твоето, твоето напрежение идва от гордостта ти и от илюзиите ти, които се подхранват пак от гордостта ти. Затова си се отказал да пишеш - от гордост, че няма да те оценят. В семейството също гордост – затова не ми разказа нито дума за Боряна и Божидар в хотела, от гордост и ревност, от желанието да контролираш всичко около тях. В работата си пак гордост – не само съдбата, но и гордостта те накара да дойдеш при мен. Да се пробваш. В писането – гордост на квадрат. Нищо лошо, друже, нищо страшно, друже, аз ли не познавам гордостта, но внимавай да не ти изиграе лоша шега гордостта ти. Повече смирение! Обичам те.

	Ботев го освободи от хватката си и тръгна напред по шосето към паметника си преди село Баница.

	Някои неща се промениха в последните минути. Слънцето се скри зад бели облачета, стана по-леко да се диша, а и наближаваше шест часът. Хората ги попритиснаха по-плътно, разшумяха се повече, повече напираха. Двамата забелязаха и тънката уж промяна в поведението на охраната, на полицаите. Станаха някак по-небрежни, а сякаш и по-дръзки, ако думата е точна. Някакъв абсолютно непознат началник приближи и заяви на Ботева, че повече нямат възможност да го опазват от медиите и че ще е добре да отговори импровизирано на поне част от въпросите им, защото журналистите били заприличали на оси.

	Христо Ботйов Петков продължи мълком напред.

	Паметникът, който бе видял в движение на идване, представляваше негова каменна глава, положена направо на земята. На десетина-двайсет метра на север от нея имаше и стара плоча, на която пишеше: “Оттук на 18 май 1876 г. сутринта Ботевата чета се насочи към Милин камък, преследвана от черкезка потеря.” 

	Христо Ботйов Петков бе принуден да даде няколко бързи интервюта на крак. Скри се с репортерите под сянката на брезите зад огромната му каменна глава, която той почти не погледна. Жужаха камери, репортерите се надпреварваха да говорят, унили, съсипани от врачанската жега и пълния хаос наоколо млади красавици се опитваха да доближат микрофоните си до устата му… Съчувстваше им искрено: и те бяха уморени, изнервени, недоспали, плувнали в пот; избутвани, отстранявани, недопускани, ругани под нос от охраната, която досега не им позволяваше да си вършат работата, изпълнявайки изричното му желание да бъде оставен на спокойствие. Съчувстваше им, но не можеше да им помогне. 

	Помоли да бъдат кратки и да се изчакват. Питаха го най-вече две неща: ще присъства ли, както те се изразиха, на фолкфеста и как ще коментира обедното интервю на министъра на вътрешните работи по националното радио, както и течащото в момента по националната телевизия подобно, при това извънредно интервю, посветени и двете изцяло на него, на господин Христо Ботев.

	Господин Христо Ботев отговаряше кратко, почти едносрично, давайки ясно да се разбере, че не му се приказва, като изключим момента, когато стана дума за свети Франциск от Асизи. Да, знаел вече за “изненадата”. Да, дори знаел що е фолк и какво е това фестивал. С удоволствие ще погледа и послуша. Не, досега никога не е слушал, не е имал тази възможност. Не, не е и чувал нищо за никоя българска фолкзвезда. Да, без изключение. Дори за кого? Как? Ааа, счуло ми се е, аз чух нещо като родното място на свети Франциск. Не, нищо не знаел и за въпросния фолкгосподин. Знаел много неща за делата на светеца и дори имал щастлив случай да се запознае с душата на Франциск Асизки – съвсем инцидентно и за жалост съвсем за кратко по небесните измерения, ала все пак достатъчно, разбира се, колкото да поговорят за великото, за несметното духовно богатство, което човек натрупвал още тук, долу, заради искрения отказ да разточителства земните блага, – като сега използвал случая да препоръча най-смирено на младите дами и господа репортери да се запознаят, ако не са го сторили вече, с трактата на асизкия мъдрец “Похвала на добродетелта”. За този господин обаче със сходното име не е чувал абсолютно нищо, ала щял специално да му обърне внимание. Разнесе се смешец, някой подхвърли, че дори и да не иска, господин Ботев няма как да не обърне внимание на “въпросния фолкгосподин”.

	Смехът секна, както и плисна, понеже Христо Ботйов Петков се понамръщи на отприщващото се празнословие, а и споделената мимоходом информация за срещата му с душата на свети Франциск Асизки стигна най-сетне до съзнанието на всички наоколо му, увисна тежко във въздуха и затвори всички усти и изкривени усмивки, така че душата на светеца отново свърши изключително полезна земна работа и репортерите някак единодушно се прехвърлиха на интервютата на вътрешния министър на Република България.

	Не, поклати глава Христо Ботйов Петков, нямал никаква представа какво е говорил господин министърът по обед, още повече пък какво говори в момента. Няколко души насреща му слушаха обаче по джиесемите си информация от свои колеги, които гледаха телевизия. С една дума, импровизираното интервю сякаш се преобърна с краката нагоре и следващите минути Ботев бе този, който слушаше млад интелигентен мъж, когото репортерите определиха да му разкаже какво става.

	В резюме: в отговор на “непрестанните агресивни до наглост въпроси на опозицията, а и на запитвания на представители от самата управляваща коалиция” кой е “този Христо Ботйов Петков” господин министърът на вътрешните работи бе заявил, че досега в министерството нямат никакви определени данни; точно така, колкото и да е “чудно, невероятно, непростително, както щете го наречете”; да, мистерия, ако така ви харесва да го определите; не, аз не определям, не категоризирам, не слагам етикети, аз само докладвам на обществеността данните; не, не и пак не, няма данни, няма логика, няма резон, да, заявявам го най-отговорно, лично аз нямам обяснение как лицето Христо Ботйов Петков се е появило в страната; да, разбира се, че не само аз, да, разбира се, държавата е безпомощна да обясни на обществеността какво става; е, да, жалко е, а вие какво предлагате, дайте някаква идея (тук репортерите предположиха каква усмивчица най-вероятно е бил пуснал министърът на вътрешните работи – те най-добре си познаваха усмивчицата му); не, лично аз нямам обяснение защо държавата толерира изявите на въпросното лице; а, не, ще ме извинявате, аз само изпълнявам заповеди, затова го охраняваме като писано яйце; не знам защо, явно става дума за някаква всенародно прехласване, за някакво общонационално омагьосване; не, нямах предвид магия, шарлатанство; хайде сега, нека да не полудяваме съвсем (усмивчицата) и да не увеличаваме и без това лудницата; да, категоричен съм, аз лично, да, да, от свое име, абсолютно категоричен съм, че това не е нашият Ботев, каквото и да говори лицето с лична карта на името на Христо Ботйов Петков; да, утре лицето си отива; разбира се, че по неговите думи, аз не чета мисли като него (усмивчицата); да, за жалост след по-малко от два часа ще почне фолкконцерт откъм северната страна на Милин камък, но ще се справим и с това; да, организиран е според закона, разрешен е; не, не ме питайте от кого, аз поне с фолкконцертите им не се занимавам…

	Христо Ботйов Петков не пожела нито да коментира интервютата на вътрешния министър (второто междувременно също бе приключило), нито да поизясни дори само един от десетките въпроси, задавани твърде основателно на господин министъра. Благодари им, дума не произнесе повече и се оттегли към опела на приятеля си Иван Петров. 

	Впрочем, нека го спомена все пак, не е съвсем вярно, че не произнесе нито дума. Най-близостоящите до него репортери, охранители и полицаи сякаш подочуха една дума, когато той хвана спътника си Иван Петров подръка, но така и не разбраха добре “балкантурист” ли, “авантюрист” ли, “пишмантолстоист” ли подметна на шофьора си, или му каза някаква друга четвърта или пета странна дума, абе май че промърмори пишмантолстоист все пак, ама кой го знае...

	И още нещо само пътем: в резултат на споменаването на фолкфестивала в изчерпателните интервюта на господин вътрешния министър поне още петдесет хиляди души се метнаха в колите си и на обед, и следобед, и сега привечер и се понесоха към Милин камък. Що се отнася до останалите му словесни упражнения, у публиката, склонна да следи интервютата му, остана привичният привкус, че отново я лъжат, че със сигурност там горе знаят бая неща, ако не всичко за Ботев, че най-вероятно това ще да е истинският Ботев, щом “оня категорично твърди, че не е”, че няма начин да нямат данни, щом “оня вика, че нямат” – накратко, не би могло да се каже, че пространните интервюта бяха променили топлото отношение и безрезервното доверие към вътрешния министър и изобщо към българските държавни мъже, но това е толкова тривиално и скучно, че не си заслужава да му се отделя никакво място.

	Фолкфестивалът, фолкфестът, фолккарнавалът или може би за по-простичко фолкконцертът на открито не се оказа пълна изненада за патрона му, ако мога така да се изразя, за обекта, заради когото бе замислен и на когото бе посветен, ала въпреки това мина чудесно. Според личните впечатления и даже убеждения на родните блестящи, греещи, равно мъждукащи или изгряващи фолкзвезди - мнения и твърдения, щедро споделяни с преса, радио, телевизия и особено пред милионната аудитория на многобройните специализирани фолкиздания и фолкпредавания, господин Христо Ботев бил останал извънредно доволен, дори поразен от “мероприятието”, а по думите на една от най-ярките, направо невъзможна за гледане заради ослепителното си излъчване звезда фестът на Милин камък заслужавал да влезе в Книгата на рекордите “Гинес” със своята шашкаща (цитат) за Балканите посещаемост, с представителното си звездно участие, с въздействието на чистия саунд (цитат), с налагането на някои адски сладки (цитат) фолктенденции, с изпълнените нови хитове трепачи (цитат), някои от тях дори посветени на легендарния войвода Ботев… Ах, да, естествено, ох, да бе, фолкфестът щял да влезе в “Гинес” и заради участието на тоя новия симпатяга (цитат) Ботев.

	Като стана дума за симпатии, ще избързам малко напред, за да вметна, че Христо Ботев изобщо много допадна на фолкзвездите, както те искрено споделяха с публиката (и с него до едно време) между изпълненията си. Беше им допаднал – пак се налага да цитирам - със своята откровеност, простодушност, с народното си поведение, “въобще бил мъжкар, та дрънкал”, както пищно се бе изразила една от пищните певици с пищна красота и поетично-оранжерийно име, напомнящо ухаещо цвете, полюшвано от морски бриз.

	Читателят ще ме извини, но ще пропусна описанието на самия фолкконцерт, този прекрасен – според организаторите му - подарък за “войводата”. Правя го единствено поради некомпетентност в тази специфична област на духа. И все пак с цел да не се загуби твърде задълго нишката на повествованието, плахо ще опитам да маркирам само някои художествено-творчески и пространствено-времеви фолкдетайли.

	Първо, макар и може би не най-важното, но нека го спомена най-напред, та да не би не дай Боже в залисията да забравя: светлата душа, появила се по тия места през 19-и век след Учителя на Любовта като Христо Ботйов Петков, действително силно се впечатли – най-меко и най-слабо казано – от оня въпросен фолкгосподин, чието име първоначално бе объркал с родното място на свети Франциск: светлата Ботева душа бе твърде изумена както от специфичния артистичен маниер, както от репертоара, така и от самия фолкгосподин. Ако изобщо не се изуми от нещо, това нещо бе съвсем сериозното изявление ли, закана ли, пророчество ли на фолкгосподина, който зарадва публиката, че един ден „сто на сто” ще стане министър на културата. Да, да, на България. Тогава Христо Ботйов Петков - също съвсем сериозно – си спомни скорошните си срещи в министерството на културата и си помисли, че ако не сто на сто, то вероятността фолкгосподинът да „седне в министерския стол”, както той се изрази, беше поне деветдесет на сто.

	Второ, фестът почна още в седем часа, за да не се губи време и купонът да тече (цитат от водещите).

	Трето, свещеният Милин камък побра невъзможен брой хора. Огромна тълпа едва ли не от цяла България, предварително и текущо известена, гълташе заедно с тоновете минерална вода живителните звуци, умопомрачителната гледка, накратко – консумираше феста. Нота бене: по изричното разпореждане на органите на реда и на организаторите на концерта алкохол не се продаваше, а и бе забранено да се употребява привнесен от цяла България алкохол, което донякъде помрачи празника, но изкуството, известно е, изисква жертви, включително алкохолни.

	Четвърто, красивите слънчогледи със сведените за почит глави бяха изпогазени, но изкуството, да повторя, изисква жертви, включително слънчогледови.

	Пето, водещи бяха някаква жена и някакъв мъж с умопомрачително сценично присъствие, които (те двамата и то - присъствието) не подлежат на никакво описание.

	Шесто и последно: както и при доверието към държавните ни мъже, и това уж леко маркиране на разни фолкдетайли е толкова тривиално и скучно, че също не си заслужава да му се отделя повече място.

	В интерес на истината светлата душа на гения на българското слово Христо Ботйов Петков гледаше и слушаше с огромно любопитство или по-скоро любознателност. То се знае, такова чудо не бе виждал никога и никъде. До него се мъдреха на удобни столове заместник-министър на културата, който не скриваше някакъв вид такава една особена интелигентска погнуса от зрелището и с целия си вид демонстрираше, при това постоянно и някак по женски предвзето, че е тук – в неделя! - по недоразумение, по заповед, по нечия идиотска прищявка, заради някого, чийто акъл чавка го е изпила; заместник-кмет на големия град Враца; кметовете на всички околни градчета и села; разни други местни началства.

	И още нещо да не забравя: докато течеше фолкът, пък и дълго преди и след това, мъдри държавни мъже, мъдри съветници на мъдрите държавни мъже, да не говорим за десетките мъдри наблюдатели и анализатори из медиите мъдруваха и съобразяваха кой тайно, кой публично. Неделята изтичаше, идваше съдбовният понеделник! Ако “той” ще си ходи, кога ще го стори? Сега е на Милин камък, утре ще се качи горе на Вола и Околчица – кога, кога ще си ходи? А какво ще стане утре горе, ако там се събере половин България? Е, слава Богу, поне е работен ден, ама кой у нас го е еня за работните му дни! Добре, дори да слезе оттам и реши да си иде, тоест удържи думата си да си иде точно в понеделник, как ще напусне страната, като е влязъл без документи? Добре де, новият му международен паспорт „на вашето име”, както бе казал президентът, бе готов, ама си беше гол-голеничък без чуждоземски печати и малко нещо фалшивичък, макар и уж редовен. Ех, да го пуснем ли все пак? Ще го пуснат ли все пак? – питаха се медиите. Добре де, дори и да го пуснем, кой ще го приеме с тоя менте паспорт, след като проглушихме ушите на целия свят, че не е наш гражданин? – питаха се спецорганите. Премиерът особено бе поставен в изключително деликатна ситуация. Солидната вътрешнопартийна опозиция, от която той с пълно основание се безпокоеше много повече, отколкото от външната, му задаваше съвсем открито най-различни коварни и убийствени в несправедливостта си въпроси: защо – да речем – е толерирал този Ботев, сякаш премиерът бе способен да толерира някого; какъв му е този Ботев, та му играе по свирката; кой – също така – ще поеме огромните и абсолютно извънредни разходите по охраната му, сякаш в тази страна всеки Божи ден не се правеха всякакви абсолютно извънредни разходи, включително и от питащите вътрешни опозиционери; кой ще поеме – примерно - отговорността за поне петте съвсем конкретни и неотвратими въпроса, които чукаха бясно на паянтовата врата на правителството: кой, кого, как, защо, колко? И, разбира се, шестият, ключовият – докога. Всички бяха уморени. В скобки – дори медиите бяха уморени, та оставиха почти на спокойствие Ботев на Милин камък след началото на концерта. Още една такава седмица и всички, ангажирани по един или друг начин с присъствието на Христо Ботев в страната, щяха да откачат от нерви, ядове и даже физическо каталясване. По-радикални среди във вътрешното министерство и такива също среди в някои служби на подчинение на президента пак бяха подели настояванията си за по-твърди мерки, за арест, за “изчезване” на обекта, за ако не окончателно, то поне трайно “решаване” на проблема, ако е прилично да се нарича Ботев “обект” и “проблем”, ала аз само цитирам, макар и неприлични неща. Имаше и нещо още по-неприлично, да не кажа кощунствено. Някакъв екстремистки настроен шеф от министерството на вътрешните работи, мъж солиден и тежък в момента, а като по-млад среден кадър в апарата на държавната сигурност, даде оригиналното предложение насила да накарат Ботев да каже, да заяви, един вид да декларира публично и едновременно по националните телевизия и радио, че не е Христо Ботев и че е шарлатанин, като с този екстравагантен, ала класово-партиен в дълбоката си същност ход да свали отговорността за посещението и поведението си от тях, от домакините си демек. Не приеха остроумното предложение, достраша ги, че може да стане скандал, че Ботев може да направи някаква още по-голяма беля или пък да се окаже изведнъж, че все пак е чужд гражданин, или нещо друго, неизвестно и още по-страшно. Така и не се разбра как щяха насила да накарат Ботева да направи заявлението. Ще е подло обаче спрямо находчивия бивш апаратчик от бившата ни държавна сигурност да не се добави, че мнозина негови колеги вътрешно, а някои дори и гласно отдадоха дължимото уважение и признание на оригиналната му идея.

	Я да оставим глупостта и суетата, читателю, и да се върнем на Милин камък. Свечери. На госта вече много му се искаше да си ходи. Не някъде тук. Не някъде у нас. Не някъде по Земята. А горе. Изтичаше му времето и това неописуемо го радваше. Нямаше с кого да сподели тук колко се радва, че удря часът му. Дори с Иван Петров не би могъл да го сподели. Не бе дошъл да огорчава, нали, а да вдъхва кураж.

	Благодари само с жест, все така мълчаливо поклати глава на десетхилядния опит да го заприказват, интервюират, да го подхванат в потока на вавилонския хаос, надигна се от тревата и се отдалечи, изпроводен с ръкопляскания и оглушителен рев, от една страна, и десетина юнаци, от друга страна, тоест от всичките му четири страни. Наложи се дори да повиши глас, за да ги оставят на мира с приятеля му Иван, за да се усамотят с приятеля му Иван; наложи се буквално да изгони охраната.

	- Какво се кахърите толкова? Дори ми се струва, че ще се почерпите с началниците ви, ако изчезна завинаги – рече им глухо, пооправи свитото на руло одеяло под мишницата си, обърна се с приятеля си Иван и пое нататък.

	 И изчезна. Поне до сутринта изчезна. И не само той изчезна, и „тузарът” Иван Петров изчезна барабар с него, което предизвика поредната бъркотия и поредната безсънна нощ за мнозина отговорни мъже. Но за това накрая.

	След един час и повече, сиреч след десет часа вечерта, Христо Ботйов Петков се смееше със сълзи, а още по-точно – най-натурално си плачеше и хълцаше.

	- А аз се мъча да ти философствам за илюзиите! – едва не се задави великият свободолюбец.

	Току-що Иван Петров му бе разказал – за кратка духовна отмора, да поемат дъх от тежките теми – за едно свое семейно преживяване, селско, идилично, патриархално почти преживяване, в което бяха участвали музикално селско магаре - като главен герой, и оня фолкгосподин, току-що направил поразително впечатление на Ботева - като все пак второстепенен герой. Преди година-две фолкзвездата с особеното име бе гостувала на стадиона в балканското селце, където семейство Петрови имаха селска къщичка, в почивния ден планинската долина бе ехтяла от “саунда”, а пасящото до стадиона магаре бе проявило завидния вкус, покъртителното усещане за ритъм и невероятното чувство за музикален такт да реве всеки път, щом звездата приключвала със съответните популярни припеви на съответните си популярни хитове, който пък малко ироничен, някак едва-едва ехиден (според Иван Петров) рев давал знак феновете да запяват хорово заедно с магарето и дори до допяват след магарето… И така неведнъж, не дваж, не и триж, а през почти цялото време… Иван Петров бе ходил да види магарето, беше се запознал с него и то му се бе сторило умно селско магаре, свикнало да пасе на спокойствие околофутболната тревица и вероятно държащо на спокойствието си. Поне нещо такова му се бе привидяло на Иван Петров в израза на магарешките кротки, но интелигентни очи.

	На неколкостотин метра от тях концертът гърмеше, но някак вече затихващо, отпаднало, финално, Иван Петров с мъка се сдържаше да не се засмее, докато разправяше как са пощурели и са се превивали почти в истерия Боряна и Божидар, а Ботев ридаеше. Между другото - Иван Петров се бе отпуснал и разказваше твърде образно и сладкодумно.

	- Най-много ми бе терсене заради хулите срещу Бога, когато се озовах горе – говореше тихо Христо Ботйов Петков доста преди полунощ. – Никога не съм бил богохулник в душата си, но някак така излезе. Терсене не е думата, няма човешка дума. Смазан се чувстваш, искаш да обясниш, че не е така, и изобщо да се обясниш и изясниш, а няма на кого и няма защо, защото там разбират всичко, без да го обясняваш. И ти самият веднага разбираш, че там разбират всичко, без да го обясняваш и изясняваш. И все пак се чувстваш смазан. В началото де. Както и да е… Всичко, всичко, дори “Моята молитва” би могла да се изтълкува превратно и те точно така я тълкуваха и я тълкуват. Тук, долу.

	Иван Петров бе потънал сякаш в пълния мрак, само очите му светеха. 

	- Бог в небесата ли е? Ако се замислиш дълбоко и приемеш такова твърдение в най-строгия му смисъл, тогава ще се окаже, че не е никъде другаде. Значи, наистина не е в небесата, не е само в небесата. Понеже е навсякъде. Включително ни е в сърцето и в душата. А те изкараха, че според мене не съществувал никакъв Бог освен оня образният, метафоричният,  поетическият, към когото съм се бил обръщал. Разбираш ли?

	- Опитвам се.

	- Не ви виня. Не упреквам никого, че ме изопачава, просто да му е, дори и да го прави от корист. Всеки ще си отговаря за користта. Виня само себе си – не успях да изразя по ясен и по по-достъпен начин идеята си за Единния Бог, за единното начало, за единния процес, за единната “любов жива за свобода”, без която любов и без която свобода нищо не е възможно, камо ли добруване, достоен живот и братолюбие. Имах илюзии, имах огромни илюзии, че не е възможно да не бъда разбран. Самият аз не можех да си обясня с думи голяма част от енергията, която ме изгаряше; ако някой ме бе накарал насила да си формулирам ясно идеите, не бих могъл да го сторя систематично, прегледно и понятно. Смятах обаче в младежкия си блян, че щом пея от и с чиста душа, че щом душата ми пее нещо, което ведро усеща с всяка своя фибрица, че е истина, че е правда и светъл път, значи и всеки чистосърдечен и светлолюбив ще проумее всичко, което чистосърдечно му пея.

	Христо Ботйов Петков говореше все така тихо, с някаква неземна, светла, дори блага, ала и твърда, сурова безпощадност към самия себе си.

	- Разбира се, точно така е, Иване, както ти го каза – мълвеше тихо Христо Ботйов Петков вече близо преди полунощ. – Революциите са най-големите може би, ала и най-неотвратимите, поне досега, илюзии на човека. Закономерни илюзии, да ги нарека, макар тия две думи и да се не понасят една покрай друга. Мечтаем ги ние, мечтателите. Подготвяме ги революциите пак ние, мечтателите. Вършим ги също ние. Убиват ни първи или по-рядко последни, както се случи с мен и момчетата. После идва пяната. Неотвратимо като самите революции идва. Закономерно идва – като илюзиите, породили революциите. Та идва пяната заради която също загивахме. И заради нея. Да, рекох нещичко за това пред депутатите ви... Какъв е - ще попиташ - смисълът? Отговарям ти: щом става революция, щом такива като мене са тръгнали курбан да стават за едно, друго или трето, но най-често за свобода и за справедливост също, значи е надделяла някаква тенденция, по-силна и от най-здравия, най-хладния, най-пресметливия и дори, ако щеш, най-страхливия разум, каквито разуми впрочем аз никога не проявявах. И въпреки това можеш, можеш – даже участвайки в кървав бунт, – можеш да се стремиш да вършиш добро, а не да се поддадеш безразборно, безотговорно и безславно на стихията. Можеш! Ала колцина не се поддават на стихията?

	- Ти – обади се Иван Петров в тъмницата.

	- Брей – изхъмка Христо Ботйов Петков. – Илюзия, Иване, илюзия е това твоето. Имаш илюзии и за мен. Не се поддадох на стихията ли? Е, да, проявявах юначество, но и великодушие, нали? Та затова пуснах черкезина да ни докара потерята! Понеже се стремях да върша добро, пример да давам за човещина! Великодушие ли! И за кого сторих добро?

	Около дванайсет прогърмя мека лятна буря, но някъде далече, просветна, но не призрачно, не страшно, а някак весело, нежно, родно, по лятному на полето, сетне тихо заръмя, поусили се малко, уж заваля, ала все така ситно, та под дърветата почти не прокапа.

	- Насила можеш да промениш само временно хода на нещата – думаше тихо Христо Ботйов Петков след полунощ. - Насила можеш само временно и отчасти, едва-едва, съвсем мъничко, да пречупиш хода на нещата, тоест естественото излъчване на Светлината. А после? С триста зора и триста реки кръв си попречупил лекичко-лекичко Великия събирателен лъч! Той позволява това, за да се учим. И това. И това дори Но Той, Той го позволява… А сетне? Когато дойде време ходът да продължи равно? Когато Светлината отново заструи естествено? Как се справят тия, дето са пролели реките кръв? Как се вписват в естествения ход на Светлината майсторите на насилието? Като правило? Не брой редките изключения. Провал, провал, провал след провал! Какво излиза? Излиза, че нищо не бива да става насила. Така излиза, уж. А става, постоянно става, всеки Божи ден нещо става насила. Неща, милиарди неща стават насила. И само Господ знае какво би било, ако не бяха станали насила, а статуквото се бе запазило. Илюзии, илюзии. Едните крещят – щеше да стане по-лошо, ако не бяхме сторили еди-какво си насила. Другите казват: щеше да стане естествено и по-добре, ако ония не бяха го окепазили насила. Кой е прав? Особено пък в безбройните случаи, когато злото се е превърнало в обезумял кръвожаден звяр и можеш да го спреш наистина само насила? Кой е прав?

	- Кой? – попита глухо в нощта Иван Петров.

	- Чакай де, още е далеч до съмването – отвърна глухо Христо Ботйов Петков. – Я виж какво стана през двадесетия ви век. Какво се получи от няколкото грандиозни опита насила, одиозно насила, сатанински насила да се промени пътят на човечество?

	- Нищо.

	- Как така нищо? А моретата кръв?

	- Освен моретата кръв.

	- А ако няколкото грандиозни сатанински опита не бяха направени?

	- Не знам.

	- Никой не знае. Само Бог знае, казах вече. Дума да не става обаче, че нищо не се е променило. Винаги нещо се променя, друг въпрос е как, накъде и колко. Най-малко се промени количеството на натрупаните ви камари опит, що се отнася до количеството морета с огромните количества кръв в тях. Количествата учат.

	- Водели до качество…

	- Водят, водят, често и това се случва. Светлината струи, всичко се случва… Друга басня, Иване, друга илюзия е подходящото време. Двадесетият век не бил подходящото време за някои чудовищни социални експерименти и терористични проекции, докато предишните няколко века били идеално време за естествени - навременни демек - промени. Бастилията, да речем, давам нарочно драстичен пример, не била паднала съвсем насила, не била рухнала от стихийно и радостно насилие, а заради естествени процеси, часът й бил ударил на Бастилията, край, безвъзвратно! Почти всички я били мразели, да не кажем всички, едва ли не и Людовик Шестнайсети я бил мразел, да му се не надяваш, та почти всички са искали рухването й. Така да е, не споря. Бастилията пада, възторг, революция, то се знае - заработва гилотината, идва Наполеон, Франция печели и губи войни, територии и хора, хора, хора... Половин век минава, Парижката комуна, войната с прусите, нов половин век, първата голяма война, втората голяма война, къде е оная Франция след двеста и кусур години? А де? За добро ли, за зло ли е било всичко тогава? Кое какво предопредели? А милионите загинали френски мъже, жени, деца? Накратко, хубаво е, дето децата изучават по читанките за Бастилията и великата френска революция, за светли мечти и рухнали идеали: хубаво е да знаят, понеже няма друг начин някои от тях да се научат и да мислят. Ала само Господ знае, нека се повторя, равно и красиво ли е струяла Светлината му, когато са срутвали Бастилията. Ето, вземи Германия…

	Небето се бе поизчистило, звезди се показаха през листака в клоните, откъм Дунава ли, откъм Балкана ли подухна свеж ветрец.

	- Било що било, да оставим Германията, да оставим Англията - редеше тихо Христо Ботйов Петков вече след един часа през нощта. - Сега чуй! Сега живеете в нова епоха, различна, особена, повратна, жизненоважна епоха. Не говоря гръмки думи, а Божията правда. За този народ, за българския народ е важно да участва активно в новата преломна епоха, за да се приобщи към нея. Всеки обаче трябва да участва. И тъй като това е невъзможно – да е всеки, - затова се дава знак на всеки без изключение, затова се казва по един, друг или трети начин на всеки, подбутва се, подръчква се абсолютно всеки, та поне половината от вас да проумеят, да прозрат за какво иде реч и да се включат. Единственият начин за оправия – лична и всенародна оправия - оттук нататък е да се приобщиш, да се приобщите, всеки, който му е дадена свише милост, да се приобщи. Приобщаваш се към Божията воля, активно вършиш добро - драговолно, от все сърце, понеже Божият зов отеква като благослов в душата ти, добротвориш с усмивка, според силите си и на максимума от възможностите си за благото на хората; живееш, умираш. Толкова. Ала за благото на хората означава да вършиш добро включително за благото и на сиромасите, и на изедниците, и на всички.

	Иван Петров се понамести в тъмното, не продума.

	- Ето това не разбирах преди сто и трийсет години. Как да го провидя, рано ми беше! Но го усещах, мечтаех го в някакви още неоформени черти, в някакви още размити краски, като светло предчувствие… Единний светъл човеколюбизъм... А те ми приписаха нещо съвсем различно, а после вече паднаха до низостта да тръбят, че съм имал предвид техните подли, неправедни диктатури, техните класови дивотии и прочее кресливи измишльотини и кръволошки илюзии.

	Запя отнякъде чичопей, запремятаха се весели светулчици.

	- Човечеството не е измислило нищо по-комплексно от доброто - доверяваше тихо Христо Ботйов Петков вече в два часа. - Само доброто, разбирано лично, от самия теб разбирано, както и колективно разбираното добро, може да спаси човека от хаоса, наречен смисъл на живота. Почнеш ли да го търсиш смисъла, без да припознаеш доброто, неминуемо попадаш в задънена улица. Неминуемо нещо ще те доведе до табелата “НЯМА”! Тъй ще бъде, без доброто няма да намериш смисъла на живота, ако си добросъвестен в логиката си. Затова хората са си измислили неколкостотин големи смисъла през хилядолетията и няколко милиарда по-малки. И всеки си е избирал я по един, я по пет, я по сто смисъла и си ги е преследвал, спазвал, къткал, обичал, защитавал. Кога основателно, кога илюзорно. Пак според избора на всеки. Но само ако човек е вършел добро, се е чувствал добре, докато е бил на земята. Винаги е било така.

	- А доброто не е ли между тия стотици смисли? – обади се хрипло Иван Петров. – Големите?

	- Е – каза Христо Ботйов Петков. – То е и най-голям смисъл, и най-големият смисъл, и е някак дори над смислите. Ама с него се и чувстваш добре. Доброто е и смисъл, и чувство. То е и мъдрост, и любов. Радостно ти е с него. А ако не се чувстваш добре, живеейки, защо аджеба живееш? Ако не се радваш, живеейки, защо аджеба живееш? Ти лично? Всеки лично?

	- Не е ли глупаво? – пророни Иван Петров. - Ние не знаем що е добро. Всеки си го разбира по своему. И творим ужасии, търсейки уж доброто, стремейки се уж към доброто.

	- Не е глупаво, Иване. Бог иска да се радваме. Не знам защо го иска, но знам, че го иска. А няма начин да се радваш, без да вършиш добро по начина, по който го разбираш в конкретния момент доброто.

	- Ама…

	- Така е. Има и чудовища, на които им е зле да гледат добро, да чуват за добро, пощуряват дори да знаят, че някъде по белия свят се върши добро. И обратното – радват се на злото. Те обаче не са хора в тесния смисъл на понятието човек. А и в широкия не са съвсем хора, ако се замислиш по-надълбоко.

	- Сталин е човек!

	- Кандисах, нека поразсъждаваме по твоему уж логично. Оставяме настрана царстващи и конни кръволоци като Калигула и Атила, разните средновековни главорези и спираме при Сталин, цивилизован мъж. Той се е радвал, чувствал е радост, нали така, и когато е бесел кадетите, и когато е разстрелвал своите, и когато е избивал чуждите. Радвал се е винаги когато някой измежду омразните му е страдал и умирал, а той е мразил почти всички около него и не го е било еня за почти никого. Ето, ще речеш, има начин да се радваш, без да вършиш добро. Само че аз добавих одеве - да вършиш добро по начина, по който го разбираш в конкретния момент доброто. И ако приемем, че Сталин така е разбирал доброто и му се е радвал, излиза, Иване, по твоему, че радостта не е единственият, всеобщият критерий за доброто.

	Иван Петров само помръдна, за да потвърди.

	- Добре, прав си, не е. Все още не е. Но все повече е и все повече ще става универсален критерий за доброто. Колкото и да са ви размити критериите за доброто тук долу, един от признаците му, съгласи се, е да не причиняваш болка, страдание, изобщо зло на ближния си и на ближните си. Ала бесенето и разстрелите в Лефортово и Лубянка, лагерите и поголовният мор за милиони човеци са причинявали ужасяващо страдание.

	Иван Петров изръмжа в мрака.

	- В този смисъл, от този поглед и Сталин, и мнозина като него не са хора. Или поне нормални хора. Или поне хора като останалите хора. Щом са изпитвали радост от деянията си...

	Иван Петров стихна в мрака.

	- Поврага злодеите! А аз? Аз какво вършех, като стрелях по неуките прости черкези? И аз не вършех добро, ако го погледнеш в най-широк, в някакъв такъв абстрактен контекст извън конкретния тогавашен контекст. Точно за това се опитвам да ти говоря! Ако го погледнеш чисто, абстрактно - избързахме, всуе се мъчехме да изнасилим някак естествения ход на Светлината. Илюзии, илюзии! Колцина тук у нас бяха готови за свободата?

	- Това не е ли обърнато наопаки на самия теб? – произнесе сподавено Иван Петров. - И става все едно като твоето “бой се от Бога”72. Щом няма да се месим в естествения ход... А той знаем какъв е...

	- Не, не е обърнато наопаки на самия мен – усмихна се в тъмното Христо Ботйов Петков. - Да правиш добро, без да насилваш Божия промисъл, не е като да се “боиш и почиташ”73, без да мислиш, без да вразумяваш – като буболечка, като безмозъчен плазмодий. Да правиш добро е тъкмо истинското съобразяване с естествения ход на Светлината. Разбира се, преди малко се изразих в образ – никъде, никога и никой не може, не му е дадено да изнасили естествения вървеж на Светлината. Както приказвахме вече, насила можеш само временно и отчасти да пречупиш, и то съвсем-съвсем малко, естественото излъчване на Светлината, и то с нейно позволение. Та думата ми е, че всеки сам избира дали, кога и как да върши добро, както го разбира доброто. И наопаки - всеки сам избира дали, кога и как да върши зло, както го разбира злото. И събирателната от тези вече милиарди избори тласка историята. Пак събирателната определя и световното добро и зло. Ала всеки сам избира – така е замислено. И пак всеки сам е отговорен за собствената си съдба. Той си е отговорен – човекът. Личността. А Господ съди кой е човек, а кой не съвсем...

	Иван Петров тихичко възкликна.

	- Когато се прибрах горе у дома при Отца си, душата ми проумя, че тук долу не постъпвах винаги съвсем добре, но това бе моето разбиране за доброто тогава. Пообърках доброто. Насилих, сиреч опитах да насиля сякаш времето. Не бе узряло още. Опитах се да изкривя според слабите си силици Светлината. И ме посрещна равнодушие. Казах, тукашните не бяха готови още за свободата. А с тях може би и ние.

	- Ама след само година избухва войната! – почти проплака Иван Петров.

	- Тя бе друго. Войната комай дойде естествено – рече му Христо Ботйов Петков.

	- Но без вас нямаше да дойде!

	- Да. Или не. Бог знае. Може би щеше да дойде и без тези двеста момчета курбан. Бог си знае. Това не променя нещата, че лично аз нося отговорност за избора си. Момчетата нямаше да бъдат изклани и щяха да строят нова България.

	- Сложно е...

	- Да, сложно е – каза Христо Ботйов Петков – Просто е да съдиш. Най-лесно е - долу - да съдиш епохата на лесните решения и лесните революции, когато си вече в друга епоха, която ти дава друг поглед и друго мислене. По същия начин – горе - е лесно да съдиш хората на Земята, когато знаеш как изглеждат нещата откъм небето, когато знаеш и какви задачи имат същите тези хора, за които задачи те изобщо и не предполагат, защото веднага са ги забравили, слизайки долу. И само малцината, които имат волята, мъдростта и познанието ако не изцяло, то поне приблизително да си спомнят за мисията си, само те работят по любов и съвест за изпълнението й. Само те, белязаните, помазаните и блажените свише. Това са човешките водачи, това са човешките гении, това са те човешките пастири, които по принцип живеят най-тежко, умират често в забрава и нищета, но без които светът ще е пусто и ялово място за съществуване.

	Иван Петров мълком се попремести по-близичко до приятеля си, допря се, без да ще, до него, понечи да се отдръпне, но размисли, не го стори и остана притиснат о рамото на Христо Ботйов Петков.

	- Студено ли ти е? – попита след малко.

	- Не. А на тебе?

	- Да, малко…

	- Наметни се с одеялото, ще седнем направо на земята.

	- Не, не.

	- Якето ти в колата ли остана?

	- Забравих да го взема.

	- Ех, кабинетен плъх такъв – прегърна го братски Христо Ботйов Петков, пусна го, съблече връхната си дреха, наметна му я, отдалечи се.

	Иван Петров потреперваше насред мрака.

	- Ти какво загуби през тези петнайсетина години? - питаше тихо Христо Ботйов Петков далеч след два часа през нощта. – За какво се кахъриш? Илюзиите си загуби, нищо повече. И то само част. Малко нерви, много яд, грамади гняв, планини от горчиво, отровно разочарование – и късче от илюзиите, сиромашките ти те. Загуби очакванията си, сиромашките и те, че идва царството на приличието и порядъчността, че след като е паднало царството на злото, половинвековното ви царство на насилието, демагогията и дивотията, сега непременно би следвало да дойде нещо прилично и порядъчно. И откъде накъде? И защо непременно? Не, ти не си глупав и не се надяваше да доживееш още през двадесетия век царството на доброто и справедливостта! И то тук пък, баш при вас! Ала очакваше приличието, сърцето ти пееше, душата ти тръпнеше аха да посрещне най-сетне приличието. Е, излъга се. Тукашното днешно “приличие”, тукашната днешна “порядъчност” се оказаха в кавички, илюзии. Това е то, дето го загуби – илюзиите си, тоест част от илюзиите си, понеже ще има още и още да ги губиш! Ала остана ли ти Светлината?

	Мина време.

	- Тебе питам!

	- Остана.

	- Та тука с мене ли щеше да бъдеш, ако не беше останала! Остана ли ти вярата в най-свидните ти, в най-милите ти, в изконните ценности? 

	- Да.

	- Да, я! Промени ли целия си светоглед, подхода си към мирозданието? Подхождаш ли вече по-светло, по-радостно, по-куражлийски?

	- Да.

	- Че какво искаш тогава бе, друже! Ами какво да речем ние, наивниците и клетниците, дето правехме бунтовете и революциите! Говоря само за тия с честните и праведните помисли! Не говоря за полепващата се отвсякъде измет! Ние, ние Божем праведните, Иване, друже, загубихме и някои други работи освен илюзиите си.

	Христо Ботйов Петков се намести по-добре върху одеялото, облегна удобно гръб на дървото, заговори бавно, на пресекулки, с дълги паузи, сякаш умът му за малко бе хем тук, хем и някъде далече.

	- Знаеш, тази нощ бях на Бузлуджа, после ходих до Оборище. Напостроили разни паметници горе на Бузлуджа, а на върха са струпали цял мемориал. Ходил ли си?

	- Да.

	- Бузлуджански змиярник… Запуснато, порутено. Мемориал на погубените илюзии. Намеренията, изпълненията… Замисълът на учредителите, поразиите на следовниците… Добро в ума, зло на дело… Илюзии, зловещи илюзии. А паметникът на Хаджията си стои в гората настрани, някак така отделно, свято. Сторих каквото можах, възпях го войводата, та да не го забравят... Бях там тази нощ, Иване, видях с очите си каквото ти приказвам. Сетне Оборище, други, светли илюзии, ама пак илюзии. Колко души смяташ са си изпълнили клетвата? Колцина оттам са сторили така, както са казали и са се зарекли? А бяха най-доброто от най-доброто на този народ…

	- Ожадня ли? – попита сякаш сянката на Иван Петров, така тихо и глухо прозвуча гласът му.

	- Ожаднях – протегна Христо Ботйов Петков ръка към шишето, което приятелят му вече му подаваше.

	Водата шумно заклокочи в гърлото му. Пое си дъх.

	- Пий, имам още цяла бутилка в раницата.

	Ботев кимна в тъмното, пак пи.

	- Като казах народ – засмя се внезапно, - цяла седмица едва се сдържам да не прихна, като ви слушам. Сакън да се не обидите, каквито сте ми чувствителни. Тая илюзия е нова, нови болежки и нови комплекси са я родили; едно време не си спомням някой да е приказвал такива щуротии и небивалици. Четох, гледах, слушах, че българският народ, този, сегашният, бил пословично трудолюбив. Забавна мисъл, забавна илюзия, ще знаеш. Доколкото проумявам, другите народи заслужено нямат пословици за трудолюбието си. Американците например, японците или тия пословично мързеливи студенокръвни норвежци, да кажем.

	Иван Петров тихо се кискаше.

	- Единственото, което ме смущава, е, че по нищо не личи.

	- Пословичното ни трудолюбие ли?

	- То. Или поне пословичността му.

	- Как така по нищо! А мръсотията и боклуците ни? Разхвърлили сме ги навсякъде с наистина пословично трудолюбие!

	- Ей, вярно, сбърках! Просто да ми е, забравих как се трудите за благото на боклуците си.

	- Те са като троица  – смееше се Иван Петров, без самият той да знае защо се смее, вместо да плаче, ала беше смешно, смешно; а нали и Ботев се смееше. – Не са баш света троица, но със сигурност са пословична троица.

	- Е? – подкани го великият гений на одеялото до него.

	- Българският народ е не само пословично трудолюбив - произнесе звучно Иван Петров. – Освен това той е и пословично гостоприемен, и пословично интелигентен.

	- Да?

	- Да. Това е нашата пословична троица…

	- Нещо те смущава?

	- Има една малко неприятна подробност. По трудолюбие и гостоприемство сме твърдо и вероятно завинаги на първо място, ама понякога допускаме евреите да ни изтласкат на второто място по интелигентност.

	- Не думай!

	- Понеже и евреите са пословично интелигентни.

	- Мигар се оставяте?

	- Ние да си оставим интелигентното магаре в калта! Че нашите магаре пеят - за разлика от юдейските! 

	- В такт.

	- В такт! Не, стягаме се, мобилизираме огромните си интелигентски резерви и с упорито, денонощно и интелигентно при това трудолюбие пак си връщаме първото място по интелигентност.

	- По пословична интелигентност – поправи го Христо Ботйов Петков.

	- По пословична интелигентност. А откъм четирите краища на света и най-вече откъм Израел се понася тъжният вой Йеремиев.

	- Докато горе Алберт Айнщайн си скубе косите.

	Този път пийна вода Иван Петров, преди да се задави, защото Христо Ботйов Петков меко отбеляза:

	- Да, да, шампиони сте по пословично народоилюзопроизводство. – И още по-небрежно подхвърли: - Я разкажи как отиде да се предложиш за доброволец в предизборния щаб на бившия президент!

	- Богородице! – задави се Иван Петров. – Кълна се, бях забравил!

	- Разправи ми как трудолюбиво, гостоприемно и интелигентно те посрещнаха, като чуха, че го правиш безкористно!

	- Е, не ми повярваха особено… Особено това, дето не искам нищо за себе си…

	- Разправи де!

	И Иван Петров разправи. После друго, трето. Сетне Ботев едно-друго.

	Сетне отново Иван Петров, понеже се сети за Бузлуджа.

	- Четох тия дни за един поп. Сетих се за Бузлуджа… Ще бъда кратък.

	- Давай.

	- Ами попът гледал канабис, от него правят марихуаната. Давал и на баба попадия, че била болнава, да я лекува. И не го било страх, че Синодът ще го отлъчи от църквата. Било го страх да не го изключат от социалистическата партия, ама май го били вече изключили, защото не си плащал членския внос.

	И пак, и пак се смяха.

	- Така няма да свършим до другия понеделник – рече Христо Ботйов Петков около три и половина през нощта.

	Отдавна-отдавна никой от двамата не се смееше, даже напротив.

	- Говорим за големи държавници, за президенти, за бунтове и революции, за народи, за историята на велики държави, за света. Същото, Иване, ще получиш и ако се задълбаеш в дреболиите, в малките илюзии, които всеки човек мисли, приказва, преживява всеки Божи ден. Подходиш ли от дребното към едрото, от малките към големите илюзии, пак ще стигнеш до същите изводи. Всичко е едно! Конкретно при илюзиите по-големите илюзии не са татковци, а батковци на по-малките. Те са от един порядък, просто от порядъка на илюзиите. А татковци сме им ние, дето ги пораждаме и отглеждаме като нежни стайни цветенца. Всичко е едно – голямо, малко, татковци, батковци. Подобното е подобно на подобието си.

	Христо Ботйов Петков ласкаво хвана приятеля си за ръката.

	- Всеки ден, всеки миг, всяко нещо навсякъде е бременно с илюзии. Вземи себе си, най-лесно е, а и най-почтено. Ти пишеш дневник, спомена ми… Не си ли? Хубаво, досетил съм се… Преди да напишеш нещо, всяка сутрин си четеш разни мъдри мъдрости от листчета. Там, вътре, в дневника си ги сложил. Четеш ги мъдростите, вярваш им, сам ги учиш, поучаваш при сгода другите и си живееш с илюзията, че си полезен и на себе си, а малко от малко и на ближните. Илюзия, брате, понеже не прилагаш докрай научената мъдрост в собствения си живот! И не само не я прилагаш докрай, не се и стараеш да я приложиш докрай! Докрай – чу ли ме!… Тихо, тихо, това е беда, а не вина. Това са все пак илюзии дреболии! С всички е така за една или друга дреболия от всекидневието. Работил си, да речем, цяла година с някого, всеки ден си приказвал с него, сдружили сте се, а след това с лекота не се виждате цял живот. Случвалото ти се е, нали? А сте си мислели, докато сте се разделяли, докато сте се сърдечно прегръщали, че ще се срещате най-редовно като добри приятели и едва ли не ще си ходите всяка седмица на гости барабар с жените и децата. Е, да, чоглаво е… Или се уговаряте с някого, пак близък, пак довереник, още за утре, още от утре да захващате някакво дело, което ще трае месеци и години, ще го правите едва ли не цял живот – и нищо, на следващия ден единият не се обажда, другият чака, ама и той не се обажда, става нещо, обърква се нещо, минават дни, месеци, години, понякога целият им живот минава и не знаят дори живи ли са, и двамата поотделно не знаят жив ли е този, с когото са замисляли разните идеи и дела, а са уговаряли тези планове уж от утре, и то с най-ситни подробности... Илюзии, илюзии, Иване, дребни, малки, всекидневни илюзии. Случват се постоянно на всеки навсякъде. Няма човек на този свят, който да не може да ти разкаже за хиляди свои и чужди малки илюзии. Милиарди, трилиони малки илюзии. Така е и за големите илюзии. И тях хора ги замислят, нали хора ги заплитат големите илюзии! И пак хора се поддават на големите илюзии! Мащабът им е различен на илюзиите, същината е еднаква. Ала ти гледай себе си. Гледай, внимавай и ще узрееш за истината. Ако не сега, следващия път. Ако не в този, в друг живот. Милостив е Господ.

	Прошумоля полско зверче, пак утихна. Утихна до болка, утихна като в сън.

	- Около нас сигурно спят поне хиляда души – прошепна Христо Ботйов Петков. – Съмне ли, възнамеряват да тръгнат с нас към Балкана. Ти не ги усещаш обаче. Сега за теб наоколо не съществува нищо друго освен нас двамата и нашата свята приказка. А, и болката ти съществува, братко...

	- Това ли беше? – прекъсна дългото мълчание Иван Петров.

	- Утрото е още далече – отвърна в мрака Христо Ботйов Петков.

	Другарят му облекчено въздъхна и пак дълго-дълго зачака.

	- За какво ти е пък това сега? – питаше към четири часа сутринта Христо Ботйов Петков. – Е, щом твърдиш, че си готов… Не си и уморен… Нека да е твоята… За илюзиите на гениите значи… Достоевски устройва ли те? Той да е, и мене ме устройва. Чел ли си “Идиот”?

	- Отдавна – отвърна Иван Петров.

	- Пак добре. Помниш ли Мари? Злочестото швейцарско момиче, селското момиче, което умря от туберкулоза?

	- Не.

	- Обезчестено, поругано, отхвърлено, прокълнато, белязано. Княз Мишкин само и дечицата с него я обласкаваха.

	- Нещо смътно… – промърмори горчиво Иван Петров.

	- Нищо не помниш значи. Тя умираше, всеки ден седеше сам-саменичка на една скала, телцето й като скелет, очите затворени, сякаш уж дреме. И щом се покажеше княз Мишкин, тя тутакси трепваше, отваряше очи и се хвърляше да му целува ръцете. Сега внимавай какво пише Достоевски - от името на княза - за броените дни, преди Мари да се прибере горе: аз вече, разказва князът, не си отдръпвах ръцете, защото за нея това бе щастие. Забеляза ли - вече, вече! Вече не си ги отдръпвал! Заради тези само редове дори си заслужава да прочетеш Достоевски. Аз приживе не прочетох долу каквото бе написал дотогава и до каквото бих могъл да се добера, но горе целия го прочетох, ако е редно така да се изразя, за да ти е по-достъпно. Става за миг прочитането. О, щастие! О, душевно блаженство, брате Иване! А после какво щастие и душевно блаженство е да поговориш с оня, който бе за малко Достоевски, да усетиш каква душа е, да те облее светлината й! Та и този гений, и тая дълбока същност, и тая велика напреднала душа – дори и тя бе преизпълнена с илюзии! Разбира се – велики илюзии!

	Иван Петров притаи дъх.

	- Дори Достоевски, геният, е робувал тук на илюзии. В случая при него – не на една и две, но най-вече на илюзията за изключителността – в най-висшия хуманен смисъл, за богоносността, ако мога така да я нарека, – богоносност в най-дълбокия духовен смисъл, на един-единствен народ, неговия тогава. Той илюзорно си е мислел, че руският народ е богоносецът. Апропо, и аз така приблизително смятах, и аз така приблизително вярвах за един кратък период, преди още да поживея малко там. То се знае, и докато живеех там. И аз закачих от това време в Русия, прихванах “идеите”, напълних се с илюзии. И само аз ли! Ама бързо ми мина! Много преди куршума, там на Балкана. Остави ме мене… Достоевски си е мислел, най-искрено, най-пламенно е вярвал, че е достатъчно да си обърнат към Бога с душата си и да го носиш в сърцето си, за да поведеш хората към Бога и да им донесеш Светлината. Иде реч за руския народ. Неглижира Достоевски в чистата си мечта хилядата години черна държавна робия - не ги забрави, а ги подцени, - без да броим още хилядите и хиляди години пак дива робия преди това, недооцени добролюбецът хилядата руски години безпаметен животински запой - нечуван и невиждан безумен запой, загърби Достоевски глозгащата завист - прикритата зад и под триста дебели слоя сълзливо милосърдие пъклена завист, отделно изпепеляващата ревност и горделивата злоба, които погубиха този иначе прекрасен – досущ като всички други - народ за поне сто години! Както и да е. А Захари, побратимът в небесата, го видя всичко това, проумя го и прозря докъде ще доведе, понеже му липсваше сантиментът, а земността му в тия работи, стигаща до здравословен цинизъм, му помогна да прогледне и да не се поддаде.

	Сякаш някак още притъмня преди най-ранното зазоряване.

	- Изобщо опряхме о проблема с търпението, приятелю Иване. Търпението на човечеството имам предвид. Онази група от човечеството, която в сравнение с останалата част наистина, видимо е далеч по-напред и с разума си, и с чувствата си, тоест не с чувствата, а по-скоро със способността за овладяване на емоциите, та тази шепа хора не може да приеме, не желае да приеме, инати се да приеме – нищо че е умната уж част от човечеството и криво-ляво е овладяла уж емоциите си, - не кандисва и се не примирява, че ширналото се людско море зад гърба им е такова, каквото е. Че братята им там отзад са такива, каквито са. Или, ако повече ти харесва, са такива, каквито още, все още са. И бърза напредналото уж човечество да вкара акъл и овладени емоции на назадничавото уж човечество (апропо, човечеството като цяло и всеки сам за себе си, забележи, определя кой е назаднал и кой е напреднал, а ти знаеш като как и с какви средства всеки „определя” и как всички „определяме”), водещото човечество пришпорва кретащото човечество, бута го насила напред, нервно го учи как да живее по примера на бързащите далече напред, кара му се, че се помайва и разтакава, че обърква цялата тая хубава работа, дето челниците са я замислили и вече я вършат там някъде напред при хоризонта… С една дума – еволюцията да върви по дяволите! А с нея и търпението… Мъдреци са писали по тия въпроси, никой не ги чете…

	Христо Ботйов Петков  рязко скочи, пак изчезна за малко.

	- Нито промените, нито реформите са за подценяване, нито бунтът е за подценяване – говореше тихо Христо Ботйов Петков преди пет часа сутринта; лицето му в мрака бе строго, дори сурово, ала красиво - като сив камък, изящно изсечен от виртуозен ваятел, - нито революциите, нито изобщо желанието, копнежът да построиш по-добро, по-справедливо общество е за подценяване – та това е вечна мечта на човека! Такава сладка мечта, такъв сладък порив към изгряващото ново, че ти иде да заплачеш от възторг, да се хвърлиш с главата напред и да загинеш за тая нова хармония. И се хвърляш, и загиваш. И да не смее никой да се гаври с тази мечта, за която хилядолетия наред човечеството даде милиони и милиони, и милиони свои животи – частици от Единния Живот!

	Леко просветляваше от изток.

	- Нито консерватизмът, традициите, рутината са за подценяване, нито уседналостта, закостенялостта, чорбаджилъкът, ако щеш, са за подценяване - та това е такава сладка мечта, такъв сладък стремеж да запазиш познатото, да съхраниш сладко и топло греещото старо, та ти иде да заплачеш от умиление, да се хвърлиш с главата напред и да загинеш за тая отколешна хармония. И се хвърляш, и загиваш. И да не смее никой да се гаври с този избор, за който хилядолетия наред човечеството даде милиони и милиони, и милиони свои животи – частици от Единния Живот!

	Още просветляваше от изток.

	- Къде е изходът? – молеше се Иван Петров.

	- Няма изход.

	- Къде е решението? – молеше се Иван Петров.

	- Няма решение. Там е работата, брате, няма решение. Няма! Всички трагедии на човечеството идват оттам, че то търси кардинални, всеобемащи, окончателни, най-вече окончателни решения, веднъж завинаги решения. Ту се хвърля сляпо напред към новото, ту пази старото със зъби и нокти. Няма обаче окончателни решения! Няма, няма такива решения! Всичко е едно, а едното включва и едните, и другите. Затова промените и революциите – както и поновому да изглеждат сега революциите - са неотвратими, затова консерватизмът, традициите – както и да видоизменяте сега традициите - са непоклатими. Част от хората избират единия път – понякога, друга част – другия път, пак понякога. И току си сменят избора и пътищата не само в следващото си прераждане, а и в един само живот на човека. И това се случва, охо! Нито единият, нито другият път не са за осъждане; нито единият, нито другият избор не са за предпочитане, не носят вина сами по себе си, не са добри или лоши сами по себе си. Камо ли пък да е такава събирателната им, средното им аритметично – еволюцията, която никога, никога, никога не се и опитва да изнасилва Светлината! Питаше ме одеве кой е прав – никой не е прав. Няма прав, няма крив извън личния човешки избор и личната човешка отговорност. Почнем ли да мерим с общочовешките мерки, с разните световни насоки, глобални развития и прочее, всичко се размива, няма добро и лошо, няма редно и нередно, няма прилично и неприлично, няма закон, няма установена и всепризната норма, няма нищо - и потичат реките кръв!

	Съвсем просветляваше от изток.

	- Не разбирам – отрони отчаян Иван Петров. - Как така да няма решение?

	- И двата велики избора - да променяш или да пазиш статуквото, настоящото, сегашното, днешното - са илюзия сами по себе си. Абстрактно, вън от конкретния житейски контекст, те са отвлечени понятия, анемични представи, завъртени формули, кухи начертания, бледи визии, някакви безкръвни умопостроения – все без кръчмаря. Вътре в житейския контекст обаче те вече не са такива. Затова нека реформаторите и революционерите си слагат отпред табелите със свободата, равенството и братството, със справедливостта, човещината и милосърдието, ала отзад зад табелите – щат или не щат революционерите – най-често надничат зурлите на злобата, алчността, завистта, жестокостта, на тунеядството, мързела, празноделието, на безсмислената и тъпа ярост срещу всеки стар корен на вековния дъб, устоял на времето, срещу всяка ценност, издържала проверката на не една и две епохи, наднича зурлата на цялата тази уж прогресивна дива животинска стихия, която не знае ни милост, ни пощада, ни чест, ни разум, ни съвест, ни Бог! Затова нека консерваторите и традиционалистите си слагат отпред красивите, с прекрасно резбованите рамки табели с реда, сигурността, отговорността, достойнството, почвата, рода, родината, ала отзад зад табелите все в такива едни примамливи цветове на дъгата най-често пак надничат – щат или не щат консерваторите – все същите зурли на злобата, алчността, ревността, жестокостта, на тунеядството, мързела, празноделието, на безсмислената и тъпа дървенящина срещу всеки нов полъх на нещо ново и живо, наднича зурлата на тази закостеняла каменна твърд, която при това усърдно обвива дълбоко скритата си свинщина (често свинщината е скрита и от самата себе си) все в сълзливи, сантиментални и романтични опаковки, наднича зурлата на цялата тази уж традиционна дива животинска стихия, която не знае ни милост, ни пощада, ни чест, ни разум, ни съвест, ни Бог!

	Просветляваше, просветляваше.

	- Така е, когато говорим абстрактно за двата големи пътя, когато ги преценяваме и умуваме за тях вън от определения житейски момент. Ала когато иде реч за живота на всеки един от човеците, Иване, за конкретния живот на всеки отделен жив човек, тогава картината коренно се променя и ни изглежда съвсем другояче. Тогава всеки сам за себе си прави конкретния си избор накъде и с кого да тръгне, за какво да се бори и да се бори ли, да подхранва ли своите си и чуждите илюзии със собствената си кръв, или да ги остави илюзиите да псовисат от глад и нравствена самота, тогава всеки сам за себе си прави избора си кое е илюзия и кое не, кое е справедливо и кое е гнусно, кое е добро и кое е лошо и за какво си струва дори да загине като новатор и бунтовник ли, ако реши, или като защитник на съществуващия порядък, пак ако реши. Защото кой е казал, че новото е добро и старото е лошо? И обратно! Тъй... О, не, не си и помисляй, брате мой, че съм забравил вселената от човеци между тия двете крайности, че съм изпуснал нейде хората, които просто си живеят, раждат се и умират, без да предпочитат нито едното, нито другото, нито новото, нито старото. Не съм ги изтървал, изтървава ли се по-голямата част от човечеството, ама си мисля, че точно тази сутрин те не са интересни не само за мен, а и за теб. Тъй.

	Почти просветля.

	- Та затова, Иване, в конкретния си пореден живот всеки, абсолютно всеки човек винаги, винаги, винаги трябва да се стреми да мисли, да говори и да действа така, сякаш от тези му мисли, думи и действия зависи целият строеж на мирозданието. И сам, сам, сам-саменичък да прави най-добрия си избор, според самия него си най-добрия. И тогава, понеже Бог си знае работата, за всяко нещо, за всеки плод на делата ни някой ден ще се окаже, че не е имало нужда от никакви предварително начертани изходи и писани решения, изфабрикувани независимо дали от амбициозни и себелюбиви люде в задимени кабинети, или предизвестени от светли и всеотдайни люде по време на най-вглъбени проникновения, ала изпреварили ерите и епохите си, а решението, единственото – забележи – решение ще дойде естествено и от само себе си, понеже – рекох – Господ си знае работата, решенията и изходите. И ето - за узрелите вече плодове на делата ни всеки ден така се и оказва, ако имаш сетива да забележиш. Това е то еволюцията. И става онова, каквото е следвало да става. Само, единствено то. Вън и независимо от нашите човешки решения. Или вътре и зависимо от тях. Ала пак според както е следвало да става. 

	Просветля, изтече още земно време.

	- Чуй, чуй ме, уморих се, няма за кога! – привършваше Христо Ботйов Петков вече след зазоряване. - Няма как да избегнеш изборите и решенията, щом си човек. Няма как съответно да избегнеш и илюзиите, щом си човек. Между другото, ако бях човек като вас, пак щях да имам илюзии за всичко, което казах и сторих тези дни. Понеже не съм като вас обаче, само затова сега нямам никакви илюзии нито за големците ви, нито за никого. Вярвам впрочем в Боян и в теб. Нямам обаче никакви илюзии, че президентът ви примерно ще се промени, че е чул със сърцето си нещо от същината на думите ми. Но, да знаеш, не само писаното, но и казаното остава. Трябва да се каже каквото има да се каже, понеже енергията дори и на устното слово живее, твори, създава, извисява. Пък каквото сабя покаже, съвестта само да е чиста. Затова дойдох. Забрави ме мене! Ала ти, ти, Иване, си човек! Живей с илюзиите си, бъди човек, прави добро и обичай човеците! Благословени илюзиите, породени от любов, които не носят никому зло! Греши, бъркай, спъвай се, проваляй се, но го прави от любов и без да вредиш на ближните си! И запомни завета ми: най-голямата човешка илюзия на тоя грешен и прекрасен свят е, че без вяра в Бога и неговото Добро е възможно да се направи нещо голямо, стойностно, общозначимо за всичките и всякаквите люде. Чуй ме, всичко може да се окаже илюзия на тоя свят – всичко! И се оказва, ката ден се оказва, че е! Всичко може да излезе и че не е илюзия – всичко! И се оказва, ката ден се оказва, че не е! Ала две неща никога няма да са илюзия: вярата в Единния Творец и вярата в сътвореното и сътворяваното от него Добро. Всичко е едно обаче, мили ми, добри ми Иване. Така че, ако искаш, приеми тези две неща, тези две вери, за едно. Те са едно. Са, са! Свърших, спя, събуди ме при изгрев слънце!

	Слънцето изгря само след половин час – минути преди шест часа лятно българско часово време. На изток от Милин камък се показа малко след шест. Христо Ботйов Петков спеше или по-точно придремваше седнал, облегнат на дървото зад гърба си. Събуди се сам, попита Иван Петров показало ли се е вече слънцето, стана, намери си удобно място, за да види последния за визитацията му слънчев изгрев на Земята, видя го, помоли се Богу, върна се, пак легна върху одеялото и спа почти до осем часа на тревата под открито небе. Иван Петров отдавна се бе стоплил, бе свалил якето му, нежно го бе завил. Ботев явно сънуваше нещо, ала другарят му никога нямаше да научи какво сънува душата на великия поет.

	Геният се събуди малко преди щастливия за охраната и полицията момент, когато най-сетне ги намериха посред бял ден вече. Намериха вероятно не е най-точната дума, по-скоро се натъкнаха на тях. Слънцето напичаше над Дунавската равнина, Иван Петров тъкмо весело разказваше на напълно разсънения Христо Ботев как ченгетата минавали на два метра от тях, но не ги забелязали зад храста под дърветата, как той си кротувал, за да спи Ботев, и бдял над съня му, докато слушал как ония си приказват и се вайкат, че цяла нощ не могат да ги открият, че са си изпотрошили краката из тия треволяци и камънаци, че вероятно двамата пак са “духнали” нанякъде, “абе да вървят на майната си” – грубо казал някой съвсем вече по светло, докато едва не стъпвал по ръцете и краката на Ботева, а Иван Петров бил готов да го халоса с нещо по бърборивата цапната уста, ако събуди приятеля му, та тогава ги откриха най-случайно на педята земя, наречена Милин камък. Завариха ги живи и здрави, весели и само Господ ги знае как - бодри.

	Отидоха вкупом при колата долу при каменната глава на Ботев до шосето, Обезумялата охрана си отдъхна, някои измежду по-притеснителните и по-простодушните направо бяха на седмото небе и не го криеха.

	- Сигурно нещо сте се объркали – рече дружески Ботев по повод подхвърлена реплика, че са били изчезнали с Иван Петров през нощта, и сложи край на приказките на тази тема.

	Междувременно вниманието на всички служебни лица бе отклонено от наново прииждащата отвсякъде тълпа, без да броим мнозината нощували по хълма, от поредната лудница, с която трябваше пак да се справят. (И се справяха.) Никой освен Христо Ботйов Петков не забеляза как иззвъня единият от мобилните телефони на другаря му, как Иван Петров се отдръпна малко настрани, веднага последван от спътника си, как трябваше да докладва рано-рано защо не е на работа, как обясняваше тихо-тихо на някого, който явно не беше в час и очевидно бе ходил на луната в събота-неделя, за да изкара там началническия си уикенд, че не зависи от него, от Иван, дали и кога ще се върне в София, никой освен Ботев не го чу как шептеше или по-точно съскаше, че ще остане с Ботев каквото и да става и кой каквото ще да мисли, да настоява и да решава, именно - ще остане с Ботев, докато Ботев иска и Ботев реши, да, да – включително и горе на Вола, да, да…

	Христо Ботйов Петков го гледаше с много любов и благо се усмихваше. А след минута Иван Петров изключи ядно джиесема, погледна го, усмихна му се щастливо и той.

	Доста по-късно тръгнаха към светилището.

	 

	Епилог

	 

	 

	Ден осми, понеделник

	 

	Не, на светилището във Врачанския балкан не се качи половин България. Не се качи и четвъртината. Въпреки опасенията на държавници и полицейски фактори от най-широк национален и по-тесничък регионален калибър там на Балкана не се качи дори хилядна част от България. Качиха се с пъти по-малко люде от хилядната част на живеещите в България. Уточнявам го с една-единствена цел: да сваля всякакво евентуално безпокойство у читателя, че му предстои да узнае подробности за някакъв нашенски понеделнишки апокалипсис, за припаднали жени и стъпкани от обезумялата тълпа дечица, за невиждана и нечувана навалица, за диво гъмжило, което е помитало всичко по пътя си само и само да е по-близо до развръзката, само и само да зърне за малко поне, да подочуе нещичко поне, да подразбере някак си поне мъничко какво ще стане накрая.

	Не, не, нищо подобно не се случи. Правдивият ми разказ бързо-бързо отива към своя завършек, към своя “свещени конец”, както е казал геният Христо Ботйов Петков, макар и по съвсем друг повод и в доста по-различен смисъл74. Свещеният – в буквалния едва ли не смисъл на думата - конец на повествованието ми предполага съвършена коректност към фактите, педантична точност на изложението, дори някакъв вид художествено, да го нарека, смирение. Така че последователната правдивост на правдивия ми разказ до самата последна точка на епилога – както впрочем и от въведението, та дотук - няма да бъде разколебана от нищо: нито от може би естественото за някого желание поне накрая да поотпусна юздите на само това и чакащата недобросъвестна фантазия, нито от изкушението да привнеса пошла (и измислена!) драматичност, а камо ли от съблазънта да си позволя тъкмо пък във финалните акорди да зазвучи някаква лицемерна, фалшива и абсолютно неуместна в случая трагика.

	Толкова с малкото ми лирическо отклонение, което вероятно ще е и последно. Да караме поред и да приключваме, читателю.

	Колите на официалните, така да се каже, лица, тоест Ивановият опел и полицейско-служебните возила, поеха на север към Враца чак някъде преди десет часа. След тях потеглиха най-упоритите журналисти, повечето местни, които бяха пренощували на Милин камък или край шосето. Тръгнаха и регионалните кметове и началници с антуража си. Най-накрая бяха разните любопитни, успели най-вече заради лични контакти и похвална настойчивост да се преборят с все по-строгата униформена власт, която с много разправии и по-малко грубост сведе колоната до няколко десетки коли.

	На святото място край село Баница остана бая пеши и моторизиран народ, който запълни броените часове до Ботевото отпътуване ли, заминаване ли, изчезване ли, завръщане ли – няма значение как ще го назовем, с коментари, оплаквания от организацията, ругатни срещу управниците, апетитни небивалици и опияняващ до истерия патриотичен кипеж. Със същите занимания този изоставен насред полето народ, а и целокупният български народ, запълни стотици и стотици часове и след като Ботевата визитация приключи.    

	Нямаше как Христо Ботйов Петков да не вижда и чува какво се върши около него почти до десет часа. Иван Петров го наблюдаваше във всеки миг и във всички мигове неотклонно, когато бе свободен от телефонни разговори и всички други ангажименти, които някак естествено се стовариха отгоре му, и само една-едничка мисъл се въртеше в главата му: този ли млад, ведър, напълно свеж мъж, който бъбри оживено с охраната за нещо, който весело се смее и се ръкува с някакъв ококорен младок с играеща от възбуда и притеснение адамова ябълка, този ли красавец с неземно притегателно излъчване му е говорил всичко онова през нощта, допреди малко, току-що? Този ли напет младеж в дънките и “трекингите”, този ли човек с огнените тъмни очи, който видимо бе в чудесно настроение, на който изобщо не му личеше, че почти не е мигнал две нощи поред, който най-съсредоточено обсъждаше с ченгетата как да идат горе на Балкана и че предпочита да се вози с кола, а не да ходи пеша, че няма претенции как ще се подреди колоната и каква ще е организацията, стига да не го закачат и да престанат, ако обичат, да го карат да си включи джиесема, понеже и днес няма да го включи до края, да, да, до самия край, че им е дълбоко задължен (казано с най-сериозен израз) за осигуреното му спокойствие през нощта, че ги смята едва ли не вече за част от своето ново земно семейство (пак казано с най-сериозен израз, ала очите, очите!) – той ли, той ли го наричаше приятел и брат, той ли го бе насърчавал и напътствал цяла нощ, или онзи бе изчезнал с пукването на зората, бе се разтворил в поредния летен изгрев на слънцето, бе се превърнал в лъч, в светлина, в топлинен флуид, в светло незабравимо сияние, а този тук бе някакъв двойник, някакво бледо копие на Христо Ботев – поета, публициста, революционера, войводата, светлината, сиянието? Да, тази мисъл, този въпрос си стоеше в главата на щастливеца Иван Петров и единствен той, Иван Петров, на този свят можеше в момента да блаженства от блаженото щастие да си отговаря като щастливо развалена латерна: той, той е, този тук е, той е и онзи, той е, Боже мили, той е!

	Колите още не бяха позагрели, а Ботев вече поиска да спрат. Излезе от опела и се загледа усмихнат към Балкана пред себе си. Стоеше с едва-едва събрани на скута длани връз първата височина след Враца към Козлодуй и съответно на последната преди Враца откъм Козлодуй. Виждаше се идеално. Зъберите, надвиснали над града, светилището някъде зад тях, синьото небе отгоре над светилището и слънцето на изток високо над Веслец.

	- Хубава е Земята – рече весело на застаналия мълком до него Иван Петров.

	Иван Петров преглътна.

	- Хубава е България – добави весело Христо Ботйов Петков.

	Иван Петров кимна.

	Ботев внезапно се сети, огледа се, промърмори, ала пак весело:

	- Е, по-хубава ще е, ако си събирате боклуците… Ако си миете по-често ръцете… Че лошо ли е да ти е чистичко…

	 Протегна ръка, буквално придърпа приятеля си за лакътя, прегърна го силно.

	- Още не знам как ще си замина – пошепна му все така весело. - Още не ми е дадено да узная. До самия край може би няма да зная… Каквото и да се случи, не губи самообладание. Никакъв страх, хей! Вярвай, вярвай, вярвай, че има кой да се погрижи за мен… Ти мисли за Божидар и Боряна.

	И го пусна.

	Отдалечи се, постоя сам още поне половин час с поглед, втренчен в Балкана над Враца.

	Няколкото километра до града и докато минаваха през града, мълчеше и гледаше какво се върши и крещи по тротоарите, кръстовищата, площадите. Обади се само в тунела при гарата.

	- Сигурно си познават улиците, иначе Враца щеше да е на изчезване.

	Иван Петров не го разбра в първия момент, умът му бе другаде, та се извърна с недоумяващи очи.

	- Познават си дупките, викам, иначе щеше да изпозагине половината град в тия дупки.

	Ала ни най-малко не загуби чудесното си настроение нито от онова, което се твореше пред очите му покрай пълзящата колона, нито от дупките, нито от каквото и да е, включително от постоянно пеещите джиесеми на Иван Петров, който упорито не ги докосваше дори, поглеждайки дисплеите, ала не ги и изключваше – можеше пак да го потърси някой от домашните му.

	Излязоха от Враца. На разклона за селата Паволче и Челопек, откъдето се отиваше за Околчица, се бе оформил внушителен митинг предимно от представители на медиите. Насъбралата се от сутринта шарена тълпа бе разпръсната по протежение на шосето за Мездра, покрай железопътната линия, из горичката, из полето отсреща, кой където намери, само не и на отбивката.

	С приближаването на колоната пътят нагоре току-що бе окончателно затворен за всякакви превозни средства с изключение на специалните и журналистическите. И преди това пътните полицаи бяха спирали безмилостно старите развалини, които можеха да закъсат по серпантините и да предизвикат невъобразим хаос, бяха спирали мотори, каруци, всичко неподходящо. Това докъм осем часа, докато още почти нямаше ентусиасти и любопитни. После – с наплива - още повече затегнаха режима. А сега го затегнаха докрай.

	За искрена и най-голяма изненада на журналистите Христо Ботйов Петков прие да отговори на няколко въпроса, като любезното му съгласие за кратък и по същество диалог се превърна почти в досадно интервю, което жанрово превъплъщение той със същата усмихната любезност се направи, че не забелязва.

	Ботев отговори бързо, делово и три-четирисрично на всякакви щуротии като (например) за впечатленията си от фолккарнавала; какви мисли е породило качването му на борда на “Радецки”, където кракът му не бе стъпил; няма ли все пак да се срещне с премиера; а с царя? Тук интервюираният някак светски и аристократично се поинтересува за какъв такъв цар го питат, как се казва “царят” и как изглежда. Настъпи кратък безмълвен отдих. Нека го използвам, за да вметна все пак, че предвидливото медийно войнство за всеки случай бе оставило малоброен “дежурен патрул” и при железопътния прелез в Лютиброд недалече от Ритлите, двете успоредни скали при изхода от Искърското дефиле, чиято уникална красота бе единственото моментно забавление на целоседмично съклетясалите репортери.

	- Бих ви препоръчал да звъннете на колегите си в Лютиброд – рече галантно усмихнатият Христо Ботйов Петков на вече отворилата уста за следващия въпрос дама. – Редно е, струва ми се. А е и коректно. Съобщете им, че съм тук, да не ме причакват там. Колко души са?

	Дамата обаче си остана с отворена уста, та се наложи да му отговори друга по-хладнокръвна дама.

	- Кажете им да предадат на полицаите, че лично аз съм настоял и петимата да ги пуснат нагоре – кимна любезно Христо Ботйов Петков на по-хладнокръвната дама. – И ги информирайте за разговора ни тук.

	- Веднага – отзоваха се няколко гласа.

	Последните няколко “царско-лютибродски” реплики съкратиха поне с пет шести импровизираното и на крак интервю. Да, потвърди Ботев, ще разгледа лобното си място. Да, своето си лобно място. Да, разбира се, и паметника. Да, и Ботевия кът в хижата. Да, да, да. Не, не, не. Най-почтително обаче, най-смирено, на колене ги моли да не го безпокоят оттук нататък. Да, повече няма да прави никакви изявления никому. Безусловно – без изключения за когото и да е. Да, именно. Именно защото днес си отива. 

	- Как, как? – развикаха се отвсякъде, а десетките цивилни и униформени полицаи до него наостриха уши.

	- Без коментар – рече неподражаемо Христо Ботйов Петков като изпечен съвременен политик, тук-там се разнесе смях откъм оценилите финото му чувство за хумор, а той се извърна към своя познайник полицейския съветник с прошарената коса и му се усмихна. 

	Изобщо тази последна пресконференция завърши с дълга-дълга усмивка. Христо Ботйов Петков почака все така усмихнат няма ли някой да го попита ще остави ли все пак някакъв завет на българите и ако ще остави, какъв е, почака, почака, ала околните явно не се интересуваха от завети и прочее незначителни дреболии, а продължаваха да се мъчат да изкопчат от него някакъв коментар за онова “без коментар”. Не изкопчиха нищо освен широката усмивка, Христо Ботйов Петков им помаха, хвана подръка Иван Петров, рече му: “Хайде да повървим до Паволче”, момчето от охраната, дето караше опела от време на време, чинно си зае мястото зад волана и отпраши необезпокояван нагоре към селото, полицията, както споменах, вече бе спряла всякакво движение към Балкана, включително и откъм Лютиброд, хората можеха вече да се качат до Околчица само пеша, за да се присъединят към шепата ранобудни и находчиви късметлии; ето че стигнах и до обяснението защо на светилището във Врачанския балкан не се качи половин България, а само с пъти по-малко от хилядната й част. В интерес на истината половин България не изяви и никакво желание да иде горе, както впрочем и другата половина. Пак в интерес на истината обаче десетки и десетки хиляди души – особено от обед нататък, когато научиха, че той действително е там на Балкана и няма да се минат, ако подпалят колите и дори джиповете си да позяпат какво ще се случи, - заляха Враца и околностите й и там си и останаха. Минаха се някак си двойно: не ги пуснаха горе и само се разкарваха; а ако ги бяха пуснали, пак щяха да се минат, защото нищичко не се случи, ама нищичко, заради което си заслужаваше да хабят време, пари, бензин, масло и гуми. 

	Толкова за долу. Да вървим горе, читателю.

	Неколкостотинте, хилядата, а може би двете хиляди души горе чакаха в тръпнеща възбуда – всеки тръпнещо възбуден по свои си причини и съображения. Ако някой репортер би се нагърбил с нелеката задача да ги обиколи, както се бяха поразпръснали по хълмовете, горичките и голите поляни околовръст паметника на Околчица и най-вече край хижата и на огромния паркинг далече преди нея, и да ги попита какво точно чакат, едва ли щеше да получи що-годе смислени отговори. Щеше да чуе повтарящото се от уста на уста и предъвкваното без никаква нужда, дето той бил казал вече няколко пъти, че ще остане до понеделник, а днес е понеделник. Е, и? – би попитал репортерът. Ами нищо – биха му отвърнали, понеже нямаше и какво друго да отвърнат. Ала да не гадаем как биха си разговаряли събратята ни, а да слезем малко надолу при Христо Ботйов Петков и Иван Петров, които бяха стигнали Паволче, бяха се качили пак на опела, бяха минали като на парад през цялото наизлязло пред къщите си село, бяха стигнали и Челопек, бяха подминали кръстовището за Лютиброд, бяха подминали току-що и къщата-музей на Вазовата баба Илийца и бавно пълзяха нагоре към светилището.

	- Още по-бавно – помоли отново Ботев.

	- Така добре ли е? – осведоми се Иван.

	Бе превключил на втора скорост и едва-едва натискаше газта.

	- Идеално – рече Христо Ботйов Петков.

	Каза го повече на гората и голите чукари над нея. Бе се надвесил през прозореца и поглъщаше величествената картина, докато опелът пъшкаше по серпантините.

	Не беше топло като предишните дни. Облачета плуваха по небето и над Балкана, и над равнината на север, а и колкото по-нагоре се изкачваха, толкова по-прохладно и приятно ставаше.

	Оставиха колата на просторния паркинг. Долу бе местността Йолковица, Камарата над нея, Купена, Волът нататък над Паволче. Ботев поприказва с няколко дечица, вдигна на ръце седем-осемгодишен хитроумник, който го попита защо е цивилен, посмяха се с моментално притичалите отвсякъде хора, дори някои от охраната се поусмихнаха най-сетне, а и бяха видели, че Балканът е почти пуст и някак безопасен, притихнал, смирен.

	Ботев се поразходи пеша до хижата. Разгледа малката изложбица за подвига на четата със снимки, схеми, карти, с разни брошурки и свои портрети. Застана срещу занемарените празни и заключени бунгала с мили имена, притвори очи. Обърна се, отиде, та се качи на металната конструкция, откъдето се откриваше панорамна гледка на север-североизток с шосето за Мездра долу, с Веслец отсреща и с Маняшки връх отгоре му. Стоя дълго, дълго, дълго. Очите му сякаш бяха впити в някаква точка отвъд Веслец и равнината, отвъд тихия бял Дунав, отвъд Влашко, отвъд Европа и света, отвъд тукашното. Ала никой не можеше да види израза на очите му.

	Всички пред хижата мълчаха. Боян вече от няколко минути помагаше на Иван да разгонват твърдо, а понякога и грубо всеки, чийто джиесем дрънчеше в свещената тишина. Разгониха надалеч дори униформените момчета от охраната с постоянно писукащите им радиостанции на гърдите. Забраниха на репортерите да предават на живо по мобилните си телефони, забраниха им даже да приказват, ако се наблизо. Скараха се жестоко, тоест съскаха и скърцаха със зъби срещу някакво врачанско началство, което напираше да пита Ботев за нещо “много важно по организацията”, докато не го пръждосаха чак при малкия паркинг под паметника.

	Не е за вярване, но истината е, че двамата успяха да накарат поне триста души зад гърба на великия им приятел да пазят спокойствието му най-малко за тридесет-четиридесет минути.

	Минаваше един часът.

	Христо Ботйов Петков се върна на асфалтираната алея. Усмихваше се сърдечно, очите му искряха. Мълчаливо пристъпи към Боян Райков, прегърна го силно, поклати уж укорно глава, както клатят глава всички хора по земята, когато искат да покажат, че не е имало смисъл от някаква мила постъпка, някакъв братски жест, от някакво приятелско деяние, ала вътрешно, пък и външно са щастливи от дружеския акт на приятеля си и брата си. 

	Прихвана подръка двамата си приятели Боян и Иван и все така без дума да обели, отиде до огромния паметник на връх Околчица. Този път приближи, спря пред най-хубавия куплет в българската поезия:

	 

	Настане вечер – месец изгрее,

	звезди обсипят свода небесен;

	гора зашуми, вятър повее, –

	Балканът пее хайдушка песен!

	 

	Подписът му отдолу, издълбан в камъка, бе същият оня подпис, който така бе пощурил някога (преди по-малко от шест денонощия!) съветника на президента. Вляво бе поставен камък с надпис “Врачански балкан 20 май (1 юни) 1876”, върху който бе обозначено разположението на “турските войски, башибозука и черкезите” и “Ботевите четници”.

	Маняшки връх отсреща сякаш следеше всяка негова стъпка.

	Следяха я и Боян с Иван.

	Боян пò не се държеше, ала само външно. Очите му бяха малко кръвясали и много влажни, а в ума му се въртеше само един малко странен въпрос: какво ли си е мислел Христо Ботев, докато башибозукът ги е бил заградил в тази гола пустош, какво ли е минавало през главата му, след като с момчетата е преживял голготата на нашия “патриотизъм”, голготата на нашенския “всенароден бунт”, на родното равнодушие, на робския страх, на националния позор?

	Нямаше кураж да попита великата същност пред себе си. А усещаше, че от отговора на този толкова страничен сякаш въпрос зависи целия му по-нататъшен живот.

	Иван пò се държеше, ала и той само външно. Бе сложил каменна маска на лицето си. На моменти маската падаше и изглеждаше почти свиреп. Гледаше си работата, доколкото нещо зависеше и от него, а работата му се състоеше да осигури поне относителен покой на Ботев, за да си довърши каквото имаше да си довършва. В гърдите му бе зейнала някаква вледеняваща пустиня, а в ума му се въртеше само един малко странен въпрос: защо само една седмица, нямаше ли начин Ботев да остане по-дълго – за година примерно или за пет, а защо не и за десет години?

	Нямаше кураж да попита великата същност пред себе си. А усещаше, че от отговора на този толкова страничен и почти сякаш нелеп въпрос зависи целия му по-нататъшен живот.

	Отдолу по полегатите удобни стълби тихо се качиха Виолета с Мина и Георги и Боряна с Божидар. Момчетата вървяха отпред с момичето по средата, отзад ги следваха майките. Застанаха тактично настрани, не се и опитаха да приближат Боян и Иван.

	Христо Ботйов Петков ги видя чак когато се извърна към множеството около паметника. Усмихна им се, кимна на жените, намигна свойски на Георги, вгледа се втренчено в Мина, усмихна се още по-широко, пристъпи, хората се отдръпнаха, той мина бавно през отворилата се пътека, спря пред Божидар, когото не бе виждал, обхвана лицето му с длани, взря се в очите му, момчето трепереше в ръцете му, придърпа главата му, целуна го по челото.

	- Всичко ще е наред - продума му.

	Върна се при Боян и Иван, хвана ги пак мълком подръка и тримата поеха обратно по шосето към паркинга над Йолковица. Извървяха тези неколкостотин метра в пълно мълчание, само дето този път Боян пò се държеше, а очите на Иван плуваха в сълзи, които изобщо не се и мъчеше да спре или да скрие.

	Далеч отзад ги следваха семействата им.

	Врачанското началство ги настигна при самия паркинг. Много важното нещо по организацията се оказа резонното безпокойство на отдавна побелялото началство “къде ще обядва другарят Ботев”. Врачанското началство тутакси се поправи, без обаче ни най-малко да се смути, „господин-другарят Ботев”, който и без това си беше все усмихнат, се поусмихна още повече, Боян се хвана за главата и само изохка, Иван, който най-натурално си плачеше, сега ревна и от напушилия го – също съвсем резонен – кикот, а здравият сърдечен смях на гъмжилото, скупчено плътно около Ботев, ехтя цяла минута над Балкана под небето. Христо Ботйов Петков отказа да обядва, понеже бил сит до пресищане (смехът рязко секна), благодари на врачанското началство за загрижеността, потупа го по рамото и потърси с очи друг тип началства. Нямаше нужда да ги търси, те бяха навсякъде около него. Обърна се към някакъв униформен полицейски полковник да помоли гражданството да не ги безпокоят с господата Райков и Петров, понеже ще се разходят надолу по коларския каменен път към Йолковица.

	Бе около два часът.

	Без да каже нито дума повече, Христо Ботйов Петков изчака Иван Петров да донесе от опела тоягата му от Бузлуджа, стисна я, тръгна надолу с приятелите си. След малко ги прегърна здраво, а тоягата весело стърчеше до рамото на Иван. Крачеше бавно, напето и някак радостно такова, разкрепостено такова, щастливо. Поне така изглеждаше в гръб между унилите гърбове на двамината си изпращачи.

	На паркинга пък внезапно стана напрегнато, тревожно, безрадостно. Полицаите и цивилните спецове по сигурността бяха особено нервни: все нещо трябваше да се случи! А представителите на жълтите медии униваха хем от трескава, хем и от изнурителна досада, примесена с трескаво-изнурително любопитство: добре де, защо висим тука? Нищо ли, аджеба, няма да се случи!

	Мъка.

	Христо Ботйов Петков, Боян Райков и Иван Петров се скриха от погледите на множеството, подминаха табелата “Към лобното място”, на която геният хвърли само бегъл поглед, и седнаха вляво на тревата между храстите точно срещу голите камънаци на Камарата.

	- Дойде времето, момчета – заговори веднага Христо Ботйов Петков. – Изостриха ми се сетивата, братя, още от сряда-четвъртък се изостряха, ама сега съвсем се наточиха. Затуй не се чудете на нищо. На твоя въпрос – извърна се към Боян - отговарям така: недей пита, недей бърника, недей знай! Най-добре нито един българин никога да не узнае какво си мислех тъдява преди сто и трийсет от вашите земни години. Да?

	- Да – прошепна Боян насред светилището. 

	- Ти – рече Христо Ботйов Петков на Иван – благодари, че ми отпуснаха цяла седмица. Отговарям ти така: не, нямаше начин. Аз поисках да сляза и учителите не ми попречиха. Сиреч избраха мене, почетоха ме, пуснаха ме, за да ви кажа това-онова. Скоро никой друг няма да дойде. Така че, дечица, използвайте идването ми! Използвайте го за добро! Да?

	- Да – прошепна Иван насред светилището.

	Нещо шумна в гората зад гърба им. Двамата човеци трепнаха едновременно. Пак шумна и не спря да шумка.

	- Аз съм – обади му се високо Христо Ботйов Петков.

	 “Нещото” начаса спря да шумка, а Боян и Иван едва не загубиха свяст, спогледаха се зад гърба на титана, взаимно си вдъхнаха кураж, окопитиха се някак си.

	- Горе на паркинга и горе в държавата ви сега си мислят какво ще ме правят довечера, като се приберем в София – внезапно се засмя за кратко Христо Ботйов Петков, прегръщайки отново и двамата си земни приятели, все едно че нищо не беше станало. - Никой от тях не ми повярва докрай, че ще съм точно до днес.

	Стисна ги силно за раменете.

	- Слушайте сега – произнесе сериозно, замислено, някак тържествено.

	И Боян, и Иван се напрегнаха, мускулите им под Ботевите пръсти за миг се втвърдиха, изстинаха. И двамата щастливци зачакаха присъдата му, откровението му, завета му.

	- Ето ви присъдите ми, откровенията ми, заветите ми – заговори Христо Ботйов Петков; Боян и Иван тутакси изпитаха огромна нужда пак да се спогледат зад гърба му, ала нямаше как, понеже ги бе прегърнал и почти бе доближил главите им до своята. – От земни по-земни са съветите ми, ала не се разочаровайте и не ми се сърдете, такива бива да са. И тъй: ще ви разкарват по разни институции и канцеларии да разказвате и да пишете отчети и обяснения, но вие не се безпокойте. Разправяйте и пишете както беше и каквото сте видели, чули и проумели. Говорете и пишете правдата, белким някой от ония също види, чуе и проумее. Като усетите, че ставате Божем канцеларски сладкодумци и канцеларски писатели, ще ви оставят на мира – позасмя се тихичко и за мъничко геният, отново изопна лице. – Настоявам да идете в онова шоу, с парите. Какво се вдървихте и двамата? Онзи шоуджията ще ви покани, и то съвсем скоро. Ще участвате, но поотделно. Чувате ли?

	- Да – отрониха Боян и Иван едновременно.

	- Преди всеки отговор хубавичко да се вглъбявате, представяйте си ме мене - погледна ги игриво един подир друг.

	Боян се бе втренчил в тревата между нозете си, а Иван вдигна глава, срещна от упор огнените весели очи, поотпусна се, нещо като усмивчица поозари умното му лице.

	- Имам усещането – продължи Христо Ботйов Петков, - че с верните си отговори ще съберете добри парици за фондацията, която, пак имам някакво предчувствие, че ще създадете. С тия пари обаче ще забогатеете не вие двамата, а фондацията ви, ако така може да се каже по вашему.

	- Не може – хрипло проговори изневиделица Иван. - Фондациите не забогатяват, а увеличават капитала си.

	Боян внезапно вдигна ръка, притисна нежно пръсти върху дланта на рамото си, а Иван пак запреглъща леко, безшумно.

	- Съберете средства на мое име – рече им меко, ласкаво Христо Ботйов Петков. – Раздвижете се, пошумете, нещо като “добавете своето левче към Ботевите сто хиляди”, ще го измислите, вие сте ми умници и двамата. 

	Боян и той притреперваше вече, и той мълком, и той безшумно. 

	- Ще видите, че доста хора ще дадат парички и ще има повечко за дечицата, за инвалидите, за самотни старци… За млади творци също давайте, ако прецените… Вие си знаете…

	Христо Ботйов Петков ги пусна, изправи се. Скочиха като попарени и те.

	- Всеки да разкаже на другия какво съм му говорил – заръча им. - Спестих на управниците ви много от онова, което можех да им река. Спестих бая неща и на всинца ви. Не съм сигурен, че постъпих правилно, макар и да нямах физическо време. Вие двамата не си спестявайте нищо един другиму – вие сте свестни хора. Доверявайте си, подкрепяйте се, дръжте се един за друг. Вие лично, семействата ви – също. Подкрепяйте, помагайте и на народа си. Българският народ е добър, светъл народ дълбоко в душата си и е редно такова като вас да му се помагат. Пък каквото излезе. Той, народът, ще си избере да оцелее ли в светлината си, или да пропадне в полудата си... Сполай ви.

	Прегърна и целуна по челото първо Боян, после Иван, отдръпна се, поогледа ги, пристъпи, целуна Иван, после Боян, разпери ръце.

	- Ще ви изпратя нагоре – рече. 

	Тръгнаха обратно.

	- Спрете да плачете – нареди им. – Спрете да тъжите. Горе пак ще се видим. И долу пак. И горе пак. Сетне пак долу. И така... 

	Спряха да плачат, спряха да тъжат. Повървяха мълчаливо.

	Вече виждаха горе множеството. И множеството чудесно ги виждаше.

	Христо Ботйов Петков не направи повече крачка, а те в унеса си малко го задминаха.

	- Хей, момчета, щях да пропусна нещо! – подвикна им отзад великият им приятел. Двамата заковаха на място, опулиха се, втрещени, насреща му. - Божидар да влезе в мрежата – весело нареждаше геният, подпрян като овчар на тоягата си, - държа именно Божидар да намери тази песен. Ако ви хареса, пускайте си я, като ви домъчнее за мене.

	Рече и преспокойно запя с прекрасния си неземен глас, а светилището съвсем притихна, заслуша се.

	 

	Совесть, благородство и достойнство, 

	вот оно святое наше войнство, 

	протяни, протяни ему свою ладонь, 

	за него, за него, за него не страшно и в огонь.

	 

	- Да ви превеждам ли? – попита закачливо. – На побратима Булат Окуджава е.

	Беше очарователен в слънчевото си настроение.

	Поклатиха глави, а той пак запя нежно, задушевно.

	 

	Лик его высок и удивителен,

	посвяти ему свой краткий век,

	может быть, может и не станешь победителем, 

	но зато, но зато, но зато умрешь как человек.

	 

	- Е, сбогом – махна им с ръка да се прибират.

	- Сбогом – отвърна Боян.

	- Сбогом – отвърна с него и Иван.

	Поеха нататък. И Боян Райков, и Иван Петров повече не пророниха и сълзица.

	Пак не заплакаха.

	Тръгна и Христо Ботйов Петков, поотдалечи се малко, спря, извърна се да ги погледа как се качват едва-едва нагоре, как някак по вътрешен едновременен подтик застиват, мълчат, пак се потътрят. Изчака ги да идат при семействата си на паркинга. Седмината застанаха един до друг като строени, гледаха на запад към него, той намести удобно чантата на гърба си, стисна здраво тоягата от Бузлуджа, вдигна я за поздрав високо във въздуха, част от цивилната охрана нещо недоумя и понечи да се втурне към него, Иван се разкрещя и зажестикулира като обезумял, ченгетата явно го послушаха, кротнаха, великият му приятел му махназа благодарност, обърна се за последен път и заслиза надолу по каменистия път към Йолковица.

	Беше след три часа, когато светлата същност на Христо Ботйов Петков се скри от погледите на земните хора.

	Пътьом похапна вече узрели диви ягодки и диви малинки, усладиха му се, засмя се високо с пълен глас, слезе долу в ливадата, тревата на места стигаше до коленете му, на всяка стъпка десетки щурци скачаха изпод краката му като във весела щурчова игра, птици прихвърчаха, радвайки се на светлото му присъствие, навлезе в боровата гора, почти веднага попадна на маркирана пътека, походи, стъпваше все по бели камъни – бели като човешки кости, попадна на белия издялан камък вляво с надпис: “Път на Ботевата чета”, огледа се, усети дъха и духа на момчетата си, хареса му, намери си наблизо кътче с храсталаци и треви между пътеката и гората досами самата гора, седна, кръстоса крака, сключи длани на скута си, моли се дълго и най-смирено да си го приберат, а сетне зачака, понеже блажената душа на Христо Ботйов Петков все още не знаеше как ще си иде у дома при Отца си.

	Малко след четири и половина се показа старецът. Беше съвършено побелял старец, жив, жизнен, бодър, без смешна шапка, без каквато и да е шапка, а с жезъл, дълга бяла дреха почти до земята, с бяла коса и с дълга бяла островърха брада почти до гърдите.

	- Учителю – посрещна го с радостно благоговение светлата душа на Христо Ботйов Петков.

	- Хайде.

	- Защитниче! Тялото?

	- Мислил ли си?

	- Бездънната яма, дето Захари я описва. Дето челопешките овчари бутнаха четирима от момчетата ми… Там е според мен… 

	- Замълчи! – прекъсна го старецът и леко тупна с жезъла си по белия камък, върху който бе стъпил, а земята отдолу сякаш протътна. – Грехота е дори да го мислиш. Пещери ли няма наоколо, колкото щеш! Не е стъпвал там човешки крак и не ще стъпи довеки! Хайде!

	Минаваше шест. Слънцето бе още високо горе над Балкана, а из Балкана плъпнаха на големи групи да го търсят къде е.

	Полицаите, органите на сигурността, юнаци дори от специализирания отряд за борба с тероризма, журналистите, местните, любопитните, загрижените, благодарните потомци – всички търсеха, претърсиха цялата планина – никой не откри нищо. Което, предполагам, не изненадва също с нищо внимателния читател.

	Боян и Иван оставиха семействата си на сянка и мълком заслизаха надолу. Само двамата. Подминаха мястото, където им бе пял, сетне подминаха мястото, където седяха за последно, оттам краката им някак сами ги поведоха право напред, сетне наляво, сетне обратно, сетне нагоре, сетне вдясно и накрая пак назад към един бял скрит в шумата камък, върху който весело се мъдреше малкото томче от поредицата “Светини” на издателство “Възраждане” към българската секция на “Райска задруга”. Постояха в нерешителност, докато нещо топло и могъщо не ги подтикна рязко да вдигнат глави нагоре. Тъкмо навреме! Високо-високо огромен орел – юнашка птица – се рееше волно-свободно в небесата, след миг някак полегна над светилището, почти замря, сетне бавно-бавно описа идеален широк кръг, помаха прощално с могъщите си криле – и внезапно се стрелна право нагоре, нагоре, да, да, отвесно нагоре, грамадната птица бързо се превърна в точица и изчезна в Божия безкрай над двамата приятели.

	Дума да не става, няма да се поддам и на последното за този правдив разказ изкушение да описвам ред по редом какво се е случило с всеки от героите ми след мистериозното (за някои) изчезване на Христо Ботйов Петков или пък какво е ставало в държавата, в разните специални и специализирани органи, в разните “коридори на властта”, “тихи кабинети” и “закътани резиденции”, изобщо как е отекнала Ботевата визитация.

	Ако с нещо бих завършил правдивото ми повествование, то също като Ботевите завети-съвети е нещо „от земно по-земно”: любопитната съдба на томчето със Захари-Стояновата биография на общия приятел на Боян и Иван. Разбира се, те не казаха на никого (освен на домашните си), че са го намерили. Теглиха чоп и се падна да остане като спомен у Боян. При първото семейно гостуване у Иванови Боян го взе със себе си, за да покаже на приятеля си нещо интересно. И го забрави. Иван възпитано му върна томчето при ответното първо семейно гостуване. След по-малко от месец Боян пак го забрави у Иванови. Иван му го занесе след седмица. После се спогледаха, усмихнаха си се взаимно по оня техен си начин, по който се усмихваха единствено един на друг, и се уговориха томчето да стои по един месец във всяко от двете семейства, което, струва ми се, бе и най-справедливото решение.

	Така си го разменят и до днес.

	Бележки

		[←1]
	 Христо Ботйов Петков (1848-1876), блажен син на Светлината, най-гениалният поет на България, най-страстният свободолюбец, най-възторженият великан на саможертвата.




	[←2]
	 Васил Иванов Кунчев, още Дякона, още Апостола на свободата (1837-1873), блажен син на Светлината, български светец, една от най-чистите души, въплътявали се в човешко тяло по нашите земи.




	[←3]
	 АР, angel personal, т.е. личният Ангел-хранител на героя ни.




	[←4]
	4 Цитатът е от стихотворението “На прощаване в 1868 г.” в: Христо Ботев, Събрани съчинения, т. І., С., 1979, с. 27. Този и всички цитати от произведения на Ботев са взети от това тритомно издание. Нататък ще се посочват само томът, произведението и страницата.




	[←5]
	 Джендо Стоянов Джедев, известен като Захари Стоянов (1850-1889), блажен син на Светлината, български писател правдописец, революционер, народолюбец.




	[←6]
	 Никола Симов – Куруто (около 1845-1876), блажен син на Светлината, български революционер, първи знаменосец на Ботевата чета.
 




	[←7]
	 Отец Матей Преображенски, наричан още Миткалото, Очматей или Очката, светско име Моно Петров Сеизмонов (1828-1875), блажен син на Светлината, български възрожденец, просветител и революционер, приятел, другар и довереник на Апостола на свободата Васил Левски.




	[←8]
	 Поп Сава Катрафилов (около 1836-1876), блажен син на Светлината, български възрожденец, учител (учил е и Никола Симов – Куруто), революционер, участник в Ботевата чета; той заклева четниците на родния бряг, преди да се отправят към Врачанския Балкан.




	[←9]
	 Пос. съч., т. І, “Борба”, с. 39.




	[←10]
	 Димитър Стефанов – Казака (?-1876), блажен син на Светлината, участник в Ботевата чета, втори знаменосец след раняването на Куруто.




	[←11]
	 Т. І, “Хаджи Димитър”, с. 53.
 




	[←12]
	 Виж пак “Борба”, с. 39.




	[←13]
	 Димитър Христов Миладинов (1810-1862) и Константин Христов Миладинов (1830-1862), блажени синове на Светлината, български възрожденски просветители, книжовници и радетели за национална независимост.




	[←14]
	 Началото на стихотворението “Хаджи Димитър”, т. І, с. 52.




	[←15]
	 Виж “На прощаване в 1868 г.”, т. І, с. 28.




	[←16]
	 Стефан Стамболов (1854-1895), блажен син на Светлината, български революционер, политик и журналист.




	[←17]
	 Тодор Александров Попорушов (1881-1924), блажен син на Светлината, български революционер и българолюбец.




	[←18]
	 Димитър Николов Петков (1858-1907), блажен син на Светлината, български революционер, четник, герой от Шипка; политик.




	[←19]
	 Петър Хаджиберович Берон (около 1799-1871), блажен син на Светлината, български възрожденски просветител, учен, енциклопедист, педагог.




	[←20]
	 Иван Милев (1897-1927), блажен син на Светлината, български художник и новатор сценограф.




	[←21]
	 Пейо Тотев Крачолов, известен като Пейо Яворов (1878-1914), блажен син на Светлината, български поет, комита, народолюбец.




	[←22]
	 Свети Евтимий Търновски (1325-около 1403), блажен син на Светлината, български светец, последният предстоятел на Христовата църква на Второто българско царство.




	[←23]
	 Съби Стойков Попович, преименува се на Сава Стойков Попович, известен като Георги Стойков (Сава) Раковски (1821-1867), блажен син на Светлината, български революционер, първият идеолог и организатор на националноосвободителното движение, писател, публицист.




	[←24]
	 Т. І, с. 54.




	[←25]
	 Иван Тодоров Драсов (1848-1901), блажен син на Светлината, български революционер, довереник на Апостола, близък приятел на Ботева.




	[←26]
	 Т. ІІІ, с. 208.




	[←27]
	 Иван Минчeв Вазов (1850-1921), блажен син на Светлината, патриарх на българската литература, автор на цикъла оди “Епопея на забравените”, между които е и “Опълченците на Шипка”.




	[←28]
	 Сравни т. ІІ, “Смешен плач”, с. 21: “…кой си ти що плачеш? мъж ли си, жена ли или хермафродит – звяр или риба?”




	[←29]
	 Киро Петрович Тулешков (1846-1904), блажен син на Светлината, възрожденец, книжовник, издател, приятел и сътрудник на Христо Ботев.




	[←30]
	 Т. ІІІ, с. 201.




	[←31]
	 Т. І, с. 55.




	[←32]
	 Свети Климент Охридски (около 830-840-916), блажен син на Светлината, ученик на светите братя Кирил и Методий, учен, писател, проповедник, първият епископ, проповядвал на български език.




	[←33]
	 Свети Кирил (827-869) и свети Методий (815-885), блажени синове на Светлината, създатели и разпространители на славянската писменост, християнски духовни апостоли и просветители.




	[←34]
	 В механата”, т. І, с. 55.




	[←35]
	 Пос. том, с. 9.




	[←36]
	 Боян Ботйов Петков (1868-1885), блажен син на Светлината, най-малкият брат на Христо Ботев.




	[←37]
	 Кирил Ботйов Петков (1856-1944), блажен син на Светлината, брат на Христо Ботев, участник в Ботевата чета.




	[←38]
	 Евлоги Георгиев (1819-1897) и брат му Христо Георгиев (1824-1872), блажени синове на Светлината, български предприемачи, спомоществователи, благотворители.




	[←39]
	 Панайот Иванов Хитов (1830-1918), блажен син на Светлината, български национален революционер, хайдутин, войвода.




	[←40]
	 Тодор Тодоров Станчев (1830-1907), известен като Филип Тотю, блажен син на Светлината, български национален революционер, хайдутин, войвода.




	[←41]
	 Ботйо Петков или даскал Ботю (1815-1869), блажен син на Светлината, български възрожденец, учител, преводач.




	[←42]
	 Иванка Стойкова Дренкова, баба Иванка Ботйова (около 1830-1911), блажена дъщеря на Светлината, майка на девет деца, измежду които е и гениалният поет на България.




	[←43]
	 Димитър Николов Асенов, известен като Хаджи Димитър (1840-1868), блажен син на Светлината, български национален революционер, хайдутин, войвода.




	[←44]
	 Георги Атанасов Георгиев (1882-1931), блажен син на Светлината, български композитор и диригент, основател на българското оперно изкуство.




	[←45]
	 Панчо Хараланов Владигеров (1899-1978), блажен син на Светлината, български композитор и музикант, диригент, педагог.




	[←46]
	 Борис Кирилов Христов (1914-1993), блажен син на Светлината, български оперен певец и педагог.




	[←47]
	 Георги Николов Делчев, наричан Гоце Делчев (1872-1903), блажен син на Светлината, български революционер, водач на Вътрешната македоно-одринска революционна организация.




	[←48]
	 Свети Паисий Хилендарски (1722–1773), блажен син на Светлината, български духовник и народен будител, автор на „История славянобългарска“.




	[←49]
	 Димитър Иванов Стоянов, псевдоним Елин Пелин (1877-1949), блажен син на Светлината, български писател.




	[←50]
	 Йордан Стефанов Йовков (1880-1937), блажен син на Светлината, български писател.




	[←51]
	 Кирил Генчев Христов (1875-1944), блажен син на Светлината, български поет.




	[←52]
	 Димчо Велев Дебелянов (1887-1916), блажен син на Светлината, български поет.




	[←53]
	 Теодор Василев Траянов (1882-1945), блажен син на Светлината, български поет.




	[←54]
	 Николай Михайлов Попиванов, псевдоним Николай Лилиев (1885-1960), блажен син на Светлината, български поет.




	[←55]
	 Гаврил Груев Хлътев, известен като Георги Бенковски (около 1843-1876), блажен син на Светлината, български революционер.




	[←56]
	 Тодор Лулчов Каблешков (1851-1876), блажен син на Светлината, български революционер.




	[←57]
	 Панайот Вичев Волов (1850-1876), блажен син на Светлината, български революционер.




	[←58]
	 Киро Петров Занев, известен като Бачо Киро, (1835-1876), блажен син на Светлината, български революционер.




	[←59]
	 Георги Апостолов (1853-1876), блажен син на Светлината, български революционер, участник в Ботевата чета.




	[←60]
	 Никола Тихов Обретенов (1849-1939), блажен син на Светлината, български революционер, участник в Ботевата чета.




	[←61]
	 Стоян Стоянов Заимов (1853-1932), блажен син на Светлината, български революционер.




	[←62]
	 Т. І, “На прощаване в 1868 г.” с. 29.




	[←63]
	 Т. І, “В механата”, с. 54.




	[←64]
	 От Матея Свето Евангелие, 18:7.




	[←65]
	 Т. І, “Моята молитва”, с. 57.




	[←66]
	 Т. І, “Елегия”, с. 19.




	[←67]
	 Съвет за електронни медии. „СЕМ е независим специализиран орган, който регулира радио- и телевизионната дейност чрез регистрирането или издаването на лицензии за осъществяването на радио- и телевизионната дейност и чрез упражняването…” И т.н.




	[←68]
	 Т. І, “Моята молитва”, с. 56.  




	[←69]
	 Алеко Иваницов Константинов (1863-1897), блажен син на Светлината, български писател.
 




	[←70]
	 Георги Марков, (1929-1978), блажен син на Светлината, български писател,




	[←71]
	 Стефан Тодоров Димов, известен като Стефан Караджа (1840-1868), блажен син на Светлината, български национален революционер, хайдутин, войвода.




	[←72]
	 Виж т. І, “Борба”, с. 40.




	[←73]
	 Виж пак там.




	[←74]
	 Виж т. І, “Борба”, с. 40.

